
PROLOG 


Hotelul Metropol 


Septembrie 2005: în ciuda splendorii tapetelor de catifea 
imprimate cu foiţă de aur din hotelul Metropol, duhoarea 
dăinuitoare a Moscovei atârna de draperii și se întindea densă 
pe covor: miasme de alcool rafinat, varză fiartă și trupuri de 
prostituate obosite. 

Dominika Egorova, în vârstă de 24 de ani, locotenent în Slujba 
Vneșnei Razvedki, SVR, Serviciul de Informaţii Externe rus, 
stătea doar în lenjeria de corp (dantelă neagră de la Wolford din 
Viena) și o privea pe femeia goală de pe pat, care sforăia întinsă 
pe spate; în gura ei, deschisă pe jumătate, era perfect vizibil un 
incisiv proeminent. Femeia era americancă - se numea Audrey - 
și-i plăcea să muște. Dominika se uită în oglinda afumată cu 
ramă poleită și-și examină urma de mușcătură în formă de 
semilună, care începuse să se învineţească și în care 
neregularitatea incisivului lui Audrey era clar vizibilă. 

Patul din secolul al XIX-lea, provenit de la Palatul Pavlovsk din 
St. Petersburg, avea baldachin înalt în stil rococo, cu falduri de 
satin prăfuit și cu șnururi de mătase decolorată. Cearșafurile 
șifonate sub corpul lung și osos al lui Audrey aveau o pată mare 
de umezeală ce se contura întunecat pe albul lor. Pe lângă 
mușcături mai fuseseră și  mormăituri  înfundate, mai 
caracteristice pentru mistreţii din  tufișurile rezervației de 
vânătoare Smolensk. Audrey era ceea ce în Școala de Vrăbii se 
numea hriuknut. una care ţipa în pat. 

e 

Da, fusese gălăgioasă, totuși nimic care să surprindă o 
Vorobei, o Vrabie, o curtezană instruită de stat, trimisă în vila cu 
frontoane de pe râul Volga, care era Școala de Stat nr. 4, pentru 
a învăța sexpionajul - seducţia sexuală, șantajul carnal, 
compromiterea morală - toate având drept scop racolarea de 
ținte susceptibile pentru a deveni surse clandestine de 
informaţii, ţinte ce fuseseră prinse prin diverse manevre într-o 

polovaia zapadnia complexă, o „capcană cu miere” a SVRI. 

Dominika se uită din nou la mușcătura ca de cal de pe umărul 
ei. Suka, javra! Cât de mult detesta să fie o Vrabie, cât de jos 
decăzuse. Cu doi ani în urmă, avea lumea la picioarele ei. Urma 
să ajungă primă balerină în trupa Bolșoi, dar o rivală îi rupsese 
laba piciorului, ceea ce a dus la încheierea bruscă a unei cariere 
de aproape 20 de ani în balet și la un șchiopătat permanent, dar 
foarte puţin vizibil. Anul următor însemnase pentru ea coșmarul 
decăderii, al intrării în ucenicia depravării. Pentru ca mama ei 
bolnavă și rămasă văduvă să-și păstreze apartamentul 
proprietate de stat în care locuia, Dominika îi îngăduise 
unchiului ei - pe atunci director adjunct al SVR - s-o silească să 
se culce cu un bărbat, un oligarh dezgustător, pe care 
președintele Putin dorea să-l elimine. 

Pentru a-i păstra tăcerea după asasinat, unchiul Vania o 
admisese  mărinimos în Institutul Andropov, „Pădurea”, 
academia de spionaj extern a SVR-ului, unde Dominika 
descoperise, spre propria-i surprindere, că avea aptitudini 
înnăscute pentru spionaj și drept urmare, spera ea, un nou viitor 
în slujirea Patriei, Rodina, ca ofiţer de informaţii. Franceza 
vorbită fluent și cunoștințele solide de engleză, ambele deprinse 
acasă, în locuința plină de cărți și muzică, constituiseră două 
atuuri importante. Avea atât abilităţi, idei, imaginaţie, cât și 
așteptări grandioase pentru operaţiuni în străinătate. 

Ah, dar ce prostodușnii, ce naivă inocentă, fusese! Serviciul, 
Kremlinul și Novorossia, Noua Rusie a lui Putin, continuau să fie 
tărâmul bărbaţilor, mai precis al s;/ovikilor, mirmidonii din jurul 
noului țar cu ochi albaștri, Vladimir Vladimirovici. Dihorii aceia 
jecmăneau patrimoniul Rusiei și întindeau peste ţară o pătură 
de corupţie atât de vastă, încât dacă nu erai un miliardar care 
conducea monopolul energetic Gazprom din propriu-ți buzunar, 
atunci erai un moscovit care nu-și putea permite să mănânce 
carne decât de trei ori pe săptămână. Siloviki erau succesorii 
eminențelor cenușii, membrii degeneraţi ai vechiului Birou 
Politic sovietic, care-i flămânziseră pe rușii sovietici timp de 70 
de ani prin incompetenta lor, la fel de implacabil pe cât urmașii 
lor îi flămânziseră pe rușii moderni în ultimii 20 de ani prin 
avariţia lor. 


1 Denumire dată operaţiunilor de spionaj prin care femei (sau bărbaţi) folosesc arta 
seducţiei ori favorurile sexuale pentru a obţine secrete de la diverse ţinte. (n. red.). 

După ce absolvise cu note maxime Institutul Andropov, 
Dominika Egorova se delectase cu faptul că devenise o 
operupolnomocennii, una dintre puţinele femei ofițeri operativi 
din SVR. Insă dulcea iluzie a succesului căpătase gust de cenușă 
când unchiul Vania o trimisese la Școala de Stat nr. 4, Institutul 
Kon din Kazan, pe malul Volgăi, cunoscut mai bine ca Școala de 
Vrăbii, acolo unde femeile învățau permanentele, inexorabilele, 
inevitabilele umilinţe ale meseriei de Prostituată a lui Putin. O 
parte din sufletul Dominikăi a murit în Școala de Vrăbii - alte 
femei de acolo au murit la propriu, alegând, din deznădejde, să 
se sinucidă. Acel loc pustiit din sufletul ei a fost înlocuit de 
beșenstvo, o permanentă furie împotriva sistemului, și o ură 
clocotitoare față de podhalimí, lingușitorii care-l înconjurau pe 
taciturnul lor suveran. 

Dominika era hotărâtă să izbândească. După ce a terminat 
Școala de Vrăbii și s-a întors la Moscova, și-a făcut temele cu 
atenţie și a identificat pe cont propriu o ţintă pe care să o 
seducă: un diplomat francez influenţabil, a cărui soţie era 
absentă și a cărui fiică adultă lucra la Paris într-un departament 
al Ministerului Apărării francez, unde răspundea de armamentul 
nuclear al Franţei. Dominika știa că bărbatul se îndrăgostea de 
ea și că avea să-i ceară fiicei sale să-i șoptească lui papa orice 
secrete atomice franceze ar fi vrut Dominika să afle. A fost o 
seducţie ușoară și nu cu totul neplăcută, întrucât era un bărbat 
singuratic și decent. Recolta potenţială de informaţii era 
inegalabilă pentru SVR. 

Dar planul se desfășura prea bine și șefii pântecoși ai 
Dominikăi au fost invidioși, așa încât, cu bună știință și cu 
răutate, au distrus operaţiunea și l-au speriat pe francez. Acesta 
și-a raportat abaterea ambasadei sale și a fost expediat acasă. 
Cazul a fost pierdut și Egorova, insolenta absolventă cu ochi 
albaștri a Academiei, a fost pusă la punct. Grijuliul unchi Vania a 
compătimit-o și a anunțat-o că-i va oferi o operaţiune reală, 
ceva substanţial, ceva chiar mai tentant, deoarece includea 
detașarea în străinătate - în fermecătoarea Finlanda, spusese el. 
„Așa mai merge”, s-a gândit Dominika. „O adevărată misiune 
operativă”. Dar mai întâi, a spus unchiul ei surâzând larg, o mică 
sarcină de îndeplinit, care n-avea să dureze mai mult de trei ore: 
seducerea unei americance în hotelul Metropol. O ultimă 
„capcană cu miere” pentru Serviciu și apoi își făcea bagajele 

pentru Helsinki. „Pentru ultima dată”, și-a spus Dominika. 
(J 

Audrey Rowland, locotenent în Marina SUA, se afla în Moscova 
de o săptămână cu un grup de studenți în ultimul an la Colegiul 
Naţional de Război din Washington într-o excursie de studii 
pentru observarea „geopoliticii bilaterale” rusești, indiferent ce 
ar fi însemnat asta. Așa cum se obișnuia cu toți vizitatorii oficiali 
ai Rusiei, după primirea cererilor pentru viză ale studenţilor cu 
luni în urmă, SVR-ul își începuse cercetările, răscolise bazele de 
date open-source și ceruse unor surse clandestine din Pentagon 
biografii și evaluări ale duzinii de studenţi de la Colegiul Naţional 
de Război care aveau să sosească în Moscova peste șase 
săptămâni. Examinarea oricăror indicii era o procedură 
standard: SVR era aidoma unei haite de lupi răbdători de pe 
coasta dealului, care priveau troica trasă de cai plină de culaci 
beţi, așteptând să vadă dacă vreunul dintre ei, cu simţurile 
amorțţite, va cădea din sanie într-un troian și le va da ocazia să 
înșface niște carne proaspătă. 

Profilul unic al locotenentului Rowland le atrăsese atenţia 
ochilor iscoditori. Studiul de verificare nota că Rowland avea 
doctoratul în fizica avansată a particulelor la Caltech, se înrolase 
în marina americană și absolvise cu brio Școala de Ofiţeri (SCO), 
fiind deja remarcată pentru dorinţa de ascensiune și considerată 
un pariu sigur pentru selecția finală. După SCO, Audrey fusese 
repartizată în Divizia de Electromagnetism din LCN, Laboratorul 
de Cercetări Navale al SUA din Washington. 

Dintr-un buletin informativ tehnic secret al LCN, care fusese 
furat, rușii au aflat că, în primele trei luni ale misiunii ei, Audrey 
Rowland îi impresionase pe directorii știinţifici printr-un studiu 
despre difuzia termică în tunul electromagnetic naval 
experimental MJ64. Fragmentul acela de informaţie a stârnit un 
interes considerabil în rândul cercurilor de spionaj rusești: 
informaţiile despre tehnologia armelor electromagnetice 
americane erau o cerință primordială a marinei ruse. 
Amenințarea unui proiectil propulsat electric, fără praf de pușcă, 
cu viteza de 2.200 m/s și cu precizie infailibilă la distanțe de 
peste 150 de kilometri, reprezenta o îngrijorare pentru 
comandamentul naval rus. Marina americană se exprimase clar: 
un proiectil electromagnetic tras din New York putea să atingă 
Philadelphia în mai puţin de 37 de secunde. 


VP -7 


Deoarece Rowland era o ţintă potenţial atractivă, s-a 
întreprins un efort suplimentar pentru a culege ceea ce lumea 
spionilor numea biografie personală și „stil de viață”. Mai multe 
date în această privinţă au fost obţinute de un agent ilegal rus 
infiltrat în personalul administrativ al Universităţii din California, 
Irvine, care avea acces la unele baze de date restricţionate din 
UC și sisteme din instituţiile locale de aplicare a legii. Dându-se 
drept investigator pentru angajări, agentul ilegal intervievase de 
asemenea vecini ai lui Rowland, diverși proprietari la care 
locuise tânăra și pe o fostă colegă de cameră din Caltech. 
Rezultatele au fost interesante: Rowland era solitară, distantă, 
avea o slăbiciune pentru cocteilurile margarita și obișnuia să 
adoarmă după ce consuma numai două pahare. Sub exteriorul 
aparent timid se ascundea însă o natură foarte competitivă, 
sugerată prin relatări deloc măgulitoare despre comportamentul 
ei obsesiv în sala de clasă și laborator. Și apoi, lovitura cea 
mare: Rowland avusese un tată abuziv - el însuși pilot în marină 
- existau posibile conotaţii sexuale și o completă absenţă a 
bărbaților în anii petrecuţi în universitate, culminând cu un 
incident de viol în timpul ieșirii în oraș cu un bărbat, despre care 
nu existau consemnări oficiale. Virgină vestală, fiziciană 
androgină sau o femeie care prefera vacanţele petrecute pe 
insula Lesbos din Marea Egee? În cel din urmă caz, orientarea ei 
sexuală ar fi putut motiva un filaj în cursul vizitei ei la Moscova. 
Documentariștii SVR au atras atenţia că, în ciuda recentelor 
politici de liberalizare din marina americană, Rowland n-ar fi fost 
admisă în SCO sau în Colegiul de Război dacă predilecţiile ei ar 
fi fost cunoscute. Așadar, exista o vulnerabilitate secretă. 

Locotenentul Rowland urma să rămână în Moscova o 
săptămână, cazată la Metropol împreună cu 12 colegi și un 
profesor/supraveghetor. Informația a fost transmisă la 
Departamentul pentru America al SVR, apoi la FSB, Federa/naia 
slujba bezopasnosti Rossiiskoi Federatii, serviciul intern de 
securitate, și la GRU, G/avnoe razvedivatel'noe upravlenie, 
serviciul militar de spionaj extern al Statului-Major General al 
Forțelor Armate ale Federaţiei Ruse. Obișnuitele ciorovăieli 
puerile dintre agenţiile respective privind prioritatea în racolarea 
lui Rowland au fost uitate când Kremlinul a decis ca fiecare 
organizaţie să joace câte un rol: FSB avea să-i controleze pe 
ceilalţi studenţi și pe supraveghetor, un agent SVR avea să fie 

folosit drept „capcana cu miere”, iar GRU avea să exploateze 
datele obţinute. Racolarea propriu-zisă urma să fie efectuată de 
un specialist din Kremlin cunoscut ca „doctorul Anton”. Doctorul 
Anton era dat naibii. 

e 

În timpul săptămânii petrecute de studenți la Moscova, 
observatorii FSB au notat cu interes că locotenentul Rowland 
părea să nu se mulțumească doar cu un pahar de votcă după 
cină în scânteietorul Bar Șaliapin din Metropol, ci obișnuia să 
spună invariabil „noapte bună”, pentru ca după aceea să se 
furișeze înapoi și să bea mult timp după ce colegii ei se 
retrăseseră la culcare. Serghei, un Voronoi chipeș (un Corb, 
versiunea bărbătească a Vrabiei) antrenat de SVR, a primit 
sarcina să o întâlnească din întâmplare, să o seducă și în cele 
din urmă să se culce cu prăjina uscată care purta pulovere 
încheiate până la gât, dres opac și pantofi fără toc, contrastând 
evident cu obișnuita pleiadă a hotelului de busturi proeminente, 
topuri străvezii și pantofi Jimmy Choo cu toc și paiete. După 
două seri de avansuri cu parfum de mosc ale lui Serghei, când a 
devenit evident că Rowland ar fi preferat să plutească cu fața în 
jos în lacul Veronica decât să iasă cu un bărbat, s-a ordonat o 
schimbare rapidă. Timpul se scurgea, iar SVR și GRU se temeau 
ca Rowland să nu le scape printre degete. 

Un șef de secție disprețuitor și cu faţa plină de negi a trântit 
dosarul operativ al lui Rowland, Delo formular, pe tăblia uzată a 
biroului din metal al Dominikăi din sediul SVR, aflat în districtul 
lasenevo din sud-vestul Moscovei. l-a ordonat să-l citească, să 
se ducă acasă, să se îmbrace cât mai sexy, să ajungă la 
Metropol până la ora 21:00 și s-o compromită pe americancă. 
Dominikăi i-a sărit ţandăra și i-a replicat să se ducă el însuși la 
Metropol, deoarece era evident că ţinta prefera pisicuţele 
(termenul în rusă era considerabil mai vulgar). 

De parcă ar fi ascultat prin intermediul unui microfon din 
separeul Dominikăi, unchiul Vania îi telefonă după patru minute, 
asigurând-o că asta va fi ultima misiune de felul acela; la 
Helsinki, urma să fie ofițer operativ și seducţiile Vrabiei aveau să 
înceteze. 

— Te rog, acceptă, nu mă refuza, o rugase Vania și glasul îi 
devenise brusc tăâios. Mama ta ţi-ar spune la fel. 

În traducere: execută ordinele, altfel mama ta, bolnavă de 

artrită reumatoidă și stenoză spinală, va ajunge să locuiască pe 
străzi odată cu sosirea adevăratei ierni moscovite. 

După alte patru ore, ţinând sub limbă o tabletă de Mogadon, 
un calmant slab din clasa benzodiazepinei primit de la Vrăbii, 
Dominika se așeză în Barul Șaliapin lângă Audrey Rowland, care, 
cu ochii deja înceţoșatți, se uita pieziș la colierul otoman vechi 
purtat de Dominika la gât, ale cărui pandantive din argint bătut 
zornăiau în decolteul ei adânc. 

— Servirea în barul ăsta cam lasă de dorit, zise Audrey, 
presupunând, se pare, că Dominika vorbea engleza. Crezusem 
că hotelul ăsta are cinci stele. 

Paharul masiv din faţa ei era gol. 

Dominika se aplecă spre ea și șopti conspirativ: 

— Uneori rușii au nevoie de mici încurajări. Eu îl cunosc pe 
barmanul ăsta și poate fi cam încăpățânat, noi zicem upreamii, 
ca un catâr. 

Audrey râse și o privi pe Egorova comandând două votci cu 
gheață care au fost servite prompt și cu multă deferenţă. 
Audrey îl ignoră pe barman, își bău votca dintr-o înghiţitură și o 
evaluă pe Dominika printre pleoapele grele. Nu avea habar că 
barmanul și alţi trei clienţi din bar făceau parte din Direcţia KR, 
agenți de contrafilaj care se uitau după orice posibili inamici, în 
timp ce Dominika o aborda pe americanca înaltă. Barul era 
„curat”; Audrey era singură. 

Dominika nu trebui să se străduiască prea mult. Era suficientă 
o poveste de acoperire superficială: lucra ca funcţionară într-un 
birou și de fapt nu-și putea permite să bea în Metropol decât o 
dată pe lună. Debită câteva bancuri despre bărbaţii ruși, 
ghidând discret conversaţia, prinzând-o din când în când pe 
Audrey de încheietura mâinii, stabilind contact fizic, lucrând 
direct după manualul Vrăbiilor. În mod deliberat nu manifestă 
niciun fel de curiozitate privind activitatea americancei sau 
cariera ei în marină. Nici nu era nevoie s-o facă, deoarece 
Audrey se dovedi complet preocupată de propria persoană și 
înclinată să vorbească despre sine - „o narcisistă, poate orgoliul 
va fi un buton util pe care să apese”, se gândi Dominika. O 
întrebă cum era orașul ei natal, San Diego, și o ascultă cu ochi 
mari și plini de interes. Audrey povesti că era unicul copil al unui 
tată pilot în marină și al unei mame supuse (detalii biografice 
deja existente în dosarul SVR), apoi continuă în mod detaliat 

despre propria ei adolescenţă, când făcea surf pe plajele 
Californiei, povești pe care Dominika le credea pure născociri. 
Audrey era umnik, o tocilară, și arăta ca atare. După a treia 
votcă, Dominika deveni serioasă și arătă din bărbie spre 
barman. 

— Bărbaţii ruși! pufni ea. Ferește-te de ei. Nu-s numai 
încăpăţânaţi, ci și nemernici. 

Audrey smulse în etape povestea de pe buzele Dominikăi, 
care aparent nu era dispusă să i se destăinuie. Tamponându-și 
colțurile ochilor cu un șervet pe care era imprimat logoul „M” al 
hotelului, ea îi povesti până la urmă americancei despre logodna 
pe care o rupsese cu un bărbat ce-i fusese infidel și se culcase 
cu o casieriță din magazinul universal GUM din Piaţa Roșie - o 
invenţie de la un capăt la altul. 

— Era o târfuliță cu părul vopsit mov, abia sosită dintr-un 
oblast rural... cum ziceţi voi? O provincie de neimaginat, zise 
Dominika. Am fost logodiţi doi ani și totul s-a terminat într-o 
noapte. 

Audrey o bătu ușor cu palma pe mână, stârnită de logodnicul 
infidel și fără nume. „Cârligul” era întotdeauna mai credibil dacă 
i se adăugau amănunte specifice, cum ar fi părul vopsit 
(numărul 87, „Schitele lui Pușkin răscolesc imaginatia” era 
poanta relevantă, una dintre zecile ce erau memorate în Școala 
de Vrăbii pentru a ilustra aspecte ale meseriei). 

Americanca o privi pe Dominika, ai cărei ochi păreau acum 
intenși și anticipativi. Audrey era impresionată mai puţin de 
poveste și mai mult de pomeţii înalți și buzele proeminente ale 
frumuseții cu păr castaniu care smiorcăia lângă ea. Aprobând că 
toți bărbaţii erau svinia și toastând pentru eterna comunitate a 
femeilor, Audrey murmură cu glas răgușit că ar fi vrut să-i arate 
Dominikăi camera ei de hotel. Dominika își duse un deget 
elegant la buze și îi șopti că, în loc de camera aceea, se puteau 
furișa în opulentul apartament Ecaterina de la etajul al patrulea; 
verișoara ei era cameristă în hotel și avea un șperaclu. Audrey 
se cutremură de fiorul anticipării și-și înhăță puloverul. 
Cunoștinţele vaste de fizică electromagnetică n-o ajutau, din 
păcate, să sesizeze coada curbată a scorpionului care i se ridica 
deasupra capului. 

Apartamentul era magnific, în nuanțe strălucitoare de verde și 
auriu, cu un samovar impunător din tombac roșu, așezat pe o 

masă Faberge ovală pentru ceai, în colţul salonului. Cele două 
femei priviră interiorul, apoi se uitară una la cealaltă. Niciuna nu 
spuse nimic. Dominika știa că în curând va întinde „capcana cu 
miere”. Se prefăcu că studiază frescele ce se înșiruiau pe 
plafonul baroc boltit, când Audrey - acum excitată - se apropie 
de ea, își puse palmele pe sânii ei și-i strivi buzele cu propria-i 
gură. Dominika îi răspunse la sărut, apoi se desprinse încetișor 
din îmbrăţișare, zâmbi și umplu două cupe cu șampanie dintr-o 
frapieră de lângă sofaua pentru două persoane (strecură în 
paharul lui Audrey o tabletă de Mogadon pe care o ţinuse în 
palmă, pentru a o relaxa) și împinse spre ea un platou de argint 
cu pecenia, prăjiturile rusești pentru ceai, pudrate cu mult 
zahăr, stivuite într-o piramidă ca de omăt, apoi luă ea însăși 
una. Audrey nu sesiză ciudăţenia că verișoara cameristă a 
Dominikăi le pusese la dispoziţie, pe lângă cheia de la cameră, 
șampanie scumpă și prăjituri delicate. 

Imaginea Dominikăi care ciugulea prăjitura cu dinţii ei albi și 
regulaţi a fost prea mult. Oala în fierbere a lui Audrey dădu în 
clocot și, cu degete tremurătoare, îndepărtă pudra de zahăr 
căzută pe piepţii rochiei negre a rusoaicei și o trase prin salon, 
spre dormitor. Următoarele 30 de minute au fost filmate de 
patru obiective în infraroșu, telecomandate (și dotate cu 
microfoane COS-D11), ascunse în mulurile împodobite cu acante 
din cele patru colțuri ale plafonului, operând la 29 megapixeli. 
Materialele video erau înregistrate digital de o echipă tehnică 
SVR aflată într-o cameră utilitară specială, situată pe coridorul 
hotelului. Fără să-și desprindă ochii de la monitoare, doi 
tehnicieni asudațţi arhivară și criptară imaginile, direcționându-le 
imediat la birourile câtorva miniștri relevanţi din Kremlin - toţi 
foști amici ai președintelui din serviciile de informaţii - la o 
jumătate de kilometru depărtare, de cealaltă parte a Pieței 
Roșii. Vizionarea transmisiei în direct era, în mod clar, mai 
savuroasă decât pozele cu brazilience în bikini din Wationa/ 
Geographic. 

Înaltă, cu chip de nevăstuică, cu șolduri și coaste 
proeminente, cu păr șaten tuns într-un stil paj care fusese văzut 
ultima dată în filmul francez mut Pasiunile loanei d'Arc din 1928, 
șoricica Audrey era un nod gordian de pasiuni vinovate, bâjbâieli 
stângace și anorgasmie, la care se adăuga tendința de a stropi 
patul în timp ce-și urmărea zadarnic eliberarea evazivă. „Slavă 

cerului”, se gândi Dominika, „nimic complicat”. Fără mult efort, 
ea reuși să evite participarea activă, în locul căreia își asumă 
rolul maseuzei și trecu sperietoarea de ciori costelivă prin cele 
patru etape corporale ale excitării - în școală, le spuneau Ceaţă, 
Briză, Munte și Val - pentru a o ajuta să elibereze ceea ce 
instructoarele numeau malenkoe sușcestvo, micuța creatură, 
adică exact ceea ce avu loc după 30 de minute de crescendo, 
primul spasm cutremurător fiind declanșat de neașteptata 
introducere a mânerului din cauciuc nervurat al periei de păra 
lui Audrey (numărul 89, „Rugă la altarul catedralei Sfântul 
Vasile”). 

Gemând și cu ochii larg deschiși, Audrey se ridică în capul 
oaselor pe saltea aidoma unui vampir care se scoală în coșciug, 
își trecu mâinile după gâtul Dominikăi, își afundă dinţii în umărul 
ei și-și călări orgasmele succesive, vibrante, ca o vrăjitoare pe 
mătură, afară din hotel, peste zidurile Kremlinului, pe lângă 
ferestrele dormitorului președintelui Putin și în jurul stelei de pe 
turla hotelului Ukraina, situat la 200 de metri deasupra 
meandrului Arbatski al râului Moscova. 

„Asta ar trebui să ofere suficient material de lucru agentului 
de racolare de la GRU”, își zise cu aplomb Dominika. Audrey se 
prăbuși pe spate suspinând, iar Dominika întinse un prosop 
peste coapsele tremurânde ale americancei. 

„Ultima dată”, își spuse ea. Slavă cerului, urma să lase totul în 
urmă. Helsinki avea să fie un vis. Nu știa că avea dreptate și că 
în același timp se înșela. 

e 

Audrey se trezi din coma indusă de benzodiazepină și patru 
orgasme cu mintea surprinzător de limpede, cu coapsele 
lipicioase și tremurătoare. Conform procedurii, Vrabia dispărea 
întotdeauna din cameră când venea agentul de racolare, iar 
Dominika trecu pe lângă acesta, ignorându-i salutul curtenitor 
din cap. Audrey nici măcar n-o văzu plecând și nu știa că rolul 
de ademenire al Vrabiei se încheiase. Pentru Audrey, numele ei 
- de fapt, cum o chema? - avea să fie doar o amintire tot mai 
ștearsă - o Venus cu ochi albaștri care ţinea peria aceea de păr, 
totuși imortalizată pentru totdeauna pe materialele video 
digitale. 

De asemenea, Audrey nu știa că agentul de racolare al 
Kremlinului era renumitul doctor Anton Gorelikov, în vârstă de 

50 de ani, directorul misteriosului Sekretariat al lui Putin, un 
birou obscur din Kremlin care avea un singur membru - 
Gorelikov însuși - și care se ocupa cu probleme strategice 
importante și delicate, cum ar fi racolarea coercitivă a unei 
tinere ofițer din marina americană. De-a lungul anilor, unchiul 
Anton înregistrase succese monumentale în materie de racolări. 
Vorbind fluent în engleza de Oxford, bărbatul discută câteva 
chestiuni după ce Audrey se îmbrăcă și ieși din baia aurită, 
pieptănându-se nervos cu peria încă fierbinte. Gorelikov folosea 
rareori ameninţări, preferând să discute raţional despre 
beneficiile cooperării cu serviciile secrete ruse și ignorând 
aspectul „dezagreabi!” al metodelor folosite. 

Luară loc în salon; Audrey, neliniștită, habar nu avea ce se 
întâmpla. Era ora 2 noaptea. 

— Este o plăcere reală să te cunosc, Audrey, rosti unchiul 
Anton. 

Ea se foi în scaun și-l privi. Afișa o parte din rigiditatea ei 
uzuală. 

— De unde îmi știi numele? îl întrebă. Cine ești? 

Gorelikov își afișă surâsul care pecetluise soarta atâtor 
oameni racolaţi prin șantaj. Glasul lui Audrey nu era calm; îi 
auzise tremurul edificator. 

— Spune-mi Anton, te rog, zise el. Îţi știu numele întrucât ai 
recomandări superbe: te așteaptă o carieră strălucitoare în 
cercetările pentru armament, posibilități excelente de 
promovare, mentori influenți și sponsori importanți care-ţi vor 
propulsa cariera în marină. 

— De unde știi atâtea despre mine? Ce instituție reprezinți? 
zise Audrey, tot neînțelegând ce se întâmpla. 

Unchiul Anton îi ignoră întrebările. 

— Cât despre scurta legătură pe care ai avut-o în seara 
aceasta cu fata din bar, este mai înțelept să rămână 
nemențţionată - mai înţelept pentru toţi cei implicaţi, preciză el. 
Eu, unul, admir din toată inima înțelepciunea reformelor „Nu 
întrebi, nu spui”? din marina americană. Din păcate, armata rusă 
este prea monolitică pentru asemenea clarviziune liberală, 
suspină el. 


2 „Don't Ask, Don't Tell”/„Nu întrebi, nu spui”: politica oficială a Statelor Unite privind 
serviciul militar al homosexualilor, instituită de administraţia Clinton în 1994, care a 
funcţionat până în 2011. (n.tn. 

— Și ce legătură are asta cu restul? întrebă Audrey, a cărei 
minte excepţională începea să facă conexiunile. 

Un fior rece îi străbătu spinarea. 

— Am o temere principală, spuse unchiul Anton. Mă tem că, 
dacă indiscreţiile tale de Safo devin publice, vor reapărea în 
mod aproape sigur și regretabil vechile prejudecăţi instituționale 
din serviciul tău, cu riscul de a fi trecută prematur în rezervă cu 
numai jumătate din leafă. Așa ceva ar fi atât nedrept, cât și 
incorect. 

Cu o sincronizare profetică, Gorelikov îndreptă telecomanda 
spre televizorul din colţul încăperii, care începu să redea cu 
exactitate indiscreţiile la care se referise, mai precis imagini cu 
zvâcnetul picioarelor lui Audrey ridicate în aer, cu ceva ce părea 
a fi coada unui lemurian ieșindu-i dintre fese. Audrey rămase 
paralizată în fotoliu, privind inexpresiv, oferind puţine indicii 
psihice șiretului vrăjitor bătrân, ceea ce era interesant în sine - 
era calmă, lipsită de emoţii, supusă. Acceptă o ţigară și trase 
fumul adânc în piept. Gorelikov știa că femeia se gândea acum 
la consecinţe. „Semn bun”. 

Audrey examina într-adevăr consecințele. Ştia ce avea să se 
întâmple, întrucât primiseră informări de securitate exact pentru 
astfel de situaţii. Optase să le ignore; erau reglementări care nu 
aveau, nu puteau, să i se aplice ei. O aștepta o carieră de 
succes în marină și n-avea timp de așa ceva. Știa totodată că 
ajunsese într-un impas: rușii aveau să inventeze o minciună. 
Tânăra rusoaică urma să-și facă apariţia, pretinzând înlăcrimată 
în fața autorităţilor că fusese forțată să participe la realizarea 
unei înregistrări pornografice, ceea ce însemna încălcarea a 
șase-șapte legi de conduită morală rusești. Un asemenea 
scandal ar fi distrus cariera lui Audrey, o carieră pentru care se 
pregătise încă din liceu, apoi în școala de cadeți și laboratoarele 
de cercetări, pentru a avansa, pentru a-și întrece tatăl lipsit de 
generozitate, pentru a depăși realizările lui din marină și a 
câștiga beneficiile și prestigiul rangului de ofiţer într-un serviciu 
militar care era rezervaţia impenetrabilă a bărbaţilor îngâmfați. 
Toate astea aveau să fie ale ei; nimic nu era mai important. 
Mintea ei de fiziciană începea să pună totul cap la cap. 

— În termenii cei mai simpli, mă șantajezi, pe mine, un ofiţer 
din Marina SUA. 

Audrey nu-și putea stăpâni tremurul din glas. Unchiul Anton 

ridică mâinile într-un gest alarmat. 

— Draga mea Audrey, spuse el, departe de mine așa ceva. 
Gândul în sine mă îngrozește. 

— Atunci poate că vei fi atât de politicos încât să-mi spui 
exact la cete gândești. 

Gorelikov observă că femeia putea deja să dea ordine ca un 
amiral. 

— Cu plăcere, încuviinţă el. Să terminăm cu ipotezele. Aș dori 
să-ți propun o relaţie discretă între tine și o Rusie înțelegătoare, 
de a colabora pentru un an în vederea unei parităţi globale 
pașnice, o relaţie ce ar fi benefică pentru ambele ţări și pentru 
toate naţiunile. O colaborare de 12 luni. Te rog să te gândești: la 
urma urmelor, chiar și cercetările științifice militare au ca 
obiectiv definitoriu evitarea războiului, nu? 

Audrey nu se clinti, dar bărbatul știa că îl asculta. Americanca 
îi evalua cuvintele. Dintr-un punct de vedere, el avea dreptate. 
Mama lui Audrey suferise mult, trăind 30 de ani sub povara dură 
a soțului ei dominator. Ea era un suflet blând și un vlăstar al 
iubirii din anii 1960, care dansase la Woodstock și credea în 
pacea mondială și într-o lume lipsită de conflicte, cruzime și ură. 
Mintea analitică a lui Audrey știa că în lumea elizeică a mamei 
sale nu existau lucruri ca tunurile electromagnetice, dar nu 
uitase niciodată cuvintele ei în lunile liniștite dinaintea 
tumultului ce începea odată cu revenirea tatălui ei acasă din 
misiuni pe mare. 

— Totuși nimeni nu poate să trăiască doar cu pacea mondială, 
nu-i așa? rosti unchiul Anton, întrerupându-i gândurile. 

O relaţie discretă ar fi adus și alte beneficii tangibile, mai 
puţin abstracte, de pildă un onorariu de consultant, care ar fi 
inclus o „rentă” lunară, un cont bancar offshore sub o identitate 
falsă în care să fie depuse sume semnificative și, cel mai 
important, opekunskii, lecţii pregătite pentru ea de experți 
militari ruși, Institutul pentru Studii Nord-Americane și personal 
din Kremlin despre doctrina strategică navală, proiectarea de 
armament, prognozele globale, priorităţile politice internaţionale 
și tendințele economice. (Nu conta că toate serviciile de spionaj 
se foloseau de ficțiunea „lecţiilor” pentru agenţii lor ca sesiuni 
de extragere de și mai multe informaţii de la aceștia, fără să 
trădeze nimic important.) 

Cu o asemenea pregătire, Audrey Rowland avea să devină 

steaua în ascensiune a Marinei SUA în domeniul cercetării 
militare, care urma să-i asigure promovarea, managementul 
tuturor programelor de cercetare-dezvoltare și cazări de lux 
oferite de Pentagon. Genul acesta de realizări se solda deseori 
cu o carieră politică pe plan naţional după încheierea celei 
militare: Senatul, cabinetul prezidenţial, poate chiar și mai sus. 
Audrey scutură scrumul ţigării pe covor. Inţelegea ce se 
întâmpla, cu toate acestea, recompensele erau exact beneficiile 
pe care le dorea. 

Gorelikov o analiza ca și cum ar fi rotit un balustru pe un 
strung de tâmplar. Femeia era o narcisistă în plan social, cu o 
părere exagerat de bună despre propria-i persoană, o carieristă 
care avea o nevoie profundă de admiraţie, însă era lipsită de 
empatie pentru alţii, de exemplu pentru tatăl ei. Ea se găsea 
într-un sistem care o făcea, prin definiţie, inadaptată sexual. 
Fusese o absolventă de facultate sclipitoare, cu o minte 
ordonată, care îi impresiona acum pe superiorii din LCN. Nu 
avea o fire impulsivă sau nesăbuită, totuși agăța femei în barul 
unui hotel moscovit, ignorând clar practici de securitate bătute 
în cuie și stipulate pentru anumite ţări, care prezentau un risc 
mare pentru securitate. Odarionnost și sobstrennoe, geniu orbit 
de ego, apăsată de povara psihologică a unei sexualităţi aflate 
în conflict. Într-adevăr, un profil puternic pentru un candidat la 
racolare. Bazându-se pe evaluarea sa, bărbatul se îndoia că ea îi 
va refuza oferta, optând să înfrunte consecințele. 

Audrey suflă un nor de fum spre tavan, adunându-și toată 
indignarea. 

— Mulţumesc pentru propunere, Anton, dar du-te-n mă-ta, 
rosti ea sec fără să-l privească. 

Gorelikov era încântat: îi dăduse exact răspunsul pe care-l 
așteptase. 


PECENIA - PRĂJITURI RUSEȘTI PENTRU CEAI 


Amestecați unt, zahăr, praf de copt şi vanilie. Adăugați 
făină, sare și migdale mărunţite, până când aluatul se 
îngroașă.  Modelaţi bilute cu diametrul de doi 
centimetri, așezați-le pe o foaie de copt și coaceți-le la 
foc potrivit în cuptor, dar fără să le lăsaţi să se 
rumenească. Rulati biluțele încă fierbinți prin zahăr 

pudră. Lăsaţi-le să se răcească, apoi mai rulați-le încă 


o dată prin zahăr. 

O cârtiţă în rândurile lor 


În prezent. Colonelul Dominika Egorova, șefa Direcţiei KR, 
secțiunea contrainformaţii din SVR, stătea într-un scaun în biroul 
rezidentului din Atena, Pavel Bondarciuk, și-și legăna piciorul, un 
semn de nerăbdare iritată pentru cei care o cunoșteau. 
Colonelul SVR Bondarciuk era șeful rezidenturii și răspundea de 
conducerea tuturor operaţiunilor de spionaj rusesc din Grecia. 
Din punct de vedere tehnic, o depășea în rang pe Egorova, însă 
în decursul carierei sale, femeia căpătase protectori în Kremlin 
și o reputație profesională despre care se șușotea în telegraful 
de porțelan din sediul central al SVR-ului (adică acele bârfe 
colportate doar în grupurile sanitare ale sediului): racolări, 
schimburi reciproce de spioni, schimburi de focuri; lunona 
aceasta făcuse ţăndări până și ţeasta unui șef cu un ruj-pistol pe 
o insulă a Senei, în Paris, la ordinele lui Putin. Cine avea să-și 
folosească propriul rang pentru a-i da ordine acestui drakon 
care scuipa flăcări? se întreba nervos Bondarciuk, care semăna 
cu o sperietoare de ciori cu fruntea înaltă și obrajii scofălciţi. 

In niciun caz nu se putea spune despre ea că ar fi adus cu un 
dragon. La cei peste 30 de ani ai ei, Dominika era zveltă și cu 
talia subţire, cu picioarele încă musculoase după practicarea 
baletului. Părul castaniu strâns în coc în vârful capului încadra 
un chip elenic clasic, cu frunte proeminentă, pomeţi înalţi și 
maxilar energic. Degete lungi și elegante, cu unghiile tăiate 
pătrat și nelăcuite. Nu purta bijuterii, doar un ceas subțire pe o 
curelușă îngustă din catifea. Chiar și sub rochia largă de vară pe 
care o purta în ziua aceasta de primăvară, prodigiosul ei bust 
măsura 80D ieșea în evidenţă (subiectul frecventelor și 
inevitabilelor comentarii de pe coridoarele din lasenevo). Dar 
asta nu însemna nimic în comparaţie cu ochii care-l fixau pe 
bărbatul cu privirea pierdută în bustul ei. De un albastru-cobalt 
și fără să clipească, ochii Egorovei păreau să-ţi pătrundă în 
minte și să-ți citească gândurile, o senzaţie cu adevărat 
neplăcută. 

Nimeni nu știa însă că Dominika Egorova putea într-adevăr să 
citească gânduri. Mai exact, culori. Ea deţinea calităţi 
sinestezice, cu care fusese diagnosticată la vârsta de cinci ani, o 
stare pe care tatăl ei, profesor, și mama, violonistă, o puseseră 
să jure că n-o va dezvălui niciodată, nimănui. Și nimeni nu știa. 
Sinestezia îi permitea să vadă cuvintele, muzica și stările 
sufletești ale oamenilor sub forma unor culori eterice plutitoare. 
Pentru ea această aptitudine însemnase un avantaj când 
practicase baletul și executa piruete printre spirale roșii și 
albastre. Insemnase un avantaj încă și mai mare în detestata 
Școală de Vrăbii, când putea vedea aurele din jurul capului și 
umerilor bărbaţilor și le putea evalua pasiunea, senzualitatea și 
dragostea. Când intrase ca ofițer operativ în Serviciu, o folosise 
ca pe o superarmă pentru a estima stările de spirit, intenţiile și 
minciunile. Trăise cu această capacitate - o binecuvântare și în 
același timp un blestem -, sesizând nuanțele de roșu și purpuriu 
ale fidelității și afecțiunii, tonurile de galben și verde ale răutăţii 
sau lenei, pe cele de albastru ale gândirii profunde și 
inteligente, ca și, doar o singură dată până atunci, aripile negre 
de liliac ale răului pur. 

Haloul galben de panică birocrată al lui Bondarciuk pulsa în 
jurul umerilor bărbatului. 

— Nu ai niciun fel de autoritate de a iniţia o operaţiune în 
zona mea de responsabilitate, rosti el, împletindu-și nervos 
degetele. Racolarea unui nord-coreean este de două ori mai 
riscantă. N-ai habar cum vor reacţiona aceste gh/eni, hienele 
astea: proteste diplomatice, atacuri cibernetice, violenţe fizice - 
ei sunt capabili de orice. 

Dominika nu avea timp pentru așa ceva. 

— Hiena la care te referi este Ri Sou-yong, academicianul Ri, 
director adjunct al Centrului de Cercetări Științifice Nucleare 
Yongbyon din Coreea de Nord, instituția care lucrează de zor 
pentru a produce un focos nuclear pe care să-l utilizeze 
împotriva Statelor Unite. Avem nevoie de o sursă în interiorul 
programului lor. Cu încurajarea chinezilor, este foarte probabil 
ca în următorii cinci ani nord-coreenii să lanseze o rachetă și 
împotriva Moscovei, nu doar a Washingtonului. Sau poate ești 
de altă părere? 

Bondarciuk nu spuse nimic. 

— Ti-am expediat un rezumat operativ. Ri este de un an în 

Viena, la Agenţia Internaţională pentru Energie Atomică, AIEA, 
continuă Dominika. Niciodată n-a călcat greșit, loialitate totală 
față de Phenian, fidelitate politică. Apoi trimite o scrisoare. Vrea 
să discute cu Moscova. Să fie la mijloc conștiința? Disperarea? 
Dorinţa de dezertare? Vom vedea. În tot cazul, calmează-te. Nu 
este o racolare coercitivă - el ne-a contactat. 

— Pentru ținta asta necunoscută, ai distrus o casă 
conspirativă excelentă de pe lista mea, fără nicio garanţie a 
succesului, comentă Bondarciuk. 

— Dacă vrei, poţi să faci plângere la Moscova, se răsti 
Dominika. O să predau eu însămi protestul dumitale scris 
directorului, explicând că ai fi preferat să întâlnești ţinta deschis 
pe stradă. 

Piciorul Dominikăi se legăna acum în ritmul unei mașini de 
cusut. Individul ăsta era un superimbecil printre imbecilii din 
Serviciu. _ 

— Dispunem de două zile ca să-l „frăgezim”. In weekendul 
ăsta s-a furișat departe de garda lui de securitate din Viena. 
Acum stă într-o casă de pe plajă, în Voula, cu o menajeră- 
bucătăreasă. 

Bondarciuk se lăsă pe spate în scaunul lui rotativ. 

— Așa-zisa menajeră, studenta româncă de 25 de ani, nu 
figurează cumva pe statul dumitale de plată? 

Dominika ridică din umeri. 

— Este una dintre cele mai bune. Ne-a oferit deja informaţii 
utile despre criza vârstei mijlocii prin care trece Ri. 

Bondarciuk izbucni în râs. 

— Sunt sigur că oferă și alte informaţii utile. Voi, Vrăbiile, 
sunteți toate la fel, adăugă el incluzând-o și pe ea în mod 
implicit. 

Dominika se ridică în picioare. 

— Așa crezi? Poţi să spui că noi suntem toate la fel? rosti ea 
pe un ton de gheaţă. De pildă, colonele, ce părere ai despre 
femeia cu care te întâlnești în fiecare după-amiază de joi - crezi 
că poate fi o Vrabie de la Centru? Sau haide să ne uităm niţel la 
amanta dumitale grecoaică! Despre ea ce crezi? Și dacă te mai 
referi o singură dată la mine spunându-mi Vrabie, propria 
dumitale criză a vârstei mijlocii va sosi mult înainte de termen. 

Bondarciuk rămase pironit în scaun, cu haloul galben 
tremurând, iar Dominika părăsi încăperea. 

Când Dominika a ajuns la casa conspirativă, academicianul Ri 
era plecat la târgul stradal săptămânal din Voula, suburbia 
litorală decolorată de soare a Atenei de pe coasta sudică, pentru 
a cumpăra produse din care loana, menajera lui româncă, să 
poată prepara chiftele cu lămâie și ţelină, așa cum obișnuia 
mama ei. Chiar și după un an în care experimentase deliciile 
culinare ale Vienei, papilele gustative nord-coreene ale lui Ri 
duceau dorul cărnii, legumelor și sosurilor groase, iar loana 
pregătise mese săţioase în cele două zile de când sosise în 
Atena, după ce plecase pe furiș din Viena înainte de începerea 
unui weekend lung. 

— Avem aici un decor casnic ca la carte, se adresă loana 
către Dominika, după ce aceasta își scosese ochelarii de soare și 
intrase în apartamentul micuţ închiriat la etajul întâi; toţi pereţii 
erau văruiţi în alb, pardoselile erau din marmură, iar ușile 
glisante ale balconului erau complet deschise spre briza 
răcoroasă a mării. Tipul e ciudat: dormitoare separate, nu vrea 
să fie masat pe spate și nu se uită la mine când sunt în chiloţei. 
El cumpără totul, eu gătesc, el spală vasele și după aia se uită 
toată noaptea pe canalele de știri în limba engleză. Le 
devorează. 

loana Petrescu era o Vrabie veterană, înaltă și cu umeri laţi, 
fostă voleibalistă, fluentă în engleză, franceză și română și de 
nivelul 4 în rusă. Terminase Universitatea din București, cu 
specialitatea în limbi slave. Îi detesta pe majoritatea celor 
pentru care lucra - oficiali, ofițeri SVR și ruși în general - dar o 
adula pe Dominika, pe care o vedea ca pe o camaradă, o fostă 
Vrabie care o trata de la egal la egal. Cu fața ei de zeiță dacă, 
loana ar fi putut câștiga o avere ca model în Occident, însă 
caracterul ei dificil o făcea să continue să lucreze ca Vrabie a 
SVR-ului pentru Egorova, căreia îi șoptise cândva că-i plăceau la 
nebunie nuanțele seducţiei unei „capcane cu miere” reușite. 
Avea în ea ceva de prădător, care-i plăcea și mai mult 
Dominikăi. Era perspicace, educată, irascibilă, ireverenţioasă și 
sceptică. Dominika o proteja în cadrul Serviciului, îi ţinea 
departe de ea pe coloneii și generalii fustangii și-i prețuia 
evaluările chibzuite ale țintelor. Erau prietene; Dominika 
intenţiona s-o scoată până la urmă din secţia de Vrăbii și s-o 
aducă în Serviciu ca ofițer permanent. 

— A spus de ce a trimis scrisoarea la rezidentura din Viena? 
întrebă ea. Ce are de gând? Să dezerteze? 

— Nu vreau să dezertez, se auzi un glas din ușă. 

Nu-l auziseră intrând. Ri Sou-yong ţinea în mână o sacoșă din 
plastic plină ochi, din care ieșeau căpăţâna unei ţeline și 
frunzele unui praz. O puse pe blatul din bucătărie și se așeză pe 
un Scaun vizavi de cele două femei. Era scund și slăbuţ, 
îmbrăcat în cămașă albă simplă, pantaloni și sandale. Avea 
părul negru ca tăciunele, faţa rotundă și roșcovană, cu pomeţi 
înalţi și o aluniţă pe bărbie, ca președintele Mao. 

— Să înţeleg că amica ta este reprezentanta Moscovei? o 
întrebă pe loana. Numele nu sunt necesare. Se întoarse către 
Dominika: Bun-sosit! Mulţumesc că ai venit până aici ca să ne 
întâlnim. Am informaţii pentru voi. 

leși din bucătărie, intră în unul dintre dormitoare și se 
întoarse cu un plic de carton botit, cu buton și șnur, pe care-l 
întinse Dominikăi. 

— Te rog să scuzi starea plicului. A trebuit să-l scot în secret 
din birou pe sub haine. Sper însă că ceea ce conţine va 
compensa aspectul. 

Dominika scoase din plic un teanc de hârtii și le puse pe 
măsuța pentru cafea. Documentele erau scrise de mână în 
coreeană; pentru ea puteau fi la fel de bine zgârieturi paleolitice 
pe pereţii peșterilor din Lascaux. 

Ri îi înţelese instantaneu privirea nedumerită și se înroși. 

— Îmi cer scuze, zise el, pentru chos&n'gul, alfabetul coreean, 
însă știu că documentele științifice originale au mai multă 
valoare intrinsecă decât cele traduse sau transcrise. 

„Un adevărat perfecţionist”, se gândi Dominika, privind 
apreciativ haloul albastru-închis care înconjura capul bărbatului. 
„Gânditor, sclipitor, anticipează reacţii”. 

— Așa este, profesore, zise ea, totuși un vânzător de 
informaţii false poate să aducă documente a căror valoare nu 
poate fi stabilită imediat. 

Era o sugestie nepoliticoasă, făcută în mod premeditat pentru 
a-i judeca reacţia. Dominika nu uita nicio clipă că putea avea de- 
a face cu o cursă a serviciilor de informaţii nord-coreene, 
concepută dintr-un motiv enigmatic de către mintea infantilă a 
Inegalabilului Conducător, sau indiferent cum îi spuneau în 
prezent președintelui lor. În mod reflex, atât ea, cât și loana 

trăgeau cu urechea, încercând să audă orice scrâșnet de pași pe 
pietrișul aleii de afară. Ri zâmbi și aplaudă scurt. 

— Ai dreptate, într-adevăr, zise el. Ești prudentă să amintești 
aspectul acesta. 

— Și noi tot n-am auzit exact de ce ai solicitat această 
întâlnire, spuse Dominika, ce anume oferi sau ce te aștepți să 
capetți în schimb. 

— Voi răspunde cu plăcere la întrebările tale, rosti omuleţul și 
făcu o plecăciune scurtă. În primul rând, nu cer nimic în 
schimbul acestor informaţii. Nu am nevoie de bani. Nu vreau să 
dezertez. Membrii familiei mele din Phenian ar fi băgaţi de vii 
într-un laminor, unul câte unul, dacă eu aș dispărea de la postul 
din Viena. În al doilea rând, vă ofer informaţii secrete de stat 
despre succese recente ale programului nuclear de la Yongbyon, 
eforturi specifice de construire a unui declanșator fiabil pentru 
un dispozitiv nuclear, unul care să fie suficient de miniaturizat 
pentru a fi montat într-o rachetă balistică intercontinentală. Voi 
rezuma în engleză ceea ce am oferit în aceste rapoarte tehnice, 
pentru raportul tău preliminar către Moscova. Va fi satisfăcător? 

— Da, destul de satisfăcător, aprobă Dominika, totuși rămâne 
a treia întrebare: de ce faci asta? Și de ce oferi informaţiile 
tocmai Moscovei? 

Ri o privi drept în ochi; haloul lui albastru era neclintit, mâinile 
îi erau nemișcate. Dominika tot nu detecta vreun semn de 
minciună. 

— Am ales Moscova, răspunse bărbatul, deoarece 
Washingtonul și-a pierdut seriozitatea la nivel global în ultimul 
deceniu, a devenit un vultur fără gheare și fără clonț. CIA a fost 
politizată și denaturată și lasă să se scurgă informaţii la cererea 
administraţiei, pentru câștiguri politice. Zâmbi scurt. 
Colaborarea cu un serviciu de spionaj care acceptă scurgerea de 
informaţii pentru a sluji politicieni ideologi tinde să reducă 
speranţa de viață a surselor sale. Sunt dispus să-mi asum 
riscuri, dar nu sunt suicidar. 

Ri își șterse palmele pe pantaloni și continuă: 

— Mă întrebi de ce o fac? Un om nu poate să tacă la infinit. 
Arme nucleare ajunse pe mâna unui bărbat-copil care se 
autointitulează Sfântul Soarelui și al Lunii ar însemna un 
dezastru pentru țara noastră, pentru regiunea Asiei și pentru 
întreaga lume. Eu sunt dispus să risc viaţa mea și vieţile 

membrilor familiei mele pentru ca acest lucru să nu se întâmple. 
În ţara noastră nu mai există speranţă. Poate că eu voi putea 
aduce un dram de speranţă pentru viitor. 

— Îţi admir convingerile, profesore, spuse Dominika. Eşti 
pregătit să continui să raportezi din Viena, de la AIEA? Nu te voi 
minţi: riscurile nu se vor diminua. Totuși eu voi fi responsabilă, 
personal, de securitatea ta. 

— Colaborarea în Viena va fi mult mai dificilă, răspunse Ri. 
Există agenţi de securitate care ne supraveghează foarte 
îndeaproape delegaţia. Suntem obligaţi să locuim în același 
bloc, câte doi delegați într-un apartament, așa că fiecare dă 
informaţii despre celălalt. Suntem foarte rar singuri. 

— Acestea sunt dificultăţi ce pot fi surmontate, îl asigură 
Dominika. Noi avem multă experienţă în asemenea chestiuni. 

Cu intuiţia perfectă a momentului optim pentru acţiune al 
unei Vrăbii instruite, loana se ridică și porni spre bucătărie. 

— O să pregătesc cina cât discutaţi voi afaceri, zise ea. Cred 
că putem deschide o sticlă de vin în seara asta, ca să 
sărbătorim, nu? 

e 

Academicianul Ri se așeză lângă Dominika pe canapea și 
sintetiză conţinutul rapoartelor pe care le adusese, deschizându- 
le ocazional la o pagină anume ca să arate o diagramă simplă ce 
ilustra o idee. Vorbea ca un om de știință, logic și în succesiune 
ordonată. 

— Am putea discuta săptămâni în șir despre progresele 
înregistrate în proiectarea armelor nucleare, zise el, dar pe 
scurt, hârtiile acestea documentează că serviciile noastre de 
spionaj au adus pentru programul nostru nuclear o tehnologie 
străină ce-i va permite Coreei de Nord să construiască un 
dispozitiv nuclear mai puternic și să-l miniaturizeze pentru a 
intra în focosul unei rachete balistice intercontinentale. După 
părerea mea, există trei puncte importante. Unu: serviciul 
nostru de spionaj, BGR, Biroul General de Recunoaștere al 
Statului-Major, nu este un serviciu global. El operează regional, 
este iremediabil insular și în general ineficient. În nicio altă 
circumstanţă n-ar fi putut dobândi singur tehnologia aceea. Doi: 
tehnologia implică o serie de componente electromagnetice 
avansate ce au fost văzute până acum doar în realizarea tunului 
electromagnetic naval american, o armă experimentală care 

poate propulsa un proiectil la viteze uriașe pe distanţe imense. 
Trei: exploatarea puterii electromagnetice a unui tun 
electromagnetic reconfigurat va permite centrului de cercetare 
de la Yongbyon să construiască un așa-numit „detonator de tip 
armă” - aducerea laolaltă a doua emisfere suberitice de uraniu- 
235 - pentru un dispozitiv de fisiune a uraniului într-o perioadă 
foarte scurtă. Tehnologia este relevantă, deoarece va facilita de 
asemenea miniaturizarea declanșatorului pentru a încăpea în 
focosul unei rachete. 

Dominika știa că așa ceva era extrem de important. 

— Profesore, cât de curând va fi gata declanșatorul pentru a fi 
utilizat în forma sa miniaturizată? 

— Dacă nu apar complicaţii, răspunse Ri, estimez că va fi gata 
în șase luni. 

— În prezent, Coreea de Nord are o rachetă cu rază suficientă 
de acţiune ca să ajungă la Washington sau Moscova? 

— Acestea sunt secrete deținute de Forțele de Rachete ale 
Statului-Major General al armatei. După știința mea, 
deocamdată nu au așa ceva, dar pot avea peste 12 luni. Asta e 
doar o presupunere. 

— Cum a obţinut BGR tehnologia tunului electromagnetic? 

Ri clătină încet din cap. 

— Nu cunosc detaliul acesta. Noi primim cópii clare ale 
cercetărilor, dar nu vedem documente sau planuri originale. 
BGR n-ar dezvălui niciodată sursa informaţiilor sale. Două lucruri 
sunt sigure: tehnologia furată este autentică - ea ne 
accelerează programul și ne economisește ani de cercetare și 
dezvoltare. 

— Și al doilea lucru? întrebă Dominika. 

— Informaţiile acestea puteau proveni dintr-un singur loc. 
Americanii au o problemă mare. Au o cârtiță în rândurile lor. 


CHIFTELELE IOANEI CU LĂMÂIE ȘI ȚELINĂ 


Amestecaţi carne tocată de vită, ceapă tocată, 
pătrunjel tocat, ou crud, pimiento, sare și piper, și 
formați chiftele. Prăjiți-le la foc iute până se rumenesc, 
apoi puneți-le deoparte. Tăiaţi telina în beţișoare și 
căliți-le, alături de căţei întregi de usturoi striviți, 
curcumă, chimen, scorţişoară, semințe de fenicul 

strivite și paprika afumată, amestecând mereu. Puneti 
apoi chiftelele și adăugați concentrat de supă de 
găină, zeamă de lămăie, sare și piper. Daţi în clocot, 
apoi acoperiți și lăsaţi la foc mic până când telina se 
înmoaie și sosul scade. Serviti cu o linguriță de iaurt și 
pătrunjel tocat fin. 

La dospit 


Cu 12 ani în urmă, când locotenentul Audrey Rowland îi 
spusese agentului de racolare Anton Gorelikov în hotelul 
Metropol să se ducă-n mă-sa după ce el îi propusese un 
aranjament prin care să împărtășească spionajului militar rus 
informaţii secrete despre proiecte de cercetare americane în 
domeniul armamentului în schimbul unor plăţi bănești și al unui 
ajutor discret în carieră, Gorelikov fusese încântat. În manualul 
racolărilor de spioni, înjurătura nu însemna un refuz. Tânăra nu 
spusese „nu” și, mai important, nu-și declarase plină de 
indignare intenţia de a raporta propunerea oficialilor din direcţia 
de contrainformaţii a ambasadei americane, ceea ce ar fi 
periclitat cu siguranţă abordarea. Zbenguiala ei de 30 de minute 
cu o Vrabie a SVR-ului reprezenta în mod clar un contact ce 
trebuia raportat și care ar fi avut consecințe grave pentru 
promiţătoarea ei carieră în marină. Gorelikov estima că Rowland 
avea să fie motivată să păstreze secretul episodului. În același 
timp, se gândea că mai era ceva. Tânăra era ambițioasă și se 
dovedise deja o cercetătoare sclipitoare într-un program 
esenţial, o abilitate poleită cu aur ce i-ar fi garantat avansarea 
rapidă în marina americană, dominată de bărbaţi, ceea ce era, 
evident, important pentru ea. De asemenea, trecutul lui Audrey 
Rowland în privința bărbaţilor era încă neclar și poate că se 
manifesta în comportamentul sexual, chiar și la vârsta ei tânără. 
Ambiţie amplificată de orgoliu, condimentată de o pasiune 
interzisă pentru lesbianism. O combinaţie potenţială pentru 
racolare. Gorelikov o lăsase să se gândească peste noapte; ceea 
ce în jargonul colocvial al spionajului se numea „a lăsa pâinea la 
dospit”. 

A doua zi, când Audrey Rowland stipulă ţâfnos că-și va limita 
raportările strict la proiectul tunului electromagnetic, Gorelikov 
îi acceptă politicos condiţia. El știa că momeala fusese înghițită 
odată cu cârligul. Majoritatea agenţilor începeau prin stabilirea 
de graniţe morale pentru trădarea lor, insistând pentru 

aranjamente cu final determinat, limitate de obicei la un singur 
subiect, în schimbul păstrării secretului delictului iniţial. Ceea ce 
niciunul dintre ei nu înţelegea imediat era că acceptarea de a 
oferi orice fel de secrete Moscovei multiplica însutit delictul 
inițial, prinzând agentul în plasa păianjenului pentru atâta timp 
cât stipulau rușii, sau până când agentul pierdea accesul, sau 
până când avea ghinion și era chemat de vânătorii de cârtițe la 
interviurile inexorabile. Din lunga lui experiență, Gorelikov știa 
că finalul inevitabil - soarta universală a tuturor agenţilor - era 
demascarea în cele din urmă a lui Audrey prin acțiunea 
neglijentă a vreunui ofiţer de caz din GRU cu mușchii mai mari 
decât mintea sau, mai probabil, de o sursă CIA din GRU care 
avea să raporteze existența unei cârtițe ruse în marina 
americană. De aceea țelul fusese de a compartimenta cazul și 
de a exploata agenta cât mai mult timp, extrăgând cât mai 
multe informaţii cât de repede posibil. Supraviețuirea lui Audrey 
Rowland ca sursă nu era responsabilitatea birocratică a lui 
Gorelikov, dar în opinia lui ar fi fost de preferat să fie preluată 
de SVR, un serviciu specializat în exploatarea surselor străine 
sau, și mai bine, de un agent ilegal anonim, imposibil de urmărit 
și bine dotat. 

Acum viceamiral, Audrey Rowland - nume de cod MAGNIT - 
contrazisese însă statisticile de supravieţuire a agenţilor. Ea 
raporta de 12 ani - existaseră întreruperi ale contactului, 
transferări nereușite către ofițeri de caz inacceptabili și o pauză 
după o alarmă de securitate -, dar fusese permanent pe lista 
informatorilor încă de la racolarea ei din hotelul Metropol. 

Viceamiralul Rowland se obișnuise de mult, așa cum prezisese 
Gorelikov, cu actul spionajului. Iniţial, își autojustificase trădarea 
spunându-și că divulgarea de informaţii științifice Rusiei va 
nivela terenul de joc al tehnologiei, va genera încredere mutuală 
și va reduce de fapt posibilitatea unui al treilea război mondial, 
un conflict din care nicio persoană cu capul pe umeri nu credea 
că vreuna dintre părți va supravieţui. Femeii îi făceau plăcere 
scrisorile elaborate de mulțumire și admiraţie din partea uluiţilor 
savanţi ruși, care-i lăudau cunoștințele tehnice, la fel cum o 
încântau întâlnirile anuale cu unchiul Anton, care era elegant, 
bine îmbrăcat și sofisticat, și cu care putea discuta despre artă, 
sau muzică, sau filosofie, dar și despre antenele comandate în 
fază aeropurtate, sau despre capacitatea de generare în 

megawaţi a distrugătorului din clasa Zumwalt. 

Relaţia dintre agentă și stăpâni se maturizase. Pe măsură ce 
performanţele lui MAGNIT au continuat neabătut, iar evaluarea 
credibilităţii ei a rămas la nivelul cel mai ridicat - toate serviciile 
își evaluează în mod constant informatorii, deoarece primul 
semn de necazuri este o schimbare anormală a producţiei de 
informaţii - Gorelikov, la ordinul lui Putin, a iniţiat o coordonare 
paralelă: ofiţerii GRU se ocupau de MAGNIT în interiorul Statelor 
Unite, deși rolul lor era mai mult acela de poștași, colectând 
materialele lăsate în cutii poștale oarbe și transmițând cerințe. 
Pe de altă parte, Gorelikov a început să se întâlnească cu 
MAGNIT în timpul concediului ei anual, unica pauză pe care 
femeia și-o permitea de la devotamentul ei, altfel total, faţă de 
laboratoare, programele cu acces special, managementul 
personal și sarcinile de întocmire și monitorizare a bugetului ce-i 
ocupau tot timpul. Toţi știau că amiralul Rowland, deșirată ca o 
barză, alegea destinaţii rurale puţin frecventate pentru 
drumețiile ei solitare în cursul vacanței anuale de o lună: 
excursii în Nepal, foto-safariuri în Tanzania, camping în Jamaica 
sau expediţii cu caiacul pe Amazon. Colegii, care nu erau 
obișnuiți s-o vadă pe ciolănoasa Audrey Rowland decât în 
uniformă, ridicau de obicei din sprâncene văzând fotografiile ei 
din vacanțe în care apărea în pantaloni scurţi, cu bocanci, 
pantaloni de camuflaj sau costume de scufundări și o comparau 
pe la colţuri cu Ichabod Crane:. 

Întâlnirile cu Anton erau aranjate în timpul vacanţelor exotice 
ale lui Audrey, în reședințe luxoase închiriate în orașele mari 
cele mai apropiate, pentru a evita călătorii suplimentare și 
ștampile incriminatoare pe pașaportul ei. Justificările iniţiale, 
amăgitoare, ale agentei pentru activitatea ei de spionaj 
evoluaseră sub tutela filosofică a unchiului Anton, care se 
străduia s-o menţină pe Audrey motivată. Noţiunea „nivelării 
terenurilor de joc” părea mai puţin relevantă în Noul Război 
Rece de măsuri active și operaţiuni cibernetice. In schimb, 
Anton îi amintea frecvent de inechitatea sistemului pentru 
femeile din marina americană, inspirându-se din comentariile tot 
mai sincere ale lui Audrey despre copilăria care fusese clar și 
complet dominată de un tată autoritar, un aviator naval 


3 Personaj fictiv din povestirea „Legenda călărețului fără cap” (1820) de Washington 
Irving. (n.tr.). 

destrăbălat, care-și teroriza soţia umilă și care aproape că-i 
declarase lui Audrey că ar fi preferat să fi avut un fiu. Dacă tatăl 
ei ar mai fi trăit acum, îi spuse Audrey lui Anton, ar fi fost nevoie 
s-o salute pe ea. Anton îi mărturisi că și în Rusia femeile se 
confruntau cu aceeași problemă: erau silite de societate, 
cutume și instituţii să-i lase pe bărbaţi să le fure forța 
emoțională. Empatia lui Anton atinse o coardă sensibilă în 
Audrey. Acţiunile ei - transmiterea de secrete, întâlnirile 
clandestine, acceptarea recompenselor financiare de la Kremlin 
- erau menite doar pentru ea și le făcea pentru a excela în 
carieră în pofida bărbaţilor, în pofida sistemului. Creșterea 
conturilor ei gestionate de Centru - avea deja echivalentul a 
cinci milioane de dolari în euro depuși de Kremlin, monede de 
aur Krugerrand și diamante brute - era o altă validare personală 
a meritelor ei. 

Anton înțelegea că noţiunea spionajului ca motor al 
emancipării lui Audrey era un puternic factor de control. 
Desigur, alte elemente de control proveneau din apetitul ei 
sexual. În ciuda liberalizărilor din armata SUA, Anton insista 
mereu ca Audrey să păstreze secretul predilecţiei ei pentru 
femei pentru a nu-și afecta cariera. Lumea secretă în care trăia 
Audrey o menținea în stare de alertă, astfel că era o agentă mai 
bună: surescitată, irascibilă și ranchiunoasă. Vacanţele ei anuale 
în străinătate reprezentau oportunităţi delicioase de a găsi, a 
urmări și a face dragoste cu amante mult visate. In câteva 
rânduri, Anton a trebuit să intervină pe lângă autorităţile locale 
când episoadele dintre Audrey și partenere locale deveneau 
prea însufleţite - când era înflăcărată, Audrey se manifesta 
temperamental. Anton îi procură chiar acte false, pe diverse 
nume, care să-i țină adevărata identitate necunoscută polițiștilor 
dacă situaţia scăpa de sub control. Activităţile ei sexuale erau 
greu de controlat, dar meritau efortul pentru că puteau fi 
folosite ca instrument de control al lui MAGNIT. După ce se 
întorcea la Washington, în spatele biroului ei din LCN, cu tresele 
late de pe mâneci și cele trei stele de pe guler, femeia trebuia 
să redevină o celibatară benignă și trebuia să-și joace rolul 
respectiv. 

Anton o sfătui chiar să evite vibratorul acasă, deoarece îi 
fusese repartizată o menajeră-bucătăreasă steward de marină 
în victoriana clădire Quarters B de pe Admirals Row din 

Washington Naval Yard, aflat în sud-estul capitalei americane. Îi 
explicase insistent că imaginea ei imaculată, de profesionistă 
asexuată demnă de lăudat, ar fi fost întinată dacă personalul ar 
fi găsit vreo jucărie sexuală și ar fi circulat rapid zvonuri despre 
doamna amiral fochist cu păr vâlvoi, care opera la miezul nopții 
un vibrator de 220 V în mansardă, făcând becurile să pâlpăie și 
speriind șoarecii. Aceeași recomandare a fost valabilă peste un 
an, când Audrey a descoperit salata condimentată de castraveți, 
pe când făcea turul templelor din nordul Thailandei, și a anunțat 
că-i va cere bucătăresei din Washington să i-o pregătească 
frecvent. În cursul întâlnirii lor din luxoasa staţiune Anantara din 
provincia Chiang Mai, Anton a prevenit-o apăsat să nu mai 
umble în compartimentul pentru legume al frigiderului; 
personalul avea să descopere în mod inevitabil dispariţia 
castraveţilor. Audrey a râs imaginându-și scena. După atâţia ani, 
unchiul Anton putea vorbi cu ea deschis despre aceste subiecte. 

Pe lângă întâlnirile ei regulate din străinătate cu unchiul 
Anton, MAGNIT se întâlnea o dată pe lună la Washington cu 
ofițeri de caz din GRU, care erau ofițeri de informaţii din cadrul 
armatei, membri ai ambasadei Rusiei de pe Wisconsin Avenue. 
Sub aparențele unor banali atașați militari, spionii GRU 
coordonau rareori surse clandestine adevărate, ocupându-se 
mai degrabă de periferia culegerii clasice de informaţii de la 
oameni și din surse deschise, ca și de transferul de tehnologie. 
Intâlnirile aveau loc în parcuri suburbane sau pe trasee de 
drumeţie și pajiști din Washington, ori din zone suburbane din 
statele Maryland și Virginia. Întâlnirile nu durau de obicei mai 
mult de cinci minute, în timpul cărora Audrey își transmitea 
informaţiile, plus mesaje către unchiul Anton. Mintea analitică a 
femeii își asuma cu pasiune provocarea găsirii de situri inventive 
pentru întâlniri, unele pe care le putea examina de la depărtare 
pentru a se asigura că noul cretin-al-lunii din GRU nu adusese 
pe urmele sale FBl-ul. Audrey discutase cu Anton - tutorele ei în 
foarte multe privinţe - despre detaliile alegerii siturilor și 
devenise destul de  pricepută. Audrey pierduse şirul 
nenumăratelor dischete, stickuri de memorie, camere foto 
digitale, hard diskuri și, din când în când, teancuri de 
documente fizice, volume legate și printuri despre toate 
aspectele cercetării armelor navale, războiului antisubmarin, 
designului navelor și  radarelor, tehnologiei stealth și 

comunicaţiilor codificate pe care le pusese în mâinile ofițerilor ei 
de caz. După 12 ani de activitate, ea n-ar fi putut enumera cu 
exactitate suma totală a secretelor pe care le transmisese 
rușilor. De fapt, nici nu-i păsa. Cele trei trese de pe vestonul 
uniformei erau un motiv suficient pentru a continua. 

O sursă ca MAGNIT era fără doar și poate nestemata din 
coroana agenţiei GRU și în același timp o povară constantă 
pentru capacităţile de colectare ale Sediului Central GRU, 
cunoscut ca Acvariul. De la bun început, Anton Gorelikov fusese 
însărcinat în secret de Putin să monitorizeze cazul MAGNIT și să 
observe calitatea și durabilitatea acţiunilor de spionaj GRU. 
Când MAGNIT primise a treia stea, Gorelikov începuse, fără pic 
de blândețe, să scoată cazul din mâinile militarilor, pentru a fi 
repartizat în cele din urmă unui ofiţer pentru agenţii ilegali din 
New York, care avea să fie anonim, invizibil și inviolabil. Din acel 
moment numele de cod MAGNIT avea să fie schimbat, iar 
accesul la dosar avea să fie sever restricționat. Gorelikov o avea 
de asemenea în vedere pe colonelul Egorova, şefa 
contrainformaţiilor din SVR, pe care o considera capabilă să 
împartă cu el până la urmă sarcinile coordonării MAGNIT în 
străinătate, ţinând seama de experienţa ei anterioară în 
operaţiuni pe teren și contrainformaţii. 

De mai mulţi ani, președintele Putin avusese o preferinţă 
discretă pentru şefa contrainformaţiilor sale, fosta balerină 
pieptoasă, din noaptea în care vizitase dormitorul Dominikăi în 
Palatul Constantin și o dezmierdase cu un aer nepăsător pe sub 
corsajul de dantelă al cămășii ei de noapte, iar în același timp îi 
ordonase să plece la Paris și să-l elimine pe propriul ei șef, 
psihopatul Ziuganov, care intrase în dizgraţia lui Putin. 
Președintele nu a uitat cum răspunseseră sfârcurile Egorovei 
sub atingerile sale, nu putea uita foșnetul abia perceptibil al 
mameloanelor care se măreau sub dantelă și fluturatul genelor 
ei în semn de excitare sfioasă. Avea s-o posede în cele din 
urmă, era inevitabil. Intenţiona s-o promoveze pe Egorova în 
viitorul apropiat, dar nu deocamdată. lar coordonarea sursei 
MAGNIT putea să aștepte: continuarea producţiei cârtiței era 
vitală. Gorelikov îl asigurase pe Putin că acesta era abia 
începutul; pe măsură ce marina americană avea să se scufunde 
și să se dezintegreze, la fel avea să se întâmple și cu Statele 
Unite. 

— Cito bílo, to proșio i biliom poroslo, îi spusese Gorelikov lui 
Vladimir, „Ce a fost va dispărea și va fi acoperit de iarbă”. 


SALATA THAILANDEZĂ DE CASTRAVETI A LUI 
MAGNIT 


Curătati castraveții de coajă și de seminţe și tăiati-i în 
feliute foarte subțiri, preferabil pe râzătoare. Puneti 
feliile într-o strecurătoare, presărați sare și lăsați la 
scurs, storcând excesul de apă. Într-un castron 
amestecați oțet de orez, zeamă de lămâie, feliute 
subțiri de usturoi, ardei „ochi de pasăre” thailandez 
pisat, nam pla (sos de pește), coriandru tocat, puțin 
ulei de susan, zahăr, ceapă verde fin tăiată și felii 
subțiri de ceapă roșie (înainte înmuiaţi câteva secunde 
ceapa roșie în apă cu gheață). Adăugați castraveții în 
sos și presărați deasupra fie pudră de creveti uscați, 
fie alune pisate. Serviti imediat. 

Ești al meu 


Dominika deșurubă capacul rujului și scrise Tf moi pe pieptul 
gol al lui Nathaniel Nash. Stăteau amândoi în pat, ea deasupra 
lui, în casa conspirativă a CIA: o vilă cu stucatură albă, arsă de 
soare, la capătul unui drum prăfuit, în vârful unei coline 
pietroase și presărate de cactuși din Vouliagmeni, aflată la 15 
kilometri sud de Atena, de unde se zărea imaginea înceţoșată a 
insulei Eghina dincolo de golful Saronic cu ape turcoaz perfect 
nemișcate. Feriboturi albe ce se îndreptau spre portul Pireu 
lăsau în urmă siaje înspumate ce se intersectau. Dincolo de 
fereastră, colibri ţâșneau în jurul florilor de pe vrejurile de 
glicină care creșteau pe pereţii exteriori ai vilei cu o singură 
încăpere. Dominika se ridică puţin mai sus și-l sărută pe bărbat 
pe buze. 

— Sper că n-a fost unul dintre rujurile tale pistoale, zise Nate. 

Cu doi ani în urmă, Direcţia T (tehnică) a SVR-ului îi dăduse 
Dominikăi două arme cu câte un singur glonţ și declanșare 
electrică, camuflate ca rujuri pe care ea le utilizase în Paris ca să 
separe vârful craniului de creierul piticului și psihopatului ei șef 
Ziuganov, care în momentul acela îi zgândărea coastele cu un 
stilet, încercând să-i înfigă vârful până la inimă. El își dăduse 
seama că Dominika lucra pentru CIA, iar când gloanțele dum- 
dum explozibile din pistoalele-rujuri pulverizaseră creierul 
piticului veninos în Sena, femeia scăpase din nou, cel puţin până 
la următoarea criză. 

e 

Asta se întâmplase după cinci ani de la prima ei detașare în 
străinătate, la Helsinki. Finlanda fusese un vis. Case construite 
parcă din turtă dulce, cotlete sfârâitoare de vânat, plus incitarea 
și extazul unei misiuni operative reale: să-l găsească pe ofiţerul 
CIA Nathaniel Nash din ambasada americană, să intre în 
legătură cu el, să se împrietenească și, dacă era necesar, să-l 
seducă, pentru a afla numele unui rus de rang înalt despre care 
SVR-ul știa, pur și simplu știa, că era coordonat de Nash, dar pe 

care nu reușise să-l identifice. Nash și Dominika începuseră să 
lucreze simultan unul asupra celuilalt: cine la lumina lumânărilor 
înfipte în sticle de vin, peste care se scurgea ceara, plimbări prin 
parcuri înfrunzite, cafele savurate pe promenada răcoroasă a 
portului, unde briza ridica rochiile fetelor deasupra șoldurilor. 
Iscodiri, firimituri aruncate, mreje verbale și capcane pentru 
evaluare. Amândoi cunoșteau toate vicleșugurile dezvoltării unei 
relații și timp de trei luni se străduiseră să se racoleze reciproc. 
Dominika văzuse că haloul stacojiu al bărbatului - pasiune, 
devotament, constanţă - nu tremurase și nu pâlpâise niciodată. 
Nash îi spunea adevărul și ea putea să vadă cum interesul lui 
creștea de la zi la zi. 

lar apoi s-a întâmplat imposibilul. Firea degajată și onestă a 
lui Nate, critica lui blândă - dar corectă - a actualei situații 
jalnice din Rusia, atenţia sinceră pe care i-o acorda ei; și flirtul o 
împinseseră pe Dominika să pună sub semnul întrebării ce făcea 
ea de fapt, pentru cine și de ce. Când prietena ei din ambasada 
rusă dispăruse (Dominika era sigură că fusese asasinată din 
cauza unei încălcări minore de securitate), simţise că se 
umpluse paharul. Într-o noapte ploioasă în Helsinki acceptase 
propunerea lui Nate de a lucra pentru CIA și primise numele de 
cod DIVA. Ce modalitate mai bună de a da cea mai puternică 
lovitură ţarului și bandiţilor săi? Ce ar fi putut face mai mult 
pentru a-și hrăni otvrașcenie, sila pe care o simţea pentru ei? 
Spionând pentru CIA, Dominika ajuta Rodina, nu o trăda. 

Boje, Dumnezeule, bărbaţii aceștia din CIA erau din altă rasă, 
se adunaseră s-o instruiască, s-o îndrume și s-o sprijine ca o 
familie, ceva neauzit și imposibil în propriul ei SVR. Câţiva dintre 
ei intraseră în viața Dominikăi. Șeful Diviziei Europa, Tom 
Forsyth, legenda cu păr grizonant a Directoratului Operaţiuni și 
mentor generos al lui Nate Nash. Politicosul Forsyth racolase 
prim-miniștri, prinți din emirate și, o dată, pe amanta răsfăţată a 
unui amiral al Flotei Roșii, ducând-o la un orfelinat din Paris 
pentru a-i vedea pe copii zbenguindu-se în sala de joacă 
(Forsyth știa că amiralul refuzase să se însoare cu ea și să-i 
dăruiască urmași). Racolarea se referea în primul rând la nevoile 
umane, la vulnerabilităţi și motivații. Profund mișcată de grija 
lui, femeia începuse chiar de-a doua zi să fure secrete navale 
sovietice pentru Forsyth. 

Apoi Marty Gable, partenerul lui Forsyth de pe toată durata 

carierei sale. Purta de obicei cămașă kaki de camuflaj și bocanci 
de drumeţie și avea obiceiul să lenevească pe canapea. Gable 
trecuse prin multe la viața sa. Coordonase agenţi în Africa, 
America Latină, Asia de Sud-Est și Magreb. Racolase un infiltrat 
în grupul terorist PKK în Istanbul și-l recuperase pe agentul 
deconspirat, împușcând între ochi un criminal PKK. Pentru el era 
primordial să-și protejeze agenţii - în cazul acesta pe DIVA. 
Dominika ajunsese să-i spună bratok, „frate mai mare”. Gable îl 
luase sub aripa lui protectoare pe tânărul Nate, căruia îi trăgea 
cu drag șuturi în fund pentru a-l învăţa Regulile Jocului. 

Ultimul dintre acești prieteni noi era Simon Benford, șeful 
Diviziei de Contrainformaţii: durduliu, furios, cu cravata veșnic 
strâmbă. Din cauze necunoscute, părul de pe o parte a capului îi 
stătea mai tot timpul perpendicular pe ţeastă, ca o aripă. Ca și 
Forsyth, Benford era un obelisc în DO. Numai în ultimii cinci ani, 
geniul acesta năbădăios condusese trei investigaţii separate 
pentru a descoperi cârtițe conduse de ruși din CIA și guvernul 
american. Benford îi detesta pe birocraţi, carieriști, proști, 
capete pătrate, majoritatea agenţilor speciali din FBI, întreaga 
Agenţie de Informaţii a Departamentului Apărării și ceea ce el 
numea  „homoeroticul” Departament de Stat. Din cauza 
caracterului strict secret și al protocolului de acces restricționat 
din cadrul compartimentului, Benford devenise ofițerul superior 
din Cartierul General al CIA care direcţiona personal cazul DIVA. 

Sub îndrumarea lor atentă, Dominika dădu în vileag toate 
secretele rezidenturii din Helsinki și, când se întoarse la 
Moscova, începu să trimită informaţii secrete cu dungă albastră 
(pentru secretele cele mai sensibile) din seifurile de la lasenevo, 
devenind în curând principala sursă rusească a CIA. Mai bine de 
șapte ani, Dominika a expediat tot ce a putut, iar oamenii ei din 
CIA i-au asigurat protecţie și siguranţă, prin întâlniri personale 
periculoase pe alei moscovite, rendez-vous-uri rapide în capitale 
străine și rafale concentrate de transmisiuni din echipamentul ei 
CARS (comunicaţii cu agenţii pe rază scurtă). A dezvăluit CIA 
activităţile clandestine ale Kremlinului din întreaga lume. 

La toate astea se adăuga relaţia cu ofițerul ei de caz care o 
racolase, Nathaniel Nash. Părul negru care cobora în cârlionţi pe 
fruntea bărbatului, privirea excepţională de șoim pe teren și 
aura stacojie din jurul umerilor săi acţionaseră cumulativ asupra 
Dominikăi, deja impresionată de cei din CIA și de aventura 

nebună a spionării pentru ei. Ce s-a întâmplat între Nate și 
Dominika în Helsinki a fost poate inevitabil. Aflaţi împreună sub 
presiunea permanentă a racolării și spionajului, Nate - ofiţerul 
de caz al agentei - și Dominika - agenta secretă - s-au 
îndrăgostit. Pasiunea lor era nestăvilită, sexul vulcanic, pe furiș 
și limitat la rarele ocazii când rămâneau doar ei doi. Pentru 
Nate, o relaţie sentimentală între un ofițer de caz și agenta sa 
reprezenta un delict ce i-ar fi pus capăt carierei. Pentru 
Dominika, aceeași relaţie cu un american ar fi fost fatală dacă 
afla Centrul. 

Legătura lor nu a rămas - și nu a putut rămâne - secretă mult 
timp faţă de CIA. Instinctele hormonale ale lui Gable și 
previziunea șamanică a lui Benford au detectat repede afacerea 
interzisă. Nate a fost aspru muștruluit, totuși Benford a ales 
pentru moment să nu-l demită imediat din serviciu în interesul 
obținerii de informaţii și pentru a menţine motivarea DIVEI. Din 
partea ei, Dominika a recunoscut nepăsătoare situaţia, a 
acceptat riscurile, a ignorat avertismentele lui bratok Gable și s- 
a bucurat de iubirea ei pentru Nate. Nash a încercat să pună 
capăt relaţiei de câteva ori, dar pasiunea lor era copleșitoare. 
Femeia refuza să renunțe la el, iar el nu-și putea stăvili patima 
stacojie. 

e 

Atingând fața lui Nate cu sânii ei grei, Dominika se dădu jos 
din pat, se duse în colțul placat al chicinetei, care adăpostea un 
duș improvizat, și se spălă cu dușul portabil, udând o porțiune 
considerabilă din marmura de pe jos. Nate o privi cum își rotea 
corpul mlădios sub jetul de apă: coastele îi erau brăzdate de 
cicatrici albe, gambele sculptate de anii de balet. Se sculă din 
pat și i se alătură. Nate era musculos și zvelt, cu păr negru rebel 
și ochi căprui, cărora nu le scăpa aproape nimic. 

— Vezi ce am scris? întrebă Dominika săpunindu-i pieptul și 
urmărind cu vârfurile degetelor cicatricile bărbatului, cea 
maronie de-a curmezișul abdomenului și cele roșu-furioase de 
pe braţe. 

Amândoi erau ca niște manechine, cu rănile cusute. Nate nu-i 
răspunse, ci o sărută, ţinându-i capul între palmele lui, 
învăluind-o în norul său roșu. 

— Tî moi, spuse ea, prinzându-l cu mâinile pe după gât. Ești al 
meu. 

— Vladimir Putin știe asta? 

Se instalară pe balconul mic al vilei; soarele apunea în spatele 
muntelui ce se înălța în zare. Masa din răchită avea picioarele 
inegale și se clătina. Scaunele din răchită trosneau și scârțâiau. 
Mâncară o cină țărănească, utilizând linguri mai mari decât cele 
normale, din același vas: un castron mare din ceramică 
smălțuită și ciobită, cu delfini albaștri în jurul marginii. Nate 
fiersese fasolea verde toată ziua în ulei de măsline, cu ceapă, 
usturoi și roșii pasate. O farfurie separată era plină vârf cu 
măsline, brânză feta și pâine de ţară cu coajă crocantă. Băură 
Retsina rece dintr-o sticlă ce plutea într-o albie din tablă cu 
resturile topite ale gheții de ieri. În depărtare, umbrele de pe 
panta muntelui se lungeau. 

— Nu vreau să spun altceva decât că-i periculos pentru tine 
să continui să călătorești prin lume racolând personal nord- 
coreeni - și, de fapt, pe oricare alţii - crezând că Putin te-ar 
putea numi în curând director al SVR-ului, zise Nate. 

Dominika și Nate petrecuseră în totalitate prima zi din casa 
conspirativă discutând despre racolarea profesorului Ri, ca și 
alte informaţii aduse de ea de la Moscova. Mai ales vestea cea 
mai incitantă. 

În urma susţinerii continue a președintelui Putin, acesta 
sugerase că s-ar putea s-o promoveze în curând pe Dominika la 
rangul de general și poate chiar s-o numească la conducerea 
SVR-ului, o posibilitate uluitoare pe care Nate o raportase 
imediat la Langley cu telefonul său criptat THRESHER prin 
satelit, aprobat pentru utilizare limitată în ţările NATO. Stupefiat 
de ideea că agenta lui vedetă ar putea fi în curând în vârful SVR- 
ului, Benford își vărsase cafea pe cravata deja pătată generos 
cu supa cremă de crabi și maioneză. 

Cât ai clipi, DIVA ar fi avut acces la toate secretele SVR-ului, 
ar fi ocupat în mod automat un loc în Consiliul Naţional de 
Securitate și ar fi devenit un nou membru al s;/oviki/or, cârdul de 
apropiaţi ai lui Putin care aveau acces nu doar la comploturile 
secrete urzite pe coridoarele Kremlinului, ci și la planurile și 
intențiile circumspectului și evazivului Vladimir Vladimirovici, pe 
care mulţi observatori străini le analizaseră, dar pe care puţini le 
cunoșteau cu adevărat. 

— Asta-i de ajutor, nu strică. Agenţii racolaţi îmi cresc 
prestigiul, replică Dominika, înmuind o coajă de pâine în sosul 


VP - 39 


de roșii. Nimeni dintre ceilalţi, cu excepţia lui Bortnikov de la 
FSB, serviciul de securitate internă, nu racolează străini. 
Președintele a fost ofițer KGB și apreciază realizarea mea. 

— Există totuși un risc suplimentar, o avertiză Nate. Dacă se 
aude, de exemplu, că CIA știe că nord-coreenii utilizează 
tehnologia americană a armelor electromagnetice, vei fi imediat 
compromisă ca sursa evidentă. Moscova are prea multe urechi 
la Washington. 

Dominika mai umplu două pahare cu vin. 

— Dacă oamenii voştri nu pot păstra secrete, poate că eu n-ar 
trebui să vă spun vouă secrete. 

— Da, asta ar fi o soluţie excelentă. 

— Atunci spune-i lui Benford să prosmatrivat informaţiile... 
cum se zice la asta? 

— Să compartimenteze informaţiile, răspunse Nate care 
vorbea fluent rusă. In Washington, asta înseamnă că doar vreo 
mie de persoane îţi vor citi rapoartele: Forțele Aeriene, Marina, 
Departamentul Energiei, Biroul Directorului Serviciilor Naţionale 
de Informaţii (ODNI), Agenţia de Informaţii a Departamentului 
Apărării (DIA), Consiliul de Securitate Naţională (NSC), FBI și 
jumătate din comisiile de pe Colina Capitoliului. Dacă vom avea 
o singură scurgere de informaţii, într-o săptămână vei fi pe lista 
scurtă de suspecți a Centrului. 

— Și atunci bănuiesc că ţi se va îndeplini dorința ca eu să 
dezertez, surâse Dominika. 

De la bun început, de acum șapte ani, femeia jurase că nu va 
accepta niciodată exfiltrarea. Ea spiona ca să salveze Rusia și 
nimic altceva nu mai conta, așa că n-avea de gând să fugă. Nate 
era conștient că, odată cu ascensiunea Dominikăi în ierarhia 
SVR-ului, informaţiile furnizate de ea aveau să devină tot mai 
exclusive, iar pericolul demascării ei de o scurgere din 
Washington avea să crească. Dominika trebuia să păstreze o 
vizibilitate discretă, iar CIA trebuia să camufleze într-o măsură 
tot mai mare faptul că ea era sursa unor informaţii excepţionale. 

Spre iritarea extremă a lui Benford, Nate insista de un an s-o 
exfiltreze pe Dominika înainte de a fi demascată. Ea trecuse prin 
două momente grele și o dată fusese chiar interogată în 
penitenciarul Lefortovo, după un eșec operaţional. Supraviețuise 
acelei încercări îngrozitoare și fusese reabilitată, însă Moscova 
era plină de copoi ai contrainformațiilor, rivali geloși și inamici 

politici care ar fi fost încântați să distrugă un concurent, mai 
ales pe zvelta Egorova, steaua aflată în ascensiune. Nate 
susținuse că pierderea ei ar fi însemnat un eșec al serviciului lor 
de protecţie și ar fi afectat viitoare racolări ale CIA din toată 
lumea. In plus, chiar dacă ar fi retras-o în siguranță, Dominika 
tot ar fi rămas o analistă de nepreţuit și o consultantă operativă 
utilă. 

Gable și Forsyth nu erau de acord cu Nate, dar înțelegeau 
situaţia, întrucât ei înșiși extrăseseră surse demascate. Benford 
însă era furios că Nate făcea valuri și o distrăgea pe Dominika 
prin argumentele lui plângăcioase. Simon făcea parte din școala 
veche: coordonează-ţi agenţii și adună informaţii până la ultima 
picătură, apoi extrage-i, dacă mai este posibil. Lichidarea 
agenţilor era realitatea dură a operaţiunilor. Catehismul 
operaţional al lui Benford fusese structurat într-o epocă în care 
un agent putea să escaladeze Zidul Berlinului ori să aștepte pe o 
plajă baltică sosirea unei bărci din cauciuc cu care să evadeze 
din spatele Cortinei de Fier. Acum cârtițele erau prinse prin 
intermediul operaţiunilor cibernetice sau al supravegherii cu 
drone și software-uri de recunoaștere facială. Principiul 
spionajului a rămas imuabil - fură secrete! -, dar tehnologia a 
schimbat Jocul. 

Nu era de ajutor nici faptul că Nate, în ciuda înzestrării 
incredibile pentru operaţiuni în zone interzise și pentru 
detectarea filajului, avea rangul cel mai mic din cvartetul de 
ofițeri care se ocupa de DIVA și astfel, în ciuda unei lipse de 
protocol civil tradiționale în CIA, care se dezicea de rădăcinile 
militare ale Biroului de Servicii Strategice (OSS) din timpul 
războiului, trebuia să vorbească doar când era întrebat. Toţi 
știau că Nate era îndrăgostit până peste urechi de Dominika și 
visa să trăiască alături de ea într-o căsuţă cu peluză și gărduleţ 
alb în faţă. Dar cazul DIVA era mult prea valoros pentru a 
abandona totul. Gable îl sfătuise pe Nate cu francheţea lui 
caracteristică: 

— Ascultă aici, bobocule, îi spusese el. Tu ai racolat-o, fiindcă 
avea acces la informaţii. Acum acest acces poate s-ajungă până 
la vârf. Tu ai convins-o și ai înhămat-o. Acum tu ești ofițerul ei 
de caz și totul atârnă pe umerii tăi. Folosește tot ce ai în gentuta 
ta limitată de trucuri ca s-o ţii în viaţă și productivă. Totul! 
Orice! Insă ea rămâne o agentă și tu trebuie s-o coordonezi ca 

un profesionist, ai înțeles? Acum, poartă-te ca un băiat mare și 
taci naibii din gură! 
e 

Dominika duse farfuriile înăuntru, apoi se întoarse și se așeză 
în poala lui. 

— Nu vreau să te neliniștești, îi spuse. În Moscova vor fi sute 
de oameni care vor citi aceleași rapoarte pe care vi le dau vouă, 
așa că am suficientă acoperire. In plus, eu voi fi cea care va 
investiga orice scurgeri; eu voi fi Benford al Rusiei! 

Nate scutură din cap ca un dulău. 

— Vrei să zici că eu mă culc cu Benford al Rusiei? la dă-te jos 
din braţele mele! Imaginea asta mă va obseda luni bune, poate 
chiar ani. 

Dominika râse și-l ignoră. 

— Voi călători trimestrial la Viena, ca să-l descos pe Ri. Vrabia 
mea loana se mută acolo, ca să fie aproape de el, să-l relaxeze 
și să închirieze o locuinţă în apropiere, unde să ne putem întâlni. 
Putem discuta cazul și tu-mi poţi ţine prelegeri, iar eu voi 
continua să - cum ziceţi voi? - să te perfecţionez. Vipravleat? 

— Tu să mă perfecţionezi pe mine? zise Nate și o trase mai 
aproape. Eu sunt cel care conduce aici. Sunt sigur că n-ai uitat. 

— In unele circumstanţe, eu devin cea care conduce, replică 
Dominika și-i trase tricoul bărbatului peste cap. Și, da, te voi 
perfecționa. 

li trase cu iscusință șiretul pantalonilor, își ridică fusta și se 
așeză înapoi în poala lui, mișcându-se într-o parte și-n alta 
pentru a cobori cât mai mult. 

— Te-ai perfecţionat? șopti ea. 

Se legănă înainte și înapoi, gemând încetișor, cu faţa lui Nate 
îngropată în pieptul ei. Apoi scaunul de răchită, fragil și uscat de 
soare până devenise casant, se rupse, trântindu-i pe marmura 
caldă încă a balconașului strâmb. Poate că mai spre nord, zeii 
de pe muntele Olimp care priveau în jos, spre șesurile 
aluvionare ale Tesaliei, ar fi spus că acesta era un semn a ceea 
ce va urma. 

Amândoi izbucniră în râs și trecură în pat, Nate frecându-și un 
cot învinețit. Dominika își lăsă capul pe umărul său. Fuseseră 
doar puţin timp împreună, totuși ea se simţea plină de bien-être, 
de mulțumire, de o apropiere tandră de Nate pe care n-o simţise 
în cursul altor întâlniri periculoase și fugitive. Poate că de vină 

era puternicul soare egeean, aerul sărat și faptul că stătea 
întinsă alături de el în pat, simţindu-i mirosul corpului și 
parfumul glicinei și privind colibrii. Nate râse când Dominika îi 
certă în rusă și le arătă metoda corectă pentru a extrage 
nectarul din stamine; la jumătatea demonstraţiei ei, bărbatul se 
opri din râs și-și încordă fesele, ridicând șoldurile de pe saltea. 
Sirena feribotului de seară din Rodos răcni în semn de salut de 
pe mare. 

Amurg. Liniște. Felinarul cu kerosen atrăgea un uriaș fluture 
de noapte, ale cărui aripi argintii erau pictate cu pete la fel de 
luminoase ca ochii bufniţelor și care se repezea precum un 
avion în picaj în jurul flăcării, proiectând pe pereţi umbre de 
mărimea liliecilor. Dominika se sprijini într-un cot și Nate îi ceru 
să repete specificațiile următorului contact ce avea să fie în 
Viena peste o lună, cu situri de întâlnire preliminare și 
secundare, parole de recunoaștere și semnale de răspuns, 
semnale alternative și de securitate, inclusiv transfer de 
materiale prin intersectare cu loana, care avea să fie o 
scurtătură. Acesta urma să fie un debriefing post-întâlnire 
important, în care trebuiau să afle mai multe despre programul 
nuclear nord-coreean și să vadă dacă puteau valorifica vreo 
informaţie pentru identificarea sursei americane care scurgea 
datele tehnologice. 

— Aș fi preferat să fi lăsat pe altcineva să ia legătura cu 
coreeanul în Viena, zise Nate, îngrijorându-se pentru ultima 
oară. Sunt sigur că ai fi putut desemna alt ofiţer, unul care să 
vorbească măcar coreeana sau care să se priceapă la 
armament. 

— Am discutat două zile despre asta, replică Dominika. De ce 
aș face-o? Ar fi ilogic. Ti-am spus că asta mă va ajuta pe plan 
politic. Am mai multe șanse să obţin promovarea pe care Putin... 

— N-o să fii promovată dacă te vei afla cu un laţ de gât în 
celulele din Butîrka, totul din cauza obsesiei tale de răzbunare și 
a jihadului idiot pe care-l porți împotriva tuturor. Eşti pregătită 
să ajungi în vârf. Eşti prea încăpăţânată ca să-ţi dai seama că le 
poți face rău însutit dacă vei fi pur și simplu directorul SVR-ului 
și vei menţine un profil discret. 

O simţi încordându-se. Dominika se dădu jos din pat, își puse 
o fustă de bumbac pe trupul gol și începu să-și îndese lucrurile 
într-o geantă de umăr. 

Nate recunoscu ochii scânteietori și nările dilatate. 

— Unde te duci? Plecăm mâine dimineaţă, spuse el. 

— Jihad? Obsedată? Idioată? strigă Dominika. Asta crezi tu 
despre mine, despre ceea ce fac eu? Jopa, dobitocule! O să mor 
pentru ţara mea, n-o să stau cu brațele-ncrucișate și să mă uit la 
cei care o jefuiesc. Mersi pentru predannost! 

— Ce tot baţi câmpii? Eu îţi sunt mai devotat decât oricare 
altul. Vreau ca tu să supravieţuiești. 

— Și s-o fac renunțând și tulind-o? Posiol tî, du-te naibii! lau 
autobuzul până-n oraș. 

Incălță espadrilele și-și puse geanta pe umăr. 

Nate cobori din pat. 

— E beznă afară. O să mergi pe o cărare-ngustă prin 
întuneric. Stai să-ţi dau o lanternă. 

— Iscezni, șterge-o! zbieră femeia și trânti ușa, apoi cobori în 
beznă pe poteca pentru capre. 

Nate își trase un şort, încălță șlapii, luă o lanternă și alergă s-o 
ajungă din urmă. Dominika plângea încet când o prinse de braţ 
și îndreptă raza lanternei spre picioarele lor. Dominika nu voia 
să-l privească în timp ce stăteau în noapte sub un măslin și 
așteptau autobuzul 122, care apăru până la urmă pufăind greoi 
de după un cot al șoselei, apoi se opri. Când ușile se deschiseră, 
Nate se așteptă să-l vadă pe Gable la volan și pe Benford 
privindu-l dezaprobator de pe un scaun din spate. 

— Sună-mă când ajungi în Viena, zise el când ușile șuierară și 
i se închiseră în față. 

Autobuzul porni spre Glyfada, de unde Dominika urma să ia 
un taxi până la ambasada rusă. 

S-a schimbat în ultimii ani. Irascibilă și imposibilă. 
Incontrolabilă ca agent, mai mult ca sigur că va fi prinsă în 
curând. Ce mai întâlnire clandestină! Ce mai coordonare a 
agentei! Ce mai Romeo! Il putea auzi deja pe Gable: „Felicitări, 
bobocule, ai ajuns pe fundul gropii și ai început să sapi”. 

e 

Langley. Se strânseseră în sălița de ședințe haotică a Diviziei 
de Contrainformaţii, DCI, a lui Benford, ai cărei pereţi acoperiți 
cu tapet textil cenușiu (și antifonic) erau împodobiţi cu rânduri 
de fotografii înrămate ale șefilor DCI anteriori, într-o succesiune 
cronologică tulburătoare, de jur-împrejurul încăperii, ca un zid 
spectral al martirilor dintr-o catacombă creștină. Fotografiile din 

anii 1960 erau în tonuri sepia, cu absolvenţi ai Ivy League ce 
purtau cravate înguste (anii John F. Kennedy). Fotografiile 
Kodachrome din deceniile următoare prezentau șefi DCI cu 
favoriţi hipster și zâmbete insipide (Carter), cu expresii de 
vinovăție calculată (Nixon) și cu privirile aţintite la mii de metri 
depărtare ale eliberatorilor emisferelor (Reagan). Fotografiile 
digitale finale aparţineau generaţiei moderne de șefi ai DCI cu 
expresii alarmate și nedumerite (Clinton, Bush). La capătul 
șirului atârna poza celui mai recent director, retras acum, din 
epoca modernă, un tip fălcos, faimos pentru aroganta 
implacabilă. În mod maliţios, drapelul SUA din sală fusese 
deplasat parțial în faţa acestei fotografii, astfel că un singur ochi 
privea pe după țesătură, ceea ce-i dădea personajului un aer și 
mai sinistru decât în realitate. Pe perete nu mai rămăsese niciun 
loc pentru alte rame ale viitorilor foști directori, iar zvonurile 
despre comandarea unei fresce pe tavan care să reprezinte un 
heruvim în fundul gol și cu chipul lui Benford, ţinând un mic arc 
și o săgeată, erau, cel puţin deocamdată, neîntemeiate. 

Ca toate spaţiile personale ale lui Benford, masa era un haos, 
ticsită de hârtii, căni de cafea și o cutie cu gogoși. Hărţi rulate 
erau stivuite într-un colţ, lângă un ecran de proiecție sfâșiat pe 
mijloc și lipit cu bandă adezivă industrială. Două monitoare 
extraplate sparte fuseseră abandonate în capătul îndepărtat al 
încăperii, alături de cioburile unei căni de cafea US Navy, care 
fusese aproape cu certitudine proiectilul ce distrusese cel puțin 
unul dintre monitoare. Benford, Gable, Forsyth și Nash se aflau 
la un capăt al mesei. Hearsey, tehnicianul-șef înalt și ectomorf, 
sosi cu două carnețele și se așeză în capătul opus. Aspru, 
slăbănog și cu pielea bătucită, Hearsey aducea cu un ins al cărui 
loc ar fi fost mai degrabă în prerie, reparând garduri din sârmă 
ghimpată sau castrând tăurași, în loc să petreacă un an în 
laborator pentru a prepara o ploaie chimică acidă - pulverizată 
noaptea de o dronă stealth - care să erodeze rampele 
rachetelor nord-coreene sau pentru a construi brățări fitness, 
modelate din Semtex, ce puteau fi detonate în Dubai dintr-un 
laborator aflat în statul Maryland. De formaţie inginer, Hearsey 
se pricepea la tunuri electromagnetice și, în plus, nu înghiţea 
aiureli de la Benford, iar Gable îl plăcea, așa că avea acces la 
toate cazurile, inclusiv cel al DIVEI. 

În Agenţie, era cunoscut simplu ca Hearsey; doar experţii de 

la Personal știau că numele de botez era Gayle, dar ei nu 
dezvăluiau niciodată nimic. Bărbatul privi prin sălița jalnică de 
ședințe, trecu un deget peste tăblia acoperită de firimituri a 
mesei și contemplă haosul din jur. 

— Crezusem că Hindenburg s-a prăbușit în Lakehurst, statul 
New Jersey, comentă Hearsey care putea scăpa cu faţa curată 
după asemenea sarcasme. 

Benford clipi doar o dată, scurt. 

În celălalt capăt al mesei stătea așezat și lua notițe Lucius 
Westfall, noul asistent al lui Benford, un analist în arme de 
distrugere în masă care fusese transferat de la Directoratul de 
Informații la Directoratul de Operaţiuni, una dintre zecile de 
acţiuni impuse de directorul CIA în scopul integrării cu forța a 
analiștilor DI cu operativii DO, care, în majoritatea cazurilor, 
aducea cu încercarea de a cupla fiicele pastorului cu barcagiii la 
o seară de dans comunal. 

Westfall era blond, cu faţa ascuţită și ochelari cu rame din 
sârmă, ale căror lentile tindeau să se aburească atunci când 
vorbea în public sau când discuta cu femei frumoase. De parcă 
nu era suficient de solicitant să lucrezi pentru Simon Benford, 
Westfall mai trebuia să și decodifice întruna jargonul aborigen al 
Directoratului de Operaţiuni. Ofițerii aceștia operativi erau de 
neînțeles când vorbeau despre hopuri, morcovi, pești, târfe 
bătrâne, notificări de a arunca la foc, cutii poștale oarbe, vizuini, 
vânători de capete, scalpuri, curățătorii chimice, iepuraşi, 
firimituri, clisme cu bariu, 201, PRQ, inversări naturale, 
răsturnări, înfoieri, fâlfâiri și un milion de alte mistere. La fel de 
terifiant, Westfall trebuia să înfrunte atacurile masivului Marty 
Gable, pe care analistul îl suspecta că ar fi fost un ucigaș în 
serie din Kansas. 

— Ai grijă să iei notițe bune, Luscious, zise Gable, 
pronunţându-i greșit numele, cu un fals accent francez. 

Stilul aparte al lui Gable de a instrui un coleg nou se încadra 
undeva între un sergent de armată și un conducător de atelaj 
sulky pe hipodrom. Ca o ironie a sorții, el însuși fusese silit să 
vină din dura Divizie Africa pentru a fi adjunctul improbabil al lui 
Benford. DCI era un colectiv de contraspionaj bizar, din care 
făceau parte în general introvertiţi sclipitori și excentrici, care 
lucrau în întuneric și cu jaluzelele trase. Outsiderii îl numeau 
Insula Jucăriilor Stricate. Benford vedea în Gable mai puţin un 

adjunct independent, cât mai degrabă cineva care putea 
soluţiona crize delicate și instabile de peste hotare, oriunde ar fi 
apărut ele, o funcţie pe care Marty o caracteriza modest prin 
cuvintele „Spargerea farfuriilor”. DIVA îl idolatriza și ea pe 
Gable, care o putea convinge să se domolească atunci când o 
apucau isteriile ei tot mai frecvente legate de comunicații, 
asumarea riscurilor și securitate. 

Benford deschise ședința cu solemnitatea pentru care era 
cunoscut în Washington, Londra, Ottawa, Canberra, Bonn, Paris, 
Roma și Tel Aviv, trântind un dosar pe masă, însoţit de 
invocarea lui specifică: 

— lisuse Hristoase! Dacă informaţiile DIVEI sunt corecte, 
avem un rahat cu ochi care vinde nord-coreenilor rahaturile de 
date despre rahatul de tun electromagnetic. 

Abia reîntors de la Atena, Nate citi de pe o hârtie: 

— DIVA tocmai a raportat azi-dimineaţă prin CARS. SVR i-a 
atribuit profesorului nord-coreean Ri Sou-yong numele de cod 
PECIKA, care în rusă înseamnă „furnal”, zise el. 

— Furnal, da? pufni Gable. Un dicţionar ar ocupa mai puţin loc 
și n-ar mânca toate gogoșile. 

Nate împinse peste masă cutia cu gogoși glazurate. 

— la, te rog, spuse el. Eu le-am cumpărat pentru toată lumea 
și m-am gândit că-i în regulă dacă mănânc și eu una. 

Gable se uită în cutie. 

— Totdeauna cumperi gogoși simple? Fără ciocolată? Nici 
măcar cu gem? 

Benford se foi în scaun. 

— Oare ne-am putea concentra spre ceea ce pare a fi 
transferul de tehnologie al tunului electromagnetic al marinei 
americane către programul nuclear nord-coreean? 

Forsyth lăsă pe masă un exemplar al raportului DIVEI. 

— Cum au obţinut nord-coreenii tehnologia asta? întrebă el. 
BGR nu se poate nici măcar încheia la șireturi dacă nu-i ajutat. 
În mod normal, ei se ocupă cu împușcatul complotiștilor în 
interiorul ţării lor. Vrei să-mi zici că acum coordonează o sursă 
americană chiar în SUA? Nici vorbă! 

— Cineva transferă tehnologia, zise Hearsey. Documentul 
coreean tradus pe care ni l-a trimis DIVA are terminologia SUA 
cuvânt cu cuvânt: „căi de conducție”, „gaz ionizat”, „pulsaţii 
energetice compactate”. Aici nu-i vorba despre vreun concept 

nord-coreean. 

— Trebuie să fie Beijingul, sugeră Gable. Pun pariu că 
Ministerul Securităţii Statului a găbjit vreun peacenik din 
California care lucrează într-un laborator naval și care-i dedicat 
armoniei trans-pacifice, sau vreun contractor cu acnee din 
Departamentul Apărării care vrea să-și cumpere o Corvette, sau 
un ofițer cu armamentul de la bordul unei fregate, amorezat de 
o Chia Pet din Shanghai care-i reglează pulsaţiile energetice ale 
tunului lui personal. 

Westfall se foi în scaun. Benford îl observă și-l ţintui cu 
degetul. 

— Westfall, tu ce părere ai? 

Gable împinse cutia cu gogoși peste masă, ca o încurajare 
colegială să vorbească. Westfall lăsă capacul cutiei să cadă când 
văzu că Gable înfulecase ultimele două gogoși și cutia era goală. 

— Eu nu cred că Beijingul vrea ca Phenianul să aibă bomba 
atomică, răspunse el. Chinezii cred că îi controlează în 
continuare pe nord-coreeni prin furnizări de alimente și ajutoare 
militare. Le place că Occidentul vine să le cerșească ajutorul 
pentru a tempera comportamentul nord-coreenilor. Și mai știu 
că, odată ce Phenianul va avea o bombă atomică fiabi/lă, plus un 
sistem de lansare, buldogul le-a scăpat din lesă și poate face 
orice. Ba chiar să se repeadă împotriva lor. M-am uitat: timpul 
de zbor al unei rachete balistice Rodong-l de bază pe distanţa 
de 800 de kilometri de la centrul de lansare a sateliților Sohae 
până la Piaţa Tienanmen este de vreo cinci minute - membrii 
Biroului Politic nu vor avea nici măcar timp să se sărute de adio 
între ei. Nu, China nu vrea ca nord-coreenii să aibă bomba 
atomică. 

În jurul mesei se lăsă tăcere. Puștiul nu era prost. 

— Un adevărat Ulysses S. Grant, comentă Gable. Și atunci tu 
cine crezi că-i în spatele cârtiţei noastre? 

Westfall se uită la Nate. 

— DIVA e singura care ne poate spune asta, zise el. Dar dacă 
nu poate găsi numele al naibii de repede și dacă Phenianul 
izbutește să înghesuie un dispozitiv cu uraniu într-un focos, 
atunci Seattle Space Needle va fi „punctul zero”. 


FASOLEA VERDE EGEEANĂ A LUI NATE 

Rupeti capetele păstăilor de fasole verde. Amestecați 
usturoi zdrobit, pătrunjel, mărar, mentă tocate și 
condimentați cu sare și piper. Pe fundul unui ceaun de 
fontă, așezați un strat de felii subțiri de ceapă, puneti 
deasupra un strat de roșii tăiate bucăți, fasole, 
verdeata, ulei de măsline din abundență, alt strat de 
ceapă, roșii, fasole, verdeață și ulei de măsline. 
Terminati cu un strat de ceapă și stropiti cu mult ulei 
de măsline. Acoperiţi și fierbeți totul la foc mic până se 
înmoaie bine fasolea. Asezonați și adăugați zeamă de 
lămâie. Serviti caldă sau la temperatura camerei. 

Furtul de secrete 


Alexander Larson, actualul director al CIA, era primul DCIA din 
ultimii 30 de ani care urcase treptele ierarhiei operaţionale. Nu 
terminase vreo academie, la fel ca directorii din generaţia OSS 
care conduseseră Agenția în anii 1950 și 1960 - înaintea șirului 
monoton de succesori selectați din rândul militarilor, sau de pe 
coridoarele onctuoase ale Congresului, sau din Directoratul de 
Informaţii - și care încercaseră să gestioneze o organizaţie a 
cărei misiune esoterică o înțeleseseră imperfect și pe care n-o 
experimentaseră niciodată direct. Unii directori fuseseră un 
dezastru, alţii fuseseră un dezastru absolut și foarte puţini 
atinseseră înainte de terminarea mandatului un grad de sinergie 
cu personalul sceptic și refractar de la Langley. Numirea 
ofițerului operativ veteran Alex Larson ca DCIA a pus capăt 
acelei secete. 

Alex Larson urmase instruirea în Fermă la începutul anilor 
1970, alături de Simon Benford. Calmul și extravertitul Larson se 
împrietenise cu mizantropul irascibil Benford, rezultatul unei 
chimii personale improbabile ce rezistase 30 de ani. Era firesc 
ca personalităţile lor diferite să-l împingă pe Alex spre misiuni 
clandestine peste hotare și racolarea de agenți străini și pe 
Benford spre smârcurile contrainformaţiilor și contraspionajului. 
Separarea geografică de-a lungul anilor nu le-a tocit prietenia, 
care se reînnoia automat de câte ori li se intersectau potecile. 
Acum Larson era DCIA. El știa că prietenul lui cu haine boţite era 
sclipitor și avea tenacitatea unui buldog, e drept, cu o 
mușcătură deficientă. Benford se consulta frecvent cu el. 

Administraţia anterioară îl selectase pe Larson în postul de 
DCIA ca o recunoaștere a corectitudinii lui morale, a 
discernământului birocratic și a racolărilor la vârf (pe care 
Benford le susținuse de-a lungul anilor prin verificarea agenţilor 
pe măsură ce erau activaţi). În vârstă de 65 de ani, Larson arăta 
perfect ca DCIA: era scund, ușor îndesat, purta ochelari cu ramă 
de baga de culoarea ghimbirului și afișa ceea ce Benford numea 

mustață de aspirant Allen Dulles. Aceasta, alături de părul alb și 
tot mai rărit și de sprâncenele albe, atât de stufoase, încât 
subordonații trebuiau să reziste tentaţiei de a le pieptăna, îl 
făcea să semene cu un profesor de colegiu. Era însă un ofițer 
operativ până în vârful unghiilor și „trupele de teren” îl 
respectau. 

Larson nu era popular în actuala Casă Albă și nici printre 
progresiștii derivați din Consiliul Naţional de Securitate, 
absolvenții aceia de Engleză în vârstă de douăzeci și ceva de 
ani, care-l consiliau pe președinte în privinţa politicii din Orientul 
Mijlociu. In plus, DCIA Larson contrazisese indirect declaraţia 
predecesorului său, pe care acesta o făcuse în cursul turneului 
de adio în străinătate. „Noi nu furăm secrete”, spusese DCIA, 
care se pregătea de plecare, unui public format din ofițeri de 
legătură ai aliaţilor SUA, referindu-se la culegerea de informații 
de către CIA. „Tot ce facem este consecvent cu legile 
americane. Noi aflăm, noi descoperim, noi dezvăluim, noi 
obținem, noi provocăm, noi solicităm”. 

Când Comisia Senatului SUA pentru Informaţii (CSS!) îl 
întrebase despre declaraţia predecesorului său într-o sesiune cu 
ușile închise, Larson le replicase senatorilor fără să zâmbească 
și fără urmă de ironie: 

— Destul de corectă. Un agent, de exemplu, descoperă 
existența unei cârtite rusești în sediul NATO, ofițerul de caz CIA 
solicită informaţia, agentul o dezvăluie și drept urmare CIA 
obține date perisabile de contrainformaţii. 

Informatorii partizani au raportat prompt comentariul neloial, 
totuși Alexander Larson n-a fost demis. El nu putea să fie demis. 
Motivul era COPPERFIN. 

În cei 14 ani pe care-i petrecuse în domeniul operativ, Larson 
clădise reţeaua de spionaj COPPERFIN, penetrarea masivă și 
generalizată a întregului program aerospațial al Federaţiei Ruse, 
în materie de proiectare, construire și testare. Larson îi racolase 
personal pe primii doi agenţi ruși principali, unul în India și 
celălalt în Brazilia, care, la rândul lor, racolaseră subsurse din 
centrele de proiectare Suhoi, Mikoian, lliușin, Tupolev și 
lakovlev, care fuzionaseră în 2006 și formaseră OAK, 
Obiedinionnaia Aviastroitelnaia Korporațiia, Consorţiul 
Aeronautic Unificat, aflat în districtul Krasnoselski din Okrug 
Moscova centrală. Agenţii COPPERFIN ai lui Larson goleau cu 

regularitate seifurile strict secrete ale OAK pentru a raporta 
despre capacităţile avansate ale avioanelor de vânătoare ruse 
de generaţia a patra și a cincea, ca Su-27, MiG-29 și noul Suhoi 
PAK FA. Forțele Aeriene ale Statelor Unite erau în extaz. 

Intenţia administraţiei de a-l înlătura în cele din urmă pe 
Larson în favoarea unui DCIA mai ascultător faţă de politica 
externă timidă a Casei Albe fusese brusc stopată de vociferările 
Pentagonului după obținerea, prin intermediul rețelei 
COPPERFIN, a parametrilor tehnici ai APFAR, Aktivnaia 
Fazirovannaia Antennaia Reșotka, noul radar rusesc comandat 
în fază, un trofeu inestimabil. A urmat apoi furnizarea unei 
rachete antinavă Zvezda Kh-35U, botezată de NATO cu numele 
de cod KAYAK, dar poreclită harpoonski din cauza similitudinilor 
cu racheta US Harpoon. Zvezda a fost trecută peste granița 
lituaniană de un curier din reţeaua COPPERFIN, care i-a mituit pe 
grăniceri să ignore coada rachetei ce ieșea prin luneta spartă a 
mașinii sale UAZ Patriot, întrucât aceea fusese singura 
modalitate de a transporta o rachetă grea de 520 de kilograme 
și lungă de 3,80 metri în SUV-ul compact. 

Imun în faţa adversarilor dispeptici, DCIA Larson, după ce se 
consultase cu Simon Benford, și-a lansat propria campanie de 
măsuri active împotriva regimului Putin - o ofensivă mult 
întârziată, după părerea multora, de a le plăti rușilor cu propria 
lor monedă pentru șapte decenii de dezinformări, falsuri și 
intervenţii politice specifice Kremlinului. Larson a devenit un 
critic acerb al Federaţiei Ruse conduse de Vladimir Putin, 
depunând mărturie în sesiuni cu ușile deschise ale CSSI despre 
utilizarea congenitală de către ruși a măsurilor active în vederea 
influenţării rezultatelor politice, de cele mai multe ori cu 
rezultate mediocre. Una dintre măsurile lui a fost de a 
intensifica schimbul de informaţii cu servicii aliate, mai ales din 
Ucraina și statele baltice, care a dus la câteva arestări 
mediatizate ale unor spioni ruși cu feţe congestionate. 
Identităţile lor fuseseră furnizate de DIVA, iar Larson îi 
transmisese complimentele sale prin intermediul lui Benford. 
(DCIA și DIVA nu se întâlniseră niciodată; în mod corect, Larson 
lăsase cazul în mâinile capabile ale lui Benford și compania.) 

După o carieră în care lucrase asupra țintei Rusia, Larson 
înţelegea că Vladimir Putin vedea lumea ca pe un câmp de 
pradă și știa că Kremlinul va renunţa la acel comportament doar 

când costurile delictelor lui Putin aveau să depășească 
beneficiile recunoscute. Apoi a sosit raportul exploziv: agenţii 
COPPERFIN au trimis dovezi documentate despre fraude masive 
în consorțiul aerospațial OAK. Acesta fusese înfiinţat de 
președintele Putin ca o societate pe acțiuni, prin asocierea de 
capital rusesc privat și de stat, din care partea leului dispărea în 
buzunarele acoliţilor favoriţi. Susţinut de Benford, Larson a 
presat Casa Albă și Departamentul de Stat, care-și frângea cu 
disperare mâinile, să facă public nivelul corupţiei (citând surse 
străine pentru a proteja agenţii interni), să denunțe Rusia în 
cadrul Organizaţiei Naţiunilor Unite, să impună sancțiuni 
companiilor ce vindeau avioane rusești de pasageri și să 
blocheze orice reintegrare a Rusiei în G7. Pentru a nu 
antagoniza Kremlinul, Casa Albă a șovăit, dar până la urmă a 
acţionat la îndemnul Congresului arogant, care fusese informat 
de DCIA. Alex Larson cutreiera orașul, presând Washingtonul 
oficial să intre în acţiune. 

Benford se întâlni cu Alex în biroul acestuia. 

— În sfârșit! zise Benford. Asta-i o șansă de a-i zgâlţâi pe 
blestemaţii ăștia de slavi bădărani. Acum culegem informaţii 
tehnice şi militare extinse, și publicitatea negativă 
internaţională îl va speria pe Putin, măcar pentru o vreme. Mi-aș 
dori numai să-i putem prezice mai exact reacţiile. Să știm cum 
să ne purtăm cu un șarpe încolţit și așa mai departe, dacă te-ai 
prins de metaforă. 

— Din câte-mi amintesc, metaforele tale erau mult mai 
erudite, comentă Alex imperturbabil. Poate că DIVA va avea în 
curând un acces mai bun la planurile și intenţiile lui Putin dacă 
va deveni directorul SVR-ului, presupunând, desigur, că o veți 
coordona pe atât de inspirat pe cât susţii. 

Benford nu zâmbi. 

— Poţi să fii sigur că în ciuda absenței stilului tău operativ 
flamboaiant de rococo, care te definește, cazul DIVA este 
gestionat în condiţii de securitate. 

Larson chicoti. 

— Tot tânărul acela este ofițerul de caz primar? Cum îl 
chema? 

— Nash, Nathaniel, răspunse Benford. Probabil că va pleca să- 
i ajute pe australieni în operaţiunea din Hong Kong despre care 
te-am informat săptămâna trecută. Între timp, Marty Gable o va 

ține de mână pe DIVA. 

Flerul lui Larson era prea bun. 

— Necazuri? 

Benford ridică din umeri. 

— Ofițerul ei de caz și DIVA au o relaţie care iese niţel în afara 
parametrilor uzuali. 

— Ce vrea să-nsemne asta? 

— Se iubesc și întreţin relaţii intime, ori de câte ori le permit 
circumstanţele, recunoscu Benford. Până acum m-am abținut 
să-l destitui pe Nash. M-am gândit că îndepărtarea lui din 
Serviciu ar putea avea un efect important asupra producţiei 
DIVEI. 

— Cât de important? întrebă Alex. 

— Ajungând până la retragerea ei din activitate. Cu Nash în 
Hong Kong pentru câteva săptămâni și Gable care să 
coordoneze agenta, nu există motive imediate de îngrijorare. 

Cei doi bărbaţi gândeau la fel și subiectul - ca și viitorul lui 
Nash - a fost amânat pe moment. 

Larson deschise dosarul de pe biroul său, care conţinea ciorna 
lui Benford pentru informarea de a doua zi a președintelui și 
raportul Comitetului Principal NSC despre continuarea 
campaniei de acțiuni secrete ale CIA Împotriva Kremlinului. Citi 
în tăcere. 

— Duc lipsa activităţii de teren, rosti el după ce ridică ochii. 

Benford își deschise propriul dosar. 

— Organizaţia are nevoie de tine la biroul ăsta. Te-ai distrat 
30 de ani în străinătate. Acum trebuie să faci din nou din 
harababura asta un serviciu de spionaj. 

— Citește-mi notițele tale, zise Alex. 

Benford vorbi succint și cu fraze scurte. Informarea avea 
scopul de a-l liniști pe agitatul președinte american și de a 
asigura continuarea susținerii Pentagonului.  Zădărnicirea 
planurilor lui Putin în momentul acesta era esențială, ținând 
seama de intervențiile sale cinice pe scena mondială. Rusul era 
încurajat de confuzia și anxietatea ce domneau printre 
guvernele occidentale. Compromiterea publică a Kremlinului 
avea să submineze multe măsuri ruseşti active din statele 
baltice și din alte locuri din Europa, ca Muntenegru. Economia 
muribundă a Rusiei avea să fie masiv afectată de divulgarea 
publică a abuzurilor din interiorul OAK, speriind investitorii, 

reducând numărul clienţilor pentru echipamente militare rusești, 
restricționând bugetul militar și complicând aventurismul 
Kremlinului în Africa, America Latină și Arctica bogată în resurse. 
În plus, atacarea ursului rusesc peste hotare ar fi distras 
Kremlinul și ar fi protejat astfel active valoroase, cum era 
COPPERFIN. Ruşii aveau să fie serios zdruncinaţi de 
nimicitoarele critici internaţionale. DCIA avea să insiste politicos 
că președintele american nu putea să ignore oportunitatea și nu 
trebuia să rămână pasiv. 

— Vom vedea ce efect are asupra lui, comentă Alex. Cel puţin 
vârfurile armatei mă vor susţine. 

— Nu-ţi face griji, asta va zgândări cuibul de viespi, îl încurajă 
Benford. 

Avea dreptate, însă urma să pună în mișcare evenimente pe 
care nimeni nu le-ar fi putut prezice, nici măcar pe departe. 

Reacţia rușilor față de primele dezvăluiri americane a fost să 
strige  „provocare!” (ca o ironie, complotiștii  inveterați 
presupuneau că propriile lor necazuri erau, în mod firesc, 
rezultatul unui complot extern). Dar discreditarea internaţională 
și paranoia înnăscută a rușilor de a nu fi priviţi ca niște culaci 
stropiţi de bălegar și o putere mondială de rangul doi îl copleși 
pe Putin de furie, parţial alimentată de panică. Așa erau 
răsturnaţi conducătorii. El îl convocă pe Gorelikov în gacea lui 
personală, cea mai izolată, din așezarea Solovievka, la 130 de 
kilometri de St. Petersburg, pe malul lacului Komsomolsk. Dorea 
intimitate, departe de ochii iscoditori ai s;/ovikilor, care i-ar fi 
adulmecat teama ca o haită de animale de pradă. Pe de altă 
parte, Putin avea încredere în Gorelikov. 

— Cum au răsuflat aranjamentele financiare din OAK? tună 
Putin, pășind nervos prin cameră și lovind cu piciorul în botul 
căscat al blănii unui tigru siberian de fiecare dată când trecea 
pe lângă covor. 

Se găseau în salonul principal al vilei, în care se simţea iz de 
fum de lemne; era decorat în stil rustic, cu sofale capitonate în 
piele și scaune risipite ici-colo, cu o pușcă de vânătoare Tula 
calibrul 7,62 mm din 1936 atârnată deasupra șemineului în care 
duduia focul. Dincolo de ferestrele panoramice uriașe - 
neobișnuit de opulente pentru o dacea tipică de pe malul unui 
lac - zăpada acoperea linia țărmului și colbuia pinii, totuși apa 
neagră a lacului încă nu îngheţase. 

Gorelikov nu dorea să-l irite și mai mult pe președinte. 

— Probabil că sursele acestor defăimări au fost contactele 
străine ale corporațiilor - bancheri, dealeri și cumpărători 
guvernamentali, rosti el citând comunicatul de presă. 

Putin îl privi cu ochi lăptoși, ca un sturion vechi de o 
săptămână. 

— Nu. Avem o ghemorroi, o problemă mare. A fost cineva din 
interiorul lui OAK, cineva cu acces la registre. 

În mod deliberat, Gorelikov nu a intenţionat niciodată să 
prospere de pe urma desfrâului de corupţie din Kremlin și acum 
se simţea amuzat în sinea sa că urmările lăcomiei îl înţepaseră 
pe ţar. 

— OAK are 30 000 de angajaţi, rosti el. Ar trebui să ridicăm 
fiecare pietricică de acolo. Trase aer în piept și urmă: Ignoră 
acuzaţiile - într-o săptămână vor fi uitate. 

Putin înjură. 

Aceste acuzaţii au fost uitate, de altfel, chiar în dimineața 
următoare, când Centrul a transmis spre camera de comunicaţii 
a vilei un mesaj de la MAGNIT, care anunța că o rachetă 
antinavă Zvezda Kh-35U intactă fusese adusă la poligonul de 
testări al Diviziei Dahlgren din cadrul Naval Surface Warfare 
Center din statul Virginia, pentru evaluarea sistemelor de 
ghidare și propulsie și a focosului. 

Puțin înjură din nou. 

— Blead, mama mă-sii, deci crezi că asta se va uita într-o 
săptămână? se adresă el lui Gorelikov. Nu numai că 
Washingtonul ne defăimează pe scena mondială, dar se pare că 
și CIA are cel puţin un spion în OAK. 

Gorelikov își alese cuvintele cu grijă. 

— Noi vindem rachete Zvezda în India, Brazilia și Vietnam. 
Este posibil ca americanii să fi cumpărat un model exportat de 
la un agent din Lumea a Treia, care să nu fie dotat cu telemetria 
noastră ultramodernă și cu detector de amprentă termică. 

Putin îi aruncă o altă privire de pește mort. El avea încredere 
în Gorelikov încă de când îl cunoscuse în Facultatea de Drept, îi 
recunoscuse inteligența sclipitoare și-i apreciase mintea 
analitică. De asemenea, știa că Anton nu era corupt, sau pasibil 
de corupţie, și nici flămând după putere. Gorelikov n-avea să 
râvnească niciodată la tronul său. Dar și mai important era că 
Putin recunoștea predilecția și pasiunea acestuia pentru 

nanesenie uvecia, haos mascat. Tot așa cum un șahist este 
încântat să organizeze defensive, curse, atacuri și gambituri 
pentru a-și face șah-mat adversarul, la fel de încântat era și 
Gorelikov să conceapă o intrigă complicată doar pentru 
satisfacția de a provoca haos. În privinţa asta era inegalabil: 
Bortnikov de la FSB sau Patrușev din Consiliul de Securitate erau 
intriganţi excepţionali, totuși niciunul nu se ridica la nivelul lui 
Gorelikov. 

— Ajunge cu explicaţiile, zise Putin. Vreau o soluție. 
Washington și CIA râd de noi. Gurile sparte din presa moscovită 
și de pe stradă vor răspândi zvonul și vor crea agitaţie. 

Gorelikov ridică din umeri. 

— Mai ales Repina, accentuă el, referindu-se la una dintre 
cele mai virulente disidente anticorupţie și anti-Putin, remarcată 
recent în Occident, care începuse s-o finanţeze. 

— Suka, târfa, la naiba cu ea! Vreau sredstvo. Vreau un 
remediu, ordonă Putin, părăsind camera și lăsându-l pe 
Gorelikov să contemple peisajul acoperit de zăpadă și apa 
neagră ca tușul. 

e 

În seara următoare, Putin aprinse două lumânări groase în 
sfeșnicele c/oisonnă roșu, auriu și turcoaz din secolul al XVIII-lea 
de pe o masă din scânduri așezată lângă ferestrele mari ale 
vilei. Restul încăperii era scufundat în beznă - doar lumina 
buștenilor ce ardeau în șemineul mare proiecta umbre 
pâlpâitoare suplimentare în jurul salonului. În faţa lor abureau 
două castroane de korma, tocană rusească de miel, cu doi codri 
de pâine neagră, cu care să întingă în sos. Personalul care îi 
servise se retrăsese. Putin și Gorelikov băuseră amândoi ceai 
dintr-un samovar care fluiera, de pe o măsuţă laterală. În seara 
asta nu se consuma votcă. Vântul se întețise după înserare și 
cristalele îngheţate de zăpadă ce pluteau prin bezna nopții 
loveau invizibil geamul. Vuietul căminului, șuierul samovarului și 
viscolul dezlănţuit de afară creau senzaţia de anticameră a 
iadului. Bărbaţii stăteau în capetele opuse ale mesei, mâncau 
tocăniţă și schimbau priviri, așteptându-l parcă pe Șeitan să li se 
alăture. 

— Americanii acționează timid, spuse Gorelikov. Evită 
conflictele în străinătate, își ignoră aliaţii și-i cocoloșesc pe cei 
care li se opun. 

Putin sorbi zgomotos o lingură de tocană. 

— Cu toate astea, acum asistăm la un atac la adresa 
reputației Rusiei și la calomnii îndreptate spre mine. 

Glasul îi tremura. 

— Aici voiam să ajung, zise Gorelikov. Campania asta nu-și 
are originea în Casa Albă, e prea timorată. Ea pornește de la 
CIA; este genul lor de măsuri active direcționate spre noi. 

— Și de ce are loc tocmai acum? 

Gorelikov se șterse la gură și se aplecă înainte. 

— Ar putea fi o sută de motive, și le știm foarte bine pe toate. 
Noi înșine am născocit o legendă care să camufleze informaţiile 
aduse de Snowden. Sau trimitem voluntari presupuși dezertori, 
care să discrediteze dezertorii veritabili. Ne îndreptăm criticile în 
altă parte pentru a masca existenţa unui agent sau a unei rețele 
de nivel înalt. 

Putin lăsă lingura jos. 

— Putem discuta toată ziua despre motivele americanilor, zise 
el. Și putem specula despre numărul de cârtițe pe care îl are 
fiecare dintre noi în tabăra cealaltă. Dar asta nu rezolvă 
problema. Glasul lui crescu în intensitate. În joc sunt reputaţia 
mea, prestigiul meu și imaginea mea publică. 

„Care sunt mai importante decât orice spion care ne-ar fura 
secretele”, își zise Gorelikov. 

— Directorul CIA este Alexander Larson, rosti el cu glas tare. 
Este o legendă printre cadrele operative din Directoratul de 
Operaţiuni al CIA. Este, de asemenea, primul DCIA instruit 
operaţional după mijlocul anilor 1970 și este agresiv. Rapoartele 
rezidenturilor arată că CIA își sporește activităţile pe plan 
mondial - ofițerii CIA încearcă să-i racoleze pe ofițerii noștri în 
zeci de capitale străine. Pentru fiecare ofițer care raportează o 
asemenea tentativă, câți oare n-o fac? Nu putem ști, dar trebuie 
să presupunem că un mic procentaj acceptă racolarea. De 
asemenea, Egorova din Direcţia KR raportează ocazional eșecuri 
operative și ambuscade, care par ca și cum o cârtiţă din SVR i-ar 
sfătui pe americani. 

— Și noi avem succesele noastre, rosti Puțin confuz. 

— Bineînţeles. Eu subliniez doar că Alexander Larson este un 
partizan al măsurilor energice, care nu numai că accelerează 
ritmul operativ împotriva noastră pe teren, dar de asemenea, în 
opinia mea, pune la cale o acţiune sub acoperire care să 

stimuleze schimbarea regimului în ţara noastră, modelată după 
succesele CIA din Ucraina și Georgia. Probabil că are influenţa 
necesară pentru a convinge administraţia să-i permită o astfel 
de acţiune, poate cu sprijin din partea militariștilor din Congres. 

Gorelikov făcu o pauză, apoi rosti calm: 

— Ştii că vorbesc deschis faţă de tine. 

Putin încuviinţă din cap. 

— Îți spun de aceea cu toată convingerea că Larson și CIA 
încearcă să ne destabilizeze ţara. De ce tocmai acum? 
Catalizatorul poate să fi fost suprimarea disidenţilor, sau 
Crimeea, sau alianța cu Iranul, sau oricare dintre cel puţin alți 
zece factori. Însă ameninţarea este reală și ne vom confrunta cu 
o criză dacă nu acţionăm. 

Președintele își mai turnă ceai. 

— Ai avut la dispoziţie o zi întreagă în care să te gândești. Ce 
propui? 

— M-am gândit la mai multe opţiuni, dar numai una s-ar 
impune. 

— Ascult. 

O rafală de zăpadă suflată de vânt curbă geamul în rama sa - 
Șeitan ciocănea să fie lăsat să intre. 

— Să-l eliminăm pe directorul CIA, spuse încet Gorelikov. 

Un buștean se prăbuși în șemineu și împroșcă scântei în 
cameră, unde câţiva tăciuni străluciră pe parchetul din lemn de 
pin. Șeitan intrase în casă. 

Putin îl privi fix pe Gorelikov, care continuă aproape în șoaptă: 

— Moartea lui - care trebuie să pară un accident - va 
obstrucţiona această acţiune sub acoperire împotriva Rodinei. 
CIA va fi demoralizată și șocată, ofiţerii de caz vor fi vulnerabili 
și deziluzionați. Administraţia SUA își va ridica fustele panicată, 
iar Congresul va smiorcăi până când va sosi următoarea lor 
vacanţă. 

Puțin nu clipise nici măcar o dată. 

— Desigur, mâna Rusiei va rămâne invizibilă, deși lumea va 
suspecta... de fapt, se va minuna de totala impasibilitate a lui 
Vladimir Putin și a Novorossiei, adaugă Gorelikov, întrebându-se 
dacă nu exagerase, dar ajungând la concluzia că asemenea 
exagerări nu-l deranjau niciodată pe V.V. Putin. 

— Și cum ai întreprinde o astfel de acțiune? întrebă Puțin. 
Directorul CIA este protejat permanent. 

Gorelikov sorbi din ceai. 

— O să examinez piesele ca să văd cum s-ar putea potrivi. Nu 
vom utiliza obișnuitele noastre substanţe organice; nimic 
detectabil la o analiză toxicologică. Un deces indiscutabil 
accidental va împiedica eventuale ostilităţi deschise între 
serviciile noastre. 

Putin aprobă din cap. 

— Dedică-ţi toate energiile acestui plan, rosti el scurt. 
Președintele Federaţiei Ruse tocmai dăduse undă verde 
asasinării directorului Agenţiei Centrale de Informaţii americane. 
Ai nevoie de ceva? 

Gorelikov privi flăcările lumânărilor. 

— Ce părere ai de includerea Egorovei în plan? Ea cunoaște 
terenul, are sânge rece și nu se va da în lături de la măsuri 
extreme. 

Putin clătină din cap. 

— Numai noi doi. Nimeni altcineva. Insist pentru condiţia asta. 
De acum înainte, proiectul ăsta va primi numele de cod 
Kataklizm. 

— Am înţeles. 

Cei doi bărbaţi au tăcut și Anton știa că președintele - ucigaș 
de tigri, călăreț desăvârșit, pilot iscusit de avioane cu reacţie și 
maestru în judo - analiza riscul enorm al tentativei de asasinare 
a DCIA american. 

— Cu acordul tău, rosti Gorelikov, aș vrea să-ţi propun câteva 
speculații subtile. Oricare dintre colegii noștri din FSB sau din 
forțele armate ar fi putut ajunge în cinci minute la soluţia 
asasinării directorului CIA, însă acesta poate fi doar începutul 
unui plan mai amplu, cu bătaie mult mai lungă și consecințe 
infinit mai importante. 

Putin își înmuie pâinea neagră în tocană și aşteptă. Subtilităţi. 
De asta îl plăcea pe Gorelikov. 

— După racolarea lui MAGNIT, i-am monitorizat cariera, 
continuă Gorelikov. După cum știi, femeia a fost recent 
promovată ca viceamiral și este managerul științific cu rangul 
cel mai mare din Marina SUA. Are acces la tehnologii, la 
cercetare-dezvoltare și la laboratoarele marinei. Deși este 
recunoscută pentru inteligența sclipitoare, continuă să fie 
considerată în general meșkovatii, stângace, mizantropă și cu 
probleme sexuale - nu are o rețea politică în afara orbitei 

limitate din marină. De aceea, când va trece în rezervă, sursa de 
rapoarte tehnice MAGNIT va dispărea. În ultimii doi ani, am 
îndrumat-o să-și contrabalanseze cariera științifică prin acţiuni 
care să-i cizeleze credibilitatea politică; este ambițioasă și mi-a 
urmat instrucțiunile cu precizia ei caracteristică. Recent a fost 
numită în consiliul consultativ al Biroului de Resurse Umane al 
Marinei, care are o influenţă considerabilă. Anul ăsta a fost de 
asemenea luată în discuţie ca adjutant al amiralului Richards, 
șeful Operaţiunilor Navale, dar n-a fost aleasă, bănuiesc din 
cauza lamentabilei lipse de ceea ce americanii numesc atracție 
exterioară. Mă tem că MAGNIT nu va avea niciodată această 
calitate; n-o poate pur și simplu dobândi, tot așa cum tu sau eu 
nu putem stăpâni fizica particulelor. Recent însă au apărut unele 
progrese. A fost selectată să susţină briefinguri pentru Statul- 
Major Interarme, graţie capacităţii de a explica teorii științifice în 
mod clar și concis unor superiori lipsiţi de pregătirea respectivă. 
Printre sarcinile acestui post face parte însoţirea săptămânală a 
șefului Statului-Major la Casa Albă. În prezent, obţinem unele 
informaţii interesante de securitate naţională, care reprezintă 
tocmai tranziţia pe care o doresc din partea lui MAGNIT. Eu am 
în minte o etapă finală, în care... 

Putin ridică o mână, cerând tăcere. Colţurile gurii i se ridicară 
microscopic, ceea ce pentru el sugera o bucurie abia stăpânită. 

— Ce-i cu preferința ei pentru /lohmatka, pentru femei? 

Gorelikov nu a fost deranjat de întrerupere; se aștepta la 
întrebarea inevitabilă din partea președintelui. 

— Dependenţa ei nu este periodică și este controlată, îi 
răspunse. Își satisface apetitul în vacanțe anuale discrete peste 
hotare, când se află sub supravegherea mea. Din când în când 
își pierde controlul cu partenerele, reacţie pe care o atribui 
narcisismului ei social și refulărilor sexuale, un rezultat al 
conflictului psihologic cu un tată abuziv în perioada copilăriei. 

— În ce fel își pierde controlul? întrebă președintele. 

Gorelikov se foi stânjenit. 

— Acţiuni sexuale frenetice, utilizarea prea brutală a jucăriilor 
sexuale, mușcături și pălmuiri. 

— l-ai filmat comportamentul pentru a putea fi controlată 
ulterior? întrebă Putin, care, cândva, fusese el însuși spion. 

Gorelikov clătină din cap. 

— Constrângerea nu reprezintă un imbold pentru MAGNIT. Cu 

excepţia refuzului ei iniţial - și de scurtă durată - de a colabora 
în cursul racolării, a devenit o agentă-model. Narcisismul îi 
alimentează activitatea de spionaj. Unicul film făcut vreodată cu 
ea a fost în timpul iniţialei po/ovaia zapadnia, „capcana cu 
miere” din Metropol, cu aproape 12 ani în urmă. 

— Ai înregistrarea respectivă? întrebă Putin. 

Gorelikov strânse din umeri. 

— Habar n-am unde este. Bănuiesc că undeva prin arhive. 

— Credinciosul meu consilier, nu cumva o ferești pe protejata 
ta Egorova? Ea a fost Vrabia atunci. 

— Domnule președinte, te referi la viitorul tău director al 
spionajului extern, sau te-ai răzgândit? Recunosc că sunt un 
susținător al doamnei colonel Egorova. Cred că promite enorm. 

Era suficient că atinsese o coardă sensibilă a 
imperturbabilului Gorelikov. Putin văzuse deja toate filmele cu 
Egorova din perioada cât fusese Vrabie. Într-adevăr, promitea 
enorm de pe atunci, la fel ca și în prezent. Ardea de nerăbdare 
să ajungă la ea. 

— Sunt de acord, zise Putin. Povestește-mi acum despre 
subtilităţile tale. 

Crivăţul urlă dincolo de pereţi. 

— Este bine cunoscut că, după decesul unui DCIA în funcţie, 
administraţia trebuie să selecteze candidaţi, care vor fi luați în 
consideraţie, și unul dintre ei este nominalizat favorit pentru a fi 
confirmat de Congres. 

Putin știa ce va urma, dar tăcu, pentru ca Gorelikov să-și 
poată termina de țesut plasa. 

— Am instruit-o pe MAGNIT să se afișeze în mod ostentativ în 
fața președintelui SUA în cursul informărilor din Biroul Oval, mai 
ales în situația în care va fi singura care le va susţine atunci 
când șeful Statului-Major nu poate veni la Casa Albă pentru 
informarea săptămânală. Am instruit-o să strecoare comentarii 
care să sugereze că este o susținătoare a președintelui, că este 
de acord cu politicile lui în domeniul apărării și al informaţiilor și 
că abia așteaptă să lucreze în echipa lui, fie înainte, fie după 
trecerea în rezervă. 

— Crezi că lingușirile astea vor avea succes? întrebă Putin. 

— Analiştii din Departamentul pentru America susțin că 
președintele este motivat de orgoliu și ideologie și că acum, în 
al cincilea an de președinție, este tot mai indiferent la critici, 

drept urmare se înconjoară de lingușitori. Dacă MAGNIT se 
poate afirma ca aliat solidar, iar poziția DCIA devine pe 
neașteptate vacantă, eu prevăd că numele ei ar fi unul pe care 
președintele l-ar lua măcar în considerare. li va surâde ideea de 
a numi o femeie liberală și inteligentă, amiral de marină, pentru 
a anula moștenirea belicoasă a lui Alexander Larson și acțiunea 
lui sub acoperire care produce îngrijorare. 

— Păcat că nu-l mai avem în Biroul Oval pe celălalt 
președinte, pe rasputnik ăla, satirul, comentă Putin. MAGNIT ar 
fi putut solicita postul DCIA în genunchi. Totuși planul ăsta pare 
extrem de firav - șansa ca MAGNIT să fie aleasă pentru postul 
respectiv este foarte redusă. 

Gorelikov începu să numere pe degete. 

— Noi încercăm să influenţăm finaluri - adesea fără nicio 
garanţie - și sperăm să obţinem rezultatele dorite. Şansa total 
neplauzibilă a numirii lui MAGNIT ca DCIA este marca unei 
zagovor perfecte, a unei conspirații superbe, complet lipsite de 
amprente rusești. Tipa nu are susţinători civili influenţi, nu are 
sponsori în culise, așa că nu există sfori invizibile. MAGNIT, 
cocostârcul sclipitor dar neatrăgător, partizană de încredere, 
capabilă să gestioneze problemele tehnologiei și noua epocă 
cibernetică, este candidata perfectă. Dacă va fi aleasă, Vladimir 
Vladimirovici, vei avea CIA la degetul mic. 

Alte scântei săriră din șemineu când Șeitan zbură extrem de 
încântat în jurul grinzilor masive din pin ale casei de vacanţă. 

e 

Lipită de Sala de Crize de sub Aripa Vestică a Casei Albe se 
găseşte o încăpere mai mică pentru informări, cu o masă scurtă 
din lemn de nuc și câte trei fotolii capitonate în pluș pe fiecare 
latură, plus cel al președintelui, în capul mesei, sub sigiliul 
prezidenţial. Spre deosebire de Sala de Crize, care este 
spațioasă, cu lambriuri din mahon, cu locuri pentru 20 de 
persoane - inclusiv scaune pentru noi membri ai Congresului - și 
cu multiple ecrane murale extraplate pentru teleconferinţe, sala 
de informare are doar două ecrane mici pe peretele îndepărtat, 
deasupra cărora se află șase ceasuri digitale: unul care arată 
ora în Washington; un ceas etichetat „președinte”, care indică 
ora din orice loc s-ar găsi președintele SUA; unul pentru ora 
GMT; și alte trei ceasuri cu diverse fusuri orare, care azi erau 
etichetate Bagdad, Londra și Kabul. 

Viceamiralul Audrey Rowland tocmai încheiase o informare pe 
care o susținuse de una singură în fața președintelui SUA, 
consilierului său pentru securitate naţională și consilierului 
adjunct de la NSC despre testele desfășurate de LCN asupra 
propulsiei prin cavitaţie pentru navele de luptă în apropierea 
țărmului - un subiect complex, care nu-l interesa de obicei pe 
comandantul suprem, a cărui idee despre aplicarea puterii 
militare era de a înrola susţinerea insipidă a unor aliaţi ezitanți 
și de a semna tratate cu state ostile care nu aveau nicio intenţie 
de a onora vreun acord diplomatic. Președintele era însă atras 
de ambarcaţiunile mai mici, mai ușor înarmate și relativ ieftine, 
ca exemple bune de „platforme navale non-confruntative”. 
Scrâșnetele din măsele ale amiralilor din Pentagon puteau fi 
auzite tocmai de pe peluza sudică a Casei Albe. 

Informarea se termină și amiralul Rowland îi spuse 
președintelui că noţiunile lui privind o amprentă militară 
americană mai redusă și o politică externă americană mai 
inclusivă pe plan internaţional, care să abandoneze practicile 
din secolul al XIX-lea de clădire a naţiunilor, de schimbare a 
regimurilor și diplomaţie a forței armate (Audrey nu-și mai putea 
aminti celelalte subiecte pe care i le punctase Anton) erau 
concepte esențiale într-o lume instabilă. Cu picioarele urcate în 
mod caracteristic pe masă, arătându-le celorlalţi tălpile 
pantofilor săi - o insultă gravă pentru străini, însă doar o 
grosolănie în sala de conferinţe - președintele s-a declarat 
încântat să-i afle opiniile. Audrey se grăbi să adauge că, din 
punctul ei de vedere, politica restrictivă ar fi trebuit să se aplice 
în mod similar și culegerii informaţiilor - indiferent dacă era 
vorba de DIA, activitatea de spionaj a marinei sau CIA. 

— Tocmai am obţinut o rachetă rusească antinavă, preciză 
Audrey. Nu știu sursa, dar îi vom evalua capacităţile și vom 
realiza contramăsuri împotriva cărora rușii vor întreprinde 
contra-contramăsuri. lar procesul acesta va continua, la 
nesfârșit, cu costuri enorme, deși ne confruntăm cu multe alte 
priorităţi interne. 

Anton o învățase să invoce concluzii pe placul bine- 
cunoscutului progresism social al președintelui. 

— Domnule președinte, într-un an voi avea posibilitatea de a 
trece în rezervă. Dacă vă pot oferi ajutorul dumneavoastră și 
echipei dumneavoastră (înclină din cap spre consilierul de la 

NSC, apoi spre adjunct, primul cu o faţă mereu căzută, al doilea 
ca un melc), aș fi cu adevărat onorată să continui să-mi slujesc 
țara. 

Audrey se opri, din dorința de a nu exagera. Președintele îi 
multumi, apoi el și consilierul NSC părăsiră încăperea, dar 
tânărul adjunct mai rămase și o privi fix pe Rowland în timp ce- 
și strângea materialele informative. 

— Chiar nu știi cum a făcut rost CIA de racheta aia? o întrebă 
el. 

Era scund, cu un început de chelie și faţă rotundă ce alterna 
între răutate și viclenie. Avea privirea întunecată a unui 
judecător care condamnă la moarte. 

Audrey își închise mapa din kevlar și asigură fermoarul sub 
clama cu încuietoare. 

— Nu, și ideea respectivă mă înfioară cu adevărat, rosti ea, 
alegându-și cu grijă cuvintele, care, după cum o învățase Anton, 
trebuiau să-i amplifice imaginea de vestală, se gândi Audrey, 
apoi continuă: 

— Știu că eu mă situez în extrema științifică a evenimentelor, 
dar aș putea realmente să vin cu plusvaloare în procesul de 
stabilire a cerinţelor. 

Tânărul Caligula clătină din cap. 

— Nu ţi-au spus niciodată, ţie, un amiral cu trei stele, despre 
COPPERFIN? Cred că faci mișto de mine. 

În trei minute îi povesti lui MAGNIT despre reţeaua COPPERFIN 
și despre unele rapoarte provenite de acolo. 

MAGNIT știa că trebuia să cauterizeze scurgerea. 

— Te rog, nu-mi spune mai multe. Pare ceva cu caracter 
secret și restricționat. Am și uitat deja. 

Ochii nevăstuicii se îngustară, înțelegând că n-ar fi trebuit să 
menţioneze nimic, dar știa că doamna amiral va fi discretă. lar 
el avea să-și ţină gura. 

Ridică din umeri, încercând să nu-și recunoască greșeala, și 
schimbă subiectul. 

— Se pare că ai fi în căutarea unui job. 

— Marina s-a purtat bine cu mine, dar sunt pregătită pentru o 
nouă provocare. Nu am probleme cu știința, iar cibernetica va fi 
următorul obstacol important. Culegerea de informaţii s-ar 
potrivi perfect acolo. 

— Lasă-mă să vorbesc cu președintele, rosti el împăunându- 

se ca unul care numea oamenii la Casa Albă. Este o idee 
interesantă. 

Audrey își netezi vestonul uniformei și-i întinse mâna. 

— Mă bucur că am stat de vorbă. E bine să știi că ai alături pe 
cineva cu o poziţie centrală, care are putere efectivă. (Adjunctul 
încuviinţă din cap de parcă ar fi validat cele trei legi ale mișcării 
formulate de Newton.) Tinem legătura. 


TOCANĂ DE MIEL KORMA 


Măcinați laolaltă cuișoare, piper și nucșoară, până le 
transformați într-o pulbere. Căliți ceapă tăiată mărunt, 
alături de mirodenii, până devine  galben-aurie. 
Adăugați chimen, scorțișoară, curcumă, coriandru 
tocat și paprika și amestecați bine. Puneti apoi usturoi 
zdrobit și ghimbir ras și continuati să gătiti la foc iute 
până se îmbină aromele. Adăugați roșii curățate de 
coajă, fierbeți înăbușit la foc mic, apoi adăugați bucăți 
de miel dezosat și continuaţi fierberea. Adăugați apă și 
iaurt, apoi puneti capacul și gătiți înăbușit până se 
frăgezește carnea. Serviti cu orez basmati. 

Bun venit în club 


Când Benford își începuse dimineaţa blestemând cârtiţele din 
Washington, la 7 800 de kilometri depărtare era după-amiază și 
se desfășură o ședință glacială, în jurul altei mese de conferințe, 
în Kremlin. Încăperea aceea, aflată imediat lângă cabinetul 
președintelui din clădirea Senatului, era imaculată, cu mochetă 
albastră și lambriuri din lemn scump. Masa din lemn de nuc 
lustruit avea inserții din mahon negru, care formau o stea - 
steaua sovietică în cinci colţuri - un obiect ce aparținea 
trecutului, care continua să fie utilizat din nostalgie. La urma 
urmelor, era sala de ședințe a președintelui, iar lui îi plăcea 
mementoul discret al fostei glorii a URSS-ului. 

Şedinţa era convocată și condusă de Anton Gorelikov, cu 
barbișon, elegant într-un costum albastru de la Brioni, cu 
cămașă bleu-pal deschisă la gât de la Turnbull & Asser și 
cravată din mătase maro din șapte straturi de la E. Marinella din 
Napoli. Părul argintiu îl purta pieptănat peste cap. 

Sarcina lui Gorelikov era de a-l consilia pe președinte în 
chestiuni interne și externe, securitate naţională și manipularea 
evenimentelor mondiale în favoarea Federaţiei Ruse - un fel de 
Mihail Suslov modern, fostul ideolog-șef al Partidului Comunist 
sovietic. Gorelikov absolvise Facultatea de Drept din cadrul 
Universităţii de Stat St. Petersburg în 1975, în aceeași promoţie 
cu Putin, și ambii intraseră după aceea în KGB - Putin specializat 
în spionajul extern, iar Gorelikov în analiză. Când își începuse 
ascensiunea în lumea politică, în ultimele zile înecate în băutură 
ale lui Elțîn, Vladimir își solicitase prietenul din facultate să se 
alăture  satrapiei sale politice și, graţie echilibrului, 
perspicacităţii și prevederii lui Anton - ca și evitării premeditate 
a tuturor intrigilor de la Kremlin - acesta ajunsese până la urmă 
șeful Sekretariatului. Nu se însurase niciodată, era agnostic în 
privinţa sexului, nu avea încredere în nimeni și era un 
observator inteligent și circumspect al reacţiilor omenești. 
Președintele avea încredere în el (în măsura în care Vladimir 

Putin putea avea încredere totală în cineva) în primul rând 
fiindcă Anton nu folosea niciodată tactica adulaţiei. Din când în 
când îi reamintea președintelui că în mod cert în Kremlin existau 
cârtiţe, tot așa cum Rusia avea agenţi în Washington. 

Anton Gorelikov știa că Rusia lui Putin se atrofia lent pornind 
dinăuntru, ţinută la suprafaţă doar de resursele ei naturale prost 
gestionate și de aventurile geopolitice riscante ce-l mențineau 
pe Putin pe scena mondială. Dar aidoma unui maestru șahist 
care se apără sclipitor într-un joc în care pierde, așteptând 
apariţia unui avantaj, Gorelikov se delecta cu intrigile, 
manipularea evenimentelor și utilizarea puterii. Presupușii lui 
aliaţi erau Bortnikov din FSB, Patrușev din Consiliul de 
Securitate și, spera el, Egorova, steaua în ascensiune care 
atrăsese deja atenţia Kremlinului. Gorelikov acţiona discret 
pentru numirea ei ca director al SVR-ului. Ar fi fost foarte dificil 
ca o femeie să ajungă în această funcţie, însă Gorelikov cel plin 
de resurse era cunoscut ca un vol/șebnik, un scamator ce putea 
preschimba apa în vin. Nu era nicio grabă. 

Pe lângă rolul de Machiavelli pe care-l juca pe lângă Vladimir, 
Gorelikov era un estet. Colecţiona tablouri, bronzuri și hărți 
vechi și era extrem de preocupat de hainele pe care le purta. 
Știa să aprecieze frumusețea incomparabilă a colonelului SVR 
Dominika Egorova, care stătea așezată pe o latură a mesei, 
având în faţă un dosar subţire. Ochii ei albaștri erau 
extraordinari, mâinile aflate în repaus insuflau liniște, iar faţa ei 
putea lansa o mie de nave - dacă putreda Flotă Roșie rusă ar fi 
avut atâtea. Gorelikov cunoștea trecutul personal și profesional 
al Egorovei, unde locuia femeia, de câte ori fusese detașată sau 
călătorise în străinătate (de foarte multe ori pentru vârsta și 
rangul ei), ca și episoadele mai spectaculoase ale carierei ei, 
inclusiv misiunile ca Vrabie. Un lucru pe care nu-l știa era că 
frumoasa doamnă colonel Egorova evalua haloul azuriu din jurul 
capului său, haloul albastru-luminos al gânditorului sofisticat. 

Era timpul să înceapă. Gorelikov știa că ședința aceasta va fi 
neplăcută; el nu agrea comportamentul grosolan tipic cercului 
de foști KGB-iști, gangsteri și colegi din poliţie care-l înconjurau 
pe Putin, incluzându-i aici pe bărbaţii ce stăteau vizavi de 
Egorova la masă. 

— Suntem toţi prezenți? întrebă el cu glas melodios și grav ca 
un violoncel. Pot să fac prezentările? 

Chiar în faţa Dominikăi stătea maiorul Valeri Șlikov din GRU, 
serviciul de spionaj militar extern al Statului-Major General al 
Federaţiei Ruse. Îmbrăcat în costum făcut la comandă, cu 
cravată albastră, Șlikov era trecut de 30 de ani, un rus get- 
beget blond, cu chip lătăreţ, ochi albaștri leneși și buze 
senzuale. Norul galben care atârna deasupra lui ca un pavilion 
de carantină semnala șiretenie, invidie, duplicitate. Șlikov nu se 
uita la Egorova, ci răsfoia dispreţuitor paginile dosarului din faţa 
lui. „Ambiţios și privilegiat”, se gândi Dominika. „De ce se află 
oare aici?” Convocarea la această ședință fusese vagă, dar ea 
bănuia că urma să se discute despre nord-coreeanul pe care-l 
racolase, academicianul Ri. De ce ar fi fost GRU prezent la 
discutarea unui caz SVR? 

In Rusia, concurenţa dintre serviciile secrete, direcţiile 
militare și ministere era întotdeauna febrilă, iar uneori disperat 
de nemiloasă. Ramificarea KGB-ului în SVR și FSB nu a însemnat 
decât aceeași troacă din care aveau să se adape alte două 
râturi. lar toţi îi priveau cu superioritate pe krestianiki, ţăranii, 
din GRU. 

In dreapta lui Șlikov stătea un bărbat scund și îndesat, într-un 
costum ce-i era prea mic, a cărui cravată cu model avea nodul 
slăbit în jurul gâtului său gros ca o conductă de canalizare. Era 
mai în vârstă decât Șlikov, părea să se apropie de 60 de ani, cu 
mâini imense și acoperite de cicatrici, ca un fost luptător. Părul îi 
era grizonant și începuse să se rărească, iar faţa noduroasă și 
nasul strâmb îi erau pline de riduri, cu pielea tăbăcită. Fruntea 
lată era o masă strălucitoare de ţesut cicatrizat, probabil în 
urma unei arsuri teribile. Ochii mari, căprui, îi fixau mâinile, fără 
să se clintească. Gorelikov îl prezentă ca fiind starși praporșcic 
losip Blohin, sergentul-major Blohin din Spetgruppa „V”, sau 
grupul Vega, cunoscut mai degrabă ca Vimpel, unitatea de 
Trupe Speciale Speţnaz folosită de GRU pentru asasinate și 
operaţiuni militare sub acoperire peste hotare. 

Instinctele lui Gorelikov vibrau ca un diapazon: Blohin era un 
sergent-major din Speţnaz într-un costum civil ieftin, un tip 
voinic, extrem de experimentat, cu un aspect calm și rezervat. 
Imposibil de controlat, gata să ucidă orice s-ar fi mișcat. Blohin 
nu spunea nimic, abia dacă se clintea; ochii lui plecaţi aveau un 
aer de anticipare controlată - ca și cum ar fi așteptat să sune o 
sonerie pentru a-i omori pe toți din sală. Fruntea arsă îi era 


VP - 69 


striată acolo unde carnea se topise și cursese precum ceara 
lumânărilor. Pe un ton evident ironic, Gorelikov anunţă că 
sergentul va lucra cu maiorul, asistându-l, dar a-l numi pe Blohin 
„ajutorul” lui Șlikov era ca și cum ai fi spus că o drujbă era de 
fapt o forfecuţă de unghii. 

Gorelikov îl văzu pe Blohin ridicând ochii și privind-o pe 
Dominika și o urmări pe viitoarea lui protejată cum reacţionează 
în faţa acelei provocări sălbatice. Fără să clipească, Dominika se 
uită fix în ochii lui, cu mâinile destinse, după care își întoarse 
privirea disprețuitoare spre Gorelikov, așteptându-l să continue. 
„Satisfăcător”, își spuse Anton, care nu avea de unde să știe că 
Dominika văzuse aripile negre de liliac ale răului primordial 
desfăcându-se larg în spatele căpcăunului, așa cum un albatros 
își usucă aripile la soare. 

Dominika se înfiorase ușor, iar Blohin îi sesiză tremurul. Doar 
un singur alt om - fostul ei superior, Ziuganov, un psihopat - 
avusese asemenea aripi negre în loc de culori. 

Blohin clipi lent spre Dominika, parcă întrebându-se ce gust ar 
fi avut ficatul ei învârtit pe ţepușă la un foc de tabără. 

— Poate că doamna colonel Egorova ne va oferi un rezumat al 
noului ei caz, o îndemnă Gorelikov. 

Butonii lui din turmalină caboșon i se întrevedeau pe 
manșetele mânecilor. 

— Domnii aceștia au autorizațţiile de securitate necesare 
pentru detalii? întrebă ea. 

Șlikov ridică ochii spre ea și pufni. 

— Da, doamnă colonel, cunoaștem toate aspectele cazului 
academicianului Ri, care este o bătaie de cap infernală și trebuie 
încheiat imediat. 

— Poate domnul maior să explice cum de cunoaște GRU un 
caz al SVR? întrebă Dominika. 

Gorelikov surâse în barbă. Egorova era superioară în grad 
acestui hvastun, acestui fanfaron agresiv, și nu intenţiona să 
bată în retragere. 

— Cunoaștem toate aspectele așa-zisului caz al dumitale 
pentru că se intersectează și interferează cu un caz GRU mult 
mai important, răspunse Șlikov. 

Dominika zâmbi. Gorelikov interveni, aidoma unui judecător 
care desparte doi avocaţi. 

— Evitarea conflictelor între operaţiuni ale serviciilor de 

informaţii este întotdeauna esenţială, spuse el. Abia aștept să 
aud despre cazurile voastre. Despre ambele cazuri. 

— Din păcate, rosti Șlikov, Egorova nu are autorizaţia de 
securitate necesară pentru asta. 

Gorelikov ridică o mână. 

— Domnule maior, îl opri el, cred că președintele a ordonat ca 
ambele eforturi să fie coordonate. Te rog s-o informezi pe 
doamna colonel Egorova. 

Șlikov auzi tăișul din glasul lui Gorelikov și se conformă. 

— GRU coordonează de aproape 12 ani o sursă foarte secretă. 
Ea poartă numele de cod MAGNIT, este americană și are acces 
extins la tehnologie și politică. 

Șlikov se lăsă pe spate în scaun și își încrucișă braţele peste 
piept. 

— Foarte impresionant, domnule maior, zise Dominika. 
Deoarece GRU conduce cazul, presupun că agentul a fost un 
voluntar, așa este? 

Gorelikov își înăbuși alt surâs. Egorova îl zgândărea pe Șlikov 
cu o observaţie insultătoare, care fusese deliberată. Neghiobii 
militari din GRU ar fi fost incapabili să racoleze ei înșiși un 
asemenea agent. Din noroc au dat peste un voluntar. 

— Nu sunt autorizat să descriu sursa mai detaliat, răspunse 
bărbatul înroșindu-se la faţă. 

— Eu însă tot nu sunt lămurită, contracară Dominika, în ce fel 
noua mea sursă, academicianul Ri, intră în conflict cu sursa 
voastră MAGNIT. Poţi să clarifici aspectul acesta? 

— Crezusem că așa ceva ar fi evident chiar și pentru un ofiţer 
SVR, replică Șlikov. MAGNIT ne-a făcut rost de o tehnologie pe 
care GRU a împărtășit-o cu nord-coreenii pentru a ajuta 
programul lor de arme nucleare. 

Dominika zâmbi. 

— Să sintetizez, așadar: MAGNIT a transmis GRU tehnologia 
tunului electromagnetic, iar GRU, la rândul său, a transmis-o 
serviciului de informaţii nord-coreean, BGR, care la rândul său a 
furnizat datele pentru proiectarea declanșatorului nuclear din 
Centrul de Cercetări Științifice Nucleare de la Yongbyon. 

Șlikov o privi inexpresiv. 

— De ce ar dori GRU, indiferent de circumstanţe, să 
accelereze dezvoltarea unei arme nucleare nord-coreene? 
întrebă Dominika. 

„Bravo”, își zise Gorelikov. „Egorova a ajuns în cinci minute la 
problema reală”. 

— Asta nu-i o chestiune care să ţină de serviciile de informaţii, 
se răsti Șlikov. Este o consideraţie politică ce depășește cu mult 
competențele dumitale. 

Din capul mesei, Gorelikov o privi pe Dominika cu o expresie 
care o anunţa să se oprească. 

— Și ce părere are directorul SVR? întrebă Dominika, 
gândindu-se în același timp că „nu există răspuns la așa ceva; 
actualul director SVR este o non-entitate”. A decretat cumva 
președintele închiderea cazului academicianului Ri? Eu nu văd 
niciun conflict de interese între cele două cazuri. MAGNIT 
asigură doar tehnologia. Profesorul Ri este o infiltrare în 
programul nuclear nord-coreean. Cele două cazuri nu pot fi 
conduse în paralel și în strânsă coordonare? 

Gorelikov observă cum Egorova își păstra cumpătul, pe când 
Șlikov clocotea. 

— Când o sursă de valoare potenţial imensă este amenințată 
de altă sursă de valoare mai mică, trebuie stabilite niște 
priorităţi, răspunse Șlikov. Este foarte clar că trebuie oprit cazul 
Egorovei. SVR-ul trebuie să se retragă de pe câmpul operativ. 

— Cred că putem discuta despre compatibilitatea acestor 
cazuri cu altă ocazie, interveni Gorelikov. În același timp însă 
afirmaţia domnului maior este corectă. MAGNIT prezintă o 
importanţă imensă, acum și pe viitor. În felul acesta, ajungem la 
subiectul care este de altfel motivul acestei ședințe: 
coordonarea în condiţii de securitate a sursei MAGNIT. 
Președintele a ordonat ca SVR-ul să asiste GRU în stabilirea unui 
protocol de coordonare îmbunătăţit pentru această sursă. 

Șlikov se zbârli. 

— GRU este perfect capabil să-și coordoneze agenţii în 
completă siguranţă, se răsti el. 

— Poate că dorești să-ţi exprimi personal opoziţia față de 
dorinţele preşedintelui, rosti calm  Gorelikov, utilizând 
amenințarea consacrată la Kremlin. 

Șlikov cobori privirea spre dosarul din faţa sa, retrăgându-se, 
știind că discuţiile acelea erau probabil înregistrate. 

— Nimeni nu deţine experienţa și discernământul pe care 
SVR-ul le poate aduce într-o operaţiune în străinătate, continuă 
Gorelikov, enumerând punctele pe degete. Sursa MAGNIT va fi 

coordonată mai sigur în Statele Unite de către un ofițer pentru 
agenţii ilegali. SVR-ul administrează Direcţia S, directoratul 
agenților ilegali. Doamna colonel Egorova a mai condus agenți 
ilegali până acum. În plus, adăugă el ca și cum ar fi fost extrem 
de important, președintele dorește în mod expres ca doamna 
colonel Egorova să fie implicată în planul de coordonare și 
comunicare pentru MAGNIT. 

— Eu n-am fost de acord cu așa ceva, se opuse Șlikov. 

— Președintele nu a solicitat aprobarea dumitale, i-o tăie 
Gorelikov pe un ton ușor iritat. Sursa MAGNIT a fost condusă 
adecvat timp de un deceniu, cu măsurile corespunzătoare 
poziţiei ei. 

Gorelikov era diabolic de inteligent să nu folosească nicio 
formulare din care să se deducă dacă MAGNIT era bărbat sau 
femeie. „Ai răbdare”, își spuse Dominika, „mai devreme sau mai 
târziu, cineva o să greșească”. 

— Dar acum, continuă Gorelikov, protocolul intern de 
coordonare trebuie întărit. Deoarece este posibil ca accesul lui 
MAGNIT să crească, coordonarea sursei nu mai poate fi lăsată în 
seama ofiţerilor GRU interni. Un ofiţer de top pentru agenţii 
ilegali din New York, nume de cod SUSAN, se va ocupa de acum 
înainte pe plan intern de MAGNIT, iar Egorova va pleca în 
Statele Unite pentru a se întâlni cu ea și pentru a-i înmâna 
echipamentul de comunicaţii necesar. 

„Macar știm că SUSAN este o femeie”. New York... avea să fie 
prima călătorie a Dominikăi în SUA. 

Nimeni dintre cei așezați în jurul mesei nu știa însă că, de cel 
puțin zece ani, MAGNIT se întâlnea o dată pe an, în exteriorul 
Statelor Unite, cu Gorelikov. In ciuda șicanelor lui Șlikov, acesta 
o considera pe MAGNIT cazul său, iar acum, când accesul 
acestei surse avea să nu cunoască limite, Gorelikov dorea să 
renunţe la GRU și să instituie o coordonare mai sigură în Statele 
Unite. 

— SVR va încerca să preia cazul, zise Șlikov nefericit. Statul- 
Major General nu va accepta nicio tentativă de deturnare a 
informațiilor. 

— Vrei să spui să-și asume ei creditul, comentă sec Gorelikov. 
Nu-ţi face griji, cazul va rămâne în mâinile GRU. Doamna colonel 
Egorova nu trebuie nici măcar să cunoască adevăratul nume al 
sursei MAGNIT când îi va transmite echipamentul lui SUSAN. 

„Greșit, Anton. Eu trebuie să aflu unde locuiește și respiră 
MAGNIT. Va fi timp și pentru asta”. 

— Foarte bine, zise Șlikov, dar doresc ca Blohin s-o însoțească 
pe doamna colonel la New York, pentru a ne proteja activele 
operative. 

„De un milion de ori, nu”, se gândi Dominika. „În New York mă 
voi întâlni cu Nate și cu bratok”. 

— Mă tem că va trebui să obiectez, zise ea cu glas tare. Doi 
ofițeri nu pot face în tandem o întâlnire clandestină. Deși sunt 
sigură că sergentul Blohin are o mulţime de abilităţi pe teren, 
suspectez că printre ele nu se numără și detectarea filajului. 

Glasul ciudat, de bas, al lui Blohin îi surprinse pe toți. 

— O să-ţi arăt abilităţile mele pe teren oricând dorești, ripostă 
el. 

Privirea lui pierdută în gol era mai alarmantă decât dacă ar fi 
mârâit. Aripile negre se pliară în spate, una peste alta. 

Șlikov și Blohin se ridicară de la masă, își strânseră dosarele și 
părăsiră sala de ședințe. Clicurile de metronom ale tălpilor lor se 
îndepărtară pe coridor, până ce bărbaţii dispărură după un colţ 
al holului măreț. 


Gorelikov oftă adânc. 

— Relaţia cu presmikaiușciesea, reptila aia, este întotdeauna 
obositoare, rosti el. Bunicul lui a fost erou în Marele Război 
pentru Apărarea Patriei, până când Stalin l-a epurat - l-a 
împușcat - în 1949. Tatăl lui a fost mareșal al forțelor terestre în 
anii 1970, iar tânărul Valeri s-a descurcat bine în GRU. Este 
ambițios, privilegiat și lipsit de etică, așa că păzește-ţi spatele în 
prezenţa lui. 

— Și MAGNIT? întrebă Dominika pe un ton nepăsător. 

— Un caz imens de productiv cu promisiuni inimaginabile, 
răspunse Gorelikov, care încă nu era dispus să dezvăluie 
identitatea agentei sale față de Egorova în ajunul plecării 
acesteia la New York. Sursa a avansat în ierarhia birocratică și 
acum se pregătește să intre pe scena politicii americane. Dacă 
totul se va derula așa cum trebuie, sursa va fi coordonată de 
ofițerul pentru agenţi ilegali din New York și ghidată de la 
Kremlin, în ciuda dorințelor grosolanului Șlikov. 

„Bun, deocamdată. Fără alte întrebări despre cârtiță; într-o 
lună, vei ști numele ei pentru Benford”. 

— Ar însemna să ies din cadrul atribuţiilor mele dacă aș 
întreba de ce naiba ajutăm noi programul nuclear nord-coreean? 
spuse Dominika. 

— Pentru că vreau să-i dezorientăm pe chinezi și să flatăm 
gălușca aia mică de la Phenian, rosti președintele Vladimir Putin 
intrând în sala de ședințe printr-o ușă laterală. 

Obișnuitul costum albastru, cămașa albă, cravata acvamarin 
și ochii albaștri care se mișcau întruna completau bine- 
cunoscuta expresie flegmatică, undeva între rânjet și căutătură 
răutăcioasă. Putin ocoli masa cu mersul lui legănat, caracteristic 
marinarilor, pe care un biograf slugarnic de la Kremlin îl 
descrisese ca fiind umbletul luptătorilor din KGB, însă Dominika 
îl suspecta că era pur și simplu umbletul clătinat al unui bărbat 
scund. Fără sa mai adauge nimic, el se așeză vizavi de Dominika 
și-și puse mâinile pe masă. Aura lui albastră - inteligență, 
șiretenie, calcul - îi stătea ca un cocoșnic, tradiționalul 
acoperământ de cap rusesc, cu formă conică, jumătate tiară și 
jumătate diademă. 

— Vreau să te întâlnești cu ofițerul pentru agenţii ilegali în 
New York, zise președintele. 

Dominika nu avea nicio îndoială că el auzise conversaţia cu 
Șlikov din urmă cu cinci minute. „Conducătorul clarvăzător, ţarul 
atoatecunoscător”. 

— Da, domnule președinte. 

— Am încredere că vei lua precauţiile necesare. 

— Desigur, domnule președinte. 

— O să-l iei pe Blohin cu tine ca sprijin. 

Gorelikov se foi. 

— Domnule președinte, zise el, un om din Speţnaz nu-i tocmai 
ceea ce situaţia operativă... 

— la-l oricum, îl întrerupse Puțin. Ai grijă ca maiorul să fie 
multumit până își va începe celălalt proiect. 

Gorelikov nu mai zise nimic. 

— lar când te vei întoarce, i se adresă Putin Dominikăi, vreau 
să discut cu tine despre iniţiative noi în SVR. Recentele rezultate 
favorabile ale aktivnie meropriatia, măsurile noastre active din 
Statele Unite, îmi spun că ar trebui să ne extindem capacităţile 
în această regiune. 

— Abia aştept momentul acela, zise Dominika. 

Chipul lui Putin se destinse când ochii îi poposiră pentru o 

clipă pe năstureii întinşi de bluza mulată a femeii de sub 
uniforma ei bleumarin. „Îl omor pe Benford dacă-mi va cere să 
fac ce gândește-n clipa asta cap-de-bostan”, își spuse ea. 

Dominika era obișnuită ca bărbaţii să se holbeze la ea și o 
încânta să-i privească glacial drept răspuns. Situaţia stătea 
totuși altfel cu privirile pătimașe ale președintelui. Ele aveau un 
soi de trecut. Se înfioră amintindu-și vizita pe care Putin i-o 
făcuse în toiul nopţii în cameră, în weekendul pe care-l 
petrecuse în palatul de lângă St. Petersburg. Purta o pijama din 
mătase bleumarin și intrase fără să bată la ușă. Sculându-se în 
capul oaselor în cămașa ei de noapte din dantelă, Dominika 
ridicase pilota până sub bărbie pentru a se acoperi, după care își 
amintise că trebuia să-l cucerească pe ţar și o coborâse. 
Cutezase să-și pună mâna în poala președintelui, în vreme ce el 
își strecurase degetele sub cămașa ei de noapte, dezmierdându- 
i sânii, pentru a-și demonstra acceptul, dar acţiunile ei 
profesioniste (de Vrabie) nu avuseseră niciun efect imediat 
asupra lui, ceea ce o alarmase. Președintele plecase silențios la 
scurt timp după aceea, dar episodul plutea deasupra lor, o 
acuplare predestinată cândva în viitor, oricând ţarul avea să 
apară pentru a-și revendica trofeul. lar Dominika avea să-l lase. 
Trebuia să-l lase. 

— Sceastlivogo puti, îi ură președintele. Drum bun! 

Se ridică, îl salută din cap pe Gorelikov și ieși prin altă ușă 
laterală, deschisă de unul dintre zecile de asistenţi-vârcolaci ce 
pândeau mereu din umbre. Ușa se închise cu un clic și Gorelikov 
oftă. Nu era deloc ușor să conduci Sekretariatul format dintr-un 
singur om al lui Putin. 

— Am comandat un prânz ușor, zise el. Te invit la masă. 

e 

Merseră pe coridor spre o săliţă de mese pentru cadrele 
executive și se așezară la o masă. Un chelner apăru împingând 
o măsuță pe rotile, pe care se afla un platou sub un capac din 
argint. 

— Seld pod șuboi, hering sub salată de legume, zise Gorelikov 
și-i întinse Dominikăi o farfurie. Sper că-ţi place. 

— E foarte bun, spuse ea, gândindu-se că un tânăr rus 
obișnuit nu gustase probabil niciodată o asemenea delicatesă. 

Gorelikov mestecă gânditor. 

— Prea multă maioneză, comentă el ștergându-și buzele. Am 

multe să-ţi spun. 

— O să-ţi apreciez îndrumările, răspunse Dominika. 

— În primul rând, trebuie să menţionez că președintele îţi 
apreciază realizările profesionale și îți urmărește cariera cu 
interes. 

„Din păcate, cu o erecţie”, își zise ea. 

— Prezic că te va promova în trimestrul următor. După 
părerea mea, vei fi numită directorul SVR-ului. 

Haloul lui albastru rămânea neschimbat, sugerând că bărbatul 
spunea adevărul. 

— Dar în același timp, continuă Gorelikov, președintele îl 
admiră și pe maiorul Șlikov. Poate că îi place cât este de naglfi, 
de impertinent. 

— Atunci punem capăt cazului academicianului Ri în favoarea 
cazului MAGNIT? întrebă Dominika. 

Gorelikov ridică din umeri. 

— Da, cazul dumitale are merite și oferă o imagine foarte 
prețioasă despre programul nuclear al „Regatului Eremit”. Pe de 
altă parte, prezic că președintele se va plictisi să-i asmuţă pe 
nord-coreeni împotriva Beijingului și-și va retrage sprijinul. 
Putem decide mai târziu. 

— Tot nu mi-e clar în ce fel cazul acesta îl ameninţă pe 
celălalt, spuse Dominika. Ambele fluxuri de informaţii vor fi 
compartimentate separat. 

Gorelikov recunoscu că femeia aceasta frumoasă avea 
perfectă dreptate din punct de vedere operativ. Se întrebă 
pentru o clipă dacă să-i ofere informaţii despre MAGNIT, apoi 
decise că era prea devreme. O admira pentru îndrăzneala cu 
care insista să-și impună părerea, chiar și unui superior din 
atmosfera rarefiată a Kremlinului. Era aproape sigur că 
Dominika va corespunde rolului pe care-l avea în minte. 

— Șlikov crede că primirea de către nord-coreeni a 
tehnologiei tunului electromagnetic demonstrează cu certitudine 
existența unei surse americane. Dacă MAGNIT va continua să 
avanseze în sfera politicii, cazul le va eclipsa pe toate celelalte 
și va trebui protejat. 

— Este atât de bună sursa aceasta? întrebă Dominika. 

„Ultima întrebare, nu mai insista!” 

— Axe potențialul de a fi cea mai bună sursă din istoria 
eforturilor serviciilor noastre de informaţii împotriva Principalului 

Inamic, chicoti Gorelikov, dacă-mi dai voie să folosesc vechea 
expresie sovietică - Principalul Inamic - care, întâmplător, se 
bucură de o revenire la viață în clădirea în care ne aflăm. N-ar 
trebui să uiţi amănuntul acesta. 

— Nu-l voi uita, îl asigură Dominika. 

— Perfect. Să revenim acum la politică. Beijingul agită 
regiunea prin blestematele alea de insule artificiale din Marea 
Chinei de Sud. Sfidează Washingtonul și-l irită pe președintele 
american. Putin vrea să-i distragă pe chinezi, să se amestece 
între Biroul Politic de la Beijing și Phenian și să zdruncine relaţia 
comodă care n-a fost contestată din anii 1950. 

— Scuză-mă, spuse Dominika, pot să-nțeleg meritul unor 
măsuri active pentru subminarea relaţiei, dar cu preţul de a-i 
lăsa să construiască bomba? 

Gorelikov izbucni în râs. 

— Știu, încuviinţă el, și eu am pus aceeași întrebare. 

„Omul ăsta e un consilier cu gândire sănătoasă”, își spuse 
Dominika, „nu un lingău”. 

— Mi se pare pur și simplu un risc, zise ea cu glas tare. 
Experienţa pe care am avut-o cu programul nuclear iranian m-a 
învățat că cercetarea și dezvoltarea pot să tărăgăneze, pentru 
ca apoi să accelereze imprevizibil. 

Bărbatul îi zâmbi. 

— Munca noastră este plină de riscuri, zise el. Dumneata 
însăţi îţi asumi riscuri zilnic, nu? 

Familiarul fior rece de alarmă o străbătu pe șira spinării, 
eterna năpastă a agentului clandestin care trăiește cu 
ameninţarea descoperirii sale plutind deasupra capului în toate 
clipele de veghe. „Ce ar trebui să-nsemne asta?” Fusese un 
comentariu nevinovat? Un indiciu discret că era, cumva, 
suspectată? Nate ar fi urlat neliniștit și i-ar fi cerut din nou să 
dezerteze imediat. 

— Experiențele dumitale cu iranienii au fost riscante, duelul 
dumitale cu regretatul Ziuganov a fost riscant, schimbul de 
spioni din Estonia a fost extraordinar de riscant, aminti 
Gorelikov. Nu, Dominika - pot să-ţi spun Dominika? iar tu îmi vei 
spune Anton - tu îți asumi riscuri cu hotărâre și curaj, și de 
aceea președintele îți urmărește cariera. La fel ca mine, de 
altfel. 

Voia oare s-o prindă în cursă ca într-o pânză de păianjen? Sau 

era începutul unei rare coaliţii într-un Kremlin unde nu există 
aliaţi? 

— Îți preţuiesc susţinerea... Anton. 

— Excelent. Așa că deocamdată îl folosim pe academicianul Ri 
pentru a-i monitoriza pe mâncătorii de varză murată și 
infernalele lor declanșatoare nucleare, concluzionă Gorelikov. 
Întâlnirea cu el în Viena va fi delicată. 

„Habar n-ai tu”, se gândi Dominika, apoi zise cu glas tare: 

— Am o agentă de susţinere care mă ajută pe plan local. 

— Femeia aceea, Petrescu? Da, este impresionantă. 

„lisuse, fantele ăsta elegant chiar știe multe!” 

Gorelikov împinse platoul spre Dominika. 

— Mai vrei salată? Mai există și o altă sarcină delicată pe care 
președintele intenţionează să ţi-o repartizeze. El este convins că 
serviciul de informaţii chinez, MSS, ne spionează, o părere pe 
care eu n-o împărtășesc neapărat. Deoarece ești şefa 
contrainformaţiilor din SVR, președintele vrea să te ocupi de 
relațiile oficiale cu reprezentantul MSS la Moscova. 

„O mulţime de lucruri pe care să i le spun lui Benford, 
imediat. O transmisie CARS spre Langley, mâine seară, cel 
târziu. După cina cu loana, care tocmai s-a întors de la Viena”. 

— Se pare că voi fi ocupată, spuse ea cu voce tare. 

— Bun-sosit printre si/oviki, șopti Gorelikov și-i umplu farfuria 
cu salată. 


SELD POD ȘUBOI - HERING SUB SALATĂ DE 
LEGUME 


Măruntiți fin fileuri de hering dezosate. Separat, dati 
prin râzătoare morcovi fierti, cartofi, mere decojite și 
albus de ou fiert tare (puneti gălbenușurile deoparte). 
Dati prin răzătoarea fină sfeclă coaptă (stoarceţți bine) 
și amestecați bine cu maioneză, pentru a obține un 
sos cremos. Așezaţi straturi din ingredientele rase într- 
un recipient ceramic oval adânc, apăsând ferm fiecare 
strat, începând cu heringi, apoi cartofi, maioneză, 
morcovi, mere și albușuri, și din nou maioneză, 
heringi, cartofi și morcovi. Acoperiți complet salata 
bine tasată cu sosul de sfeclă, deasupra și pe părți, ca 
glazura pe un tort. Garnisiţi cu gălbenușurile rase fin și 

puneti în frigider. Se servește cu pâine de tară, cu 
coajă crocantă. 

Comportă-te ca un bivol 


Restaurantul Uzbekistan de pe Neglinnaia Ulița din cartierul 
teatral al Moscovei era un serai din Asia Centrală, bogat 
împodobit cu oglinzi înrămate, candelabre și banchete supra- 
capitonate, ticsite cu perne chilim. Dominika împinse ușa de 
alamă bătută și pătrunse în restaurant, unde simţi imediat 
aroma de miel la cuptor gătit cu nucșoară, coriandru și schinduf. 
Trecu pe lângă șeful de sală, se strecură printre mesele 
opulente din sala principală și urcă cele trei trepte la nivelul 
următor. In partea din spate a acestei zone private, sub un 
baldachin cu dungi purpurii și albastre, se afla Vrabia ei, loana 
Petrescu. Aceasta sorbea dintr-un pahar cu vin alb, dar nu ridică 
mâna și nici nu-i salută în alt fel apariţia. loana își pierduse 
bronzul pe care-l căpătase în Grecia, dar era elegantă, în 
pantaloni din piele și bluză de mătase roșie cu decolteu rotund. 
In jurul capului și umerilor ei se vedea familiarul halo care pulsa 
stacojiu, aura pasiunii, plăcerii carnale, inimii și sufletului. 

— In mod reflex, spuse loana în franceză fără niciun cuvânt de 
întâmpinare, m-am gândit că va trebui să cumpăr lenjerie nouă 
ca să fiu babysitter pentru savantul tău nuclear, dar apoi mi-am 
amintit că pe el nu-l interesează asta. Așa că mi-am cumpărat o 
haină de blană, ca să-mi ţină de cald în Viena. 

— O să ţi se reţină din bani, voriska, pungășoaico. Ai găsit 
apartamentul potrivit? Va fi important să asiguri securitatea. 
Când vine la tine pentru cină, sau când vă întâlniți altundeva, ai 
grijă să sosească „curat”. Nebunii ăia își urmăresc îndeaproape 
oamenii. Și AIEA este ca un sătuc: fiecare știe ce fac toţi ceilalţi. 

loana aprobă din cap. 

— Am găsit o casă pe insulă, o căsuță pe malul Dunării, de 
cealaltă parte a unui lac numit Kaiserwasser, la mai puţin de un 
kilometru de Centrul Internaţional, la cinci minute de mers pe 
jos de AIEA. Dacă-i nevoie, poate să vină pe jos până la căsuţă și 
să se întoarcă în numai 15 minute. Casele sunt închiriate pe 
durata verii și acum sunt goale toate. Lacul e alimentat de 

Dunăre, la fel ca golfuleţul, zona abundă în arbori, iar căsuţa e 
intimă și liniștită. Păcat că profesorului nu-i place să se distreze. 

Dominika izbucni în râs. loana ura viaţa de Vrabie la fel de 
mult ca și ea. Era isteață și eficientă, de aceea o selectase 
pentru o acțiune operativă preliminară în Viena. 

— Te-ai gândit că poate profesorul nu-i interesat să se 
distreze cu tine? Poate că nu-i tocmai atras de fundul tău 
interminabil. 

Adevărul era că fesele loanei păreau sculptate în marmură 
după anii în care jucase volei profesionist. 

— Am ajuns la concluzia că de la un an la altul te plac tot mai 
puţin, îi răspunse românca. 

— Să lăsăm acum poveștile despre zadnita, fundul tău, spuse 
Dominika. Ai instalat recorderul? 

loana încuviinţă din cap. 

— Un recorder cu bandă în dulapul din bucătărie. Două 
microfoane wireless sub scaune și masă. Toate sunt activate 
vocal, așa că nu trebuie să le pornesc eu. Poate că nu-i o treabă 
chiar atât de bună pe cât ar fi făcut tehnicienii, dar nu se poate 
vedea nimic. 

Alte lucruri pe care să i le transmită lui Benford, dar ele 
puteau aștepta până la următorul mesaj CARS. Ajunsese deja la 
limita numărului de caractere pentru transmisia din seara asta. 

— O să ne ducem la Viena după ce mă întorc de la New York. 
Până atunci va trebui să vorbim din nou cu el. 

— Să-mi cumperi ceva scump din New York, zise loana. 

— Ţi-ai cumpărat deja și singură o nurcă. 

Cealaltă clătină din cap. 

— Vreau un ceas - ăla care arată fazele Lunii. 

— Ai nevoie de un ceas elveţian de 10 000 de dolari ca să știi 
cât timp să-i „cânţi la flaut” țintei? 

— Uite cine vorbește! Cineva care obișnuia să „cânte la flaut”, 
cum zici tu, înainte de micul dejun! replică loana. 

— Nici vorbă de ceas, zise Dominika. Poate mai degrabă o 
pereche de pantofi cu tocuri groase. 

— Te plac din ce în ce mai puţin. 

— Ce mănânci? întrebă Dominika, privindu-și ceasul; mai avea 
încă două ore. 

— Au pui cu smântână și ciuperci, cam cum este ciulamaua 
noastră de pui în România, spuse loana. Până și animalele de 

uzbeci știu că mâncarea noastră-i cea mai bună. 

— Slava Bogu, mulţumesc lui Dumnezeu, pentru mâncarea 
românească, zise Dominika și comandă două porţii care sosiră 
rapid. 

Bucăţi fragede de carne de pui într-un sos supreme de lapte și 
ciuperci, îngroșat cu gălbenuș de ou și smântână, servite cu 
piure rusesc. După prima înghiţitură, femeile schimbară priviri 
aprobatoare. 

Mâncară în tăcere. loana era încântată să știe că Egorova 
depindea de ea și era mulțumită de relaţia lor. Cina aceasta era 
o dovadă. Dominika avusese încredere în loana să închirieze 
casa conspirativă din Viena. Aveau să urmeze și alte operaţiuni, 
poate chiar posibilitatea de a fi numită ofițer în cadrul 
Serviciului. Egorova avea să aibă grijă de ea. 

Pe trotuarul din faţa restaurantului, cele două se sărutară pe 
ambii obraji și, fără vreun cuvânt de rămas-bun, loana porni 
spre nord pe Neglinnaia Uliţa. Dominika o privi mergând, cu 
pantalonii de piele șuierând ca un șarpe, și se gândi că ar fi 
preferat să o fi însoţit pe loana la un păhărel înainte de culcare. 
Avea însă treabă de făcut, treabă cu care loana nu avea nicio 
legătură și despre care nu putea să afle nimic. Ar fi fost uimită 
dacă ar fi aflat. 

(J 

Purtând pe umăr geanta grea în care avea echipamentul de 
transmisie, Dominika porni spre sud pe Neglinnaia, simțind apa 
înghețată care-i invada pieptul de fiecare dată când opera pe 
teren. Era o transformare atât mintală, cât și fizică, semnul unui 
agent de stradă, parțial deprinsă, parţial instinctivă. Pulsul i se 
acceleră și-și potoli valul de adrenalină din gât și din umeri. 
Vederea îi deveni pătrunzătoare: limpede precum cristalul și 
concentrată la distanţă medie. De asemenea, auzul îi era reglat 
la timbrul străzii din jur - auzea motoarele mașinilor, șuieratul 
cauciucurilor pe caldarâmul umed și pașii de pe trotuare. Era 
seara târziu; traficul din Moscova, deși nu înceta niciodată, avea 
să fie degajat. Dominika trebuia să-și determine statutul, trebuia 
să știe dacă nu era filată, trebuia să dispară de pe radar. 

Mergi spre sud pe Neglinnaia, apoi pe scară spre vest, 
folosește luxoasa stradă pietonală Stoleșnikov, pustie acum, cu 
toate vitrinele magazinelor întunecate, filajul s-ar fi ferit de 
această „pâlnie”, acest loc îngust, așa că fii atentă la unităţile 

care se deplasează rapid, grăbindu-se s-o ia înainte, negativ, 
cotește spre nord pe Bolșaia Dmitrova, traversează strada ca să 
poți privi scurt într-o parte și-n alta, o mașină parcată cu 
luminile de poziţie aprinse, negativ, pe lângă Muzikalnii Teatr, 
cu coloane cu basoreliefuri iluminate, o femeie cu o plasă de 
cumpărături, văzută a doua oară, dar se grăbește spre casă, 
ignoră, şi taie prin Petrovskie Vorota, aleea cu copaci mărginită 
de tonete comerciale pentru weekend, goale acum, nu sunt 
siluete pe sub copaci, ajungi la mașinuţa parcată sub copertina 
afumată a Teatrului Rossia, fără unităţi de supraveghere, fără 
pete de degete în jurul încuietorilor portierelor, intră, fă o pauză, 
adulmecă interiorul după duhoarea persistentă a unei echipe 
care a intrat, acționează, verifică torpedoul, banda adezivă e la 
locul ei, ieşi în trafic, ignoră claxoanele, privește după unităţi de 
filaj ce reacţionează, ce cotesc brusc ca să ţină pasul, coboară 
geamurile, ascultă strada, simte strada, pe ieșirea spre nordul 
orașului pe Tverskaia, schimbă benzile, privește după reacții, 
păstrează viteza mică, adoarme bănuielile filajului, nu semnaliza 
cotire, intră pe M10, mărește treptat viteza, trafic leneș, 
camioane articulate care lasă în urmă nori de fum, faruri care îţi 
iau urma? Negativ, se apropie districtul Sokolo, fii atentă, ia-o 
pe ieșirea spre autostrada Volokolamskoe, trafic mai liber, calc- 
o, privește după reacţii, negativ, se apropie punctul, panglica 
neagră a Canalului Moski, uită-te la ceas, vine pasajul aerian 
Svoboda, bagă mâna în poșeta foarte mare de pe scaunul de 
alături, caută butonul de sub țesătură, se apropie pasajul aerian 
pentru tramvaiul 6, verifică oglinda retrovizoare, curat, acum, 
rafală de două secunde de energie redusă, 1,5 waţi, care 
trezește receptorul CARS îngropat la 15 centimetri sub rambleul 
acoperit cu iarbă de sub liniile catenare, lumina galbenă din 
poșetă clipește verde, salutul electronic, mesaj primit, mesaj 
spre Nathaniel, secrete în noapte, cârtițe printre noi, rachete 
balistice intercontinentale și focoase, acum vuietul tunelului de 
sub pasaj, verifică oglinda retrovizoare, deviezi, mergi drept, nu 
goni ca iepurele, urcă rampa spre șoseaua de centură E105 mai 
ridicată, traficul este mai rapid acum, verifică-ți spatele, treci pe 
lângă așezări adormite, Strogino, și pe lângă Miakinino, și pe 
lângă Drujba, Rodina întunecată, Mama Rusie în beznă, cetăţenii 
ei confortabili în căminele lor, crezând doar ceea ce le spunea 
țarul lor cu ochi albaștri să creadă, mâncând doar ceea ce le 

dădea ţarul să mănânce, sperând doar la ceea ce-i lăsa ţarul să 
spere, obosită acum de la strângerea volanului așa mult timp, a; 
grijă la ieșire, spre vest pe autostrada Rublevskoe, ia-o încet, la 
stânga, la dreapta, la stânga, întoarceri firești în triunghiul 
format de Rublevskoe, lartsevskaia și Molodogvardeiskaia, caută 
filaj în deplasare, negativ, traversează Rublevskoe și ia-o spre 
est pe Kastanaevskaia, blocul ei, nr. 9, ferestre întunecate, pe 
jumătate acoperit de iederă, becul ars de deasupra intrării, casa 
scării pe jumătate întunecată, va trebui să pipăie cu cheia după 
fanta broaștei de la ușa apartamentului ei. 

Işi cobori fruntea pe volan. La ora aceea târzie din noapte, 
strada Kastanaevskaia era complet mărginită pe ambele părți 
de automobile parcate. Injurând, Dominika a fost nevoită să 
meargă câteva intersecţii spre vest până să găsească un loc gol, 
aproape de o farmacie Almi non-stop, a cărei firmă din neon 
verde colora copacii din apropiere și peticul de iarbă rară din 
faţă, cu ușa ranforsată cu bare pe care farmacistul de serviciu o 
deschidea cu telecomanda. Ghemotoace de hârtie și gunoaie se 
învârtejeau în parcarea goală. Dominika încuie mașina și porni 
pe trotuarul întunecos spre blocul ei. Cartierul era scufundat 
într-o liniște mormântală. Își strânse la piept geanta foarte mare 
cu fund rigid care ascundea unitatea CARS, sârmele antenei și 
butonul pentru transmisie cusute în piele; ledurile de standby și 
recepție erau deghizate ca încuietori ale compartimentelor 
interioare. 

După ce intra în casă, avea să strecoare o sârmă subţire într- 
un port din interiorul genţii pentru a descărca mesajul sosit de la 
CIA: cerinţe de informaţii, sau programări de întâlniri personale, 
sau, uneori, rarele cerinţe operative. De la racolarea ei, cu cinci 
ani în urmă, Dominika se văzuse cu ofițerii ei de caz numai 
peste hotare - rar și doar dacă acoperirea i-o permitea - pentru 
a participa la o racolare, la o acţiune sub drapel fals sau la un 
debriefing, călătorii minunate și ameţitoare pentru a se întâlni 
cu colegii ei secreți din CIA, inclusiv cu Nate, pe care continua 
să fie furioasă, dar care-i lipsea teribil. Oare ce mesaj o aștepta? 
Cele de săptămâna trecută menţionaseră Istanbulul și Dominika 
se aștepta la instrucţiuni noi. 

In timp ce mergea, se gândi la Nate. Boje, Dumnezeule, faptul 
că-l iubea era împotriva tuturor regulilor meseriei, dar Dominika 
nu se putea opri, nici Nate nu se putea opri. Ea le spusese că 

milita pentru o idee, că nu spiona împotriva Rusiei, ci pentru 
Rusia, pentru a curăța cloaca Kremlinului și pentru a-i trimite pe 
toţi de unde veniseră. De aceea, dacă ea era agentul de 
neînlocuit al CIA-ului, prețuit mai mult ca orice, iar ea dorea să-l 
iubească pe Nate, atunci trebuiau să-și ţină gura. Pravilno? 
Corect? Visa să-l sărute din nou pe Nate, într-un taxi sau într-un 
ascensor, sau apăsându-se cu putere de ușa camerei unui hotel. 
Mâinile lui pe ea și... 

Dominika întrezări mișcare sub copacii din fața farmaciei, 
siluete ce călcau pe iarbă, una, două, trei, aidoma demonilor ce 
ies din lumea subpământeană. Incepură să se deplaseze printre 
copaci, paralel cu trotuarul, cu capetele întoarse către ea. 
Primul ei gând a fost că serviciul de securitate internă, FSB, cel 
care prindea spionii, o descoperise, știa că ea spiona pentru CIA 
și interceptase transmisiunea din seara asta spre americani de 
pe autostrada Volokolamskoe. Imposibil! Cum? O cârtiță din 
Washington? O breșă de securitate în Staţia Moscova? Un cifru 
spart? Indiferent cum a procedat FSB-ul, toate dovezile de care 
ar fi avut nevoie ca s-o îngroape se aflau cusute în geanta mare 
de pe umăr. Ar fi putut rezista, ar fi putut scăpa cumva? Câţi 
aveau să apară din noapte și s-o copleșească pur și simplu prin 
număr? Avea să afle în scurt timp. În afară de mâini și de 
picioare, singura armă din geantă era un inel cu chei. Fără să-și 
ia ochii de la siluete, Dominika ascunse cheile între trei degete 
de la mâna ei dreaptă. 

Dominika fusese antrenată - și continua să aibă ședințe 
săptămânale cu sparringpartneri - în Sistema Rukopașnogo 
Boia, sistemul de luptă corp la corp folosit de Speţnaz, ferocele 
Trupe Speciale rusești. Sistema era o combinaţie de arte 
marțiale clasice, izbituri brutale cu mâinile, gestionarea inerției 
atacatorului și atacuri devastatoare asupra celor șase articulaţii 
principale ale corpului. Femeia ucisese, beneficiind de un noroc 
extraordinar, asasini experimentați în dispute corp la corp. Ştia 
însă prea bine că în luptă orice greșeală, blocaj ratat sau 
încasarea unei lovituri devastatoare avea să însemne sfârșitul. 

Cele trei siluete apărură la lumină și Dominika răsuflă ușurată. 
Gopniki. Nu era o echipă FSB de arestare. Un gopnik era un 
golan de stradă - ras în cap, cu dinţi lipsă, cu ochi mereu apoși 
și roșu la faţă după dozele de Jaguar, băuturile energizante cu 
alcool. Îmbrăcaţi invariabil în treninguri Adidas, cu tapociki din 

piele cu vârf ascuţit și șepci turtite gondonka, acești gopniki 
infestau colţurile de străzi din suburbiile Moscovei, staţiile de 
autobuze și parcurile capitalei, dormind, bând, vomitând, 
urinând și jefuind trecători. Dictonul lor era bicit, comportă-te ca 
un bivol. Îi doreau probabil poșeta și ar fi omorât-o în bătaie ca 
să pună mâna pe ea. Dominika ar fi fost la fel de compromisă 
dacă brutele astea împuţite i-ar fi furat pur și simplu poșeta, 
după care ar fi descoperit transmiţătorul CARS ascuns înăuntru. 

Cei trei erau slabi ca niște ogari și prost hrăniţi, însă Dominika 
știa că vor fi iuți și capabili să încaseze lovituri. Esenţial era să 
nu-i lase să-și pună mâinile pe ea. Avea să-l imobilizeze pe 
primul cu o priză articulară și să-l deplaseze în cercuri, pentru a- 
| ţine în fața celorlalți doi. Avea să se folosească de chei pentru 
a-i lovi în ochi, după care să-i culce la pământ cu piciorul, apoi 
să-i calce cu tocul pe gât sau tâmple. Cel puţin, acesta era 
planul. 

— Suka, căţea, dă-mi poșeta, zise Numărul Unu pășind spre 
ea din faţă dreapta. 

Nu-i putea desluși, pur și simplu niște ameninţări ce se 
apropiau. Halourile lor galbene se contopeau și aveau culoarea 
dinţilor lor strâmbi. 

— Blead, târfă, n-ai auzit? se răsti Numărul Doi, venind din 
față stânga. 

Dominika făcu un pas mic spre dreapta când Numărul Unu se 
întinse s-o înșface. Bărbatul mirosea acru, a urină, bere, tutun și 
cocină. Ea îi acoperi mâna dreaptă cu mâna ei stângă și-i îndoi 
încheietura în jos și spre înapoi. Numărul Unu urlă, iar Dominika 
pivotă împreună cu el spre stânga, blocându-l pe Numărul Doi, 
și-și continuă rotația pentru a-l propulsa pe Numărul Unu, care 
se ridicase în vârful picioarelor de durere, în Numărul Trei, într- 
un vălmășag de braţe și picioare. Nu dădu drumul încheieturii 
Numărului Unu, ci-l răsuci brusc spre Numărul Doi, iar frunţile 
celor doi se loviră cu un pocnet surd. Numărul Trei se apropia 
rapid, cu braţul ridicat deasupra capului. Cuţit! Lăsându-se pe 
spate, Dominika îl răsuci pe Numărul Unu în traiectoria lamei ce 
cobora. Cuţitul șuieră pe lângă ţeasta rasă a Numărului Unu și-i 
reteză complet urechea. Dominika îl eliberă pe Numărul Unu 
care urla și căzu apoi pe trotuar ţinându-se de cap, cu gâtul 
negru de sânge. În aceeași clipă ea înaintă cu o lovitură de 
pumn înșurubată, înfigând cele trei chei strânse între degetele 

mâinii drepte în ochiul drept al Numărului Trei și simţi fluidul 
ocular stropindu-i dosul palmei. Îi smulse cheile din ochi și îl lovi 
peste nas, vârându-le apoi în ochiul stâng pe care-l atinse în 
treacăt. Poate că avea să mai poată vedea cu ochiul acela. 
Numărul Trei se prăbuși, urlând Suka, și-și acoperi faţa 
însângerată cu palmele tremurânde. 

Totul durase doar trei secunde și doi dintre ei se zvârcoleau 
pe pavaj împroșcând sânge, dar Numărul Doi era gata s-o 
înșface și Dominika știa că, dacă o dobora, toţi trei aveau să 
năvălească asupra ei, înnebuniţi de durere, și aveau s-o 
izbească cu capul de beton până-i vedeau creierii împrăștiindu- 
se sub lumina felinarelor stradale. Fără să gândească, Dominika 
își lăsă umărul în jos, prinse mânerele din piele ale genţii și o 
roti, descriind un arc de cerc orizontal până în tâmpla stângă a 
Numărului Doi. Un kilogram de componente metalice CARS 
cusute în fundul genţii lovi osul craniului cu zgomot răsunător. 
Numărul Doi se clătină și căzu la pământ cu o bufnitură și cu 
privirea sașie. 

Gâfâind, Dominika îi privi pe cei trei golani de pe trotuar, unul 
cu faţa în jos și fără cunoștință, celălalt ghemuit și scâncind, al 
treilea încă ridicat, dar privind fără să vadă. Gândacii ăștia trei 
fuseseră cât pe ce să distrugă totul, s-o demaște, s-o trimită în 
subsolul penitenciarului Butîrka, în incinta aceea cu un perete 
din bârne de pin, conceput să absoarbă gloanţe ricoșate, și cu 
rigolele din podeaua de ciment înclinată și cu pete maronii, 
menite să evacueze fluidele prizonierilor executaţi. Cinci ani de 
riscuri inimaginabile, de scăpări ca prin urechile acului, de 
informaţii prețioase - măsurate în metri liniari - transmise 
americanilor, de nenumărate întâlniri în nenumărate case 
conspirative, doar ca mai-mai să fie dată în vileag de trei 
gopniki beţi, la două intersecţii de apartamentul ei. Asta era, de 
asemenea, o altă parte încântătoare a Rusiei ei, tâlharii ăștia la 
fel de nepăsători, cruzi și prădători, ca apropiații lui Putin care 
populau holurile ornate ale Kremlinului. Erau același cancer. Ea 
își risca viaţa, iar în noaptea asta aproape că-i puseseră capăt. 
Ar fi putut să fie într-o celulă îngheţată scăldată în zoaie sau 
moartă într-un coșciug din carton, cu o cârpă legată pe sub falcă 
pentru a-i ţine gura închisă, animalele astea... 

Clocotind de furie, Dominika se apropie de derbedeul ameţit, 
se încordă pe picioare și-și roti brațul ţeapăn sub bărbia lui, în 

gât - o lovitură Spețnaz letală -, fracturându-i osul hioid și 
rupându-i laringele. Bărbatul căzu pe spate și începu să 
icnească, holbând ochii spre vârfurile copacilor. 

— Ubliudok, ticălosule! șuieră ea privindu-i picioarele care se 
zbăteau. 

După alte trei minute, Dominika tremura în continuare atât de 
rău, încât nu nimerea fanta încuietorii cu cheia umedă de la 
apartament și a fost nevoită s-o ţină cu două mâini înainte de a 
putea deschide ușa. Nu aprinse luminile dinăuntru, ci doar o 
lămpiţă de lângă ușă. Fusta îi era pătată de ceva întunecat și 
umed. Mesajul CARS descărcat pe laptopul ei clipi o dată, 
străluci verde pentru două secunde - ea citi cuvântul „Istanbul” 
- apoi se întunecă și pe ecran apărură cuvintele „eroare 5788”. 
Ciort, la naiba! Teasta gopnikului fusese se pare mai tare decât 
componentele echipamentului. Acum trebuia să aranjeze o 
întâlnire personală extrem de periculoasă cu un ofițer din Staţia 
Moscova - De ce nu putea veni Nate să se-ntâlnească cu ea? - 
pentru a înlocui echipamentul deteriorat cu un set CARS nou. 

Își lăsă hainele într-un morman pe podea, își scoase pantofii și 
se examină în oglindă. Pielea dintre articulațiile degetelor fusese 
sfâșiată de chei și mâna îi zvâcnea. Lămpiţa proiecta umbre 
peste curbele trupului ei. Cinci ani contau. Corpul îi era mai 
rotunjit, nu i se mai zăreau coastele, iar sânii i se mai 
împliniseră. Slavă cerului că abdomenul continua să-i fie plat și 
că șoldurile nu i se lăţiseră. Epilarea inghinală french fusese un 
impuls prostesc, dar se obișnuise cu ea. Era mulțumită că 
picioarele și gleznele îi erau subțiri. 

Reflectarea propriului ei corp în oglindă se deformă brusc într- 
un vis extracorporal; imaginea aceea aparţinea altei femei. O 
melancolie insuportabilă se revărsă peste Dominika. Își stăpâni 
un suspin, copleșită pentru moment de situaţia în care se găsea, 
de pericolul din noaptea asta și de întreaga ei existenţă ca 
spioană. „Uită-te la tine”, își spuse. „Ce faci? Cine ești? O 
fanatică ridicolă, care luptă de una singură în întuneric, 
învingând pericolele înșirate împotriva ta, cu șanse reduse de 
supravieţuire, cu prietenii hăt departe, separată de bărbatul pe 
care-l iubești. Cât vei rezista?” Oare cum izbutise mentorul ei, 
generalul Korcinoi - care spionase 14 ani pentru CIA - să-și 
mobilizeze voinţa și determinarea de a continua? Clipi cu mirare 
când lacrimi lunecară pe obrajii femeii din oglindă. Nu, nu era 

ea; altcineva plângea. 


CIULAMAUA DE PUI A IOANEI 


Tăiați carnea de pui în bucăţi mici, fierbeţi-o în apă cu 
sare, împreună cu morcovi și cartofi tăiați în bucăți 
mari, până se frăgezește. Preparati un sos supreme, 
topind unt, la care adăugați făină, supă de pui 
concentrată, gălbenuș de ou și smântână, pentru a 
obține o compoziție cremoasă. Căliți în unt ciuperci 
tăiate în feliute subțiri, adăugați-le la sos și terminati 
de gătit fără să dea în clocot. Adăugați carnea de pui, 
pătrunjel tocat, asezonați și fierbeti înăbușit. Serviti cu 
cartofi piure rusesti. (Amestecați cartofi fierti și 
zdrobiti cu lapte, smântână, gălbenușuri, mărar și unt. 
Intindeți jumătate din compoziție în cratita unsă cu 
unt, acoperiți cu un strat de ceapă caramelizată, 
puneti deasupra restul compoziției și acoperiti totul cu 
smântână. Dati la cuptor fără capac.) 

Steaua Polară a omenirii 


Dominika adoptă o mină serioasă pentru întâlnirea convocată 
pe neașteptate de Gorelikov în timp ce doi aghiotanţi o însoțeau 
pe coridorul luminat strălucitor. Era probabil ceva de rutină, dar 
o parte din ea se aștepta întotdeauna ca încăperea să fie plină 
de gorile de securitate aduse ca s-o aresteze. Viaţa de spion... 

Se afla la nivelul al treilea, aripa rezidenţială a cladirii 
Senatului, unde atât Lenin, cât și Stalin avuseseră apartamente 
confortabile și unde se sinucisese în 1932 Nadejda Alliluieva, a 
doua soție a lui Stalin. „Probabil cu un revolver”, se gândi 
Dominika, „după ce a înţeles că era măritată cu mesagerul 
Satanei pe Pământ”. Un aghiotant ciocăni la o ușă simplă din 
lemn, așteptă o secundă, apoi îi făcu semn Dominikăi să intre. 
Anton Gorelikov se ridică din spatele biroului său din Kremlin, 
aflat într-o cameră de colț în unghiul nordic al clădirii cu trei 
laturi a Senatului. Cabinetul era spaţios, cu pereţii plini cu rafturi 
de cărţi, cu mochetă groasă, roșu-închis. Un candelabru ornat 
din cristal atârna din centrul tavanului. Biroul lui Gorelikov era 
acoperit de hârtii și dosare de diverse culori. „Câte alte 
operaţiuni clocești tu prin lume?” se întrebă femeia. Azi 
Gorelikov purta un costum de lână albastru-închis de la Kiton, 
cămașă bleu de Mastai Ferretti și cravată neagră împletită 
Gitman Bros. Era mai elegant decât un bancher londonez; nu se 
compara nici pe departe cu sacii de osânză asudată din Consiliul 
de Securitate de la Kremlin. 

— Gata de călătorie? întrebă el și deschise brațele în semn de 
salut, ca un bunic ce-și întâmpină nepotul întors acasă pentru 
vacanţa de primăvară. 

Dominika îi strânse mâna, se așeză cu grijă într-un fotoliu 
capitonat cu piele din faţa biroului, își încrucișă picioarele și-și 
reaminti să nu legene piciorul de deasupra. 

Gorelikov citise propunerea de operaţiuni în New York a 
Dominikăi - un document care schiţa identitatea falsă, călătoria 
clandestină și protocoalele de întâlnire cu agentul ilegal - pe 

care ea i le transmisese seara trecută din sediul SVR din 
lasenevo pe un canal privat. 

— Planul este excelent, doamnă colonel, profesionist, cu totul 
satisfăcător. 

Bărbatul zâmbi radios spre ea și haloul albastru din jurul 
capului său străluci și pulsă. Ciudat. De obicei, el nu vibra așa; 
Gorelikov avea în minte o altă ticăloșie, era sigură de asta. 

— Sergentul Blohin își face propriile aranjamente de călătorie 
și te va contacta după sosire. El va asigura un contrafilaj 
superficial pentru tine în New York, dar nu te va însoți - repet, 
nu te va însoți - la întâlnirea cu SUSAN, agentul ilegal. l-am 
subliniat acest lucru, atât lui, cât și maiorului Șlikov. Dacă ai 
probleme cu nerespectarea instrucțiunilor de către Blohin, mai 
bine abandonezi întâlnirea decât să riscăm compromiterea lui 
SUSAN. 

Dominika aprobă din cap, întrebându-se cum naiba l-ar fi 
putut opri pe Blohin să facă orice ar fi dorit. Procedeele ei de 
autoapărare din Sistema nu puteau face faţă forţei lui animalice. 

Femeia făcuse câteva cercetări despre losip Blohin. Acesta 
fusese cinci ani în Afganistan, unde, pe când avea vreo 20 de 
ani, condusese asaltul Furtuna Speţnaz 333 din 1979 asupra 
Palatului Tajbeg pentru a-l răsturna pe președintele afgan 
Hafizullah Amin, ucigând peste 200 de bodyguarzi prezidenţiali. 
Rapoarte neoficiale afirmau că Blohin personal spânzurase 
corpul dezbrăcat al amantei președintelui de balustrada 
balconului palatului pentru a le da locuitorilor din Kabul un 
mesaj; sovieticii se aflau acum în oraș. Se mai spunea că tot 
Blohin l-ar fi apucat de călcâie pe fiul președintelui în vârstă de 
cinci ani și l-ar fi izbit cu capul de perete, rezolvând astfel orice 
probleme legate de succesorii legali. 

Dar sergentul nu era niciun veteran măcinat de halucinații, 
niciun călău psihopat. Dominika a fost surprinsă să afle că, după 
razboi, el terminase școala de comandă pentru subofiţeri, se 
instruise cu Trupele Speciale fraterne peste hotare, învățase 
vietnameza și scrisese un articol bine primit despre tacticile 
unităţilor mici, care fusese acceptat și inclus într-o ediţie secretă 
a buletinului informativ al Centrului pentru Analiza Strategiilor și 
Tehnologiilor din Academia Militară Frunze. În același timp își 
arătase aripile negre de liliac ale răului. Sălbatic ori savant? 
Trebuia să fie foarte atentă. 

Blohin și Gorelikov, două extremităţi ale spectrului. Dominika 
privi afară, prin fereastra cu perdea, peste creneluri, spre Piaţa 
Roșie și cupolele bulbucate ale catedralei Sf. Vasile și acoperișul 
abia vizibil al mausoleului lui Lenin, lipit de zidul Kremlinului. 
Mumia de ceară a lui V.I. Lenin aflată sub sticlă în catafalcul 
acoperit de flori nu mai influența evenimentele din Novorossia, 
Noua Rusie a lui Putin, totuși femeia se întreba dacă Gorelikov 
stătea la fereastra aceasta și comunica telepatic cu Lenin și 
ceilalți vizionari care  odihneau dedesubt, în necropola 
Kremlinului: Suslov, Dzerjinski, Brejnev, Andropov și Stalin - 
Vojdul, Maestrul Haosului. Oare îi vorbeau din mormânt? Oare îl 
instruiau în canoanele înșelării și trădării? Gorelikov găsi dosarul 
căutat și ocoli biroul, pentru a se așeza lângă Dominika într-un 
fotoliu identic. 

Petrecură următoarele două ore discutând misiunea, ceva 
inutil pentru ea, care putea întocmi și în somn un plan de 
operaţiuni. Nu, femeia o știa, acum era vorba de fapt despre 
cooptarea ei de către Gorelikov, despre apropierea dintre ei, 
despre oferirea simpatiei și sprijinului său. Își aminti ce-i 
spusese odată Benford despre loialităţile din Kremlin: oficialii 
sovietici obișnuiau să spună că începutul sfârșitului cuiva era 
ziua în care devenea favoritul lui Stalin. În timp ce Dominika 
vorbea, Gorelikov privea gânditor în sus, către candelabrul de 
deasupra. Ca toate candelabrele din Kremlin, acesta era dotat 
cu un microfon digital minuscul de 24 biţi/48 kHz plasat în 
bobeche, cupa din sticlă ondulată din care atârnau pandantivele 
din cristal, astfel că femeia vorbea în același timp către 
președinte. 

Dominika avea să zboare de la Paris la Toronto și să-și 
continue călătoria cu trenul Maple Leaf prin valea râului Hudson. 
Controalele Serviciului Imigrări din SUA nu erau la fel de stricte 
în gările feroviare ca în aeroporturi. Următoarea problemă: 
comunicarea. 

Misiunea principală a Dominikăi era să-i predea lui SUSAN 
două telefoane EKHO speciale criptate pe 256 biţi, concepute de 
Direcţia T să se sincronizeze doar între ele și să împiedice 
geolocalizarea, prin schimbarea frecventă și simultană a 
turnurilor de relee. SUSAN avea să-i înmâneze un telefon lui 
MAGNIT în cursul unei întâlniri personale și avea să stabilească 
astfel o legătură sigură de comunicare. După livrarea 

telefoanelor EKHO, MAGNIT avea să comunice exclusiv cu 
SUSAN, o persoană imposibil de urmărit, un cetăţean american 
necunoscut de FBI sau CIA. Chiar dacă din când în când ar fi fost 
necesare întâlniri personale, securitatea avea să fie păstrată. 

În timpul pe care urma să-l petreacă în Statele Unite, 
Dominika nu avea să dispună de nicio modalitate de comunicare 
protejată cu Kremlinul de la o instalaţie oficială - rezidentul din 
New York, aflat în consulatul rus de pe East Ninety-First Street, 
nu era informat și nu avea să știe de prezenţa ei în oraș. Femeia 
trebuia să acţioneze pe cont propriu, un aspect care-i displăcea 
lui Șlikov și care-l determinase să insiste pentru menținerea lui 
Blohin în preajmă. „Cu totul improbabil”, își spuse Dominika. 

Gorelikov îi înmână un plic cu descrierea unui sit de întâlnire 
aflat pe o insulă numită Staten din largul coastei New York-ului. 

— O insulă? se miră Dominika. Cum voi ajunge acolo ca să 
mă-ntâlnesc cu SUSAN? 

Gorelikov răsfoi niște pagini. 

— Se pare că din Manhattan pleacă un feribot spre această 
insulă. Agentul ilegal știe cum să opereze în oraș. Sunt convins 
că situl este un loc sigur. 

Îi mai dădu Dominikăi o fotografie mică a lui SUSAN, alb- 
negru, dintr-un act de identitate, și ea se miră să vadă o blondă 
atrăgătoare, cu ochelari pentru citit. 

— Ofițerul acesta se află în Statele Unite de la sfârșitul anilor 
1990 și este o profesionistă de top, cea mai bună agentă ilegală 
a noastră. Acoperirea ei este impenetrabilă, citi Gorelikov din 
dosar. Are o poziţie influentă ca editor al uneia dintre 
principalele reviste liberale din Manhattan, bine-cunoscută și 
respectată în profesiunea ei. Colegii săi nu suspectează absolut 
nimic și nu au habar că, în toţi anii aceștia, au lucrat alături de 
un ofițer SVR. Este acoperirea perfectă. Dacă e necesar, poţi 
iniția contactul sunând la numărul „curat” al lui SUSAN de la 
telefonul tău mobil ce nu poate fi atribuit nimănui, dar numai în 
caz de urgenţă. La fel, dacă eu vreau să-ți trimit un mesaj prin 
intermediul lui SUSAN, ea poate la rândul ei iniţia o întâlnire, 
telefonându-ţi. Acestea sunt numerele, parolele de recunoaștere 
și orele de întâlniri. Simplu și direct. 

Dominika încercă să șterpelească fotografia - Benford și-ar fi 
vândut primul născut ca să pună mâna pe SUSAN - dar 
Gorelikov i-o luă înapoi. 

— O să primești un raport complet de misiune, zise ea. 

„După ce-i voi informa pe Gable și Benford”. Deoarece 
transmițătorul CARS fusese stricat de țeasta gopnikului, 
Dominika trebuia să aștepte până ajungea în New York ca să 
aibă o întâlnire cu ofițerii ei de caz și să le relateze aceste 
detalii. 

— Am toată încrederea în tine, spuse Gorelikov privindu-și 
ceasul de la mână, un Audemars Piguet Millenary Quadriennium 
elegant și extraplat, cu cadranul transparent, astfel că erau 
vizibile mișcările complicate ale mecanismului interior, aidoma 
minţii lui Gorelikov, rotindu-se, oscilând și pendulând continuu. 

a 

New York, New York. Era un vis. Dominika - alias franțuzoaica 
Sybille Clinard - zbură de la Paris la Toronto, după care luă 
trenul Maple Leaf ce străbătea lent pitoreasca vale a râului 
Hudson, stârnind spectrele gotice americane ale Legendei 
călăretului fără cap şi olandezilor somnoroși. Dominika se 
documentase despre oraș și era incitată să vadă toate locurile 
acelea. În tren, grănicerii și vameșii americani n-o priviseră cu 
suspiciune, ceea ce o linişti. Trăgându-și trolerul prin gara Penn, 
se simţi ca acasă, totuși metroul moscovit avea mai mulți 
călători și staţii mai grandioase. Terminalul acesta subteran 
destul de murdar nu se putea compara cu magnifica staţie 
Kievskaia de pe linia Arbat, cu mozaicuri și candelabre. Aici 
existau magazine și muzică, un bărbat cu pălărie dansa pentru 
bacșișuri, iar o bătrână se opri și începu să danseze cu el. 
Americani... Rusii erau mai rezervaţi, mai serioși și se îmbrăcau 
elegant când ieșeau în oraș. Newyorkezii ăștia erau pe jumătate 
dezbrăcați. Dominika urcă treptele metroului, împinse ușile, ieși 
pe stradă și se opri, înlemnită. 

Vacarmul orașului o învălui ca un val, traficul pe Seventh 
Avenue era un fluviu umflat, soarele era ascuns de clădiri - 
canioane din sticlă înalte, maiestuoase, acopereau cerul în toate 
părţile, erau imposibil de multe și înălțimea lor o apăsa direct. 
Dominika dădu capul mult pe spate pentru a le privi, ca o 
derevenșcina, o ţărancă proastă, fără să-i pese. Sigur că da, 
Moscova era un oraș - ca și Parisul, Roma, Londra, Atena -, 
totuși nu semăna nici pe departe cu acesta. Locul ăsta era fără 
egal, electric și zumzăitor, o Stea Polară a omenirii. Dominika se 
simțea ca un șoricel prins într-o vioară, ţinându-se strâns cu 

gheruţele, ameţită de zgomot și înconjurată de vibrații. Scutură 
din cap. Știa numele și adresa hotelului ei, memorase ruta de 
mers pe jos până acolo și trebuia să găsească un telefon sigur 
pentru a-l suna pe bratok, dar mai întâi dorea să se plimbe, să 
vadă totul. Orașul ăsta măreț era America, energia asta, 
industria asta, /ibertatea asta totală. Asta visa ea pentru Rusia. 
De aceea spiona ea pentru CIA și asta definea nutro al ei, 
conceptul rusesc imposibil de explicat al sinelui unei persoane. 

Se strecură printre pietonii de pe trotuar și, parcă în 
concordanţă cu frenezia acestor străzi, în minte îi veneau volei- 
nevolei, de-a valma, tot felul de gânduri fără legătură între ele. 
Dumnezeule, cum verifici dacă ești filat pe străzile astea? Oare 
șașlâcul din rulotele acelea cu mâncare era comestibil? În New 
York existau oare gopniki, golanii străzii? Ar fi fost imposibil să 
detectezi un filaj în tumultul de capete ce se legănau, de chipuri 
de toate culorile și toate etniile, ochi evaluatori, mâini legănate 
și picioare înaintând. Deasupra capetelor, un banc de ceaţă cu 
culorile oamenilor, imposibil de deslușit, inutile, era copleșitor. 
Ca șefă a Direcţiei KR de contrainformaţii, știa că cei din 
rezidentura din New York raportau nepăsători gestionarea 
operațiunilor pe aceste străzi; în ultimii cinci ani, ea i le 
transmisese pe toate lui Benford. Dar acum, văzând totul cu 
propriii ei ochi, înţelegea adevărul. „De aceea Centrul folosește 
aici agenţi ilegali pentru cazurile delicate”, își spuse femeia. 
„Cine ar putea depista filajul în hăţișurile astea?” 

Hotelul Jane din West Village era ca desprins dintr-un film și 
fusese ales de Gorelikov personal, fiindcă era micuţ și anonim. 
Un recepționer iritant de volubil îi zâmbise cu gura până la 
urechi (rușii își rezervau zâmbetele pentru prieteni și membrii 
familiei - a zâmbi fără motiv era semnul prostului) și insistase 
să-i spună că hotelul fusese un cămin pentru marinari la 
începutul secolului și că în 1912 supraviețuitorii Titanicului 
fuseseră cazaţi aici până își reveniseră. Dominika îi mulțumi, 
apoi îl ignoră. Recepţia era în stil victorian, o abundență de 
coloane acoperite cu mozaicuri colorate și palmieri stufoși în 
recipiente de alamă corodată. Barul/foaier era o nebunie în stil 
boem, plin cu o mie de lumânări, canapele capitonate cu 
catifea, fotolii cu imprimeuri vrâstate, un hipopotam din piele 
maronie și un berbec împăiat de culoarea bomboanelor de 
ciocolată, cu talangă la gât, cocoțat pe polița șemineului. Ar fi 

fost amuzant să-l seducă pe Nate în ascunzătoarea asta. 

Mergând pe coridorul slab iluminat și lambrisat cu lemn în 
jumătatea inferioară, Dominika simţi în jurul ei spiritele 
naufragiaţilor din 1912. Pe când bâjbâia cu cardul-cheie, o 
bătrână în costum din lână și cu tocă din același material ieși 
dintr-o cameră aflată în capătul coridorului. Sub pălărioara 
ridicolă, părul ei alb era strâns în coc și purta ochelari cu lentile 
semilună. Se apropie fără zgomot de Dominika pe mocheta 
destrămată, ţinând mâna dreaptă permanent pe lambriurile din 
lemn pentru a-și păstra echilibrul. Dominika se lipi de perete 
pentru a-i face loc să treacă. Din spatele ochelarilor, bătrâna o 
țintui pentru o secundă cu privirea; ochii ei aveau culoarea 
chihlimbarului. Ochi de vânător, ochi de lup, ochi de prădător. O 
aură albastră puternică îi înconjura capul. Șiretenie, calcul, 
amăgire. La ce se uita oare staruha, baborniţa? Nici ea nu 
aparţinea acestui hotel la modă. Brusc, Dominika înţelese: era 
supravegheată. Bătrâna era un câine de pază care să raporteze 
sosirea ei. Cazul MAGNIT se desfășura pe mai multe niveluri 
diferite. Bătrâna doamnă dispăru încet după un colț. 

Camera Dominikăi era îngustă ca un compartiment de tren, 
având o cușetă navală în loc de pat. Ea se închipui făcând 
dragoste cu Nate în odăiţa aceea, proptindu-se cu piciorul în 
peretele opus. Își lăsă trolerul și poșeta pe pat, apoi îndesă 
telefoanele EKHO, un portofel mic cu bani și propriul ei telefon 
într-o geantă de umăr, căreia îi trase fermoarul. Nu trebuia să 
piardă telefoanele pe care urma să le predea lui SUSAN. Bătrâna 
de pe hol fusese un avertisment; Dominika nu avea nicio 
îndoială că Ei aveau să-i utilizeze telefonul personal atât pentru 
a-i urmări mișcările, cât și pentru a-i asculta conversațiile. În 
celălalt buzunar al hainei, prinse cu un clips pixul gros cu vârf de 
metal ascuţit - o ţepușă tactică de luptă - care era unica ei 
armă. 

leși pe stradă, dorind să se îndepărteze înainte de sosirea lui 
Blohin, decisă să scape de orice umbre pentru a-i putea telefona 
lui bratok. FBl-ul era mai puţin important, acum trebuia să fie 
foarte atentă la trucurile lui Gorelikov, urmărită de propriii ei 
compatrioți. Oare v/ianie, influenţa, lui Gorelikov se întindea și 
pe străzile New York-ului? 

Cine erau cei care o verificau? Ei bine, Dominika supravieţuise 
atâta timp spionând pentru Nate și ceilalţi, așa că n-avea să se 

lase jucată pe degete. Când ieși din hotel și porni spre est, își 
puse ochelarii de soare mari, moderni, concepuţi de băieţii din 
Direcția T cu oglinzi oblice încorporate pe circumferința 
lentilelor, astfel încât permiteau o vedere limitată în spate. Nu te 
puteai baza pe asemenea jucărioare - detectarea filajului pe 
stradă era mult mai complicată - dar nici nu strica să-i poarte. 

Dominika merse trei ore, căutând și găsind străzi laterale 
relativ liniștite, eliminând reveniri, fantome și posibili suspecți. 
Dacă telefonul mobil îi era interceptat și traseul i-ar fi fost 
analizat ulterior, s-ar fi făcut vinovată doar de efectuarea 
amănunţită și profesionistă a unei rute pentru detectarea 
supravegherii. Se folosi de Union Square ca de o cursă pentru 
filaj, știind că orice echipă se grăbește să acopere ieșiri pe toate 
laturile parcului și astfel se trădează fără să vrea. Scană cu 
privirea marginile îndepărtate ale parcului. Wimic. Merse pe 
nesfârșita și animata Fifth Avenue, apropiindu-se, cu fiecare 
intersecţie, de Empire State Building - tot mai mare, tot mai 
înaltă și, cumva, mai substanţială decât Vistoki, zgârie-norii 
gotici construiți de Stalin în Moscova și porecliţi „Cele Șapte 
Surori”. Nimic nu se vedea în urma ei. Ocazionale traversări pe 
celălalt trotuar nu descoperiră niciun comportament care să 
sară în ochi. Dominika își schimbă direcția de mers și luă un taxi 
spre sud, pe lângă Washington Square Arch, apoi cobori și 
continuă pe jos prin campusul urban al Universităţii New York, 
pentru a detecta pietoni care ar fi fost nelalocul lor printre 
studenţii tineri și nepăsători. Nimic. Intră în restaurantul The 
Smile de pe Bond Street - o impresionă plăcut cum arătau 
scândurile tocite de vreme ale plafonului și pereţii din cărămidă 
bogată - și ceru să utilizeze telefonul din spatele barului, 
explicând, cu un accent franțuzesc exagerat, barmaniţei 
sceptice care purta un șorț murdar că era din Franţa și că 
telefonul ei mobil nu funcţiona în New York. „In plus, îl sun pe 
ofițerul meu de caz din CIA, ca să discutăm despre dejucarea 
unui atac al Kremlinului asupra temeliilor politice și de 
securitate ale Statelor Unite, cu țelul expres de a vă păstra 
modul de viaţă pătat de sos”. 

Își lăsă telefonul mobil în buzunarul hainei și atârnă haina într- 
un cuier de pe perete, departe de bar. Bratok răspunse la primul 
țârâit. Dominika îl informă despre telefonul ei și despre bătrâna 
din hotel, iar chicotul lui baritonal o linişti și-o încurajă. 

Comentariile bărbatului au fost scurte și criptice, repetaseră 
împreună de o sută de ori procedurile pentru întâlniri. 

— Ora cinci, te duci la muzeu și aștepți afară. Ai înțeles? Te 
caut eu. 

Telefonul se închise. Gable tocmai îi spusese Dominikăi să se 
întâlnească la Monkey Bar, la ora trei. 

Restaurantul utilizat frecvent pentru prânzuri de afaceri era 
renumit pentru frescele cu celebrități de pe pereţi (de aici și 
„muzeul”). De asemenea, Gable îi transmisese în mod criptic că 
ea va fi contrafilată când va merge spre situl de întâlnire pe East 
Fifty-Fourth Street. Dominika se întrebă dacă va fi din nou 
echipa veche, dacă va zări silueta zveltă a lui Nate pe cealaltă 
parte a străzii, dacă îi va auzi glasul și dacă va sta suficient de 
aproape de el ca să-l atingă, să-i simtă căldura corpului, să-l 
miroasă... „Termină!” 

e 

Gable molfăia un trabuc neaprins și șofa un sedan ponosit și 
zdrăngănitor, cu scaune din plastic rupt și o cruce ortodoxă ce 
atârna de un lănţișor din plastic agăţat de oglinda retrovizoare. 

După ce ofițerii lui Benford din DCI care asigurau contrafilajul 
Dominikăi îl anunţară că era „curată”, Gable opri lângă bordură, 
deschise portiera din dreapta și o luă de pe trotuar din faţa lui 
Monkey Bar. După ce porni, duse degetul la buze, indicând din 
bărbie spre telefonul mobil pe care DIVA îl ţinea în mână. Coti 
de două ori brusc la dreapta, evită în ultima clipă să calce un 
pieton și se strecură cu viteză printre taxiuri, camionete și 
autobuze. După ce scăpară de o coliziune ca prin urechile 
acului, Dominika întinse mâna, prinse crucifixul care se legăna 
violent și-l sărută teatral. Gable îi făcu cu ochiul, încântat. Trecu 
pe lumina roșie a unui semafor și tăie spre stânga prin faţa 
mașinilor care veneau spre ei, pentru a intra pe Ninth Avenue, în 
direcţia hotelului Dominikăi. Într-o modificare clasică a vitezei 
rutei pentru detectarea filajului (RDF), Gable conduse acum lent 
spre sud, pe prima bandă, lăsându-se depășit de șoferii 
newyorkezi care claxonau și gesticulau. Erau curaţi, nu aveau 
nicio coadă. După zece intersecţii, bărbatul coti spre un 
restaurant cu vitrina murdară, pe ușa căruia era scris în mozaic 
fals „Bucătărie turcească”. Îi făcu semn Dominikăi să lase 
telefonul sub scaun și să-l urmeze în local. 

În interior era semiîntuneric și intim, cu tăvi din aramă și 

nazarlik din ceramică, talismane albastre împotriva deochiului 
montate pe pereţi. Gable comandă salată çoban, două 
chebapuri și kimali ispanak, carne tocată de vită călită, cu 
spanac și orez. 

— O să-ţi placă, spuse bratok. Nash și cu mine obișnuiam să 
mâncăm asta într-o bombă turcească din Helsinki. 

— Helsinki, spuse Dominika privindu-l. Sko/ko /et, sko/ko zim, 
acum multe veri și multe ierni; mi se pare că de atunci au trecut 
un milion de ani. 

Gable o studie în timp ce mesteca o bucată de pâine. 

— Da, am străbătut toţi un drum lung, și în primul rând tu, 
zise el. Acum povestește-mi ce se-ntâmplă. 

Dominika se lăsă pe spate în scaun și vorbi rapid. Îi spuse 
despre instrucţiunile lui Gorelikov și întâlnirea cu SUSAN. Îi arătă 
telefoanele EKHO - ele n-ar fi avut microfoane preinstalate dacă 
erau menite pentru un agent ilegal - gândindu-se că poate 
dorea să le dea tehnicienilor pentru a le demonta și examina, 
însă Gable clătină din cap. 

— Ar putea fi aranjate să semnaleze operaţiuni de felul 
acesta, iar tu ești singura care ai avut acces la ele. 

Dominika descrise apoi locul de întâlnire de pe Staten Island. 

— Ştii cum să iei feribotul? 

— Am studiat traseul, încuviinţă ea. Știu cum s-ajung acolo. 

— Și agenta asta ilegală cum arată? întrebă Gable. 

Dominika strânse din umeri. 

— Era o fotografie mică, alb-negru. E blondă; poartă ochelari 
de citit; ochi albastru-oţel; păr scurt. 

Gable își frecă faţa cu palma. 

— Hristoase, mormăi el. O agentă ilegală de top în oraș și n-o 
putem identifica. Mă-ntreb câţi alţii or mai fi? 

— E imposibil de ştiut, zise Dominika. Direcţia S, 
departamentul agenților ilegali externi, și Direcţia N, care se 
ocupă de ei intern, sunt compartimentate de restul Serviciului, 
chiar și de mine, în KR. 

Sosi mâncarea și Gable puse pe farfuria femeii o lingură plină 
cu vârf de spanac. Ea luă puţin cu furculița și gustă. Era o 
combinaţie delicioasă de spanac sotat și carne tocată de vacă 
cu curry și puţin orez. Delicios. „lar Nate obișnuia să mănânce 
asta”. Rosti întrebarea fără să se poată controla. 

— Bratok, unde-i Nate? El ce face? 

Gable lăsă furculița din mână. A A 

— Benford l-a trimis să se ocupe de altă operaţiune. In Asia. In 
clipa asta, flăcăul este mai ocupat decât o mâţă care-ncearcă 
să-și acopere rahaţii pe o pardoseală din marmură. O să se 
întoarcă peste două săptămâni. lar te-ai răţoit la el? 

Gable punea întotdeauna întrebările direct, indiferent cât de 
delicate ar fi fost. Dominika zâmbi. 

— În Rusia noi spunem na/lomat drov, să faci surcele. Voi 
spuneţi să dai ceva peste cap. Așa-i iubirea noastră - dată peste 
cap. 

Gable o bătu ușor pe mână. 

— N-ar trebui să-ți spun asta, rosti el după aceea, însă ar fi 
cazul ori s-o termini cu el o dată pentru totdeauna, ori să 
dezertezi și să te concentrezi asupra vieţii voastre împreună. 
Poate să-ți racolezi înlocuitorul înainte de a pleca. Să vă iubiţi 
între voi și în același timp să spionațţi... până la urmă cineva o să 
fie rănit. 

Dominika tăcu; știa că Gable o înţelegea. 

— Să nu zici nimănui că ţi-am spus asta, surâse el, apoi reveni 
la subiect. Trebuie să fii cuminte dacă tipul ăsta din Speţnaz se- 
nvârte pe lângă tine. Lasă-l să te vadă că ești relaxată. 

Ea aprobă din cap. 

— La întâlnirea cu tipa aia pe Staten Island, du-te singură, dar 
în rest ţine-l pe sergent aproape. El va întocmi un raport de 
misiune și-ţi dorești ca toţi să creadă că nu te-ai abătut nicio 
clipă de la un comportament normal. Noi doi o să ne mai 
întâlnim o dată, după ce te vezi cu agenta asta. Și încearcă să 
obţii niște date de identificare despre ea fără să dai de bănuit. 

Gable flutură din mână spre un tânăr care stătea la o masă 
din partea opusă a încăperii și Lucius Westfall se apropie de ei. 

— Băiatul ăsta tare ca un fular ud este Westfall, continuă 
Gable. El va fi rezerva, în cazul în care-l vezi pe stradă, ca să ne 
ajute pe tine și pe mine, dacă va fi cazul. 

Dominika zâmbi și-i strânse mâna tânărului, observând un 
halo albastru care vibra de agitaţie. li păru rău pentru el, mai 
ales fiindcă știa ce afurisit putea fi Gable. 

— Mă bucur de cunoștință, îi spuse ea. 

Westfall încuviinţă tăcut, în mod evident copleșit de întâlnirea 
cu faimoasa DIVA. Nu știuse că era atât de frumoasă. Se 
întoarse și ieși din restaurant după ce făcu o plecăciune 

stângace. 

— Bratok, să nu-l chinuiești prea tare, ai înțeles? Este tânăr, 
așa cum ai fost și tu cândva. 

— Eu m-am născut bătrân, mormăi Gable. Spune-mi mai 
multe despre sergentul Speţnaz. 

— Se numește Blohin și e mai rău decât au fost Ziuganov sau 
Matorin. E inteligent, dar în spatele ochilor lui sunt... cum le spui 
la cărbunii ăia pe care frigi șașlâcul? 

— Tăciuni? În cazul ăsta, nu te pune cu el, o sfătui Gable. 

— O să fac un efort să mergem împreună la un eveniment din 
Hilton de pe Sixth Avenue peste două zile. O jurnalistă rusă, 
Daria Repina, va vorbi la un eveniment al Mișcării Rusia Liberă 
pentru strângere de fonduri. Tipa îl critică vehement pe Putin. 
Este o femeie curajoasă, dar acum, când se află în America 
pentru a strânge bani, situația poate deveni periculoasă. 

— E inteligent din partea ta să mergi la un asemenea 
eveniment? De ce ar vrea un sergent din Trupele Speciale s- 
audă o disidentă? 

— Pentru mine va fi bine să particip alături de el - îmi va 
demonstra buna credință, replică Dominika. Este un eveniment 
public. Eu voi sta retrasă și voi pleca destul de repede. Cât 
despre Blohin, cred că-i curios. Ca un câine care adulmecă un 
copac. Va fi ultima lui seară în New York. A doua zi ne vom 
întoarce amândoi, separat, la Moscova. 

— Și când te vei întoarce, vei afla cât poţi de repede numele 
sursei MAGNIT, da? 

— Cineva o să comită o eroare. Până la urmă o să-i aud 
numele. 

— Totu-i bine și frumos, dar noi trebuie să-l prindem pe 
MAGNIT până atunci, preferabil înainte ca tu să fii informată 
despre caz, înainte de a-i afla oficial numele. Cum ar fi dacă va fi 
arestat chiar în weekendul în care tu ești numită directorul SVR- 
ului? În plus, nemernicul ăla vinde secrete cu lopata. Așa că hai 
să-l dăm în gât cât mai repede posibil. 

— Există o problemă... 

Dominika îi povesti lui Gable despre  defectarea 
transmiţătorului CARS după ce-l doborâse pe golanul care voise 
s-o jefuiască. Gable clătină din cap. 

— Chiar ne-am întrebat de ce n-ai trimis nimic de o 
săptămână. Eu le-am spus că ai un prieten și că nu mai poţi să 


VP - 102 


te dai jos din pat. 

— Nekulturnii, replică femeia. 

Grosolan și mocofan. 

— La naiba, zise Gable, e un moment prost ca să-ţi pierzi linia 
de comunicaţie. O să expediez o telegramă la Staţie ca să-ţi dea 
alt set. Vrei să-l pună la căsuţa poștală oarbă sau să te întâlnești 
personal? 

— Dacă aveţi în Staţie un ofiţer bun, care să nu aducă filajul 
pe urmele lui, o întâlnire personală ar fi mai rapidă decât să 
dezgrop pachete prin păduri. In inventar au mai rămas cinci 
situri noi pentru întâlniri scurte care n-au fost utilizate. 

— Ești sigură? o întrebă Gable. Eu unul prefer să-mi rup o 
unghie folosind un hârleț decât să-mi smulgă altcineva toate 
unghiile în beciul unei închisori. 

În mod normal nu le reaminteai agenţilor despre captură și 
tortură, însă relaţia dintre Gable și Dominika se afla pe un plan 
cu totul diferit. 

— Asta pentru că tu ești un tip delicat și sensibil, spuse ea. 

— Ce pana mea, ai zis-o bine p-asta, chicoti Gable și făcu 
semn după nota de plată. 


KIMALI ISPANAK - SPANAC SOTAT 
TURCESC 


Căliți ceapă tocată mărunt în ulei de măsline și unt. 
Adăugați carne tocată și gătiți până se rumenește. 
Adăugați roșii tăiate cubuleţe, pastă de ardei roșu, sos 
de tomate și o mână de orez spălat. Asezonaţi și 
amestecați totul ca să se încorporeze. Asezati 
deasupra un strat de spanac tăiat mare, acoperiţi și 
gătiți la foc mediu până se înmoaie spanacul și se 
frăgezește orezul. Serviti cu o lingură de iaurt și cu 
pâine de țară cu coajă crocantă. 

Să potcovești un purice 


Dominika stătea pe puntea superioară a feribotului aglomerat 
și care înainta greoi spre Staten Island, privind amuzată oamenii 
strânși lângă balustradă - majoritatea păreau turiști - care 
vorbeau, arătau și fotografiau zgărie-norii Manhattanului ce se 
îndepărtau treptat. Fugeau la balustrada de la tribord, ca să 
fotografieze Statuia Libertăţii, apoi se înghesuiau înapoi ca să se 
holbeze cu gurile căscate la o goeletă vintage cu velă 
trapezoidală care făcea volte în golf. Gâgâiau ca un stol de 
gâște. Erau îmbrăcaţi în șorturi, tricouri și topuri și aveau în 
picioare bocanci, mocasini, pantofi și sandale, un trib bizar ce 
zgâria sensibilitățile rusești ale Dominikăi. Ea purta o rochie 
ușoară din bumbac cu imprimeuri estivale, cu pantofi fără toc 
moderni și avea pe umăr o geantă bej. De asemenea, își pusese 
ochelarii de soare ai Direcţiei T. În ciuda pasagerilor gălăgioși, 
era de părere că feriboturile acestea erau o minune, niște uriașe 
torturi aniversare portocalii, care nu se opreau nicio clipă, 
traversând golful în toate direcţiile, fără să semene nici pe 
departe cu hidroglisoarele cu boturi de rechin ce traversau lacul 
Ladoga din St. Petersburg. 

Dominika se trezise literalmente purtată pe sus pe pasarela 
de îmbarcare în feribot de năvala mulţimii de pasageri veseli și 
surescitaţi, pe lângă câinii placizi folosiți pentru depistarea 
bombelor, dar izbutise să-și găsească un loc mai liniștit lângă 
parapet, unde se bucură de briza sărată și se gândi la întâlnirea 
ce urma să aibă loc azi cu agenta ilegală SUSAN. Seara trecută 
se întorsese în camera din hotel și simţise elasticul din jurul 
mânerului ușii, semnalul ce confirma întâlnirea la situl stabilit pe 
Staten Island a doua zi după-amiază. Dominika se întrebase 
dacă nu cumva elasticul fusese pus de bătrâna doamnă a cărei 
cameră se afla ceva mai departe pe hol. Trecuse în revistă 
instruirea pe care o memorase, ruta pentru detectarea filajului 
pe care avea s-o urmeze: feribot, trenul de pe Staten Island, 
apoi mersul pe jos până la vastul cimitir Moravia de pe Todt Hill, 

pe care urma să-l străbată și să se apropie de situl convenit 
(aflat în mausoleul bogat împodobit al miliardarului Cornelius 
Vanderbilt din „Gilded Age”*, construit în 1886 și izolat într-un 
colț privat și împădurit al parcului). Dominika studiase imagini 
din satelit și memorase traseul pe aleile ce șerpuiau prin cele 45 
de hectare ale cimitirului și știa că-și putea găsi drumul, astfel 
încât să ajungă la ora fixată. Dumnezeu știa de cine ar fi trebuit 
să se teamă mai mult pe stradă în cursul acestei operaţiuni - de 
ruși, de agenta ilegală sau de FBI. 

Gable avusese dreptate: Moscova se mișcase rapid. 
Solicitarea pentru întâlnirea cu agenta ilegală sosise la nici 48 
de ore după ce Dominika ajunsese în New York. Ea își putea 
imagina consultările grăbite de la Kremlin între Gorelikov și 
Putin, discutând în taină opţiunile, după care încuviințarea stoică 
a ochilor albaștri validând tactica sugerată de Gorelikov pentru 
contact. Dominika ieșise imediat în oraș și-l sunase pe Gable de 
la un telefon public dintr-un bar din apropiere pentru a-l anunța 
că „prânzul va fi mâine”. Gable o sfătuise să rămână calmă, 
fiindcă orice va face sau va spune avea să ajungă la urechile 
celor care o evaluau. Conveniseră să se întâlnească după ce 
Dominika revenea în Manhattan. 

Un tânăr smead care se rezema de parapetul feribotului în 
fața Dominikăi era în mod evident un localnic din Staten Island, 
îmbrăcat în tricoul unei echipe sportive, cu părul negru 
pieptănat peste cap. O observă și veni să se așeze lângă ea pe 
scaunul turnat din plastic. Flirtă șarmant și obraznic, apropiindu- 
și mult chipul, indicându-i câteva puncte de reper în timp ce 
feribotul înainta lent peste New York Harbor, printre care podul 
arcuit Verrazano-Narrows - el îl numi Pasarela Guinea”, deși 
Dominika nu înţelese motivul - ce conecta cartierele Brooklyn și 
Staten Island. Dominika putea să înţeleagă cam jumătate din 
cuvintele lui, dar zâmbi și privi în direcţia în care i se indicase. 
Când îi spuse că era din Franţa, tânărul îi făcu cu ochiul și spuse 
cunoscător: 

— Vinuri bune. 


1 Perioadă de creștere masivă a populaţiei în SUA combinată cu afișarea extravagantă 
și, de multe ori, ostentativă a bogăției clasei superioare americane, aproximativ în 
1877-1890. (n.tr.). 

° Poreclă peiorativă, pornind de la „guinea”, cuvânt de argou pentru italieni în SUA. 
(n.tr.). 

Zdrăngănitul motoarelor feribotului se reduse, apoi puntea se 
cutremură când motoarele au fost cuplate complet spre pupa 
pentru a apropia lin prova ambarcaţiunii de rampa de coborâre 
de la St. George Terminal de pe Staten Island. „E timpul să pleci, 
e timpul să-ncepi, e timpul să treci la treabă”. Dominika își puse 
geanta pe umăr și îi făcu tânărului un semn vag din cap. 
Mergând iute, urmă indicatoarele spre peronul de cale ferată 
adiacent, pentru a se îmbarca în trenul care pleca în sud. Privi 
scurt în ambele părţi, însă nu observă niciun pasager care să 
zăbovească, vreo privire prea îndelungată din partea vreunei 
tinere de pe trotuarul de vizavi sau vreun casier care să se 
repeadă la telefon. Nicio filare, gândi ea și sui în vagon. După ce 
ușile se închiseră, Dominika văzu iritată că tânărul urcase în 
vagonul următor și o privea prin geamul ușii despărțitoare. Nu 
avea timp pentru așa ceva: un Romeo care s-o urmărească, 
crezând că s-ar putea să aibă noroc cu o turistă sexy din Franţa. 

Trenul zăngănea și se legăna și se oprea frecvent în stații 
suburbane. O lume diferită se dezvăluia în fața Dominikăi de o 
parte și de alta a șinelor. Cartierele comerciale aveau benzinării 
la toate colțurile; supermarketurile etalau în față lădițe cu roșii 
și peste tot se găseau restaurante - majoritatea susțineau că 
preparau cea mai bună pizza din New York. Dar ăsta mai era 
New York-ul? Trenul zăngăni pe lângă cartiere muncitorești de 
case cu un singur etaj, ordonate, acoperite cu ţiglă, având sere 
mici lipite de ele și curți micuţe cu garduri; unele aveau niște 
piscine ciudate, supraterane, în care abia încăpea o singură 
persoană. Pe toate acoperișurile se vedeau antene parabolice 
de satelit pentru TV, toate orientate în aceeași direcție. 
Locuinţele nu semănau deloc cu luxoasele dacea ale silovikilor, 
ele nu aparțineau unor oameni bogaţi, totuși arătau 
confortabile. Mașinile parcate pe stradă erau mari și relativ noi. 
Dacă aceasta nu era bogăție, era măcar prosperitate pe scară 
mare. In Rusia, ei ar fi spus b/agopolucie, pâine unsă cu unt pe 
ambele părţi, adică bunăstare. Puţini ruși, chiar în Moscova, 
aveau asemenea proprietăţi, atâta abundență de mâncare. 
Compatrioţii ei se străduiau să supravieţuiască, voiau să-și 
îmbunătăţească traiul, nu cutezau să gândească la lucruri mari, 
ori să spună adevărul. Ei nu puteau a/ege. 

Dominika memorase numele bizare ale staţiilor: Grasmere, 
Old Town, Dongan Hills, Jefferson Avenue, Grant City. Călătorii 

se îmbulzeau, urcând și coborând, iar ușile vagoanelor se 
deschideau și se închideau - niciun indiciu că ar fi fost filată, 
nimic anormal. Îl putea vedea pe tânăr în vagonul alăturat, 
privind-o prin geam. Următoarea staţie, New Dorp, era locul 
unde trebuia să se dea jos. Cobori pe peron și merse iute prin 
mijlocul mulţimii de pasageri, în sus pe scara rulantă abruptă 
până la nivelul străzii, apoi ieși pe un bulevard larg cu trafic 
mediu. Pe colțul opus se afla o brutărie italiană al cărei 
proprietar se numea Dominick. „Poate că-ntr-o bună zi voi avea 
și eu o brutărie numită «La Dominika»”, se gândi femeia. 
„Idioato, tu habar n-ai să faci pâine!” Intră, asaltată de aromele 
pătrunzătoare ale pâinii proaspăt coapte și observă că nu 
existau cozi, că nimeni nu ţipa și niciun vânzător necioplit nu-i 
înjura pe clienţi. Cumpără ceva numit ca/zone, care semăna cu o 
cebureki mare, plăcinta cu carne rusească. Această ca/zone era 
aurie, cu marginea ondulată, și i-a fost servită cu o ceșcuţă de 
sos de tomate. 

Dominika se așeză la una dintre cele câteva mese de lângă 
fereastră și verifică strada. Insistentul Romeo pierdea timpul pe 
trotuarul de vizavi, fumând. Un gopnik american, deși nu arăta 
la fel de dur ca specia moscovită. Boje, Dumnezeule, n-avea 
nevoie de nebunia asta acum! Combinația de cârnat, ardei și 
ceapă din ca/zone era delicioasă și se prelingea afară, așa că 
Dominika se șterse la gură cu un șerveţel de hârtie. /zobi/ie, își 
zise ea, abundență. Era o simplă brutărie dintr-un cartier 
american, nu un magazin de stat, una dintre sutele similare 
numai în districtul ăsta. „Ajunge! Dă-i drumul!” 

Dominika merse pe New Dorp Lane, cu trotuare late și curate; 
prin ferestrele mari ca niște vitrine ale birourilor se vedeau 
oameni la muncă. Un magazin alimentar pe colț de stradă, 
„Convenient Mart” - ce o mai fi însemnând și asta? - avea 
baxuri cu sticle de apă depozitate în stive înalte de ambele părţi 
ale ușii. Tânărul o urmărea și Dominika știa că trebuia să se 
descotorosească de el înainte de a se apropia de cimitir. Era 
posibil ca agenta ilegală să-i observe apropierea și ar fi fost un 
dezastru dacă nu putea scăpa de el. Când intră în magazin, în 
efortul de a-și pierde urma, Dominika auzi pași iuți, apoi tânărul 
strigă: 

— Hei, mam'zel! 

Se întoarse și-l văzu pe Romeo fotografiind-o cu telefonul 

mobil de la vreun metru și jumătate distanţă; apoi ridică 
aparatul pentru ca Dominika să poată admira instantaneul. Cu 
excepţia fotografiei ei oficiale de la Academie, a celor de 
identificare făcute de Gable în Helsinki și a pozelor din 
pașaportul operativ fals, nu exista absolut nicio fotografie a 
colonelului SVR Dominika Egorova, mai ales pe telefonul mobil 
al unui durak, idiot, în fața magazinului Convenient Mart de pe 
New Dorp Lane, pe Staten Island, cu 40 de minute înainte de un 
contact clandestin cu un ofițer pentru agenţi ilegali. În cel mult 
trei minute, avea să apară pe conturile de Instagram, Facebook 
și Twitter ale acestui băiat. 

Dominika efectuă un calcul mintal. 

— Fiindcă pari atât de hotărât să mă urmărești, i se adresă ea 
tânărului, mi-ai putea recomanda o sticlă de vin american bun în 
magazinul ăsta? 

Tânărul se apropie de ea, revărsându-și șarmul bălos. 

— Să-ţi recomand o sticlă de vin sau s-o bem împreună? rosti 
el cu un glas care se dorea seducător. 

Dominika îngădui unui surâs fugar să-i miște buzele. 

— Depinde cât de bun este vinul. 

Tânărul o conduse în magazin, pe un culoar între rafturi cu 
alimente, unde Dominika se opri uluită și numără nu mai puţin 
de zece tipuri diferite de cereale pentru micul dejun, o explozie 
ameţitoare de culori. Îl urmă pe Romeo spre partea din spate a 
magazinului și se opri în faţa unui frigider de băuturi cu uși 
glisante, în timp ce bărbatul îi arătă vinurile roșii, apoi pe cele 
albe. 

Aveau de toate, orice și-ar fi dorit. Almaden, Gallo, Carlo 
Rossi, Blue Nun, Lancers. Tânărul o informă că vinurile Franzia 
bag-in-box erau subapreciate. Dacă nu-i plăceau vinurile, aveau 
tării în sticle de jumătate de litru: gin, votcă, whisky. Dominika 
alese un vin alb și-l lăsă pe Romeo să plătească, apoi îl urmă de 
cealaltă parte a bulevardului, ca să se așeze pe o treaptă ce 
făcea parte dintr-un podet de beton pe care treceau conducte 
cu aburi peste șinele trenului de navetă și era ascuns vederii de 
oricine ar fi mers pe drumul principal. Podul vibră când o 
garnitură trecu pe dedesubt. Blohin ar fi vârât o ţepușă în ochiul 
lui Romeo, până în creier, dar Dominika sorbi din sticlă - vinul 
avea un gust dulce, metalic - apoi i-o restitui. După aceea se 
întoarse și-l izbi în partea laterală a gâtului cu pumnul, cu un 

gest care plecă de jos, de lângă șoldul stâng, amplificat de 
răsucirea șoldurilor. Lovitura ca de ciocan supra-încărcă nervii 
din procesul mastoidian al tânărului, capul îi coborî brusc și se 
prăbuși inconștient cu faţa pe beton. Dacă nu era mort, avea să 
fie fără cunoștință câteva ore, iar până atunci Dominika va fi 
părăsit de mult Staten Island. Pescui telefonul lui Romeo din 
buzunarul lui de la spate și folosi o bucată de beton ruptă și 
colțuroasă ca pe o unealtă paleolitică pentru a sfărâma 
dispozitivul modern în mici bucăţi de plastic, dintre care niciuna 
nu aducea măcar pe departe cu un telefon. Azvârli bucăţelele pe 
șinele de sub pod, trase o ultimă dușcă din sticlă și o aruncă și 
pe aceea, pentru a se sparge pe terasament printre gunoaiele 
adunate între șine. 

— Zvezda, șmechere, spuse Dominika privindu-l pe Romeo și 
știind că ar fi fost mai ușor și mai sigur dacă l-ar fi ucis. 

Se întrebă dacă va ajunge până la urmă în punctul acela: 
soluţia de urgenţă Blohin/Stalin - indiferent de circumstanțe, 
ucide obstacolul și șterge-l de pe fața pământului. 

Mișcându-se iute, coti la dreapta pe Richmond Road și urcă 
strada pe lângă case cu garduri vopsite și tufișuri tunse cu grijă. 
Pe verandele multor case atârnau steaguri americane. Strada 
era liniștită, iar ea nu avea pe nimeni pe urme, era sigură în 
privinţa asta. Era un ofiţer de informaţii rus care opera în 
libertate în America, iar acum se îndrepta spre o întâlnire cu un 
agent pasiv. 

Temperatura era plăcută, cerul senin, lumina soarelui 
orbitoare. Poarta ornamentală de la Cimitirul Moravia era 
deschisă, flancată de o abundență de plante agăţătoare 
portocalii. Ca și cum ar fi vizitat cimitirul acesta săptămânal, 
Dominika porni cu siguranţă pe aleea din stânga, trecând pe 
lângă lacul liniștit a cărui suprafaţă era încreţită doar de 
ramurile  sălciilor plângătoare. Continuă pe aleea pavată, 
flancată pe ambele părţi de mii de metri pătraţi de pietre 
funerare. Unele erau cu adevărat extravagante: obeliscuri înalte 
de șase-șapte metri sau zigurate încununate de îngerași cu 
chipuri extatice. Trecu pe lângă șiruri de mausolee mici și bogat 
împodobite ce se ridicau din tumuli ierboși, cu nume de familie 
gravate în părţile superioare. Nu aduceau nici pe departe cu 
pietrele funerare bizare ale  gangsterilor asasinați, sau 
jurnaliștilor uciși, sau disidenţilor martiri din Cimitirul Novodevici 

din Moscova, cu imagini surprinzător de realiste ale răposaţilor 
săpate în marmură. Oare unde va fi înmormântat președintele 
Putin? se întrebă ea. Oare monștrii care se odihneau în zidul 
Kremlinului s-ar fi strâns unii în alţii pentru a-i face loc? Sau 
poate ar fi preferat un obelisc din porfir cât un bloc cu 20 de 
etaje pe Colinele Moscovei, pentru a putea privi de sus Rodina 
pe care o apăra atât de energic? 

Când se gândi la Putin, soarele cald dispăru în spatele unui 
nor și Dominika simţi un fior rece. Cimitirul era complet 
nemișcat acum, nicio pasăre, niciun zgomot de trafic, ca și cum 
spiritele ar fi știut ce se întâmpla. larba din jurul pietrelor de 
mormânt se mișcă ușor și auzi șoapte în jur... sau era oare 
briza? Dar nu exista nicio adiere. „Calmează-te”, își zise ea în 
timp ce mergea, „rămâi cu capul pe umeri, întâlnește-te cu 
nenorocita asta și haide - complică-i viața lui Vladimir Putin”. 
Rămase pe stânga și urmă poteca spre o secţiune împădurită și 
umbrită, cu foarte puţin soare. Aici era mai răcoare și își ridică 
ochelarii de soare pe creștetul capului. Mâna îi cobori lent spre 
geantă și prinse pixul metalic din buzunarul ei lateral. Privi la 
stânga și la dreapta printre copaci, iar imaginaţia ei de rusoaică 
zări lupi ce se strecurau prin hăţișuri, ţinând pasul cu ea. 

Dădu un colţ al potecii și văzu poarta masivă și arcuită din fier 
forjat, intrarea în zona privată a familiei Vanderbilt. Poarta era 
încuiată și asigurată cu un lanț gros, dar Dominika merse vreo 
zece metri spre dreapta pe lângă zidul îngrăditor, după care își 
ridică fusta și sări peste el. Poteca se curba spre stânga și 
păduricea lăsa loc unei poieni ierboase, mărginită de jur- 
împrejur de o bordură scundă. Spaţiul era dominat de mausoleul 
din piatră albă din capătul opus. Semăna cu faţada unei biserici 
romanice, cu trei uși boltite, fronton central înalt și două cupole 
conice pe acoperiș. Cripta în sine se extindea de la fațada bogat 
împodobită spre colina din pământ din spatele ei. 

Domnea o tăcere de moarte și soarele se pitise în spatele 
norilor. Dominika rămase nemișcată și privi păduricea, 
ascultând aerul din jur. Ar fi fost imposibil ca Gable să apară aici 
fără s-o alerteze pe SUSAN. Agenta veterană știuse de ce 
alesese situl acesta. Dominika își privi ceasul; era ora stabilită. 
Sui cele cinci trepte curbe spre intrare și împinse ușa centrală 
din fier, cu clanţa împodobită cu același tip de ornamente. Ştia 
că ușile criptei ar fi fost în mod obișnuit încuiate și probabil 


VP - 110 


asigurate cu un lanţ, dar încuietorile mecanice nu reprezentau 
vreo problemă, niciodată. Ușa se deschise ușor, silențios, și o 
izbi o răsuflare fetidă de piatră rece, un iz de coșciug, un suflu al 
timpului etern. Odăiţa cu tavan boltit era flancată de cripte în 
pereţi, în care se aflau sicrie din piatră, iar centrul ei era 
dominat de un sarcofag masiv cu capac curbat, împodobit cu 
decoraţiuni complex sculptate - probabil al lui pater familias. 

— Dobrii den tovarișci, bună-ziua, tovarășă, rosti în rusă un 
glas mătăsos. 

Dominika se strădui din răsputeri să nu tresară. Strângând 
ferm ţepușa din geantă, se răsuci fără grabă în direcţia vocii și 
zări o siluetă întunecată în colţul criptei, complet în umbră. În 
întunericul acesta nu distingea niciun halo. Unica lumină 
provenea de la dâra lăptoasă ce se strecura prin 
întredeschiderea ușii centrale, astfel că interiorul era în cea mai 
mare parte în beznă. 

— Ai venit exact la timp, dar asta era de așteptat din partea 
faimoasei doamne colonel Egorova. 

„Accent moscovit, educat, dar originar din sud, cu o urmă de 
jakanie, vocalele tărăgănate de pe Volga inferioară”, se gândi 
Dominika. 

— Bună ziua, spuse ea cu glas tare. Mă bucur că ne-am putut 
întâlni. 

Întinse mâna. „Oare te vei apropia ca să mi-o strângi?” 
Femeia nu se clinti și Dominika își cobori braţul. 

— De cât timp dispunem? întrebă Dominika. Bănuiesc că 
amândouă trebuie să ne întoarcem diseară în Manhattan. 

Își stabilise ca obiectiv s-o determine pe femeie să vorbească 
niţel, ca să vadă ce putea să afle. „Dar cu multă atenţie!” 

— Staten Island e un loc straniu, adăugă ea. 

Silueta strânse din umeri. 

— Este îndepărtat, liniștit și parohial, vorbi SUSAN. Mi se pare 
foarte potrivit pentru operaţiuni. 

„Aha, deci operezi aici. Interesant”. 

— Mie întregul New York mi se pare dificil din punct de vedere 
operaţional, spuse Dominika. 

— Te obișnuiești cu ritmurile orașului, replică vag femeia. 

„N-o să destăinuie nimic. E prea inteligentă”. 

— Bănuiesc că asta e valabil pentru tine, zise Dominika 
vorbind acum ca între două profesioniste. Dar în misiunile mele 

a trebuit să mă confrunt cu inamici activi, ostili, pe stradă. 
Desigur, în calitate de civilă tu ai o arie de operare mai mare 
decât un ofițer diplomat din rezidentura. 

Silueta se mișcă foarte puţin. 

— Probabil, spuse ea. Industria publicaţiilor a oferit o 
acoperire eficientă de-a lungul anilor. Din fericire, este dominată 
de femei pricepute și agresive - omologii noștri bărbaţi sunt mai 
timizi, mai puțin dinamici. Există totuși dezavantaje: lucrul cu 
scriitorii îţi poate pune nervii la încercare... pur și simplu n-ai 
idee. 

„Nu ne-ndreptăm nicăieri în felul ăsta. Înapoi la treburile 
noastre”. 

— Am dispozitivele - unul pentru tine și unul pentru MAGNIT - 
care vor asigura o comunicare verbală sigură. Dacă trebuie să 
vă întâlniți personal, trebuie să te coordonezi cu Direcţia S. 
Bănuiesc că există destule situri discrete, la jumătate de drum 
între New York și Washington, zise Dominika. 

Împinse pungulița cu fermoar ce conţinea cele două telefoane 
EKHO peste capacul curbat și prăfuit al sarcofagului 
comodorului Vanderbilt, așteptându-se pe jumătate să-l audă 
lamentându-se dinăuntru că era deranjat din somn, și tocmai de 
niște ruși. 

— MAGNIT are o arie de deplasare mai mică decât mine, 
răspunse SUSAN. lar Washington este un mediu mai relaxat în 
privinţa contrainformaţiilor, chiar și în interiorul orașului. 

„Perfect, deci o să vă întâlniți în Washington. Benford va fi 
încântat să afle asta”. 

— Te mai pot ajuta cu ceva? întrebă Dominika. Tu sau sursa 
aveți nevoie de ceva? 

Era o întrebare cu bătaie lungă - ce putea SVR-ul să obţină în 
Statele Unite și n-ar fi putut MAGNIT? Lingouri de aur? Diamante 
de sânge? Poloniu? „Gata cu întrebările. Eventual să ieși cu ea 
sub lumina soarelui? Să-i poţi zări haloul?” 

— Spasibo, nu mai am nevoie de nimic, rosti SUSAN cu o 
ușoară condescendentă în voce. 

După aceea Dominika zări dâra din praful de pe capacul 
sarcofagului, acolo unde împinsese pungulița cu fermoar, și 
imediat îi veni un gând. 

— Atunci o să te rog eu ceva, zise sec și-și ţinu răsuflarea în 
mod reflex, sperând că manevra îi va reuși. Am căpătat un al 

treilea telefon mobil codificat pentru a-l utiliza în cazuri de 
urgență, inclusiv pentru a te contacta pe tine. N-aș vrea să mă- 
ntorc cu el la Moscova, trecând prin securitatea aeroportului. O 
să ţi-l dau pentru a scăpa de el în condiţii sigure în seara 
dinaintea plecării spre casă. Bineînţeles, l-aș fi putut arunca eu 
însămi într-un râu, totuși genul acesta de distrugere aleatorie s- 
a dovedit dezastruos în unele cazuri din trecut - echipamentele 
au fost recuperate de inamici. Trebuie să topești cipul, să faci 
bucăţi carcasa și să împrăștii fragmentele pe o suprafaţă mare, 
astfel încât să nu fie asociate între ele. Pentru a ţi-l transmite, 
nu va fi necesar să ne întâlnim personal, ci-l voi lăsa într-o cutie 
poștală oarbă indicată de tine. 

— In oraș există un milion de locuri unde te-ai putea debarasa 
de telefon, comentă SUSAN pe un ton arțăgos. 

Ea lucra de 20 de ani pe cont propriu și se întâlnise doar cu 
ofițeri de caz servili din Direcţia N, care n-o contraziceau 
niciodată. Dominika strecură un ton de amenințare în glas, 
scrâșnetul vocal în care toţi rușii recunosc inevitabile necazuri. 

— In toată perioada cât ai servit în America - câţi ani au fost? 
- ai avut ocazia, cu siguranţă, să înveţi pe dinafară orașul, și 
tocmai de aceea recurg la ajutorul tău. Deoarece propriile tale 
numere de contact se află în memoria telefonului, este în plus o 
cerință operațională de a proceda așa, replică Dominika sec. 

Umbra femeii se mișcă; în mod evident, era iritată să i se 
spună ce trebuia să facă. Insă pentru toți agenţii ilegali, mai ales 
cei cu vechime, teama cea mai mare nu era de a fi demascați și 
capturați, ci de a fi rechemaţi la Moscova, ceea ce însemna 
sfârșitul existenţei în puf, al confortului și al abundenței, pentru 
a fi azvâriliţi înapoi în abisul nepăsării rusești, al birocraţiei și 
depravării, lucrând la un birou sărăcăcios, locuind într-un 
apartament murdar și căpătând, poate, un hârb de mașină, o 
medalie pe care s-o poarte la festivități, însemna sfârșitul 
călătoriilor peste hotare, ba chiar și al celor în interes personal. 
lar această şefă cu ochi albaștri a contrainformaţiilor tocmai 
făcuse referire la lunga perioadă petrecută de SUSAN în America 
și putea într-adevăr să-i facă necazuri din cauza unei 
reglementări stupide. Fără chef, SUSAN îi dădu Dominikăi 
adresa unei cutii poștale oarbe din Manhattan, însoţită de o 
descriere. „Perfect, o modalitate de a o identifica pe prietena 
noastră cu glas catifelat”. 

Acum însă Dominika trebuia să ajungă la Gable ca să-l anunţe 
planul ei, înainte de a-și petrece ultimele două zile în umbra 
protectoare a sergentului Blohin. Nu mai avea rost s-o sperie pe 
domnișorica SUSAN. Nu trebuia să devină suspicioasă. 
Conversaţia lor se încheie. Întâlnirea luase sfârșit. 

Respectând procedurile stabilite ale profesiei, Dominika plecă 
prima din mausoleu și se întoarse în Manhattan. N-o mai revăzu 
niciodată pe SUSAN. Rușii nu spun că cineva este un profesionist 
de top, ei spun că este podkovat blohu, cineva care poate 
potcovi un purice. Așa era femeia aceea; chiar după o întâlnire 
de 15 minute cu SUSAN, aflată la un metru depărtare, Dominika 
n-ar fi putut-o detecta într-o mulţime, nici chiar dacă propria ei 
viaţă ar fi depins de asta. lar ea știa prea bine că era posibil ca, 
în cele din urmă, așa să se și întâmple. 


CALZONE CU CÂRNAȚI, ARDEI ȘI CEAPĂ 


Căliți ardei grași, galbeni și roșii, tăiați în felii subțiri, 
ceapă tăiată în două și apoi feliată subțire și usturoi 
tocat mărunt, până se înmoaie. Asezonați, adăugați 
oregano uscat și ardei iute uscat și pisat. Adăugați 
cârnaţi italienesti tăiați mărunt și tineti pe foc până se 
rumenește carnea. Lăsaţi compozitia să se răcească, 
apoi adăugați mozzarella, parmezan și pătrunjel tocat. 
Presărați făină pe un blat și întindeți foi de aluat de 
pizza sau de pâine cu diametrul de 20 cm. Puneti o 
cantitate mică de compoziție în mijlocul cercurilor de 
aluat, apoi împăturiţi și lipiti marginile, presându-le cu 
degetele ude. Folositi după aceea o furculită pentru a 
ondula marginile lipite și faceți în partea superioară un 
orificiu prin care să iasă aburul. Ungeți pe deasupra cu 
ulei de măsline. Puneti pe hârtie de copt și coaceți la 
temperatură medie până se rumenește. Lăsaţi să se 
„0odihnească” putin, apoi serviţi călduță cu sos 
marinara fierbinte. 

Diferenţa de vârstă 


Șarmul boem al districtului Staten Island rămăsese în urmă, 
iar Dominika și Gable stăteau unul lângă celălalt pe bancheta 
din spate a unui mic bar numit Employees Only de pe Hudson 
Street, în Chelsea. Era târziu și barul era pe jumătate plin. Între 
berea lui Gable și paharul de vin al Dominikăi stătea neatins un 
platou cu coșuleţe din parmezan frico umplute cu salată de roșii. 
Dominika tocmai terminase de povestit despre drumul ei pe 
Staten Island, despre intrarea în mausoleul Vanderbilt și despre 
întâlnirea din beznă cu agenta ilegală. Gable clătină din cap și 
sorbi din bere. 

— Nu i-ai văzut chiar deloc fața? 

— Nici măcar culoarea părului, răspunse Dominika. A stat tot 
timpul în umbră. E foarte bună. N-am insistat. 

— Doamne Dumnezeule! Și crezi că ea folosește Staten Island 
pentru a se întâlni cu agenţii? 

— A spus că-i un loc foarte potrivit pentru operaţiuni. Totuși 
Staten Island e foarte întinsă. Cum aţi putea s-o acoperiți? 

Gable ridică din umeri, apoi sugeră: 

— Ar putea s-o identifice software-ul pentru recunoaștere 
facială al videocamerelor din terminalul feribotului. 

— Asta în eventualitatea în care am ști cum arată. Dar n- 
avem habar. A 

— Maa, zi-mi și ceva ce nu știu, mormăi Gable. In plus, este 
perfect posibil să ajungă acolo pe unul dintre poduri. 

— Am o idee despre cum am putea s-o identificăm, zise 
Dominika. Mă gândeam să împrumutăm ceva din vechiul 
manual KGB. 

Gable mai bău din bere. 

— Aș mai comanda ceva de băut, dacă asta va dura, comentă 
el. 

Dominika surâse și-l bătu ușor cu palma pe brat. 

— Terpenie, răbdare, bratok, o să-ţi placă ce-o s-auzi, zise ea. 
Fii atent. Înainte de a pleca din New York, i-am ordonat lui 

SUSAN - da, da, i-am ordonat foarte autoritar - să-mi recupereze 
telefonul mobil personal codificat dintr-o căsuţă poștală oarbă 
aleasă de ea în Manhattan, în scopul de a-l distruge și a elimina 
fragmentele lui în condiţii de maximă securitate. 

— Și a înghiţit asta? 

— Am folosit cu ea tonul meu de colonel. Rușii răspund la 
intimidare. 

— Despre tine nu se poate spune așa ceva. 

— Asta fiindcă tu nu m-ai intimidat niciodată, zâmbi femeia. 

— Sunt prea speriat ca s-o fac. Bun, așadar tu lași telefonul în 
cutia poștală, noi organizăm o ambuscadă și-o înhățăm? Nu-i 
bine, fiindcă te expune pe tine. 

— Nicio clipă nu m-am gândit la vreo ambuscadă, ba chiar 
trebuie să evităm așa ceva exact din motivul pe care l-ai spus. 
Noi trebuie doar să transmitem obiectul la o căsuţă poștală cu 
existență limitată, aleasă de ea, într-un loc care să-i ofere 
securitate absolută. Acolo nu va exista nicio ambuscadă, nicio 
supraveghere. 

Gable o privi pieziș. 

— Aștept poanta finală, zise el. 

— Dăm telefonul cu metka. 

— Cu matcă? întrebă Gable, părând că nu înţelege. Ce naiba-i 
asta? 

Dominika chicoti. Ea învățase termenul acela obscur în Școala 
de Vrăbii. 

— Eşti un adevărat krutoi păren, un tip isteţ. Ştii foarte bine 
ce am spus. Metka, nu „matcă”. Praful spionilor, cum era cel 
folosit de KGB în Moscova pentru a-i urmări pe americani. Sunt 
sigură că Benford are chimiști care ar putea prepara așa ceva. 

— Moscova tot se va-ntreba cum de și-a pierdut 
informatoarea, comentă Gable. 

Dominika strânse din umeri. 

— Ei nu vor face nicio legătură între mine și arestarea ei finală 
- în niciun caz dacă o veţi prinde după câteva luni, utilizând 
praful spionilor. Kremlinul va fi bineînțeles iritat, însă Centrul va 
aprecia, și pe bună dreptate, că 20 de ani petrecuți în 
clandestinitate în Statele Unite depășește toate așteptările de 
supraviețuire. Eu știu cum gândesc rușii; vor căuta pe cineva pe 
care să dea vina, dar dacă vom proceda cu atenţie, Direcţia S nu 
va înțelege niciodată cum a fost identificată și nici nu va 

înţelege ironia că metka a fost utilizată împotriva lor după atâţia 
ani. Bineînţeles, SUSAN va urma ordinele și va distruge 
telefonul, astfel că nu va rămâne nicio urmă, ci doar palmele ei 
contaminate în mod invizibil. 

— Nu-i rău. O să-i spun lui Benford. 

Gable își ridică telefonul, apăsă un număr de apelare rapidă și 
peste două minute Westfall intră în bar, gâfâind. Îi strânse mâna 
Dominikăi, bâlbâindu-se ca un majordom stingherit. Ea se ridică 
și-l îmbrăţișă cast pe tânăr, care se înroși la faţă ca focul. Gable 
îi repetă pe scurt planul Dominikăi și îi ceru să-l sune pe Benford 
pe linia securizată și să se apuce de treabă. Aveau la dispoziţie 
două zile pentru a obţine propria lor variantă de metka. Lucius 
se înclină scurt în semn că înţelesese. 

Gable clătină din cap când îi văzu stângăcia. 

— Ce-o să mai faci acum, o să pocnești din călcâie ca un 
prusac? 

Dominika îi trase un cot în coaste. 

— Lasă-l în pace! zise ea. Lucius, ai înţeles planul? 

Lucius încuviință. 

— Dac-o facem bine, spuse Gable, Domi scapă cu faţa curată 
și scumpișoara o să strălucească-n beznă până la Crăciun. 

— Ce înseamnă „scumpișoară”? întrebă Dominika. 

— Las-o moartă, e o figură de stil. 

— Sunt sigură, îl privi Dominika pe sub sprâncene. Westfall, tu 
știi ce-nseamnă asta? 

Tânărul înghiţi un nod, clătină din cap și plecă, spunând că-i 
va telefona imediat lui Benford. Dominikăi îi păru mai rău ca 
oricând pentru el. 

— Bun. Așadar FBl-ul va verifica după orele de program 
redacţiile principalelor reviste literare din Manhattan - câte pot 
fi? - și va vedea ale cui spaţii strălucesc sub lumina neagră, zise 
Gable. 

Dominika ridică un deget în semn de avertizare. 

— Când se folosește metka trebuie multă atenţie. KGB-ul a 
avut probleme cu  supracontaminarea. În următoarea 
săptămână, SUSAN va da mâna cu multe persoane, va înmâna 
note informative și va avea prânzuri de afaceri în restaurante. 
lar după câteva luni, toți cei din lumea editorială a New York-ului 
vor fi acoperiţi cu metka, plus jumătate dintre agenţii literari din 
Statele Unite. 

— Nimeni nu-și va face griji în privinţa /or, spuse Gable 
terminându-și berea. 

e 

losip Blohin mergea pe Hudson Street, în Chelsea, cu capul 
plecat, privind fix trotuarul, înaintând ca un taur, aparent fără să 
bage în seamă alți pietoni, felinare stradale sau lăzi de gunoi. 
Nu-i păsa că era straniu să poarte o pereche masivă de ochelari 
de soare la ora zece seara și ignora ocazionalele priviri amuzate 
ale trecătorilor. Părea un luptător profesionist orb, dar lipsit de 
bastonul alb. De fapt ochelarii fuseseră concepuţi de Direcţia T 
pentru a găsi urme reziduale slabe de izotopi nucleari în 
vederea urmăririi unei ţinte la distanţe mari nedetectabile. 
Blohin o urmărea pe Dominika, din ordinul secret al maiorului 
Șlikov și fără știința lui Anton Gorelikov. Șlikov îi ordonase lui 
Blohin să înceapă urmărirea „ţâţelor domnișoarei SVR” după 
întâlnirea ei de pe Staten Island (nici chiar Șlikov nu s-ar fi 
amestecat în așa ceva), însă după aceea să n-o mai scape de 
sub ochi până la plecarea din New York. Șlikov dorea ca Blohin 
să se asigure că SVR-ul nu va fura cazul MAGNIT și că Dominika 
nu se va întâlni cu ofițeri din rezidentura New York, ca pregătire 
pentru revendicarea dreptului de a avea prioritate sau a se 
angaja în orice fel de manevre birocratice pentru uzurparea 
cazului. Șlikov îl avertizase pe Blohin că Egorova nu trebuia să 
știe nimic despre filaj - nu dorea să riște furia lui Gorelikov - așa 
că trebuia să rămână practic invizibil. 

— Se spune că-i foarte bună pe stradă, așa că mai bine 
renunţă dacă n-o poţi fila discret, îi spusese el. În niciun caz nu 
trebuie să te vadă. 

Gorila din Spețnaz își curățase dinții. 

— Și dacă o văd făcând ceva interesant? rostise el 
imperturbabil. 

Șlikov îi privise fruntea brăzdată de cicatrici. 

— Ca de pildă? întrebase el. 

— De pildă, dacă se întâlnește cu cineva pe care nu-l 
recunosc, specificase Blohin. 

Maiorul îl privise drept în ochi. 

— Ar putea fi un ofiţer de la rezidentura. 

— Poate că da. Dar dacă nu-i cineva care să-mi fie cunoscut, 
ar putea fi un joc la două capete. Poate chiar din ordinul lui 
Gorelikov. 

— Ce vrei să spui? se încruntase Șlikov. 

Blohin își privise mâinile. 

— Egorova nu-i încă directorul SVR-ului și deja creează 
probleme. Când îi vor da o stea, va fi intangibilă. 

Șlikov îi întorsese spatele și începuse să răsfoiască niște 
hârtii. 

— Tu ai deja o problemă de eliminat. 

— Și de ce să lași o a doua problemă să supureze? întrebase 
Blohin. 

— Numai dacă ești sută la sută sigur. Fără urme. 

— Cemu bit, tomu ne minovat, zise Blohin, ceea ce trebuie să 
se-ntâmple se va-ntâmpla oricum. 

Având acordul lui Șlikov de a acţiona împotriva Egorovei, 
Blohin aşteptă plecarea femeii spre Staten Island, intră în 
camera ei din hotel și, utilizând un instrument care semăna cu 
un capsator, inseră discuri cât o gămălie de ac din izotopul 
medical paladiu-103 - folosit pentru tratamentul cu radiaţii al 
cancerului - în tocurile celor trei perechi de pantofi din debara, 
apoi le puse la loc exact așa cum le găsise, după ce adulmecase 
apreciativ fiecare pantof în parte. Micuţele markere de paladiu 
din tocuri aveau să lase puncte luminoase portocalii, vizibile cu 
ajutorul unor ochelari speciali cu raze gamma, pe pavaj, 
mochetă netedă, marmură sau lemn, dar mai greu de distins pe 
frunze, iarbă sau nisip. În plus, paladiu-103 fusese ales ca mijloc 
de filaj pentru rata sa rapidă de dezintegrare, care avea să 
asigure că ţintele nu vor descoperi accidental tehnica de 
urmărire. Punctele portocalii puteau fi utilizate ca atare în filaj 
„dincolo de orizont”, însă aveau tendinţa de a se disipa pe 
vreme nefavorabilă sau pe suprafeţe nu tocmai ideale. Se 
renunţase la izotopi radioactivi mai puternici și mai persistenți 
când testele desfășurate pe unii prizonieri din Gulag duseseră la 
o rată inacceptabilă a cancerelor măduvei osoase și a 
amputărilor de picioare. 

Blohin încerca s-o urmărească pe Egorova prin Chelsea de la 
hotelul femeii, folosind filajul „firimiturilor de pâine”, dar 
temperaturile scăzute și o ceaţă ușoară disipau urmele. Când le 
pierdu pentru a treia oară, traversă strada pentru a vedea dacă 
le putea regăsi, însă după alte 30 de minute abandonă. Mai erau 
două zile și poate că până atunci avea să apară ceva. 

În timp ce stătea în bar lângă Gable, Dominika se albi la faţă 
și simţi un fior îngheţat pe șira spinării. Prin fereastra de pe 
peretele opus al încăperii zări forma masivă a lui Blohin care 
mergea pe trotuar. In cinci secunde el avea să treacă pe lângă 
fereastra aflată exact vizavi de masa lor. l-ar fi fost suficient să 
privească înăuntru - interiorul era mai luminos decât strada de 
afară - și ar fi văzut-o pe Dominika alături de un bărbat într-un 
oraș pe care ea nu-l cunoștea, pe care nu-l vizitase niciodată 
până atunci, și ar fi putut trage o unică concluzie. Spioană. Il 
înhăţă de braţ pe Gable, panicată; bancheta o ţinea captivă și 
nu se putea lăsa să lunece sub masă. Arătă din bărbie și șopti: 

— Blohin - afară. 

Gable nu ezită și acționă atât de rapid, încât Dominika îi simţi 
braţele în jurul umerilor ei când se aplecă peste ea, astfel ca 
spatele lui lat să o camufleze complet. Dominika îi simţi apoi 
buzele peste ale ei. 

— Mișcă, îi mârâi Gable în gură, iar ea își trecu degetele 
mâinii prin părul lui tuns periuţă. 

Braţele bărbatului erau ca de oțel în jurul ei, iar sărutul era 
uscat și ferm. Mirosea a săpun și a piele tăbăcită. Dominika 
deschise un ochi, privi pe fereastră și văzu că Blohin dispăruse. 

— S-a dus? murmură Gable. 

— Mai stai zece secunde, răspunse Dominika și chicoti, cu 
obrazul lipit de obrazul lui. 

El îi dădu drumul din îmbrăţișare și se lăsă pe spate, privind-o 
cu jale. Femeia știa că în sărutarea aceea nu existase niciun 
gând legat de sex. Gable reacționase cu aceeași viteză cu care 
ar fi scos un pistol în fața unui răcan cu un AK-47 într-o 
fundătură din Beirut - atâta doar că acum folosise ceea ce avea 
la îndemână: o  sărutare  atotcuprinzătoare. In ciuda 
comportamentului său grosolan, Gable era decent în relaţia cu 
ea și așa fusese dintotdeauna. Nate îi povestise cândva că, 
atunci când intrase în Agenţie, cu un milion de ani în urmă, 
Gable era însurat cu o frumuseţe care era pe cale să devină o 
mare pianistă. Insă viaţa în Lumea a Treia cerea din partea lui 
Gable mai mult decât era dispusă soţia lui să-i dea și frecventele 
lui absenţe, mutările constante și necesitatea de a fierbe apa de 
la chiuvetă pentru a omori paraziţii Giardia fuseseră prea mult. 
Ea îl părăsise pe Gable în dimineaţa în care clapa fa diez de 
deasupra lui do de mijloc nu se mișcase, iar ea ridicase capacul 

pianului și găsise o cobră regală dormind pe ciocănelele 
acoperite cu pâslă. Gable decisese să rezolve situaţia, însă după 
un an femeia murise în urma unui accident auto pe o șosea 
înghețată la șase-șapte kilometri de casă. Când primise vestea, 
Gable se găsea în Peru, unde facilita retragerea din activitate a 
unui dealer local de droguri, care încercase să-l înfrunte cu un 
șiș împotriva unui pistol. El nu se mai însurase, dar Nate îi 
șoptise că numele femeii era Moira - Gable nu vorbea niciodată 
despre ea și-i povestise doar o dată lui Nate. Asta-ţi lasă Viaţa, îi 
zisese Nate Dominikăi într-unul dintre momentele când o bătuse 
la cap să dezerteze. 

Gable părea îngrijorat de incidentul cu Blohin din care 
scăpaseră realmente la limită. 

— O să fie probleme? o întrebă el. Îţi urmărea telefonul? 

Dominika clătină din cap. 

— Azi n-am telefonul la mine. Am avut grijă să fiu perfect 
„curată” înainte de a mă întâlni cu tine în seara asta - sunt 
absolut sigură - însă da, cred că se uita după mine. El știe în ce 
hotel stau și ar fi putut veni de acolo, mergând pur și simplu 
orbește pe traseul meu general ca să vadă dacă-mi poate 
adulmeca mirosul. Noi numim asta promivocinie ptiţi, să 
stârnești pasărea din ascunzătoare, o tehnică veche. Gorelikov 
s-a jurat că Blohin nu vine în New York ca să mă supravegheze, 
dar eu nu cred asta. O să văd dacă mă întreabă unde am fost în 
seara asta. Na volosok ot, la mustață. Imaginează-ţi să fiu prinsă 
într-un oraș așa mare. 

Femeia îl privi și înclină capul într-o parte. 

— Nu numai că-i împuști pe oamenii răi, ci și săruţi foarte 
bine, la fel ca James Bond. Nu știusem asta. Insă de-acum nu-ţi 
mai pot spune bratoK, frate mai mare. Nu s-ar cuveni după ce 
te-am sărutat. De acum încolo, va trebui să-ţi spun /edeneț. 

— Nu mă lua cu de-astea, mârâi Gable înroșindu-se la faţă. Ce 
naiba înseamnă cuvântul ăla? 

— Ledeneţ, repetă Dominika, acadele - ceva cam ca „scumpul 
meu dulce”. 

Gable se înroși mai tare și Dominika râse, se apropie de el și- 
și trecu degetele în joacă prin părul lui tuns foarte scurt. 
Bărbatul evită s-o privească, ceea ce ei i se păru delicios. 

Un chelner șleampăt se apropie de masă cu nota de plată, 
după ce-i privise pe babalâc și pe Pieptoasă mozolindu-se în 

colț. Gable îl fulgeră din priviri. 

— La ce te holbezi? se răsti el. 

Dominika se abţinea cu greu să nu izbucnească în hohote. 

— La nimic, răspunse chelnerul. Nu există nicio lege împotriva 
diferenţei de vârstă. 

Dominika își acoperi gura cu palma, dar simţi că-i dăduseră 
lacrimile de râs. 

e 

Benford stătea în biroul lui dărăpănat din Divizia de 
Contrainformaţii din sediul CIA. Pe o latură a biroului, o tavă cu 
trei niveluri pentru „intrări”, care dădea pe dinafară de hârtii, nu 
mai avea un picior și se înclina periculos. Zece-douăsprezece 
bibliorafturi erau stivuite pe celălalt colț al biroului, creând o 
redută din spatele căreia Benford se încrunta la cele două 
persoane din camera sa. Benford era scund și ușor durduliu, iar 
în dimineaţa asta părul îi arăta de parcă ar fi fost tras într-o 
parte ca o beretă grizonantă. Ochii lui căprui și mari trecură 
peste cei doi ofițeri din faţa lui și se opriră pe fotografia 
înrămată, în tonuri sepia, a lui James Jesus Angleton, legendarul 
vânător de cârtiţe a cărui convingere fanatică în existența unor 
cârtiţe infiltrate de sovietici în CIA paralizase timp de un deceniu 
operaţiunile rusești efectuate de Langley. Ca multe alte obiecte 
din biroul lui Benford, fotografia lui Angleton era înclinată 
periculos într-o parte. Nicio încercare de a o îndrepta nu reușea 
să menţină rama aliniată cu podeaua și tavanul - în fiecare 
dimineaţă era strâmbă, confirmând credinţa intimă a lui Benford 
că spiritul lui James Jesus sălășluia în biroul său și mișca 
fotografia în fiecare noapte, ceea ce pe el nu-l deranja însă 
absolut deloc. 

Cei doi ofițeri care stăteau în scaune rotative sfâșiate, cu 
rotițe ce se bălăbăneau, așteptau în tăcere. Unul era Lucius 
Westfall, precocele analist din DI și noul asistent al lui Benford. 
În celălalt scaun era tolănit laconicul ofiţer tehnic Hearsey, pe 
care Benford îl plăcea și în care avea încredere. 

— Arătaţi-mi ce aţi făcut, zise Benford. Timpul este esențial. 
Mâine seară trebuie să-i pregătim telefonul. 

Hearsey scotoci într-o punguliță cu fermoar și scoase șase- 
șapte fotografii alb-negru, o tabletă mare și ceva ce aducea cu 
un pulverizator vechi de parfum, care avea o pară din cauciuc 
negru și un recipient ovoidal din sticlă. 

— Fotografiile sunt ale diverselor materiale utilizate pentru a 
testa aderenţa compusului, zise Hearsey. Rezultatele sunt așa 
cum ne-am așteptat. Materialele fibroase - haine, covoare, 
așternuturi - rețin compusul mai bine și pentru o perioadă mai 
lungă de timp. Alte suprafețe, ca plasticul, sticla sau metalul, nu 
sunt la fel de bune. 

— Obiectul pe care DIVA i-l va da agentei ilegale este un 
telefon mobil, preciză Benford. Este unica noastră opțiune. 

Hearsey aprobă scurt din cap. 

— Da, ne-am gândit la asta, zise el. De aceea am cumpărat o 
carcasă pe care o poate pune pe telefon. Impinse o fotografie 
peste masă, spre Benford. Este făcută din silicon flexibil, care s- 
a dovedit lipicios ca naiba și care practic atrage compusul ca un 
roller de scame. 

Ridică tableta, atinse de două ori un colţ al ecranului și apăru 
imaginea unui telefon mobil într-o tavă din sticlă de laborator 
sub lumină normală venită de sus. 

— Am stins luminile și am pus pe el ultraviolete. 

Telefonul mobil din următoarea imagine străluci verde- 
luminos. Benford ridică ochii de la tabletă. 

— De ce este verde? întrebă el. 

— De ce nu? replică Hearsey. Sovieticii au folosit luminol și 
nitrofenil-pentadienal. Ei au adăugat acid clorhidric, care colora 
compusul în roșu în lumină ultravioletă. Noi n-am vrut să 
combinăm aceleași substanţe, așa că am utilizat tetrahidro- 
beta-carbolină, compusul care luminează în verde carapacea 
scorpionilor la ultraviolete. Avem în laborator o chimistă pe 
nume Bunny Devore, care iubește scorpionii, știe totul despre ei, 
îi ţine ca animale de companie. 

Benford îi aruncă lui Hearsey o privire ce ar fi îndoit o bară 
groasă din oțel. 

— Hearsey, rosti el, mă nedumerește de ce crezi tu că aș fi 
măcar pe departe preocupat de chimie, sau de această femeie 
și de interesul ei dezgustător pentru arahnidele prădătoare. Nu- 
mi pasă decât dacă compusul este nedetectabil. De asta 
depinde viaţa agentei noastre. 

Hearsey ridică pulverizatorul de parfum. 

— Pulverizezi un obiect-ţintă de la jumătate de metru și lași 
picăturile să se depună uniform. Nu-ţi face griji, e invizibil, nu-l 
poţi simţi, nu-l poţi gusta, nu-l poţi mirosi. Am dizolvat 

substanţele chimice în metanol, așa că de fapt pulverizăm o 
ceaţă fină pe un obiect - nu este ca și cum l-am „prăfui” pentru 
a ridica amprente. Se vede fluorescent sub lumină ultravioletă la 
lungimi de undă între zece și patru sute de nanometri și apare și 
la cromatografia de gaze. 

— Da, sunt sigur că face asta și multe altele, comentă sec 
Benford. Cât timp se păstrează? 

— Nu știm, pentru că pur și simplu n-am dispus de suficient 
timp pentru testarea respectivă, răspunse Hearsey. Aderă bine, 
iar propagarea - felul cum se transferă - pare bună. Dacă 
agenta ta ilegală pune mâna pe carcasa telefonului, apoi atinge 
comutatorul din biroul ei, își atinge tastatura sau bea cafea 
dintr-o cană, o putem găsi. 

Benford aprobă din cap. 

— O să te trimit să duci personal chestia asta la New York azi, 
împreună cu Westfall, să iei legătura cu Gable și să-i explici 
toate astea. O să-ţi cer să pulverizezi tu însuţi telefonul și 
carcasa lui - fără să o implicăm în niciun fel pe DIVA - și să te 
asiguri că poate lăsa telefonul în cutia poștală oarbă aleasă de 
agentă fără să se contamineze. 

Hearsey încuviinţă și-și ridică corpul slăbănog și deșirat din 
scaun, pregătindu-se de plecare. 

— Hearsey, apreciez munca pe care ai făcut-o, bine și la timp, 
îl lăudă Benford. Îţi mulţumesc. În anii trecuţi, ţi-aș fi acordat în 
scris o primă pentru realizări excepţionale, sau aș fi scris o notă 
laudativă a echipei tale, dar în Agenţia acromatică din prezent, 
nu pot decât să-ţi dăruiesc un cadou ce constă dintr-un voucher 
la cafeneaua Starbucks din Cartierul General, astfel ca să poţi 
savura ceea ce tânăra care mestecă gumă în spatele tejghelei 
numește în mod incredibil grande cafe latte, cu lapte. 

Angleton îi privi cruciș de pe perete. 


APETITIVE DIN PARMEZAN FR/CO 


Amestecați parmezan ras mare și făină, apoi asezonati 
cu ardei iute uscat și pisat și piper. Puneti o lingură de 
compoziţie într-o tigaie de teflon de mărime medie, 
aplatizați ușor, ca o clătită, și gătiți până se rumenește 
pe ambele părți. Puneti apoi frico încă fierbinte peste o 
ceașcă răsturnată cu fundul în sus și lăsați să se 

răcească și să se întărească, obținând un coșuleț de 
parmezan. Umpleţi cu un amestec pentru bruschete 
din roșii și hașme tăiate cubuleţe, asezonate cu zahăr, 
oregano, otet de vin roșu și ulei de măsline. 

10. 


Rai vs. iad 


Penultima zi în New York. Contactul cu SUSAN fusese făcut, 
Gorelikov nu-i trimisese niciun mesaj de la Kremlin, iar 
evenimentul pentru strângerea de fonduri al disidentei ruse 
Daria Repina urma să aibă loc la ora 18 la hotelul Hilton de pe 
Sixth Avenue. Dominika a făcut un adevărat spectacol din 
întâlnirea cu Blohin dimineaţă și plimbarea cu el prin Manhattan. 
Aveau toată ziua la dispoziţie. Ea intenţiona s-o șteargă după 
evenimentul susținut de Repina și să se întâlnească din nou cu 
Gable, pentru a-i pulveriza telefonul cu praful spionilor și a-l 
plasa în cutia poștală oarbă a lui SUSAN din Manhattan, un mic 
cimitir necunoscut de pe o stradă rezidenţială lăturalnică. N-ar 
mai fi trebuit să-l însoţească pe Blohin după ora 18; a doua zi 
dimineaţă, se întorceau amândoi acasă la bordul unor curse 
diferite - Dominika prin Paris și București, iar Blohin prin Berlin. 

Blohin purta un sacou încheiat la toţi cei trei nasturi, lipsit de 
eleganţă. Era rigid și formal în timp ce mergeau și se prefăcea 
că nu privea minunile orașului, traficul, oamenii și vitrinele; era 
atât de glacial, încât untul nu i s-ar fi topit în gură. Dominika îl 
văzu totuși trăgând cu coada ochiului și se întrebă cum procesa 
creierul lui instruit de Speţnaz vârtejul acela de bogăţie și 
industrie din fața ochilor lui impasibili. Mergea perfect echilibrat, 
cu braţele pe lângă corp, cu mâinile ca niște menghine din lemn 
atârnând relaxat, liber și gata să intre în acţiune. Fruntea îi 
strălucea sub lumina soarelui. Dominika privi pe furiș spre 
profilul lui roșcovan; bărbatul putea foarte bine să fi fost un 
fermier sau un muncitor în aer liber, dar numai Dumnezeu știa 
ce orori reflecta fața lui butucănoasă. Bărbatul nu-i adresă 
niciun cuvânt și Dominika optă să nu se angajeze în banalităţi; 
oricum, ce și-ar fi spus unul celuilalt? la uite ce înalte sunt 
clădirile? Cât înseamnă asta în ruble? Cu ce ai spânzurat-o pe 
amanta președintelui afgan de balconul palatului? 

Dominika era mai înaltă cu un cap, însă corpul lui Blohin era 
masiv, ba nu, dens, ca piatra. Din spate, se zărea un început de 

chelie prin părul lui tot mai rar, dar se pieptăna astfel încât să-l 
ascundă cât mai bine. Mergeau acum pe unul dintre bulevarde, 
străbătând mulţimea de pietoni, când un om al străzii le blocă 
înaintarea, spunându-i Dominikăi „dulceaţă” și cerând un dolar. 
Dominika se mai confruntase de câteva ori cu așa ceva și știa că 
nu exista niciun pericol, dar Blohin, poate neînțelegând - el îi 
spusese că nu vorbea engleza -, lunecă un pas în faţă, își puse 
antebraţul peste pieptul cerșetorului deșirat și-l îmbrânci la o 
parte, de parcă ar fi mers printr-un lan de grâu copt. Cerșetorul 
își regăsi echilibrul și făcu un pas spre Blohin, dar forța 
irezistibilă a loviturii îi transmise un soi de avertisment de junglă 
pentru a evita confruntarea cu insul acela și-i lăsă să se 
îndepărteze, strigând obscenităţi după ei. 

— Ar trebui să te controlezi pe stradă! se răsti Dominika în 
rusă. Ne aflăm aici sub identități false. În Moscova n-ai decât să 
omori pe cine vrei, dar nu și aici, nu când ești cu mine. 

Sergentul se uită la Dominika de parcă ar fi vrut s-o muște, 
apoi privi pe lângă ea și zise obojdat, așteaptă, deschise ușa 
unei librării și intră, urmat îndeaproape de femeie. Magazinul 
era enorm, cu trei niveluri de cărţi pe rafturi și mese și oameni 
care citeau în fotolii capitonate, iar în aer se simţea aroma 
cafelei râșnite, de la o cafenea aflată la nivelul al doilea. 
Dominika îl privi pe Blohin examinând planul librăriei, mijind 
ochii ca un vizigot care se uita la o bornă kilometrică pe drumul 
spre Roma, după care se duse la raionul de ficţiune și găsi 
Crimă si pedeapsă de Dostoievski, pe care o cercetă 
îndeaproape, răsfoind paginile. 

— Tu nu știi engleza, spuse Dominika. Cum poţi s-o citești? 

Blohin o privi inexpresiv. 

— Există ediţii originale în limba rusă pe care le-ai putea citi 
mai bine, continuă femeia. 

— Vreau să-nvăţ engleza. O voi învăţa singur, rosti el la fel de 
nepăsător de parcă ar fi declarat „Voi învăţa să fac pâine”. 

Aripile negre de liliac ale lui Blohin se desfăcură, apoi se 
strânseră. Dominika decise că bărbatul mințea într-o privință; 
poate că, de fapt, știa să citească în engleză. 

— De ce tocmai cartea asta? întrebă ea. 

Era cu adevărat un spectacol deosebit, sergentul acesta 
masiv de comando care strângea cartea ca pe un pistol, decis 
să înceapă să citească. 

— Mi s-a vorbit despre ea. Este un mare roman rus. 

„Oare cine ţi-a vorbit? In vestiarul echipei Speţnaz, când se 
ascut baionetele, se discută despre Dostoievski?” 

— Este despre omorul permis în slujba unui ţel superior, 
continuă Blohin cu o luciditate surprinzătoare. 

„Ceva cu care te-ai simţi fără îndoială în largul tău”, se gândi 
Dominika. Îl lăsă privind cărţile, ieși din librărie, intră într-un 
magazin de pantofi aflat ceva mai departe și începu să 
examineze sandalele cu baretă expuse. Dorea să încerce un mic 
test pe stradă: cum va reacţiona Blohin când va ridica ochii din 
cărţi și va constata că Dominika dispăruse? Oare se afla în New 
York pentru a-i urmări acțiunile? 

— iți place stilul ăsta? întrebă sergentul, apărut pe 
neașteptate în spatele ei, făcând-o să tresară. 

Işi băgă în buzunar o pereche de ochelari de soare și îi luă 
sandala din mână, inspectând-o, pipăindu-i pielea cu degetele 
lui cât niște castraveciori muraţi. Cum o găsise atât de repede, 
prin sutele de magazine aflate pe distanţa celor 50 de metri cu 
cât se îndepărtase ea de librărie? Trebuia să-și verifice de vreo 
două ori statutul diseară înainte de a se întâlni cu Gable. 
Sergentul Blohin era un bărbat cu abilităţi secrete, care nu se 
limita doar la retezarea beregatelor. Un exemplar al romanului 
ales de el se afla într-o punguţă din plastic. 

După aceea Blohin anunţă că-i era foame și insistă să intre 
într-un restaurant coreean, pentru coaste la grătar, pe care le 
consumase în cantităţi mari în trecut, în timpul exerciţiilor 
comune de comando din Coreea de Nord. Bărbatul înfulecă 
acele coaste rumenite însoţite de mormane de kimchi roşu- 
aprins, ceapă verde și salată de castraveți, plus ssamjang, o 
pastă condimentată care mânjea foile de salată însoţitoare. 

Pufăind nori de usturoi aidoma unei balene mulțumite, Blohin 
intră după aceea într-un magazin mare de obiecte sportive și 
petrecu o oră uitându-se la fierăstraie din sârmă, toporiști de 
campare, macete și kituri pentru supraviețuire. Ochii lui 
spuneau totul: evalua expert fiecare instrument ca pe o armă, 
un instrument pentru ucidere. 

— Asta-i o unealtă ingenioasă, rosti el trecând ușor peste 
buricele degetelor sârma diamantată a unui fierăstrău. Vezi, 
treci firul ăsta peste o creangă și-l tragi într-o parte și-n alta 
ținând de mânere şi-ţi taie lemnul ca un pila, fierăstrău, 

obișnuit. 

„Într-adevăr ingenioasă”, se gândi Dominika. „O beregată ar fi 
clar mai ușor de retezat decât o ramură de pin”. 

— Nu te vor lăsa să te îmbarci în avion cu asemenea scule, îi 
zise ea în rusă. Cere-i rezidenturii să-ţi trimită unul... sau chiar 
două, să aibă și maiorul Șlikov o bucată. Sunt sigur că și el 
trebuie să-și curețe copacii de uscături. 

Blohin îi ignoră comentariul și puse fierăstrăul la loc. Dominika 
voia să creeze o stare de antipatie între ei ca să poată simula 
ulterior neplăcerea sau iritarea tot mai mare, motiv de a părăsi 
mai devreme recepţia Repinei pentru a se întâlni cu Gable. 

— N-ar fi înţelept să ţi-l faci dușman pe maior, zise Blohin 
calm după câteva minute, când reveniseră pe stradă. 

— De ce? 

— Pentru că atunci ai deveni și dușmanul meu, răspunse el și 
vârfurile aripilor lui negre i se ridicară puţin în spatele capului, 
aidoma unei cobre care-și umilă gluga ameninţător. 

e 

Grand Ballroom din Hilton era un spaţiu colosal, iluminat de 
candelabre și aplice triple poleite, suspendate pe pereți în nișe 
circulare. O mie de oameni stăteau pe rândurile de scaune ce se 
înșiruiau până aproape de fundul sălii. Nivelurile logiei de pe 
ambele părţi fuseseră rezervate presei; camerele TV pe trepiede 
erau deja amplasate, iar reflectoarele scăldau în lumină 
podiumul ridicat și încadrat de o bordură din velur purpuriu- 
regal și cortine prinse de o parte și de cealaltă. In mijlocul 
podiumului se afla un pupitru cu microfon. Blohin a vrut să stea 
în primul rând, ca s-o asculte pe Repina, dar Dominika a refuzat, 
preferând un loc chiar lângă culoarul de trecere, cam la 
jumătatea sălii, în apropierea ușilor de ieșire. Sergentul a 
insistat că ar fi fost mai bine mai aproape, până ce Dominika s-a 
așezat pur și simplu acolo unde dorea și a refuzat să se 
clintească. 

— Locurile din apropiere vor fi în prim-planul camerelor TV. 
Vrei să te vezi la știrile de seară? 

Blohin nu-i răspunse, dar se așeză lângă ea. 

Sala era agitată și gălăgioasă. Grupuri de susținători fluturau 
pancarte pe care scria: LIBERTATE PENTRU RUSIA, PUTIN 
UCIGAȘUL și AFARĂ DIN UCRAINA LIBERĂ. Alte pancarte erau 
scrise cu litere chirilice. Blohin o înghionti ușor pe femeie pentru 

a-i atrage atenţia asupra uneia care cerea SPÂNZURAȚI-L PE 
PUTIN DE GÂT. 

Chipul bărbatului căpătase o langoare somnoroasă, care, 
dacă Dominika l-ar fi cunoscut mai bine pe sergentul Spetnaz, 
anunţa o furie tot mai mare. 

Pe podium apăru un oficial care vorbi despre donarea de 
fonduri pentru Mișcarea Rusia Liberă a Dariei Repina și începu 
apoi o prezentare lungă, întreruptă pentru scurt timp de un grup 
de studenţi ce fluturau steguleţțe rusești și scandau „Repina, 
poșiol ti, care în traducere liberă ar fi însemnat „Repina, cară- 
te”. Blohin și Dominika se uitară unul la altul. Amândoi știau că 
acești agitatori pro Rusia erau unul dintre tentaculele caracatiţei 
de măsuri active ale Kremlinului, o mașinărie globală concepută 
pentru a semăna permanent discordie, pentru a crea fracturi 
între părţi și a influența opinii. Mâine putea fi dezinformatia, 
dezinformare într-un ziar american sau internaţional respectabil; 
poimâine, un document falsificat care ar fi inflamat străzile 
arabe împotriva Europei socialiste sau ar fi ațâțat statele 
membre UE unul împotriva celuilalt; pentru ca în ziua următoare 
să aibă loc un sabotaj politic care să alimenteze o lovitură de 
stat în Muntenegru pentru a destabiliza Balcanii. Măsurile active 
reprezentau o caracteristică permanentă a politicii externe a 
Kremlinului, și asta de când bolșevicii îi anihilaseră pe Rușii Albi 
exilați în Europa în anii 1920. 

Între agitatori și susţinători a izbucnit o încăierare scurtă, s-au 
răsturnat scaune și agenţii de pază ai hotelului i-au evacuat din 
sală pe înfierbântaţii pro Rusia. După ce scandările lor s-au 
pierdut în depărtare, luminile s-au diminuat, un spot s-a 
focalizat pe podium și Daria Repina s-a urcat pe scenă însoţită 
de aplauze răsunătoare. Era înaltă și slabă, cu păr castaniu 
scurt, tuns pixie cu șuviţe pe o parte a feţei. Chipul îi era sever, 
ridat de stresul de aproape un deceniu de când se opunea 
regimului Putin, făcea campanie și dezvăluia crimele și corupţia 
sa. Își începuse jihadul împotriva lui Vladimir Vladimirovici ca 
jurnalistă fără renume și fusese îmbrâncită, brutalizată și 
amendată de poliţie pentru articolele ei. Societatea mondială a 
început s-o remarce după ce Repina întreprinsese un turneu prin 
Europa și Marea Britanie, sensibilizând opinia publică în 
mitinguri pasionale - faimosul discurs ţinut în Albert Hall din 
Londra însemnase un punct de răscruce - și astfel s-a născut 

Mișcarea Rusia Liberă. După două luni petrecute în Statele 
Unite, au început să curgă bani serioși, iar Repina a devenit 
chipul Rusiei disidente. 

Reporterii o întrebau frecvent dacă nu se temea pentru 
propria ei viaţă. La urma urmelor, Daria fusese precedată de 
jurnaliști proeminenţi, oficialități guvernamentale neloiale și 
membri marcanţi ai opoziţiei, care între timp dispăruseră toți: 
Nemţov, Berezovski, Politkovskaia, Hlebnikov, Litvinenko, 
Estemirova, Lesin. Împuşcați, otrăviți sau iradiați cu poloniu-210, 
toți fuseseră eliminați pentru că reprezentau o amenințare la 
adresa unicei priorități a preşedintelui ca şef al statului: 
păstrarea cleptocrației sale. Daria răspundea invariabil că epoca 
lui Putin se apropia de sfârșit, pentru că lucrul de care se temea 
el cel mai mult - demonstrațiile cetăţenilor în Piaţa Roșie - era 
inevitabil. Acum ochii lumii erau aţintiţi asupra ei; ea era 
inviolabilă. 

Repina începu să vorbească. Glasul bărbătesc era electrizant, 
pasiunea și energia i se revărsau în haloul roșu-rubiniu ce-i 
strălucea deasupra capului și umerilor, proclamând pasiune, 
curaj și iubirea ei pentru Rodina și pentru cetățenii Rusiei, 
cândva sclavi, apoi prizonieri într-o Uniune Sovietică fără 
ferestre, iar acum, în mod inacceptabil, din nou sclavi, strigând 
spre Occident să înţeleagă, să-i ajute să fie liberi. 

Când Repina ieși din spatele pupitrului, ţinând microfonul în 
mână ca o vedetă rock, și tună și fulgeră împotriva corupţiei și a 
jafului, împotriva asasinatelor și a războaielor și împotriva 
alianțelor necurate ce trebuiau să înceteze, publicul se ridică de 
pe scaune și ovaţionă. Dominika își păstră chipul impasibil, dar 
pe dinăuntru era uluită să audă o rusoaică rostind adevărul și 
dând glas propriei ei furii indignate care o împinsese spre CIA și 
o viață letal de periculoasă ca spioană. Ea, Dominika, lucra din 
umbră, clandestin, pe când Repina stătea pe metereze, în văzul 
tuturor. Inima începu să-i galopeze; trăia o revelaţie, nu era 
singură, compatrioții îi erau alături. 

Blohin continua să stea neclintit pe scaun, cu bărbia ușor 
ridicată, fixând-o cu ochii pe Repina. 

e 

— Nu mai pot asculta kramol/a asta, îndemnul ăsta la 
răzvrătire, zise Dominika și se ridică, simulând nervozitatea. Mă 
duc la hotel să mă culc. Mă îmbarc spre Moscova dimineaţă 

devreme. 

Blohin nu se mișcă, ci continua s-o privească pe cruciata din 
lumina spotului, care mergea înainte și înapoi pe scenă; acum îi 
critica pe siloviki, peștii cu ventuze atașați de burta rechinilor 
albi, care se hrăneau cu firicelele de carne scurse prin colţurile 
fălcilor marilor prădători. 

— Să nu creezi vreun conflict diseară, șuieră Dominika, însă 
sergentul o ignoră. 

Se opri în ușă și mai aruncă o privire spre Repina de pe 
podium, gândindu-se că i-ar fi plăcut s-o întâlnească într-o bună 
zi pe femeia aceea charismatică. Poate că Benford reușea să 
aranjeze ceva. Apoi ieși, deja în întârziere pentru întâlnirea cu 
Gable (intenţiona să-l tachineze, spunându-i că fusese chinuită 
toată ziua de amintirea sărutării lui, pentru a-l vedea cum se 
foiește). O ultimă privire către Blohin, ale cărui aripi negre erau 
desfăcute deasupra capului său, ca un vultur care se pregătea 
să-și ia zborul. 

Prezentarea Repinei se terminase și femeia era înconjurată pe 
scenă de reporteri de presă, admiratori și chiar spectatori care 
cereau autografe. Blohin stătea discret la marginea acelui grup, 
surâzând plăcut și aplaudând ca restul mulțimii. Abia după o oră 
Repina și asistenta ei, Magda, o activistă rusoaică tânără și 
neîngrijită, terminară și porniră spre camera lor de la etajul șase 
al hotelului (plătită de primăria New York-ului). Erau escortate 
de doi polițiști veterani din NYPD, sergenţii Moran și Baumann; 
Baumann servise în unitatea SWAT a Departamentului de Poliţie 
din New York City timp de șase ani, apoi fusese împușcat într-un 
genunchi în timpul unui asalt și revenise la serviciul regulat. 
Ambii se oferiseră voluntari pentru misiunea aceasta de 
protecţie simplă, deoarece aveau nevoie de ore suplimentare; 
misiunea era considerată premium, cu ore suplimentare plătite 
dublu, și nu implica niciun efort fizic: în esenţă, stăteai pe o 
canapea de hotel și te uitai la televizor, mâncând chipsuri și 
bând Coca-Cola. Mitingurile erau mult mai dificile, dar nimeni n- 
avea s-o atace pe Repina în New York. Ambii sergenți erau în 
haine civile - sacouri sport din tweed peste cămăși albe, cu 
pistoale Glock 19 în tocuri la șoldul drept. Ochiul expert al lui 
Blohin zări umflăturile discrete pe care armele cu calibrul 9 mm 
le creau în hainele polițiștilor - „amprente”, cum li se zicea în 
cercurile purtătorilor ilegali de arme, însă care nu constituiau o 

îngrijorare pentru polițiștii în uniforme. 

Blohin izbuti să prindă liftul în care se aflau cei patru, 
strecurându-se în ultima clipă printre ușile ce se închideau, și 
încuviinţă politicos din cap spre ei, după care înaintă până în 
spatele cabinei. Magda pălăvrăgea cu Baumann, în timp ce 
Repina îl privi fix pe Blohin, nasul ei de rusoaică percepând ceva 
familiar la el, la chipul lui, hainele și feromonii ce se revărsau 
din el. 

— Na kakom etaje vi botite? întrebă ea iute în rusă. La ce etaj 
vreţi? 

Blohin clipi spre ea și răspunse în engleză cu ușor accent 
britanic: 

— Mă scuzaţi, mă tem că nu vorbesc poloneza. 

Repina îi răspunse la zâmbet și repetă întrebarea în engleză: 

— La ce etaj urcați? 

— La cinci, vă rog, zise Blohin. 

Văzuse că sergentul Moran, neglijând una dintre tehnicile de 
bază ale meseriei, apăsase deja butonul pentru etajul șase, 
dezvăluindu-le astfel destinaţia. Repina îl privi fix pe Blohin cât 
timp urcară cu liftul, după care ridică ușor din umeri când el 
cobori la etajul cinci cu un salut din cap și un „bună seara” 
murmurat. Cei doi sergenţi îl priviră pe Scarface Blohin mergând 
pe coridor, în timp ce ușile glisară, închizându-se. 

— Băiatul cel mai popular din clasă, șopti Moran spre 
Baumann, care aprobă din cap. 

Repina și Magda nu pricepură gluma. 

În nișa de la etajul cinci, Blohin cercetă atent plafonul și 
identifică lentilele negre extra-angulare ale camerelor de 
supraveghere, câte una în fiecare capăt al coridorului. Nu-l 
puteau vedea în nișa ascensorului. Trase pe cap o cagulă 
integrală, ușoară, din neopren, deschise ușile scării de incendiu 
și sui în fugă un etaj. Grupul Repinei tocmai pătrundea într-o 
cameră aflată la mijlocul coridorului și Blohin îi așteptă pe toţi să 
intre și să închidă ușa. Așteptă alte cinci minute, rotindu-și 
umerii și flexându-și încheieturile mâinilor în mod subconștient. 
Se apropie de camera respectivă, inspiră adânc, purificator, apoi 
ciocăni discret, așa cum ar fi procedat o cameristă sau altcineva 
din personalul hotelului. Işi luă cagula de pe cap și își plecă 
privirea. 

Dacă losip Blohin ar fi fost cuplat la monitoare medicale în 


VP - 133 


momentul acela, ele ar fi arătat ritmul cardiac de 50 
bătăi/minut, tensiunea arterială 11 cu 5 și rata ventilaţiei de 12 
respiraţii pe minut. Reacţia galvanică a pielii sale, o indicație a 
stresului măsurată în microsiemens, era la nivelul „repaus”. 
Bărbatul recunoștea calmul care sosea întotdeauna înaintea 
luptei, acuitatea bruscă a vederii și ascuţirea suplimentară a 
mirosului și aurului. El savura tăișul îngheţat al acţiunii imediate 
și satisfacția vâscoasă a uciderii iminente. Auzi pași înăbușiţi ce 
se apropiau pe mochetă. Lentila vizorului din ușă se întunecă o 
clipă, apoi se auzi șuierul zăvorului cu lanţ, după care ușa se 
deschise. 

Blohin izbi ușa cu umărul drept, rupând lanțul de blocare și 
lovindu-l cu marginea ușii în frunte pe polițistul Baumann, care 
căzu înapoi și se dădu cu capul de perete. Incercă să se ridice, 
dar Blohin se apropie ca un leopard de un babuin și-l izbi în gât 
cu „furca” dintre degetele mare și arătător, turtindu-i traheea și 
expediindu-l pe polițistul horcăind la podea, unde îl călcă violent 
pe mărul lui Adam, strivindu-i complet traheea. Blohin îl întoarse 
cu burta în jos pe polițistul care se sufoca și-i luă pistolul din toc; 
scoase încărcătorul cu 15 gloanțe, îl verifică, apoi trase piedica 
și intră în livingul mini-apartamentului, luând o pernă viu 
colorată de pe un fotoliu, și se apropie de sergentul Moran care 
stătea întins pe canapea, în ciorapi, și se uita la un meci de 
baseball. 

— Cine-a fost la ușă? întrebă Moran fără să-și ia ochii de la 
televizor. 

Blohin îl împușcă de la un metru depărtare, prin pernă, de 
patru ori, în tâmplă, obraz și maxilar, apoi se întoarse către 
Magda care rămăsese cu gura căscată la birou și o împușcă de 
șase ori prin perna transformată acum în zdrențe, în gură, frunte 
și gât, trântind-o pe spate din scaun pe podea, într-un amalgam 
de umplutură și material de pernă; câteva fragmente se lipiră de 
obrazul ei însângerat. Trecuseră 11 secunde de când Blohin 
ciocănise la ușă. 

Daria Repina intră desculță în living, însoţită de un nor de 
aburi din baie, înfășurată într-un halat pus la dispoziţie de hotel, 
prea mare pentru ea, frecându-și cu un prosop părul scurt. Se 
opri brusc, zărindu-l pe Blohin în cameră, tipul ciudat din lift, iar 
combativitatea ei înnăscută intră imediat în acţiune. Îl întrebă ce 
căuta în apartamentul ei și îi ceru să iasă afară, cine naiba se 


VP - 134 


credea? Blohin o privi și spuse încet: 

— Tolko ciornomu kotu i ne veziot. Doar pisica neagră, care 
aduce ghinion. 

„Sfântă Fecioară Maria”, își zise Repina, observând abia 
atunci picioarele desculțe ale Magdei ce se ridicau deasupra 
scaunului răsturnat și chipul mânjit de sânge al unuia dintre 
polițiști pe canapea, și știu că bărbatul acesta venea de la 
Moscova și fusese trimis de Putin. Fugi în dormitor, se întoarse 
să închidă ușa și să ia telefonul, dar Blohin o trânti pe pat și o 
înjunghie de patru ori cu un cuţit Speţnaz Cruce: o dată în 
dreapta gâtului, zdrobind plexul brahial dintre claviculă și prima 
coastă, apoi cu reversul mâinii în partea din stânga-jos a cutiei 
toracice, împlântându-l între coastele a șaptea și a opta, 
perforându-i lobul inferior al plămânului stâng, după aceea în 
sus, în diagonală, spre stânga gâtului, și înapoi în jos, fracturând 
partea dreaptă a cutiei toracice și perforând plămânul drept. La 
fiecare lovitură, Repina scotea câte un icnet, deși abia dacă mai 
era conștientă. Corpul femeii tremura când bărbatul o ridică în 
capul oaselor, își puse mâinile ca niște clești de homar pe bărbia 
ei și-i răsuci lent capul, întâi într-o parte, apoi în cealaltă parte, 
ascultând pocnetul de vreasc al separării vertebrelor cervicale 
C2, C3 și C4. Repina căzu pe spate pe saltea, privindu-l fără să-l 
vadă pe călăul lui Putin. Timp total scurs: 17 secunde. 

Blohin fusese instruit să distrugă ţinta cu maximum de 
unijenie, maximă umilire. Moscova dorea ca Repina să fie 
redusă la un morman de carne mutilată, o demonstraţie a 
mâniei Rusiei și un avertisment pentru cei care cutezau să-i 
urmeze exemplul. Sergentul smulse brutal halatul de baie de pe 
cadavrul ei - corpul slăbănog era deja o masă oribilă de 
hematoame - și o târî de o gleznă jos din pat, cu capul izbindu- 
se de podea, în living, cu gâtul rupt bălăngănindu-se într-o parte 
și-n alta, așezând-o pe mijlocul covorului, cu încheieturile 
mâinilor încrucişate deasupra capului și picioarele larg 
depărtate, cu organele genitale obscen expuse. Lăsă celelalte 
cadavre la locurile lor, dovezi mute ale urgiei Kremlinului. Blohin 
zgârie după aceea litera B pe abdomenul Repinei folosind 
tirbușonul din minibar (în alfabetul chirilic, V de la grupul Vimpe!/ 
din Speţnaz), pentru ca anchetatorii să aibă cu ce-și bate capul. 
Nu le atinse pe niciuna dintre femei - tabloul masacrului era 
îndeajuns - și făcu o fotografie panoramică a încăperii cu 

telefonul său. Timp total scurs: trei minute. Doar pisica neagră, 
care aduce ghinion. 

Când ieși din cameră, trăgându-și cagula înapoi pe cap, își 
examină opera: „Doar un lucru lipsește”, se gândi. „Colonelul 
Dominika Egorova ar trebui să zacă pe covor alături de Repina, 
cu ochii în tavan. Diavolul”. El o urmărise după ce se întorsese 
de la întâlnirea cu agenta ilegală, dar o pierduse prea ușor; 
dispozitivul cu izotopi nu era de calitate. Șlikov îl avertizase că 
femeia era pricepută pe teren și avusese dreptate, era mai 
pricepută decât văzuse el până atunci, totuși era o spioană, nu? 
El știa că Egorova va comite o greșeală până la urmă, iar atunci 
avea s-o strivească, așa cum ar fi călcat pe un melc în grădină. 


COASTE COREENE LA GRĂTAR 


Clătiți în apă rece coastele. Separat, amestecați sos de 
soia, Zahăr brun, vin de orez, ulei de susan, piper 
negru și piper Cayenne. Amestecaţi ceapă, usturoi, 
pere și ghimbir, pe care le mixati pentru a obtine un 
piure fin, peste care turnati sosul de soia. Adăugați 
semințe de susan prăjite și putină apă, ca să subtiați. 
Turnaţi marinata peste coaste și aranjati-le pentru a fi 
complet acoperite. Lăsaţi-le la rece peste noapte, apoi 
aduceţi-le la temperatura camerei și înlăturați 
marinata. Frigeți-le pe grătar sau în cuptor până se 
caramelizează. Serviti pe frunze de lăptuci cu pastă 
ssamjang, ardei murati, kimchi, salată de castraveți și 
orez fiert. 

11. 


Tangaj și ruliu 


Directorul Alexander Larson avea o casă în stil georgian într- 
un șir de clădiri identice pe P Street NW din Washington, dar în 
weekenduri mergea cu regularitate la ferma răposaţilor lui socri, 
o casă cu cinci camere lângă Edgewater, statul Maryland, pe 
malul micului golf Pooles Gut, un braţ mareic îngust care se 
vărsa în South River mai jos de Annapolis, unul dintre sutele de 
afluenţi ce formau bazinul hidrografic al golfului Chesapeake. 
După ce coborai pajiștea largă dinspre casă, ajungeai la un 
ponton fix, în lungul unei rampe pavate pentru lansarea bărcilor. 
Garajul extins din spatele casei adăpostea două ambarcaţiuni 
mici pe trailere: una dintre ele era o barcă semirigidă (RIB) 
neagră, lungă de șapte metri și jumătate, cu o consolă centrală 
de pilotaj, radar Decca montat pe un cadru de aluminiu la pupa, 
și două motoare exterioare Mercury de 115 CP, care puteau 
duce barca la viteza de 40 de noduri. RIB era utilizată de agenţii 
de pază ai directorului CIA și avea un dulăpior impermeabil 
imediat în fața consolei de pilotaj, în care se găseau două 
carabine Colt M4A1, calibrul 5,56 mm. 

A doua ambarcaţiune din garaj era mândria lui Larson: o 
Lyman Runabout lungă de cinci metri, construită în 1961, cu 
coca în stil clinker restaurată, prova evazată grațios și parapete 
antistropire din mahon lustruit. Parbrizul cu înclinare specifică și 
fanionul Lyman vesel de pe provă o marcau ca fiind un model 
clasic, totuși nu în aceeași măsură ca motorul exterior Johnson 
Seahorse de 25 CP, în formă de picătură, verde-închis și 
construit în 1955, o vechitură restaurată astfel încât acum 
funcţiona impecabil și era perfect pentru a goni cu 20 de noduri 
pentru a scăpa de frecventele furtuni din Chesapeake sau 
pentru a rula cu numai nouă noduri pentru pescuitul bibanului 
de mare vărgat. Două undiţe Shimano erau fixate și asigurate în 
lungul bordurilor, cu mulinete Tekota scumpe, pentru pescuit. 
Intr-un dulăpior de sub bancheta pupa se aflau două cutii cu 
momeli, năluci și linguri. 

Alex Larson nu era un pescar fanatic, dar se bucura de clipele 
de solitudine petrecute pe barca lui și-i plăcea să prepare 
bibanul à /a Florentina, așa cum îl gustase prima dată în Roma. 
Soţiei sale nu-i plăcea să iasă în mijlocul golfului, care putea 
deveni destul de agitat, ceea ce făcea ca ambarcaţiunea cu 
fundul rotund să intre în tangaje și ruliuri ca un popic plutitor, 
mai ales pe o mare cu valuri în travers la viteza leneșă de 
pescuit. Simon Benford acceptase o dată fără chef să iasă pe 
mare cu Alex, dar balansul pe valuri îl îngălbenise la faţă, în 
plus, detesta să manipuleze momeală vie, așa că jurase că data 
viitoare va rămâne pe țărm și va bea scotch-ul lui Larson în timp 
ce prietenul lui prindea peștele pentru cină. 

La ora șase într-o dimineaţă rece de toamnă, cerul estic era 
senin și începuse să se îmbujoreze când cei doi agenţi de pază 
ai DCIA scoaseră ambele trailere în apele verzi ale brațului 
mareic. Ei știau că Larson va veni pe jos din casă peste 15 
minute cu un termos de cafea, o sticluţă plată de bourbon (pe 
care știau că o pitea de băieţii de la securitate) și un sandvici cu 
friptură de vacă învelit în folie, pe care i-l pregătise menajera. 
Agenţii de azi erau Bennett și Scott, fiecare cu câte cinci ani de 
experiență în serviciul de pază și protecţie și mai bine de zece 
ani în Forțele Speciale. Ei examinaseră coca și chila ambelor 
ambarcaţiuni, căutând eventuale mine magnetice, verificaseră 
dulăpioarele din Lyman și porniseră motorul exterior Johnson, ca 
să fie încălzit, înainte ca Bătrânul să coboare spre 
ambarcaţiune, ei puseseră încărcătoare de câte 30 de gloanțe în 
carabinele M4, băgaseră glonț pe ţeavă, le asiguraseră și le 
depozitaseră înapoi în dulăpior. In plus, fiecare dintre ei avea un 
Glock 17 calibrul 9 mm cu 17 gloanţe în toc Frontier Gunleather 
CC1 pe sub pulovere și jachetele impermeabile; din propria 
experiență știau că, odată ieșiți în golf, vremea putea să devină 
instantaneu rece și ploioasă. Nu erau marinari experimentați, 
dar cunoșteau elementele de bază. 

După ce lansară RIB pe apă, Bennett și Scott întoarseră barca 
și porniră înainte pe braţul mareic, pentru a se asigura că era 
liber, Lyman urmându-i molcom, abia având siaj în lumina 
zorilor. Nimeni nu-l observă pe bărbatul din camioneta parcată 
pe Waterview Drive, care se uita printre copaci cum Lyman 
străbătea Pooles Gut și ieșea pe South River. 

Barca RIB era infinit mai rapidă decât Lyman, chiar și când 


VP - 138 


ambarcaţiunea mai veche mergea cu viteză maximă, așa că 
Bennett și Scott călcară acceleraţia la podea și o luară înainte ca 
să verifice traficul naval pe afluentul ce se vărsa în vastul golf 
Chesapeake. Lyman era ţinută permanent sub supraveghere de 
unul dintre ei. Acesta verifica periodic și display-ul radarului 
care fusese stabilit la raza de 15 kilometri pentru a vedea 
ambarcaţiunile mari: tancurile petroliere și navele cu containere 
ce înaintau greoi spre Baltimore. După aceea aveau să revină la 
DCIA, să se posteze la pupa printr-un viraj violent care ridica 
jerbe de stropi în razele soarelui matinal și să meargă în siajul 
său, simțind fumul de pipă al șefului chiar și de la 60 de metri 
depărtare. Procedura ţâșnirii înainte, urmată de sprintul înapoi 
era repetată după cum se cerea, mai ales dacă se părea că o 
ambarcaţiune necunoscută - barcă cu motor, navă de croazieră 
sau barcă de pescuit cu pânze - avea să se apropie. 

Exista o singură regulă: RIB trebuia să rămână în urmă cu 
minimum o sută de metri după ce DCIA începea să pescuiască. 
Zgomotul motoarelor exterioare Mercury i-ar fi speriat pe bibanii 
fricoși din Curentul Golfului, pentru a nu-i mai pune la socoteală 
pe cei de lângă Thomas Point Shoal, la gura canalului, sau din 
Bloody Point Bar, la opt kilometri în interiorul golfului, în largul 
extremității lui Kent Island pe Eastern Shore. Locurile acelea 
erau favoritele lui Larson - productive și nu foarte departe de 
casă. El legă un Slug-Go, un vierme din plastic alb ca osul, lung 
de doisprezece centimetri, cu coada aplatizată, care făcea ca 
momeala să unduiască irezistibil pentru prădătorii vărgaţi, și 
încercă terasa stâncoasă din jurul istoricului far Thomas Point: o 
clădire hexagonală frivolă, pe picioroange, cu obloane verzi și 
șase frontoane, cu proiectorul Fresnel într-o cupolă cu acoperiș 
de pagodă, ca o cireașă în vârful unei îngheţate sundae. 

In jurul terasei era pustiu; uneori bibanii coboară în adâncuri 
și se hrănesc cu bancuri de plevușcă, „cam ca unii membri ai 
Congresului”, se gândi Alex, ridicând momeala, lăsând undiţa pe 
puntea pupa și ducându-se pe scaunul de la timonă, ceva nu 
tocmai ușor din cauza legănărilor bărcii Lyman. Porni motorul 
Johnson cu starterul electric, deschise accelerația și flutură din 
braț spre cei din RIB, care, plictisiți până peste cap și adormiţi 
de legănatul valurilor, nici nu văzuseră că Lyman vira spre est 
ca să traverseze golful spre Kent Island, până ce DCIA îi claxonă 
de două ori scurt și o dată lung. Stânjeniţi, îl escortară peste 

canalul pentru nave, atenți la trafic. Larson putea estima unde 
se afla Bloody Point Bar, luându-și repere între digul de la Kent 
Island Marina și faleza năruită de la plaja Bloody Point. Alex 
rămase cu ochii pe repere și, cam la un kilometru și jumătate în 
larg, opri motorul, se duse pe puntea pupa, menținându-și 
echilibrul în faţa ruliului, și făcu câteva lansări cu o lingură 
argintie. In RIB, Bennett și Scott se opriră la 150 de metri de 
micuța Lyman, astfel încât să plutească în derivă spre ea, nu să 
se îndepărteze. 

O  ambarcaţiune pentru recoltarea  stridiilor, poreclită 
„deadrise” - termen care descria unghiul carenei, construită 
pentru stabilitate maximă - cu provă aproape verticală, 
timonerie în față și pupa lungă și deschisă, se apropia de plajă, 
dragând după stridii. Singurul ei ocupant lansa la apă draga cu 
dinţi ascuțiți, care disloca stridiile din patul lor și le ridica, cu 
găleţile, într-un coș din plasă de oţel. Bennett și Scott nu se 
pricepeau suficient cât să observe că pescarul nu-și golea 
draga, ci pur și simplu se deplasa înainte și înapoi în lungul 
plajei, fără rezultate, la vreo 800 de metri de Lyman. Nici Alex 
Larson nu-l observă, deoarece prinsese deja un biban de vreo 80 
de centimetri, care cântărea probabil șapte kilograme, și era 
concentrat asupra altuia. Și încă ceva. Niciunul dintre ei nu 
observase ceea ce un marinar experimentat ar fi sesizat 
instinctiv pe cer până spre sfârșitul dimineţii: vremea. 

Sub razele calde ale soarelui, umezeala din Golful Mexicului 
se ridică deasupra golfului în atmosferă, unde se ciocni cu un 
curent de aer rece, iar cele două se turtiră și se lăţiră, creând 
partea superioară cu aspect de nicovală a unei celule de 
furtună. Pe măsură ce apa se acumulă în norul cumulus, începu 
să plouă, iar variațiile de temperatură creară vânturi de 
forfecare cu viteze de peste 100 km/h, însoţite de tunete și 
fulgere. Nici Alex Larson, nici agenţii din RIB nu realizau că norul 
de furtună se dezvolta într-o vijelie clasică. Restul cerului era 
senin și suprafața golfului era încreţită de valuri mărunte. 
Căutătorul de stridii își continuă pescuitul bizar, ceva mai 
aproape de Lyman. Apoi s-a declanșat furtuna. De pe suprafaţa 
golfului, norii negri și joși cu benzi piezișe de ploaie au fost 
precedaţi de o rafală bolnăvicioasă de aer fierbinte, urmată de 
spuma albă a ploii torențiale care se deplasa peste apă ca o 
undă de șoc perfect vizibilă. Prima perdea de ploaie orizontală și 

vântul de intensitatea uraganului izbiră barca Lyman în plin, iar 
un bubuit gigantic despică cerul și un trăsnet lovi apa lângă 
ambarcațiune, înconjurată de o plasmă verde. Larson se clătină 
precar pe vas, care se legăna violent de la un bord la celălalt, și- 
și luă pelerina de ploaie din dulăpior. Ploaia îi înţepa faţa ca 
acele, iar vântul turbat îi intră în jachetă până reuși să-și tragă 
fermoarul. Lăsă undiţa să cadă pe punte și se ţinu de balustrada 
laterală, asurzit de tunet, întrebându-se dacă Lyman se va 
răsturna complet, întorcându-se cu fundul în sus. Vântul se 
reduse pentru o clipă, dar reîncepu mugind, mai puternic, 
schimbându-și direcţia cu 90 de grade, astfel că Lyman se 
aplecă atât de mult, încât peste bord năvăli apa cenușie ca 
ardezia. Incă două asemenea inundaţii și  preţioasa 
ambarcaţiune clasică a DCIA avea să se scufunde sub el. Larson 
se strădui să înainteze centimetru cu centimetru spre timonă, ca 
să pornească motorul și să aducă ambarcaţiunea cu prova în 
vânt, unde legănatul avea să se domolească, iar prova înaltă ar 
fi îngăduit santinelor să o golească de apă, dar nu reuși. 
Blestemata de barcă se legăna puternic și faţa lui Larson era 
izbită de jerbe de apă la fiecare ruliu descendent. El se uită uluit 
cum o mănușă de cauciuc se ridică din apa înspumată, apoi alta, 
cum cele două prinseră balustrada laterală și traseră violent în 
jos odată cu următorul ruliu. Larson se aplecă atât de mult 
înainte, încât parapetul îi lovi genunchii și se trezi aruncat în 
apă. Sarea îi intră în ochi, care începură să-l usture - ochelarii îi 
zburaseră - și simţi cum hainele și cizmele i se umpleau cu apă. 
Știa că trebuia să se descotorosească de încălțăminte, să-și 
scoată pelerina și să iasă la suprafaţă. Bennett și Scott aveau să 
sosească pentru a-l ridica în RIB, după care aveau să prindă 
Lyman cu o parâmă și s-o remorcheze spre casă. Simţi însă 
niște mănuși de cauciuc care-l prinseră de gulerul pelerinei, îl 
răsturnară cu capul în jos și începură să-l tragă tot mai adânc, 
acolo unde apa era mai rece și de unde bibanii priveau momelile 
fluorescente legănate de oamenii în bărci ca niște cochilii de 
scoici deasupra, sub lumina soarelui. Alex Larson nu se gândi la 
Vladimir Putin când plămânii i se goliră de aer și înghiţi apa de 
mare. 
e 

Ca și bărbatul a cărui protecție trebuiau s-o asigure, agenții 

din RIB zăriră prea târziu linia furtunii. De la 200 de metri 

depărtare, ei văzură cum Lyman era înghițită de o perdea de 
ploaie, care o ascunse complet. Tunetele și fulgerele erau 
interminabile. Scott accelerase deja, ca să apropie RIB de 
Lyman, s-o stabilizeze și să-și ajute șeful. Un talaz mare se 
sparse peste botul bont al bărcii semirigide, care nu se putea 
scufunda, totuși apa verde se revărsa ca o cascadă în interior și 
peste consola de pilotaj, dărâmându-i pe amândoi. Lipsită de 
cârmaci, RIB porni într-un cerc nebunesc, tocmai când vântul își 
schimbă direcţia cu 90 de grade și ridică parţial coca din 
cauciuc, aproape purtând-o prin aer și răsturnând-o cu fundul în 
sus. Ambii agenţi se ţinură strâns de curelele interioare, în timp 
ce RIB, cu motorul turat la maximum, continuă să izbească în 
valuri, descriind opturi nebunești. Bennett reuși până la urmă să 
ajungă la timonă, reduse puterea și încercă să se orienteze. Din 
cauza perdelei de ploaie și a jerbelor de apă înălțate de valuri, 
vizibilitatea era de maximum șase metri. Fără puncte de reper 
de pe țărmul ce nu putea fi zărit, ambii agenţi erau dezorientați 
și nu știau unde era barca lui Larson. Se uitară pe radar, văzură 
un punct care ar fi putut să fi fost Lyman și goniră într-acolo prin 
ploaia înțepătoare, doar pentru a găsi o baliză folosită la 
marcarea capcanelor de crabi, care se rupsese și plutea 
legănată de valuri. Tot nu știau în ce direcţie se afla Lyman - ar 
fi putut la fel de bine să fi ieșit în mijlocul oceanului, iar goana 
aceasta pe nevăzute îi putea îndepărta și mai mult de țărm. 
După alte zece minute, vijelia trecu și, când ultimele picături 
mari răpăiră pe carena din cauciuc a bărcii, ieși soarele. La 700- 
800 de metri depărtare, se zări carena albă a ambarcațiunii lui 
Larson prin pâcla de picături fine ce continua să dăinuie la 
suprafață. 

Agenţii goniră spre Lyman, care se legăna sălbatic, cu undiţa 
și mulineta lunecând înainte și înapoi pe punte. Nimic nu este 
mai înspăimântător decât o barcă goală care plutește în derivă, 
mărturie mută a unui suflet pierdut în mare. În timp ce Bennett 
anunţa disperat Garda de Coastă, apoi sună ofițerul de serviciu 
de la Cartierul General, Scott porni cu viteză maximă să descrie 
un caroiaj împotriva vântului, căutând orice semn al lui DCIA, 
care, după cum știau, nu purta vestă de salvare. Nu se aflaseră 
în raza vizuală a bărcii Lyman timp de aproximativ 19 minute și 
nicio altă ambarcaţiune nu fusese mai aproape de un kilometru 
și jumătate de ei. Vremea rea alungase în port până și draga de 

stridii. Urmară cele două zile uzuale de căutări ale Gărzii de 
Coastă cu elicoptere și bărci de salvare concentrate pe intrarea 
în golf, bazându-se pe ora estimată a accidentului și pe mareea 
prevalentă. Corpul lui Alex Larson a fost găsit după trei zile, cu 
faţă în jos pe un banc de nisip în largul lui Race Hog Point pe 
Pone Island, la 80 de kilometri sud de Kent Island. FBI-ul 
investigă incidentul în paralel cu Garda de Coastă și ambele 
concluzionară că DCIA se înecase în urma accidentului nautic. 

Când se anunţă oficial vestea accidentului, președintele Putin, 
fără a ţine seama de recomandarea lui Anton Gorelikov, îl sună 
pe președintele american pentru a-și exprima compasiunea 
pentru pierderea unui profesionist dedicat, un funcţionar public 
loial și un bărbat de onoare. Causticitatea slavă a cuvintelor lui 
Putin îi scăpă președintelui, care examina deja potenţialii 
candidaţi pentru postul de DCIA. Așa cum prezisese Gorelikov, 
viceamiralul Rowland figura pe lista scurtă de propuneri a 
președintelui. Măgulirea vanităţii acestuia dăduse roade. Femeia 
era un outsider, era inteligentă și credea în soluţii diplomatice 
cu partenerii de coaliţie, nu în recurgerea la conflicte armate cât 
ai bate din palme. El se aștepta din partea viceamiralului 
Rowland să continue reformele din CIA în diversitate, cote de 
promovare și, cu toată sinceritatea, mai puţine trucuri murdare 
care nu făceau decât să irite guvernele străine. 

La Langley, departamente relevante din Directoratul de 
Operaţiuni însărcinară surse rusești și antitero să determine 
dacă existaseră planuri cunoscute de a-i face rău directorului 
decedat. Nici chiar DIVA nu auzise nimic la Kremlin și, prin 
intermediul unui ofițer din Staţia Moscova, îi trimise 
condoleanţele lui Benford, care nu-și putea găsi consolarea. 

Simon îi mărturisi lui Forsyth că, în opinia lui, rușii puseseră la 
cale accidentul, care nu era altceva decât un asasinat politic 
ordonat de Putin. Benford îl chemă pe Hearsey ca să-l întrebe de 
dronele cu rază mică de acţiune ce puteau fi dotate cu 
încărcături explozive, cu substanţe biologice comprimate sau 
chiar cu o singură rachetă de 7 centimetri. Poate că un operator 
infiltrat putea să piloteze o dronă suficient de aproape pentru a-l 
prinde pe Putin sub cerul liber în timpul unei expediţii de pescuit 
sau de vânătoare, pentru a-l răzbuna pe Larson. Hearsey privi în 
podea fără niciun cuvânt, până când Forsyth îi ceru lui Benford 
să înceteze cu halucinaţiile și să se concentreze asupra 

problemei lor mai urgente: verificarea celor trei candidaţi 
nominalizați de Casa Albă pentru postul de DCIA, un triumvirat 
de iniţiaţi progresiști din Washington, dintre care niciunul nu era 
favorabil Agenţiei. 

— Poate că ar trebui să reconsiderăm dronele alea, zise 
Hearsey când ieși pe ușă. 

Trei luptători, scufundători și înotători din grupul 3 Vimpe!/ din 
Speţnaz - o unitate cu sediul în Moscova, utilizată în mod 
frecvent de SVR pentru executarea de „misiuni umede” delicate 
peste hotare (maltratări, răpiri și asasinate) - nu s-au mai întors 
la unitatea lor după o misiune specială nespecificată, ci au fost 
relocați la o unitate de infanterie navală de la baza navală 
Bolșaia Lopatka a Flotei Nordice de deasupra Cercului Arctic, pe 
peninsula Kola, la 70 de kilometri est de graniţa nordică a 
Norvegiei cu Rusia. Cei trei soldaţi au obţinut privilegiul de a 
mânca în popota ofițerilor din bază și permisii lunare de un 
weekend la Murmansk. Erau conștienți că nu trebuiau să 
amintească niciodată de golful Chesapeake, cu atât mai mult cu 
cât un filfizon cu ţăcălie din Kremlin îi avertizase despre 
consecinţele indiscreţiei. Niciunul nu dorea să ajungă rezident în 
Upravlenie solovetkogo și Karelo-Murmanskih ITL, Directoratul 
lagărelor Solovki și Karelia-Murmansk, cândva gulaguri umplute 
de Stalin, dar acum penitenciare districtuale sumbre şi 
moderne, deși cu instalaţiile sanitare originale din 1935. 


BIBAN VĂRGAT À LA FIORENTINA 


Sotați fileuri de pește în unt și ulei până se rumenesc. 
Puneţi-le deoparte. Într-o tigaie, căliti roșii întregi 
curățite de pieliță, anşoa, usturoi tocat, arpagic tocat, 
capere, puțin otet balsamic și felii subțiri de cartofi 
până când cartofii se înmoaie și sosul se îngroașă. 
Serviti peștele pe un pat de sos. 


VP - 144 


12. 


Ordinul de Merit pentru Patrie 


Moartea lui Alex Larson, DCIA, a devastat personalul CIA, iar 
numărul angajaţilor tăcuţi și înmărmuriţi sosiți în faţa peretelui 
memorial de stele dăltuite în marmură ce reprezentau ofiţeri CIA 
morți în timpul serviciului era atât de mare, încât holul recepţiei 
s-a umplut ochi și sute de participanţi au fost nevoiţi să 
urmărească ecranele cu circuit închis instalate în sala de mese. 
Simon Benford era convins că lichidarea lui Larson fusese 
ordonată de Kremlin și le-a cerut în continuare birourilor 
operative să descoasă agenţii pentru a găsi orice indicii despre 
complicitatea rușilor în această privinţă. 

Pierderii șocante a directorului CIA i se adăugă o altă 
catastrofă: arestări bruște și inexplicabile în rețeaua de spioni 
COPPERFIN. FSB-ul arestă pe neașteptate vreo 20 de ingineri 
proiectanți racolaţi din consorțiul aerospațial OAK și efectuă 
interogatorii non-stop în încercarea de a identifica alţi membri ai 
rețelei. Numai doi agenţi mai continuau să raporteze sporadic, 
iar mesajele lor erau panicate și ușor incoerente. Curieri 
COPPERFIN au izbutit să exfiltreze o mână de agenţi - într-un 
caz, o familie întreagă - dar tot atâţia au fost prinși și arestaţi la 
graniță. La ultima numărătoare, minimum 12 surse nu au 
răspuns la semnale „semn de viață”, iar statutul lor era 
necunoscut. Benford știa foarte bine că se confrunta cu cel mai 
rău scenariu în cazul conducerii unei rețele ample: destrămarea 
inexorabilă, interogatoriile permanente, tentativele disperate de 
evadare, arestările și, în cele din urmă, comunicatele de presă 
triumfătoare de la Kremlin. 

Benford știa că dezintegrarea reţelei COPPERFIN era opera 
cârtiței MAGNIT. Dar bazându-se pe performanţele haotice ale 
contrainformaţiilor FSB-ului - reţeaua era destrămată în mod 
neregulat, cu întreruperi, nu printr-o operaţiune completă - era 
convins că MAGNIT nu avea acces direct la COPPERFIN, ci aflase 
întâmplător despre reţea, având date incomplete. In limbajul 
spionilor, MAGNIT „aspirase” informaţia: o conversaţie auzită 

accidental, bârfe murmurate, o remarcă neatentă, conţinutul 
unui e-mail citit la repezeală. O informaţie neașteptată care nu 
putea să implice cârtița și permitea FSB-ului să acţioneze liber și 
decisiv. Ca atare, nu putea fi utilizată o listă BIGOT pentru a 
detecta trădătorul. 

— Necazul cu vânătoarea unei cârtiţe, le spuse Benford lui 
Gable și Forsyth, este că nu poţi s-o declari public, nu poţi să 
târăști suspecţii la anchete de contrainformaţii și nu poţi să 
începi imediat să scotocești prin o sută de mii de fișiere 
personale ori să interceptezi telefoanele și computerele unor 
posibile cârtiţe fără să ai aprobări și mandate. Și nu poți să 
informezi FEBEII, pentru că reacţia lor imediată este să sară în 
Fordurile lor negre și să-i ancheteze pe suspecți în propriile lor 
case, indiferent dacă aceștia colaborează, sau dacă au colaborat 
vreodată, cu o putere străină. Cu ei trebuie să te conformezi 
imediat - la urma urmelor, este o crimă să minţi FBl-ul. 
Bineînțeles, efectul cumulativ este alertarea cârtiţei, care 
dispare rapid, ceea ce înseamnă o viză de rezident permanent 
din partea Ministerului Afacerilor Externe rus și un apartament, 
asigurat de FSB, într-un bloc din districtul Babușinski, din al 
cărui confort sărăcăcios trădătorul poate asculta prin pereţii de 
placaj cum se regulează vecinii în fiecare noapte de sâmbătă. 

— Avem acum o problemă nouă, spuse Forsyth. Se pare că 
MAGNIT a obţinut mai mult acces - chiar la secrete cum a fost 
COPPERFIN. Și în curând va dispărea în obscuritate. 

— E ca un cactus în flăcări, zise Gable. Cheia este blestematul 
ăla de tun electromagnetic. Domi mi-a spus că MAGNIT 
acționează de zece-doisprezece ani. Aia trebuie să fie cheia: 
cine a lucrat atâta timp la proiectul tunului? 

Benford se roti cu scaunul. 

— Analizăm toate combinaţiile, dar poate fi cineva care a 
lucrat în trecut la proiect. DIVA a raportat că MAGNIT este pe 
punctul de a avansa în politică. Asta lărgește câmpul. 

— Bun, zise Gable, dar Domi a menţionat că bossul de la 
Kremlin vrea să le ia cazul cretinilor din GRU, și MAGNIT să fie 
condusă exclusiv de agenta ilegală din New York. Cu atâtea 
conflicte interne, Domi ar putea în cele din urmă să găsească 
numele adevărat al lui MAGNIT pe o listă restricționată. 

— Noi nu putem aștepta atâta, avertiză Benford. Avem o 
hemoragie de secrete. 

— Poate că nici nu va fi nevoie, zise Forsyth. Kremlinul colcăie 
de intrigi. Nu mai e ca-n anii când Brejnev făcea în pamperși și 
trebuiau să-l ţină drept în scaun ca să semneze tratatul de 
dezarmare. DIVA spune că Gorelikov își conduce propriul 
departament, că-i este loial lui Putin, dar că procedează în stilul 
lui personal. Tipul a luat la ţintă GRU. DIVA se apropie rapid de 
promovare. Ea va afla numele ăla. 

Benford clătină din cap neîncrezător. 

— Toate comploturile astea sunt un teritoriu periculos pentru 
fata noastră, comentă Gable. Trebuie să fim atenţi. E niţel cam 
agitată zilele astea, cam temperamentală. Trebuie să-i înlocuim 
rapid echipamentul CARS. 

Benford gemu. 

— Nu mai există niciun CARS cu care să-l înlocuim. Enigmaticii 
noștri colegi de la Operațiunile China au solicitat și au primit 
ultimele două sisteme disponibile, care sunt deja legate cu 
sateliții din orbita geosincronă pentru a acoperi zona Asiei. N-o 
să renunţe la niciunul dintre ele. Refuzul le-a fost politicos, dar 
implacabil, ceea ce cred că dovedește o dată în plus 
convingerea mea că birourile operative dobândesc 
caracteristicile culturale ale ţărilor-ţintă. Absolut impenetrabili. 
Magazia CARS este în mod oficial goală. Ultima dată când s-a 
întâmplat una ca asta, Casa Albă a lui Carter a sugerat să 
utilizăm radioul HF și codul Morse. Directorul actual a ordonat 
pur și simplu ca activitatea de cercetare-dezvoltare pentru 
următoarea generaţie de CARS să fie pusă în stand-by. El vrea 
ca bugetul pentru tehnologie să fie transferat în domeniul 
lansării de sateliți care să regleze încălzirea globală. Ordine de 
la NSC. 

— Faci mişto de mine? spuse Gable. Lăsăm surse interne fără 
mijloace de comunicare? 

Benford își trecu degetele prin părul deja zbârlit în toate 
părţile. 

— Fac crize histrionice la toate ședințele cu șefii, dar birocraţii 
sunt neclintiţi și concentrați cu totul pe creșterea cu un grad a 
temperaturii planetei de la Carol cel Mare și până acum. 
Hearsey își stoarce creierii să creeze un echipament pentru 
semnalizări în cazuri de urgenţă, dar în clipa asta nu avem 
absolut nimic pentru ea. Va trebui ca deocamdată să ne bazăm 
pe întâlniri personale, continuă Benford încruntat. Toţi cei 

prezenți aici știu că de fiecare dată când Staţia Moscova - sau 
orice altă staţie dintr-o zonă interzisă - a încercat o întâlnire 
personală, probabilitatea unui eșec catastrofal (și a pierderii 
agentului) s-a ridicat la 90 la sută. Este suficient ca filajul inamic 
să aibă noroc o dată și agentul e pierdut. Rusia, China, Cuba, 
Coreea de Nord - nu contează care dintre ele. 

— Contactul personal cu Domi este stabilit peste trei zile, 
preciză Gable. Staţia din Moscova are un operator bun care să ia 
legătura cu fata noastră? 

— Ofițerul de caz se numește Ricky Walters, spuse Benford 
citind o telegramă de la Staţia din Moscova. l-am citit dosarul. E 
bun pe teren, nervi de oţel, îi plac femeile, dar n-a avut 
probleme sexuale în Rusia. Pare OK. 

Gable pufni. 

— In starea ei actuală de iritare, n-o să fie încântată fără 
mijloace de comunicare. Sper doar că tipul nu va-ncerca să se 
dea la ea, altfel își va începe RDF de întoarcere ţinându-se de 
testiculele lovite. DIVA n-are nevoie de un alt Romeo. Nash o 
tracasează și așa suficient. 

— Spune-mi că nu mai există problema asta, între Nash și 
DIVA, zise Forsyth. 

— Sunt topiţi unul după celălalt, îi răspunse Gable ridicând 
brațele. Știu, știu, dar dacă-l dai afară pe Nash, Domi s-ar putea 
să ne spună scurt „adio”... în ultima vreme cam asta-i starea ei 
de spirit. Așa că, zi-mi ce-i mai nasol: ei doi să și-o tragă, sau ea 
să ne lase cu ochii-n soare? 

— Poate că reușim să le impunem o pauză, interveni Benford. 
Australienii au o situaţie care dă în clocot în Hong Kong și cred 
că ar putea avea nevoie de un vorbitor de rusă. Dacă-l trimitem 
pe Nash acolo, îl vom ţine departe de ea pentru o vreme. Putem 
doar să sperăm că o separare prelungită le va atrofia libidoul. 

Nimeni nu râse. 

— Hristoase, avem și vreo veste bună? Ce știm despre agenta 
asta ilegală din New York? întrebă Forsyth. 

— Acolo am terminat, răspunse Gable. Hearsey a pulverizat 
telefonul și noi l-am împachetat în așa fel încât Domi să-l poată 
lăsa într-o cutie poștală oarbă dintr-un cimitir evreiesc din 1805 
aflat pe West Eleventh Street, în Village. Treizeci de pietre de 
mormânt acoperite de mușchi pe un triunghi de pământ în 
spatele unui zid coșcovit. Treci pe lângă el toată ziua fără să-l 

observi. Sunt trei pietre aproape lipite de peretele din cărămidă, 
iar Dominika a pus pachetul în spatele pietrei din mijloc, care e 
aplecată în față, așa că a îndesat pachetul destul de adânc. Nu 
ne-am atins de el - în jur sunt o mulţime de ferestre de 
apartamente. Era posibil ca tipa aia să urmărească locul. 

— O să așteptăm puţin, ca s-o izolăm pe DIVA, după care o să 
mergem în New York cu 50 de lanterne cu ultraviolete și-o să 
punem mâna pe agenta asta ilegală, zise Benford. 

e 

După New York - chiar și Staten Island -, după ce simţise 
energia, prosperitatea și /ibertatea Americii, Dominika revenise 
la Moscova, care, prin comparaţie, i se păru acum inertă, 
cenușie și tristă. Întoarsă în biroul ei, atacă mapa de intrări și 
citi ce se întâmplase în absenţa ei în acţiunile de 
contrainformaţii ale SVR-ului. Rezidenturi de peste hotare 
raportau trei racolări separate: în Venezuela, Indonezia și 
Spania. Agenţia Informaţiilor Provenite din Semnale, FAO, 
obținuse acces la un canal codificat de comunicaţii militare din 
statele baltice. Rezidentura din Washington raporta începerea 
unui contact discret între un ofițer de informaţii SVR care opera 
sub acoperire ca intermediar al unor afaceri neoficiale și o 
membră a Congresului american din California. Legislatoarea se 
dovedea dispusă pentru un contract lucrativ de consultanţă 
privind dezvoltarea politicii mondiale și a asistenței externe 
multilaterale. Rezidentul/ din Washington preconiza precaut că o 
eventuală racolare s-ar baza pe bani - reprezentanta fusese 
implicată anterior într-un scandal bancar al Camerei 
Reprezentanţilor care vizase cecuri false și era considerată 
coruptă și venală. 

Deși dispunea de informaţii importante, Dominika nu le putea 
raporta la Langley, fiindcă nu avea echipament CARS funcțional. 
În weekendul trecut, îngropase aparatul CARS care fusese 
avariat în lupta cu golanii străzii într-o groapă din parcul 
Voronţovski, la zece kilometri de șoseaua de centură, în sud- 
estul Moscovei, pe domeniul împădurit al conacului Voronţov- 
Dașkov, construit în stil neorenascentist în secolul al XVIII-lea, 
acum abandonat. Aveau să treacă decenii înainte ca excavările 
pentru cartierele de blocuri ce se întindeau inexorabil din 
Moscova să ajungă atât de departe, iar până atunci era foarte 
posibil ca orașul să fie denumit Putingrad, cu homeless bântuind 

ca niște zombi prin suburbiile distopice. La vremea aceea, 
Dominika spera că va sta întinsă pe o verandă scăldată în soare 
dintr-o ţară tropicală, sorbind rom, în vreme ce Nate îi vopsea 
unghiile de la picioare în culoare Island Pink și poate, visa ea, cu 
o fetiță care să se joace în preajmă cu păpușile ei, cărora le 
vorbea în rusă amestecată cu engleză. „Oare copiii mei vor 
deţine calităţi sinestezice? Ce va spune Nate după toți anii ăştia 
în care am păstrat secretul? Vom fi fericiţi împreună? Se va 
întâmpla vreodată?” 

Dominika își scrise raportul cu creionul, cu litere minuscule, 
umplând două file de hârtie solubilă în apă pe ambele părți - în 
contact cu lichidele, acestea aveau să se dizolve instantaneu, 
transformându-se în materie informă - apoi rulă foile într-un sul 
îngust. Deșurubă partea inferioară a unui termos rusesc greoi, 
marca Pukat, și strecură sulul în spaţiul îngust dintre cilindrul de 
sticlă interior și carcasa exterioară din plastic. In cazul unei 
urgente, trântirea termosului sau lovirea sa de o suprafaţă dură 
ar fi spart cilindrul interior, inundând tot spaţiul până la carcasa 
din plastic, și astfel hârtia s-ar fi transformat într-un terci rusesc, 
ovseanaia kaşa. Dacă trebuia să foloseşti dispozitivul acesta 
preistoric de distrugere (Nate i-l arătase în Finlanda), probabil că 
fuseseși deja oprit la un filtru pe șosea și erai pe punctul de a fi 
arestat, cu toate acestea, era eficient. Intâlnirea personală urma 
să aibă loc peste două zile și Dominika se ruga cerului să trimită 
pe cineva inteligent. Visa cu ochii deschiși că, din întuneric, va 
apărea Nate, care s-o cuprindă în braţe și s-o sărute de-a pururi 
în pădurile învăluite de ceţuri. 

Primi apoi inevitabilul telefon politicos al lui Gorelikov care-i 
salută întoarcerea, o felicită pentru întâlnirea cu SUSAN și o 
anunţă că președintele dorea să discute cu amândoi în după- 
amiaza aceea la reședința lui din Novo-Ogariovo, din afara 
Moscovei, în districtul Odinţovo pe șoseaua Rublevo-Uspenskoe. 
Conacul galben cuibărit între pini, cu fronton ascuţit clasic și 
patru coloane corintiene, părea mic și modest prin comparaţie 
cu apartamentele regale din Kremlin. Au fost conduși într-un 
living bleu-deschis, cu draperii din satin de culoarea piersicii, s- 
au așezat la o măsuţă veche și au ascultat ticăitul unui ceas 
aflat în biblioteca de colţ din capătul opus al încăperii. Anton 
Gorelikov era elegant ca de obicei, în costum negru croit de 
comandă și cu cămașă în dungulițe fine, scrobită. La mâneci se 


VP - 150 


zăreau butoni ceramici delicaţi, albastru cu verde. Haloul 
albastru de deasupra capului și umerilor săi părea o diademă și 
strălucea de bucurie. 

Le-a fost servit ceai în pahare pot/stakanniki elegante, ce 
purtau blazonul cu vulturul bicefal al noii Federaţii Ruse, 
asemănător, în mod ironic, cu fostul vultur imperial al 
Romanovilor și al ţarului. „Plus ça change, plus c'est la même 
chose”, se gândi Dominika. „Cu cât lucrurile se schimbă mai 
mult, cu atât mai mult rămân la fel”. Un aghiotant tânăr în 
uniformă  bleu-deschis stătea lipit de perete lângă ușă, 
contopindu-se straniu cu lambriurile albastre, ca o șopârlă din 
jungla tropicală, cu însușiri cameleonice, astfel că i se vedea 
doar chipul care părea să plutească în aer. Dominika se gândi că 
astfel de capete plutitoare, lipsite de corpuri, păreau firești într- 
o reședință a lui Putin. 

Ceasul din bronz aurit bătu ora unsprezece și în aceeași clipă 
ușa se deschise și președintele intră în living. „Cum naiba face 
asta?” se întrebă Dominika. Oare stătea lângă ușă, cu mâna pe 
clanță, și aștepta sunetul ceasului? Sau poate ceasul era 
conectat la o sursă energetică invizibilă şi începea să bată ora 
exactă când președintele apăsa pe clanță? 

Ca întotdeauna, Vladimir Putin era îmbrăcat în costum 
bleumarin, cămașă albă și cravata acvamarin ce-l caracteriza. 
Haloul albastru îi pulsa energic. Și de ce n-ar fi fost așa? Işi 
consolidase dominaţia asupra Crimeii și asigurase baza navală 
din Marea Neagră; acţiunea de ariergardă din Ucraina de Est 
dezechilibrase Kievul; alianțele cu Damascul și Teheranul 
plăteau dividende politice, iar el redevenise un jucător major în 
Marele Joc. Petrol. Muniţii. Uraniu (ROSATOM deţinea chiar 20% 
din uraniul extras de SUA). Și mai erau și altele. 

Aktivnie meropriatia. Măsuri active, subversiune politică, 
propagandă, manipulare mass-media, falsuri și asasinate. 
Campaniile lui Gorelikov în Europa și SUA zgâlţâiau puternic 
NATO, UE și pe imbecilii ăia parveniţi din statele baltice. 
Dementul de Kadîrov ţinea Cecenia cu botul pe labe, iar 
procentul de popularitate al lui Putin în Rusia se păstra constant 
la 85%. Gorelikov concepea acţiuni noi pentru înteţirea haosului, 
iar Egorova era un nou talent, o mână fermă pe teren. 
Președintele se întrebă cât de fermă i-ar fi fost mâna în pat. 
Verificase: nu avea soț și nici iubit, era o fostă Vrabie și expertă 

în „capcane cu miere”. Era convins că Egorova va figura în 
planurile lui de viitor, mai ales în urma cadoului de azi. 
Președintele îi salută înclinând ușor din cap, apoi se așeză. Un 
aghiotant puse pe masă, în faţa lui, o cutiuță pătrată învelită în 
catifea roșie și citi de pe o foaie de hârtie. 

— Medal ordenia „Za zaslugi pered Otetcestvom" | Stepeni, 
anunţă el răspicat. Medalia Ordinului de Merit pentru Patrie, 
gradul I. Acordat cetăţenilor Federaţiei Ruse pentru realizări 
deosebite în diverse domenii ale industriei, construcțiilor, 
științei, educaţiei, sănătăţii, culturii, transportului și alte domenii 
de muncă. 

„Alte domenii de muncă”, se gândi Dominika. 

Președintele deschise cutiuţa și se sculă în picioare. Dominika 
și Gorelikov se ridicară și ei, iar Putin îi arătă cutia lui Gorelikov. 
Pe o pernuţă de mătase albastră se afla o panglică roșie 
scrobită, de care atârna o medalie aurită cu omniprezentul 
vultur bicefal. Ordinul de Merit pentru Patrie. Putin făcu un pas 
înainte și prinse o panglică roșie mică, având pe mijloc o dungă 
galbenă, pe reverul costumului lui Gorelikov, care se plecă scurt 
și-i strânse mâna. Aghiotantul întinse discret braţul, luă cutiuţa, 
îi închise silențios capacul și părăsi încăperea. Așa cum se 
întâmpla cu toate decoraţiile primite pentru misiuni clandestine, 
medalia rămânea la Kremlin; Gorelikov nu avea voie s-o atârne 
în biroul său ori s-o ia acasă. Tot ce putea face era să atingă 
rozeta de pe rever și să fie încântat știind ce realizase. 

— Planificarea operaţiunii Repina a fost perfectă, executarea 
precisă, rezultatele extrem de satisfăcătoare, rosti Puțin. 

Gorelikov schiţă din nou o plecăciune scurtă. 

— Vă mulțumesc, domnule președinte, zise el. 

Mintea Dominikăi începu să facă legătura. „Operaţiunea 
Repina? Ce-i asta? A fost atacată? Sau pur și simplu i s-a 
înscenat un fals scandal?” lar apoi înţelese. „Blohin. De aceea a 
venit el la New York. Repina devenea prea gălăgioasă, strângea 
prea multe fonduri și atrăgea prea multă atenţie. Acum a 
dispărut de pe scenă”. 

Era totuși un șoc teribil să afle abia după două zile ce se 
întâmplase. Călătorise întreaga zi după asasinat și nu văzuse 
niciun buletin de știri - poate că autoritățile newyorkeze nici nu 
difuzaseră știrea în prima zi. Și nu era niciun mister că 
asasinatul nu fusese menţionat în mesajele SVR ce-i ticsiseră 

mapa de intrări din Direcţia KR. Ce ar fi putut spune? Raportăm 
tristul deces al activistei Daria Repina, moartă din cauze 
necunoscute în New York, care a dovedit o dată în plus violența 
necontrolată din orașele americane și anarhia inerentă în 
cultura Statelor Unite? Vestea s-ar fi aflat destul de repede în 
Moscova, dar controlul exercitat de Putin asupra internetului și 
televiziunii ar fi denaturat adevărul și miliția moscovită i-ar fi 
împrăștiat pe cei strânși pentru a-i aduce ultimele omagii, 
înainte de a se putea coagula demonstraţii serioase, în timp ce 
Putin ar fi declarat sentenţios începerea unei anchete care n- 
avea să se finalizeze niciodată. 

Dominika se clătină pe picioare și-și impuse să-și păstreze 
stăpânirea de sine, să rămână impasibilă. Simţea că mai avea 
puțin și leșina și se ciupi de încheietură ca să-și limpezească 
mintea. Nu trebuia să aplaude obsecvios genul acesta de crimă, 
dar nici nu putea arăta repulsie, care ar fi fost considerată o 
slăbiciune fatală. Gorelikov vorbea din nou și se sili să se 
concentreze. Ei o omorâseră pe Repina. 

— Trebuie să subliniez că acţiunea doamnei colonel Egorova 
în sprijinul operaţiunii MAGNIT a fost sclipitoare. Fără inteligenţa 
ei operativă, acum nu ne-am mai fi felicitat. O laud din toată 
inima. 

Dominika nu avea în faţa ochilor decât corpul costeliv al 
Dariei Repina mergând înainte și înapoi pe scenă și-l blestemă în 
gând pe acest bărbat care afișa un surâs de satisfacţie și care se 
afla la numai un metru de ea. 

— Sunt conștient de acţiunea și de contribuţia colonelului 
Egorova, rosti Putin. Sârguinţa ei este confirmarea constantă a 
deciziei mele de a o numi șefa contrainformaţiilor din SVR. Sunt 
convins că va ajunge în postul de director al Serviciului. 

O privi șiret pe Dominika, judecându-i reacţia la aflarea veștii 
clare că într-o bună zi va fi directorul SVR-ului. Ea încuviință din 
cap în semn de mulţumire. „Ticălosule!” Putin era încântat. 
Gorelikov era încântat. „Benford va fi încântat”. 

— vă mulţumesc, domnule președinte, rosti ea, străduindu-se 
să-și camufleze furia. Voi încerca să merit și în continuare 
încrederea dumneavoastră. 

„Vorbe goale”, își zise Dominika, „versiunea rusească a unui 
căţeluș care se lipește cu burta de pământ în prezenţa unui 
dulău alfa. Dar z/odei, nemernicule, tu nu știi că eu mă aflu în 


VP - 153 


locuinţa ta ca s-o dărâm, ca să scap Rodina de tine. Ce părere ai 
despre asta? Îmi poţi citi gândurile?” 

Ca și cum ar fi auzit-o, Putin îi oferi zâmbetul lui insipid 
caracteristic, ca niște așchii de gheaţă într-o bere caldă. 

— Am dispus să poţi folosi în mod exclusiv o dacea din 
complexul de la Capul ldokopas. Vremea de pe coastă este 
blândă până aproape de sfârșitul lunii octombrie. 

Cu toată furia ei, femeia a fost luată prin surprindere. Asta 
însemna, într-adevăr, ceva. În timp ce îi mulțumea din nou 
președintelui, Dominika aprecie rapid oferta. O gosdacea, 
prescurtarea de la gosudarstvennaia dacea, era o casă de 
vacanţă proprietate de stat, situată pe malul unui lac sau al unui 
râu, ori într-o pădure răcoroasă de brazi, care era repartizată 
funcționarilor pentru a le răsplăti sârguinţa, productivitatea sau 
loialitatea. În cazul de faţă, nu era însă doar o căsuţă din lemn 
de mesteacăn cu trei camere și o grădiniță din vecinătatea 
orașului Nijni Novgorod. Era una dintre vilele de lux aflate în 
interiorul complexului de 70 de hectare al lui Putin de pe coasta 
Mării Negre, pe împăduritul Cap ldokopas. Despre reședința 
prezidențială de acolo, un castel în stil italian, la fel de mare ca 
Palatul Buckingham, se spunea că costase un miliard de dolari. 
Primirea unei asemenea dacea în acel complex era semnalul 
unui patronaj la nivelul cel mai înalt. 

Dominika știa că totul nu era decât o pânză lipicioasă de 
păianjen. Medalia care-i fusese decernată azi lui Gorelikov în 
prezenţa ei avusese două semnificaţii: Putin stabilea că 
Gorelikov era superiorul și că bărbaţii acordau medalii 
importante altor bărbaţi, un memento slavic al faptului că ea 
reprezenta sexul mai slab și supus. Toţi știau că președintele 
prefera în mod clar tovărășia bărbaţilor; s;/oviki erau numai 
bărbaţi, cu toate acestea, Egorova avea mari șanse să intre în 
cercul de apropiaţi ai liderului de la Kremlin. A doua semnificaţie 
era că medalia aceasta fusese decernată pentru eliminarea unei 
disidente, fusese o privire aruncată în cuptorul infernului. Ucide 
așa cum poruncesc eu și vei fi răsplătită. Şi mai exista de 
asemenea o altă nuanţă: deși constituia o răsplată frumoasă, 
vila era însoţită de aluzia instalării unei amante în propria ei 
reședință, conectată de cea a stăpânului printr-o potecă secretă 
prin grădină. În calitate de /evșa jena, concubină, se așteaptă 
din partea ta să fii pregătită pentru ţar, îmbăiată și parfumată, 

pe perne din mătase, așteptând zi și noapte zgâriatul discret la 
poarta grădinii. 

Putin se aștepta ca Dominika să-i fie concubină. Femeia își 
înghiţi cunoscuta mânie interioară, care se alătura durerii pentru 
soarta Repinei. Toate vilele și toate medaliile din lume n-ar fi 
putut minimaliza ce făcea intrigantul ăsta mărunt și blond cu 
Rusia ei, în timp ce cetăţenii își așteptau pensiile amărâte ca să 
poată cumpăra pâine. Putin și cercul lui de apropiaţi - „Oare mă 
include și pe mine acum, oare sunt și eu un s;/oviki, se întrebă 
Dominika, „dacă beneficiez de o dacea de lux?” - înfometaseră 
țara. „Şi nu se întrevede niciun sfârșit”, își spuse ea, „pentru 
corupţia asta, ca de altfel niciun sfârșit pentru viața mea de 
spioană”. Se întrebă dacă și generalul Korcinoi simţise la fel, 
dedicat acestei munci atât de periculoase, alimentat în mod 
ciudat de adrenalina de la miezul nopţii, totuși prins în cursă, 
fără nicio cale de ieșire. Dumnezeule, câtă nevoie avea acum de 
Nate! 

Toate astea îi trecuseră prin minte într-o secundă. Putin 
spunea ceva și ea se strădui să se concentreze. 

— Acum trebuie să așteptăm ca norocul să-i surâdă lui 
MAGNIT, zise președintele. Până atunci, colonele, vreau să 
reînnoiești legătura cu generalul chinez din MSS... cum îl 
cheamă? 

— Generalul Sun, preciză Dominika. 

— El susține că serviciul său are o problemă de 
contrainformaţii și dorește asistenţa noastră. Nu am nici cea mai 
mică încredere în ei. Vezi ce are sub unghii, află ce vrea de la 
noi. Nu ne trebuie surprize din partea Beijingului. Mense znaes 
krepce spiș, încheie președintele. Cu cât știi mai puţine, cu atât 
dormi mai bine. 

— Da, domnule președinte, zise Dominika. 

— lar acum, prânzul, rosti Putin. 

Porni înainte pe coridorul parchetat, cu pereţi albi ornați cu 
frunzulițe aurii, și ieși pe o terasă mare și însorită, înconjurată 
de o balustradă masivă, albă. In centrul terasei, sub un pavilion 
care se umfla în bătaia vântului, fusese pregătită masa pentru 
trei persoane, cu cristale scânteietoare și farfurii elegante, cu 
borduri albastru-aurii. Pe fiecare farfurie se găsea un vas 
ramekin, înfășurat într-un cuib de pânză albă ca zăpada. 
Dominika simţi aroma divină a cărnii de crab și a sosului 

Imperial. Preparatul din ramekin avea o crustă rumenă, iar sosul 
încă bolborosea pe margini. 

— Crab Imperial, exclamă Gorelikov. Minunat. Obișnuiam să-l 
mâncăm în Odessa în studenţie. 

— Încearcă și vezi dacă ăsta nu este mai bun, îl invită Putin. 

Carnea delicată de crab se topi în gura Dominikăi. Un 
Vernaccia bine frapat era vinul perfect și acceptă și al doilea 
pahar. Nu putea scăpa însă de imaginea Dariei Repina, pe care 
o avea mereu în fața ochilor, soarele dispăru în spatele unui nor 
și sosul Imperial picant din gura ei își schimbă gustul în cocleală. 

Dominika avea să adauge știrea despre asasinat în mesajul 
ascuns în termos pentru întâlnirea personală de a doua zi, dar n- 
avea să menţioneze numele lui Blohin. Bărbatul acela era alei 
și-și jură să-l ucidă pe sergentul losip Blohin cu propriile ei mâini 
într-o bună zi. 

e 

— Nu ţi-am zis că președintele este cu ochii pe tine? zise 
Gorelikov în mașina oficială când se întorceau la Moscova. 

Dominika zâmbi. 

— Este o onoare deosebită, spuse ea. Chiar nu-mi vine să 
cred. Și felicitări pentru medalia primită. 

Gorelikov înclină grațios din cap. 

— Pe de altă parte, adăugă ea, am fost ușor surprinsă să aud 
de Repina. Ce s-a-ntâmplat de fapt? Ai fi putut să-mi spui și mie, 
Anton, mai ales că mă întâlneam cu SUSAN. 

Gorelikov flutură indiferent din mână. 

— Repina începuse să facă de râs Federaţia Rusă, poporul rus 
și pe președinte. l-am trimis înainte emisari care i-au cerut 
discret să-și modereze activităţile și manifestările. A optat să ne 
ignore solicitările. R 

— Și atunci Blohin a fost însărcinat cu eliminarea ei? In 
America, în centrul New York-ului? Ce s-ar fi întâmplat dacă ar fi 
avut loc un accident? Eu consider asta securitate operativă 
necorespunzătoare. Ar fi trebuit să fi fost avertizată. Realmente. 

Bărbatul o bătu ușor cu palma pe mâna aflată pe suportul 
dintre ei. 

— Șlikov a garantat că, atunci când Blohin primește o 
misiune, accidentele sunt aproape imposibile. In plus, n-am vrut 
să te Împovărăm cu informații despre acțiune. Pari tulburată că 
ne-am ocupat de Repina. 

„Păşește cu grijă aici”, își spuse Dominika, „dar dovedește-ți 
fermitatea”. 

— Nu am nicio compasiune faţă de cetățenii care aduc 
prejudicii patriei noastre, minţi ea, dar vreau să-ţi spun ceva, 
Anton. Dacă aș fi știut despre planul pentru asasinarea Repinei, 
aș fi încercat să-l subminez. Rusia este talentată și ingenioasă 
când vrea să-și atingă obiectivele - și nimeni nu-l întrece pe 
președinte în privinţa asta -, dar uciderea disidenţilor pătează 
imaginea Federaţiei și-i transformă pe ei în martiri eterni. 
Trebuie să abandonăm vechile căi. 

Gorelikov o privi, apoi se întoarse și se uită pe geam. 

— Întâmplător, sunt de acord cu tine, șopti el, dar 
președintele știe ce vrea și deține experienţa necesară. l-am 
menţionat exact opiniile pe care le-ai exprimat tu acum, iar el 
înţelege costul și este dispus să plătească preţul. Kak 
auknetsea, tak i otKliknetsea, ce semeni, aia culegi. 

(J 

În ziua următoare, Gorelikov o chemă pe Dominika la Kremlin, 
aparent pentru a asista la o întrunire a Consiliului de Securitate, 
dar în realitate ca s-o prezinte celor mai puternici oameni din 
țară - o primă ieșire a viitorului director al SVR-ului în lumea lor. 
Silovikii aceştia puteau fi potențiali aliați sau, dacă interesele lor 
divergeau, adversari letali. În mod vădit, toți îl respectau pe 
Gorelikov și se întrebau dacă Dominika era mai mult decât o 
stea SVR în ascensiune sau doar noua amantă a președintelui. 
Absolut toți îi prețuiră pieptul generos, astăzi acoperit de o 
rochie din lână neagră, care-i accentua curbele. Primul dintre ei 
era Nikolai Patrușev, fost director al FSB, acum secretarul 
influent al Consiliului de Securitate, un individ cu păr rar, chip 
îngust și ridat, gura ca o despicătură pe faţă și nas coroiat de 
cazac, în spatele cărora strălucea un halo galben de șiretenie și 
neîncredere. A fost doar marginal politicos, după care i-a întors 
spatele. Periculos. 

Apoi Alexander Bortnikov, cu un halo neașteptat de azuriu, 
puternic și constant, care sugera gândire și consideraţie. 
Directorul FSB-ului avea 65 de ani, era slab și mai scund ca 
Dominika. Avea fruntea înaltă, lată, ochi albastru-cenușii, ale 
căror colţuri se încreţeau ori de câte ori zâmbea, nas borcănat și 
o aluniță mare pe obrazul stâng - avea ceva de prădător. 
Dominika știa că de profesie era inginer și se șoptea că el 

condusese operațiunea FSB-ului din Londra care presărase în 
ceaiul de după-amiază al disidentului Litvinenko, fost ofițer KGB, 
suficient poloniu-210 letal cât să încălzească vreme de o lună un 
bloc de apartamente din Voronej. Dominika știa că Bortnikov era 
înţelept, șiret, precaut și viclean; avea să fie omologul ei în 
serviciul de securitate internă dacă ea urma să câștige postul de 
director și portofoliul de spionaj extern al SVR-ului. Femeia 
decise să stabilească o relaţie bună cu el. 

Și, în sfârșit, Igor Korobov, general-locotenent al forţelor 
aeriene și director al GRU, în uniformă scrobită, cu ţeasta rasă, 
ochi albastru-oţel și aura verde a trepidaţiei profesionale pe care 
i-o dădea funcţia de șef al spionajului militar într-un club format 
din foști KGB-iști. Maiorul Șlikov se învârtea în jurul lui Korobov, 
căutând fără doar și poate să-i intre în graţii. Korobov o salută 
rigid din cap pe Dominika, dar Șlikov o ignoră. „Ai încercat să 
mă torpilezi în New York, nenorocitule”, se gândi femeia. „Mai 
rău, l-ai asmuţit pe Blohin împotriva mea - dacă i s-ar fi ivit 
ocazia, m-ar fi lichidat într-o fundătură după ce a eliminat-o pe 
Repina”. Măsură distanța care o despărțea de zâmbetul lui 
superior de pe faţă. 

Gorelikov păși între ei înainte ca Dominika să-și poată vâri 
unghia degetului mare în ochiul lui Șlikov și-i șopti să ocupe un 
loc lângă perete, în spatele lui, iar Putin anunţă începerea 
ședinței. În următoarele două ore absolut ireale, Consiliul 
discută despre Operaţiunea OBVAL (Alunecare de teren”), 
concepută, perfecționată, planificată și propusă de Șlikov, care 
garanta succesul ei și rezultate incredibile. Acţiunea sub 
acoperire, prin care arme și explozibile rusești aveau să fie 
furnizate clandestin separatiștilor din gherila kurdă, pentru a fi 
utilizate în atentate teroriste în Istanbul în vederea destabilizării 
Turciei, era o măsură activă masivă, aflată la extremitatea 
spectrului. Gorelikov și Bortnikov se opuneau planului, amândoi 
atrăgând atenţia că aspectul militar era foarte riscant și că o 
asemenea operaţiune de înarmare a unor rebeli era de un 
primitivism amuzant, specific sovieticilor din anii 1960. 
Bortnikov o numi o aventură nesăbuită - cu atât mai mult în 
Turcia, unde poliţia și serviciile de securitate erau vigilente și 
agresive. Generalul-locotenent Korobov îi contrazise, susținând 
că respectiva insurgență va destabiliza flancul sudic al NATO, o 
temă care, toţi știau, va atrage bunăvoința președintelui. Ce 

cale avea să aleagă? 

Dominika îl zări pe Putin privind-o din capătul opus al mesei. 
Ce avea să facă dacă Fluturele Alb (una dintre poreclele 
președintelui din anii petrecuţi în KGB) încerca să pună un picior 
peste ea într-o noapte în dacea ei de lux? 

lar apoi se întâmplă. Gorelikov se lăsă pe spate spre ea și fi 
șopti: 

— Tu ce părere ai? 

— Da, colonele, rosti Putin din capul mesei. Tu ce părere ai 
despre OBVAL? 

Douăzeci de chipuri se întoarseră s-o privească. „Boje moi, 
Doamne Dumnezeule”, își zise ea. 

Privi în jurul mesei, apoi se uită direct la Șlikov, așezat în 
spatele șefului său. 

— Strici porosenka, rosti Dominika. E ca și cum ai încerca să 
tunzi un porc - multe ţipete, dar foarte puţină lână. O acţiune 
nebunească, în plus, lesne de contracarat de Turcia și Statele 
Unite. ` 

„Mai ales când îl voi alerta pe Benford”. In jurul mesei 
răsunară râsete, iar șiretul Bortnikov de la FSB o privi din nou cu 
atenţie.  Gorelikov era încântat. Contingentul GRU  tăcu 
posomorât. Putin stătea cu mâinile încrucișate, cu chipul său 
impasibil de Stonehenge. 

Dominika înțelese că era atrasă în prima ei intrigă din 
Kremlin. Gorelikov intenţiona să uzurpe cazul MAGNIT, iar Șlikov 
trebuia îndepărtat. Discreditarea planului său paramilitar din 
Istanbul era un început. 

Dominika îl studie pe aristocratul Anton, îi văzu haloul 
albastru pulsând și-i citi gândurile. De ce o adusese pe ea aici? 
Deoarece, ca șef al contrainformaţiilor în Direcţia KR, Dominika 
putea critica în mod credibil abilitatea lui Șlikov, planificarea 
operativă și raţionamentul logic dacă existau erori. Gorelikov 
știa că femeia se va alinia de partea lui. El mai știa că atitudinea 
grosolană și dispreţuitoare a lui Șlikov îl transformaseră într-un 
oponent; da, într-atât de iute se stabileau taberele în aceste săli 
ornate. Aliați, concurenţi, propriul interes, ranchiune personale, 
curse întinse în carieră și feude de sânge; acesta era mozaicul 
învolburat al politicilor Kremlinului. 

— Șefii știu despre cazurile MAGNIT și academicianul Ri? îl 
întrebă Dominika pe Gorelikov când rămaseră singuri. 

Ea urma să se întâlnească peste zece zile cu Ri. loana era 
deja în Viena și pregătea casa de pe Dunăre. Dominika îi 
reaminti lui Gorelikov că trebuiau să acorde prioritate cazurilor, 
sperând să obţină un nume pentru MAGNIT, însă Anton era 
precaut. 

— Cu excepţia celor din GRU, nimeni nu știe despre MAGNIT și 
noi nu vom anunţa nimic deocamdată, mai ales după 
evenimentele recente. Cu timpul, câţiva membri ai Consiliului de 
Securitate vor fi informați, dar nu toţi. 

— Ce evenimente? 

— Aseară am primit un raport de la SUSAN. Sursa MAGNIT 
este luată în calcul de președintele Statelor Unite pentru a face 
parte din administraţia sa. Nimic specific, dar este ceva fără 
precedent - Kandidat Kremlevskogo, candidatul Kremlinului, să 
ajungă la Washington. Este posibil ca lui MAGNIT să i se ofere 
ceva important. Vom aștepta cu răbdare și vom vedea care ne 
va fi recolta. 

— Eu voi fi informată până la urmă despre MAGNIT? Sau nu 
trebuie să-ntreb asta? 

„Fii directă, tainică, puţin înţepătoare; asta-i place lui”. 

— Bineînţeles că vei fi informată, după ce cazul se va 
stabiliza, răspunse Gorelikov, amuzat de curajul ei. Președintele 
este întrutotul de acord. MAGNIT a devenit acum un caz politic, 
un caz pentru director, de care președintele vrea să se ocupe un 
ofițer pentru agenţii ilegali. Nu tu. Nu eu. Doar SUSAN. Punct. 

Gorelikov tocmai îi dăduse prima frază din paginile 
suplimentare pe care trebuia să le pregătească pentru întâlnirea 
personală de a doua zi cu un ofițer din Staţia Moscova: MAGNIT 
este candidatul Kremlinului. Dominika schiță în minte 
informațiile suplimentare: întâlnirea din Viena cu Ri, dacea ei de 
la Marea Neagră, asasinarea Repinei, planul lui Șlikov de 
atentate teroriste în Istanbul, predicția lui Gorelikov că ea va 
obține postul de director al SVR-ului. Avea să fie nevoie de un 
termos mai mare. 

Dominika era tulburată; se adunau prea multe. Putin era ca 
un viscol siberian care se revărsa peste stepe, îndreptându-se 
către micuța cabană, un viscol ale cărui degete de gheață aveau 
să se strecoare pe sub streșini, să smulgă acoperișul, să facă 
țăndări ușa zăvorâtă și să năruie pereţii pentru a devora 
făpturile ghemuite înăuntru. Bereghites, ai grijă, Benford, 

viscolul se apropie. 


CRABUL IMPERIAL AL LUI PUTIN 


Într-un castron, amestecați ardei roșu gras tăiat 
mărunt, pătrunjel tocat, zeamă de lămâie, ou crud, 
praf de muștar, paprika, sare de țelină, foi de dafin, 
piper negru, piper roșu, sos Worcestershire, maioneză 
și unt topit, apoi bateti până la omogenizare. Adăugați 
cu grijă carnea de crab, apoi umpleți vasele ramekin 
folosind o lingură și dati la cuptor la foc mediu spre 
tare, până începe să fiarbă. Într-un castron separat, 
preparati sosul Imperial, amestecând maioneză, 
smântână, zeamă de lămâie și sos Worcestershire. 
Acoperiţi fiecare vas cu sos Imperial, pesmet înmuiat 
în unt și paprika, și tineti sub broiler până se 
rumenește. Serviti cu salată verde. 

13. 


Inamici naturali 


Ricky Walters detesta să se urce în portbagajul unui 
automobil înfășurat într-o pătură spaţială argintie și creponată, 
cu genunchii îndoiți pentru a avea loc înăuntru, cu fundul presat 
dureros de roata de rezervă. Începea aproape imediat să 
transpire, pe de o parte din cauza nervilor și pe de altă parte din 
cauza căldurii corporale înăbușite. Cu trei ani în urmă, un 
dezertor le dezvăluise anchetatorilor săi din CIA că FSB-ul 
deţinea apartamente vizavi de complexul ambasadei de la 
Moscova din care scana cu dispozitive pe bază de infraroșu 
mașinile diplomaților americani pentru a determina dacă în 
portbagaj apărea o sursă de căldură, ceea ce ar fi indicat că un 
ofițer CIA se ascunsese acolo (Cine altcineva putea să fie? 
Aristocraţii din Departamentul de Stat n-ar fi acceptat nici în 
ruptul capului să se joace în felul acesta de-a hoţii și vardiștii) 
pentru a încerca să „evadeze”, ca să scape de filaj pentru a se 
întâlni cu un agent rus și a fura secrete naţionale (care erau la 
fel de numeroase în Putinstan pe cât fuseseră în bârlogul ursului 
pe timpul Uniunii Sovietice). Pătura spaţială nu permitea 
iradierea căldurii corporale, astfel că, în lumina infraroșie, 
portbagajul ar fi apărut rece și gol. 

La amiază, Walters a fost scos din garajul subteran al 
ambasadei în portbagajul sedanului Honda al ofițerului consular 
junior (un coleg de Staţie) de către soţia în vârstă de 27 de ani a 
ofițerului, Helen (care fusese și ea instruită timp de câteva luni 
în detectarea filajului). Gemenii de doi ani ai cuplului 
bolboroseau fericiți pe bancheta din spate, în timp ce Helen își 
verifica atentă spatele în oglinzile retrovizoare, într-o succesiune 
de viraje, îndreptându-se către mallul Pasajul Smolensk din 
Arbat, o suită sclipitoare de magazine, accesibile doar soțiilor 
zvelte ale oligarhilor și soțiilor mai puţin zvelte, cu glezne 
groase, ale miniștrilor și conducătorilor de firme industriale, ale 
căror poziţii le asigurau venituri dispensabile satisfăcătoare, 
însușite din sipetele Statului. 

O ultimă verificare a automobilului Lada care mergea în 
spatele ei de două intersecţii - negativ, în după-amiaza asta 
Helen scăpase complet de „codițe” -, după care Honda intră pe 
rampa spre parcarea subterană, iar femeia puse CD-ul favorit al 
gemenilor - Raffi cânta despre roţile unui autobuz care se-nvârt 
și se-nvârt, muzică la care gemenii i se alăturară plini de 
entuziasm (cu cât era mai mult zgomot pentru microfonul 
amplasat de FSB în mașină, cu atât mai bine) - ceea ce însemna 
„pregătește-te!” pentru Ricky, care asculta din portbagaj. Helen 
dădu colțul pe rampă, complet ecranată în poziţia aceea, scoase 
CD-ul (semnalul „du-te!”) în ţipetele de dezamăgire ale 
gemenilor, deschise portbagajul și trase frâna de mână, pentru 
a încetini mașina fără să declanșeze luminile stopurilor. Ricky 
aruncă pătura, se rostogoli peste marginea portbagajului, îl 
închise și se repezi printr-o ușă de serviciu, urcă pe o scară 
scurtă, după care ieși pe stradă. Timpul scurs: patru secunde. 
Helen continuă netulburată, parcă mașina și apoi hoinări prin 
magazine cu căruciorul cu două locuri. Pe stradă, Ricky purta o 
șapcă din pânză în stil sovietic, pantaloni din bumbac reiat 
murdari, o jachetă căptușită ușoară, ruptă la un umăr, și o 
pereche de Duolang zgâriate, „ghete rezistente la acizi” 
importate din China. 

In timp ce mergea cu capul plecat, își strecură role de silicon 
între gingii și obraji, apoi își puse o pereche de ochelari cu 
lentile fără dioptrii pentru a părea mai vârstnic și mai solid. leşi 
din cartierul de lux Arbat, intră în districtul Hamovniki și merse 
fără grabă pe Ostojenka Uliţa, o stradă comercială largă. La 
jumătatea ei, Walters intră într-o cabină telefonică publică de un 
roșu-strălucitor și-și privi ceasul. Avea patru minute la dispoziţie. 
Walters zări micuța Skoda hatchback bleumarin, prăfuită, care 
se apropie și trase lângă trotuar, pe torpedo se afla o cutie de 
batiste nazale. Totul în regulă. Ricky ridică telefonul din furcă, 
apoi îl puse la loc. În regulă din nou. Bărbatul se duse la mașină 
și se urcă lângă șofer, aplecându-se doar atât cât să-și 
camufleze profilul, iar mașina se puse în mișcare. Simţi husa de 
plastic de pe scaun, o protecție împotriva prafului pentru spioni, 
deși straiele lui rusești cu care se deghizase fuseseră ţinută în 
Stație și nu prezentau riscul de a fi contaminate. 

Această operaţiune, de preluare cu mașina de către un agent, 
era extrem de periculoasă, pentru că un ofițer CIA care putea fi 

recunoscut se afla în vehiculul său, ale cărui plăcuțe de 
înmatriculare îl puteau da de gol - era ca și cum ai fi scris 
numele acestuia cu litere de-o șchioapă pe flancul mașinii. In 
general, se prefera procedura inversă - preluarea cu mașina de 
către ofițer - însă și așa existau riscuri: aveai o sursă delicată 
într-un vehicul cu plăcuțe de înmatriculare diplomatice 
americane. 

— Alegeţi-vă singuri otrava, le spusese cândva Gable lui Nash 
și Dominikăi în cursul unui exercițiu practic. Nu contează cine-i 
șoferul și cine-i luat de pe stradă. Aveţi naibii grijă s-ajungeţi 
curați acolo, amândoi. Asta-i tot ce contează. 

Walters privi spre DIVA, care, așa cum îi spusese șeful lui în 
seara trecută, era „etalonul aur” absolut, așa că să nu faci nicio 
greșeală, niciuna, pentru că, dacă rata misiunea asta din cauza 
unei erori profesionale, avea să plimbe mopul prin recepţia 
Cartierului General CIA, asigurându-se că Marele Sigiliu CIA de 
pe marmura terrazzo strălucea impecabil când îi sosea 
schimbul. Nicio presiune, ai grijă, și distrează-te. 

Walters nu știuse la ce să se aștepte: la un șoarece de 
bibliotecă sau la o administratoare rotofeie, dar în niciun caz la 
această Venus de la volan cu profil elenic clasic, buze ca 
petalele de floare, păr castaniu-strălucitor strâns în coc 
deasupra capului, concentrată asupra traficului, cu ochii de un 
albastru-electric care se  mișcau întruna între oglinzile 
retrovizoare. Mâinile elegante ale femeii țineau volanul ca un 
profesionist, la ora două și zece, iar mașina se deplasa cu 
agresivitate, ieșind lin din district, la est pe al treilea inel 
ocolitor, strecurându-se prin traficul albăstrui de la gazele 
eșapamentelor, după care reveni iarăși pe Liuosinovskaia Ulița, 
în sud spre parcul Kolomenskoe de 390 de hectare de pe malul 
râului. DIVA opri, coborâră din mașină și merseră grăbiţi prin 
mulţimea de turiști - nimeni nu-i băgă în seamă - pe lângă 
Biserica Înălţării, albă ca osul, și ornatul palat din lemn din 
secolul al XVII-lea al ţarului Alexei |, ticsit de frontoane, cupole în 
formă de bulbi de ceapă și clopotniţe. DIVA îl conduse pe Ricky 
pe o pantă abruptă și împădurită spre un pârâiaș, mărginit de 
poteci acoperite de mușchi. In codrul acela des, se făcu brusc 
întuneric, rece și... o tăcere totală. Peste firicelul de apă atârna 
o pâclă ușoară și Walters privi în jur, așteptându-se să vadă trei 
vrăjitoare amestecând într-un cazan care clocotea. Ricky știa că 

în vâlceaua aceasta lugubră și împădurită puteau petrece mai 
mult de cele patru minute cerute pentru întâlniri. Era o protecţie 
excelentă. 

— Cam sinistru pe-aici, rosti el în engleză; nu știa boabă de 
rusă. Probabil că am putea stabili câteva locuri pentru cutii 
poștale oarbe pe termen lung. 

— Râpa Golosov, zise DIVA uitându-se într-o parte și-n alta, un 
loc faimos pentru moscoviți. Aici se află stânci sacre, izvoare 
naturale sfinte și povești despre fantome ce apar din cețuri. 
Mulţumesc că ai venit. N-ai avut probleme să scapi de filaj? 

„Băiatul ăsta din CIA pare isteț, este calm și se descurcă bine 
pe stradă. Nu-i ca bratok, dar e solid”. 

Walters clătină din cap și deschise fermoarul rucsacului, 
revizuind în minte agenda întâlnirii. 

— Eu vă mulțumesc, doamnă colonel, pentru tot ce aţi făcut. 
Nu cunosc decât o mică parte din serviciile pe care le-aţi adus, 
dar îndeajuns ca să-mi dau seama de valoarea lor. 

„Un seducător, ca Nathaniel Nash”, se gândi Dominika. „Are și 
același halo purpuriu. Pasiona!”. 

— Spune-mi Dominika, rosti ea. Ai adus echipamentul 
înlocuitor? 

ÎI văzu cum se schimbă la faţă. Ricky îi povesti rapid despre 
situația CARS și adăugă că Simon Benford se străduia să-i 
procure cât mai repede posibil echipamentul de comunicaţii. 
Până atunci, domnul Benford dorea ca ea să poarte un 
dispozitiv. Îi întinse un ceas sport masiv, aflat într-o punguliţă de 
plastic, protecţie împotriva metka. 

— Voi vorbiţi serios? exclamă Dominika. 

Băgă grijuliu două degete în punguliţă, scoase ceasul și-l 
pipăi. Walters se grăbi să explice. 

— Fără CARS, va trebui să recurgem la întâlniri personale - 
sau la cutii poștale oarbe - ca să transmitem informații și 
cerinţe. Știi toate siturile pentru semnale de urgenţă, da? 

Dominika aprobă din cap. 

— Ceasul este ceva diferit, zise Walters, o baliză pentru 
urgențe. Se conectează la ceva numit sistem de salvare Cospas- 
SARSAT, care este un detector de salvare maritim cu capacitate 
GPS. Frecvența balizei e codificată și se schimbă permanent. 
Pentru receptoarele din jur pare un simplu zgomot de fond. Nu 
poate fi triangulat. 

— Foarte frumos, dar care-i scopul lui? 

Walters nu știa cât de energic se împotrivea Dominika 
exfiltrării. 

— Este un declanșator pentru exfiltrare. Dacă activezi baliza 
și noi geolocalizăm semnalul în Moscova, vom verifica în fiecare 
zi la ora 21:00 situl de preluare din centru, zise el citind de pe o 
tabletă mică. ÎI ţii mine, da, cabinele telefonice gemene din 
dreapta intrării în staţia de metrou Filevski Park? Este la mai 
puțin de un kilometru de apartamentul tău actual. Dominika 
încuviință din cap. Dacă îţi geolocalizăm baliza lângă St. 
Petersburg, folosim Ruta Roșie Doi. Ştii situl ăla. Dacă baliza ta 
transmite de la Capul Idokopas, desemnat ca sit de exfiltrare de 
la Marea Neagră, aștepți pe plajă ca să fii preluată. 

— Din nou exfiltrare? Alt submarin? întrebă Dominika și glasul 
îi deveni brusc tăios. 

Își aminti cum salvase odată un agent CIA demascat, 
aducându-l la un minisubmersibil operat de trupele SEAL ale 
marinei în golful Neva, lângă St. Petersburg. 

— Nu, asta-i altceva, zise Walters transpirând în ciuda aerului 
rece din râpă. Trecu cu degetul peste ecranul tabletei. 
Deplasarea unui minisubmarin cu echipaj durează, iar el în sine 
este lent. Acum avem ceva nou care-i permanent disponibil și 
foarte rapid. Vei fi luată de pe plajă cu o ASFE, o ambarcaţiune 
de suprafaţă fără echipaj. 

Îi arătă imaginile filmate ale unei șalupe lungi de 15 metri, 
foarte joasă, cu punte liberă, complet cenușie, cu modele 
sinusoidale alb-negru pentru camuflaj. Dominika îl privi pe 
bărbat. 

— Vrei să-mi spui că barca asta nu-i condusă de nimeni? Că n- 
are echipaj? 

Ricky își înăbuși emoția. Gable îl avertizase că DIVA își putea 
ieși foarte repede din sărite. 

— Este controlată cu precizie de computer, ghidată prin 
satelit, nedetectabilă de radar, poate să aștepte oricât și este 
disponibilă oricând, îi explică el. Cu platforma asta, exfiltrarea 
maritimă de la palatul lui Putin de la Marea Neagră devine o 
opţiune viabilă. 

— Eu voi fi acolo doar în cursul recepţiei de patru zile a 
președintelui, în noiembrie, rosti Dominika. În plus, gospodin 
Benford îmi cunoaște foarte bine părerea despre fugă și 

dezertare. Nu ţi-a mențţionat-o? 

— Imi pare rău, nu-nţeleg, zise Walters, străduindu-se să ţină 
situaţia sub control. 

„Coordonarea agentului! Seamănă mai degrabă cu cântatul la 
un fluier pungi în faţa unei cobre care se leagănă”. Scotoci 
grăbit în rucsac și scoase alt plic din plastic. 

— Tu aștepți pe plajă, indiferent dacă este zi sau noapte, și 
porţi ochelarii ăștia de soare cu infraroșu, așa c-o să vezi 
stroboscopul IR al ASFE-ului de la doi kilometri depărtare pe 
mare. Stai pur și simplu pe loc și ambarcaţiunea se va orienta 
după ceasul tău. Va veni pe plajă, va luneca până la tine fără 
zgomot, ca un căluţ care-ţi amușină cu botul palma în căutarea 
unui cub de zahăr. Urci treptele de la pupă, deschizi trapa punţii 
și intri; să ai grijă la cap, fiindcă locul e strâmt. Acolo există un 
scaun care se poate lăsa pe spate, cu centură de siguranţă, 
căști, mâncare, băutură și un termostat. Închizi trapa și ASFE va 
face restul. 

Bărbatul îi arătă și alte imagini. 

— Și unde ar trebui să mă ducă chestia asta? 

— La viteza de 50 de noduri, vei ajunge în exact 24 de minute 
la punctul de rendez-vous, aflat la 30 de kilometri în larg, 
anunţă Walters mândru. 

— Unde voi, domnilor, mă veți întâmpina la bordul navei 
marinei și, de la balustradă, vom privi toţi cum, pe măsură ce ne 
îndepărtăm, Rodina mea dispare pentru totdeauna dincolo de 
orizont, continuă Dominika pe un ton plictisit. lar eu îmi voi fi 
abandonat realmente patria. 

„Agent sictirit”. Walters nu-și putea reaminti ca situaţia 
respectivă să fi apărut în exerciţiile cu diverse scenarii de la 
Fermă. 

Căută să găsească cuvintele potrivite. 

— Doamnă colo... vreau să zic Dominika, ăsta e un plan de 
exfiltrare. În cazul unei urmăriri periculoase, ca să te ducă într- 
un loc sigur. 

Ea clătină din cap, renunțând să-l contrazică, și-i întinse 
termosul. Walters îl șterse cu atenţie, ca să-i înlăture 
amprentele. 

— Intre pereţii dubli sunt șase pagini scrise la un rând pe 
ambele părți. Dacă-l lovești pentru a-l sparge... 

— Știu trucul cu termosul, zâmbi Walters. Altceva? 

— Te rog să-i spui lui gospodin Benford că peste zece zile voi 
fi în Viena ca să mă întâlnesc cu nord-coreeanul. Voi telefona ca 
să confirm hotelul, dar anterior am folosit König von Ungarn, de 
pe Schulerstrasse, în spatele Catedralei Sf. Ștefan. Te rog să-i 
transmiţi că, în opinia mea, profesorul Ri va accepta 
introducerea unui alt participant la informare. Noi am mai 
procedat așa, domnul Nash jucând rolul unui ofiţer rus, asta 
pentru că știe limba rusă. In cazul acesta va fi mai ușor, 
deoarece întâlnirile noastre se vor desfășura în engleză. CIA 
poate expune fără riscuri propriile voastre solicitări către nord- 
coreean. 

Walters aprobă din cap. 

— Dacă stabilești contactul în engleză, atunci orice analist 
nuclear poate... 

— Aş prefera ca ofiţerul respectiv să fie Nathaniel Nash, îl 
întrerupse Dominika. Noi doi am lucrat mulţi ani împreună și 
suntem compatibili. 

Walters introduse pe tableta sa rugămintea - solicitarea - 
Dominikăi, neștiind că expresia „suntem compatibili” se va lăsa 
cu priviri amuzate la Cartierul General, întrucât nu avea habar 
de relaţia interzisă. Femeia asta era într-adevăr deosebită. 

— Voi transmite, zise el. 

Dominika se întunecă la chip și glasul îi scăzu în intensitate și 
deveni grav. 

— De asemenea, te rog să-i spui că pot confirma că 
președintele Putin a aprobat asasinarea disidentei Daria Repina 
în New York. 

— Crima aceea a creat panică în Washington, spuse Walters. 
Ziarele au vuit. Cine a fost autorul? 

— Nu contează numele lui. Știu cine este responsabil și mă 
voi ocupa de el. 

— O să le spun, încuviinţă Ricky, gândindu-se: „Amazoana 
asta vorbește cât se poate de serios. Uită-te la faţa ei”. Cred că 
ar trebui să spun, ca să fie consemnat, că n-ar trebui să încerci 
niciun fel de acţiune periculoasă sau riscantă împotriva 
asasinului. Ești prea valoroasă și... 

— ... şi o femeie fragilă? continuă Dominika. 

Walters ridică braţele, cerând armistițiu. Tableta lui, un 
dispozitiv TALON de generaţia a doua, le înregistra conversaţia, 
procedura standard pentru cazurile cu coordonare 

restricționată. „Când o s-o vizioneze, ar trebui să primesc o 
medalie dacă închei întâlnirea asta fără ca DIVA să-mi tragă un 
pumn în față”. 

— Nu-i deloc așa, rosti el, gândindu-se disperat la cuvântul 
potrivit. Am vrut să spun doar că ești prea prețioasă pentru noi. 

Prețioasă. Fericit cuvânt. 

Chipul DIVEI se destinse. 

— N-am intenţionat să mă răstesc la tine, se scuză ea, însă 
redeveni imediat serioasă. Următorul element: am scris detaliile 
unei acţiuni GRU sub acoperire în Turcia. S-a propus furnizarea 
de arme și explozibile separatiștilor kurzi din Istanbul. In ciuda 
obiecţiilor serviciilor de informaţii, președintele Putin a aprobat 
aseară operaţiunea. Am inclus toate detaliile. 

— Sunt o mulţime de informații. Rapoartele tale vor fi trimise 
la noapte, o asigură Walters și puse termosul în rucsac. 

— Încă ceva. Cunoști situaţia sursei numite MAGNIT? 

Dominika știa predilecţia lui Benford pentru compartimentare 
și nu dorea să spună prea multe. Walters încuviinţă din cap. 

— Simon Benford m-a informat prin telefon securizat când am 
fost desemnat să mă întâlnesc cu tine. Cunosc situația generală 
în aceeași măsură ca oricare dintre noi. 

— Eu am raportat tot ce am auzit, preciză Dominika, dar te 
rog, subliniază-i lui Benford că sursa MAGNIT este nominalizată 
pentru un post nespecificat în administraţia prezidenţială. 
Kremlinul este foarte entuziasmat. Eu nu am aflat încă 
identitatea lui MAGNIT. 

— Asta va crea furtună în Cartierul General, zise Ricky. 

— Furtuna va fi și mai mare dacă MAGNIT începe să-mi 
citească rapoartele informative din noua sa poziţie și începe să 
le trimită la Moscova. 

Pentru prima dată în cariera lui recent începută, Ricky 
înţelese și aprecie pericolul glacial în care femeia aceasta și toți 
agenţii trăiau zi de zi și se minună de curajul necesar pentru a-și 
continua misiunea. 

Privi cronometrul pe care-l pornise pe tabletă. 

— Au trecut 15 minute și ar trebui să plec, zise el, apoi își 
aminti de o ultimă problemă. Domnul Benford te roagă să afli - 
când poţi - cine a fost în spatele decesului directorului nostru, 
Alex Larson. Este obsedat de acest subiect. 

Dominika își lăsă privirea în jos. 

— Te rog să-i spui lui Simon că numai președintele putea să 
dea un asemenea ordin. Bănuiesc că Anton Gorelikov ar fi fost 
însărcinat cu conceperea unui plan de genul acesta. Voi 
confirma. Când voi putea. 

Walters aprobă din cap. 

— Vei sta de vorbă cu Nash peste zece zile. 

Dominika nu-i putea strânge mâna; auzise că FSB-ul nu mai 
utiliza metka după ce efectele sale împotriva unor diplomaţi 
occidentali se transformaseră într-o poveste internaţională 
stânjenitoare în anii impetuoși ai glasnostului, totuși CIA își 
continua protocolul profilactic. 

— Tu crezi că Putin nu va-ncepe din nou să ne dea cu spray în 
fund? pufnise Gable. 

Când avea să-l revadă pe Nate în Viena îl va întreba dacă 
utilizarea prafului de spioni dăduse rezultate în privința lui 
SUSAN. 

Nate al ei. Oricât de mult o înfuriase în Atena, îi ducea dorul și 
tânjea după el. 

Acum îi zâmbi americanului tânăr. 

— Ştii drumul de întoarcere? Ai grijă de termos. Și mulțumesc 
pentru ceas și ochelari. 

Walters își puse rucsacul în spate. 

— Ai grijă, Dominika, zise el. Dacă ai nevoie de mine, eu vin 
oricând și oriunde. În fiecare zi o să verific siturile pentru 
semnale. 

Se întoarse și dispăru după un cot al potecii de pe malul 
pârâiașului, învolburând ceața de pe sol la fiecare pas. „Fie ca 
una dintre fantomele tătare din secolul al XVII-lea care trăiesc în 
Râpa Golosov plină de mușchi să te ducă în siguranţă acasă”, se 
gândi Dominika în urma lui. 

e 

Benford tuna și fulgera în biroul său, determinând-o pe Dotty, 
care-i era secretară de opt ani, să-i avertizeze, clătinând din 
cap, pe diverșii ofiţeri din DCI care doreau să vorbească cu șeful 
în dimineața asta. 

— Mai bine nu; poate mai spre după-amiază, era refrenul 
șoptit. 

Informația cea mai recentă sosită de la Dominika despre 
faptul că MAGNIT intrase în opţiunile președintelui pentru un 
post important ar fi trebuit să ușureze posibilităţile de filtrare, 

totuși el avea nevoie de un nume. Benford deja suspecta și se 
temea de tot ce putea fi mai rău: postul liber important spre 
care Kremlinul îl dirija pe MAGNIT era cel pe care rușii înșiși îl 
creaseră prin asasinarea prietenului său Alex Larson - DCIA. El 
știa că era în căutarea unei persoane cu experienţă care, 
cândva în decursul ultimului deceniu, avusese suficiente 
cunoștințe despre tunul electromagnetic al marinei americane 
pentru a raporta detalii tehnice rușilor. Teoretic, acum putea 
elimina zeci de membri din personalul marinei - ofiţeri, 
cercetători și contractori civili - deoarece era improbabil ca 
vreunul dintre ei să fie alesul președintelui. Sau era oare cineva 
la care ei nu se gândiseră? Dintre cei zece-doisprezece 
funcționari de rang înalt, doar actualul secretar al 
Departamentului Energiei fusese ocazional informat despre tun, 
dar acesta petrecuse mulţi ani în alte departamente, cu alte 
proiecte. Potrivit Dominikăi, MAGNIT era o sursă care raporta 
activ de un deceniu. O anomalie. Era oare posibil ca DIVA să fi 
transmis informaţii greșite? Și mai amenințătoare era ipoteza ca 
nemernicul acela de Anton Gorelikov să transmită versiuni ale 
aceleiași informaţii către persoane diferite - în cadrul Jocului, 
așa ceva se numea „clisma cu bariu” - ca un test de loialitate, 
pentru a vedea care dintre versiuni ieșea apoi la suprafaţă și a-l 
acuza pe trădător. 

La Londra, MI6 numea capcana cu bariu „testul cu vopsea 
albastră”, descriind metaforic același principiu de prindere a 
cârtiţei ca un procedeu prin care se toarnă vopsea albastră într- 
o conductă pentru a vedea din care robinet din aval va ieși până 
la urmă vopseaua. Cu câţiva ani în urmă, la o întrunire a 
serviciilor de contrainformaţii, Benford declarase că 
terminologia engleză era idioată, atrăgând atenţia că 
majoritatea conductelor - mai ales canalizarea uzată din Marea 
Britanie și Europa - se înfundau sau se spărgeau în subteran și 
că metafora unei clisme cu bariu era mai pe gustul lui. 

— Simon, asta pentru că tu ești un sondor, comentase C, șeful 
Celor Șase, un argou pe care Benford nu-l înțelesese și nimeni 
nu-i spusese că însemna „poponar”. 

Slavă Domnului pentru relația specială, rasuflaseră ușuraţi 
britanicii din încăpere. 

Gable și Forsyth se întâlniră cu Benford pentru prânz în sala 
de mese a executivilor din Langley, unde făcură schimb de idei 

și teorii. Încăperea elegantă - la fel de îngustă ca un vagon 
restaurant - de la nivelul șapte din Cartierul General avea 
vedere panoramică peste râul Potomac mărginit de arbori, iar 
mesele erau foarte apropiate, astfel că nou-sosiţii erau nevoiți 
să treacă printre ele, salutându-și din cap prietenii sau 
ignorându-și dușmanii. Toţi îi vedeau pe toți și toţi vedeau cu 
cine stătea fiecare la masă, astfel încât cabalele, clicile și găștile 
executivilor din Langley erau cunoscute tuturor. Benford 
comandă paste cu anșoa, pătrunjel, pangrattato și lămâie, în 
timp ce Forsyth alese crab bisque, iar Gable creveţi la grătar. 

— Asta mă alarmează, zise Benford, înfulecând pastele. O 
cârtiţă rusă ar putea ajunge în cabinetul prezidenţial. 

Gable înfipse furculita într-un crevete. 

— Ce nu pricep, rosti el gânditor, este că Dominika zice că 
nemernicul lucrează de un deceniu. Asta-nseamnă că pe rusnaci 
îi interesa jobul lui anterior. 

— Eu mă tem să nu fie o capcană, un test înainte ca Putin s-o 
numească director la SVR, comentă Forsyth. Hristoase, și noi ne 
verificăm oamenii înainte de a-i numi la conducere. La fel de 
bine o poate face și Kremlinul. 

Șeful Biroului de legătură cu Congresul, Eric Duchin, un 
carierist fără scrupule, băgăreţ și bârfitor, sosi însoţit de un alai 
de lingușitori și începu să treacă printre mese, oprindu-se să se 
salute cu șefi de divizii, printre hohote de râs și chicote sonore. 
Duchin se opri la masa lui Benford, înconjurat de acoliţii lui 
sarcastici, care erau porecliţi „nesuferiţii” pe etajele operativilor. 
Duchin avea o ţeastă în unghiuri drepte ca Gumbyf, păr des și 
alb ca zăpada și fața îngustă. Studenţii de la Fermă îl porecliseră 
„beţișorul de urechi”. 

— Salut, Simon, dădu el din cap. 

— Salut, Eric, răspunse Benford. 

Tăcere. Gable se jucă cu frigăruia pe care-i fuseseră serviţi 
creveții. 

— Convoc o ședință vineri, zise Duchin în cele din urmă. SSCI, 
Comisia pentru Informaţii a Senatului, dorește ca Agenţia să 
organizeze briefinguri pentru posibilii candidaţi la postul de 
director. Doar o prezentare scurtă. Comitetul vrea ca toți 


S Personaj de animaţie din argilă verde, creat și modelat de Art Clokey, care a făcut 
obiectul a două seriale de televiziune americane și al unui film de lung metraj. 
(n.red.). 

candidaţii să fie capabili să discute despre operaţiunile curente 
în timpul audierilor cu ușile închise, inclusiv giumbușlucurile tale 
rusești. 

Benford puse furculita pe masă, optând să ignore cuvântul 
„giumbușlucuri”. 

— Să înțeleg că se vor oferi informări operative mai multor 
indivizi, dintre care unul singur va fi confirmat până la urmă ca 
director al CIA? Protocolul este de a ţine un briefing limitat 
pentru candidatul final, și doar aceluia. 

Duchin strânse din umeri. 

— Secretele tale prețioase vor fi în siguranţă cu ei, replică el. 
O să-ţi trimit biografiile lor. În prezent, toţi au autorizaţii de 
acces SI/TK și autorizaţie Acces Programe Speciale. În plus, așa 
vrea Directorul să se procedeze. O mai mare transparenţă. 

După dispariţia lui Alex Larson fusese numit un director 
interimar, pe care slugarnicul Duchin îl numea deja „Directorul”. 

Benford se zbârli. 

— O mai mare transparentă? Într-un serviciu de informații? se 
răsti el. Duchin, tu ești incapabil să gândești logic. Eşti inamicul 
meu natural. Pleacă. 

Duchin ridică din umeri. 

— Discută cu Directorul. El este adeptul unei tranziţii line. Ne 
vedem vineri. 

Cei trei rămaseră tăcuți la masă, gândindu-se la o pereche de 
ochi albaștri-electric, la Dominika singură în Kremlin, cercetând 
fetele bovine, inexpresive, din jurul mesei; oricare dintre aceia 
ar fi împușcat-o fără șovăială. Briefingurile pentru acești 
candidaţi ar trebui să includă, în cel mai bun caz, menţionarea 
unei infiltrări a SVR-ului conduse de CIA, iar în cazul cel mai rău, 
numele real al DIVEI. Erezie! 

— Cum funcţionează chestia asta? întrebă Gable. Toţi posibilii 
candidaţi să fie informați și toți să fie audiaţi de SSCI? Adică 
președintele nu mai poate să-și aleagă omul - o singură 
persoană - și să-l nominalizeze? Ce rahat mai e și ăsta, un 
concurs de frumusețe? 

— Directorul interimar a propus-o, remarcă Forsyth. În felul 
ăsta, el poate propune candidați diferiţi, care vor desfiinţa, toţi, 


7 SI (Special Intelligence) este sistemul de control al informaţiilor provenite din 
comunicații; TK (Talent Keyhole) se referă la diverse platforme de culegere a 
informaţiilor. (n.tr.). 

politicile lui Alex Larson, vor îmbuna Congresul și vor menţine 
Agenţia concentrată pe problemele mediului, nu pe kilotonele 
dispozitivului cu uraniu pe care nord-coreenii l-au detonat în 
subteran acum două luni. 

Benford se scutură din tot corpul, își împinse farfuria într-o 
parte și se uită la el. 

— Ce ai zis mai devreme? 

— Directorul interimar a vrut să fie așa. 

— Nu... mai înainte. 

— Că noi ne verificăm oamenii înainte de a-i numi la 
conducere. 

— Exact, încuviinţă Benford. lar rușii l-au asasinat pe Alex și 
noi căutăm o cârtiță. 

— Care va căpăta un post important în ramura executivă, 
adăugă Gable. 

— lar postul care-i vacant în prezent este cel de director al 
Agenţiei noastre. E clar acum! Candidatul Kremlinului este 
pentru DCIA, rosti Benford și lovi cu pumnul în masă. 

Forsyth îl privi peste marginea de sus a ochelarilor. 

— Ar fi bine să fii absolut sigur înainte de a trage alarma de 
incendiu. Nici măcar Putin n-ar putea face șmecheria asta. 

— Poate că nu, încuviinţă Benford, dar ar putea s-o facă 
eminenţa cenușie a Rusiei, Gorelikov, dacă ceea ce spune DIVA 
despre el este adevărat. 

Gable încetă să se mai scobească în dinţi. 

— Vrei să zici că unul dintre cei trei candidaţi pentru DCIA 
este cârtița? Ar putea ei reuși o asemenea lovitură? 

— Poate că da, poate că nu, răspunse Benford. Dar noi nu 
putem sta cu braţele încrucișate fără să facem nimic. 

— Înainte de numirea unuia dintre ei, trebuie să-i informăm 
pe toţi, oftă Forsyth. 

— Perfect, zise Benford, haideţi să ne gândim cum putem 
turna niște vopsea albastră într-o conductă. 

Gable începu din nou să se scobească în dinţi. 

— Dacă te referi la clisma cu bariu, eu am în birou o seringă 
pentru inseminare artificială. 


PASTELE CU LĂMÂIE ALE LUI BENFORD 


Sotați fileuri de anşoa în ulei de măsline cu praz tocat 
VP - 174 


fin, până ce fileurile se fărâmițează și prazul se 
înmoaie. Intr-o cratiţă separată, prăjiți bucățele de 
pâine uscată cu ulei de măsline, usturoi și ardei iute 
uscat și pisat, până ce pâinea (pangrattato) se 
rumenește.  Fierbeţi bucatini, scurgeți apa și 
amestecați cu anșoa, praz și ulei de măsline. Presărați 
pătrunjel tocat, pangrattato și o doză generoasă de 
zeamă de lămâie. Serviti imediat. 

14. 


Amoralitatea ca soluţie practică 


Raportul scris de mână de DIVA documenta meticulos 
dezbaterea Consiliului de Securitate de la Kremlin referitoare la 
acţiunea militară sub acoperire a GRU în Turcia, care primise 
numele de cod OBVAL și fusese propusă de maiorul Șlikov. 
Acesta susținea că Turcia se găsea într-o tranziţie haotică. 
Partidele politice islamice fundamentaliste erodau tradițiile 
militare seculare ale lui Atatürk. Încă din 1984, țara se confrunta 
cu o prelungită insurecție urbană armată de intensitate redusă a 
Partidului Muncitorilor din Kurdistan (PKK), care cerea drepturi 
politice și autonomie. Actualul ajutor militar oferit de SUA 
unităţilor kurde peshmerga din lrak deranjase guvernul turc 
(deși forțele de luptă peshmerga din lrak nu aveau legături 
politice cu teroriștii PKK). Înfuriată, Ankara combinase sprijinul 
militar din Irak cu sancţionarea americană a dorințelor kurzilor 
de a se separa de țară și de a revendica o porţiune substanţială 
din teritoriul Turciei suverane ca fiind patria lor ereditară. 
Identificând o schismă bilaterală evolutivă și oportunitatea 
ulterioară de a crea o ruptură între Washington și Ankara - ceva 
la care Putin și clica lui de valeţi se pricepeau cel mai bine - 
strategii din GRU concepuseră un plan pentru Turcia. 

Informaţiile DIVEI - scrise în rusă cu litere atât de mici în 
vederea economisirii spaţiului, încât translatorii au fost nevoiţi 
să utilizeze lupe pentru a le citi - anunțau că agresivul Șlikov își 
expusese planul prin care Moscova urma să alimenteze celule 
PKK din Istanbul cu rachete antitanc RPC-18 „Muha”, mine 
antipersonale MON-200 și mine PMN-4 mai mari, declanșate de 
greutate. Acestea aveau să fie utilizate în atacuri teroriste în 
Istanbul, pentru a crea o criză la nivel guvernamental, pentru a 
amplifica relaţiile încordate cu Washingtonul și a destabiliza în 
cele din urmă Turcia, tradiționalul bastion sudic al NATO. 

Operaţiunea avea să fie susținută de trupele speciale navale 
rusești. Echipamentul urma să fie adus într-o serie de incursiuni 
nocturne ale unor ambarcaţiuni mici, deghizate ca bărci de 


VP - 176 


pescuit, unor luptători PKK ce așteptau într-o zonă pentru 
picnicuri, care era pustie acum, în extrasezon, de pe malul 
canalului Riva, la șase-șapte kilometri navigabili spre interiorul 
uscatului de la coasta turcă a Mării Negre. De acolo, soldații PKK 
urmau să transporte armele în camioane până la Istanbul, să le 
ducă în depozite, de unde să le distribuie celulelor. În ciuda 
obiecţiilor serviciului de informații civil față de acest plan, 
președintele Putin aprobase operaţiunea. El era de acord să 
întreprindă această aventură peste hotare și să-și asume 
riscurile - pe care GRU le considera minime - pentru a slăbi 
NATO și mai ales pentru a destabiliza singurul stat musulman al 
coaliției. În faţa acestor argumente, nu a mai existat nicio 
obiecție. DIVA își încheia raportul scriind despre Șlikov: „Acest 
Băiat de Aur intenţionează să furnizeze PKK-ului suficiente 
explozibile pentru a incendia Istanbulul pe ambele părți ale 
Bosforului, din Europa până în Asia”. 
e 

Raportul DIVEI declanșă o ședință de urgenţă în Cartierul 
General CIA din Langley. Recent, Benford îl desemnase pe Gable 
ca principal ofițer de caz al DIVEI. Benford, Forsyth și Gable. Cei 
trei ofițeri veterani erau incredibil de diferiţi între ei ca 
temperament și stil. Împreună formaseră o echipă excelentă 
când Nate Nash o racolase pe DIVA în Helsinki și, sub tutela lor 
subtilă, femeia devenise o sursă de rapoarte de clasă mondială. 
Nash, al patrulea și cel mai tânăr membru al acestei echipe, 
absenta de la ședință; recent, fusese detașat ca șef de 
operaţiuni în Staţia CIA din Londra, ceea ce în sine era o poziţie 
de top într-o carieră ascendentă, dar care, în realitate, 
intenţiona să-l ţină ocupat și departe de DIVA. Forsyth - probabil 
cel mai bun ofițer de caz dintre ei - îl numise pe Nash un 
„magician” pe teren, în acţiunile împotriva filajului inamic în 
zone interzise. Forsyth mai fusese de două ori șeful Staţiei lui 
Nate și știa cât de capabil era, în ciuda problemei lui sexuale cu 
DIVA. 

— Parcă îmi aduc aminte de amorul tău interzis de acum 20 
de ani cu menajera unei case conspirative din Roma, îi 
reamintise odată Forsyth lui Gable pe când discutau despre 
Nash. Ştiai că era împotriva regulilor, dar obișnuiai să dai fuguța 
acolo în fiecare săptămână, crăcănat de dorințe. 

— Aia a fost altceva, mârâise Gable. Eram tineri, ea-mi gătea 

paste carbonara și eu îi dădeam o mână de ajutor. 

Forsyth îl privise inexpresiv. 

— Carbonara zici? Și ce folosea: pancetta, guanciale sau alte 
produse de porc? 

— Foarte amuzant, ce să zic! Dacă era o problemă atât de 
importantă, de ce nu m-ai luat la șuturi? spusese Gable, roșu la 
faţă. 

— Poate că știam că te puteai stăpâni și singur sau poate că 
știam că aveai disciplina necesară pentru a-i asigura ei 
securitatea. Și de aceea poate ar fi bine să-l lăsăm și pe Nash în 
pace. Nu zic că el ar fi vreun sfânt neprihănit, dar Domi poartă 
jumătate din vină. La naiba, ei se iubesc, ai zis-o chiar tu. 

Gable clătinase din cap, dar fusese de acord. 

Astăzi, Forsyth îl convocase și pe Lucius Westfall, care, ca nou 
asistent al lui Benford, avea acces la materialele DIVEI și astfel 
făcea parte din foarte scurta listă BIGOT a cazului, lista cu 
ofițerii care îi citiseră dosarul și care erau autorizați pentru 
compartimentul AR (acces restricţionat). Westfall stătea tăcut 
pe un scaun în colţ; știa care era poziţia lui în lanţul trofic din 
această cameră. 

— Ușurinţa cu care știu rușii ăștia să creeze anarhie inspiră 
respect, comentă Forsyth. 

Inălță ochii de pe raportul DIVEI despre Istanbul și apoi își 
ridică ochelarii pe creștetul capului. 

— Sunt niște ticăloși, spuse Gable, dar dacă o să arătăm asta 
ofițerului de legătură cu turcii și-o să-i ajutăm, o să ne pupe-n 
fund zece ani de-acum încolo. 

— De acord, zise Forsyth. Dar n-o să le spunem celor din SNI, 
Serviciul Naţional de Informaţii. Ei n-au încredere în noi. O să ne 
ducem la PNT, Poliţia Naţională Turcă; acolo oamenii sunt serioși 
și accesibili. 

— Când spui c-o „să-i ajutăm”, se întoarse Benford spre 
Gable, la ce te gândești? 

— Blocarea furnizărilor de echipamente, arestarea idioţilor 
care le așteaptă, după care PNT-ul să-i ia la bani mărunți și să 
curețe restul celulelor. 

Lucius Westfall își drese glasul și-și hârșăi scaunul pe podea. 
Gable îl privi. li plăcea tânărul, dar, așa cum proceda cu propriul 
lui protejat, Nate, n-ar fi recunoscut asta niciodată. 

— Dacă ai ceva de spus, spune-o, vorbi el acum. Nu ne ţine în 

suspans. 

— Mă gândeam, zise Lucius, că populaţia Istanbulului 
depășește paisprezece milioane. Kurzii din oraș sunt vreo patru 
milioane. 

— O admirabilă expunere a statisticilor și bănuiesc că se va 
dovedi în curând relevantă acestei discuţii, comentă Benford 
frecându-și fața. 

— Ideea este că nu vom fi niciodată siguri că au fost eliminate 
sută la sută celulele PKK prin două raiduri și câteva zeci de 
arestări, explică Westfall stăpânindu-și emoțiile. Orașul este pur 
și simplu prea mare, iar populaţia kurdă este prea difuză. Ar 
trebui să avem un plan în trei etape. 

— Zi mai departe, îl îndemnă Benford. 

Îi plăcea gândirea liniară, care, așa cum se tot plângea el în 
mod frecvent, era în mod constant absentă în guvernul 
american. 

— Va trebui să oprim intrarea tuturor echipamentelor rusești, 
fără excepţie, zise Lucius. Nu putem permite nici măcar trecerea 
unei mine. După aceea va trebui să identificăm în detaliu 
organizaţia PKK din oraș. În cele din urmă, va trebui să 
neutralizăm sursa problemei: maiorul GRU Valeri Șlikov. 

Bărbaţii din încăpere se foiră pe scaune. 

— Eşti un adevărat Albert Einstein, comentă Gable. Nu te opri. 

În ciuda asprimii sale morocănoase, Gable știa cum să-i 
crească pe ofițerii tineri, să-i facă să gândească, să apere ideile 
în care credeau. 

— Pentru a contracara totul, continuă Westfall, cred că va 
trebui să balizăm armele înainte de a ajunge în Turcia. In felul 
acesta le putem urmări de la canalul ce înaintează spre 
interiorul uscatului, până la depozit, până la magazia de oale din 
fundul curții și până la beciul din casa conspirativă, pentru a le 
putea depista pe toate. 

— Înainte ca ele să ajungă în Turcia? repetă Gable. Adică s-o 
facem în Rusia? 

Ceilalţi tăcură, gândindu-se la același lucru. 

— Nici nu poate fi vorba, exclamă Benford. DIVA este și așa în 
pericol prin raportarea acestor informaţii unice. Dacă o facem de 
oaie în Istanbul, ea este unul dintre cei 20 de membri ai 
Consiliului din sală - deocamdată nici măcar nu este membru 
plin - care știu despre acţiunea PKK sub acoperire. A încerca să 


VP - 179 


compromitem echipamentele când sunt încă în Rusia ar fi 
pentru ea o dublă sinucidere. 

— Poate că nu, îl contrazise Westfall. DIVA ne-a spus că lăzile 
vor fi transportate în camioane la Sevastopol și depozitate într- 
un antrepozit, apoi, după ce vor primi undă verde de la Șlikov, 
vor fi încărcate în bărci pescărești pentru a traversa Marea 
Neagră. Este o acțiune GRU sub acoperire; vor păstra discreţia și 
se vor ţine departe de instalaţiile navale oficiale rusești. Va fi un 
antrepozit comercial, o ţintă ușoară. 

— În regulă, geniule, îţi asumi tu responsabilitatea pentru 
invadarea Rusiei și declanșarea celui de-al Treilea Război 
Mondial? zise Gable. 

Westfall tăcu. 

Benford se ridică de pe canapea și începu să se plimbe înainte 
și înapoi, privind pieziș spre Westfall. 

— Și cum propui să intrăm nedetectaţi într-un antrepozit din 
Sevastopolul controlat de ruși și să instalăm balize pe o duzină 
de lăzi? 

— Am putea utiliza JDERII, propuse Westfall. 

Își înălţară toţi capetele. 

— N-au ieșit la pensie? întrebă Gable. 

— Au statut de trecere în rezervă, răspunse Forsyth. Nu le 
place să fie trași pe dreapta. l-am ţinut activi cât am putut de 
mult. 

— Am auzit că erau destul de eficienţi, spuse Westfall. 
Dosarul este fascinant. 

— Reminiscenţe ale Războiului Rece, replică Benford cu capul 
plecat într-o parte, gândindu-se. 

— Las-o moartă, zise Gable. Erau polonezi anticomuniști 
nebuni, scăpaţi de sub control. Cine să-i conducă? 

— Avem nevoie de un vorbitor de rusă care să fie un agent 
operativ puternic și expert în zone interzise, specifică Westfall. 

Toţi se gândeau la același nume. 

— Și, rogu-te, întrebă Benford, cine ar putea fi? 

— Nate Nash, sugeră Westfall. 

Nimeni nu spuse nimic. Westfall nu știa despre statutul de 
interdicție al lui Nash. 

— Să lăsăm asta pentru moment, spuse Forsyth. Ce facem cu 
Șlikov? 

— M-am gândit și la asta, răspunse Westfall înecându-se. 

DIVA afirmă că Gorelikov vrea să-l înfunde pe Șlikov. Ce-ar fi să-i 
oferim un motiv pentru asta, să facem să pară că însuși Șlikov 
este responsabil pentru eșecul întregii acțiuni din Istanbul? 

— Continuă, zise Gable. 

Toţi cei trei ofiţeri seniori ascultau acum cu atenție. 

— Mi se pare că voi, operativii, numiţi asta „prăjire”, spuse 
Westfall. Ce-ar fi să procedăm astfel încât se pare că Șlikov 
joacă la două capete - că ia bani de la CIA și nu raportează? 
Rușii sunt atât de suspicioși, încât ar crede. 

— Greu de realizat. Ar trebui să fie ceva foarte convingător, 
zise Forsyth, deja calculând. Cont bancar, echipament de 
spionaj sub saltea, semnale... 

— De fapt, nu trebuie să fie sută la sută convingător, preciză 
Westfall. DIVA și Gorelikov vor avea suficiente dovezi pentru a-l 
distruge: acuzarea și condamnarea persoanelor nevinovate este 
o formă de artă rusească. 

— lar anchetatorul-șef se alege cu meritul de a fi prins un 
șobolan, zise Forsyth. 

— Şefa cu ochi albaștri a Direcţiei KR, continuă Gable. O 
protejează pe ea și în același timp îi oferă pe tavă un alt cap de 
la contrainformaţii. 

— Rămâne totuși un risc. Despre Șlikov se spune că este 
foarte bun și popular, avertiză Benford și privi în jurul încăperii. 

Toţi se gândeau la același nume... din nou. 

— O să sun la Londra, decise Forsyth. In două zile, ar putea fi 
aici. 

— Vreau să-l văd personal, zise Benford. Ar trebui de fapt să 
ne întâlnim toţi când va ajunge aici. Dacă vrem să-l înfundăm pe 
golanul ăsta din GRU, Nash trebuie să fie sclipitor. Se opri în loc. 
Spune-i lui Nash exact asta, în mod expres din partea mea - că 
Benford a spus că trebuie să se străduiască să fie sclipitor. 

— lar eu voi expedia apelul de reactivare către JDERI, adăugă 
Forsyth. Vor fi încântați. 

— Încântaţi? pufni Gable. Cine-o să le spună că Stalin a murit? 

Westfall se înecă de două ori. 

e 

Nate intră în cabinetul lui Benford a doua zi, la amiază, după 
ce venise cu o cursă de dimineață de la Londra. Telegrama prin 
care Forsyth, şeful Diviziei Europa, îl rechema la Cartierul 
General menționa doar că era solicitat pentru „consultări”, ceea 

ce, în jargonul telegramelor, putea însemna că intrase în 
încurcătură pentru cine știe ce greșeală sau că fusese ales ca 
tap ispăşitor pentru a fi repartizat ca ofiţer de legătură în sediul 
FBl-ului - un exil de coșmar pe care nu-l dorea niciun ofiţer 
operativ - sau că apăruse o operaţiune spectaculoasă de care 
Benford voia ca el să se ocupe. Nate, ofiterul de caz, studie 
chipul de buldog francez al lui Benford în căutarea unui indiciu, 
dar vânătorul de cârtițe era impenetrabil. Benford îi indică un 
scaun de lângă biroul său ticsit - tot cabinetul lui arăta de altfel 
ca Pompei după erupția Vezuviului -, deschise un dosar cu acces 
restricționat și lectură în tăcere. Ca orice operator abil, Nate citi 
titlul scris cu majuscule pe pagina de gardă a dosarului, deși 
acesta era inversat față de poziţia lui: GCDIVA. Ce însemna 
asta? Aveau să-l pedepsească pentru disputa pe care o avusese 
cu Dominika în Atena? Asta se întâmplase cu săptămâni în 
urmă. 

Nate știa că relaţia lui cu Benford, Gable și Forsyth avusese 
de suferit în anii scurși de la Helsinki din cauza legăturii sale cu 
DIVA. De asemenea, știa foarte bine că nu fusese izolat de 
Serviciu doar ca un aranjament pentru a o ţine pe DIVA în ham. 
Așa cum stăteau lucrurile, se agăța de un fir. Mintea lui se 
întoarse la începuturi. 

Pauzele dintre întâlnirile cu Dominika prin Europa linișteau 
întotdeauna situația, dar ofițerii aceștia nu erau naivi. Benford 
se aștepta să recidiveze, Forsyth îl înțelegea cu tristețe, iar 
Gable era cel mai rău - el îi cunoștea ca protejaţi, atât pe Nate, 
cât și pe Dominika, și-i putea citi ca pe niște cărți deschise. Mai 
rău, putea adulmeca episoadele lor sexuale din capătul opus al 
camerei. Finalul înlăcrimat și dezastruos al întâlnirii din Atena nu 
ajutase cu nimic. 

Nate se frământa în legătură cu inutilitatea și lipsa de 
profesionalism a legăturii lor amoroase; era besperspektivniaKk, 
o situaţie lipsită de speranțe, un exerciţiu steril. Dominika îl 
iubea cu pasiune și nu-i păsa de reguli. Dominika l-ar fi tachinat 
pentru că se comporta ca un rus dur, în vreme ce ea se avânta 
ca un copil din flori american liber. Subiectul dezertării și 
strămutării ei era tăciunele care declanșa întotdeauna disputele. 

„Ce simţi acum pentru ea?” se întrebă bărbatul, recunoscător 
pentru faptul că citirea gândurilor nu se număra probabil printre 
celelalte abilităţi de vampir ale lui Benford. Asta era bine, fiindcă 

în clipa aceasta Nathaniel Nash știa, o știuse dintotdeauna, că o 
iubea pe rusoaica frumoasă, cu încruntătura ei serioasă care se 
topea într-un surâs ameţitor de pe cealaltă parte a străzii ori de 
câte ori îl vedea apropiindu-se. lubea felul cum îi șoptea numele 
- Neit, cu vocala rusă deschisă - când făceau dragoste și cum 
lăsa capul pe spate, cu pleoapele tremurând și corpul vibrând, 
gemând /a zakancivaiu, eu termin (rușii nu spun niciodată „îmi 
dau drumul” în pat). 

Vraja se risipi când Benford ridică ochii și-l întrebă: 

— Te-a afectat schimbarea fusului orar, Nash? 

— Nu, Simon, sunt bine. A fost un zbor ușor, zise Nate, 
străduindu-se să șteargă imaginea chipului Dominikăi pe pernă. 

— Ne-am gândit la ceva pentru tine, îl anunţă Benford, la ceva 
important. 

— Numai să nu-mi spui că trebuie să-mi fac abonament pe 12 
luni la cantina din clădirea J. Edgar Hoover. 

Nate intenționase să facă o glumă, să destindă atmosfera și 
să sugereze - ori să implore - în același timp că nu trebuia să fie 
trimis la FBI ca să facă parte din grupul operativ comun. A glumi 
cu Benford era ca și cum ai vâna un leu cu sulița de pe cal: 
teoretic puteai s-o faci, dar existau șanse reale ca sfârșitul să nu 
fie unul fericit. 

Benford îl fixă cu privirea timp de zece secunde în tăcere. 

— Nash, întrebă el după aceea, tu te pricepi câtuși de puţin la 
știință? Mă refer la altceva decât mecanica fluidelor emisiilor 
nocturne, pe care sunt sigur că o studiezi de mult timp. 

Nate strânse din umeri, regretându-și deja gluma. 

— Deoarece lumina călătorește mai repede ca sunetul, unii 
oameni par strălucitori până îi auzi vorbind, continuă Benford. 
Străduiește-te să nu fii unul dintre aceia. Un bun început este să 
nu vorbeşti dacă nu ţi s-a adresat nimeni. 

— Bine, zise Nate. 

— Avem în fața noastră o operaţiune critică. Este destul de 
complicată, deoarece se compune din trei etape. Deși poate fi 
periculos, tu ar trebui să joci un rol central în fiecare etapă. 

Nate deschise gura ca să pună o întrebare, dar Benford ridică 
mâna și clătină din cap cu o privire scârbită, de genul „nu strica 
totul”. 

— Dacă-mi dai voie să rezum, îl opri Benford. 

Se lăsă pe spate în scaun și-și ridică picioarele pe birou, 

provocând o mică avalanșă de hârtii care se rostogoliră pe 
podea. 

— DIVA tocmai a raportat că Moscova vrea să destabilizeze 
Turcia furnizând rachete antitanc și mine terestre insurgenților 
separatiști PKK din Istanbul. Etapa unu: noi vom baliza lăzile cu 
armament în portul de plecare Sevastopol, utilizând o echipă de 
rezerviști cu multă experienţă în raiduri, pe care o vei conduce, 
ținând seama de experiența ta în limba rusă și operaţiuni în 
zone interzise. Operaţiunea n-ar trebui să dureze mai mult de 
două zile, timpul planificat efectiv pentru obiectiv fiind de 
aproximativ două ore. 

— Rezerviști din „Furtună în deșert” sau Afganistan? întrebă 
Nate. 

— Nu, mai apropiaţi de anii Zidului din Berlin, răspunse 
Benford. 

— Pardon? făcu Nate. Zidul Berlinului? 

— Zidul Berlinului, încuviinţă Benford. Probabil că nu ești la 
curent pentru că pe vremea aia tu urmăreai Dance Fever la 
televizor. 

— Dance Fever? 

— Nu contează. Nu există niciun motiv să fi auzit de ei - se 
numesc JDERII. S-au făcut remarcați în timpul Războiului Rece în 
Polonia. 

— În ce fel s-au făcut remarcaţi? Aruncau diverse chestii în 
aer? 

Benford ridică o mână și o mișcă ușor. 

— Dă-mi voie să continui, zise el. Etapa doi: iei legătura cu 
Poliția Naţională Turcă, ea va pregăti raiduri antitero împotriva 
PKK, informată de balizele montate de noi pe armament. 
Pregătirile acestea vor include interceptări telefonice ale 
rezidenturii SVR-ului din Istanbul și ale maiorului GRU Valeri 
Șlikov, ofițerul rus de informaţii de pe teren care sprijină celulele 
PKK, motiv pentru care vom avea nevoie din nou de rusa ta. 
Etapa trei: simultan, trebuie să-l „prăjim” pe tovarășul Șlikov. O 
idee ar fi să procedăm astfel încât să pară că este agent CIA și 
să sugerăm că și-a subminat propria acţiune sub acoperire. Noi 
credem că ideea este bună, dar planul nu-i încă pus la punct - 
vreau să te gândești și tu la el. O caracteristică a acestei etape 
finale este ca DIVA însăși să-l investigheze, să-l demaște și să-l 
distrugă pe Șlikov, ceea ce o va proteja ca sursă și în același 

timp îi va conferi merite suplimentare ca șefă a Direcţiei KR. 

— Anticipezi întâlniri personale cu ea în Istanbul? întrebă Nate 
nonșalant. Vom putea să... 

— Marty Gable este ofițerul ei de caz principal, îl întrerupse 
Benford. Tu poţi să participi la întâlniri, dar vreau să fii inteligent 
și reţinut. 

Nate își privi mâinile. 

— Reținut - cred că am fost clar, da? accentuă Benford. 

— Da, domnule. Ştii că nu i-aș pune niciodată securitatea în 
pericol. Vorbesc cât se poate de serios. 

Benford făcu o grimasă. 

— Eu îmi amintesc că tu, un tânăr ofiţer de caz pe care 
petarda aia răsuflată de Gondorf l-a expediat acasă din Moscova 
înainte de terminarea detașării, ai racolat-o pe DIVA. A fost o 
realizare de excepţie. lar ea a evoluat până a devenit o sursă ce 
a depășit stele ale Războiului Rece ca Penkovski și Poliakov, ba 
chiar și pe Korcinoi în vremurile moderne. 

Nate simți că îi ia faţa foc; Benford nu complimenta niciodată 
pe nimeni. 

— lar ăsta-i un motiv suplimentar ca să păstrăm cazul și s-o 
protejăm cât vom putea de mult, încheie Benford. 

— După care s-o scoatem de acolo și s-o strămutăm într-un 
loc sigur, zise Nate. 

— Poate, dacă ea va dori la un moment dat să dezerteze. Dar 
n-o să vrea asta. Și până n-o să vrea ea însăși, Serviciul ăsta o 
va coordona atâta timp cât va putea, pentru a păstra fluxul de 
informaţii până ce acesta va înceta. 

Nate îi examină fața. 

— Vrei să spui până va fi prinsă și executată, rosti el sec. 

— Nu fi melodramatic, spuse Benford, apoi se ridică și se 
aplecă în faţă. Facem tot ce putem pentru a o proteja. 

— Dar fluxul de informaţii, ai spus-o chiar tu, este mai presus 
de orice, chiar de viaţa ei, până în clipa ultimului raport. 

— Dacă va fi necesar, da. Pentru apărarea securităţii 
naţionale și păstrarea republicii, dacă-mi scuzi exprimarea 
pompoasă. Asta este meseria noastră. 

— Dar ni s-a dedicat cu totul. Işi riscă viața pentru noi, se 
revoltă Nate și se sculă în picioare. O să discut cu Gable despre 
asta și o să revin la tine cu detalii. 

Se îndreptă spre ușă și, când puse mâna pe clanţă, îl auzi pe 

Benford rostind: 

— Nash, noi operăm într-un banc de ceaţă inamic, avem de-a 
face cu ambiguităţi, iar dacă trebuie, recurgem la amoralitate ca 
soluție practică pentru a atinge obiective morale. Poţi să fii de 
acord cu asta sau îmi poţi spune ce altceva dorești să faci cu 
viața ta. 


CARBONARA LUI GABLE DIN CASA CONSPIRATIVĂ 


Rumeniți fâșii de guanciale, până devin crocante. 
Bateti laolaltă gălbenuș și brânză pecorino Romano 
rasă pentru a forma o compoziție tare. Fierbeţi pastele 
cu un minut mai puțin decât al dente, apoi turnati o 
parte din apa în care au fiert peste compoziția de ouă 
și brânză și bateti până devine cremoasă. Amestecați 
pastele fierte cu guanciale și sosul cremos obținut și 
serviti imediat. 

15. 


Al Doilea Război Rece 


Solicitarea DIVEI ca Nash să participe la a doua întâlnire cu 
nord-coreeanul racolat de ea nu-l încântă pe Benford, care 
dorea să fie condusă de Gable. Dar Ricky Walters din Moscova a 
raportat că Dominika insistase ca Nash să fie prezent la o 
întâlnire care avea să dureze doar două ore, întrucât casa era 
foarte apropiată de sediul AIEA și de ochii iscoditori ai gorilelor 
din securitatea nord-coreeană. Benford cedă, gândindu-se că în 
două ore nu vor avea timp să se certe pe tema exfiltrării, cu atât 
mai puţin să se angajeze în - citându-l pe Gable - „gemete și 
icnete”. 

Nate plecă direct la Copenhaga, de unde se îmbarcă într-o 
cursă Austrian Air care-l duse în două ore la Viena, după care 
rezervă o cameră în Pension Domizil, pe Schulerstrasse, la 
jumătate de cvartal de hotelul Dominikăi. li lăsă un bilet cu 
numărul camerei lui, apoi luă micul dejun în sala de mese cu 
draperii. Femeia apăru tocmai când el termina de mâncat. Era 
elegantă, în fustă neagră, tunică din piele cu guleraș îngust de 
blană și ghetuțe negre înalte până la gleznă. Trecuseră trei 
săptămâni de la întâlnirea din Grecia și, așa cum se întâmpla de 
obicei între ei, absenţa dulce tocea determinarea acrimonioasă 
a Dominikăi de a continua să spioneze, în ciuda pericolelor tot 
mai mari. Ea nu dori micul dejun și-și privea întruna telefonul 
operativ codificat de Direcţia T pentru SMS-uri de la loana, care 
aștepta în casa conspirativă pentru eventualitatea în care 
profesorul Ri sosea înaintea întâlnirii lor, stabilită pentru ora 
12:00. Aveau la dispoziţie două ore pentru a sta de vorbă cu el, 
durata integrală a unei pauze de prânz extinse la care erau 
obișnuiți cei 5 000 de funcţionari europeni răsfățaţi din Centrul 
Internaţional Viena aflat în Donaustadt, pe malul nordic al 
Dunării. Complexul de clădiri strălucitoare în forma literei Y era 
căminul permanent al unui amestec de birouri ONU, din care 
nenumărați oficiali minori plini de importanţă scoteau pe bandă 
rulantă hectare de documente, care erau, fără doar și poate, 

esenţiale pentru continuarea supraviețuirii pe planetă: AIEA 
(energie atomică), ONUDI (dezvoltare industrială), ONUDC 
(droguri și criminalitate) și ONUASE (afaceri spaţiale). 

Dominika își privi iarăși telefonul, apoi se aplecă peste masă, 
îl prinse pe Nate de pulover, îl trase către ea și-l sărută. 

— Agentul nostru vine abia peste două ore, iar noi ajungem 
acolo în șapte minute cu tramvaiul 8, zise ea, apoi se lăsă pe 
spate în scaun. De aceea mi-ar plăcea să mergem în camera ta 
și sa ne dăm huța. 

Din fericire, anteriorul ei acces de furie din casa conspirativă 
dispăruse, așa că Nate se relaxă. 

— Pentru a descrie acțiunea la care te gândești, zise el, noi 
spunem „a te giugiuli”. 

— De ce? Mi se pare că „huţa” descrie mai corect acțiunea la 
care mă gândesc. 

După ce urcară în cameră, Nate abia avu timp să agaţe 
plăcuţa BITTE NICHT STOREN pe clanţă și să închidă ușa. Tunica 
din piele a Dominikăi începu să scârţâie în timp ce făceau 
dragoste, complet îmbrăcaţi, într-un fotoliu, cu gurile lipite și 
părul femeii despletit peste umerii ei, cu șuvițe lipite de obrajii 
transpiraţi. A urmat a doua rundă: hainele aruncate frenetic pe 
jos, extravaganta eiderdown austriacă smulsă de pe pat și 
reinventarea a ceea ce istoricii au numit iniţial „poziţia 
misionarului”, fără nimic însă din reținerea evanghelică 
originală. 

In tramvai au stat pe scaune aflate faţă în faţă, cu picioarele 
tremurându-le și îmbujoraţi la faţă, străduindu-se să nu se 
privească. Părul Dominikăi era din nou coafat, totuși o șuviță 
neastâmpărată care îi atârna în jos pe lângă obraz sugera 
recente destrăbălări feciorești. După ce au coborât din tramvai, 
au trecut prin grădina lui Arcotel, apoi pe cărarea ce ocolea lacul 
Kaiserwasser plin de păpuriș și au parcurs ultima porţiune din 
Laberlweg, un drum umbrit de verdeață ce străbătea peticul de 
uscat din lungul Dunării Superioare, un braţ liniștit al fluviului 
care revenea la cursul principal mai departe, în aval. Toate 
locuinţele de aici erau căsuțe drăguțe de vară cu două camere, 
cu obloane ornamentale roșii sau albastre și verande protejate 
cu plase. Curțile ierboase din față coborau până la mal, fiecare 
cu ponton pentru canoe și schifuri vara, care acum erau pustii și 
se legănau lin pe apa molcomă a iernii. 

Era 12:00 fix și profesorul Ri trebuia să apară dintr-un minut 
în altul. În cursul debriefingului, Nate avea să joace rolul unui 
subordonat, formulând cerinţele de informaţii ale CIA la 
momentele potrivite. În timpul întâlnirii, loana avea să iasă să se 
plimbe, o procedură standard, dar și convenabilă, pentru că 
Dominika nu trebuia să explice cine era Nate, cel puţin nu 
imediat. Ea cochetase cu ideea de a o racola pe loana pentru 
CIA - știa că femeia l-ar fi adorat pe bratok - și dorea să discute 
cu Benford despre ideea formării unei subagente, o confederată, 
care s-o ajute în activitatea asta. Era sigură că va fi o soluţie 
bună, mai ales dacă loana promova de la statutul de Vrabie la 
cel de agentă operativă. 

Când deschise ușa casei, avu senzaţia că lumea se năruise. 
Micul living era o masă informă de mobilier rupt și rafturi căzute, 
inclusiv un fotoliu răsturnat și îmbibat în sânge, care fusese 
spintecat de o duzină de ori și a cărui umplutură se revărsase pe 
podea. În bucătărie zăcea pe jos un maldăr de farfurii și pahare 
sparte. Nate arătă în tăcere ușa, indicând că trebuiau să plece 
imediat, însă Dominika scutură din cap și șopti: 

— loana. 

Pășind peste sfărâmăturile din living, verificară ambele 
dormitoare. În unul dintre ele, hainele loanei fuseseră aruncate 
pe pat, iar veioza de pe noptieră fusese azvârlită într-un colț și 
spartă. Dominika era palidă. 

ÎI găsiră pe profesorul Ri cu faţa în jos în cada din baie, cu 
resturi din cei cinci litri ai sângelui său împroșcate în interiorul 
căzii, majoritatea scurși deja prin canalizare și hrănind probabil 
crapii din Dunăre. Reveniră în living. Chipul Dominikăi era o 
mască împietrită. 

— Asta a fost mâna lui Șlikov. Tocmai mi-a lichidat cazul nord- 
coreean. 

Nate continua să privească în jur, atent la eventuale urme de 
pași. 

— Șlikov a făcut asta? întrebă el. 

— Nu, răspunse femeia. Asta-i isprava buldogului Spetnaz. Un 
bărbat pe nume Blohin, care a asasinat-o pe Repina în New 
York. 

— Unde-i fata ta? întrebă Nate. Nu-l aștepta aici pe agent? 

— Nu știu, zise Dominika. Sunt îngrijorată. Pocni apoi din 
degete. Recorderul! 

Se duse la servanta din colţ - scăpase neatinsă - și scoase 
recorderul cu bandă pe care loana îl instalase pentru debriefing. 
Il băgă într-o priză din perete, îl rederulă și apăsă „play”. Nu se 
auzi decât un șuierat static. 

— E activat de voci, zise Dominika. Ea l-a pus în standby 
înainte de venirea lui Ri. 

Șuieratul se opri și Dominika încremeni, privind bobinele. Cele 
două microfoane wireless ascunse înregistraseră o conversaţie 
înăbușită. 

Brusc, glasul lui Blohin se auzi clar, vorbind în engleză („deci 
ticălosul știa foarte bine engleza, dar s-a prefăcut”, se gândi 
Dominika). Vocea lui era înceată și mătăsoasă, apoi se auzi 
glasul loanei, furios și indignat, după care Blohin trecu pe rusă, 
aspru și brutal, urmat de zgomotele unei lupte. loana era 
puternică și mlădioasă și zgomotele durară o vreme, sunetele 
răsuflării ei gâfâite auzindu-se întâi slab, apoi mai puternic, 
după cum se îndepărta sau se apropia de microfoane. Se 
auzeau de asemenea constant zgomote de mobile distruse. 
Dominika se uită cu lacrimi în ochi la Nate, apoi la recorder, 
când loana strigă brusc „niet!”, după care se auzi un icnet, apoi 
tăcere, apoi gemete și din nou vocea mătăsoasă a lui Blohin, în 
engleză, întrebând când era așteptat gentlemanul asiatic și 
dacă Egorova îl va însoţi, iar glasul loanei scuipă o vulgaritate. 
Sunetul unei palme, apoi un țipăt sfâșietor, înăbușit iute, după 
aceea loana spunând încet și resemnat că întâlnirea fusese 
amânată și că Egorova nici măcar nu era în oraș, și alt țipăt. 
Oare ce făcea cu ea, o legase de scaun? Apoi un ciocănit slab în 
ușă și glasul lui Blohin se îndepărtase, după aceea dispăruse 
complet, până când se auzi slab ţipătul ascuţit al unui bărbat, în 
vreme ce Blohin îl ucidea în cadă pe nord-coreean. Cât timp lipsi 
din cameră, loana, gâfâind întretăiat, vorbi spre microfonul 
ascuns în șoapte tremurate și grăbite. Glasul ei era firav și 
atârnă în aer. 

— Este un rus, șaizeci de ani, un metru șaizeci și opt, 
nouăzeci de kilograme, fată cărnoasă cu tesut cicatrizat pe 
frunte, brațe groase, foarte puternic. l-am tăiat obrazul cu un 
pahar, dar n-a șovăit nici măcar un pas. 

Incepu să plângă, apoi se opri și trase aer pe nas. 

— Cred că mi-a rupt încheietura. M-a legat de mâini și de 
picioare și mi-a băgat între picioare un ciob dintr-o farfurie. 

Dominika privi îngrozită spre Nate. loana știa că va muri, 
totuși îi lăsa un mesaj. 

— A-ntrebat de tine, când o să vii. l-am spus că nu mai vii, dar 
nu mă crede. Vrea să te-omoare și pe tine. Mă rog cerului să nu- 
i ieși în cale. Când va-ncepe din nou, o să tip cât pot de tare, 
poate c-o s-auzi, sau poate că el o să fugă. Incheietura ruptă mi- 
e îndoită într-o parte. Stai. Aud țipete din baie. S-a zis cu 
savantul tău, eu sunt următoarea, se-ntoarce. Ucide-l, dacă poți. 
la tebia liubliu, te iubesc, ai grijă de tine, scumpo. 

Dominika își cobori capul în palme și suspină. 

Vocea lui Blohin reveni în raza auditivă a microfonului, 
întrebând-o din nou pe loana la ce oră era așteptată Dominika, 
poate nu înainte ca loana să-l fi bine dispus pe profesor cu 
jucărioara ei dintre picioare, după care un alt țipăt de coșmar ce 
se stinse într-un geamăt și loana repetând poticnit că Egorova 
nu venea, după care începu să urle, răcnete ce veneau din 
adâncul fiinţei ei, încă unul și încă unul, apoi întrerupte brusc, 
după care se auziră gâlgâituri și horcăituri oribile - Nate 
recunoscu sunetul cuiva care se îneca în propriul sânge după ce- 
i fusese spintecată beregata - după aceea un icnet din partea lui 
Blohin, ca și cum săltase ceva pe umăr, apoi scârțâitul 
balamalelor ușii. Câteva minute de tăcere, după care Blohin se 
întoarse și urmară trei minute de zgomote neîntrerupte în care 
sparse tot ce rămăsese nespart în căsuţă, după care ușa de la 
intrare se trânti și nu se mai auzi decât șuierul recorderului. 

Dominika arătă fotoliul răsturnat, al cărui șezut era îmbibat de 
sânge. loana murise acolo. Nate se duse la ușa acoperită cu 
plasă ce dădea spre curte și fluviu și o împinse ușor cu un deget. 
Se auzi un scârţâit precum cel din înregistrare. Blohin o dusese 
afară pe loana. Acum era în Dunăre, plutind în aval, spre 
Budapesta, dacă nu se împotmolise deja în crăcana vreunui 
trunchi de copac purtat de ape. Nate o opri pe Dominika să iasă. 
Femeia avea gura întredeschisă și ochii injectaţi. 

— Stai, îi zise. S-ar putea să fie acolo. Lasă-mă să verific. 

Curtea era pustie, dar se vedeau picături de sânge pe ponton, 
acolo unde Blohin înaintase ca să ajungă la apă adâncă și să 
arunce cadavrul. Nate merse până la capătul pontonului, 
ținându-și răsuflarea, parcă așteptându-se s-o vadă pe loana 
privindu-l cu ochi goi din apa albastră-închis. Nici în apă și nici 
mai departe în curent nu se vedea nimic. 

Afluentul Alte Donau se unea cu brațul principal al Dunării la 
câteva sute de metri spre sud și existau șanse egale ca trupul 
femeii să fie văzut trecând pe sub picioarele pasarelei A22 sau 
ale altui pod din aval, dacă nu cumva Blohin îi legase o greutate 
de picioare, caz în care avea să iasă la suprafaţă la primăvară, 
puhavă și decolorată, un cadavru neidentificabil care să 
deruteze autorităţile austriece până când sfârșea în secțiunea 
comună a cimitirului Zentralfriedhof, altă Vrabie ce murise 
departe de casă, nerevendicată de ţara pe care o servise, ale 
cărei soartă și mormânt aveau să rămână necunoscute pentru 
familie. 

Nate o auzi pe Dominika apropiindu-se din spate; o prinse și o 
îndepărtă de pontonul care se legăna, iar ea se uită la apa 
neagră a iernii, ţipă și se îndoi din mijloc, apoi vomită pe iarbă. 
Bărbatul o duse înapoi în casă, o stropi cu apă pe faţă, băgă în 
buzunar banda recorderului, scotoci prin dormitorul loanei și-i 
recuperă pașaportul românesc fals. Amândoi știau că nici nu 
putea fi vorba de a anunţa anonim poliţia. Dispariţia profesorului 
Ri avea să fie raportată, însă doar Dumnezeu știa cât va dura 
până să fie găsit într-o căsuţă închiriată de pe malul Dunării. 
Criminaliștii din poliția austriacă erau extrem de meticuloși. 
Inchizând ușa din faţă a căsuței, Nate șterse clanţa și se gândi 
că, ţinând seama de cadă, mobile, farfurii și dragarea canalului 
de sub ponton, proprietarul trebuia să facă o curăţenie serioasă 
de primăvară înainte de a începe sezonul estival de închirieri. 

Se întoarseră pe Laberlweg, pe aceeași potecă pe care 
veniseră; Dominika avea obrajii uzi de lacrimi. Pe când mergeau, 
Nate aproape că se aștepta ca Blohin să iasă din Kaiserwasser 
într-o explozie de apă înspumată, ca un crocodil din Nil care 
atacă un pui de gazelă. Era însă destul de sigur că Blohin se afla 
deja la jumătatea drumului spre Schwechat și aeroport. Il 
lichidase pe agentul Dominikăi, așa cum primise ordin, o 
măcelărise și pe menajera casei conspirative ca bonus, dar n-o 
așteptase pe Egorova, probabil fiindcă ea fusese desemnată ca 
țintă de oportunitate - lichideaz-o dacă poţi, dar nu zăbovi la 
scena țintei și nu te lăsa arestat. Țipetele loanei îl zoriseră să 
plece. Faptul că ei au întârziat, iar nord-coreeanul a sosit mai 
devreme la întâlnire le salvase probabil viețile. Nate nu-și făcea 
iluzii că ar fi fost în stare să-i facă faţă lui Blohin într-o înfruntare 
corp la corp. 

Nate fusese șocat de bestialitatea asasinului din Speţnaz. 
Probabil că era o brută. În general, tipii aceștia erau duri, însă 
Blohin avea și o rotiţă sărită. Acum era evident că Dominika 
reprezenta o ţintă și se afla în pericol. Oare noii ei patroni de la 
Kremlin o puteau proteja? În interiorul palatului, da, fără doar și 
poate, însă pe stradă? Liderul partidului de opoziţie, Nemţov, 
fusese împușcat pe aglomeratul pod Bolșoi Moskvoreţki, chiar în 
umbra turnului Vodovzvodnaia al Kremlinului. Un lucru era clar: 
Dominika era ca și moartă dacă CIA nu-i putea elimina pe 
nenorocitul ăsta de Șlikov și pe ursul lui dansator, Blohin. 

Dominika se rezemă cu toată greutatea de el; corpul îi 
tremura, la fel ca vocea: 

— Noi eram în camera ta și făceam dragoste în timp ce ea era 
torturată și trăgea de timp, sacrificându-se ca să mă salveze pe 
mine. Începu să suspine. A avut curajul să-l descrie pe cel care o 
tortura, deși știa că va muri. Of, nesceastnii loana, sărmană 
surioară nenorocoasă! Noi ar fi trebuit să fi fost acolo. 

— N-am știut, iar dacă am fi fost acolo am fi plutit acum și noi 
în Dunăre, o calmă Nate. Individul ăla n-avea de gând să lase pe 
nimeni să scape. 

— Eu ar fi trebuit să fi fost acolo, spuse Dominika. 

Nate se opri în mijlocul potecii și o zgâlțâi de umeri. 

— Ascultă-mă! N-a fost vina ta. Nu te mai învinovăţi, mai bine 
gândește-te la supraviețuire. Este posibil ca Șlikov ăsta să te 
atace și în Moscova? 

Dominika strânse din umeri și se scutură din mâinile lui. 

— În Rodina se poate întâmpla orice. 

— Atunci distrugerea lui în Istanbul devine esenţială. O să fii 
în stare să-l termini dacă noi îi putem complica viaţa? 

— Șlikov va fi pierdut dacă va da greș și-l va pune pe 
președinte într-o postură stânjenitoare. Dar ce vreţi să faceți? 

— N-o să mă crezi dacă-ți spun, zise Nate. 

În timp ce mergeau, îi descrise planul de a-l distruge pe 
maiorul Șlikov, ca și rolul ei în operaţiune. Dominika încetă să 
mai plângă, ochii îi fulgerară și se gândi la loana. 

e 

În Washington, procesul greoi al selectării unui nou DCIA se 
precipită și cei din Langley primiră ordin să se pregătească 
pentru briefinguri care să fie utilizate de candidaţi în cursul 
audierii din Congres. Benford primi cu nemultumire această 

cerinţă. 

Singura poziţie politică a președintelui care-l preocupa pe 
Benford era neîncrederea acestuia, frecvent formulată, față de 
CIA și convingerea că era o organizaţie anacronică, predispusă 
în mod organic spre fărădelegi și acţiuni ilegale și care trebuia, 
drept urmare, să fie de mult demolată și reorganizată din 
temelii. Se spera, spunea președintele, că un nou DCIA va 
începe reforme esenţiale. In acest scop, Casa Albă propunea trei 
candidaţi pentru postul de DCIA, dintre care unul avea să fie 
selectat de cabinetul său pentru a fi confirmat de Senat. Fără 
niciun chef, SSCI aprobă planul și ordonă Agenţiei să-i informeze 
în mod egal pe cei trei candidaţi, ca pregătire pentru audierile 
de confirmare. Informarea unor candidati despre surse și 
metode înainte de selectarea unui candidat oficial era o erezie, 
însă atât directorul interimar, cât și lingăul Duchin au avut grijă 
ca șefii de divizii să se conformeze. 

Benford stătea la capătul masivei mese ovale de conferințe 
de la nivelul șapte al Cartierului General, ascultându-l acru pe 
Forsyth care termina informarea celor trei candidaţi pentru 
postul de DCIA despre un agent delicat al Diviziei Europa - 
reprezentantul Autorităţii Palestiniene la Curtea Internaţională 
de Justiţie din Haga, care transmitea numeroase informaţii 
despre sprijinul oferit de Iran pentru OEP și Hezbollah. 
Prezentarea lui Forsyth fusese precedată de o informare a 
șefului Diviziei America Latină, guralivul Johnny Cross - cu o 
mustață subţire ca desenată cu creionul și chipeș ca un actor de 
film - despre un caz din Caracas, ministrul adjunct al petrolului 
care fusese racolat și care devenise o mină de aur de informaţii 
despre  muribunda industrie petrochimică  venezueleană, 
incluzând plăţi secrete de miliarde din partea Chinei pentru a 
menţine la suprafaţă guvernul. După aceea avea să urmeze șefa 
Diviziei Asia de Est, Brenda Neff, blondă, pieptoasă și vulgară, 
care avea să le relateze candidaţilor despre un agent AdE, un 
căpitan din marina filipineză, care oferea evaluări utile și imagini 
ale atolilor din Marea Chinei de Sud, fortificaţi de Beijing. 

Benford observă amuzat cum colegii lui ţineau briefinguri 
despre agenţi importanţi, dar de nivel mediu. Niciun șef de 
divizie n-avea să-și ridice complet poalele în cap și să renunțe la 
vreo bijuterie a coroanei, cel puțin nu deocamdată. Duchin știa 
destule ca să suspecteze că niciunul nu se înghesuia cu 

dezvăluirile, iar când directorul interimar avea să audă - cu 
siguranţă de la ciocănitoarea Duchin - toţi acești șefi aveau să 
primească ordine să-și deschidă complet registrele în faţa 
candidaţilor. Era doar o chestiune de timp. 

Cei trei candidați stăteau în capătul opus al mesei, afișând 
plictiseală, atenție sau  perplexitate.  Senatoarea Celia 
Feigenbaum clocotea: bazându-se pe numeroșii ei ani petrecuți 
în Comisia Senatorială pentru Credite, era convinsă că 
duplicitara CIA trebuia radical diminuată, dacă nu chiar 
desființată, începând cu cedarea directoratelor sale către 
Departamentul Apărării, NSA și FBI. Dacă avea să fie confirmată 
ca DCIA, era decisă să facă o curățenie radicală. Pentru Benford 
asta echivala cu o calamitate, ale cărei dimensiuni erau 
amplificate de senatoare și de trâmbițata ei convingere că 
acceptarea canoanelor clandestine ale CIA - furtul de secrete și 
exploatarea vulnerabilităţilor pentru a corupe ţinte umane - era 
imorală. 

— Nu asta ne definește, nu asta reprezintă America, torcea 
frecvent și pios senatoarea oricărui reporter ce întindea 
microfonul spre ea. 

Feigenbaum se număra printre candidaţii favoriţi, în parte 
fiindcă opiniile ei ipocrite le oglindeau pe cele ale președintelui. 

Senatoarea sosise cu șeful ei de cabinet Robert Farbissen și 
ceruse nepăsătoare ca și acesta să fie prezent la briefinguri ca 
orice alt candidat, cerere pe care șeful Biroului de legătură cu 
Congresul, Duchin, o acceptase imediat, întrucât Rob era și el 
autorizat să aibă acces la informaţii strict secrete. Benford 
scrâșni din dinţi; era o concesie scandaloasă. El îl cunoștea bine 
pe Farbissen: rezistase de decenii în Washington, trecând dintr- 
un cabinet în altul, stârnind haos cu fervoarea lui revanșardă și 
cu pasiunile partizane. Scund și îndesat, cu gura strâmbă și dinţi 
îmbrăcaţi în aur sub nasul ca un măr pădureț, Farbissen stătea 
triumfător la masa de conferinţe pentru a asculta secretele 
prețioase din seifurile detestatei CIA. Se întoarse și văzu pentru 
prima dată că Simon Benford stătea lângă el, făcu o grimasă de 
nemulţumire, se sculă și se mută cu trei scaune mai departe, ca 
și cum Benford ar fi fost „pacientul zero” într-o secţie de boli 
infecțioase. „Măsura omului”, își zise Benford, „este distanţa de 
trei scaune la masă”. 

Mai atentă era viceamiralul de marină Audrey Rowland. 

Purtându-și uniforma de serviciu bleumarin, ea stătea cu mâinile 
încrucișate pe masă; tresele aurii și late de pe mâneci, care 
reprezentau cele trei stele ale rangului ei, străluceau pe masa 
din lemn de nuc întunecat. Fusese numită Student Distins după 
studii avansate la Colegiul Industrial al Forțelor Armate din Fort 
McNair, Washington. În cei 20 de ani care au urmat, ocupase 
posturi tot mai importante, cel mai recent fiind cel de 
comandant al Laboratorului de Cercetări Navale aflat pe malul 
râului Potomac, în statul Virginia. În cadrul LCN, Rowland 
superviza cu multă energie aproape trei mii de savanţi, 
cercetători civili permanenți și contractori și în același timp 
gestiona un buget anual pentru cercetări de peste un miliard de 
dolari. 

Audrey avusese o ascensiune meteoritică, trecând de la 
contraamiral de flotilă la contraamiral în doi ani, pentru ca după 
alți trei ani să primească a treia stea, cea de viceamiral. Benford 
o privi cu ochii mijiţi, observând că avea pe piept mai multe 
ordine și medalii decât Bull Halsey, printre care Defense 
Superior Service Medal, Legion of Merit, Defense Meritorious 
Service Medal, Meritorious Service Medal (trei medalii), Navy 
and Marine Corps Commendation Medal (patru medalii) și Navy 
and Marine Corps Achievement Medal. Niciuna dintre ele nu era 
pentru acţiuni în luptă sau serviciu pe mare. 

In vârstă de 49 de ani, viceamiralul Audrey Rowland era 
femeia modernă și competentă din marina americană a 
secolului al XXI-lea: strălucitoare, manager capabil și o femeie 
decentă. Nu fusese niciodată măritată - inevitabila bârfă ieșea 
din când în când la suprafaţă, în principal printre bărbaţii 
invidioși de aceeași vârstă care continuau să fie niște umili 
căpitani ce comandau grupuri de distrugătoare în largul orașului 
Yokosuka - dar altfel, viceamiralul Rowland era considerată în 
mod discret ca o fecioară benignă, total dedicată marinei și 
misiunii ei. Când se ceruseră potenţiale nominalizări pentru 
DCIA, numele lui Rowland fusese imediat propus de șeful 
Operaţiunilor Navale și de secretarul Departamentului Marinei, 
cu sprijinul și acordul președintelui. 

Exista un precedent: la mijlocul anilor 1970, un amiral 
condusese CIA; de atunci trecuse prea mult timp pentru a ţine 
minte prejudiciile de lungă durată cauzate de așa-numitul 
Masacru de Halloween din 1977 al acelui intrus, când 200 de 

ofiţeri operativi fuseseră concediaţi ca fiind neesenţiali, urmați 
de alți 800 de ofițeri de caz în 1979, eradicând dintr-o singură 
lovitură o întreagă generaţie de veterani experimentați ai 
străzii, majoritatea cu abilităţi aproape native ale unei limbi 
străine, adică un atu enorm de valoros. Dar asta se întâmpla cu 
30 de ani în urmă, iar în prezent marina ar fi fost încântată ca un 
om al ei să conducă din nou CIA, ai cărei ofițeri operativi nu 
dovedeau niciodată prea mult respect pentru serviciul naval de 
informaţii sau faţă de NCIS, serviciul naval de investigaţii 
criminale. Benford studie faţa prelungă, masculină, a 
viceamiralului, bărbia proeminentă și părul grizonant strâns într- 
un coc împletit la ceafă, dar cu un cârlionţ elaborat în faţă, bizar 
chiar și pentru Benford, care era orb la modă și cerinţele ei. 
Rowland observă că Benford o privea și îl salută din cap din 
cealaltă parte a mesei, dezvelindu-și incisivul stâng ieșit ușor în 
afară. „Bun”, se gândi bărbatul, „poate că amiralii fizicieni nu 
trebuie să fie niște frumuseți, mai ales cei inteligenţi”. Ca DCIA, 
Rowland avea să se concentreze, cel mai probabil, pe partea de 
știință și tehnologie a Agenţiei, dar cu ceva noroc ar fi putut 
măcar să susțină un serviciu clandestin care necesita măsuri 
urgente de resuscitare. 

La cel mai îndepărtat colț al mesei, în mod evident năucit de 
cel puţin două treimi din informaţiile auzite până atunci, se afla 
al treilea candidat la postul de DCIA, ambasadorul Thomas 
„Tommy” Vano, care în anii 1980 jucase în filme de serie B 
(Space Rage, Maniac Brainiac) şi în 1985 fusese votat ca 
bărbatul cel mai sexy, dar începuse să-și piardă strălucirea și 
plecase de la Hollywood înainte de a se distruge complet. 
Utilizând câștiguri modeste economisite din filme, Vano a 
început să cumpere malluri în Florida împreună cu un cumnat 
antreprenor la începutul boomului imobiliar din anii 1990. Mai 
degrabă norocos decât clarvăzător, Vano câștigase milioane, 
apoi înființase o companie, un consorțiu de investitori ce 
cumpărau mărfuri pe plan global, inclusiv metale rare și 
preţioase. In următoarele două decenii, urmase exemplul 
partenerilor și câștigase alte milioane de dolari, din care donase 
câteva unei campanii profitabile, astfel că în 2008 fusese numit 
ambasador în Spania. Și-a petrecut apoi patru ani într-o stare 
perpetuă, și plăcută, de ușoară uimire, fermecat de vinurile de 
Rioja și de caparrones, tocana săţioasă din Rioja preparată din 

fasole albă și ardei pimentón afumati, pe care nu le mai gustase 
până atunci. 

Păstrat în mod inexplicabil de Departamentul de Stat după 
întoarcerea de la Madrid, el a devenit ambasador itinerant 
pentru serviciile de informaţii, ceea ce însemna că avea un birou 
sărăcăcios pe un coridor interior, cu un personal format din doi 
oameni, și că participa la nenumărate ședințe. Postul acela 
fusese vacant de 18 luni, în primul rând pentru că niciun 
diplomat de rang înalt din Departamentul de Stat nu dorea să-și 
murdărească pantofii în smârcurile lumii spionilor. Insă 
ambasadorul Vano considera că întâlnirile în Washington cu 
ofițeri de legătură ai diverselor servicii de informaţii erau 
tolerabil de interesante și nu foarte solicitante, iar ca 
reprezentant al Departamentului de Stat i se cerea rareori să 
participe la ele (/eprosu/ pe ringul de dans, murmurase un 
mucalit din NSA). În calitate de șef al misiunii din Madrid, 
avusese parte de informări de spionaj și le găsise pasionante, ca 
un fel de scenarii de filme. 

Într-o bună zi însă Tommy Vano întrerupsese o discuţie 
despre metale strategice care erau cumpărate și stocate de 
Moscova și Beijing, și menţionase nepăsător că firma lui era 
familiarizată cu piețele globale de mărfuri, ministere 
guvernamentale, cumpărători comerciali, mine de extracţie și 
acumulări de rezerve. Menţionase tot. Din ziua aceea primise un 
loc la masa deciziilor și, cu toate că era mai degrabă afabil 
decât plin de discernământ, fusese acceptat ca un expert în 
domeniu. 

Când se ceruseră potenţiale nominalizări pentru DCIA, 
cordialul și ineficientul secretar de stat (care continua să creadă 
în codul de conduită ce afirma că gentlemenii nu-și citesc unii 
altora scrisorile) îl propusese pe onorabilul Thomas Vano, 
citându-i discernământul în afaceri, experienţa internaţională ca 
diplomat și atributele lui ca actual ambasador itinerant pentru 
serviciile de informaţii, cu legături importante și contacte în 
comunitatea respectivă. Sigur că da, era limba de lemn a 
Washingtonului și o înșiruire de aiureli absolute, dar Vano 
ajunsese pe lista scurtă a ultimilor trei candidați. 

Era înalt și cu pieptul bombat ca o pasăre, cu păr negru 
ondulat, de pirat, ochi adânci și limpezi și o gropiţă în bărbie à la 
Cary Grant. Benford observă cu interes că singura care 


VP - 198 


reacționase vizibil la aura de bani-Hollywood-sex a lui Vano 
fusese șefa Diviziei AE, Neff, un spirit liber bine cunoscut, pe 
care adjunctul secţiei de crimă organizată din Divizia Antidrog o 
acuzase odată că primea în mod uzual bunuri confiscate. 
Senatoarea Feigenbaum era prea bătrână și prea rea ca să se 
lase fermecată de Vano, iar viceamiralul Rowland nu-și clinti 
niciun centimetru tresele de aur și păruse indiferentă. 

„Apără-ne, Doamne!” își zise Benford. O harpie de pe 
Capitoliu, dornică să distrugă Agenţia, o fiziciană stângace din 
marină și un milionar împăiat care, ca ambasador la Madrid, 
credea că acronimul ETA al grupării teroriste basce venea de la 
Evaluare Tehnică Europeană. 

Benford obiectase în sesiunea de briefing de azi, „pentru a 
economisi timp”, să discute orice cazuri rusești și era decis să 
tărăgăneze cât mai mult timp posibil. MAGNIT continua să 
acţioneze, Nash tocmai raportase că GRU o vâna pe DIVA, iar în 
Istanbul avea să se dezlănţuie iadul pe pământ dacă ei nu 
acționau imediat. Istanbul avea să fie un dezastru. 

JDERII. In Sevastopol. „Doamne, ajută-ne, sper să fie pe atât 
de buni pe cât jură Forsyth că sunt. Primul Război Rece s-a 
sfârșit acum treizeci de ani. Acum luptăm în al doilea”. 


TOCANA CAPARRONES DIN RIOJA 


În ulei de măsline, prăjiți salam chorizo feliat, ceapă si 
usturoi tocate, până se înmoaie. Adăugați pimentón 
(paprika afumată picantă spaniolă) și ardei iute uscat 
și pisat și prăjiți în continuare. Adăugați roșii proaspete 
tăiate bucăți, apă, supă de legume concentrată, 
conserve de roșii tăiate bucăți și pastă de tomate. Dati 
în clocot, după care fierbeți înăbușit la foc mic. 
Adăugați pătrunjel tocat și fasole albă (cannellini sau 
obișnuită) și continuati fierberea până scade, ajungând 
la o consistență undeva între supă și tocană. Lăsaţi să 
se odihnească o oră (sau peste noapte) și reincălziţi 
pentru a servi fierbinte, cu puțin ulei de măsline și un 
ou poșat deasupra. 

16. 


JDERII 


În perioada de început și lipsită de experienţă a Războiului 
Rece, sosirea cu sufletul la gură în animata Staţie Roma a 
ofițerului de caz Tom Forsyth, proaspăt absolvent al cursului de 
instruire din Fermă și aflat la prima detașare peste hotare, a fost 
primită în fel și chip de colegi. Câţiva l-au plimbat cu amabilitate 
prin Roma, i-au arătat cele mai bune trattoria pentru cucina 
povera romană, bucătărie ţărănească, și locurile unde să 
găsească o sticlă de Cesanese del Piglio din Lazio. Șeful de 
ramură l-a trecut pe lista de invitaţii la cinci-șase aniversări de 
zile naţionale la ambasade străine, unde putea începe să-și 
arunce singur năvodul pentru racolări. Șeful rapoartelor l-a luat 
deoparte și au verificat împreună lista de ţinte, ca să știe ce să 
caute. 

Gale Stack, ofiţerul senior al Staţiei din Roma, avea 55 de ani 
și se apropia de pensionare. La începutul carierei sale avusese 
oportunități în management, dar nu reușise să le valorifice din 
cauza celorlalte priorităţi ale sale, care includeau prânzuri 
stropite de câte trei Martini, contabilitate creatoare cu fondurile 
operative și agăţarea animatoarelor de prin baruri. Stack se 
simţea ofensat că nu fusese niciodată apreciat pentru 
contribuţia sa. Fusese ignorat și dat la o parte - în repetate 
rânduri. Sosirea tânărului Forsyth - lucrau în separeuri vecine - 
îi oferi lui Stack ocazia de a scăpa de un caz sâcâitor cu numele 
de cod VZJDER. Cazul nu dădea rezultate, cel puţin nu cu 
volumul de efort pe care Stack era dispus să i-l dedice. Agentul, 
un tânăr imigrant polonez pe nume Witold Zawadzki, se oferise 
ca voluntar, intrând pur și simplu în ambasada americană, iar 
Stack îi îmbrâncise pe alţii ca să-l preia el. Se gândise că va 
putea obţine o mulţime de informaţii cu muncă puţină, plus 
ocazia de a-și crește fondurile operative prin decontarea altor 
prânzuri și cine. 

VZJDER provenea dintr-o familie de aristocrați din Cracovia, 
din szlachta, nobilimea polonă, ce data din 1360, de pe vremea 

regelui Cazimir al Ill-lea cel Mare. Trimis la Roma în copilărie ca 
să locuiască împreună cu o mătușă, Witold, care avea acum 25 
de ani și era cetăţean italian, îi ura pe sovietici mai puţin decât îi 
ura pe zdrajcy, polonezii trădători care își vânduseră propria 
țară. La prima lor întâlnire, tânărul polonez răzvrătit - nervos, 
subțirel, cu păr blond pieptănat peste cap - îl fixă cu atenție pe 
ofiţerul lui de caz cu coamă albă și manichiură impecabilă, a 
cărui mână tremură când trăsese măslina de pe scobitoarea din 
cocteil cu dinţii lui mari și albi. Witold se aplecă spre ofiţerul CIA 
și-i spuse că era dispus să se întoarcă în Polonia și că familia lui 
cunoștea polonezi la fel de patrioți în guvern, partid și armată. 
Stack râgâi, comandă alt Martini și-l invită pe VZJDER să 
comande orice dorea de pe meniu, absolut orice. 

La al doilea prânz stropit de băutură în fabulos de costisitorul 
restaurant La Rossetta din umbra Panteonului, specializat în 
produse pescărești, VZJDER aduse o listă de familii poloneze 
influente care puteau oferi, cu încurajări precaute, informații 
despre conducerea Partidului Comunist Polonez, activitatea 
spionajului sovietic în Polonia și nivelurile de pregătire militară 
ale Tratatului de la Varșovia. Lăsând din mână un clește de 
homar, Gale Stack luă hârtia cu degete unsuroase de unt, o 
puse în buzunarul hainei și-i spuse lui Witold că va „verifica” 
numele. Stăpânindu-și temperamentul exploziv, VZJDER îi spuse 
că dorea să stea de vorbă cu altcineva din organizaţia lui. 
Semnal de alarmă! Ar fi fost o idee proastă să lase alt ofițer din 
Staţie să-și bage nasul în cort și să vadă cum deconta Stack 
prânzuri scumpe pe baza acestui caz, alături de posibilitatea ca 
tânărul acesta, care-și dorea să fie un luptător pentru libertate, 
să se plângă de ofiţerul lui de caz. 

In ziua următoare, Stack îi spuse șefului de ramură că VZJDER 
era un emigrant amărât, care nu avea acces la informații, și că 
el recomanda ca Staţia să stopeze contactul cu agentul printr-o 
primă de final de 1 000 de dolari (avea să-i dea tânărului 500, 
iar el să-și oprească restul ca bani de buzunar) și să nu-și mai 
irosească timpul. Șeful de ramură încuviință plictisit, totuși ceva 
îl făcu să se răzgândească și-i ceru lui Stack să predea cazul 
altui ofițer, în ideea că poate schimbarea chimiei între oameni 
avea să fie de ajutor. Semnal de alarmă! Un ofiţer din Staţie cu 
experienţă ar fi înţeles realitatea și i-ar fi întocmit raport. Apoi 
Stack își aminti de puştiul cel nou, Forsyth, din separeul vecin. El 

nu știa încă toate dedesubturile; ar fi fost perfect. Ce părere ai? 
întrebă Stack. Era un caz ușor pentru un debutant, să convingă 
sursa să obţină acces la informaţii, încet și frumos. Șeful de 
ramură ridică din umeri și-i dădu undă verde. 

Acela a fost începutul rețelei JDERII. După o întâlnire bahică în 
care fusese predat cazul, Tom Forsyth și noul lui agent Witold 
Zawadzki au început să se testeze reciproc, precaut: Witold a 
văzut că noul lui ofițer de caz începător era onest, energic și 
motivat să obțină succes; Forsyth a văzut că dăruirea 
înverșunată a tânărului polonez nerăbdător trebuia controlată. O 
misiune sinucigașă nu i-ar fi adus niciun câștig. Intoarcerile lui 
VZJDER în Polonia au început treptat - sub acoperirea unor 
călătorii de achiziţii comerciale pentru o companie italiană de 
design - lăsând SB-ul, Sluzba Bezpieczenstwa, serviciul de 
informaţii polonez controlat de sovietici, să se obișnuiască să-l 
vadă pe tânărul cu pașaport italian venind și plecând. 

După două călătorii, VZJDER racolă un prieten din copilărie, în 
prezent căpitan în armata poloneză, care primi numele de cod 
VZJDER/2. În următoarele șase luni au fost racolaţi doi prieteni 
de familie: VZJDER/3 și /4, o fostă studentă frumușica la Arte, 
actualmente asistentă specială în secretariatul partidului, 
respectiv un sergent de miliţie. Următoarea racolare a lui Witold 
a fost VZJDER/5, vărul său, care era transmisionist în sediul 
Ministerului de Interne și procesa traficul de mesaje între 
Varșovia și Moscova. Fluxul de informaţii a început lent. 
Rapoartele erau colectate de la acei subagenţi de către JDER/1 
(ca agent principal) și aduse lui Forsyth în Roma. 

Conducerea Staţiei Roma ciuli urechile și începu să fie atentă, 
apoi și Cartierul General. Rapoartele de la JDERI erau superbe, 
incluzând fotografii ale unor documente secrete ale Tratatului 
de la Varșovia și Armatei Roșii sovietice ce nu mai fuseseră 
văzute niciodată. Analiştii de contrainformaţii le priviră cu ochi 
sceptici: informaţiile prea bune ca să fie adevărate nășteau 
întotdeauna suspiciuni, totuși rapoartele erau coroborate și nu 
se opreau. Forsyth trebuia să-l frâneze întruna pe Witold, să-i 
spună s-o ia încet, să menţină un echilibru între randament și 
risc. În efortul lui continuu de a-și proteja JDERII, Forsyth îl 
instrui pe Witold în fotografiere clandestină, comunicații 
impersonale, scriere secretă și raportare avansată de informaţii, 
iar acesta, la rândul său, îi instrui pe membrii reţelei sale din 

Polonia. 

După o lună, Witold îi aduse lui Forsyth o bandă audio cu 
înregistrarea unei ședințe cu ușile închise a Comitetului Central 
al Partidului Comunist Polonez, în care se discutase încins 
despre implementarea sau ignorarea ordinului primit de la 
directorul KGB-ului, Cebrikov, de a-i aresta pe minerii agitaţi din 
Wujek și pe muncitorii din șantierele navale Gdansk care făceau 
parte din mișcarea Solidaritatea. JDER/3, sculpturala asistentă 
din secretariat al cărei nume era Agnes Krawcyk și care, în mod 
alarmant, era dependentă de adrenalină, strecurase un microfon 
și un mic recorder cu bandă (asamblat de JDER/5, geniul 
electronic pe nume Jerzy) sub podiumul președintelui înainte de 
ședință. Chiar în timp ce trimitea mai departe rapoartele - care 
primiseră o rară etichetă R, de la „remarcabil!” - Forsyth simţi că 
îngheţa. JDERII n-aveau să mai reziste mult dacă vor continua 
să-și asume riscurile demente din ultimele luni, urlă el la Witold. 
lar folosirea a doi JDERI în aceeași operaţiune viola principiul 
compartimentării membrilor rețelei. Și așa era destul de riscant 
că Witold știa numele tuturor. Asta trebuia să înceteze. 

În cursul unei cine sărbătorești cu zrazy zawijane, rulouri 
suculente din carne de vită cu ceapă, ciuperci și sos cremos de 
carne, în apartamentul mătușii sale din Roma, Witold i-a surâs 
lui Forsyth - cât de departe ajunseseră împreună! - și i-a 
mărturisit că, ţinând seama de grija lui maternă, va amâna 
deocamdată planul său de a-l răpi pe rezidentu/ KGB din 
Varșovia și a-l aduce legat fedeleș de Crăciun. Au toastat cu un 
pahar de wódka Chopin. În cei trei ani cât a durat detașarea lui 
Forsyth la Roma, reţeaua JDERII a produs sute de rapoarte de 
mare interes și a informat factorii de decizie politică de la 
Washington despre ultimele zvârcoliri periculoase ale dominaţiei 
sovietice în Europa de Est. Cartierul General l-a promovat pe 
Forsyth și i-a înmânat lui Witold Medal of Achievement. 

e 

După 1989, destrămarea Uniunii Sovietice şi revenirea 
Poloniei la lumină, Forsyth a propus ca JDERII lui să fie păstraţi 
împreună pe lista de misiuni active. Se gândea că echipa de 
cinci oameni putea să facă deplasări ca reprezentanţi comerciali 
pentru diverse companii poloneze care vindeau mașini-unelte, 
pompe și software în zone interzise - Coreea de Nord, Cuba, 
Iran, Rusia - ţări de mare risc pentru tradiţionalii ofiţeri CIA sub 

acoperire. Mai mult, sculpturala Agnes Krawcyk intrase la 
Facultatea de Conservare și Restaurare a Lucrărilor de Artă din 
cadrul Academiei de Arte Frumoase din Cracovia și obținuse 
diploma de conservator de lucrări de artă din teracotă, ghips și 
ceramică. Forsyth avea în vedere deplasări operative ale lui 
Agnes peste hotare în calitate de restauratoare. 

Graţie libertăţii relative de deplasare în aceste ţări, spunea el, 
echipa ar fi putut întreprinde discret diverse acțiuni operative. 
De-a lungul anilor, JDERII fuseseră instruiți - și deveniseră 
experţi - în filaj stradal, intrări prin efracţie fără urme, 
documentarea siturilor pentru întâlniri, racolare și raportare de 
informaţii. Toţi membrii reţelei vorbeau fluent poloneza și rusa, 
ca și obligatoriile franceză, germană și engleza primitivă din 
televiziunea prin satelit. Erau persoane autonome, agresive, 
care-și asumau riscuri în mod firesc, și extrem de loiale față de 
Forsyth, care era ca un zeu pentru ele. Apoi interveni Cartierul 
General. 

Propunerea lui Forsyth pentru JDERI a fost subiectul unor lungi 
dezbateri birocratice. Noua specie de conducători CIA - în 
majoritate foști analiști și manageri cu ambiţii politice, șefi care, 
decenii la rând, detestaseră verva și hegemonia Directoratului 
de Operaţiuni iar cum căutau în mod pervers să reformeze DO 
până la completa lui dispariţie - îi vedea pe acești cinci slavi 
(sau ce erau ei) fanatici ca pe niște dinozauri din era Războiului 
Rece. În plus, în epoca modernă, culegerea informaţiilor migra 
spre drone, sateliți și posturi extinse de ascultare electronică. 
Clasica metodă HUMINT (culegerea de informaţii de la surse 
umane) în care un ofițer vorbea cu o sursă clandestină, un mod 
sigur de a obţine planurile și intențiile inamicilor, se atrofia, 
considerată excesiv de periculoasă și o risipă de timp. 
Majoritatea birocraţilor din CIA, care doreau cu disperare 
evitarea eșecurilor operative, nu doreau să aibă deloc de-a face 
cu ofițeri de caz, colectori, operatori, cowboy, colecționari de 
scalpuri, mustangi, târfe bătrâne, vânători de capete sau cinci 
nenorociți de JDERI est-europeni, care nu puteau decât să-i ducă 
la ruină și să-i trimită în fața unei comisii de control a 
Congresului. 

(J 

Când părea că ignoranța și apatia Cartierului General vor 

prevala și că JDERII vor fi trecuți în rezervă, în 2001 izbucni o 

criză ce implica angajați CIA din Siria. Trei analiști vizitatori - 
două femei și un bărbat - din Biroul de Analiză pentru Orientul 
Apropiat și Sudul Asiei (OASA) au ignorat îndrumările Staţiei din 
Damasc de a rămâne în complexul ambasadei din centrul 
Damascului, pe bulevardul Abu Jafar Mansur. Sosiseră în Siria ca 
să culeagă „adevărul de pe teren” despre războiul civil sirian și 
considerau că știau ce fac. Doi dintre ei vorbeau o arabă 
rudimentară. Au plecat marți dimineaţă, intenţionând să viziteze 
birourile Crucii Roșii Internaţionale din piața Arwada, Spitalul 
Italian de pe bulevardul Omar Al-Mukhtar și Souq Al Khoja de pe 
strada Al Thawra, un traseu dus-întors de 15 kilometri pe care 
estimau că-l vor parcurge în trei ore. 

Când n-au revenit la ambasadă la închiderea programului, 
ofițerul de securitate a sunat la poliţia metropolitană, care a 
găsit după câteva ore corpul uneia dintre femei în suburbia 
estică Jobar, la parterul incendiatei Teachers Tower Building, o 
carcasă înnegrită cu zece niveluri, printre mormane de 
dărâmături și tancuri ruginite cu trapele deschise și șenilele 
demontate de pe roţile antrenoare. In vârstă de 46 de ani, 
divorțată, mamă a doi copii, femeia fusese dezbrăcată în 
lenjeria ei intimă Maidenform și legată cu sârme de o somieră 
ruginită, ridicată apoi în picioare și proptită de un perete ciuruit 
de șrapnele, după care fusese strangulată treptat cu un colier 
de plastic. Poliţiștii au ridicat din umeri, sugerând că de vină ar 
fi fost soldaţi scăpaţi de sub control din forțele naţionale de 
apărare, ori insurgenți conduși de sunniţi, ori o unitate 
Hezbollah, cine putea ști, dar că se așteptau ca peste câteva 
zile ambasada să primească înregistrarea torturii. 

In noaptea aceea, ofițerul de securitate a primit un apel 
disperat de la cei doi analiști. Aceștia scăpaseră ca prin urechile 
acului, fugind pe o alee, când taxiul le fusese blocat de două 
mașini. Opriseră un bătrân într-o camionetă lovită și zgâriată și-i 
oferiseră bani ca să-i ducă la ambasadă, dar filtrele rutiere ale 
Hezbollah și o explozie asurzitoare la următoarea intersecție îl 
speriaseră pe șofer, care-i dusese, în ciuda protestelor 
analiștilor, la casa lui din satul As Saboura, la 13 kilometri vest 
de oraș, pe Autostrada 1. Bătrânul și soția lui erau îngroziţi că 
insurgenți islamiști locali îi vor descoperi pe americani și-i vor 
omori pe toţi - noaptea, străzile erau pline de bande înarmate 
de bărbaţi cu capetele acoperite de eșarfe keffiyeh. Analiştii 

erau ca într-o cursă și nu puteau să se miște. Aveau apă și 
hrană; bătrâna gătise kurrat-barasya, tocană siriană aromată 
din carne de miel și praz, care le ajungea pentru o săptămână. 
Își petrecuseră noaptea pe verandă, ascultând glasuri din curte. 
Nu mai dispuneau de mult timp; vreun vecin avea să-i observe 
până la urmă și avea să vorbească, sau militanţii ar fi putut 
percheziţiona casele. 

Problema era complicată de faptul că cineva din cadrul poliţiei 
șoptise comandantului forțelor iraniene locale din Qods că doi 
ofițeri CIA se rătăciseră și se ascundeau undeva în Damasc. 
Teheranul a cerut imediat organelor de securitate, milițiilor și 
unităţilor militare siriene loiale să-i găsească și să-i reţină pe 
fariseii americani care, amănunt important, nu erau acreditați 
pe lângă guvernul sirian și ca atare nu aveau imunitate 
diplomatică. În ciuda protestelor repetate ale ambasadorului, 
filtre rutiere ale Hezbollah au fost instalate în jurul ambasadei 
americane. Ofiţeri din Staţie au încercat în câteva rânduri să 
plece cu mașina până în sat, dar au fost nevoiţi să renunţe când 
au fost urmăriţi în mod agresiv. Au abandonat tentativele. 

În Cartierul General, situaţia dramatică din Damasc a fost 
primul subiect discutat în ședința de seară a directorului cu 
executivii, în sala de conferinţe de la nivelul șapte. Califii din 
Langley, care stăteau de obicei în jilțuri așteptând ordine de la 
centru, erau posaci: aveau o analistă moartă, iar posibilitatea de 
a pierde alţi doi agenţi n-ar fi însemnat nici pe departe sfârșitul 
necazurilor. Nimeni nu avea nicio idee, nimeni nu sugera nicio 
soluţie și conversaţia s-a stins. Tăcerea grea a fost întreruptă 
când actualul șef pentru Europa, Forsyth, a comunicat reuniunii 
de directori că echipa lui de agenţi polonezi se putea infiltra în 
Damasc fără să atragă atenţia, putea să ia contact cu cei doi 
analiști supraviețuitori și să-i exfiltreze din Siria, probabil în vest, 
spre Liban. Nu avea să existe absolut niciun contact cu Staţia 
asediată. Chipurile din jurul mesei s-au luminat. Era o soluţie 
avantajoasă din două puncte de vedere: fie analiștii puteau fi 
salvaţi, fie dezastrul unei operaţiuni ratate putea fi aruncat pe 
umerii lui Forsyth și ai alaiului său dansator de polca. 

Trei JDERI au sosit pe aeroportul internaţional Damasc prin 
intermediul curselor Syrian Air intermitente din Alger, dându-se 
drept reprezentanți ai Comitetului de afaceri polonez, aflaţi în 
căutare de oportunităţi de afaceri în proiecte de înnoire urbană, 

o acoperire marginal plauzibilă ţinând seama de devastarea tot 
mai mare din suburbiile Damascului. Alţi doi JDERI, printre care 
Witold, prietenul lui Forsyth, au călătorit cu jeepul din Liban și s- 
au oprit în Jdeidat Yabous, o localitate siriană aflată la 45 de 
kilometri vest de Damasc și la trei kilometri de granița libaneză, 
locul oficial de trecere a frontierei. Witold și colegul lui au sosit 
într-un Toyota Land Cruiser alb, care avea pe portieră logoul 
Heritage for Peace, o organizaţie cunoscută, dedicată protejării 
siturilor și antichităţilor siriene din Patrimoniul Mondial UNESCO. 
Niciun localnic nu i-a băgat în seamă. 

După o vizită lipsită de entuziasm la Ministerul Locuinţelor și 
Construcţiilor, JDERII din Damasc au stabilit că nu erau urmăriți 
și au operat impecabil. Ei au găsit casa prin geolocalizarea 
telefoanelor mobile ale analiștilor din As Saboura cu o unitate 
CANINE, un sistem patentat de CIA pentru urmărirea prin sateliți 
GPS, operat de pe o tabletă aparent inocentă de 18 centimetri și 
cu precizie de până la cinci metri. Analiştii epuizați au fost 
deșteptaţi la ora patru dimineaţa de VZJDER/4, fostul sergent de 
poliţie polonez, care intrase fără zgomot în casă. Au fost suiţi 
într-o mașină care aștepta și duși spre nord pe Autostrada 1, 
unde, în zori, au făcut joncţiunea cu Toyota lui Witold. După 
transferul în celălalt vehicul, analiștii au căpătat cămăși și 
pantaloni kaki de camuflaj, pălării cu boruri mari, bocanci de 
deșert și pașapoarte belgiene. Witold a condus apoi până la 
graniţă, programând trecerea la amiază, când traficul de 
camioane era cel mai dens, iar vameșii pântecoși se gândeau la 
prânz. Un vameș sirian a pipăit pașaportul belgian fals al unuia 
dintre analiștii îngroziți și i-a pus o întrebare în franceză, limbă 
pe care acesta n-o vorbea. În loc să răspundă, analistul care se 
clătina a vomitat resturile tocanei de miel și praz pe cizmele 
vameșului. Witold a explicat mâhnit că partenerul lui băuse apă 
dintr-un pârâu după ce au trecut de ultimul sat și că de două ore 
nu se simţea deloc bine. Clătinând din cap spre ajami, acești 
barbari non-arabi - toată lumea știa că trebuie să bei din pâraie 
înainte de a intra într-un sat - vameșul le-a făcut semn să 
treacă. În dimineaţa următoare, analiștii se aflau într-un avion 
care a decolat din Beirut spre Paris. Între timp, ceilalţi trei JDERI 
s-au întors în Damasc pentru altă discuție cu ministrul 
consternat, au returnat SUV-ul închiriat și au zburat spre Abu 
Dhabi în ziua următoare. Nicio urmă, niciun eșec, niciun scandal, 

graţie JDERILOR. Stația Damasc a suspinat ușurată, grangurii de 
la Langley s-au împăunat și Forsyth și-a păstrat intactă echipa 
JDERILOR. 

e 

JDERII au rămas în serviciu activ încă trei ani, dar întrucât 
sponsorul și susținătorul lor, Tom Forsyth, a fost detașat în 
străinătate și apoi imobilizat în Cartierul General, au fost până la 
urmă trecuţi în rezervă și au primit rentele considerabile pe care 
le acumulaseră de-a lungul anilor. În Cartierul General a avut loc 
o ceremonie stângace în cursul căreia celor cinci JDERI li s-au 
decernat medalii Distinguished Service, premiul Meritous Unit 
Citation și ceasuri de masă din bronz și lemn, cu rama arătând 
ora pe tot globul și cu logoul CIA pe cadran. Prezentatoarea care 
a citit documentele - născută în anul în care Witold scăpase de 
dulăii de pază din pădurea Kampinos de lângă Varșovia - a avut 
mici probleme cu numele poloneze, însă directorul adjunct 
memorase cuvântul gratulacje, „felicitări” în poloneză, pe care l- 
a tot repetat cât a strâns mâini. 

Mulțumită succesului lor din Siria, Forsyth a păstrat JDERII pe 
lista de rezerve, dar operaţiunile au fost în general sporadice și 
în cele din urmă toţi s-au retras la pensie, una confortabilă, e 
adevărat, dar insipidă. Trei s-au întors în Polonia, la familiile lor. 
Agnes, singura femeie din rețea, era necăsătorită, dezinhibată și 
continua să fie nebunatică. S-a stabilit în California de Sud, unde 
și-a găsit un job ca restauratoare de artă la Muzeul Getty. 
Witold, mereu serios și hotărât, și celibatar convins, a optat să 
locuiască în New York, unde acorda din când în când consultanţă 
de securitate ca liber-profesionist. 

Așa încât, neașteptatul apel al lui Forsyth către JDERI de a-și 
face bagajele și a se întâlni în New York fusese mult-sperata lor 
redeșteptare dintr-o existență plictisitoare. Reuniunea a fost 
stabilită în exclusivistul Tiro A Segno Club (înfiinţat în 1888), de 
pe Mulberry Street în Village, unde Witold era membru, graţie 
cetățeniei sale italiene. Era un loc special: faţada clubului, din 
trei tipuri de piatră banală, era identificată doar printr-o placă 
de bronz și o copertină roșie. Foaierul de la intrare era 
împodobit cu două flinte antice, agăţate pe perete. Urmau după 
aceea barul, saloanele și sălile pentru jocuri de cărți, toate din 
lemn și piele; masa de biliard era superbă, în pâslă portocalie. 
Sufrageria era iluminată discret cu lămpi cu abajururi din alamă, 

iar mesele intime erau sclipitoare, cu cristale și olandă albă. 
Aerul din club abunda în arome savuroase ce răzbăteau din 
bucătăria italiană. Membrii lui Tiro (așa cum era numit) se 
cunoșteau toţi între ei și se salutau politicos din cap. 

Witold rezervase un salon privat îngust, cu o masă la care se 
puteau așeza 30 de persoane, și comandase o cină simplă 
compusă din mozzarella di bufala untoasă, de import, cu 
prosciutto, rizoto cu homari păcătos de savuros și fructe 
proaspete la desert. Toţi JDERII au sosit înainte de ora fixată și 
au fost întâmpinați de Witold cu pahare de prosecco. Feţele li s- 
au luminat când Forsyth a intrat în sală, și polonezii s-au 
apropiat să-i strângă mâna și să-l sărute pe ambii obraji, o 
reunire fericită a participanţilor la Războiul Rece. Trecuse prea 
mult timp. Feţele s-au întors din nou spre ușă când în încăpere a 
intrat Nate Nash. Atent și suplu, oacheș și concentrat, Nash 
purta un blazer peste o cămașă în dungulițe cu cravată 
bleumarin. JDERII l-au evaluat circumspect, fiecare în felul lui: 
Witold a urmărit cum i se adresa Forsyth lui Nash, ca să judece 
statutul tânărului; Ryszard, fostul căpitan de armată, a observat 
că Nash te privea în ochi când vorbea; Piotr, fostul sergent de 
poliţie, i-a remarcat strângerea puternică de mână; Agnes a 
apreciat din depărtare umerii lui Nash pe sub blazer. 

— Aţi lenevit cu toţii, îi ironiză Forsyth. Avem treabă de făcut. 

Fostul poliţist Piotr pufni. 

— Ne-ai lăsat să așteptăm destul de mult, zise el. 

— Nu eram sigur dacă nu cumva v-aţi îngrăşat și ați devenit 
mai greoi la pensie, replică Forsyth inexpresiv. 

— Piotr este cel mai gras, zise Jerzy, geniul electronic. Prea 
multă sernik, prăjitură cu brânză poloneză. 

— Nu-ţi face griji în privinţa mea, replică Piotr. Vezi mai bine 
ce faci cu părul ăla. 

Părul înaltului Jerzy începuse să se rărească în creștetul 
capului. 

— După cum vezi, Thomas, spuse Ryszard, disciplina lasă la 
fel de mult de dorit ca întotdeauna. Indivizii ăștia fără valoare nu 
s-au schimbat deloc. 

— Ajunge, îi potoli Witold, aflat ca întotdeauna la conducere. 
Thomas, spune-ne ce ai de lucru pentru noi. 

El se purta mereu ca un aristocrat, iar acum avea un costum 
la două rânduri, gri-deschis. 

— Rusia, Crimeea, Sevastopol. 

— Fenomenalny, minunat, comentă Ryszard. Vremea va fi 
caldă și însorită. 

— Cât timp? întrebă Witold. 

Sorbi din prosecco și se uită la Nate peste marginea paharului 
său. 

— Două zile, poate trei; ţinta este un depozit, preciză Forsyth. 

Feţele se întoarseră din nou spre Nate. 

— Mai întâi însă spune-ne ceva despre tânărul acesta, zise 
Agnes. 

Femeia era înaltă și cu trăsături bine conturate, cu ochi 
cenușii și păr negru, des, care-i cădea pe umeri. Avea o șuviţă 
albă ca zăpada, care începea de la frunte și era pieptănată 
peste cap. Purta o rochie tricotată neagră, care se mula pe un 
corp ce amintea de muntele Rushmore. 

— Se numește Nathaniel Nash, răspunse Forsyth. Lucrez cu el 
de șase ani. El va coordona operaţiunea. 

Polonezii tăcură. 

— Va coordona sau va conduce? întrebă Piotr. 

— Va conduce. Are experiență bogată în operaţiuni în zone 
interzise, specifică Forsyth. 

— Pot să întreb unde anume? se interesă Witold. 

Forsyth știa că n-avea să fie tocmai ușor. 

— În Moscova, răspunse Nate, vorbind pentru prima oară. În 
Helsinki, Roma, Atena. 

Lui Agnes i se păru atrăgător, un bărbat-băiat sigur pe sine. 

— VI govorite po russki? întrebă Ryszard. Vorbești rusa? 

— Am studiat-o în colegiu și am continuat și după aceea, 
răspunse Nate în rusă. 

Din accentul și frazarea lui, polonezii și-au dat seama 
instantaneu că era fluent, probabil mai bun ca oricare dintre ei. 

— Este cel mai bun ofițer pe care l-am văzut vreodată pe 
stradă, zise Forsyth. 

Nate își privi vârfurile pantofilor. „Da, bun pe stradă, pe 
naiba”, se gândi el. Piotr sorbi din pahar și Agnes își înclină 
capul într-o parte, fără să-l scape din ochi. 

— Thomas, rosti Piotr, scuză-mă, dar cred că pan Nathaniel, 
domnul Nate, este prea tânăr ca să fie atât de bun. 

Cei din sală își întoarseră privirea spre el. Toţi îl știau pe Piotr, 
politaiul - el testa apele. Forsyth își ţinu răsuflarea. „Haide, 

Nash”, își spuse în gând. 

— Dacă aș fi de acord cu dumneata, vorbi Nate într-o rusă 
colocvială, privindu-l pe Piotr în ochi, atunci ne-am înșela 
amândoi. 

Urmă un moment de tăcere, după care Witold întinse un 
pahar spre Nate. 

— Bei un prosecco? întrebă el. 

e 

După mozzarella di bufala, aveau la dispoziţie vreo 25 de 
minute înainte ca rizotoul să atingă faza finală, mantecatura, în 
care untul rece este amestecat în orezul gătit, așa că Witold 
sugeră să coboare în poligonul de la subsol. Numele „Tiro A 
Segno” înseamnă de fapt poligon de tir, și sala nepotrivită, 
lungă de 50 de metri, cu trei posturi de tragere capitonate cu 
piele, era populară printre membrii clubului. Piotr se uită la Nate 
și făcu semn către puștile cu zăvor și muniţie cu percuție pe 
ramă de la două dintre posturi, își puse căștile antifonice, băgă 
în pușcă încărcătorul cu patru gloanţe și acționă zăvorul pentru 
a introduce un glonţ în chiulasă. Nate făcu la fel și ambii bărbaţi 
își rezemară coatele pe capitonajele din piele și priviră prin 
lunete. Țintele din hârtie erau simple, trei cercuri concentrice 
agăţate prin clipsuri de șine pe care puteau fi deplasate pe toată 
lungimea poligonului iluminat cu spoturi, la diferite distanțe, sau 
pentru a fi aduse la postul de tragere pentru inspectare. 

Agnes veni în spatele lui Nate și-i șopti udaci, noroc în rusă. 
Cele două puști pocniră și ambele ţinte tresăriră când gloanţele 
calibrul 5,6 mm găuriră centrul cartonului - tir excelent, cu 
găurile grupate strâns în ambele centre. La al patrulea glonţ, 
atât Forsyth, cât și Witold văzură că ţeava puștii lui Nate tresări 
o secundă. Puștile au fost apoi asigurate și ţintele aduse la linia 
de tragere. Tinta lui Nate era perfectă: toate gloanţele trecuseră 
prin aceeași gaură, lărgită, din cercul cel mai mic. Dinspre Piotr 
se auzi o înjurătură. Tinta lui avea o gaură în exteriorul 
cercurilor, aproape de marginea hârtiei - o  „rătăcită” 
dezastruoasă. Nate îi strânse mâna fostului poliţist, cu o 
expresie serioasă. Roșu la faţă, Piotr se uită spre Forsyth și 
Witold care pufneau. Il privi din nou pe Nate, care era tot serios, 
dar ochii îi scânteiau. Piotr înțelese în cele din urmă: Nate 
trăsese peste linii, pentru a plasa în ţinta lui Piotr glonţul acela 
aparent greșit, o veche farsă a maeștrilor poligoanelor pe care 

Gable i-o făcuse cândva chiar lui. Piotr continuă să-i ţină mâna 
americanului, fulgerând din ochi. 

— Beris drujno, ne budet gruzno, rosti Nate în rusește. Unde-s 
mulţi, puterea crește. 

Piotr îl bătu cu palma pe umăr. 

— Acum o să-ţi fac eu cinste cu un pahar, rosti el. 


ZRAZY ZAWIJANE, RULOURI POLONEZE CU 
CARNE 


Feliați foarte fin o pulpă de vită. Pe fiecare felie de 
carne puneti rondele de ceapă, murături tăiate mărunt 
și un deget de baghetă, rulati strâns și prindeți ruloul 
cu  scobitori.  Fierbeți ciuperci uscate în supă 
concentrată de vită. Treceti rulourile prin făină și 
prăjiți-le până se rumenesc, în unt și ceapă, într-un 
ceaun cu capac. Acoperiți  rulourile cu supă 
concentrată și gătiți până când carnea devine fragedă, 
iar lichidul se îngroașă și devine un sos bogat. 

17. 


Etapa unu 


Balaklava, portul îngust, în forma literei S, de pe coasta de 
sud a peninsulei Crimeea, era prea scurt ca să poată fi numit 
fiord. Protejat de promontorii stâncoase abrupte, încununate la 
rândul lor de ruinele unui fort genovez construit în 1365, micul 
port ars de soare era flancat de antrepozite goale și două 
restaurante somnoroase, cu mese și umbrele. În capătul 
portului, pe partea de vest, se căsca o intrare părăginită din 
beton, care ducea la defuncta bază sovietică de submarine cu 
un canal lung de 500 de metri, construit sub munte în timpul 
Războiului Rece pentru a adăposti submarinele Flotei Roșii de 
atacuri nucleare. Pe colinele de deasupra părții estice a portului 
se aflau clădirile mai noi ale orașului, printre care hotelul Dakkar 
Resort, cu acoperiș din țigle roșii și balcoane din piatră, cu 
panorama micului port ca o bijuterie. Noaptea, sub stelele 
tumultuoase ale Crimeii, puţine lumini din oraș sclipeau pe 
apele nemișcate. 

Nate și JDERII intrară în Balaklava la miezul nopţii, pe un iaht 
lung de 16 metri, cu cabine deasupra punţii, cu cocă bleumarin 
și borduri elegant vopsite. Ambarcaţiunea închiriată cu doi 
membri de echipaj din ramura maritimă a CIA plecase din Varna, 
Bulgaria, și parcursese în două zile cele 300 de mile nautice în 
larg, fără a fi vizibilă de pe țărm, direct spre golful Balaklava de 
pe coasta liniștită a Crimeii, cu ţancuri acoperite de pini și 
insulițe stâncoase. lahtul intră cu spatele într-un loc gol din 
modestul Golden Symbol Yacht Club, la o oră prea târzie ca să 
se mai prezinte autorităţilor. În dimineaţa următoare, vameșii 
ucraineni impasibili înregistrară pașapoartele poloneze false ale 
pasagerilor aflaţi în croazieră în lungul coastei. În loc să rămână 
la bordul ambarcaţiunii, cei șase pasageri închiriară șase 
camere în hotelul Dakkar și-și petrecură restul zilei explorând 
orășelul, escaladând dealul spre ruinele castelului și participând 
la turul organizat prin adăposturile subterane ale submarinelor, 
devenite acum muzeu. Până la sfârșitul zilei, ei se asiguraseră 

că nu erau urmăriţi nici de poliţia locală, nici de serviciile de 
securitate regională. S-a luat în considerare faptul că Nate - 
cunoscut de FSB-ul rusesc ca ofițer CIA - se afla acum în 
Crimeea controlată de ruși, însă era anonim în mijlocul echipei. 

Au luat prânzul în aglomerata Cafe Argo, înmuind pâine cu 
coajă crocantă în sosul din salată de sfeclă georgiană, roșu- 
închis, storcând lămâie peste șașlăc, frigăruile sfârâitoare de 
carne de miel presărate cu oregano sălbatic, și stingând totul cu 
bere Lvivski rece ca gheața. JDERII erau vigilenţi, dar relaxaţi. 
Nervi de oţel, profesioniști de top. Nate încercă să-și tempereze 
nerăbdarea, nervozitatea pe care o simţea întotdeauna înaintea 
unei operaţiuni. O văzu pe Agnes privindu-l din capătul celălalt 
al mesei, simţindu-i agitația. Mâine aveau să intre în acţiune, să 
meargă la Sevastopol și să pătrundă în depozit; de la Moscova, 
DIVA le transmisese adresa. Nate și JDERII repetaseră cum vor 
prinde pe lăzi balize ușor și rapid de amplasat și Nate văzuse cât 
de buni erau toţi. Ba chiar atât de buni, încât își extinseră planul 
iniţial. Pe durata celor două zile de antrenamente, el stabilise o 
legătură strânsă cu polonezii - Witold și Ryszard, corecţi până la 
rigiditate; foarte inteligentul Jerzy... chiar așa, foarte inteligent; 
și morocănosul Piotr, o versiune poloneză a lui Gable. Agnes 
continuase să-l urmărească pe Nate, evaluându-l, clasificându-l. 
Acum, în Balaklava, femeia părea calmă și relaxată; poate că 
singurul semn al agitaţiei dinaintea operaţiunii era obiceiul de a- 
și răsuci în jurul unui deget o șuviță din părul ei des. 

O oră mai târziu, Nate ieși pe balconul întunecat al camerei 
sale din hotel, înainte de a merge la culcare, și privi portul negru 
și luminițele de pe colinele aflate pe cealaltă parte a apei. 
Dominika... Avea s-o vadă în curând dacă totul mergea bine în 
următoarele două zile. Derulă în minte ce avea să-i spună în 
Istanbul. Gable avea să fie prezent, privindu-i, cu capul lui mare 
de câine ciobănesc întors în vânt, adulmecând. lisuse, își dorea 
s-o ţină pe Dominika în braţe, să-și pună palmele pe spatele ei și 
s-o lipească de el. Dacă ar fi făcut asta, Gable l-ar fi aruncat în 
groapa cu lei. 

Nate știa totuși că Dominika ar fi fost cuprinsă de un acces de 
nervi dacă ar fi evitat-o; o mai făcuse și înainte. DIVA era 
convinsă că putea să fie spioană și în același timp să-l iubească 
pe ofiţerul ei de caz din CIA, pe care-l dorea. Și nu înţelegea 
absolut deloc dilema lui, frământarea că superiorii săi 


VP - 214 


dezaprobau ceea ce ei doi făceau din dragoste. Va avea ea grijă 
ca Nate să nu fie destituit. Dacă se iubeau unul pe celălalt, asta 
ar fi trebuit să fie suficient. 

Dacă tu mă iubești, nimic altceva nu contează, îi spusese 
Dominika. Nate detesta că se afla în situaţia asta, detesta că 
Benford îi privea tot timpul peste umăr, detesta acuitatea lui 
Gable, detesta blestemata incorigibilitate rusească a Dominikăi. 
lar mâine el și echipa sa aveau să intre într-un antrepozit ziua în 
amiaza mare și să umble cu dispozitive explozibile concepute 
pentru a-i arunca în aer. „Potolește-te, ce-i cu tine?” se întrebă. 
Auzi ţăcănitul clanţei ușii sale și, întorcându-se, văzu o dâră de 
lumină dinspre coridor care se lăţi, apoi dispăru complet. Cineva 
îi intrase în cameră. FSB-ul? Oare azi nu observaseră filajul 
inamic? Respiră adânc. Bătăile inimii i se accelerară. In tăcere, 
Nate părăsi balconul și întinse mâna după scrumiera masivă din 
sticlă de pe măsuţa alăturată. Simţi miros de parfum și un goli 
se ridică prin stomac. „Nu se poate!” Agnes apăru din umbră în 
dunga de lumină ce pătrundea pe fereastră și traversa camera. 
Purta o cămașă largă de noapte și era desculță. 

— Încuietorile de la ușile astea sunt ridicol de simple, spuse 
ea. 

Nate se înecă. 

— Ce faci aici? Ești bine? întrebă el știind perfect răspunsul. 

— Întotdeauna sunt ușor agitată înaintea unei operaţiuni, 
răspunse femeia. Tu nu? 

— De ce ești agitată? 

— De fapt, nu tocmai agitată, răspunse ea și-și trecu o mână 
prin păr. 

— De fapt... cum? 

— Mai degrabă drăgăstoasă. 

— Drăgăstoasă? repetă el. 

— Excitată, spuse Agnes și făcu un pas spre el. 

Îl atinse pe obraz. 

— Agnes, zise Nate, nu-i o idee bună. Mâine avem de lucru. 

— Ne va calma nervii, îl îmbie ea, coborându-și degetele pe 
pieptul său. 

— Nervii mei sunt foarte calmi, replică el. 

Parfumul ei avea miros de citrice și-l zăpăcea. Era exotică și 
senzuală. Îi putea simţi căldura palmei prin cămașă și se simţi 
ameţit. Benford, Gable, Domi, reglementări, dat afară din CIA, 

izolat de Serviciu, aroma de lămâie și mosc a acestui diapazon 
pieptos numit Agnes, care stătea la nici jumătate de metru 
depărtare și-i respira în față. Involuntar, braţele lui se mișcară 
brusc; Nate știa că peste trei secunde avea să-și înfigă degetele 
în coama aceea de păr cu șuviţa albă, după care gurile lor aveau 
să se strivească laolaltă. Îi zărea sânii ridicându-se și coborând 
sub cămașă; tivul ei vibra odată cu tot corpul femeii care 
tremura. Trei, doi, unu. La naiba! Oprește-te! Bratele lui 
rămaseră pe lângă trup. Agnes își retrase palma, se dădu înapoi 
un pas și-și scutură părul. 

— Mă gândesc la echipă, asta-i tot, spuse Nate. Mă gândesc 
că trebuie să lucrăm bine. 

— Atunci să plec? întrebă ea. 

Nate îi luă mâna fierbinte între palmele lui. Nu dorea ca ea să 
plece furioasă. Ar fi fost ultimul lucru de care aveau nevoie în 
teritoriu ostil. 

— Ești incredibil de frumoasă și de sexy. Dar nu crezi că nu se 
cuvine să facem asta? 

— Ba eu cred că se cuvine, rosti ea sec. 

Se întoarse și ieși pe ușă fără un sunet. „lisuse, este furioasă”. 

Nate se trezi după o oră în camera scufundată în beznă, cu 
parfumul de citrice din nou în nări. Apoi Agnes se strecură în 
pielea goală sub cearșaful cu care se acoperise, strivindu-și sânii 
de pieptul lui și trecându-și un picior peste șoldul lui. Simţi ceva 
moale și umed pe picior. Pielea ei era fierbinte și Agnes îi răsuflă 
în ureche: 

— M-am răzgândit. 

Șuvița albă din părul ei căzu peste fața lui Nate. 

e 

Animatul Sevastopol fierbea sub soarele Crimeii. Cele opt 
porturi-golfuri ale sale, asemănătoare unor cochilii de scoică, 
erau mărginite de parcuri memoriale ale războiului, plaje publice 
cu prundiș și vile elegante, văruite în alb. Înaintând spre 
interiorul uscatului,  blocurile-turn de apartamente erau 
înghesuite între artere ticsite de trafic. În cel mai mare dintre 
porturi, golful Sevastopol, se aflau pontoanele masive din beton 
ale flotei rusești din Marea Neagră, la care erau amarate cu 
pupa o duzină de ambarcaţiuni cenușii înțesate de catarge și 
antene. Sevastopol se găsea la 12 kilometri de micul Balaklava, 
peste munţi. La amiază, Nate și JDERII au luat autobuzul nr. 9 

marșrutka din portul Balaklava cu care au mers până la depoul 
aflat la cinci kilometri în afara Sevastopolului, după care au luat 
autobuzul nr. 14 orășenesc până la staţia Plaja Omega de la 
capătul golfului Kruhla. Traseul fusese întocmit de foto-analiștii 
Cartierului General, care parcurseseră toată distanţa de 12 
kilometri prin intermediul imaginilor furnizate de sateliți. 
Autobuzele mici erau aglomerate și Nate stătea pe aceeași 
banchetă cu Agnes, care în dimineaţa aceea arăta ca și cum ar 
fi călărit toată noaptea, ceea ce nu era chiar neadevărat. Pe 
când ceilalți moţăiau în autobuzul fierbinte, care se legăna, 
femeia își lipi coapsa de a lui. 

— Când mă prezinţi părinţilor tăi? întrebă ea în rusă. 

Nate închise ochii. 

— Termină cu glumele astea. 

Bărbatul avea remușcări din două motive: faptul că se culcase 
cu Agnes - o membră a echipei pe care o conducea și pe care o 
aștepta o acţiune delicată - fusese o nesăbuințţă. Faptul că se 
culcase cu ea cu doar câteva săptămâni înainte s-o vadă pe 
Dominika era și mai rău. Totul se întâmplase de parcă s-ar fi 
observat pe sine dintr-un colț îndepărtat al încăperii, incapabil 
să controleze evenimentele. La naiba, oare cedase ca 
modalitate de a sfida mustrările superiorilor săi? Poate pentru a 
crea o distanţare între el și Domi? „Haide”, își spuse, „găsește-ţi 
justificări acum”. Agnes fusese activă și insistentă, acoperindu-și 
singură gura cu palma pentru a nu trezi întregul hotel. Cu buzele 
ei umede, ţinuse fața lui Nate între palme și șoptise în poloneză 
jestes taka sliczna, ești foarte frumos, fără ca el să înțeleagă 
nimic din ce spunea. 

Acum arăta mai în vârstă, ca o destrăbălată, cu strălucirea 
specifică dimineţii de după sex, care se amuza pe seama lui. 

— Nu ţi-am spus niciodată că mă pricep la gătit, îi murmură. 
Ce prăjituri îţi plac? 

— Nu te ascult, replică Nate. E 

În secret, era amuzat și în același timp interesat. Încă de la 
vârsta de 20 de ani, femeia asta riscase totul ca să lupte din 
umbră pentru ţara ei. Doar Witold era mai iscusit decât ea în 
planificare şi era evident că o respecta. In cursul 
antrenamentelor, Benford o fulgerase o dată din priviri, iar 
Agnes răspunsese în același fel, câștigându-și aprobarea lui 
zgârcită. Nate citise durere în ochii ei o singură dată, când Piotr 

o tachinase că devenea fată bătrână. Era însă altfel - pasională 
și cu o voinţă puternică. 

— Ah, da, spuse ea acum pe un ton degajat, mă simt minunat 
în dimineaţa asta. Ești un adevărat muzician. Știai? 

Işi zbârli șuvițele de păr ud de pe ceafă și-și făcu vânt cu o 
bucată de carton. 

Nate clătină din cap. 

— Haide să ne concentrăm asupra zilei de azi. Nu am scăpat 
înainte de a ajunge pe iaht diseară și până nu ieșim din limita de 
12 mile a apelor teritoriale. 

— Nu-ţi face griji, sunt pregătită. Toţi suntem pregătiţi, îl 
asigură ea și-și puse o mână pe braţul lui. Vom avea succes, ai 
să vezi. 

Și au avut, într-adevăr, succes. De la staţia Plaja Omega, 
membrii echipei se despărţiră și merseră separat și nepăsători 
pe strada Maiacina, o arteră animată, cu șase benzi de 
circulaţie, amestecându-se printre pietonii ieșiţi la shopping 
după-amiaza sau care mergeau spre casă după serviciu. Trei 
aveau rucsacuri în spate, iar ceilalţi trei sacoșe din pânză cu 
fermoar, pentru cumpărături, cu aspect ponosit. Păstrară între ei 
aceleași distanţe pe care le-ar fi menţinut o echipă de filaj, 
realizând practic propriul lor antifilaj. La jumătatea străzii, se 
despărțiră în trei perechi: prima dintre ele traversă un maidan, a 
doua merse prin curţile interioare presărate de copaci dintre 
blocurile cu apartamente, iar a treia porni pe o alee plină de praf 
și presărată de gunoaie. Pe lângă filajul inamic, erau cu ochii în 
patru după drujinniki, pensionarii care stăteau pe taburete în 
faţa blocurilor și care erau paznicii neoficiali ai cartierului. Nate 
deveni extrem de vigilent, cu toate simţurile alerte, scanând 
vizual, ascultând, mirosind. Nimic. Poate că toți cetățenii erau la 
plajă. Statut: curat. Verificat ora. Start! 

Inaintară din trei direcţii spre cele patru depozite cenușii care 
se înșiruiau pe o platformă de ciment năpădită de buruieni. 
Zgomotul traficului de pe Maiacina, aflată la o intersecţie 
depărtare, abia se auzea. Clădirile erau brăzdate cu dâre ruginii, 
iar acoperișurile se curbau în jos. Echipele de pe flancuri 
semnalară din mâini că în jur nu se afla nimeni. Se auziră 
ciripitul unei păsări și țârâitul unui greier în iarbă. Nate se lăsă 
pe vine și răsuflă adânc. Era oare prea liniște? Gândul unei 
ambuscade îi fulgeră prin minte. Oare GRU ar fi lăsat muniţiile 

astfel nepăzite? Procesă mental sunetele și privi cu atenţie 
umbrele de sub copacii îndepărtați. Totul era curat. Witold 
îngenunche lângă el. 

— Ce s-a-ntâmplat? întrebă polonezul. 

Spinarea cămășii îi era udă. 

— Tu ce simţi? 

— Știu ce vrei să spui, încuviinţă Witold. Nu-i normal să facem 
așa ceva la lumina zilei. Dar avem nevoie de lumină, iar 
autobuzele nu mai circulă după nouă seara. Planul este solid. 

— Ar lăsa ei rachetele și minele nepăzite? întrebă Nate. 

— Nu uita că sunt ruși. Este GRU, care s-a angajat într-o 
operaţiune ilegală; vor fi deciși să ţină totul secret, mai ales de 
localnicii ucraineni. 

— Alarme? Capcane? insistă Nate. 

DIVA nu raportase nimic, dar era posibil ca ea să nu fi fost 
informată în privinţa acestor detalii. 

— Jerzy va examina ușa și se va uita și după senzori de 
mișcare, spuse Witold. Încă nu s-a construit un sistem pe care el 
să nu-l poată sparge. Ryszard va verifica dacă există fire 
declanșatoare. 

Nate dădu semnalul și Jerzy îngenunche lângă ușa laterală din 
tablă îndoită și-și trecu degetele pe conturul ei, căutând 
proeminențe sau interstiţii ce ar fi putut indica senzori de 
alarmă pe partea opusă. Clătină din cap. Nate îi făcu semn lui 
Piotr, care deschise lacătul mat cu o pontoarcă și o cheie de 
torsiune în 15 secunde, după care împinse ușa doar un 
centimetru, iar Jerzy își trecu din nou degetele peste laturi. 
Negativ. Piotr deschise ușa, se aplecă înăuntru, apoi retrase 
capul și le făcu semn să înainteze. Nate pocni ușor din degete și 
ultima pereche apăru din partea opusă. 

Interiorul depozitului era relativ mic. O podea din beton fisurat 
era acoperită cu praf cenușiu, fin. Stâlpi verticali din oţel ruginit, 
montați în podea, susțineau structura de grinzi în zăbrele a 
acoperișului. 

— Atenţie la urme de pași și de mâini, îi șopti Nate lui Witold 
arătând podeaua prăfuită. 

Pereţii nu aveau ferestre, dar prin două lucarne murdare de 
găinaţ pătrundea o lumină lăptoasă. In centrul depozitului, o 
formă paralelipipedică era acoperită cu o prelată verde-închis. 
Lăzile. 

— Nu atingeți prelata, șopti Ryszard. Poate fi conectată la un 
detonator. 

Nate aprobă din cap. Dădu să ocolească mormanul acoperit, 
însă Ryszard îl opri. 

— Luminează podeaua, îi ceru el. 

Nate își îndreptă raza lanternei - o NEBO SLYDE de 250 
lumeni - în jos. Pe podea apăru o linie dublă - un fir declanșator 
invizibil și umbra sa - care mergea până la stâlpul cel mai 
apropiat, unde era fixată o cutie neagră cu un con din cupru 
susținut de un braţ metalic. Conul semăna cu un megafon 
minuscul și era îndreptat spre mormanul învelit cu prelată. 

— Dispozitiv antipersonal SM-70, șopti Ryszard. Optzeci de 
cubuleţe din oțel, raza letală 25 de metri. Obișnuiau să le pună 
pe gardurile de la frontiere. 

— Îl poţi dezamorsa? întrebă Nate. 

— Trebuie să-l lăsăm intact, altfel își vor da seama dacă l-am 
dezamorsat, răspunse Ryszard. Va trebui să acţionăm într-o 
zonă de risc activă. Să nu ne grăbim. Nu te concentra asupra 
firului de tracţiune. Ei vor să urmezi traseul lui și să ratezi o 
mină cu declanșare prin presiune care a fost ascunsă altundeva. 
O capcană care ascunde adevărata capcană. 

Lucrând încet și cu grijă, îndepărtară prelata de pe lăzi. Firul 
de tracţiune de la SM-70 dispărea sub lada cea mai apropiată. 

— Să n-o ridicaţi sau mișcaţi pe aia, le arătă Ryszard. 

Cu totul, erau 15 lăzi din lemn de brad nevopsit, cu ivăre din 
metal ștanțat și mânere metalice basculante la capete. Nu 
exista absolut niciun fel de însemn care să indice conținutul. 
Capacele și fundurile tuturor lăzilor erau ranforsate cu stinghii 
din lemn care să ușureze stivuirea. Nate estimă că opt lăzi erau 
lungi de un metru și jumătate - semănau cu niște sicrie pentru 
copii - și conţineau probabil lansatoarele Muha RPG-18 și 
grenadele propulsate. Celelalte șapte lăzi erau pătrate și înalte 
și aveau mânere din frânghie. Acolo se găseau probabil minele. 

Nate și JDERII începură să lucreze în tăcere, cu mișcări 
coordonate și eficiente. In mod normal, o echipă de șase oameni 
ar fi fost prea numeroasă pentru genul acela de activitate, însă 
în acest caz puteau lucra mai rapid, împărţindu-și sarcinile. 
Bazându-se pe timpii de la antrenamente, se convenise că, pe 
lângă balizarea lăzilor din lemn, ar fi avut timp și pentru 
dezactivarea minelor și rachetelor. Minele explozive PMN-4 din 

plastic negru, fiecare de mărimea unui tort aniversar, însă doar 
cu puțin mai letale, au fost sabotate prin ridicarea capselor 
tijelor și tăierea vârfurilor cuielor percutoare la același nivel cu 
tijele Belleville acţionate de arc. Cuiele percutoare retezate nu 
aveau să mai facă contact cu detonatoarele pentru încărcătura 
principală a minei: 55 de grame de explozibil de tip hexogen cu 
mare viteză de explozie. Grenadele propulsate de rachete se 
aflau pe suporturi din lemn, câte șase într-o ladă, și au fost 
sabotate printr-o soluție simplă: s-au pus câte trei picături de 
superglue în fiecare orificiu de siguranţă, lipind astfel elementul 
de acţionare de motorașul rachetei secundare care ghida 
proiectilul spre ţintă. Trăgătorii PKK ar fi aţintit lansatoarele, ar fi 
apăsat pe trăgaci, după care ar fi rămas cu gura căscată la 
proiectilele care fâsâiau ieșind din tub și cădeau după un metru, 
rostogolindu-se inofensive pe sol. 

Între timp, Agnes și Witold își goliseră rucsacurile și 
întinseseră conținuturile lor pe podea: stinghii din lemn, care 
aveau să le înlocuiască pe cele originale. Fiecare dintre ele 
fusese găurită și conţinea acum câte două balize - o HAMMER 
de proximitate pe rază scurtă, concepută pentru a fi utilizată în 
medii urbane dense, și o QUICKHATCH de geolocalizare, care 
raporta poziţia pe rază lungă prin intermediul sateliților GPS. Cu 
aceasta din urmă puteai urmări o cămilă prin Sahara de la un 
laptop din Manhattan. Stinghiile originale au fost demontate cu 
grijă și cele „fierbinţi” au fost fixate în locul lor, în tăcere 
absolută. Agnes era cu adevărat minunată, culegând așchii de 
lemn, numărând uneltele și asigurându-se că lăzile erau lăsate 
exact așa cum le găsiseră, comparându-le cu fotografii pe care 
le făcuse cu telefonul în fiecare fază a operaţiunii. La sfârșit, 
fotografiile acelea aveau să fie șterse. 

Soarele după-amiezii începuse să-și reducă intensitatea și 
Nate își privi ceasul. Nu dorea să lucreze la lumina lanternelor. 
Witold îl văzu, surâse și mimă din buze, fără sunet, cuvintele: 
„Încă cinci minute”. Nate ieși din depozit și dădu un ocol 
precaut, încă îngrijorat de posibilitatea unei capcane ce nu se 
declanșase deocamdată. Zona din jur era însă curată, nu se 
clintea nimic. Se întoarse înăuntru, iar Agnes îl aștepta lângă 
ușă, în afara razei auditive a celorlalţi JDERI. 

— Aproape că am terminat, rosti ea zâmbind. Totul a mers 
strună. 

Nate încuviinţă din cap. 

— Aţi făcut o treabă bună, zise el. Forsyth crede că echipa 
voastră este cea mai bună, iar acum o cred și eu. 

Femeia își netezi părul. 

— Crezi că plecăm diseară sau mâine? întrebă ea. 

— Dacă ne întoarcem la o oră rezonabilă, n-avem niciun motiv 
să nu plecăm diseară, ca și cum am face o croazieră la lumina 
lunii. 

— Eram doar curioasă dacă vom mai sta o noapte în hotel, 
spuse Agnes privindu-l cu ochii ei cenușii. 

— Ah, nu, clătină din cap bărbatul. Te rog să nu-ncepi. 

— Barca aia micuță va fi ticsită când vom fi toţi la bord și nu 
vom avea pic de intimitate. 

Nate încercă să și-o imagineze pe Agnes goală pușcă într-o 
cușetă superioară îngustă, cu Piotr sforăind dedesubt. 

— Crezusem că începutul unei operaţiuni te face să te simţi 
așa, replică el. Gata acum, am terminat. 

— Uneori înaintea unei misiuni, alteori după o misiune, 
suspină ea. lar uneori în timpul misiunii. 

Nate se întinse și o prinse de mână. 

— Ce mă fac cu tine? 

Ea îl strânse ușor. 

— Trebuie să-ţi spun eu sau poţi să ghicești? 

JDERII își terminară treaba și lăsară mormanul de lăzi așa cum 
îl găsiseră, apoi amplasară prelata exact așa cum fusese, pliind- 
o după fotografiile făcute de Agnes. Suflară peste urmele de 
pași și ridicară un nor de praf ce se depuse uniform peste lăzi, 
prelată și podea, la fel ca atunci când intraseră. Nate verifică 
încă o dată fotografiile femeii și inspectă scena - ea stătea 
alături și ținea aparatul, iar căldura pe care o radia era de-a 
dreptul palpabilă - după care se retraseră și-l priviră pe Jerzy 
încuind ușa și ștergând suprafeţele, deși rușii n-ar fi ridicat 
amprente, ținând seama de modul riscant în care ascunseseră 
munițiile. 

Călătoria legănată cu autobuzul la Balaklava prin amurgul 
Crimeii păru să dureze mai mult. Nate ciuli urechile, convins că 
va auzi sirene și zgomote de motociclete ce se apropiau din 
spatele lor și se strădui să se uite cât mai departe, la curbe, 
căutând caprele dungate ale filtrelor rutiere, mașinile oprite în 
diagonală pe șosea. Nimic. 

Rămaseră în cabine pentru a reduce vizibilitatea când iahtul 
se îndepărtă încet de ponton, părăsi portul, trecu de baliza 
maritimă și ieși în marea deschisă. Era noapte acum, spre vest 
orizontul mai era încă vag luminos, dar spre sud și est bezna era 
impenetrabilă. Echipajul îl anunţă pe Nate după ce parcurseră 
12 mile și ieșiră din apele teritoriale ale lui Putin, iar Piotr 
deschise o sticlă de S/iwowica și stătură toţi laolaltă pe puntea 
de la pupă și băură sub stele. Agnes izbuti să se atingă de Nate 
și Ryszard cântă „Hej Sokoly”, Hei, șoimilor” din războiul polono- 
sovietic. lahtul se legănă sub valurile molcome ale mării. 

„Etapa unu terminată”, se gândi Nate, „acum urmează 
etapele doi și trei. Istanbul. Gable. Dominika”. 


SALATĂ GEORGIANĂ DE SFECLĂ 


Puneti în mixer sfeclă fiartă, prune fără sâmburi, 
usturoi, nuci și smântână și transformați-le într-o pastă 
granulată. Garnisiţi cu nuci tocate mare și coriandru. 
Serviti cu pâine cu coajă crocantă. 

18. 


Etapa doi 


Legătura principală a lui Nate în PNT era un căpitan de 30 de 
ani pe nume Hanefi, un bărbat scund și smead, cu sprâncenele 
groase unite, astfel că semănau cu o omidă, și mustață neagră 
și lată, care zvâcnea la colţuri când se agita. Învăţa engleza și 
încerca s-o folosească ori de câte ori avea ocazia. Dosul 
palmelor sale părea desprins din Fantoma de la operă - suferise 
arsuri în urma unei explozii - și ascundea în mod reflex 
cicatricele lucioase îndesându-și mâinile în buzunare. Nate și 
Hanefi conlucrau bine, dar numai după ce învăpăiatul ofițer de 
poliţie începuse să aibă încredere în american. Gable îl 
avertizase pe Nate în privinţa colaborării cu turcii: „Nu încerca 
nicio racolare, nicio mișcare de ofițer de caz, nici chiar dacă 
vreunul dintre ei se oferă voluntar. Se încălzesc mai greu, dar 
odată ce sunt convinși că nu-i manipulezi, îţi sunt prieteni pe 
viață. Dar dacă ulterior te vor prinde că-ncerci să le bagi mâna-n 
buzunar, nu te vor uita și nu te vor ierta niciodată”. 

Nate petrecu câteva ore cu Hanefi, ascultând interceptări 
telefonice ale convorbirilor lui Șlikov cu Moscova și diverși 
conducători de celule PKK - se folosea limba rusă și o engleză 
stricată - în care discutau despre apropiata furnizare de 
armament. Pentru un ofiţer de rangul său, comsec (grija față de 
securitatea comunicaţiilor prin telefon) era inexistent. Fiecare 
apel neglijent spre un separatist identifica alţi cinci membri, 
care duceau spre alţi zece oameni. Fiecare loc identificat ducea 
la următoarele două, iar după aceea la următoarele trei, toate 
aflate în suburbii îndoielnice din Istanbul, Cebeci, Alibeyköy, 
Guzeltepe: un apartament dintr-un bloc-turn pătat de rugină, o 
bojdeucă din chirpici pe o străduță desfundată și înnoroită sau o 
casă țărănească povârnită peste un șanț înfundat cu gunoaie. 
Locurile erau atât de numeroase, încât au fost aduse unități 
suplimentare de poliție din Ankara pentru a ajuta la 
supravegherea tuturor. 

Apoi au sosit muniţiile, iar un elicopter PNT dotat cu receptor 

HYENA a dirijat echipele de supraveghere PNT - care erau 
aproape la fel de bune pe cât văzuse Nate până atunci - spre 
depozite și magazii, unde aveau să fie stocate înainte de a fi 
distribuite. Plini de răbdare, turcii au filat toate locurile, 
urmărind și marcând suspecții. A fost finalizat un plan coordonat 
de asalt. Turcii au fost impresionați de balizele lui Nate; erau o 
minune, spuse Hanefi. 

— Cum ai făcut-o, Nate bey? întrebă el într-o noapte târziu, 
într-un post de ascultare plin de fum de ţigări, referindu-se la 
lăzi. 

Americanul zâmbi. 

— Dacă m-ai fi întrebat dacă am făcut-o în Rusia, nu ţi-aș fi 
putut spune, zise el. 

Hanefi dădu capul pe spate și râse. 

— Aferim, sen Osmanli, comentă el. Bravo, ești un otoman, un 
adevărat armăsar. 

În noaptea raidurilor multiple, Nate verifică datele balizelor 
QUICKHATCH pe un terminal din consulat. Tehnologia aceea nu 
era împărtășită turcilor - ei nu știau de existenţa unui sistem 
redundant - însă toate locurile erau coroborate sută la sută. 
Benford sună pe telefonul securizat și lăudă, ceea ce nu-i stătea 
în fire, rezultatele lui Nate atât în Sevastopol, cât și în 
colaborarea cu turcii în Istanbul, pe care le numi 
„satisfăcătoare”. Benford confirmă că echipa tehnică pentru 
Etapa trei urma să sosească a doua zi. O parte a planului pe 
care Nate dorea să i-l însceneze lui Șlikov începuse de ceva 
timp, o intrigă de denigrare atât de insidioasă, încât Gable 
declarase chicotind că maiorul rus era deja terminat, atât doar 
că n-avea habar. 

— Baftă la noapte, îi ură Benford și închise telefonul. 

e 

Nate închise la rândul lui, amintindu-și că și Agnes îi urase 
noroc după ce JDERII se întorseseră cu iahtul la Varna. El n-o 
știa, dar femeia își rezervase bilet la avion cu o zi mai târziu 
decât restul echipei. Nate aștepta și el cursa spre Istanbul și se 
cazase pentru o noapte în hotelul Central, un stabiliment obosit 
de pe litoralul Mării Negre, unde recepţia, coridoarele și 
camerele miroseau a unsoare încinsă de ascensor. Agnes 
ocupase pe furiș o cameră vecină și-l luă prin surprindere când 
bătu la ușă și anunţă că era camerista. 

În sinea lui, Nate era încântat. Se și vedea petrecând o seară 
jalnică, de unul singur în camera sărăcăcioasă, privind la 
televizor Berlin Euro Pop Contest. Agnes avea alte idei. 
Indiferent care ar fi fost servomotorul ce-i ticăia în interior, se 
părea că întoarcerea castă care durase trei zile i-l ridicase la 
nivelul roșu. Au făcut dragoste peste tot, mai puţin în pat: pe 
podea, într-un fotoliu, în cada cu jet care pulsa neregulat și în 
picioare pe balconașul iluminat spectral de firma cu neon de pe 
acoperișul hotelului. Parfumul ei ameţitor - Agnes îi spusese că 
era Chanel Cristalle Eau Verte - s-a amestecat cu damfurile de 
combustibil Bunker C pentru nave dinspre portul aflat dincolo de 
promontoriu. Femeia îi șopti czuje miete dla ciebie în poloneza 
colocvială, ceea ce însemna că avea sentimente pentru el. Nu 
fusese singurul lucru pe care-l simţise Agnes. 

Peste câteva ore, cu mâini tremurânde, Nate îi turnă femeii 
un pahar cu apă, dar ea adormise pe pat, cu gura deschisă într- 
o sincopă de șase orgasme, cu părul răsfirat pe pernă, cu șuvița 
de vrăjitoare parţial vizibilă. Nate o acoperi cu o pătură și se 
așeză în fotoliul din partea opusă a camerei, privind-o cum 
răsufla. Când se culcase prima dată cu ea o făcuse dintr-un 
impuls nocturn alimentat de nervozitatea dinaintea unei 
operaţiuni. In seara asta fusese o sărbătorire, ușurarea că 
scăpase întreg din Rusia, poate chiar un adio dulce-amărui. Nate 
se frecă pe față și suspină. Poate că dorea să ridice 
impedimente între el și Dominika, pentru a nu mai fi tentat să 
păcătuiască. Se hotărî să se comporte decent ca rezervă a lui 
Gable în timpul întâlnirilor în casa conspirativă. Avea să 
sosească mai târziu, să plece mai devreme și să se asigure că 
Gable era întotdeauna în cameră cu ei. Avea să-l lase pe acesta 
să-i explice DIVEI motivul pentru care Nate se comporta ca un 
căţeluș speriat, avea să-l lase pe e/ să înfrunte răbufnirea ei 
inevitabilă. Exista totuși o problemă: Nate o iubea pe Dominika. 
De parcă îi putea citi gândurile, Agnes mormăi ceva în somn și 
se întoarse pe partea cealaltă. „Are sentimente pentru mine”, se 
gândi Nate cu durere. 

In ziua următoare, așteptau împreună în aeroport cursele lor, 
care erau la ore diferite. In bluză albă, fustă roz și sandale, 
Agnes părea calmă și stăpână pe sine. 

— Crezi că sunt prea bătrână pentru tine? îl întrebă pe Nate, 
care ridică ochii alarmat. 

— După cele de azi-noapte, o să te anunț când 
chiropracticianul meu îmi realiniază șira spinării, răspunse el. 

— Vorbesc serios. 

— Nu, nu cred că ești prea bătrână pentru mine, spuse Nate, 
totuși în viața ta trebuie să existe cineva. 

— Eu cred că în viaţa ta există cineva, îi ignoră ea întrebarea. 

— Ce te face să crezi asta? 

„Un radar îngrijorător de bun”, se gândi bărbatul. 

— Zerkalo duși, rosti Agnes în rusă privindu-i atentă ochii. 

„Oglinda sufletului”, își spuse Nate. „Hristoase!” 

— Lucrurile sunt complicate, continuă el cu glas tare, fără nici 
cea mai mică intenţie de a discuta despre situaţia lui personală 
foarte alambicată. 

— Tu locuiești în Londra, nu? 

— lar tu în California. 

— Nu mi se pare așa departe, spuse Agnes fără să-l 
privească. 

El nu răspunse. 

— Oare o vizită la Londra, cândva, ar fi o idee rea? îl întrebă 
Agnes după care-l sărută de rămas-bun. 

Linia cu exteriorul Staţiei sună, iar la capătul celălalt se auzi 
glasul exaltat al lui Hanefi. 

— Nate bey, vino repede - te așteaptă o mașină de poliţie. 

Vocea lui încerca să acopere sunetul numeroaselor focuri de 
armă, chiar și de arme automate. 

— Hanefi, unde ești? Eşti bine? 

— E un iad aici, rahat de cățea, zise Hanefi care încă nu 
învățase să înjure bine în engleză. Çabuk olmak, vino imediat. 

Drumul făcut în mașina de poliţie cu tabla capotei îndoită, cu 
girofarul luminând albastru și cu ţipătul sirenei tânguindu-se pe 
două tonuri, condusă de un caporal de poliţie de vreo 20 de ani 
cu urechile ca două toarte de amforă, care izbea cu pumnul în 
volan când traficul nu se deschidea în faţa lui, a fost o 
experienţă transcendentală. Îi veni în minte expresia lui Gable 
„speriat ca un păcătos într-un ciclon”. Pe bancheta din spate, 
cutii metalice de muniţie lunecau într-o parte și cealaltă la 
curbe. Se strecurară prin trafic peste podul Galata și goniră apoi 
ca o rachetă pe malul sudic al Cornului de Aur, pe lângă 
Patriarhatul Grec Ortodox cufundat în beznă, pe sub 0-1, pentru 
a intra în sărăcăciosul district Eyüp. Caporalul porni pe un drum 

ce suia pieptiș dealul, cu cauciucurile scârțâind și cu apărătorile 
de roți frecându-se de parapetele din piatră. La un cot al 
serpentinelor, se zări întreaga întindere a Istanbulului, ale cărui 
lumini de seară erau retezate de panglica neagră a Bosforului; 
sfârșitul Europei și începutul Asiei, Dominika avea să fie acolo 
jos și ei aveau să fie împreună peste două zile. ` 

Mașina de poliție frână și derapă, oprindu-se. In față se 
vedeau și alte echipaje de poliție, adăpostite în spatele unui 
vehicul blindat Kobra cu roți mari, în culorile alb și albastru ale 
PNT. Şoferul îndesă două cutii de muniție în mâinile lui Nate, luă 
și el două, îi făcu semn din cap să-l urmeze și porni în fugă pe 
deal. Strada era abruptă și îngustă, cu case pe ambele părţi, ale 
căror ochiuri de geam  reflectau  girofarurile albastre. 
Reverberaţiile neîncetate ale focurilor de armă se înteţiră. La un 
colț al zidului din faţa lor era strâns un pâlc de ofiţeri din PNT, 
unii în uniforme, alţii în blugi și jachete de piele, care priveau din 
când în când după colț. Hanefi îl zări pe Nate și-i ieși în 
întâmpinare. 

— Aţi adus muniții, zise el și-l bătu cu palma pe spate. 

Brusc, zidul din partea opusă a străzii a fost ciuruit de 
gloanţe, care au desprins așchii de ciment și au umplut aerul de 
praf. Hanefi l-a tras pe Nate mai aproape de zid. 

— Ce se-ntâmplă? îl întrebă Nate. 

— Patru PKK în apartamentul de sus, spuse turcul încărcându- 
și pistolul-mitralieră MP5. 

Alţi polițiști scotoceau prin cutiile de muniții ca niște copii în 
jurul unui bol cu bomboane. Nate se uită pe lângă ei. Strada 
părea acoperită de mii de cartușe goale, a căror alamă scânteia 
în lumina girofarurilor. 

— De cât timp trageţi? 

— De multe ore și am rămas fără muniţie. Își întinse arma 
spre Nate. Încearcă și tu. 

Nate clătină din cap. Hanefi lătră ceva în turcă spre alt ofiţer, 
care își întinse propria armă, o pușcă de asalt mai grea. 

— la-ncearc-o pe asta. 

Nate ridică mâinile într-un refuz politicos. 

O portavoce mugi ceva și schimburile de focuri se reduseră, 
apoi se opriră. Hanefi îl trase pe Nate de mânecă pentru a se 
uita pe după colț. Micul bloc de apartamente era scăldat în 
razele proiectoarelor. Apartamentul de la ultimul etaj era ciuruit 

de mii de urme de gloante, ferestrele arătau ca niște găuri 
neregulate în pereţi, iar parapetul din beton al balconului era 
știrbit și spart. Era un miracol că cineva putea supraviețui acolo. 
„lar asta se întâmplă în tot Istanbulul”, se gândi Nate. 

Hanefi îl înghionti și-i făcu semn cu bărbia. Două umbre - 
membri ai comandourilor poliţiei - lunecau lent, cu capul 
înainte, pe ţiglele acoperișului. Când ajungeau la margine, 
aveau să se aplece peste jgheab și să arunce grenade cu 
fragmentare în apartamentul soldaților din PKK. Dar înainte ca 
poliţia să fi ajuns acolo, pe balcon ieși brusc o tânără în 
canadiană roșie, cu un lansator de rachete pe umăr. Hanefi 
răcni și încercă să-l tragă pe Nate înapoi. Femeia ţinti spre ei și 
trase, dar jetul rachetei ricoșă în spaţiul strâmt și o azvărli de pe 
balcon. Ea căzu, rostogolindu-se prin aer, de la etajul al 
patrulea, pe un morman de sfărâmături, urmată de proiectilul 
care ateriză inofensiv pe sol. Hanefi îl privi stupefiat pe Nate. 

— Ghinionul ei, rosti Nate. 

Grenadele trosniră și un fuior subţire de fum cenușiu ieși pe o 
fereastră. Altă bubuitură a fost urmată de o rafală de focuri, apoi 
tăcere, apoi sunetul ascuţit al unui fluier. 

— S-a terminat, zise Hanefi. Hai sus. 

Interiorul micului apartament era un abator în care simţeai că 
te înţeapă ochii; practic în fiecare centimetru pătrat al 
camerelor intrase cel puţin un glonţ. Tapetul atârna încovoiat 
din pereţi, puţinele piese de mobilier fuseseră transformate în 
surcele și într-un colț fumega un covoraș de rugăciuni. 
Fragmente de umplutură din canapea și saltele pluteau prin aer. 
Doi bărbaţi erau întinși pe spate pe podea, cu cămășile 
însângerate ridicate până sub bărbii. In dormitorul din spate o 
tânără zăcea între peretele pulverizat și o saltea făcută zdrenţe, 
cu pumnii încleștați și gura pungă, cu ochii pe jumătate închiși. 
De sub eșarfa de pe cap scăpau câteva șuviţe de păr negru. 

Hanefi îl privi cu interes pe Nate, care pălise. Nu avea să 
glumească pe seama noului său prieten american. Il bătu pe 
umăr. 

— Este treaba noastră, spuse el, și ridică patru degete. Dort, 
patru teroriști capturați morţi, adăugă în jargonul PNT. 

Acţiunea sub acoperire a lui Șlikov fusese ruinată: douăzeci și 
patru de celule PKK fuseseră distruse și morgile erau deja pline. 
Muniţiile rușilor fuseseră recuperate și publicitatea avea să fie 

devastatoare când armele urmau să fie aduse în fața camerelor 
TV. „Acum să ne ocupăm de Șlikov”, își zise Nate, „după care va 
fi treaba Dominikăi”. 

e 

Concomitent cu sosirea maiorului Șlikov în oraș pentru a 
superviza operațiunea sub acoperire de furnizare de armament, 
Baza CIA din Istanbul începu să transmită rafale de mesaje 
electronice de la agenți sub acoperire către consulatul rus. O 
săptămână întreagă, zi de zi, femei ofițeri ai bazei, cu sârme 
întinse pe sub jachete și baterii calde în tocuri din spandex pe 
sub fuste, merseră prin mulțimile de cumpărători de pe Istiklal 
Caddesi și trecură pe lângă poarta consulatului încununată de 
vulturul bicefal al Federaţiei Ruse. Ele declanșau rafale de 
transmisii de trei secunde și cinci waţi spre clădire. Energia urca 
invizibil pe scările ornamentate din marmură, ricoșa pe 
coridoare și se înălța ca fumul transparent către receptoarele 
din mansardă; consulatul era scăldat în semnale de putere 
slabă. Erau aiureli codificate, dar semnalele în sine erau 
detectabile și înregistrate conştiincios de ofițerii SIGINT 
(informaţii culese din semnale) care monitorizau permanent 
frecvenţe de pe tot spectrul. Un raport a fost expediat imediat 
către FAO/RF, sediul SIGINT din Moscova. Misterioasele 
transmisiuni zilnice au continuat cu regularitate. 

După o săptămână, când interceptările telefonice anunțau că 
Șlikov plecase din Istanbul spre Ankara pentru a discuta cu 
rezidentul principal, rafalele de transmisii din Istanbul încetară, 
dar începură în Ankara. De două ori pe zi, ofiţerii Staţiei treceau 
cu mașinile pe lângă ambasada rusă de pe Cinnah Caddesi, 
apăsau butoanele camuflate și expediau energia codificată 
peste gardul ambasadei, prin zidurile de granit, în elegantele 
saloane baroce și apoi afară, prin zidurile din dos ale clădirii 
către ofilitele grădini oficiale din spatele ambasadei. Așa ceva 
nu se mai întâmplase până atunci. Uluiţi, ofițerii SIGINT ruși din 
Ankara raportară de asemenea către FAO/RF. Rapoartele au fost 
trimise mai departe la FSB. Fiind o posibilă problemă de 
contrainformaţii, nici Șlikov din GRU, nici Sediul Central SVR nu 
aveau acces la rapoartele SIGINT, tot așa cum nu știau că FSB-ul 
deschisese un dosar secret despre „activitate de mesaje 
electronice codificate neidentificate în Istanbul”. Semnalele erau 
sofisticate și clandestine și sugerau în mod clar că destinatarul 

era cineva din contingentul diplomatic rus din Turcia. 
Presupunerea reflexă, genetică, a Kremlinului că în mijlocul său 
acţiona un trădător - o paranoia culturală introdusă iniţial de 
tari, dezvoltată de bolșevici, rafinată de sovietici și perfecționată 
de Putin - începu să mocnească la Moscova. 

Șlikov reveni la Istanbul și transmisiunile încetară în Ankara 
și-l urmară din nou. lar când se întoarse în Moscova, pentru 
consultări despre operaţiunea lui sub acoperire, transmisiunile 
încetară complet, dar reîncepură imediat ce reveni în Turcia și 
avionul lui ateriză pe aeroportul Ataturk din Istanbul. Jurnalul 
SIGINT al semnalelor codificate crescu și dosarul de 
contrainformaţii al FSB-ului se îngroșă. Nu trecu mult și analiza 
semnalelor găsi o corespondenţă între transmisiuni și mișcările 
lui Șlikov. 

Asta îl încântă pe Gorelikov, a cărui înfățișare rafinată și 
graţioasă ascundea o capacitate inepuizabilă pentru subterfugii 
și comploturi. Când Dominika adusese vestea uciderii agentului 
ei nord-coreean, Gorelikov  ascultase impasibil explicaţia 
disprețuitoare a lui Șlikov potrivit căreia nord-coreenii 
detectaseră cu certitudine trădarea lui Ri din cauza vreunei erori 
profesionale comise de Egorova și-l eliminaseră ei înșiși pe 
savant. Cât despre Vrabia dispărută, fie nord-coreenii se 
ocupaseră de ea, fie fugise cu vreun instructor de schi din Tirol. 
Gorelikov ascultase înregistrarea vocii lui Blohin pe recorder și, 
în mod neașteptat, zâmbise. Dovezi suplimentare pentru a-l 
spânzura pe apostatul din GRU, dar, observase ea cu 
amărăciune, niciun gând pentru loana. 

Gorelikov o trase pe Dominika deoparte și, timp de o zi, o 
informă despre situaţia din Istanbul. Operaţiunea lui Șlikov se 
năruise, muniţiile fuseseră capturate, turcii erau în pragul 
apoplexiei și Rusia avea să fie pusă într-o postură stânjenitoare 
pe scena internațională. De acum, președintele nu-l mai număra 
pe Valeri Șlikov printre favoriţii săi. S-a declanșat o discretă 
anchetă de contrainformaţii - SVR-ul ar fi avut rolul conducător 
în activităţile peste hotare - condusă cu meticulozitate de 
conștiincioasa doamnă colonel Egorova. 

— Îmi pare rău că trebuie să pleci tocmai la Istanbul, fiindcă 
rezultatele anchetei au început deja să fie centralizate, zise 
Gorelikov. Șlikov este responsabil pentru dezastrul OBVAL, 
pentru care va răspunde, dar situaţia este mai gravă. El este 

suspectat de spionaj. Totuși aparențele contează, așa că tu va 
trebui să joci rolul respectiv. 

Apoi urmă întrebarea șireată în privința căreia o avertizase 
Benford. 

— Ce crezi că se întâmplă în Istanbul cu transmisiunile astea? 
Oare suspectează ceva americanii? De ce s-au concentrat ei 
asupra lui Șlikov? 

— In Turcia pot exista o mulţime de motive și de aceea 
acţiunea asta a fost prost gândită din capul locului, replică 
Dominika, afișând un aer indiferent. Este clar că turcii au 
informatori în PKK... poate că a existat și vreo eroare 
profesională în furnizarea armamentului... poate că SIGINT-ul 
american a ascultat toate pălăvrăgelile alea. 

Gorelikov își lustrui lentilele ochelarilor săi cu rame din sârmă. 

— Sau poate că noi avem o cârtiţă la Kremlin, zise el încet. 

Dominika se stăpâni din răsputeri să-și controleze părul care 
ameninţa să i se zbârlească pe ceafă. 

— Asta rămâne o posibilitate mereu valabilă, comentă ea, 
totuși improbabilă. Toţi din Consiliu au aprobat planul. 

— Mai puţin tu, Bortnikov și cu mine, preciză Gorelikov. 

— Mi-e greu să cred că șeful FSB-ului ar lucra pentru inamici, 
iar despre mine știu că nu sunt o cârtiţă... 

— Așa că rămân doar eu, concluzionă Gorelikov amuzat. 

— Un contrarevoluţionar periculos din banda criminală a lui 
Troțki. Direcţia KR va trebui să fie cu ochii pe tine, zise 
Dominika, depășind impasul de moment. 

„Este oare acesta pur și simplu un joc prin care-mi spune că 
mă crede o spioană? Ai grijă!” Gorelikov era un șarpe, cu limba 
ascuţită sâsâind, testând întruna aerul. In seara aceea, femeia 
notase toate detaliile și le puse într-o cutie poștală oarbă pentru 
ca Ricky Walters să i le transmită lui Benford. Trebuia să fie 
foarte precaută. 

e 

În Istanbul, pe lângă trimiterea de transmisiuni cifrate, ofițerii 
CIA începuseră să lase semnale materiale - semne cu creta pe 
ziduri de piatră, bandă adezivă lipită pe stâlpii felinarelor 
stradale, pioneze înfipte în copaci - pe traseul urmat de Șlikov 
de la apartamentul lui temporar din Istanbul până la consulatul 
rus. Deoarece Șlikov nu se uita după ele, nu le observă. 
Supravegherea foarte discretă a maiorului, efectuată din faţă și 

în etape, stabili rapid ce cafenele și restaurante prefera pentru 
prânzurile și cinele sale solitare. Unul dintre acestea se găsea în 
Cicek Pasaji, un pasaj stradal acoperit, cu acoperiș de sticlă 
Beaux Arts și un păienjeniș de traverse fine din secolul al XIX- 
lea. De câte ori mânca acolo - Șlikov obișnuia să comande 
Kadinbudu köfte, chiftele „coapsele doamnelor”, din carne de 
oaie amestecată cu vită, prăjite crocant la exterior și suculente 
pe dinăuntru - unul din șase-șapte ofițeri CIA stătea în 
apropiere, mereu cu faţa spre el, mereu fie cu un ziar îndoit, fie 
cu o carte, fie cu un etui pentru ochelari așezat pe masă la 
vedere. Niciodată nu a fost iniţiat vreun contact. 

Un flux constant de broșuri comerciale locale, pliante și 
fluturași a fost expediat la adresa lui Șlikov, făcând reclamă la 
tururi ale Bosforului, apartamente de vânzare în Esentepe și 
excursii cu autobuzul în Bulgaria. Toate materialele acelea 
publicitare nesolicitate erau colectate și livrate de portăreasa lui 
știrbă. Șlikov nu le băga în seamă și le arunca, totuși unul sau 
două au fost oprite și uitate în sertare de birou. Toate fuseseră 
ușor pulverizate cu insecticid gospodăresc care număra printre 
componentele sale fenolftaleina, un revelator al scrierii cifrate. 
Materialele nu purtau totuși niciun fel de mesaje, ci erau pur și 
simplu strălucitoare și rigidizate de patina spray-ului uscat. 

e 

Nathaniel Nash stătea într-o dubită Fiat Scudo banală, parcată 
pe o stradă laterală îngustă din Istanbul, alături de trei ofițeri 
tehnici de la Langley. Se însera și ultima chemare la rugăciune 
se încheiase cu numai câteva minute în urmă; situat pe panta 
abruptă a unei coline, cartierul Beyoğlu de blocuri murdare cu 
magazine la parter era tăcut și întunecat. Averse intermitente se 
abătuseră asupra orașului și aleile, scările și rigolele erau 
periodic inundate de o masă semilichidă maronie a cărei 
compoziţie nu se schimbase de pe vremea Imperiului Bizantin. O 
pisică stătea sub streașina ferestrei unui apartament de la 
parter și-și scutura o lăbuță. Dubiţa era parcată la trei case de 
un bloc din piatră și cărămidă, cu copertină din țesătură 
deasupra ușilor duble de sticlă din față. Așteptau ca băbătia 
care era portăreasa blocului să-și părăsească măsuţa din 
foaierul de la intrare și să coboare în apartamentul ei de la 
demisol, pentru a-i găti cina soţului. În schimb, femeia scoase 
capul pe ușă și împunse cu un băț de mop partea de dedesubt a 

copertinei mult curbate, pentru a o goli de apa de ploaie 
acumulată. 

Nate și cei trei tehnicieni specialiști în efracţii așteptau să 
intre în apartamentul personal al lui Valeri Șlikov. Dubiţa era 
plină de izurile genţilor cu scule pe care fiecare le ţinea în poală: 
mirosul amărui de lubrifiant de motor electric, cel înțepător al 
cleiului de lemn și vopselei cu uscare rapidă, damful granulat de 
pulbere de grafit și cel dulce de talc. Tehnicienii, toţi veterani, 
stăteau tăcuţi, privind drept înainte, trei tipi de nădejde, dintre 
care doi din fostele state sudiste, care nu foloseau aftershave 
pentru că moleculele sale puteau dăinui pe clanţe și mânere de 
sertare și care nu fumau fiindcă uneori trebuiau să stea întinși 
pe burtă într-o mansardă timp de 72 de ore non-stop. 

Pe statele de plată, ei figurau ca tehnicieni pentru pătrunderi 
clandestine, însă adevărul era mult mai puţin formal: bărbaţii 
aceștia spărseseră, forțaseră și-și croiseră drum în ambasade, 
budoare, camere de cifruri și buncăre de rachete din toată 
lumea. Își spuneau „alpiniști” sau șplingari; cataramele Harley- 
Davidson și Jack Daniel's ale curelelor lor se strecuraseră printre 
șindrile și grinzi, pe sub sârme electrificate și cabluri, peste 
acoperișuri din ardezie acoperite de zăpadă. Mai vârstnici acum, 
trecuţi de 50-60 de ani, călătoreau mai puţin. Era nevoie de o 
specie nouă - cei înarmaţi cu laptopuri și care-și rodeau unghiile 
- care să treacă de videocamerele cu infraroșu și încuietorile 
electronice biometrice. lar Epoca de Aur a Pătrunderilor 
Clandestine apusese. In comunitatea de informaţii actuală, 
niciun manager modern de operaţiuni nu mai dorea să 
autorizeze o delicată acţiune de intrare forţată care risca să 
însemne sfârșitul carierei sale. 

Existau totuși și excepţii. În cazul lui Șlikov, obiectul 
operaţiunii nu era de a planta microfoane sau videocamere, nici 
de a deschide seifuri și de a copia materiale secrete cu o 
cameră de filmat rapidă. Dimpotrivă, obiectul acestei pătrunderi 
clandestine era de a lăsa obiecte în urmă. 


KADINBUDU KOFTE, 
CHIFTELE „COAPSELE DOAMNELOR” 


Împărțiţi în trei carne tocată de oaie și vită. Căliți două 
treimi din cantitate, impreună cu ceapă tocată, până 

se rumenește carnea și ceapa se înmoaie. Amestecați 
cu restul de carne crudă, ouă, pătrunjel, sare şi piper. 
Frământați bine, pentru a se încorpora totul, apoi dați 
la frigider să se întărească. Pregătiți chiftele groase de 
mărimea unui deget, treceți-le prin făină, apoi prin ou 
și prăjiți-le în ulei, până devin crocante la exterior. 
Serviti cu salată de roșii și dressing de iaurt și usturoi. 

19. 


Șah-mat 


Nate și cei trei tehnicieni stăteau pe holul întunecat, în fața 
apartamentului lui Șlikov. Bătrâna portăreasă își părăsise până 
la urmă postul pentru seara aceea și bărbaţii din CIA urcară 
silențios patru paliere de trepte, fiecare pășind cu mare atenţie 
în urma celor din faţa sa. Nate era ultimul din șir și văzu că, deși 
scara era din marmură, bine spălată, oamenii aceștia călcau din 
reflex pe marginea exterioară a tălpii încălțămintei, pentru a 
evita scârţăiturile; astfel fiecare pas însemna o rotire pe 
exteriorul tălpilor cizmelor lor de cowboy, eliminând sunetele de 
pași în casa scării. 

Totul fusese planul lui Nate, transmisiile fantomatice, 
semnalele, supravegherea. Pentru actul final, sugerase fără să 
clipească o pătrundere în apartamentul lui Șlikov din Beyoğlu. El 
nu mai însoţise însă niciodată o echipă de veterani în pătrunderi 
clandestine și era agitat, întrucât totul depindea de succesul 
acestei spargeri. Slavă Domnului că tipii ăștia erau impasibili! 
Cel din frunte, un bărbat de 55 de ani din Alabama, pe nume 
Gaylord, îngenunche în faţa ușii maiorului GRU. Avea pântecul 
băutorilor de bere, mâini cu degete noduroase și păr alb 
ondulat. Colegii de echipă îl asiguraseră pe Nate că putea 
deschide orice încuietoare. Gaylord privi broasca, se întoarse 
spre ceilalți și șopti: 

— Avem un rus într-un apartament din Turcia și ușa are o 
broască Yale. 

Nate nu era sigur dacă descoperirea unei broaște Yale în 
Turcia era un lucru bun sau rău, dar concluzionă că trebuia să 
fie bun. Cu degete sprinţare ca niște rândunici pe mâinile lui 
masive, Gaylord introduse o cheie din alamă pentru a lovi în 
cilindrul broaștei, simțind pinii cu buricele degetelor. Tinu cheia 
ferm, aplică o presiune ușoară pe cilindru și lovi puternic capul 
cheii cu mânerul din cauciuc al unei șurubelnițe. Pinii săriră în 
urma Șocului transmis prin cheie, cilindrul se roti și ușa se 
deschise. Nicio emoție pentru vreunul dintre ei; intrară pe 

tăcute în apartamentul întunecat. 

Locuinţa lui Șlikov avea un iz neutru, ca rezerva pentru 
terapie intensivă dintr-un spital: cald și septic. Nu era nici 
ordonată, nici dezordonată; maiorul nu avea multe obiecte 
personale. Marile ascunzători ale secretelor unui bărbat - 
sertarele noptierei - erau goale: nu tu cărţi, nu tu pornografie, 
nu tu fotografii, nimic. A doua fereastră în viaţa unui bărbat, 
frigiderul: nicio bere, nicio legumă, nicio mirodenie, niciun cub 
de gheaţă. Pur și simplu, o carcasă goală și cu miros acru. Nate 
nu putea nici măcar să identifice care era locul personal al lui 
Șlikov în apartament. Nu exista un fotoliu cu veioză, nicio sofa 
adâncită în faţa televizorului sau un scaun din prelată pe 
balconul murdar. Oare individul ăsta se agăța pe sine de un 
umeraș în dulap până în zori? 

Nate își privi ceasul. Dispuneau de o oră. Șlikov stătea 
rezemat de perete la o recepţie, privindu-și concetățenii ruși, 
dar fără să li se alăture. Era prea important pentru asemenea 
ținte mărunte. Acţiunea lui sub acoperire avea să-l promoveze la 
rangul de colonel. Trei ofițeri din bază, dispuși în triunghi larg în 
jurul său, care mâncau, beau, râdeau și evitau să-l privească 
direct, urmau să-l anunţe pe Nate când maiorul pleca de la 
petrecere. Tehnicienii se mișcară separat în apartament, ca într- 
o coregrafie perfectă și îndelung exersată, împărțind camerele 
în sectoare cilindrice de căutare - sus, mijloc, jos - încercând să 
găsească firele care dădeau de gol microfoanele sau 
videocamerele, deși era improbabil ca arogantul maior Șlikov 
să-și fi asumat astfel de precauţii de securitate. Nu atingeau 
nimic, nu vorbeau nimic, doar ochii li se mișcau în lumina slabă; 
Nate stătea în mijlocul livingului și aștepta. 

Tipul din Mississippi, pe nume Lee, puștiul grupului la vârsta 
de numai 52 de ani, intră în dormitorul lui Șlikov și în 30 de 
secunde găsi sub pat un troler cu aspect uzat. Il cântări în mână 
și făcu un semn scurt din cap. Băgă mâna în gentuţa de pe 
umăr, nu scotoci, nu căută, nu scoase niciun sunet, ci extrase 
un clește ce părea că fusese utilizat prima dată în 1415, în 
bătălia de la Azincourt. Nate îngenunche lângă el, iar Lee 
desfăcu cu atenţie banda de aluminiu strălucitor din jurul 
capacului superior și, utilizând o spatulă lungă și subţire, 
îndepărtă cu grijă cele două straturi „sandvici” de plastic turnat. 
Pocni apoi ușor din degete ca să-i atragă atenţia lui Nate. Din 

propria sa geantă, Nate scoase plicul din pergamin și introduse 
atent două hârtii indigo secrete - specializate, esenţiale și 
incriminatoare - între straturile capacului. Lee apăsă apoi 
straturile laolaltă, aplică o picătură de adeziv și potrivi banda de 
aluminiu în jurul marginii capacului. Strânse cu putere aluminiul 
și arătă cu degetul. Nate văzu că scula de ondulare a lui Lee 
lăsase deliberat urme mici, de dinţișori, în aluminiu. Lee vâri 
apoi trolerul sub pat. 

Nate își privi din nou ceasul - ochii îl usturau de la transpiraţie 
- și se întoarse în living. Între timp, Gaylord și al treilea 
tehnician - un Falstaff voios din nordul statului New York, pe 
nume Ginsburg - întinseseră o țesătură absorbantă pe podea și 
pipăiau cu degete de artizani fibra lemnoasă a unei cutii mari de 
șah, care stătea pe o parte. Unde o găsiseră oare? „Toţi rușii 
iubesc șahul”, își spuse Nate. Să fi fost acesta hobby-ul 
definitoriu al lui Șlikov? Indiferent ce ar fi fost, reprezenta în 
mod clar ghinionul lui. Ginsburg scoase din geanta sa un 
instrument demn de Inchiziţie, cu mâner negru, șină de ghidare 
și baterie. Instrumentul scoase doar un sunet slab, ca de 
termită, când săpă într-un capăt al cutiei un canal adânc de 
șapte centimetri; Ginsburg absorbi rumegușul cu un aspirator 
manual silențios și curăţă atent gaura. Cei doi bărbaţi se uitară 
apoi la Nate, care făcu un pas înainte și introduse în cavitate un 
carnețel, un pătrat cu latura de cinci centimetri. Era un cifru al 
lui Vernam, un bloc de pagini micuţe de numere tipărite 
aleatoriu, o cheie ce se schimba la fiecare utilizare (și de aceea 
nu putea fi spartă) pentru codificarea mesajelor. Cifrul acesta 
fusese folosit de foarte mult timp: în Primul Război Mondial, în 
temnițele Bastiliei și pe drumurile romane din ludeea. 

Gaylord luă rumegușul colectat și-l amestecă într-un vas cu o 
substanţă chimică inodoră dintr-un flacon de plastic, pentru a 
crea o pastă vâscoasă. După ce acoperi carneţelul cu un dop de 
plastic, pentru a-l proteja, băgă pasta în scobitură și apoi netezi 
surplusul cu o bucăţică de plastic dur, aidoma unui bucătar-șef 
care nivelează glazura pe un tort. Suflă deasupra, pipăi locul cu 
buricele degetelor incredibil de sensibile și, după câteva minute, 
frecă ușor cu un șmirghel fin, până deveni perfect neted și 
lucios. Nate ţinu lanterna-creion, în vreme ce Gaylord apropie o 
paletă de culori de cutia de șah, alese culoarea potrivită și o 
aplică; avea exact nuanţa lemnului. 

— Eşti sigur c-o să-l găsească? șopti Nate. 

Ginsburg îl măsură din cap până în picioare. 

— Dacă-l caută, îl vor găsi garantat. Cavitatea va apărea la 
fluoroscop ca un polip pe colonoscopia ta. 

Nate se uită la el și încuviinţă gânditor; ţinând seama de 
vârsta lui, probabil că tehnicianul grizonant vorbea din proprie 
experienţă. Indiferent ce a vrut să spună Ginsburg, exista o 
anumită ironie anatomică: atunci când cutia de șah și trolerul 
aveau să fie descoperite de ofițerii de contrainformaţii ruși, 
Șlikov avea să-și plece, la figurat, nu numai capul și avea să 
simtă brațul lung al justiţiei Kremlinului. 

e 

După cum s-a dovedit, ofiţerii de contrainformaţii le-au 
descoperit, iar Șlikov a fost nevoit să facă față justiției 
Kremlinului. După o lună de rafale de comunicaţii ce au încins 
antenele rusești SIGINT din Turcia, urmate de schimburile de 
focuri, Kremlinul se hotări să ia măsuri. Colonelul Egorova sosi 
neanunţată la Istanbul pentru a observa situația din consulat, 
însoțită de două gorile din FSB împrumutate colegial de 
Bortnikov, șeful serviciului, care se aștepta ca Egorova să-l 
discrediteze pe Șlikov și să-i dovedească președintelui că 
membrii Consiliului de Securitate care se opuseseră nesăbuitei 
operaţiuni OBVAL avuseseră dreptate. 

Rafale intermitente de ploaie venite dinspre marea Marmara 
biciuiau pista când cursa Aeroflot de la Moscova la bordul căreia 
se afla Dominika ateriză pe aeroportul Ataturk din Istanbul. In 
timp ce avionul rula spre poartă și ploaia răpăia pe hublourile 
mânjite, femeia își simţea venele zvâcnind; se afla pe punctul de 
a iniţia o konspirația împotriva unui adversar periculos și, bănuia 
ea, împotriva buldogului său din Spețnaz, deși Blohin nu fusese 
zărit deloc în oraș. Se găsea într-o ţară străină, iar turcii erau 
șireţi și agresivi. Venise pe un teritoriu ostil pentru a conduce o 
falsă anchetă de contrainformaţii, al cărei rezultat urma să fie 
arestarea lui Valeri Șlikov pentru trădare. Dominika urma să 
joace un rol delicat; dacă ar fi ajuns prea repede la concluzii, ar 
fi putut trezi suspiciuni. Ea trebuia să „descopere” în mod 
plauzibil și convingător dovezile împotriva acestui ofițer 
ambițios. „Piesa abia începe”, se gândi ea când avionul se opri 
cu o zguduitură. 

Când intră în terminalul modern pentru sosiri, cu plafonul său 

înalt și arcuit, aroma de cafea proaspăt râșnită o învălui și-i 
reaminti că se afla în Orientul misterios, printre bărbaţii scunzi și 
oacheși care îi priveau cu neîncredere și nesiguranţă pe toți 
yabanci, străinii. Trecu pe lângă o mică autoservire, unde tăvile 
calde erau încărcate de antreuri: ardei copți și usturoi, köfte 
turtite presărate cu sumac, o tavă de kabak graten, dovlecei 
aurii gratinaţi. Apoi trecu de biroul vamal și doi ofiţeri nervoși de 
la consulatul rus se grăbiră s-o întâmpine, salutând scurt din 
capete. Un colonel SVR era un vizitator important. Cu capul sus, 
Dominika merse împreună cu ei la automobilul care-i aștepta, 
fără să rostească un cuvânt. 

În dimineaţa aceasta Istanbulul însemna străzi blocate, trafic 
nervos și vehicule pentru urgențe. Acţiunea poliţiei din seara 
trecută dusese la capturarea unor muniții letale produse în 
Rusia. Nenumărate buletine de știri TV anunţaseră uciderea a 
zeci de separatiști PKK în tot atâtea lupte cu arme de foc. Marea 
Adunare Naţională se reunea în sesiune extraordinară. PNT-ul 
acceptase filmarea minelor terestre și a lansatoarelor de 
rachete confiscate. În consulatul rus, Valeri Șlikov era în pragul 
apoplexiei, blestemând și suspectând perfidie și trădare din 
partea unei tabere. Ofițerii tineri din rezidentura tremurau ca 
varga, neînțelegând ce se întâmpla. Maiorul acesta ambițios din 
GRU se purtase ca un stăpân și nu-i informase despre acţiunea 
sub acoperire, pentru a asigura compartimentare și securitate, 
doar pentru a se putea împăuna el cu succesul. 

„Gorelikov regretă că trebuie să fac călătoria asta”, se gândi 
Dominika, „dar nu și eu”. Pe lângă compromiterea lui Șlikov, 
călătoria la Istanbul avea să fie, desigur, o oportunitate de a-și 
întâlni ofiţerii de caz din CIA, primul lor contact după New York. 
Primise adresa unei yali din Istanbul, o vilă elegantă din lemn în 
stil baroc turc, cu trei niveluri, în Anadolu Kavagi, o staţiune de 
odihnă din partea asiatică a Bosforului, desemnată drept casa 
conspirativă CIA AMARANTH. Vila fusese închiriată de o firmă 
imobiliară din Beverly Hills, aparent pentru Blanche Goldberg, 
directoarea executivă a unui studio din Hollywood, care o 
folosea de două ori pe an pentru a se întâlni cu fermecătorul 
star francez de cinema Yves Berléand, cu care avea de trei ani o 
relație sentimentală plină de despărțiri și împăcări (niciodată nu 
poţi să fii sigur cu un amant francez). Blanche știa doar vag că 
vila era plătită de CIA - ea nu întrebase care era motivul - dar își 

aducea contribuţia la menţinerea acoperirii de cuibușor de 
nebunii garnisind dressingul din dormitor cu lenjerie și articole 
de toaletă scumpe din Beverly Hills, inclusiv o sticlă de Swiss 
Navy Lube în elegantul dulăpior pentru medicamente din baia 
principală. 

În Moscova, Dominika primise descrierea acţiunilor CIA de 
discreditare a lui Șlikov prin intermediul unor stickuri de 
memorie plasate într-o cutie poștală cu sincronizare temporală 
din iedera deasă de pe zidul ornamental al bisericii Sfânta 
Treime de pe Kosîghina Ulița, aflată pe latura de sud a parcului 
Vorobiovi Gori (Colina Vrăbiilor) de pe meandrul Lujniki al râului 
Moscova. Benford personal inclusese informaţia-cheie legată de 
ceea ce trebuia Dominika să caute în apartamentul lui Șlikov: 
pliante tratate chimic, căptușeli de valize cu capacul încreţit, 
cutie de șah. 

Rezultatul a fost că Dominika știa absolut toate aspectele 
trucului pus la cale de CIA și-și putea direcționa ancheta fără 
greș către dovezi, spre admiraţia uluită a însoțitorilor ei din FSB. 
Ea atrase atenția că occidentali suspecți stăteau vizavi de Șlikov 
la prânz (nu cumva îi transmiteau semnale?). Băieţii din FSB îi 
urmăriră și se dovediră a fi angajaţi ai consulatului american, 
presupuși ofițeri CIA. De asemenea, Dominika observă o piuneză 
într-un arbore din apropierea apartamentului lui Șlikov care era 
înfiptă prea adânc pentru a fi putut prinde vreodată un afiș. O 
linie orizontală cu creta care a fost zărită pe un perete din 
apropierea blocului maiorului avea marcat un semn vertical, tot 
cu creta, două zile mai târziu. lar rafalele electronice de mesaje 
continuară. În mod clar, situaţia se înrăutăţea pentru Șlikov. 

(J 

Șlikov nu a făcut absolut nicio legătură între eșecul de 
proporţii al operaţiunii sale, care culminase în schimburi de 
focuri prelungite cu poliţia în 20 de locuri din oraș, cu vreun 
eșec personal în activitatea sa, securitatea comunicațiilor sau 
planificare. Rareori își încărca mintea cu introspecţii. lar acum 
sosise această Egorova ridicolă ca să desfășoare o anchetă 
absurdă despre niște aiureli legate de transmisiuni, iar 
momentul îi permitea să fie martoră la umilirea sa. | se 
ordonase să rămână în Istanbul până la terminarea anchetei 
despre OBVAL. 

Interviul cu disprețuitorul Șlikov așezat la o masă din camera 

securizată a  rezidenturii s-a desfășurat perfect: Valeri a 
reacţionat furios când a fost întrebat despre transmisiunile 
misterioase, a susţinut că nu cunoștea niciun american din oraș 
și a respins ca ridicolă existenţa de semnale clandestine în 
apropierea apartamentului său. Ofițerii FSB prezenţi au 
schimbat priviri sceptice. Lucrurile au devenit mai interesante 
când Șlikov a refuzat sec să le permită „catărilor” din FSB să-i 
percheziţioneze apartamentul. Haloul galben din jurul capului 
său, decolorat de furie și pulsând de teamă, i-a spus multe 
Dominikăi. Frica lui faţă de posibila ruinare a carierei sale era 
eclipsată de bo/șoe samomnenie, importanţa de sine și furia că 
era contestat și interogat, mai ales de o femeie. „Orgoliul ăsta îi 
va aduce sfârșitul”, se gândi ea. Avea să fie mai simplu decât se 
așteptase. 

— Este o situaţie neplăcută pentru toţi, spuse ea împăciuitor. 
Eu, personal, regret că trebuie să interoghez un coleg din GRU. 

— Atunci pleacă-napoi la Moscova și lasă-mă să-mi văd de 
treabă, replică Șlikov. Am misiuni operative esenţiale, despre 
care ar trebui să-ţi dai seama că sunt prioritare. 

O săgetă din ochi pe Dominika, privind-o cu acel dispreţ 
privilegiat al Tinerilor Sovietici de Aur. 

— Aș zice că schimburile de focuri din acest oraș dintre poliție 
și protejaţii dumitale teroriști par să sugereze că respectivele 
misiuni operative esenţiale nu au fost cu totul încununate de 
succes; mai precis, au fost incredibil de dezastruoase, replică 
Dominika. In mod aproape cert, ele pot afecta Federaţia Rusă și 
imaginea președintelui nostru în lume. 

In tăcerea care se lăsă, toţi rușii din camera securizată știau 
că afectarea ţării era de departe delictul cel mai puţin grav. 

— Eu o să-mi văd de operaţiuni, contracară Șlikov, clocotind 
de furie, apoi decise să adauge o insultă maximă. De ce nu te 
concentrezi pe ceea ce faci cel mai bine: să te filmezi seducând 
bărbați? 

— iți sugerez să adopţi o poziţie mai puţin sfidătoare, îl 
amenință Dominika. Cea actuală este regretabilă. 

Bărbaţii din FSB auziră în glasul ei ceva care-i făcu să se 
foiască în scaune. Șlikov nu părea să înregistreze pericolul. 

— Există anomalii care corespund cu deplasările dumitale, 
continuă Dominika. Bănuiesc că în cele din urmă vor fi 
explicabile, dar mă aflu aici ca să confirm că nu există probleme 

în materie de contrainformaţii. 

— Crezi că lucrez pentru americani? strigă Șlikov. Eşti ridicolă! 
Poșiol na hui, hai sictir! 

Se sculă brusc, privind-o de sus pe femeie. 

— Te sfătuiesc să te așezi și să cooperezi, spuse Dominika 
ridicând ochii spre el. 

Șlikov se aplecă spre ea, aproape atingându-i faţa. FSB-iștii se 
încordară pe marginile scaunelor. 

— Reputația ţi-a luat-o mult înainte, șuieră Șlikov. Fata 
minune cu siski mari, prostituata ţâţoasă antrenată să sugă... 

Mâna Dominikăi țâșni și prinse buza inferioară răsfrântă a lui 
Șlikov între degetele mare și arătător, apoi trase violent în jos. 
Maiorul gemu de durere și căzu în genunchi. Dominika îi răsuci 
buza și-l izbi cu capul de marginea mesei. Șlikov se așeză în 
șezut pe podea și se ţinu de cap. Buza i se umflase deja și se 
învineţea, iar ochiul drept îi era închis. 

— Consideră-te închis în rezidentura, rosti Dominika, 
sculându-se. Poţi să dormi pe patul pliant al ofițerului de 
serviciu. Un ofițer de securitate te va însoți permanent. Se 
întoarse către FSB-iști. Luaţi cheile de la locuința tovarăşului 
Șlikov, ordonă ea. Vreau să mergem imediat acolo. 

În apartament, copoii din FSB făcură toată treaba pentru 
Dominika - nici nu mai trebuia să le sugereze vreun indiciu. Ba 
chiar le lăudă atenţia și sârguinţa. Ei strânseră toate materialele 
din sertarul biroului lui Șlikov, găsiră trolerul de sub pat și-i 
arătară colonelului Egorova semnele de pe capac ce dovedeau 
că acolo se intervenise. Ridicară cutia mare, din lemn, pentru 
șah, pe care o găsiră pe raftul de sus în debara, clătinară din 
cap, apoi se gândiră s-o lase la locul ei. 

Dominika strânse din umeri, trase alte sertare și scotoci prin 
debara. 

— Ciudat, spuse ea. Aţi găsit pe undeva și piesele de la jocul 
acela de șah? 

FSB-iștii priviră în jur, dădură din cap și sugerară să ia cutia la 
consulat ca s-o examineze la fluoroscopul utilizat pentru plicuri 
și colete. Dominika părea nehotărâtă. 

— Bine, încuviinţă în cele din urmă. Mai bine să verificăm, să 
fim meticuloși. 

— Bez truda ne vitașciș i ribku iz pruda, comentă superior un 
FSB-ist, fară efort n-o să scoţi peștele din iaz. 

— Cred că ai dreptate, zise Dominika. Să vedem ce-o să 
găsim. 

e 

losip Blohin nu apăruse în Istanbul în cursul eșecului 
dezastruos al operaţiunii OBVAL. O luptă cu arme de foc între 
trupe de șoc PNT și membrii unei celule PKK baricadaţi într-o 
casă privată din cartierul istoric Rumelihisari de pe Bosfor, care 
fusese susținută și prelungită, sugerase că teroriștii PKK, de 
obicei nesofisticaţi, primiseră consiliere tactică din partea unui 
profesionist. Un pichet de polițiști amplasat în pădurea din jurul 
casei reținuse un bărbat îndesat care-și croia drum printre 
copaci când împușcăturile începuseră să se rărească și-l dusese 
în secţia de poliție Arnavutköy, întrucât nu avea documente de 
identitate. 

Când bărbatul voinic vorbise în engleză cu accent din Blocul 
Răsăritean și susținuse că era diplomat rus și ceruse să vadă un 
oficial din consulat, locotenentul de poliţie îl chemase pe 
căpitanul coordonator al operaţiunii (era Hanefi), care, la rândul 
lui, își chemase prietenul american Nathaniel Nash și-i oferise 
ocazia de a vorbi cu rusul, pe care turcii îl suspectau că era un 
mercenar. Hanefi îi spuse lui Nate că-l putea lăsa o oră singur cu 
rusul înainte să apară oficialii ruși care să-l elibereze. Nate 
acceptă și-i telefonă imediat lui Benford, ca să-l anunțe că 
bărbatul respectiv era, mai mult ca sigur, Blohin, cel care, 
Dominika era sigură, ucisese cele două femei și doi polițiști în 
New York, pe agentul ei nord-coreean și pe Vrabia ei în Viena. 

— Intră tare în gorila aia, îl sfătui Benford. Racolează-l - 
oricum, bolșevicii te cunosc pe tine - și spune-i că știm ce-a 
făcut. Spune-i că avem înregistrarea cu el de pe videocamerele 
de securitate din Hilton, ca s-o protejăm pe DIVA. Spune-i 
nemernicului că data viitoare când își arată măcar un fir de păr 
în afara Rusiei, o să-l extrădăm la New York ca să fie judecat 
pentru uciderea disidentei. Prăjește-l atât de tare, încât să fie 
inutil pentru ei de-acum încolo. 

— Este foarte improbabil, dar dacă va fi dispus s-accepte? Cât 
de mult ești pregătit să mergi ca să-l înjugăm? zise Nate. 

— Trei ani cu rezultate importante lucrând din interior și va 
căpăta un milion de dolari. Dacă vrea să renunţe acum, va 
căpăta 250 000 de dolari, după un debriefing amănunțit în 
Statele Unite. Banii livraţi după predarea de informaţii - ca de 

obicei. Obține ceva solid de la el ca semn de bună credinţă 
înainte să accepţi ceva. 

— Bine, o să vorbesc cu el diseară și-o să te anunţ, zise Nate. 
Mă pregătesc pentru întâlnirea de mâine cu Domi. O s-ajung 
acolo mai devreme și-o s-aranjez lucrurile pentru Marty. El când 
sosește? 

— Nu mai vine, spuse Benford slab. A trebuit să-l trimit în 
Sudan; în Staţia Khartoum a sărit o roată. 

— Marty nu vine? zise Nate și-și simţi stomacul contractându- 
se. 

— Bănuiesc că m-ai auzit, dacă nu cumva urechile ţi-au fost 
afectate de lipsa sângelui care s-a năpustit spre extremităţile 
inferioare. 

— Gable este ofițerul de caz principal al DIVEI. 

— lar tu ești cel de rezervă, rosti Benford. Nash, știi cum 
merge treaba. O descoși, treceţi în revistă comunicațiile și 
siturile și te asiguri că operează în siguranţă. Ai primit telegrama 
cu cerinţele? 

— A sosit azi dimineaţă. 

— Atunci du-te și fă-ţi treaba, zise Benford. Și străduiește-te 
să nu distrugi agenta cu manierele tale animalice. Sau este 
nevoie să vin eu personal acolo? 

— Nu, o să mă descurc, îl asigură Nate. O să-ți telegrafiez o 
sinteză când am terminat. 

— Succes la vânătoare, rosti Benford și închise. 

e 

Blohin se găsea într-o cameră de interogatorii din secţia de 
poliţie, complet goală, cu excepţia a doua scaune din metal. 
Hanefi îl aștepta pe Nate în fața ușii și-l priviră pe rând pe rus 
prin vizetă. 

— Bir esek oglu, mormăi Hanefi. Un fiu de catâr. Nate bey, mi 
se pare un tip periculos. Dikkatli ol, ai grijă. Vrei să intri cu 
cineva? 

Nate clătină din cap. 

— Tabanca? Pistol? 

— Nu, spuse Nate. Vreau să-l storc și nu vreau să fie umilit în 
public. Dar dacă mă auzi strigând, intră și împușcă-l. 

— Mă gândesc că se află în Istanbul ca să organizeze celulele 
PKK. Deoarece n-are documente diplomatice, îl putem arunca 20 
de ani în închisoarea Silivri, dar pentru că Ankara nu vrea să 

aibă necazuri cu Moscova, o să fie eliberat după ce termini cu el. 
lyi sanslar, Nate bey, mult noroc! 

Nate deschise ușa și intră în cameră, care era slab luminată 
de un singur bec gol. Blohin stătea într-un colţ, rezemat de 
perete, cu braţele groase ca niște trunchiuri de copaci 
încrucișate peste piept. Sub ochiul drept avea o vânătaie, 
probabil o atingere corecțională drăgăstoasă de la un gardian 
PNT căruia nu-i plăceau rușii. Nate se așeză pe un scaun și-l 
împinse pe celălalt o jumătate de metru spre Blohin, ca o 
invitaţie să ia loc, însă sergentul rămase în picioare. Nate știa că 
era improbabil să-i găsească punctele slabe sau la ce anume 
reacţiona individul ăsta, totuși n-avea nimic de pierdut. Primise 
o biografie succintă despre el, dar nu conţinea nimic care să-i fie 
de folos. 

— Sergent losip Blohin, rosti el într-o rusă fluentă. Felicitări 
pentru sarada, șarada din noaptea trecută. Crezusem că 
Spețnaz era mai bun de atât. 

Blohin îl privi fix. 

— Îmi vine greu să-mi imaginez că ai urma un astfel de plan 
prostesc, dar ăsta-i GRU, n-ai ce face - niște amatori, adaugă 
Nate. 

Blohin nu clipi. „Încearcă altceva”. 

— Bineînţeles, zise el, vei fi învinovăţit pentru operaţiunea 
eșuată. Nimeni din Kremlin, din Consiliul de Securitate sau din 
Statul-Major General nu-ţi va lua apărarea. Maiorul Șlikov te va 
abandona ca pe un animal de haită, pentru că asta crede despre 
tine. S-ar putea chiar să te dea afară și din Speţnaz. In ce grup 
ești? Alfa sau Vimpeh 

Blohin își cobori braţele de pe piept, se îndepărtă de perete și 
veni îndărătul scaunului din metal, privindu-l de sus pe Nate. Se 
așeză apoi fără grabă, cu spatele perfect drept, cu palmele pe 
coapse. Nate se încordă, pregătindu-se pentru un eventual atac. 

— Eşti din CIA? întrebă Blohin. 

Glasul lui suna ca pietrișul turnat dintr-o găleată. 

— Dacă te vor da afară din Speţnaz, ce vei face în Moscova? 
zise Nate, ignorându-i întrebarea. O să devii vatman de tramvai? 
O să rupi bilete la stadionul Dinamo? Ai o familie pe care s-o 
întreţii? Părinţi? 

„Haide, băiete, zi-mi ceva, orice”. 

— Ai venit de la Washington? întrebă Blohin, înclinând ușor 

capul într-o parte, ca și cum Nate ar fi suflat într-un fluier pentru 
câini. 

— Washington este aproape de New York, rosti Nate. Ai fost 
vreodată acolo? Ai fost vreodată în Hilton de pe Sixth Avenue? 

Chipul lui Blohin rămase impasibil, totuși pupilele i se dilatară. 

— Ce vrei? întrebă el și se lăsă pe spate în scaun. 

„O deschidere? Exploateaz-o!” 

— Amândoi ne slujim ţările cu loialitate, uneori trecem prin 
greutăți, dar în sistemul vostru nu există altă răsplată decât 
mândria pe care o ai fiindcă ai slujit. Dar mândria aceea va 
dispărea când te vei întoarce în Rodina. Ţi-o vor lua înainte de a 
fi terminat să tragi aer în piept. 

Blohin nu spuse nimic. 

— Noi nu suntem inamici, continuă Nate calm. Noi suntem 
amândoi soldaţi, poate în uniforme diferite, dar amândoi 
înțelegem loialitatea. În America, noi preţuim loialitatea şi 
prietenia și le răsplătim ca atare. Soldaţii noștri trec în rezervă 
cu recompense și trăiesc în confort. 

— Ce vrei? repetă Blohin. 

— Am o propunere, o cale prin care tu să culegi recompensele 
pe care le-ai câștigat. Ceva pentru tine, separat de Rusia, de 
Speţnaz și de Șlikov. 

Blohin așteptă. 

— Spune-ne ce se întâmplă în Rusia, în armată, în Speţnaz, 
continuă Nate. Fă-o pentru tine, meriţi recompensele. 

— Mi-aș dezonora uniforma și jurământul, clătină Blohin din 
cap. 

— Ei te-au dezonorat deja. 

— Tu mă dezonorezi, propunerea ta este o insultă. 

„N-a întrebat cât, ci a trântit pur și simplu ușa”. 

— Vreau să știi că autorităţile din New York au amprente și 
ADN găsit în camera de hotel a Dariei Repina, insistă Nate. Ele 
vor fi comparate cu mostrele care tocmai ţi-au fost prevalate de 
turci. Nu există nicio îndoială că în scurt timp Interpolul va emite 
un mandat de arestare pe numele tău, iar Washingtonul îţi va 
cere extrădarea ca să fii judecat. 

Blohin schiță un surâs. Ştia că Moscova n-avea să accepte 
niciodată așa ceva. 

— lar asta înseamnă că vei fi obligat să rămâi în Rusia pentru 
totdeauna, pentru a evita să fii arestat imediat de un stat străin, 

continuă Nate. Zilele tale ca agent militar clandestin s-au 
încheiat. Acest neudacea, fiasco, din Istanbul va fi ultima ta 
operaţiune, un final profesional nefericit, pentru care vei fi ţinut 
minte. 

O nuanță mai melodramatică. Nate știa că înscenarea lui 
Șlikov fusese deja terminată și că Blohin avea să fie criticat și 
retrogradat pentru rolul său. Ofensa suplimentară de a fi racolat 
de un american după ce fusese arestat era enormă. Sergentul 
se sculă de pe scaun, se duse din nou în colţ și se rezemă de 
perete. 

— Sper că ne vom revedea, spuse el în engleză. 

e 

leșind din secția de poliţie, Nate și-l șterse pe Blohin din 
minte. Mâine avea s-o întâlnească pe Dominika. Inspiră profund. 
„La naiba, rahat de căţea”, cum ar fi spus Hanefi. Avea să fie 
greu. Bineînțeles, putea să se comporte profesional la 
debriefing, n-ar fi fost nicio problemă. Mai întâi informaţiile, apoi 
informaţii legate de operaţiune și contrainformaţii. Stabilirea 
unui program pentru viitoare întâlniri, după aceea trecerea în 
revistă a securităţii, siturilor și semnalelor. Dacă toate astea 
durau cinci ore (ultimul feribot peste Bosfor care revenea în oraș 
era la ora 18:00), însemna că aveau să lucreze fără pauze. Mai 
însemna că Nate trebuia să-și concentreze gândurile asupra 
muncii, chiar dacă Dominika își punea palma ei subțire și 
răcoroasă pe braţul lui, sau dacă părul ei proaspăt spălat îi 
atingea obrazul, sau dacă ea ar fi râs și i-ar fi scos limba. Avea 
să ignore privirile acelea piezișe caracteristice, care însemnau 
că îl dorea, însoţite invariabil de ridicarea abia perceptibilă a 
tivului rochiei, un gest îmbietor din trecutul ei de Vrabie. Nate își 
putea imagina comentariul lui Gable („Wash o să se culce cu ea 
după nici cinci minute”), iar Forsyth avea să clatine trist din cap, 
dezamăgit. 

Poate că avea să-i surprindă pe toţi și, în loc să facă dragoste 
cu ea, avea s-o convingă pe Dominika să vină cu el, să 
dezerteze, să abandoneze, să plece, lăsând în urmă pericolul, și 
ameninţarea, și riscul, pentru a începe o viaţă nouă împreună. 
„ȘI dacă ea spune: «Da, hai să mergem, chiar acum, sunt 
gata»?”, se întrebă Nate. Pe lângă faptul că asta ar fi însemnat 
sfârșitul carierei lui în CIA, și al muncii care-l definea, ar fi 
însemnat și pierderea celei mai bune surse rusești a Agenţiei, cu 

acces de neînlocuit în Kremlinul lui Putin. lar Nate ar fi fost 
cauza. 

ÎI năpădiră și alte gânduri negre, auxiliare: era posibil ca 
vreunul dintre ei să trăiască fără a fi animat de adrenalina 
acestei meserii, de forfota pe muchie de cuţit a străzii, de starea 
de excitare pe care ţi-o dădea furtul secretelor de la un dușman 
implacabil? Cum ar fi fost viaţa lor după retragere? S-ar fi uitat 
la Munţii Stâncoși înzăpeziţi de pe veranda unei cabane din 
bârne? Sau ar fi luat micul dejun pe un balcon alb cu vedere 
peste golful Biscayne? Sau ar fi aruncat alt lemn în foc într-o 
fermă confortabilă din Noua Anglie? Un vis conjugal sau un 
coșmar restrictiv? Putea oricare dintre ei să supravieţuiască 
retragerii? Gable spunea mereu că spionii se veștejeau și 
mureau după ce părăseau Jocul. Majoritatea dezertorilor ruși 
înnebuneau departe de Rodina; duceau dorul patriei-mumă, al 
pământului negru și mănos și al pădurilor de pini. Oare Nate i-ar 
fi putut face asta Dominikăi, și-ar fi putut-o face sieși? lisuse, 
poate că el se speriase suficient, poate că și Dominika va 
înțelege. Poate că ei aveau să treacă la următorul nivel, cast și 
profesional, de superagentă și ofițer de caz sagace, ocupându- 
se cu precizie rece de acţiunile împotriva lui Vladimir Putin și a 
cleptocrației sale prădătoare. Poate... 

Și, oricum, ce naiba făcea Gable tocmai acum în Khartoum? 


DOVLECEI GRATINAȚI TURCEȘTI 


Tăiați în jumătate, pe lungime, dovlecei mici, apoi 
scobiți-i și umpleti cu brânză feta tăiată cubuleţe, 
mărar tocat și pătrunjel. Acoperiți dovleceii cu sos 
béchamel și dați la cuptor la foc mediu până când 
dovleceii se înmoaie și sosul devine auriu-maroniu. 

20. 


Marea Confluenţă 


Era miezul nopţii. Prin hubloul avionului care cobora, Gable 
zări hotelul Corinthia, de forma unui bulb, din sticlă albastră, 
luminos, de pe malul râului, o picătură rotofeie ce se înălța 
deasupra capitalei Khartoum, scundă și cafenie, punctată doar 
de o pădure de minarete luminate. Avionul continuă virajul și 
bărbatul zări a/-Mogran, Marea Confluenţă, locul unde Nilul 
Albastru, de culoarea ciocolatei, se unea cu Nilul Alb, cel bleu- 
lăptos. In afara terminalului, frânele taxiului galben-canar ţipară 
ca un babuin supărat. „Probabil că praful sudanez roșu a ajuns 
pe plăcuţe”, se gândi Gable. „Mizeria aia intră peste tot”. 
Drumul de la aeroport până la ambasada americană - se afla în 
sudul orașului, pe malul Nilului Albastru - dură o oră, pe 
tumultuoasa arteră Madani cu patru benzi, învăluită în fum 
albăstrui, cu trafic desfășurându-se în toate direcțiile simultan, 
chiar și la ora aceea. Khartoum era o grădină zoologică 
familiară. Gable se întorcea pe vechiul lui teren favorit - 
ignoranta Lume a Treia - unde descoseai sursele racolate, 
generali cu feţe asudate, în Land Roveruri ponosite, parcate în 
fundături urât mirositoare, unde furtunile de nisip ce semănau 
cu o vată-de-zahăr înaltă de o sută de metri zgâlţâiau casă, iar 
nisipul roșu șuiera pe sub ușă în ciuda prosoapelor umede 
îndesate în jurul pragului, și unde te obișnuiai cu zdruncinătura 
bruscă de sub roţile mașinii când conduceai noaptea, călcând fie 
pe ceva cu patru picioare și îmblănit, fie pe un localnic care 
adormise în mijlocul drumului după o tshwa/a, orgie cu bere. Nu 
te opreai să vezi ce fusese, în niciun caz noaptea. 

Lumea a Treia. Diplomaţii ruși de la Paris nu aveau nevoie de 
ofițeri CIA care să le cumpere baghete, dar ia întâlnește-te cu un 
rus singur în Khartoumul străin și sărac, cu familia rămasă în 
Moscova, și dă-i niște șceavelia sup, supă de măcriș, așa cum îi 
făcea maică-sa, pune-i un DVD și deschide o sticlă de bourbon și 
după aia poţi să vorbești cu el la nesfârșit despre salariile 
americane, sau despre mașini tari, sau despre gagicele din Las 

Vegas, sau poate pur și simplu despre /ibertatea de a alege, 
pentru ca apoi, într-o noapte cu furtună de praf, când obloanele 
zăngăneau, el să zică „da” și să te alegi cu o racolare din SVR. 
Unele dintre cele mai bune scalpuri ale lui Gable veneau din 
lada asta cu nisip. 

Șeful Staţiei din Khartoum, Gordon Gondorf, stătea la biroul 
lui, la ultimul etaj al ambasadei, o clădire paralelipipedică cu trei 
niveluri și două aripi, într-un complex de două hectare și 
jumătate, cu ferestre-fante antigrenade și poartă boltită din oţel. 
Gondorf era scund, cu ochișori porcini și incredibil de 
incompetent. Gable spunea adesea că Gondorf nu putea să 
golească o cizmă de apă dacă instrucțiunile erau tipărite pe 
talpa. Cunoscut ca „piciorușe” de către ofițerii chinuiţi din 
staţiile lui, Gondorf părea să reapară la fiecare doi ani, ca un 
herpes. Fusese șef de Staţie în Moscova, unde încercase să 
distrugă cariera lui Nash, apoi se dusese să distrugă Divizia 
America Latină, după care devenise șef de Staţie în Paris, unde 
refuzase să mobilizeze resurse pentru căutarea unui trădător 
CIA care fugise din SUA și se afla undeva prin oraș. Acţiunile lui 
repetate de acest fel îi câștigaseră disprețul etern al lui Benford, 
care aranjase ca Gondorf să primească postul actual - o Staţie 
inconfortabilă de nivelul al treilea, unde înainte să te așezi pe 
colacul veceului trebuia să verifici dacă nu cumva un șarpe 
Boomslang se încolăcise sub marginea vasului de toaletă, 
odihnindu-se în răcoarea porțelanului. 

Camera lui Gondorf era dominată de un birou uriaș din lemn, 
ce reflecta credinţa sa că mărimea conferea mai multă 
importanță persoanei așezate în spatele său. Teoria lui era 
oarecum viciată de faptul că tăblia din sticlă îi ajungea până la 
piept, creând impresia unui băieţel roșu la faţă care se așezase 
la biroul tatălui său de Ziua Copilului. Intr-un colţ era proptită o 
pușcă A4 prăfuită, ca și cum SSt Gondorf ar fi luptat personal cu 
celulele teroriste din Khartoum înainte de prânz. Exista, 
bineînţeles, obișnuitul perete al vanităţii, acoperit de fotografii 
ale lui Gondorf care dădea mâna cu congresmeni, demnitari 
străini și diplomaţi în smochinguri. O singură fotografie înrămată 
a lui Gondorf, îmbrăcat în mod neașteptat ca beduin, cu un 
jambia - pumnalul curb ceremonial al lumii arabe - înfipt la 
brâu, caracteriza cariera lui superficială. Pe fundalul fotografiei, 
o cămilă îl fulgera încruntată, de parcă nomadul acela miniatura! 

al deșerturilor i-ar fi datorat bani. 

Gable era doar vag conștient de dilema curentă a lui Gondorf. 
Benford nu-i relatase detalii. Povestea ieși la iveală în fraze 
împiedicate, punctate frecvent de „deși n-a fost vina mea”, 
„nimeni n-ar fi putut anticipa” sau „evenimente mai presus de 
controlul cuiva”. Cu luni în urmă, Washingtonul decisese să 
furnizeze sub acoperire rebelilor din Darfur - în sudul Sudanului 
- rachete portabile sol-aer, pentru a echilibra masivele ajutoare 
militare rusești și chinezești acordate guvernului din Khartoum, 
vinovat de genocid. Era esenţial ca ajutoarele americane să fie 
secrete pentru a evita divergențe bilaterale. In ceasul al 
unsprezecelea, o consilieră pe probleme de securitate naţională 
extrem de ezitantă se răzgândise, astfel că planurile de 
furnizare a rachetelor fuseseră anulate. Un palet cu rachete - 12 
lăzi de aluminiu verde-închis, lungi de un metru și jumătate, cu 
mânere din metal - rămăsese închis într-o magazie securizată 
din subsolul ambasadei. 

Lăzile fuseseră introduse clandestin ca materiale de 
construcţii, dar scoaterea lor din ţară era cu totul altceva. Nu 
puteau fi duse pur și simplu la aeroport, de unde să plece cu 
cursa săptămânală de ajutoare. Dacă oficialii Vămii sudaneze 
inspectau paletul, dezastrul diplomatic ar fi fost greu de 
gestionat. În cursul unei ședințe încinse între cadrele de 
conducere din ambasadă, ambasadorul anunţase că nu dorea să 
găzduiască la nesfârșit o duzină de rachete FIM-92 cu focoase 
cu fragmentare și explozivi de mare putere. Atașatul militar 
(MilAt), colonelul de pușcași marini Claude Bianchi, declarase 
plin de respect că îi era imposibil să scoată lăzile dacă 
portavionul USS Nimitz nu tranzita Marea Roșie în următoarea 
săptămână, când un elicopter Seahawk putea să decoleze 
pentru recuperarea rachetelor; aparatul de zbor putea fi dotat 
cu rezervoare pentru rază mare de acţiune, ca să efectueze 
zborul de peste 700 de kilometri. Dornic să intre în grațiile 
ambasadorului și să-l pună în umbră pe MilAt, SSt Gondorf 
declarase timid că avea „agenţi” capabili să scape de muniții pe 
loc. În felul acela se supraestimase. 

Dând dovadă de o monumentală eroare de decizie, Gondorf 
ceruse unui grup de trei agenţi sudanezi de nivel inferior, 
destinaţi exclusiv sprijinirii operaţiunilor, să încarce lăzile într-un 
camion cu prelată, să iasă pe poarta din spate a ambasadei, să 

meargă o sută de metri spre est printr-un lan de floarea-soarelui 
nedesțelenit și să le arunce în râu. 

Gable tresări. 

— În pana mea, în Nil? 

— Fiecare ladă are peste 20 de kilograme, rosti Gondorf 
nefericit. S-au scufundat imediat. 

— Nu-mi pasă nici dac-ar fi fost ditamai ghețarul acolo, zise 
Gable. Le-ai aruncat la o sută de metri de ambasadă? 

— Am făcut-o noaptea, ca să nu vadă nimeni. 

— Gondorf, zise Gable, nu știu ce-i în neregulă cu tine, dar fac 
pariu că-i greu de pronunţat. 

— Problema e de fapt alta, se plânse Gondorf. 

Se duse la fereastră, ridică jaluzelele, îi întinse lui Gable un 
binoclu și arătă spre râu. Gable focaliză binoclul pe malul râului, 
tivit de o linie subţire de vegetaţie. 

— Să-mi bag picioarele, rosti el. 

Malul negru și noroios era presărat de lăzi de rachete, unele 
pe o parte, altele în poziţie verticală, aidoma unor coșciuge 
dezgropate într-un cimitir inundat. 

— Râurile n-ar trebui să aibă flux și reflux, zise Gondorf. 

Secole de faraoni egipteni, triburi nomade Baggara și 
agricultori din bazinul Nilului erau obișnuite cu inundaţiile 
roșietice. Nu însă și Gondorf. Între lunile iulie și octombrie, Nilul 
se umfla în urma topirii zăpezilor din munţii Etiopiei. În iunie, 
fluviul se retrăgea, lăsând în urmă un pământ negru și fertil, 
kemet în arabă. Gondorf aruncase lăzile cu luni în urmă, când 
Nilul era umflat. Acum avea un mal de noroi lat de 15 metri, cu 
lăzi cu rachete ieșite mai mult sau mai puţin la suprafaţă, la o 
sută de metri de fereastra biroului său. Gable îi privi chipul 
îngust și încordat, ochii apropiaţi ca la rozătoare și gura făcută 
pungă, care repeta întruna „n-a fost vina mea”. 

— Peste tot sunt patrule de miliţie, zise Gondorf, bărci și 
scotocitori prin gunoaie pe maluri. 

— De cât timp sunt lăzile acolo? întrebă Gable. De ce nu ţi-ai 
trimis idioţii să le recupereze? 

— Nu i-am putut contacta. 

— Ce tot vorbeşti? Nu-ţi poţi contacta agenţii? 

— Nu-i pot găsi - nu răspund. 

— Doamne Dumnezeule, zise Gable și-i aruncă binoclul lui 
Gondorf. 

leși pe hol, merse la biroul lui MilAt și se prezentă colonelului 
Bianchi, care era înalt, brunet, cu spinarea perfect dreaptă, cu 
părul pieptănat peste cap și strălucind de briantină. Era în civil: 
un costum deschis la culoare, cu cămașă albastră și cravată 
neagră simplă. La rever avea o insignă a pușcașilor marini. 
Gable se așeză și îi explică problema. Bianchi clătină din cap. 

— De-a lungul anilor, începu el cu accentul lui evident de 
Mississippi, am cunoscut mulţi spioni. Dar băiatul ăla al tău e 
prost ca noaptea. 

— Da, zise Gable, este un rahat cu ochi. Colonele, lăzile alea 
au stat sub apă trei până la patru luni, iar acum sunt acoperite 
de nămol. Există vreo șansă ca rachetele să mai fie funcţionale? 

— Lăzile sunt rezistente la apă, dar nu impermeabile. Dacă 
garniturile lor au rezistat, probabil că unele ar mai funcţiona. 
Dar nimic fiabil. Clătină din cap. Nu asta este însă îngrijorarea. 
Dacă miliția găsește rachetele aici, nu vom putea înăbuși 
scandalul politic. 

— Trupele de miliţie înarmate sunt bune? întrebă Gable. 

— Umblă prin oraș, câte patru într-un jeep, cu AK-uri, căutând 
scandal. N-au multă pregătire, dar sunt destul de afurisiţi. 

— Ai pe cineva care m-ar putea ajuta să iau lăzile la noapte? 

Bianchi clătină din cap. 

— Eu n-am decât doi oameni, adjunctul meu este plecat în 
permisie și ambasadorul n-ar aproba folosirea pușcașilor marini. 
Poate că se-ntâmplă ceva și noi pierdem garda ambasadei. Privi 
reacţia lui Gable, după care continuă: S-ar putea să avem noroc. 
Doi soldaţi SEAL din Echipa 8 care lucrează cu AFRICOM sunt 
aici, pentru un studiu de evacuare a ambasadei. Poate că ar fi 
dispuși să ajute. 

Ridică un telefon și în două minute membrii trupelor SEAL 
ciocăniră la ușă. 

Amândoi aveau douăzeci și ceva de ani, erau zvelți și tăcuți. 
Purtau blugi și șlapi. Plutonierul adjutant Gilbert „Gil” Lachs era 
blond și cu pistrui. Era expert în demolări și putea deschide o 
cutie cu compot de piersici folosind câteva fărâme de explozibil 
de tip hexogen fără să verse sucul dinăuntru. Plutonierul 
Richard „Ricky” Ruvo era un italian oacheș cu ochi de șmecher 
din Staten Island. Era lunetist și putea înfige un cui într-un copac 
de la 1 500 de metri depărtare. Amândoi se trântiră în scaune 
cu mâinile pe burtă, privindu-l pe Gable ca niște leoparzi 

somnoroși de pe ramura unui copac. 

— Am nevoie de niște întăriri. Vreau să luăm o camionetă cu 
vinci și să scoatem lăzile alea din noroi, le spuse Gable. Se 
întoarse către Bianchi. Ce arme avem? 

— Nu mare lucru. Pistoale Glock de 9 milimetri și puști 
Remington model 870. Muniţii avem pentru ambele. 

Gable aprobă din cap. 

— Da, pot să dau o mână de ajutor, zise Ruvo. O să stau de 
pază cât timp voi luaţi lăzile. 

— Prostii, zise Lachs. Sunt mai mare în rang ca tine. Tuosăte 
bagi în noroi. 

— Gil, zise Ruvo, tu nu poți nimeri niciun elefant. 

— Eu obișnuiesc mai întâi să trag, spuse Gable, și după aceea 
numesc „țintă” chestia pe care-am lovit-o. 

Tipii din SEAL încuviințară. Un cod nerostit fusese transmis și 
recepționat: Gable era un tip OK. 

— CIA mai racolează scafandri militari? întrebă Lachs, al cărui 
contract cu SEAL se apropia de sfârșit. 

— Da, răspunse Gable, avem o divizie întreagă care învață 
caracatițele cum să folosească tacâmurile. Dar locurile se ocupă 
repede. 

Ruvo, Lachs și Bianchi izbucniră în râs. 

Era beznă când Gable traversă câmpia prăfuită cu camioneta 
F-350, în viteza a doua, cu farurile stinse și o băgă cu botul într- 
o deschidere prin vegetaţia de pe malul fluviului. Chiar lângă 
apă se afla coșmelia dărăpănată a unui pescar, făcută din foi 
neregulate de tablă ondulată. Lachs privi printr-un interstițiu 
dintre table și făcu semn din cap. Pustiu. Ruvo băgă cinci 
cartușe Sabot în pușca 890, trase culisorul și se urcă pe 
acoperișul coșmeliei. Privi în jur, descriind un cerc de 360 de 
grade și șopti că totul era în regulă. Gable și Lachs își puseră 
pistoalele în tocurile de la brâu și la spate, sub curea. 
Blestemându-l în gând pe Gondorf, Gable intră până la genunchi 
în noroi, trăgând după el cablul de pe bobină, în timp ce Lachs 
stătea lângă vinci cu telecomanda. Ținând o lanternă tactică 
între dinţi, Gable înaintă până la cea mai apropiată ladă, trecu 
cârligul-carabinieră printr-un mâner metalic, apoi flutură braţul 
spre Lachs. Camioneta se legănă puţin, dar forţa de 4 500 de 
kilograme a vinciului smulse lada din noroi și o trase în sus pe 
pantă. Una rezolvată, alte 11 de ridicat. 

După o oră mai rămăseseră trei lăzi, dar Lachs trebui să intre 
în noroi până la coapse pentru a-l ajuta pe Gable să sape 
suficient ca să poată prinde carabiniera de un mâner. Cei doi se 
aflau de o parte și de cealaltă a unei lăzi parţial îngropate, cu 
lanternele în gură. Lachs stătea cu spatele la fluviul întunecat. 
Acela a fost momentul de cumpănă. Strigătul de avertizare al lui 
Ruvo se auzi doar cu câteva secunde înainte ca un crocodil lung 
de patru metri să ţâșnească din apă în spatele lui Lachs într-o 
jerbă de stropi, cu fălcile deschise. Incapabil să se miște prin 
noroi, Lachs nu putea decât să se arunce peste capacul lăzii. 
Gable acţionă mai rapid ca oricând în viaţa lui. Scoase pistolul și 
trase toate cele 17 gloanţe calibrul 9 mm în botul alb ca 
bumbacul al crocodilului, dar acesta doar scutură din cap și-și 
pocni fălcile spre fesele lui Lachs. Poate distras de lumina lui 
Gable, crocodilul rată în mod miraculos să muște carnea, și își 
agăţă doar un canin de tocul de șold al bărbatului, îi rupse 
pantalonii militari până la gleznă, scutură din cap, scuipă 
revolverul din bot și se întoarse să muște din nou. 

Pușca lui Ruvo răpăi de pe mal. Sângele ţâșni dintr-o gaură de 
cinci centimetri între ochii crocodilului, care se prăbuși în mâl, 
lovind de două ori din coadă, cu creierul său cât o nucă 
spulberat. Sunetele împușcăturilor reverberară peste râu și 
peste ogoare. Un câine începu să latre. Gable se uită spre Lachs, 
care ridică degetul mare. Amândoi priviră apa neagră, mai 
precis alte două forme cenușii ce veneau spre ei. 

— La naiba, rosti Gable și trecu cablul cu carabiniera prin 
mânerele primei lăzi, apoi prin ale celei de-a doua și în cele din 
urmă prin ale celei de-a treia lăzi, după care făcu semn spre 
Ruvo. 

Vinciul gemu, mânerele se îndoiră, lăzile trosniră și pocniră, 
dar toate trei se smulseră din mocirlă și lunecară în sus pe mal. 
Gable și Lachs se ajutară reciproc să iasă pe teren uscat, 
crocodilii înotând în apa din spatele lor. Lachs gâfâia greoi și era 
murdar de noroi până la piept. 

— E prima dată în viața mea când am văzut că și crocodilii 
dau jos chiloţii oamenilor pe la spate, comentă Ruvo. 

— Mersi că m-ai scăpat de nenorocitul ăla, spuse Lachs. 
Glonţul mi-a șters urechea dreaptă. 

Ruvo împușcase crocodilul în cap de la 20 de metri, cu o armă 
cu cătare mecanică, în condiţii de vizibilitate slabă și trăgând de 

sus, o lovitură absolut remarcabilă. 

— Voiam s-aștept să văd cât i se scula măciuca crocodilului cu 
tine aplecat așa, replică Ruvo. 

Lachs îi arătă degetul mijlociu. 

Terminaseră de încărcat lăzile murdare în camionetă când din 
noapte se auzi sunetul unui jeep care se apropia, cu razele 
farului legănându-se în sus și-n jos când trecea peste șanțurile 
uscate de pe câmp. Miliția. 

— Fruntea sus, doamnelor, șopti Gable în colţul gurii. 

Băgă un alt încărcător în Glock-ul său. 

— Niciunul din rahaţii ăștia nu mai ajunge azi acasă, răspunse 
Ruvo, ţinându-și pușca în spatele piciorului. 

Jeepul se apropie și motorul lui își reduse treptat zgomotul 
până se opri complet. Cei patru bărbaţi dinăuntru purtau diverse 
șepci, chipie și berete. Americanii rămaseră locului în lumina 
proiectată de unicul far funcţional. Şoferul se ridică în scaunul 
său și zise: 

— Kayfa halak? 

Cămașa lui zdrențuită și pătată de transpirație era complet 
descheiată. Cel de alături se ridică și el de pe scaun ca să 
privească mai bine peste parbrizul murdar și fisurat. Nu se 
vedea nicio armă. Şoferul strigă din nou: 

— Kayfa halak? 

De data asta, cuvintele erau însoțite de râsete răgușite. 
Bărbatul de lângă șofer arătă picioarele goale ale lui Lachs, 
spuse ceva și scuipă pe sol, stârnind alte râsete. 

— Cred că tipul te place, Gil, comentă Ruvo. 

— Rahaţii ăștia sunt complet ameţiţi după ce au mestecat 
khat toată ziua, șopti Gable. 

Şoferul băgă mâna sub bord și trase ţeava unei AK-47. 

— Armă! lătră Ruvo. 

Ridică pușca, trase prin parbriz și-l azvârli pe șofer din jeep 
într-un nor de sticlă pulverizată. Gable îl împușcă pe cel de 
alături într-o secundă și jumătate, cu două gloanțe în piept și un 
al treilea glonţ în cap, tripla poreclită „Mozambicul”. Bărbatul se 
prăbuși și căzu sub bord. Înainte să fi atins podeaua, Ruvo și 
Lachs se apropiară de vehicul aplecaţi și cu pasul folosit în lupta 
de aproape, și fiecare trase câte trei gloanțe, răsturnându-i 
simultan peste banchetă pe cei doi ocupanţi ai locurilor din 
spate. Sunetele împușcăturilor se ridicară ca rachetele în 


VP - 257 


văzduhul nopții și mai mulţi câini de pe ambele maluri începură 
să latre. Un murmur se auzi din apa întunecată. Tipul de lângă 
șofer căzu într-o parte, ieșind pe jumătate prin portieră. Totul 
durase 12 secunde. 

— Voi toți din CIA sunteţi așa de buni? întrebă Lachs. 

Ultima dată văzuse „Mozambicul” folosit în Panama. 

— Da, e din cauza antrenamentului de precizie pe care-l 
primim, zise Gable. Și al instructorilor pistolari din Texas. 

Cei doi SEAL îl priviră pieziș. 

— Ai putea să mai petreci ceva timp în poligon, i se adresă 
Ruvo lui Lachs. Pe ultimul l-ai lovit cam sus. 

— Nu l-am auzit plângându-se, replică celălalt SEAL. 

— Hai s-o ștergem de-aici, spuse Gable. Vedeţi dacă ăștia au 
ceva acte, de obicei niște carnețele din hârtie. 

— Eu o să împotmolesc jeepul după colibă, zise Lachs. Vrei să- 
i leg explozibil de cheia de contact? 

Gable clătină din cap. 

— Probabil că primii îl vor găsi niște puști. Să-i lăsăm să se 
distreze. 

— Și ăștia? întrebă Ruvo, arătând spre picioarele încâlcite de 
pe sol. 

— Staţi așa, zise Lachs. Ascultaţi! 

Sunetele de motoare de vehicule ce veneau peste câmp și ale 
glasurilor surescitate erau slabe, dar creșteau treptat în 
intensitate. 

— Rahat, spuse Gable privind pe după tufișurile de pe mal. 
Alţii din miliţie. Trei jeepuri, cam la un kilometru, se apropie 
încet. 

Ruvo trase culisorul puștii. 

— Asta-nseamnă cel mult 12 iubitori de iarbă. Ne ocupăm 
fiecare de un jeep și am terminat. 

Gable clătină din cap. 

— Ne-au auzit împușcăturile și sosesc așteptându-se la 
necazuri. Sunt șanse prea mari să se-ntâmple vreo prostie și să 
pierdem rachetele. 

Lachs lovi cu palma lada unei rachete din camionetă. 

— Ce-ar fi folosim trei din ele ca să radem jeepurile? 

— Ești sigur că mai funcţionează? se miră Ruvo. Au stat cam 
mult sub apă. 

Gable trase din nou cu ochiul prin tufișuri. 

— O să-ncetinească în apropiere de mal, pentru că nu știu 
după ce să se uite. Plecaţi cu camioneta la ambasadă. Bianchi 
așteaptă la poartă și-o să deschidă magazia. Băgaţi-le înăuntru 
și-ncuiaţi-le în siguranţă. 

— Adică, tu ce naiba vrei să faci? spuse Ruvo. 

— O să le sparg vreo două faruri, o să m-ascund prin tufișuri 
și-o să-i ţin cu capul la cutie. N-o să vă vadă pe voi și camioneta 
traversând câmpul. 

— Sunt 12 jegoși, zise Lachs. Stau și eu, iar Ruvo poate duce 
lăzile alea-napoi. 

Gable clătină din cap. 

— Amândoi duceți lăzile la ambasadă - unul conduce, unul cu 
arma lângă el, nu vă opriţi pentru nimic în lume. 

Băieții din SEAL erau profesioniști și nu argumentară. Ruvo își 
păstră pistolul, dar îi dădu lui Gable pușca lui și toată muniţia. 
Lachs îi dădu pistolul său Browning și două încărcătoare de 
rezervă. Gable vâri pistolul la brâu și-și umplu buzunarele cu 
gloanțe. 

— Ne-ntoarcem cât putem de repede cu mai multă putere de 
foc, promise Lachs. Tu ţine-i cu capul la cutie și nu ieși din 
tufișuri. Nu face pe eroul. 

Gable le strânse mâinile. 

— Mersi că m-aţi ajutat în noaptea asta. Lumea e mai sigură, 
măcar pentru încă o săptămână, datorită vouă. 

Lachs îl arătă pe Ruvo. 

— Eu tot o să-l raportez pe găozarul ăsta la Federaţia 
Mondială a Faunei, pentru c-a omorât o specie de reptilă 
riverană aflată în pragul extincţiei, zise el. 

— Dacă găozarul ăsta nu ţi-ar fi luat crocodilul ăla din cârcă, 
atunci tu n-ai mai fi avut găoz, replică Ruvo. 

Sunetele sacadate ale jeepurilor se apropiau, razele farurilor 
pâlpâind în ritmul roţilor care se hurducau peste gropile și 
șanțurile de pe câmp. 

— Înapoi pe după tufișurile alea și nu porniţi până nu-ncep eu 
să trag în jegoși. Apoi mergeţi spre lampa galbenă din colţul 
ambasadei. Băgaţi lăzile sub cheie imediat. 

Cei doi soldaţi SEAL se urcară în camionetă, îi scoaseră botul 
dintre tufe și rămaseră în așteptare. Ruvo ridică degetul mare 
spre Gable. 

Gable stătea în spatele cocioabei din tablă ondulată și se uita 

după farurile ce se apropiau. Acum nu mai mergeau în șir 
indian, ci în linie, deoarece câmpul se lărgise, și strigau de la un 
vehicul la altul, neatenți. Toţi aveau însă arme în mâini. „N-o să 
fie simplu”, își spuse el. Jeepurile încetiniră și se opriră la vreo 
opt metri de colibă - cam cât un foc lung de pistol - dar tipii 
ăștia aveau toţi AK-47 ruginite, ale căror gloanțe aveau să 
treacă prin pereţii de tablă ai coșmeliei ca un cuţit fierbinte prin 
unt. Gable plănuia să tragă dinspre colibă, după care s-o șteargă 
în tufișuri și să-i lase pe idioţi să se distreze demolând-o în 
vreme ce el stătea pe burtă în buruieni, ceea ce le-ar fi dat timp 
celor din SEAL să ajungă la poarta din spate a ambasadei. Îl zări 
pe luptătorul din extremitatea dreaptă ridicându-se în picioare și 
arătând spre câmp. Observase camioneta ieșind din tufișuri. În 
secunda următoare, aveau să pornească într-acolo și să atace 
camioneta, adică exact ceea ce nu trebuia să se întâmple. 

Gable ieși de după colibă în lumina celor șase faruri și trase 
atât de rapid, încât împușcăturile sunară simultan. Trase trei 
încărcături în jeepul din dreapta, al cărui parbriz se dezintegră; 
cei doi bărbaţi din față căzură la pământ, morţi. Cei doi de pe 
bancheta din spate, dintre care unul rănit și urlând, săriră și se 
ascunseră după vehicul. Înainte ca morții să fi atins pământul, 
Gable se întoarse și trase alte trei salve în jeepul din centru, 
ucigându-l pe șofer, dar cei trei pasageri săriră și se ascunseră 
sub mașină. El își aţinti ultimele două gloanțe spre jeepul 
îndepărtat și dobori pe cineva de pe bancheta din spate. După 
socoteala lui, patru erau morţi și unul sau mai mulţi erau răniți. 
Luptătorii din miliţie se ascunseseră sub jeepuri și răcneau unii 
la alţii, din câte înţelese Gable, ceva ce suna ca „Ahmed, ridică- 
te și-ncepe să tragi”, apoi „Ești nebun? Scoală-te tu și-ncepe să 
tragi”. 

Gable încărcă în Remington patru cartușe verde-închis. Erau 
ultimele lui muniții pentru pușcă - dar erau din plumb solid, cu 
vârf conic, echivalentul unor gloanţe calibrul 12,7 mm - pe care 
le trase unul câte unul în radiatoarele jeepurilor, provocând 
explozii șuierătoare de abur și cascade de apă sub vehicule. 
Jeepurile n-aveau să se mai clintească din loc și băieții din SEAL 
nu mai aveau niciun obstacol spre casă. 

Cu coada ochiului, Gable zări o mișcare lângă peretele din 
spate al colibei; metalul se îndoia, ca și cum cineva s-ar fi atins 
de el, înăuntrul coșmeliei. Gable trase ultimul cartuș spre 

proeminența aceea, doborând o foaie de tablă din perete și 
azvârlind un luptător prin peretele opus. Pușca se golise acum și 
mai avea două pistoale cu câte 15 gloanţe fiecare, plus două 
încărcătoare de rezervă cu care să facă faţă celorlalți șapte cu 
AK-uri. Şanse de tot rahatul. 

Alte mișcări în păpurișul de lângă fluviu - unde naiba erau 
crocodilii ăia când aveai nevoie de ei? - și focuri de armă 
răbufniră de acolo, prea aproape, iar Gable se repezi în cocioabă 
- un camuflaj temporar, dar în niciun caz o acoperire - și se târî 
încet în spatele unor lăzi din lemn sparte ce duhneau a pește. 
Un luptător băgă capul prin gaura din perete și Gable îl împușcă 
în față, dar alţi doi jegoși intrau pe ușă, trăgând de la șold, și 
Gable îl dobori pe unul cu un glonţ în faţă și simţi un pumn în 
umărul drept, nicio durere, doar o amorţeală care-i cobori prin 
braţ, așa că-l împușcă pe al doilea cu mâna stângă de două ori 
în piept și simţi alt glonţ atingându-i coapsa, iar ăsta îl duru ca 
naiba, ca o andrea vârâtă-n foc, și gloanţele începură să vină 
prin metalul subţire, fiecare gaură creând o rază piezișă de 
lumină dinspre farurile jeepurilor. Gable se târî într-un colț, puse 
un încărcător nou, folosindu-se de o singură mână și ţinând 
pistolul între genunchi, cu gaura încărcătorului în sus - încărcare 
de urgenţă - eliberă culisorul și începu să tragă în cei doi jegoși 
care intrară pe ușă, dar simţi alte două lovituri în piept, iar 
gloanțele continuau să vină prin tablă și Gable se simţi amorțit 
și parcă respira printr-un pai, nu avea destul aer, și-l văzu pe 
Nash în Staţia din Atena, și pe Dominika într-o rochie de vară, și 
pe Moira cântând desculță la pian, singurul lui regret, cum își 
ratase căsnicia, și cum murise ea înainte ca el să fi avut ocazia 
s-o repare. Își aminti prima lună fericită, luna de miere pe 
Cudjoe Key și simţi izul de aer sărat. 

Cei doi luptători din miliții care supravieţuiseră se rezemară 
de aripa jeepului lor care șuiera și-și aprinseră o ţigară cu mâini 
tremurânde, iar în clipa următoare, capetele lor explodară și se 
prăbușiră ca niște marionete cărora le fuseseră tăiate sforile, cu 
țigările încă în gură. Ruvo și Lachs apărură din beznă și se uitară 
la soldaţii morţi din jurul jeepurilor scoase din funcţiune, apoi 
verificară în cocioabă. Cinci luptători zăceau în faţa lui Gable, 
care era rezemat cu spatele de perete, cu ochii închiși, cu 
pieptul cămășii întunecat de sânge. 

Ruvo îi verifică pulsul. 

— E mort, zise el. La naiba. 

Tăcură amândoi o clipă, camarazi gladiatori jelind pe unul de- 
al lor. 

— Să-l ducem înapoi, spuse Lachs. 

Trupele SEAL nu-și lăsau niciodată camarazii căzuți în urmă. 

— Dar mai întâi, spuse Ruvo, avem puţină treabă de făcut. 

e 

În dimineața următoare, împreună cu colonelul Bianchi, care 
stătea pe scaun în fața biroului său, Gondorf îi raportă prin 
telefonul securizat lui Benford, care, după o tăcere stupefiată la 
auzul morții lui Gable, înjură timp de cinci minute, apoi îi spuse 
să rămână lângă telefon. În secret, își jură să-l dea afară din 
Serviciu. Gondorf păli când Bianchi îi povesti despre schimbul de 
focuri cu patrulele de miliţie, dar nu părea să mai fie preocupat 
de soarta rachetelor acum, după ce fuseseră readuse în 
securitatea magaziei din ambasadă. Și părea să nu-i pese că un 
ofițer CIA se găsea într-un sac de plastic, întins pe un palet din 
depozitul frigorific al ambasadei. El întrevăzu o modalitate de a 
scăpa de vină revenind la comportamentul de birocrat de 
carieră pompos pe care i-l cunoșteau atât de bine colegii. 

— Adică voi aţi omorât 12 luptători din miliții? Sunteţi nebuni? 
Când se va afla, vor fi repercusiuni serioase. 

Gondorf se gândea la proteste oficiale, revolte la porţile 
ambasadei, un ambasador spumegând și expulzări diplomatice. 

— Mai degrabă vreo 14. Omul tău a ucis el singur opt. Nimeni 
nu va afla nimic, îl asigură Bianchi. Au parcat jeepurile mai 
departe, în spatele unui antrepozit, cu cheile în contact. 

— Sunteţi niște demenţi! Când îi vor găsi pe luptătorii ăștia 
morți, va izbucni haosul. 

— Tipii ăia nu s-au mai întors la cină în seara aia. Ține! 

Bianchi trânti un teanc de legitimaţii ale luptătorilor pe biroul 
lui Gondorf. Erau umede de transpiraţie și sânge, iar una era 
găurită de un glonţ. Buzele lui Gondorf se strâmbară dezgustate 
când deschise o legitimaţie folosindu-se de vârful unui creion. 

— lisuse, rosti SSt-ul. Asta era unul dintre agenţii mei de 
susținere, care ne-a scăpat iniţial de rachete. 

— Mai ai și alţii? întrebă Bianchi. 

Gondorf deschise celelalte legitimaţii, tot cu creionul. Se 
schimbă la față. 

— Și ăsta... și ăsta, sunt trei! Nu-i cunosc pe ceilalți. 

— Ai o reţea destul de eficientă aici, domnule șef de Staţie, 
zise Bianchi. Ai racolat trupe ale milițiilor din Khartoum ca agenţi 
clandestini. 

— Pe care oamenii tăi din SEAL i-au împușcat azi-noapte ca pe 
niște gangsteri. 

— Așa-zișii tăi agenţi veneau azi-noapte ca să recupereze 
rachetele alea, idiotule, spuse Bianchi. Omul tău, Gable, a fost 
ucis ca să-ți salveze ţie fundul, unde mi-ar plăcea să-ţi trag un 
șut. 

— Și cum rămâne cu rachetele? întrebă Gondorf, ignorând 
ameninţarea. Vreau să dispară de-aici. 

— Tu vrei să dispară? Am chemat un Seahawk-60 de la 
Nimitz, din Marea Roșie. Marina o să le ia... și pe Gable. 

Gondorf îl privi pe MilAt, încercând să decidă cum să-și 
întărească poziţia, pentru că întotdeauna exista o șmecherie 
birocratică, un subterfugiu. Se gândi să creeze o controversă 
care să distragă, în care Departamentul Apărării să devină ţap 
ispăşitor. Îl fixă pe Bianchi cu un deget acuzator. 

— Departamentul vostru va trebui să răspundă pentru 
uciderea acestor oameni. Voi înainta Departamentului de Justiţie 
un raport oficial pentru crime. 

— Bazat pe ce? întrebă Bianchi și se ridică din scaun. 

Cei doi membri SEAL plecaseră în cursul nopţii spre Little 
Creek. (Toate cursele decolau din Khartoum după miezul nopţii, 
când asfaltul moale și ars de soare al pistelor se întărea sub 
aerul mai răcoros al nopții.) 

— După felul cum te-ai comportat cu echipa ţării tale, 
Pentagonul nu te va ajuta, iar ambasadorul e înfuriat de 
performanțele tale înspăimântător de bune. Bănuiala mea e că 
tipul ăla de la Langley care a zbierat la tine prin telefon te va 
face să te simţi ca și cum ai fi fost înghiţit de lupi și apoi scuipat 
peste marginea unei râpe. 

Bianchi porni spre ușa biroului. 

— Uiţi un lucru, zise Gondorf, ud leoarcă de sudoare. Când îi 
vor găsi pe oamenii ăia, va izbucni un scandal monstru, iar tu 
vei fi în centrul lui. 

Bianchi se uită prin jaluzele către râu și vorbi peste umăr: 

— SEAL a avut grijă de ei. Cum ţi-am spus, oamenii miliției nu 
s-au mai întors la cină în seara aia. Crocodilii din Nil i-au avut ei 
la cină. 

ȘCEAVELIA SUP, SUPĂ DE MĂCRIȘ 


Căliți verdeață (de obicei, măcriș sălbatic sau 
înlocuitori, păpădie, creson sau spanac) cu ceapă 
tocată, până se înmoaie. Adăugați supă concentrată 
de pui, dați în clocot, apoi fierbeți înăbușit la foc mic. 
Luaţi de pe foc și adăugați zahăr și zeamă de lămâie 
după gust. Bateti gălbenușuri cu puțină zeamă de 
supă, apoi turnati în oală și fierbeți fără să dați în 
clocot. Serviti caldă sau rece, cu smântână. 

21. 


Miros de şobolan 


Benford îl trezi pe Nate în toiul nopţii pentru a-i da vestea 
proastă despre Gable. Nate simţi cum șocul îngheţat îi străbate 
șira spinării și rămase tăcut, strângând puternic receptorul în 
mână. Gable. Indestructibil. Schimburi de focuri în Khartoum, 
pentru nimic. Rahatul ăla de Gondorf! Întrebă despre depunere 
la capelă, slujbă, înmormântare. 

— Nu te mai gândi la ele, zise Benford. Te duci mâine la casa 
conspirativă și-ţi faci treaba. 

— Cum să-i spun ei? spuse Nate. l-a fost ca un frate... 

— Nu-i spui - în niciun caz - repet: nu-i spui nimic. Nu poate 
să aibă o cădere acum, nu în momentul ăsta. Trebuie să se 
concentreze. Ea ne va conduce la MAGNIT, noi trebuie să punem 
mâna pe agenta aia ilegală din New York și ea trebuie să se 
asigure că Șlikov e aruncat la închisoare. 

— O listă cam lungă, Simon, și ai uitat „să-l îngropăm pe 
Marty Gable”. 

Nate se încordă așteptând o răbufnire, dar în același timp 
simţea că nu-i pasă. In mod surprinzător, glasul lui Benford era 
blând. 

— Tu știi poate mai bine decât ceilalţi ce ţi-ar fi spus el chiar 
acum. Ti-ar fi spus să-ţi faci treaba, să-ţi protejezi agenta, să 
obţii informațiile și să stabilești următorul contact. Eu aș adăuga 
că ar trebui să-l faci să fie mândru de tine, așa cum a fost 
mereu. 

Nate simţi cum i se pune un nod în gât. 

— O să trimit telegrama după ce terminăm, rosti el. 

e 

Casa conspirativă AMARANTH din Istanbul se afla în spatele 
unei porți masive din lemn, cu ținte din fier încununate cu 
tțtepuşe medievale. Aleea din pietriș se curba ușor în jos, către 
apă. Vila ornamentată - yali în turcă - cu acoperiș ţuguiat din 
tigle roșii se ridica izolată printre pini chiar pe malul Bosforului, 
cu partea de jos a pedimentului permanent udată de siajele line 

ale cargoboturilor ce treceau prin Marea Neagră. Interiorul era 
magnific, plin de muluri complexe și de plafoane pictate, iar 
pereţii erau decoraţi în modele geometrice islamice care se 
repetau la nesfârșit, în auriu și turcoaz. Un salon central vast era 
împodobit cu o fântână de marmură ce clipocea întruna. Salonul 
central era flancat în colţuri de camere de zi ce atârnau 
deasupra Bosforului, răcorite de briză prin ferestre mari, ce 
ofereau o panoramă desăvârșită. Aceste camere erau mobilate 
în stil otoman, cu canapele joase și mese masive cu tăblii din 
aramă pe picioare din lemn sculptat. După ce urcai scara 
curbată din marmură roz, ajungeai la etaj, unde patru 
dormitoare mari aveau paturi cu baldachine albastru-păun. 
Fiecare dormitor avea baia sa proprie, în culori asortate. 

Nate șofă până la casa conspirativă pe o RDF în circuit peste 
podul Fatih Sultan Mehmet, care ducea în Asia, unde combină o 
serie de întoarceri pe pante abrupte și bucle închise în cartierele 
colinare Uskudar, Umraniye, Görele, și Zerzavatqi în cursul unei 
astfel de bucle prin tufărișuri, se opri la o intersecţie și folosi 
dealurile din jur, presărate cu copăcei noduroși, ca pe o antenă 
parabolică de amplificare a sunetelor și ascultă torsul regulat al 
motoarelor de avion sau ţăcănitul palelor de elicopter, un truc 
din zonele interzise pe care-l învățase de la Gable. Nimic. Aici 
erau cartiere sărace, cu drumuri înnămolite și antene TV ruginite 
pe case, camioane stricate, care stăteau pe bolţari în loc de roţi, 
și munţi de cauciucuri abandonate, vizibili în spatele gardurilor 
din tablă încununate de sârmă ghimpată. Istanbulul asiatic nu 
semăna deloc cu enclavele strălucitoare de pe drumul de coastă 
din partea europeană. 

Era „curat”; nicio echipă de filaj - nici chiar profesioniștii din 
PNT - nu putea rămâne complet nedetectată și în același timp 
să știe unde se afla el. Inchiriase micul Hyundai în dimineaţa 
aceea de la recepţia hotelului Mövenpick din Maslak, așa că nu 
se temea de vreo baliză fixată de mașină care să-i raporteze 
încontinuu poziția. Ştia că DIVA va fi la fel de meticuloasă și va 
executa o rută bine pusă la punct înainte de a se îmbarca pe 
feribot. Ţinând seama de valurile pe care avea să le ridice prin 
acuzarea lui Șlikov, o absenţă prea lungă din rezidentura ar fi 
fost riscantă. Nate nu era sigur dacă vor dispune măcar de cinci 
ore pentru debriefing. Ultima etapă a RDF-ului său - pe care o 
memorase studiind hărţi, la fel cum un actor își memorează 

replicile - era pe Macar Tabya Caddesi, unde privise întruna în 
oglinzile retrovizoare și întrevăzuse sclipiri ale apei între copaci. 
Acum intră pe poartă, o închise în urma sa și porni pe aleea cu 
pietriș spre clădire. Cele trei niveluri ale vilei, cu acoperiș ornat, 
erau vopsite în roz cu ornamente albe ca din turtă dulce, cumva 
nelalocul lor în mijlocul pădurii de pini. 

Nate inspectă rapid interiorul opulent. Prin ușile triple ale 
salonului de la parter se ieșea pe veranda mângâiată de briză, 
cu Bosforul scânteind sub soarele dimineţii. Între casă și 
debarcader se afla o fâșie îngustă de iarbă. Felinare din fier 
forjat vopsit în alb erau spaţiate în lungul pontonului. „Vreun 
pașă trebuie să fi oferit serate strălucitoare în casa asta”, își 
spuse el. Işi privi ceasul. Ora 9:00. Dominika avea să fie aici 
peste trei ore. Se așeză pe o canapea scundă din livingul în stil 
otoman și-și reexamină însemnările. Repetase ce avea să-i zică, 
totuși nu știa dacă putea evita să-i spună despre Gable, în 
pofida ordinului lui Benford. Oare Dominika avea să mai fie 
furioasă pe el? Acum ea se afla în interiorul Kremlinului, 
învăluită în îmbrăţișarea aprobatoare a președintelui Vladimir 
Vladimirovici. Probabil că urma să devină directorul SVR-ului și 
avea să furnizeze informaţii uluitoare pentru Langley. Raportul 
ei cel mai recent prevenise o campanie de teroare apocaliptică 
în acest oraș. 

Nate stătea în întunericul relativ al încăperii, cu ușile 
deschise, cu perdelele lungi și vaporoase fluturând în vânt. Cu 
coada ochiului, zări o mișcare pe peluză. Era Dominika, ţinând în 
mână o servietă mică. Intrase cumva pe poartă (sau peste zid?) 
și acum venea de după casă. Cu două ore mai devreme. Nate nu 
se clinti, ci o urmări prin ușile-fereastră. Ea se întoarse cu fața 
spre apă, puse geanta jos, își scutură părul în briză și se uită la 
un cargobot care înainta duduind prin canal. Ridică un picior, 
apoi pe celălalt și-și scoase sandalele. Rochia ei de vară 
bleumarin se umfla în adierea ușoară a vântului ca desprinsă din 
La răscruce de vânturi. Nate se apropie de ușa deschisă și se 
rezemă de canat. 

— Imi pare rău, zise el, dar proprietatea nu-i de vânzare. 

Dominika nu se întoarse, ci continuă să privească apa. 

— Tu ești proprietarul? întrebă ea peste umăr. 

— Eu îi reprezint pe proprietari, răspunse Nate, apoi cobori pe 
iarbă și porni spre ea. 

— Eşti sigur că n-ar fi interesaţi să vândă? insistă femeia. 

Se întoarse și-și îndepărtă de pe față șuvițele suflate de vânt. 
Făcu un pas spre el. Acum îi despărțeau doar câţiva centimetri. 

— Cât ești dispusă să oferi? întrebă Nate. 

— Pentru o asemenea panoramă, preţul nu se discută, zise 
Dominika. 

Își trecu braţele după gâtul bărbatului și-și îngropă faţa în 
umărul lui. Nate o ţinu ușor de talie. Rămaseră așa un minut 
lung, după care Dominika se retrase și-și șterse obrazul ud. 

— Kak th șopti ea în rusă. Ce mai faci? 

— Privet, răspunse Nate. Bună! Mi-ai lipsit. 

Trebuiau să treacă totuși la treabă. 

— Cum de ai ajuns mai devreme? o întrebă. De cât timp 
dispunem azi? Am multe întrebări. 

— Am luat alt feribot, apoi un autobuz, după care am mers pe 
jos. E o dimineaţă superbă. 

— Când ești așteptată să te-ntorci? 

— Le-am spus că fac un sondaj de securitate; nimeni nu mă 
va-ntreba nimic. 

— Cât timp? întrebă Nate, cu simţurile ascuțite la maximum. 

— Până mâine seară, spuse Dominika. Poimâine dimineaţă 
plec la Moscova. 

— Poţi să lipsești așa mult? Ești sigură? 

Ea încuviinţă din cap. 

— Unde-i bratok? 

Gable lipsea rareori de la întâlnirile cu ei. 

— E plecat într-o misiune, răspunse Nate, controlându-și 
perfect glasul. 

Dispuneau de două zile împreună, singuri. Nate o privi: 
pometii înalţi, nasul drept, fruntea netedă. Zări riduri noi în jurul 
ochilor albaștri care alergau acum peste chipul lui, citindu-i 
colţurile gurii, căutând indicii despre ei. Bula aceea atemporală 
se sparse când Nate spuse că ar trebui să înceapă să lucreze. 
Dominika zâmbi, îl prinse de mână și intră desculţă împreună cu 
el în vilă. Haloul bărbatului pâlpâise scurt când vorbise despre 
Gable, dar ea îl ignoră. 

e 

Dominika era pe podeaua din parchet, stând cu picioarele 
încrucișate pe o pernă chilim din pluș, de culoarea ruginii. Nate 
stătea pe canapeaua acoperită cu foi galbene de blocnotes din 

ultimele trei ore de debriefing. De asemenea, înregistrase toată 
ședința pe tableta TALON. Era o practică obișnuită să se 
înregistreze și în același timp să se ia notițe: înregistrarea avea 
să fie o consemnare precisă a cuvintelor și rapoartelor de 
informaţii ale Dominikăi, iar notițele reprezentau un rezumat 
mai convenabil, pe baza căruia să întocmească telegrame 
pentru Cartierul General. 

Pe podea zăcea deschis un atlas cu cotor spiralat al Moscovei. 
Fusese adnotat de Dominika pentru a desemna posibile noi cutii 
poștale oarbe și situri CARS - dacă avea să primească vreodată 
alt echipament CARS. Trecură amândoi în revistă siturile de 
preluare pentru exfiltrare care fuseseră propuse de Ricky 
Walters, ofițerul de caz din Moscova. Dominika pufnise, spunând 
că locurile acelea ar fi trebuit păstrate pentru agenţii /sterici, 
dispuși să dezerteze în momente de criză. 

— Încetează cu melodrama, zise Nate. Noi trebuie să fim 
pregătiţi să te scoatem dacă s-ar întâmpla ceva. 

Vorbise însă fără tragere de inimă. De obicei se certau 
pătimaș despre dezertare. Femeia observă. 

După trei ore, obosiseră amândoi. Dominika reușise să 
completeze cu o mulțime de detalii anterioarele ei rapoarte 
prescurtate, lăsate în cuștii poștale oarbe din Moscova. La 
orizont nu se zărea niciun echipament CARS înlocuitor. Și nici 
acum nu aveau indicii despre MAGNIT. 

— Mai există un subiect important, spuse Dominika. Te rog să 
ai grijă să-l aduci la cunoștința lui Benford. 

Nate aprobă din cap. 

— SVR-ul a stabilit contacte cu serviciul de informaţii chinez, 
continuă ea. 

— Cu MSS? întrebă Nate. 

„Rusia și China? Asta ar putea fi ceva mare”, își spuse el. 

— La ordinul președintelui, încuviință Dominika. Totuși ceva 
nu-i în regulă. Noi n-avem încredere în ei și ei n-au încredere-n 
noi. 

— Atunci care-i rostul deschiderii de relaţii? 

— Explorăm posibile domenii de interese comune, zise 
femeia, totuși eu cred că exaltatul meu președinte dorește ceva 
mai amplu. Spune-i lui gospodin Benford că bănuiala mea este 
că Putin va face tot posibilul pentru a înrăutăţi relaţiile dintre 
China și Statele Unite. Nu-i decât o bănuială personală, totuși 

transmite-o lui Benford. 

Opinia unui agent - comentariul unei surse - era valoroasă. 

— Asta-i important, zise Nate. Poţi să obţii mai multe detalii 
pe măsură ce se dezvoltă? 

— Bineînţeles. Kremlinul - Putin - a desemnat deja Direcția KR 
ca birou principal pentru întâlniri cu reprezentanţii Chinei. El 
dorește să-i raportez personal. Nu am primit instrucţiuni 
operative specifice, însă MSS este viclean. Podozrevat, simt 
miros de șoarece. 

— Miros de șobolan, corectă el expresia americană. Adică 
suspectezi ceva necurat la mijloc. 

Dominika ridică din umeri. Își întinsese picioarele lungi și 
zvelte și acum făcea mișcări de stretching ca să alunge 
crampele musculare. 

— Anunţă-ne când afli mai multe, spuse bărbatul, însă nu 
forța, procedează cu grijă. 

— Mulţumesc pentru lecţia de profesionalism, replică ea 
nonșalant, încercând să nu zâmbească. Mă voi întâlni cu 
generalul chinez la Moscova, după ce mă-ntorc. 

Nate mai scrise ceva pe blocnotes, dar Dominika știa că ceva 
nu era în regulă. Haloul lui era decolorat și pălea. 

— Te deranjează ceva? îl întrebă. 

El își afundă capul în tabletă. 

— Poftim? 

— Te porţi ciudat. Femeia se întrebă dacă avea să-i spună 
vreodată despre aurele colorate; decise să încerce să-l distragă. 
Ar trebui să încerci și tu stretchingul, ca să te relaxezi - așa 
făceam noi la balet. 

Ținându-și cu sfiiciune rochia apăsată pe parchet, întinse 
picioarele într-o parte și-n cealaltă, într-un șpagat perfect, cu 
vârfurile labelor orizontale, apoi se aplecă în față până atinse 
podeaua cu bărbia. _ 

— În yoga, spuse ea, asta se numește Upavistha Konasana. În 
Școala de Vrăbii îi spuneam Bagheta Radiesteziei. Voi cum îi 
spuneți în CIA? 

Păstrându-și poziţia, îl privi pe Nate și clipi o dată, scurt, din 
ochi. 

„Instincte de Vrabie imposibil de stăpânit”, se gândi bărbatul, 
uitându-se la flexările mușchilor ei femurali și aductori. Pasiunea 
era prezentă: el nu-și putea simţi limba și avea un punct 

complet amorţit pe bărbie. Însă chipul lui Gable continua să se 
interpună. Decizia lui de a se purta strict profesional, și pentru 
binele femeii, nu doar al său, era acum întărită de amintirea lui 
Gable. Dominika se îndreptă, își strânse picioarele și le ridică la 
piept, unde-și îmbrăţișă genunchii, și clipi din nou spre el. 

Ea văzu haloul purpuriu care pulsa în jurul capului și umerilor 
lui și era îngrijorată că Nate se schimbase, că-l obosea 
intransigența ei sau că necazurile lui disciplinare îi oxidaseră 
iubirea. Dominika nu renunțase să creadă că, în ciuda 
protestelor șefilor din CIA, relaţia lor sentimentală era 
acceptabilă, ceva pe care să se bazeze, o abatere justificabilă 
de la regulile meseriei și coordonării unui agent. 

Boje, Dumnezeule, cât îl dorea! Așteptarea de a fi cu el 
crescuse când ea sărise zidul vilei de dimineaţă. li veni în minte 
instrucţiunea Vrăbiilor numărul 99, „Un samovar care șuieră nu 
dă niciodată în clocot”. Totuși rusoaica decentă din ea n-ar fi 
fost atât de neku/turnii, atât de necioplită, încât să se ridice în 
faţa bărbatului acum, să-și coboare de pe umeri bretelele subțiri 
ca niște spaghete și să-și lepede rochia. Nu avea să-l răstoarne 
pe canapea, cu palmele pe pieptul lui, și să-și plimbe sânii peste 
fața lui Nate. Nu, n-avea să facă asta. Se priviră tremurând prin 
lumina amiezii. Sirena groasă de bas a unei nave răsună pe 
canal, parcă anunțând sfârșitul rundei întăi. 

e 

Nate își strânse toate însemnările și le îndesă în geantă. 
Merseră apoi în bucătărie, ca să caute ceva pentru prânz. 
Bucătăria modernă era îndestulător aprovizionată de cel care 
avea grijă de casa conspirativă. Nate examină conţinutul 
frigiderului și veni cu un braţ de ingrediente la masa mare, 
centrală. Dominika se cocoță cu fundul pe unul dintre blaturile 
laterale și-l privea, legănându-și picioarele. Nate tocă ceapă, 
zdrobi usturoi, felie câteva ciuperci, tăie cubuleţe două roșii și 
porţionă doi piepţi de pui dezosaţi în bucăți cât o îmbucătură. 
Căli totul cu oregano și un pahar de vin alb Kavaklidere, apoi 
acoperi tocăniţa cu brânză Kaşar rasă și o linguriţă de ezme, sos 
de tomate picant turcesc, dintr-un borcan din frigider. După 
aceea puse cratița în cuptor și topi brânza până se rumeni. 

— E ca puiul nostru Orloff, comentă Dominika adulmecând 
aerul. Dar noi nu avem fascinația asta sudistă pentru usturoi. 

— Bineînţeles că n-o aveţi, zise Nate. Îmi amintesc cum era 

metroul moscovit vara: miros de subsuori, votcă și ţigări. N-ai fi 
putut simţi usturoiul nici dacă te-ai fi străduit. 

— Foarte amuzant, spuse ea, deși știa că bărbatul avea 
dreptate. 

— Usturoiul are o singură regulă, continuă Nate. Toţi de la 
masă trebuie să-l consume. 

Ocoli masa și se apropie de blat, oprindu-se între picioarele ei 
care se legănau. Işi puse mâinile pe umerii Dominikăi și, fără 
ocolișuri, o sărută scurt pe gură. 

— Ìn seara asta o să gătesc un preparat chinezesc fără 
usturoi. Am văzut că există ardei iuți. 

Se duse la cuptor și controlă cratita. Nu era tocmai gata. 

Sărutul frăţesc îi furnicase buzele femeii. O tachina, o juca pe 
degete? || privi și evaluă purpuriul din jurul capului și umerilor 
săi. Oare Nate încerca să se comporte profesional și să nu facă 
el primul pas? O testa? Constată că începuse să-și legene 
picioarele mai repede, agitată. „Nu fi neku/turnii, îşi spuse. 

Folosind un prosop de bucătărie ca să apuce mânerul, Nate 
scoase cratița din cuptor și o puse pe un suport pe masă. Așeză 
apoi două castronele, tacâmuri și șerveţele. Dominika ridică 
ochii spre el după prima îmbucătură și încuviinţă din cap. 

— E foarte bună, zise ea. Nu se simte usturoiul. 

Fără să se gândească, se întinse către mânerul cratiței, încă 
fierbinte din cuptor, ca să-și mai pună o porție, apoi retrase 
mâna fulgerător, cu un țipăt de durere, și o lipi de piept. Nate i-o 
apucă - pe vârfurile degetelor se zărea o arsură stacojie - și o 
lipi de lobul propriei sale urechi. Femeia îl privi uimită. 

— Lobii urechilor, spuse el, sunt foarte vascularizaţi, au multe 
vase de sânge, care trag căldura ca un difuzor termic. 

— De unde știi asta? zise Dominika. Cine ești tu? 

Nate zâmbi și-i ţinu mâna lipită de urechea lui. 

— Mă simt mai bine, spuse ea, dar tot mă doare. Mi-am ars și 
palma. 

Nate o duse la chiuvetă și lăsă apa rece să-i curgă peste 
palmă, iar după un minut schimbă pe apă caldă ca să stimuleze 
circulaţia, îi explică el. Îi ținu mâna sub apă, cu feţele la numai 
câţiva centimetri depărtare, cu umerii și șoldurile atingându-se 
reciproc. O singură lacrimă se prelinse pe obrazul femeii și buza 
ei inferioară tremură. Ochii li se întâlniră și mâna lui Nate se 
închise blând peste a ei. 

— Te voi proteja mereu, îi șopti. 

Dominika își trecu braţul cel bun după gâtul lui, îi trase capul 
mai aproape și aura lui purpurie o învălui. 

— Duska, dragul meu drag, zise ea. Te voi iubi mereu. 

Işi apropie gura de a lui, dar se opri la un centimetru 
depărtare, așteptând. Nate își lipi gura de a ei. Ea îl ţinu strâns 
și suspină. 

A fost nevoie doar de o arsură la mână. După ce barajul 
fisurat al hotărării lor se prăbuși sub torentul pasiunii, Dominika 
îl prinse pe Nate de încheietura mâinii de parcă s-ar fi temut să 
nu evadeze și-l duse sus pe scara din marmură către unul dintre 
dormitoarele albastru-păun. Stătu apoi complet nemișcată, cu 
ochii închiși, și-l simţi dezbrăcând-o. Dominika îl împinse cu 
blândeţe pe bărbat în pat și-i arătă nr. 47 „Vapoare trecând în 
noapte”. Respirația ei era fierbinte pe coapsa lui când, în cele 
din urmă, se cutremură, șopti „da” și se rostogoli de pe el, 
gemând. 

Nate nu mai știa de câte ori Dominika murmurase „da, da, 
da” în după-amiaza aurie, cu părul ei sălbatic răsfirat pe pernă, 
cu sânii săltând, cu braţele cuprinzându-și umerii ca să pună 
capăt convulsiilor. Picotiră, dar se treziră flămânzi și Dominika 
scotoci prin dulapul masiv din colțul dormitorului ca să îmbrace 
ceva și ieși purtând o cămașă de noapte pe măsură (prin 
amabilitatea lui Blanche Goldberg de la Hollywood), care 
aparent fusese croită dintr-un năvod. Nate spuse că era în 
regulă - totul era perfect vizibil sub plasa fină - și coborâră 
amândoi în vârful picioarelor pe scară, prin întuneric; salonul 
întunecos era luminat doar indirect de lămpile automate de pe 
debarcaderul de afară. Fântâna centrală clipocea încet. Mâncară 
tocăniţă rece de pui, în beznă, cu aceeași furculiță, iar Dominika 
șterse gura bărbatului cu degetul ei mare și-l sărută, băură din 
aceeași sticlă de vin, pe care o terminară. Dominika îl privea cu 
ochi luminoși. 

In living, Nate găsi o combină cu un pick-up de modă veche și 
un teanc de LP-uri, iar femeia alese unul - valsuri pentru pian de 
Schubert. Nate rămase în întuneric în timp ce ea se așeză sub 
razele lunii, își strânse părul în creștet și-și trase cămașa peste 
cap. Era complet goală și scăldată în lumina lunii, cu ochii închiși 
și nemișcată, în profil, aducând cu o pictură minoică de pe o 
amforă, ascultând muzica, văzând în aer treptele de culoare ale 

scării dănţuind. După aceea începu ea însăși să danseze, mai 
întâi lent, apoi cu forță, cu mușchii gambelor cabrându-se, cu 
mâinile allongé și delicate, urmând culorile. Bărbatul îi privi 
cușca toracică dilatându-se, rețeaua de cicatrici argintii în 
lumina lunii, marcând cu un X poziţia inimii. Tendoanele gâtului 
îi ieșeau în evidenţă când îl înclina. 

Distrasă de extazul ei intim, Dominika nu observă că, în 
livingul întunecos, aura lui Nate era agitată și neliniștită. In mod 
tipic pentru el, în vreme ce privea corpul strălucitor al femeii, 
începu să se gândească la Gable. Uitându-se cum se învârtea 
balerina lui din cutiuța muzicală, Nate își spuse că trădase încă o 
dată încrederea lui Gable, numai că acum, când el dispăruse, 
era mult mai rău. Nici chiar cele mai recente informații și 
statutul în ascensiune al DIVEI la Kremlin nu-i justificau 
slăbiciunea. 

La toate astea se adăuga pericolul crescut pentru Dominika. 
Iniţiativa cu chinezii i-ar agita luni de zile pe analiști, ceea ce ar 
însemna o protecţie asiduă a sursei: în curând, CIA avea să 
primească detalii despre legătura dintre SVR și MSS, detalii ce n- 
ar fi putut proveni decât de la ea, de aceea situaţia era extrem 
de periculoasă. Iniţiativa cu MSS avea familiarul iz sovietic al 
unui complot necunoscut care se urzea, ca mirosul nedefinit al 
unui oposum mort sub pat. 

În plus, exista problema cârtiţei din Cartierul General. Dacă 
MAGNIT citea lista principalilor agenţi ruși ce activau în prezent 
în Moscova, DIVA ar fi fost pierdută în minutul în care Direcţia S 
primea raportul. 

Mai era însă și altceva. Oficialii sovietici obișnuiau să spună că 
începutul sfârșitului cuiva era ziua în care devenea favoritul lui 
Stalin. Putin era la fel, poate mai telegenic, mai înţelept în 
materie de comerț și relaţii cu publicul, dar cu aceleași 
suspiciuni și convingere nestrămutată că nu puteai avea 
încredere nici chiar în complicii apropiaţi. În plus, Putin avea 
aceeași tendință spre violență ca Stalin. In orice moment, gâtul 
Dominikăi risca să atârne în laț. Toate siturile de exfiltrare din 
lume n-ar fi salvat-o dacă-l nemulțumea pe ţarul ei cu ochi 
albaștri, dacă pășea greșit sau dacă intra în conflict cu unul 
dintre si/oviki. 

Dominika se opri din dans și rămase locului în mijlocul 
camerei, răsuflând greu, cu un pârâiaș de transpiraţie între sâni. 

Muzica se termină și ea zări acum culorile oscilante din colţ. 
„Dai Bog, cum o vrea Domnul”, își spuse, grijile inevitabile. Nu 
avea de gând să irosească noaptea asta, sau dimineaţa 
următoare, în vila aceasta superbă, cu Weit al ei. In pielea goală, 
se apropie de bărbat, îngenunche între picioarele lui și-și puse 
bărbia pe pieptul lui. 

— Ești un prost, îi spuse ea, privindu-l în ochi. 

Nate se uită la tavanul boltit, scânteind de inserții turcoaz. 
Haloul lui purpuriu se învolbura ca suflat de briza mării. 

— Ar trebui să mai trecem totul în revistă încă o dată, rosti el 
prostește. 

El nu putea să garanteze că Dominika va ieși din ţară luna 
viitoare, sau peste doi ani, sau chiar vreodată. Femeia îi citi 
gândul. 

— Glupeţ, zise ea. Nătângule. Mai avem doar ziua de azi, 
după aceea eu plec acasă. 

— Vreau să mai repetăm o dată rutele de exfiltrare, insistă 
Nate ca un tutore francez. 

— Le știu pe toate. 

— Ar trebui să ne asigurăm în privinţa siturilor de preluare, 
zise el. 

— Nu vom discuta despre exfiltrări, nu în seara asta, rosti ea 
ferm. 

— Tu visezi vreodată la un sfârșit pentru toate astea? o 
întrebă Nate. 

Dominika ridică ochii și-l privi. 

— Dușka, eu sunt prea aproape ca să mă gândesc la asta 
acum. Președintele mă vrea în proiectul cu chinezii. Mă întâlnesc 
cu siloviki. În curând îmi vor dezvălui identitatea lui MAGNIT. 
Simt că se deschid posibilităţi enorme. 

— Apropierea de Putin este neprețuită, aprobă Nate, dar în 
același timp letal de periculoasă. lţi urmărește fiecare mișcare. 

— Ce-i cu tine? 

Nate simţea că începea să alunece la vale. 

— Marty Gable mi-a spus mereu că cel mai important lucru 
este să te ţin în siguranță, rosti el. 

Dominika râse. 

— Să mă ţii în siguranţă și în același timp să primeşti 
informaţii? Așa zice el mereu. Dacă ar fi aici, ţi-ar spune la fel. 

Incepu să-l sărute ușor pe piept. Bărbatul se simțea paralizat, 

totuși nu se putu opri. 

— Marty Gable este mort. A murit acum două zile în 
Khartoum. 

Dominika se schimbă la faţă. Pentru o clipă, îi cercetă chipul, 
după care ochii i se umplură de lacrimi care i se scurseră în 
tăcere pe obraji. Se îndreptă și se trase înapoi. 

— Ce s-a-ntâmplat? Au fost implicaţi ruși? Ai știut-o din clipa 
când ne-am întâlnit? Și când aveai de gând să-mi spui? După 
altă oră în dormitor? Sau după ce terminam să dansez 
dezbrăcată pentru tine în salon? 

— Nu voiam să-ţi spun deloc. N-am vrut să te tulbur. Nu 
acum. 

— Crezi că nu puteam continua, că durerea mă va copleși? 

— Nu. Ştiam că trebuia să-ţi spun. Nu știam însă cum s-o fac. 

Încă strălucitoare sub razele lunii, Dominika porni să urce 
scara. 

— Ce faci? întrebă Nate. 

Femeia se întoarse. 

— Mă duc în pat să-l jelesc pe bratok al meu. Apoi mă voi 
duce la ambasadă cu primul feribot și mâine seară mă întorc la 
Moscova. 

Pieptul îi tresălta de emoție. 

— Sunt dispusă să risc totul pentru ţara mea, pentru Forsyth, 
Benford și bratok, adăugă ea. Pentru părinţii mei și pentru 
Korcinoi, loana și Udranka. Și mai ales pentru noi. Pentru ca să 
pot continua, am nevoie de un singur lucru. Am nevoie să știu 
că tu mă iubești. 

Nate se sculă și vru s-o ia în brațe, însă Dominika ridică o 
mână și-l opri. Salonul era tăcut, cu excepţia ticăitului acului de 
pick-up care înţepenise la sfârșitul discului. 

— Ne vom lua rămas-bun mâine dimineaţă, zise femeia, și îmi 
poţi spune atunci. 

— Ştii că te iubesc, rosti Nate. 

Dominika se întoarse și urcă scara, o statuie de alabastru care 
trecea prin bare de lumină selenară. 

— Știu, spuse ea. Vreau doar s-o aud pentru ultima dată. 

Tonul de bas al sirenei unei nave ce trecea prin canalul Bosfor 
pluti prin ferestrele înalte și umplu încăperea până la plafonul 
turcoaz. 

SOTE DE PUI CU BRÂNZĂ - KASARLI TAVUK 


Căliți ceapă, usturoi, ciuperci și roșii în ulei de măsline, 
unt și puțin vin alb. Adăugați piept de pui tăiat în 
bucățele cât o iîmbucătură și gătiți la foc încet, 
înăbușit, până se frăgezesc. Puneti peste tocană 
brânză Kaşar (puteți înlocui cu mozzarella), apoi 
turnati ezme turcesc sau orice sos de roșii picant. Dati 
la cuptor până când brânza se topește și se 
rumenește. Serviti cu orez. 


VP - 277 


22. 


Eşec elefantin 


Nici măcar n-o lăsară să treacă prin vama aeroportului 
Șeremetievo. Un bărbat scund într-un costum care nu se încheia 
bine se apropie de ea în șirul ce aștepta la sosire. În spatele lui 
se afla un miliţian, cu călcâiele lipite, care privea chipul 
Dominikăi. O  nanosecundă de spaimă înghețată, apoi 
normalitate. Bărbatul scund se înclină și spuse că era de la 
protocol și că o mașină aștepta afară, codul pentru „vii imediat 
la Kremlin, președintele așteaptă”. În altă zi, primirea putea fi la 
fel de cordială, până când era escortată într-un salon de primiri, 
unde tineri blonzi - o duzină de Valeri Șlikov - aveau s-o împingă 
pe un scaun cu spătar drept, aveau s-o imobilizeze cu un braț pe 
după gât și aveau s-o dezbrace, în vreme ce o ţineau de mâini și 
de picioare ca să nu poată înghiţi nimic. lar după aceea aveau s- 
o ducă la închisoarea Butîrka. În altă zi... 

Zgomotul familiar al roţilor Mercedesului pe caldarâmul 
Kremlinului umplu mașina parfumată greţos cu apă de trandafiri 
când trecu pe sub turnul crenelat al porții Borovițkaia. De câte 
ori avea Dominika să audă cauciucurile gemând peste pietrele 
acestea, pregătirea armonică dinaintea următoarei simfonii a lui 
Putin? Mașina ocoli Clopotnița lui Ivan cel Groaznic și trecu de 
Tarski kolokol, Clopotul Țarului, greu de două sute de tone și 
crăpat, care nu sunase niciodată, nu dăngănise niciodată, o 
metaforă pentru regimul lui Putin. Traversară piaţa lvanovskaia, 
spaţiul întins, asfaltat și păzit de Țarski Pușka, Tunul Țarului, o 
bombardă imensă turnată din bronz care nu trăsese niciodată în 
timpul războiului, apoi intrară pe poarta îngustă a Senatului. În 
curtea circulară, aghiotanţi în costume negre așteptau pe 
treptele din faţă. În altă epocă, ar fi fost îmbrăcaţi în livrele 
imperiale roz-căpșună, cu nasturi din alamă lustruiţi și cu peruci 
pudrate. 

Scăldaţi în galbenul palid al slugărniciei, cei trei aghiotanţi - 
numărul lor reprezenta o indicație notabilă a statutului femeii - 
o conduseră prin Sala Ecaterina circulară și boltită, cu o 

colonadă bogată în capiteluri corintiene aurite, apoi pe coridoare 
nesfârșite, cu lumina reflectată de la o sută de candelabre din 
cristal, apoi pe un hol final cu tavan boltit acoperit de o frescă 
cu îngeri, heruvimi și serafimi. (Câte văzuseră și auziseră ei din 
1917 și până acum? La acest al treilea nivel fuseseră 
apartamentele private ale lui Lenin și Stalin.) Se opriră în fața 
unei nișe din lemn, banală și fără ornamente. Un aghiotant 
ciocăni ușor o singură dată, deschise ușa și înclină scurt din cap 
spre Dominika. Cabinetul lui Putin era îngust și lambrisat în 
lemn, cu un birou neatrăgător lângă peretele îndepărtat. 
Președintele era așezat la birou și răsfoia un dosar. Purta un 
costum bleumarin, cămașă albă și cravată roșie. Ridică ochii 
când intră Dominika și-i făcu semn fără un cuvânt să ia loc la 
măsuţa din faţa biroului. Ea se așeză cu mâinile în poală. Rochia 
simplă de călătorie pe care o purtase în avion nu era tocmai 
potrivită pentru Kremlin, dar era hotărâtă să nu-i pese. 
Gorelikov nu era prezent - asta era ciudat - și simţi un fior pe 
șira spinării. Tot fără să vorbească, președintele se așeză vizavi 
de ea și-și puse mâinile pe masă. Aura lui albastră - inteligenţă, 
șiretenie, calcul - era luminoasă și puternică. 

Oare se aștepta ca ea să vorbească prima? Oare performanţa 
ei ca detectiv de contrainformaţii în Istanbul stârnise suspiciuni? 
Așa obișnuia Stalin să procedeze: să convoace subordonați 
îngroziţi și să-i privească fix. Cel puţin nu era ora trei noaptea 
într-o dacea supraîncălzită. 

— Ce s-a întâmplat în Istanbul? întrebă Putin fără niciun 
preambul. 

„M-am întâlnit cu ofițerul meu de caz din CIA și, pe lângă 
dictarea a 14 rapoarte informative despre operaţiuni SVR 
actualmente  compartimentate, am alertat Langley despre 
iniţiativa măsurilor active din Turcia concepute pentru a 
neutraliza un aliat occidental și a-ţi ajuta regimul ticălos. Ofiţerul 
meu de caz din CIA și cu mine am făcut dragoste, apoi eu am 
dansat dezbrăcată pentru el în marele salon al unei vile de pe 
malul Bosforului”. 

— Maiorul Șlikov este un egocentric incontrolabil, pe care 
americanii l-au mituit cu foloase ce n-au fost încă determinate, 
vorbi Dominika fără nicio inflexiune în glas. Anchetatorii 
Direcţiei KR vor extrage în curând adevărul. 

Îi susţinu privirea lui Putin. 

— Nu mai contează, rosti Putin fluturând o mână prin aer. Azi- 
noapte Șlikov s-a sinucis în celulă. 

„Sinucidere? Puțin probabil; se iubea prea mult pe sine”, se 
gândi Dominika. „Somn ușor, nenorocitule - voiai să arunci în 
aer copii în Istanbul”. 

Își păstră chipul impasibil, dar simţi frigul glacial al ochilor 
președintelui. 

— Păcat, rosti ea. Vinovăţia lui n-a fost pusă nicio clipă sub 
semnul îndoielii. 

„Era imposibil ca Putin să facă publicitate eșecului unei 
acțiuni sub acoperire printr-un proces zgomotos cu public”, se 
gândi ea. „Șlikov era sortit pieirii de la bun început”. Moartea 
secretă și neregretată în temniţă era o soartă obișnuită a 
ereticilor încă de pe vremea bolșevicilor. 

— Te felicit din nou, colonele, zise Putin. Sârguinţa și energia 
ta sunt exemplare. Ai devenit un adevărat vânător de cârtițe. 

Dominika se sili să rămână nemișcată. 

— Spasibo, mulţumesc, domnule președinte, spuse ea, apoi 
rămase tăcută. 

Il privi cu atenţie pe bărbat și-i citi aura colorată. Acest om nu 
prețuia  lingușelile, sicofanţii vorbăreţi, ci căuta eficienţă, 
discreţie și loialitate. 

— O dată în plus, americanii și-au băgat coada, rosti Putin. 
Istanbul a fost un fiasco. 

Dominika își stăvili un hohot de râs. „Habar n-ai tu, piticule”, 
gândi DIVA. 

— Ei vor să izoleze Rusia în mirovaia zakulisa, culisele lumii, 
adăugă președintele. 

Acesta era subiectul intern favorit al lui Putin: conspirația 
liderilor occidentali împotriva Rusiei, pentru a alimenta 
naționalismul și a distrage atenţia de la criza de alimente din 
orașe. Nu conta că propriul lui complot terorist fusese dejucat. 
Nu conta că averea personală a dragului ei președinte, bazată 
pe jefuirea sipetelor naţionale, era estimată la 100 de miliarde 
de dolari. 

— A apărut acum o oportunitate importantă de a detrona 
America, zise Putin, și vreau ca tu să devii implicată în planurile 
noastre. 

— Bineînţeles, domnule președinte, spuse Dominika. 

„O să vorbească oare despre MAGNIT?” 

— Vreau ca în cazul acesta să colaborezi cu Gorelikov. 

— Este vorba despre cazul gestionat de Șlikov și GRU? întrebă 
Dominika. 

Președintele îi aruncă un surâs acru și clătină din cap. 

— Cazul acesta, zise el, îmi aparţine mie. 

Haloul lui azuriu pulsă cu nerostitul gând auxiliar pe care 
Dominika îl putea citi perfect: Așa cum îmi aparții și tu. 

(J 

Gorelikov lua prânzul, așteptând-o în biroul lui, vizibil 
îngrijorat că nu fusese invitat la întâlnirea privată dintre 
președinte și Dominika. Lângă biroul lui se afla o măsuţă pe 
rotile. Haloul lui albastru clocotitor sugera că era nervos ca nu 
cumva Putin să creadă că el și Egorova conspiraseră pentru a-l 
submina pe Șlikov și operaţiunea lui. 

Știind că la Kremlin candelabrele ascultă toate conversațiile, 
Dominika îl liniști discret: 


— Președintele m-a felicitat pentru succesul 
contrainformațiilor, rosti ea apăsat. | 
Chipul lui Gorelikov se destinse. li împinse o farfurie cu 


morcovi de Crimeea, prăjiţi auriu, și un bol cu sos de iaurt. 

— Ai auzit de maiorul Șlikov? întrebă el. 

— Că s-a sinucis în celulă? 

Gorelikov se aplecă spre ea și murmură: 

— Aghiotantului său fidel Blohin i s-a oferit posibilitatea de a 
se căi pentru că a fost prins de turci și pentru că americanii au 
încercat să-l racoleze. Se pare că așa ceva este o dizgrație în 
interiorul grupărilor Speţnaz. 

— Blohin l-a omorât pe Șlikov? 

Nate îi povestise despre încercarea de a-l racola pe sergent 
într-o secţie de poliţie din Turcia. Probabil că bruta se simţise 
umilită. 

— Tradiţionalul glonţ în ceafă, șopti Gorelikov. Ni se pare util 
să păstrăm unele vechi tradiţii. Șlikov a cedat nervos în ultimele 
minute. l-au îndesat o cârpă în gură ca să-i oprească ţipetele, ca 
lui Ejov în 1940 și Beria în 1953. De fapt, nu s-a schimbat nimic 
din fermecătoarea perioadă de început a Revoluţiei. 

— În mod evident, loialitatea faţă de superiori este intensă în 
GRU, zise Dominika. 

— Blohin este un dement. Totuși cred că după moartea lui 
Șlikov acţiunea sub acoperire din Istanbul va fi dată uitării. De 

asemenea, șeful FSB-ului, Bortnikov, este încântat. l-a declarat 
președintelui că a admirat felul cum ai rezolvat problema. 

„Nu-mi mulţumi mie”, se gândi femeia, „ci americanilor”. 

— Mai vrei morcovi? o întrebă Gorelikov și întinse farfuria spre 
ea, ca și cum ar fi fost ora de masă la grădina zoologică. 

Execuții în beciuri și morcovi prăjiți înmuiaţi în iaurt. Rusia din 
zilele noastre. 

Gorelikov scoase un dosar dintr-un biblioraft. 

— Am mai discutat despre asta, continuă el, dar aș vrea să-ți 
rezervi câteva ore pentru a te întâlni cu noul reprezentant al 
MSS la Moscova, generalul cu trei stele Sun Jianguo din 
Ministerul Securităţii de Stat chineze. El raportează direct 
ministrului respectiv, care face parte din Consiliul de Stat din 
Beijing. Anterior a fost detașat la Londra și vorbește excelent 
engleza. Recent, Beijingul a iniţiat contacte discrete, afirmând 
că dorește îmbunătăţirea și extinderea cooperării cu Moscova, 
iar relaţia dintre serviciile de securitate poate fi un bun început. 
Generalul Sun a sosit săptămâna trecută pentru a-și lua postul 
în primire. 

Gorelikov o privi cu coada ochiului pe Dominika, apoi 
continuă: 

— După gl/avnii protivnik, Principalul Inamic, termitele chineze 
reprezintă cea mai mare ameninţare pentru Rodina pe viitor. Tu 
ești pricepută în contrainformaţii, stăpânești metode de succes, 
așa că ar fi bine să vezi ce are de zis mâncătorul de orez, care îi 
sunt intenţiile reale. Președintele vrea să știe cum am putea 
beneficia. 

„Metode de succes”, se gândi Dominika. „Sunt sigură că te 
referi la abilităţile mele operative”. 

— Crezi că are sensibilităţi? întrebă femeia. 

— Dacă are anumite predispoziţii, răspunse nepăsător 
Gorelikov, ele vor deveni vizibile în timp. Bărbaţi, femei, copii... 
Alcool, droguri, jocuri de noroc... Gustul durerii sau producerea 
ei - vom ști în curând. 

Dominika zâmbi cu subiînțeles, ascunzându-și disprețul. 
„Rodina mea, tărâmul pământului negru și mănos, al pinilor 
înmiresmaţi, patria mea transformată de eroi ca voi într-un lăcaș 
al viciilor dintr-o fundătură”. 

— În timp ce urmărim cu multă atenţie dragonul, explică 
Gorelikov, China ne poate fi utilă pentru a reduce influența 

Statelor Unite pe un front secundar. 

Se aplecă să pregătească altă porție de morcovi prăjiţi pentru 
Dominika, dar ea ridică mâna în semn politicos de refuz. 

— China ar putea fi foarte utilă, continuă Gorelikov și începu 
să numere pe degete: pieţe alternative pentru petrol, vânzări de 
echipamente militare, operațiuni cibernetice împotriva 
infrastructurii americane, o provocare tangibilă pentru 
hegemonia navală americană în Pacific. O alianţă de colaborare 
cu Beijingul ne-ar putea aduce importante beneficii. Desigur, tu 
vei evalua fezabilitatea unor operaţiuni de spionaj împotriva 
maoiștilor, atât aici, cât și la Beijing și Hong Kong. 

— Voi cere căutări informative despre generalul Sun. Poate că 
va apărea ceva util. 

Gorelikov clătină din cap. 

— În cazul acesta specific, vom lucra doar noi doi, tu și cu 
mine. Să vedem unde vom ajunge așa. 

Dominika înţelese că devenea „depanatoarea” personală a 
operaţiunilor lui Putin. Un alt succes - de pildă cu ofițerul de 
legătură al chinezilor cu Moscova - avea să-i aducă aproape cert 
postul de director al SVR-ului. 

Încercă un glonţ în direcţia lui MAGNIT. 

— Președintele a menţionat cazul important la care lucrase 
Șlikov. Care e statutul său? 

Gorelikov zâmbi. 

— Totul la timpul potrivit, răspunse el. 

„S-ar putea să nu mai am timp de așteptat până ce 
blestemata voastră de cârtiță îmi citește numele”, se gândi 
Dominika. 

e 

Dominika se întâlni cu generalul MSS pentru prânz în White 
Rabbit, restaurantul cu renume internațional de la ultimul nivel, 
al șaisprezecelea, al mallului Pasajul Smolensk din Arbat, în 
piaţa Smolenskaia. Salonul lung de mese se afla sub un acoperiș 
curb din sticlă, cu panorama ameţitoare a râului Moscova și a 
blocului-turn al Ministerului Afacerilor Externe, construit în stil 
gotic în epoca lui Stalin. Interiorul restaurantului era un tărâm 
de vis, cu opere de artă extravagante atârnate peste tot, sofale 
viu colorate și un bar iluminat de neon sub norii grăbiţi ai după- 
amiezii începutului de vară. Dominika alesese un taior negru cu 
dunguliţe albe, bluză albă încheiată la gât, ciorapi negri și 

pantofi negri fără toc. Azi nu purta decolteu și nici pantofi cu 
tocuri-cui, care să-i anunţe sonor disponibilitatea sexuală. 

Se așezase deja la o masă de colț pentru cinci persoane din 
capătul sălii, vizavi de panta descendentă a acoperișului 
transparent, când generalul Sun apăru condus de șeful de sală. 
Era însoţit de un tânăr înalt, care cercetă interiorul cu privirea, 
se aplecă și șopti ceva la urechea generalului, apoi arătă spre 
Dominika. Bodyguardul. Sun cobori cele două trepte și traversă 
singur salonul, printre mese. Tânărul rămase la intrare fără să-și 
desprindă ochii de la el. 

Generalul Sun era scund și îndesat, trecut de 60 de ani, cuo 
față turtită și netedă, și păr complet negru, fără îndoială cănit. 
Ochii negri și urduroși de sub sprâncenele arcuite îi confereau o 
expresie permanent întrebătoare, ca și cum s-ar fi străduit să 
înţeleagă ce i se spunea. În jurul capului său, haloul galben- 
canar semnala prefăcătorie, calcul, viclenie. 

Se opri în dreptul mesei și făcu o plecăciune scurtă, apoi 
întinse mâna pentru o strângere slabă și rapidă. Era îmbrăcat în 
costum gri-perlat, cu cămașă albă scrobită și cravată cu dungi 
pale. 

— Încântat să vă întâlnesc, doamnă colonel, rosti el într-o 
engleză cu un puternic accent. 

Se așeză vizavi de Dominika, desfăcu șervetul de olandă 
imaculat și-l întinse în poală. În academie s-ar fi recomandat ca 
bărbatul să se așeze lângă femeie, să stabilească o conexiune, 
să se poziţioneze în interiorul spaţiului ei, dar așa ar fi procedat 
rușii agresivi din SVR. Oficialii chinezi, precauţi și introvertiţi, 
adoptând o poziţie defensivă în capitala rusă, se comportau 
diferit. Pe de altă parte, Dominika știa că Nate și-ar fi tras 
scaunul atât de aproape, încât genunchii li s-ar fi atins, și și-ar fi 
întins braţul pe spătarul scaunului ei. Dar la ce altceva te-ai fi 
putut aștepta din partea americanilor neku/turnii? Nate i se 
strecurase din nou în gânduri. 

— Vă place la Moscova, domnule general? întrebă Dominika. 
Aveţi apartamentul dumneavoastră? 

Ea știa că toţi diplomaţii din ambasada chineză aveau reguli 
stricte și erau forțați să locuiască kak seledka v bocike, 
înghesuiți ca heringii în conservă, în blocurile din prefabricate în 
complexul de două hectare și jumătate al ambasadei, înconjurat 
de un zid înalt de pe Ulița Drujbi, lângă Universitatea de Stat 

Moscova. 

— Am avut șansa să-mi fie repartizat un apartament 
confortabil într-o clădire mare de pe Minskaia Ulița, în cartierul 
diplomatic, nu departe de ambasadă, răspunse Sun. Când 
vremea este favorabilă, pot merge pe jos. Asistentul și menajera 
mea locuiesc împreună cu mine. 

„Interesant! | s-a permis să locuiască în afara complexului - 
foarte neobișnuit. Ca să poată opera în Moscova? Dacă locuiește 
separat, înseamnă că putem ajunge la el dacă vom descoperi 
vreo deschidere. Bun-venit în Moscova! Poate că într-o seară 
vecina ta frumușică va avea nevoie să împrumute o cană de 
zahăr Vrabie”. 

— Sper ca în curând să vă putem primi la Sediul Central din 
lasenevo, zise Dominika. 

— Voi fi încântat, replică Sun pe un ton rezervat. 

— Am înţeles că serviciul dumneavoastră este interesat de o 
extindere a cooperării. 

— Așa este, încuviință Sun. Organizaţia mea - și-mi cer scuze 
pentru titulatura lungă - Zhonghuă Renmin Gonghegud Gudjia 
Anquănbu, Ministerul Securităţii de Stat, este mai cu seamă 
interesată de calităţile recunoscute de specialiști ale serviciului 
dumneavoastră în contrainformaţii. Întrucât sunteţi şefa 
departamentului respectiv, am dori să învăţăm de la 
dumneavoastră. 

Făcu o plecăciune scurtă. Oare MSS-ul era îngrijorat de o 
problemă specifică de contrainformaţii? Dominika știa că ofiţeri 
SVR din rezidentura de la Beijing căutau contacte în rândul 
chinezilor evazivi, totuși nu știa că în prezent să existe vreo 
operațiune SVR majoră îndreptată împotriva Chinei. Poate că 
problemele erau provocate de colegii ei din CIA. 

„Asta-i bine”, își zise ea, „realmente bine”. Dominika putea să 
exploateze această relaţie de legătură pe trei niveluri: ar fi 
obținut principii și tehnici MSS de contrainformaţii, ar fi putut 
transmite  dezinformatia,  dezinformări, Beijingului despre 
intenţiile Rusiei faţă de China (lui Gorelikov i-ar fi plăcut asta) și 
ar fi raportat totul lui Benford și Nate. Generalul Sun părea blajin 
și politicos, dar instinctele ei îi spuneau - la fel ca în cazul lui 
Gorelikov - să nu-l subestimeze. 


Benford stătea la o masă de ședințe în Cartierul General, 


VP - 285 


împreună cu Tom Forsyth, Nate Nash și Lucius Westfall. Cești de 
cafea, dosare, bibliorafturi și blocnotesuri acopereau masa. 
Scaunul gol din capătul ei le reamintea tuturor de Gable și îi 
simțeau prezenţa în cameră. Ar fi vrut ca bărbatul să fi fost aici 
alături de ei, fiindcă întrunirea aceasta era disperată. 
Vânătoarea unei cârtițe. La solicitarea lui Benford, Westfall și 
Nash examinaseră cu precauţie, deoarece nu aveau aprobarea 
directorului interimar, trecutul celor trei candidaţi la postul de 
director al CIA, ceea ce însemnase violarea a cel puţin o duzină 
de reguli ale Agenţiei, dacă nu chiar și a cinci-șase reglementări 
federale. Toţi erau acum complici doar prin prezența lor în 
încăpere. 

— Am filtrat după trei criterii, începu Westfall. Acces 
considerabil la programul tunului electromagnetic al marinei 
americane, acces continuu la ruși în aproximativ ultimii cinci ani 
și ultima categorie, care este subiectivă, vulnerabilitate, 
motivaţie, înclinații - aici va trebui să decideţi singuri. 

— De ce numai cinci ani? întrebă Benford. DIVA a raportat că 
MAGNIT a fost racolată de minimum 12 ani. 

Lui Westfall i se puse un nod în gât. 

— Ne-am gândit că, dacă identificăm cinci ani de acces, am 
obţine o indicație. In plus, este posibil ca MAGNIT să fi fost 
inactivă sau trecută în rezervă vreo doi ani. 

Benford încuviinţă din cap. 

— Când veţi raporta rezultatele, și dacă nu vă solicită prea 
mult intelectele uriașe, nu uitaţi că noi căutăm în același timp 
motive pentru a exclude pe oricare dintre cei trei ca suspect, tot 
așa cum căutăm dovezi incriminatoare. Este imposibil ca toţi trei 
să fie agenți ruși. Și nici nu dispunem de mult timp. 

— Să începem atunci, zise Westfall. Senatoarea Feigenbaum 
face parte de 20 de ani din comisiile de informaţii și servicii 
armate ale Senatului. Ea a votat pentru finanțarea tunului 
electromagnetic încă din etapa de proiectare a sa și poate să 
solicite oricând dorește informaţii de la marină. 

— Motivaţie? întrebă Forsyth. Este senatoare a Statelor Unite, 
ce naiba! 

— Discutabil, zise Nate. Feigenbaum a călătorit foarte mult 
toată cariera și a avut o mulţime de contacte cu sovieticii. Poate 
că se va retrage în curând, poate că dorește un post în Cabinet. 
Ne-am gândit că poate strânge bani albi pentru zile negre. 

— Am aflat că n-are nevoie de așa ceva, îl contrazise Westfall. 
Am făcut cercetări financiare complete pentru toţi candidaţii. 
Senatoarea are 30 de milioane de dolari în bănci și proprietăţi 
imobiliare. 

— Să nu neglijăm nici valoarea funcţiei și a puterii, încuviință 
Benford. Asta-i gâdilă pe toţi congresmenii. Afrodiziacul suprem 
într-o turmă de narcisiști. 

— Știm că senatoarea urăște CIA, spuse Westfall. 

— Poate Kremlinul o plătește ca să distrugă Agenţia, reflectă 
Benford. Atât ei, cât și lingăului de Farbissen le-ar plăcea s-o 
facă. 

Forsyth nu era la fel de convins, totuși îi făcu semn lui 
Westfall să continue. 

— O avem după aceea pe viceamiralul Audrey Rowland, care 
a condus practic proiectul tunului de la bun început. Acum 
conduce toate laboratoarele marinei care au chestii științifice, 
armament și echipamente stealth pe care rușii ar fi încântați să 
pună mâna. 

— Motivatie? întrebă Nate. 

— Ea este cea mai curată din grup, zise Westfall. Trei stele, 
medalii, creier de fiziciană, simbolul femeii pentru marină. În 
plus, stă acasă. N-a ieșit absolut deloc cu flota pe mare. Când se 
va retrage, va beneficia de pensia militară. 

— Hobby-uri? Vicii? Apucături? Dependenţe? Vulnerabilitaţi? 
întrebă Forsyth, ca un ofițer de caz care caută ceva de care să 
se agaţe. 

Westfall clătină din cap. 

— Nimic, răspunse el, cu excepţia capetelor de păpuși din 
porțelan. 

— Asta ce naiba mai e? întrebă Forsyth. 

— Doamna amiral este o colecționară importantă. Ba chiar 
este menţionată pe unele site-uri Web. 

— Superb, aprobă Benford, dar ce sunt astea? la spune - 
poate provin cumva din Rusia? 

— Nu, clătină Westfall din cap. Știţi vechile păpuși de porțelan 
din Marea Britanie victoriană, sau din Germania secolului al XIX- 
lea, cu priviri de te trec fiorii, gurile ca arcul lui Cupidon și obraji 
îmbujoraţi ca de febră? Nu este vorba despre păpuși întregi, nici 
de veșminte vechi - doamna amiral colecţionează doar capete. 
Are câteva sute și toate se holbează de pe rafturi. 

— În momentul ăsta Marty Gable ar fi zis o poantă despre 
păpuși gonflabile, spuse Benford. 

Toţi tăcură câteva clipe. 

— Ale naibii păpuși, rosti Nate. Întreabă-i pe psihologi ce 
înseamnă. Poate că doamna amiral are o viaţă secretă. 

— Cu părul ăla? făcu Benford. Seamănă cu Martha 
Washington. 

— Comentariul acesta este ușor nepatriotic, rânji Nate. 

Benford făcu un gest cu mâna de parcă ar fi alungat un 
țânţar. 

— Nu contează cât de curată pare doamna amiral, zise 
Forsyth. Nu subestimaţi cultura militară. Ascensiunea înseamnă 
totul, mai ales pentru femeile din armată. Introducerea 
disciplinei militare într-o agenţie civilă poate să încânte mintea 
ei structurată științific. Pentru ofițerii superiori, este importantă 
găsirea unui job cu influenţă după ce au trecut în rezervă. Aici ar 
putea intra în joc mulţi factori. 

— Eu continui să cred că doamna amiral este cea mai curată 
din grup. N-o pot vedea întâlnindu-se cu rușii și pitind diamante 
de sânge sub scândurile dușumelei. 

— Și al treilea tip? întrebă Benford. 

— Ambasadorul... Pare mai degrabă lipsit de greutate, totuși 
în cei patru ani petrecuţi în ambasada de la Roma a citit destule 
telegrame secrete. Acum este ambasador itinerant pentru 
serviciile de informaţii, ceea ce-i oferă accesul moderat pe care 
l-ar dori rușii. Ani de zile a călătorit mult în străinătate cu 
afaceri, inclusiv în Republica Belarus, așa că ăsta ar fi un 
steguleț de atenţionare. Cândva a lucrat la Hollywood și-i plac 
banii. Are o avere în jur de o sută de milioane de dolari, așa că, 
poate, postul de director nu-i pentru el decât satisfacerea 
orgoliului. ` 

— Dar n-a avut acces la tunul electromagnetic, așa-i? In cazul 
ăsta îl putem șterge de pe listă, spuse Forsyth. 

Westfall îi întinse o foaie de hârtie și rosti: 

— Așa crezusem și eu, dar de fapt a avut un contract de cinci 
ani pentru tunul electromagnetic al marinei întrucât compania 
lui de metale preţioase fabrica difuzori termici ceramici din oxid 
de beriliu pentru șinele magnetice - ele se încing din cauza 
curentului intens - așa că ambasadorul Tommy Vano le 
cunoaște destul de amănunțit designul. El a mai câștigat niște 

bănișori de pe urma contractului, a donat campaniei care 
trebuia - este moderat liberal, dar are grijă de persoana sa - șia 
devenit ambasador. 

— Și acum crede că poate să conducă CIA. Hristoase! Așadar 
oricare dintre ei poate să fie MAGNIT, spuse Forsyth. Doamna 
amiral are cele mai mici șanse, atât din punctul de vedere al 
motivaţiei, cât și al ideologiei, suntem de acord în privința asta? 
lar mâine va fi altă informare. Directorul interimar vrea ca acum 
să fie prezentate cazurile din Rusia. 

— N-o să ne dezvăluim cazurile restricționate pentru 
nenorociții ăştia, zise Benford. 

— Nu-i o mișcare inteligentă, Simon, spuse Forsyth. Directorul 
ar fi încântat să te zboare din post imediat cum iese pe ușă. 

— Eu nu voi face nicio informare despre DIVA. Ar fi moartă în 
mai puţin de o săptămână. 

În jurul mesei se făcu liniște, până când Benford ridică mâna. 

— Trebuie să vorbesc cu Nash. Ne putem reîntâlni peste două 
ore? Mulţumesc. 

e 

Sala de ședințe se goli rapid. Benford îl privi fix pe Nash 
aproape un minut. 

— Te rog să nu rostești nici măcar un cuvânt, până nu termin 
ce am de spus. 

Benford le cerea întotdeauna oamenilor să nu vorbească, dar 
tonul de acum îi spuse lui Nash că înainta pe marginea unui 
vulcan. Benford îi întinse o telegramă de la Moscova, traducerea 
unei note pe care Dominika i-o transmisese lui Ricky Walters în 
cursul unei întâlniri personale periculoase. Ea scrisese că 
moartea lui Gable o afectase profund și că va reduce întâlnirile 
personale până când putea fi dotată din nou cu CARS. Desigur, 
își va informa colegii de câte ori se va afla în Occident pentru a 
aranja întâlniri atunci, dar pentru moment înceta contactele 
interne. 

— Ținând seama de atașamentul ei față de Marty, te-am 
sfătuit să nu-i spui de moartea lui. Am consultat calendarele 
gregorian, iulian și copt și am concluzionat că până la următorul 
solstițiu nu-mi rămâne timp suficient ca să enumăr modurile în 
care te-ai comportat prostește. 

Benford își dezveli dinţii și purta expresia sa de Căderea 
Romei Antice, cea pe care o aveau pe chip împărații când îi 

priveau pe creștinii care erau aruncaţi leilor în Colosseum. Ochii 
nu-i clipeau, ci-i fixau pe ai lui Nate, ceva rareori văzut la 
Benford și care semnala un pericol real. 

— Faptul că am acceptat să dezvolţi un atașament romantic 
faţă de o agentă extrem de importantă a fost o abrogare a 
standardelor mele personale și profesionale, și un eșec din 
partea mea ca manager operaţional. 

Asta era de rău augur. Nu numai că-și dăduse peste cap viaţa 
personală, ci și, înţelegea acum Nate, îi provocase lui Benford 
necazuri profesionale. Se întrebă dacă nu cumva o să fie condus 
afară din clădirea Cartierului General, escortat de doi rugbiști 
masivi și tunși periuță din Biroul de Securitate, în blazere 
albastre, care aveau să-i smulgă ecusonul ID de pe rever înainte 
ca ușile automate să se deschidă în faţa lui și să pășească în 
lumea civilă însorită, fără spioni și secrete, și fără Dominika. 

— Ca atare, continuă Benford, acum trebuie să contemplăm 
mărimea dezastrului pe care l-ai creat. Nu numai că i-ai tras-o 
bărbătește acestei prime infiltrări a Agenţiei în Kremlin, cu toate 
nenorocirile pe care le prevestește ea, dar nici n-ai putut, sau n- 
ai vrut, să te abţii să-i transmiţi vestea teribilă, ceea ce a dus la 
rezultatul pe care-l ţii acum în mâini: o încetare temporară a 
rapoartelor ei în timp ce este posibil ca o cârtiță rusă să fie 
numită director al acestei Agenţii. 

Nate își tinu răsuflarea; nu îndrăznea să ofere o explicaţie. 

— O axiomă a profesiunii noastre este că munca aceasta se 
bazează pe experienţă: nu te naști cu calitățile necesare ei, ci 
devii mai abil odată cu trecerea timpului. In ansamblul carierei 
tale tulburate de un exces de spermă, te poţi lăuda cu realizări 
notabile, iar acum și cu un eșec elefantin. Intrebarea pe care mi- 
o pun este dacă ţi-ai putea răscumpăra greșelile. Ispășirea nu e 
automată; o a doua șansă se acordă numai dacă este meritată. 
Dumnezeu știe că noi am suferit în Serviciul nostru de pe urma 
unor tipi abjecţi și incapabili să se îndrepte: Gondorf, Angevine, 
directorii care se autofelicită, care doar citesc despre operaţiuni, 
dar nu le gestionează niciodată. _ 

Benford făcu o grimasă și căzu pe gânduri. În spatele lui se 
găsea fotografia unui zid biciuit de crivăţ pe a cărui zidărie se 
vedea un V inversat scris cu creta - un semnal de sit din 
Moscova în anii 1960. 

— Tu ești capabil de ispășire, Nash? întrebă el. Sau, mai 

precis, meriti ispășirea? 

Il privi pe Nate vreo 20 de secunde, testându-l, evaluându-i 
siguranţa de sine. 

— Acum poți să vorbești, îi spuse. 

„In regulă, idiotule”, se gândi Nate, „urmează fraza cea mai 
importantă din viaţa ta”. 

— Simon, zise el, Marty Gable mi-a spus cândva că un ofiţer 
din Serviciu nu poate atinge niciodată măreţia fără să fi eșuat ai; 
granda măcar o dată. Nu-ţi voi explica greșelile mele, fiindcă știi 
situaţia dintre mine și DIVA. Sunt dedicat ei și jobului ăstuia. Tu 
știi ce am făcut și ce mai pot face dacă-mi acorzi o șansă. Ai 
întrebat dacă merit ispășirea. Ei bine, asta să mi-o spui tu, la 
naiba! Insă cu tot respectul, dacă renunți la mine, ești mai 
dobitoc decât te crede lumea. Eu sunt gata să merg și să fac 
orice job, așa că tu decizi. Rămân sau îmi tragi un șut? 

Vorbise cu toată seriozitatea, dar oare Simon, cel mereu 
ireverenţios, avea să înghită insubordonarea? Se gândi că totul 
avea să depindă probabil de ceea ce mâncase Benford la prânz. 
Acum Nate aștepta căderea barosului. 

Benford își trecu degetele prin părul deja ciufulit. 

— Ai curaj să vorbești așa cu mine! lisuse, parcă ai fi Al Gore, 
zise el. In regulă, acum șterge-o de-aici și treci la treabă. 


MORCOVI PRĂJIŢI CU SOS DE IAURT 


Dati prin râzătoare dovlecei și morcovi, stoarceți-i bine 
de apă, apoi amestecați-i cu ceapă verde tăiată 
mărunt, pătrunjel, mărar și usturoi. Adăugați făină și 
ouă, pentru a forma o pastă și asezonați. Luati cu o 
lingură mare din amestec și faceți din compozitia 
aceea o bilă în care îndesați o măslină marinată fără 
sâmbure (Kalamata, Picholine sau Niçoise). Turtiţi ușor 
bila și prăjiți-o în ulei de măsline până se rumenește. 
Serviti fierbinte cu sos de iaurt (amestecați usturoi 
pisat, otet de vin roșu, ulei de măsline și iaurt.) 

23. 


Puţină hârjoneală 


Așa l-a trimis Simon Benford pe Nathaniel Nash în Orient. La 
început, Nate a crezut că misiunea temporară era, pe lângă o 
grațiere binecuvântată, o formă de exil geografic pentru a-l 
separa de Dominika. Dar în ziua următoare, când s-a dus cu 
analistul Lucius Westfall pentru a se întâlni cu Elwood Holder, 
șeful  Operaţiunilor China, și au fost informaţi despre 
evenimentele din Hong Kong, Nate a înţeles că era într-adevăr o 
situație care dădea în clocot, o oportunitate cu șanse lucrative 
atât de astronomice, încât până și Benford a acceptat ulterior că 
riscurile în materie de contrainformaţii ale unor operaţiuni în 
interiorul teritoriului chinez cântăreau mai puţin decât posibilele 
câștiguri. 

Holder era un veteran de 35 de ani al Operaţiunilor China, fost 
marinar, un daaih ban, un taipan stimat, unul dintre primii 
oameni ai Agenţiei din China, care vorbea fluent mandarina și 
scria atât chineza simplificată, cât și cea tradițională, cu tocul 
sau cu pensula. Pereţii biroului său erau împodobiţi cu bannere 
din hârtie de orez acoperite cu logograme subțiri și curgătoare, 
pe care le pictase el însuși. Lucius admiră un pergament extrem 
de elaborat. 

— Sun Tzu, secolul al V-lea î.Hr., spuse Holder trecând un 
deget peste hârtie. În toate operaţiunile militare, nimeni nu este 
mai valoros decât iscoada, nimeni n-ar trebui să fie răsplătit mai 
generos ca iscoada și nimeni n-ar trebui să lucreze mai în taină 
ca iscoada. 

Reveni la biroul lui, se așeză și se lăsă pe spate în scaun. 

— Care dintre voi este Nash? 

Nate dădu din cap. Holder se uită la Westfall. 

— lar tu ești noul asistent personal al lui Benford din Dl? Multă 
baftă și bun-venit în Directoratul Operaţiuni. Vei observa că 
generalul Tzu n-a zis „În toate operaţiunile militare, nimeni nu 
este mai valoros decât analistul”, dar cel puţin acum lucrezi cu 
Prinţul Întunericului. 

Lucius nu spuse nimic; începea să se obișnuiască cu jargonul 
din această parte a clădirii. 

Holder era scund și îndesat, cu păr nisipiu care începuse să se 
rărească și ochi albaștri și veseli în spatele ochelarilor cu rame 
din sârmă și lentile octogonale, ochi care nu scăpau nimic și 
care încetau să mai sclipească atunci când începea să 
vorbească despre scalpuri - racolarea de surse - ceva ce făcuse 
frecvent în toată lumea, din strâmtoarea Taiwan până la Tibru. 
Faimoasa racolare a lui Holder din 1985 fusese cea a unui 
tehnician telefonist în vârstă de 30 de ani din secretariatul 
Partidului Comunist Chinez, în schimbul videocasetelor tuturor 
celor 31 de filme ale lui Elvis Presley și al unei fotografii cu 
autograf a lui Ann-Margret, tehnicianul identificase caseta de 
distribuţie din Beijing care deservea Zhuan xian, sistemul 
telefonic codificat intern al celui de-al 12-lea Birou Politic 
Central. Rezultatul a fost interceptarea convorbirilor, care a 
produs, vreme de 36 de luni, un flux de informații cifrate 
uluitoare. 

— Staţia Hong Kong încinge firele de o săptămână, cu o 
duzină de telegrame urgente cu acces strict restricționat, 
adăugă Holder. SSt Hong Kong este o târfă bătrână, un 
profesionist de top, care cunoaște China ca pe propriul buzunar. 
Se numește Barnabas Burns și să nu încercaţi niciodată să-i 
spuneţi  „Barn”, fiindcă detestă porecla Barn Burns. 
Reprezentantul local al ASIS - Serviciul de Informaţii Secrete 
Australian - din Hong Kong l-a sunat pe Burns și i-a făcut o 
propunere urgentă pentru o operaţiune în comun. Se pare că 
ASIS trăgea cu ochiul de șase luni la un general cu rang 
important în APE, Armata Populară de Eliberare, un zhong jiang, 
un general de mijloc, echivalentul generalului-locotenent. 
Generalul ăsta chinez, pe nume Tan Furen, provine din 
Guangzhou, care se află în sud. El este însă o personalitate 
importantă în Zhânggu6 R&nmin Jisfangjun Hudjianjun, Forţele 
de Rachete Strategice ale Armatei Populare de Eliberare - pe 
scurt FRAPE - care este de mulţi ani o ţintă de vârf a serviciului 
de informaţii. FRAPE deţine toate rachetele balistice chineze 
terestre și cele lansate de pe submarine, ca și bombele 
nucleare, tot dichisul. 


ma 


3 Joc de cuvinte intraductibil în limba engleză: „Barn Burns” înseamnă „grajdul arde”. 


(n.tr.). 
VP - 293 


Holder citea dintr-un dosar cu dungă neagră. 

— Spre marea lor încântare, australienii au descoperit că 
generalului Tan îi plac jocurile de noroc în cazinourile din Macao. 
În APE corupţia este endemică. Obţii rangul de general dacă 
cotizezi cu 500 000 de dolari, iar odată ce ţi-au pus stelele alea 
pe umeri, poţi să câștigi de trei ori mai mult din delapidările din 
contracte și mite. Toţi sunt băgati în mizerie până peste cap. 

Își frecă palmele de parcă ar fi simţit miros de ciorbă acră și 
fierbinte pe plită. 

— În secret, Tan a jucat în cazinouri - și a pierdut - din 
fondurile armatei. Australienii estimează că ar fi vorba despre o 
gaură de un milion de dolari. Dacă află Beijingul, îl pun pe 
general cu spatele la zid și-l împușcă fără comentarii. 

— Dar de unde știu cât a pierdut? întrebă Westfall. 

— ASIS este un serviciu mic, însă agresiv. Are urechi în toate 
cazinourile. Industria jocurilor de noroc din Macao este mai mare 
decât cea din Las Vegas - și sub supravegherea lor. Ei zic că Tan 
e speriat de moarte și disperat și vor ca noi să finanţăm 
racolarea. Îi dăm generalului bani să-i pună la loc în pușculiţă și 
el începe să ne furnizeze informaţii despre FRAPE. , 

— Și noi împărtășim informaţiile, comentă Nate. Aștia sunt 
bani, nu glumă - merită efortul? 

— Am fi dispuși să plătim și dublu - chinezii spun an ding zi, 
să baţi un cui - ca să racolăm o sursă din Forțele de Rachete. Ar 
fi informaţii realmente strategice. 

— Și el ar fi dispus? întrebă Nate. 

Holder încuviinţă din cap. 

— Ori începe să spioneze, ori îl așteaptă plutonul de execuție. 
Există totuși o problemă. ASIS susține că generalul este un 
comunist înrăit, un inveterat, care crede cu toată fiinţa sa. El n-o 
să accepte dacă racolarea va sosi din Occident, mai ales din 
Statele Unite. E complicat, fiindcă totul e învăluit în miân zi, 
pierderea reputației, a onoarei și rușine. 

— Nu pare să fie totuși într-o poziţie din care să facă mofturi, 
observă Westfall. 

— Așa s-ar crede, dar eu i-am văzut refuzând și preferând să- 
și salveze onoarea, chiar dacă asta însemna că vor fi aruncaţi 
ulterior la-nchisoare, zise Holder. Crede-mă, am pierdut eu 
însumi câteva racolări bune încercând să-i iau tare. 

— Și-atunci cum îndulcim hapul? întrebă Nate. 

Holder îl indică cu degetul. 

— Aici intri tu în scenă. Benford te-a trimis ca voluntar. 

„Așadar, Benford îmi pregătise deja jobul, în timp ce vorbea 
despre ispășire”, se gândi Nate. Surâse în barbă. 

— Am făcut verificări bazate pe informaţiile de la ASIS, 
continuă Holder. Generalul Tan a fost atașat militar în Moscova 
în anii 1990. Știe ceva rusă și-i plac rușii - în APE există o 
facțiune care continuă să înghită rahaturile cu prietenia sino- 
rusă și Tan face parte din ea. 

— Ce aud eu? zise Nate. O operaţiune cu steaguri false?? 

— Exact. Tu-l racolezi pe Tan în Macao, jucând rolul unui ofițer 
SVR prietenos, care se oferă să ajute discret un aliat în schimbul 
unor secrete FRAPE. Australienii n-au un vorbitor fluent de rusă 
care să poată face chestia asta, iar Benford mi-a spus că 
vorbești ca un nativ. 

Nate își aminti operațiunea în care jucase rolul unui ofițer rus 
alături de Dominika - fusese ideea ei - cu un savant iranian în 
Viena. Acum un milion de ani. 

— Vorbesc destul de binișor, aprobă el. 

— Trebuie s-o vorbeşti mai bine decât doar „binișor”, îl 
avertiză Holder. Dacă generalul Tan adulmecă miros de CIA, a 
șters-o pe prima fereastră pe care poate sări. MSS numește asta 
dă căo jing shé, să baţi în iarbă și să sperii șarpele, să-ți 
telegrafiezi intenţiile. Noi vrem să evitam asta. 

— O să mă străduiesc, zise Nate. ASIS e de acord ca eu să fac 
racolarea? 

— SSt le-a sugerat ideea de a te folosi pe post de rus și lor le- 
a plăcut, zâmbi Holder. Noi ascundem mâna Occidentului, Tan 
nu se compromite și facem rost de o sursă importantă în FRAPE. 
O racolare epică, de genul celor ce au loc o dată la deceniu. 

„li place nebunia asta cu «o puzderie de oglinzi» la fel de 
mult ca lui Benford”, se gândi Nate. 

— Mai rămâne chestiunea măruntă a racolării unui general- 
locotenent chinez în Macao controlat de chinezi, rosti Westfall 
dovedindu-și firea înnăscută de analist pragmatic. 


? Operaţiuni secrete concepute pentru a induce în eroare opinia publică, dând 
impresia că sunt întreprinse de alte entităţi decât cele care le-au inițiat cu adevărat. 
(n.red.). 

19 Expresie din poezia Gerontion a poetului T.S. Eliot („wilderness of mirrors”, în 
original), folosită de fostul șef al contrainformațiilor din CIA James Angleton pentru a 
descrie lumea spionajului. (n.red.). 

— Australienii au într-un cazinou un agent de acces care-l 
perie pe general, explică Holder. Ei îl pot duce la un restaurant 
discret pe plajă, în afara orașului. Operativ vorbind, nu-i chiar 
așa de strict. Macao nu are nimic în afară de cazinouri, este o 
Regiune Administrativă Specială sub controlul biroului MSS din 
Guangzhou, care dă cu tifla Beijingului. Nu vor face nimic prea 
nebunește care să afecteze industria turismului - toţi câștigă 
ceva bani pe de lături. 

— Atâta timp cât ei nu-l supraveghează deja pe general, zise 
Nate, probabil c-o putem face. Dar dacă va fi de acord, cum vom 
proceda? 

— Tu înhamă-l la jug și de rest ne ocupăm noi, răspunse 
Holder evaziv, ceea ce-i sugeră lui Nate că bărbatul avea deja 
ofițeri de caz în Beijing a căror existență putea să rămână 
secretă pentru el. Un ofițer de caz ASIS din Hong Kong va fi cu 
ochii după tine să nu dai de necaz. 

Westfall se foi pe scaun. 

— Știu că sunt nou în chestiile astea și așa mai departe, rosti 
el, dar Nash va fi detașat temporar în Hong Kong. Nu există 
nicio imunitate diplomatică pentru PDT, personalul detașat 
temporar, în cazul unui eșec, nu-i așa? 

Nate tresări ușor. Westfall nu știa într-adevăr dedesubturile. 

— Nimic nu-i perfect pe lumea asta, răspunse Holder. 
Oportunitatea este prea mare ca să n-o încercăm. 

Westfall clipi tăcut spre el. Holder indică un pergament 
înrămat, acoperit cu caractere chinezești, care atârna pe 
peretele din spatele lui. 

— Ştii ce scrie acolo? întrebă el. „Dacă te-am ofensat, o să te 
ajut să-ţi strângi bagajele”. Un vechi proverb confucianist. 

e 

La 8 400 de kilometri spre est de biroul lui Elwood Holder din 
Cartierul General, aeroportul Ghelendjik din Krasnodar, districtul 
federal din sudul Rusiei, era mărginit în vest de un șir scund de 
munţi maritimi acoperiţi cu copaci, iar în est de golful 
Ghelendjikskaia, larg și în formă de potcoavă, parte din Marea 
Neagră, care în acel anotimp era ca o întindere de sticlă 
nemișcată, de un albastru intens. Dominika era așteptată la 
baza scării avionului Suhoi 100 de către o stewardesă blondă, 
care trase cu coada ochiului la femeia superbă cu păr închis la 
culoare, care șchiopăta aproape imperceptibil și era îmbrăcată 

într-un stil pe care stewardesa îl catalogă drept european. 
Pasagera mergea la „Cap” - nimeni nu-i spunea cu glas tare 
Palatul lui Putin - ceea ce însemna că era o persoană 
importantă. Totuși jacheta mulată, pantofii și ochelarii de soare 
scumpi însemnau că nu era dintr-un minister de modă veche din 
Moscova, dar nici vreuna dintre „amfitrioanele ospitaliere” 
siliconate aduse pentru party-urile lungi de peste weekend, a 
căror vestimentaţie implica în majoritate pene sau paiete. În 
Rusia, cei care nu se încadrează în categorii familiare sunt de 
obicei periculoși și este mai bine să-i lași în pace, așa că 
stewardesa nu rosti niciun cuvânt, ci doar se asigură ca 
frumusețea taciturnă să fie prinsă cu centuri în scaunul ei plușat 
din elicopterul AW139 VIP, apoi închise ușa, răsuci în jos clanţa, 
rămase cu călcâiele lipite și flutură din braț până când 
motoarele gemene începură să mârâie și elicele începură să se 
rotească, moment în care își ţinu cu o mână toca și o luă la fugă. 

Elicopterul se ridică, se înclină mult pe o parte, virând, se 
îndreptă și urmă coasta stâncoasă timp de zece minute, înainte 
de a vira iarăși strâns peste o peninsulă împădurită care se 
sfârșea printr-un promontoriu ce se năruia în mare. Dominika 
întrezări o vilă masivă în stil italian, înconjurată de arbori și 
flancată de grădini geometrice, care se întindeau în toate 
direcţiile, pornind de la clădirea principală. Palatul lui Putin. În 
timp ce coborau, zări poteci prin pădure ce duceau spre o 
duzină de case mai mici, dintre care unele erau cocoţate chiar 
pe muchia falezei. La sol, o altă stewardesă - scundă, brunetă și 
dură - cu un clipboard călători alături de Dominika pe bancheta 
din spate a unei mașinuțe electrice, în spatele a doi bodyguarzi 
cu ţeste rase, în costume negre. 

Intrucât căpătase în dar o dacea luxoasă de la noul ei 
protector, Vladimir - „Vova” era unul dintre diminutivele sale, o 
familiaritate rezervată pentru mame, bunici și amante -, 
Dominika urmase sugestia lui Gorelikov de a zbura în weekend 
ca să vadă reședința și să accepte astfel onoarea ce-i fusese 
făcută. Președintele o anunţase deja despre gala ce urma să 
aibă loc acolo la sfârșitul toamnei, o perioadă în care vremea 
era superbă pe coasta sudică. 

— Prieteni și colegi se vor reuni aici la începutul lunii 
noiembrie pentru sărbătoarea Zilei Unităţii, pe 4 noiembrie, 
spusese el. 

Ziua Unităţii era o sărbătoare tradiţională, reintrodusă în 
2005, care comemorase iniţial victoria rusească din 1612 
împotriva invadatorilor poloni. O zi liberă suplimentară și câteva 
coroane de flori depuse la monumente creșteau gradul de 
popularitate și însemnau o bacanală de două zile la Palatul lui 
Putin. 

— Mă aștept să vii și să te bucuri de priveliști, continuase 
președintele, schițând un zâmbet perfecționat prima dată în 
anul 41 d.Hr. de Caligula. 

— Du-te acum acolo și fă o recunoaștere a locurilor, adăugase 
Gorelikov confidenţial, frecându-și palmele, cu haloul albastru 
pulsând. Îi va impresiona pe cei geloși pe tine fiindcă ţi-a dăruit 
o dacea. Toţi vor presupune ceea ce este evident și se vor teme 
de tine. 

„Mă pregătește să fiu director”, se gândi Dominika. „Mă întreb 
când va deveni și svoanikul, proxenetul meu?” 

Dacea - casa ei de vacantă - era o vilă din beton cu trei 
niveluri, complet modernă, decorată la interior în stil scandinav 
elegant, cu fotolii comode, cu linii curbe, din piele albă și oțel 
inoxidabil. La parter se afla un hol, un living cu uși glisante din 
sticlă ce duceau pe balconul care avea panoramă spre faleză și 
spre mare și o bucătărie modernă, de un alb-imaculat, cu 
spoturi pentru lumină din oţel inoxidabil. La etajul al doilea era 
dormitorul principal, cu un pat gigantic, ferestre uriașe și balcon, 
iar la etajul întâi se găseau două dormitoare suplimentare și o 
banta micuță, o baie de aburi rusească, lambrisată cu lemn de 
cedru. Privind peste balustrada balconului, Dominika zări o 
potecă pietruită pe lângă vilă, care urma linia falezei și cobora în 
serpentină până la plaja presărată cu bolovani, aflată cu 70 de 
metri mai jos. Vila era cocoţată aproape de marginea falezei, 
așa că balcoanele practic ieșeau în exteriorul peretelui de 
stâncă. 

Boje, Dumnezeule, era cu adevărat superb! Dominika 
deschise toate ușile glisante pentru a simți izul mării, se 
descălță, deschise ușile dulapurilor, sări de câteva ori pe pat, 
apoi își scoase jacheta și fusta și rămase în lenjerie intimă pe un 
șezlong de pe balconul de la etaj, sub soarele cald de octombrie. 
In frigiderul micuţ, găsi o sticlă de șampanie georgiană, își turnă 
într-un pahar și ieși din nou pe balcon, privind marea 
îndepărtată și ascultând cicadele ce scârțâiau în copaci. Nu se 

zărea nicio altă casă, nu se auzea niciun fel de sunet produs de 
om. |n Moscova era ger și bruma începuse să prăfuiască 
acoperișurile. Aici continua să fie vară. 

Așa arăta luxul, așa arătau privilegiile, la un univers depărtare 
de linţoliul moscovit. Briza mării umflă ușor perdelele albe și 
vaporoase, iar Dominika intră în dușul cu gresie cenușie, mirosi 
săpunul cu parfum de trandafiri și lăsă apa fierbinte să-i 
destindă mușchii. După aceea se întoarse, încercând să și-l 
închipuie pe Nate stând aproape de ea, săpunindu-i spinarea, 
însă acolo era Blohin, rânjind ca Șeitan, cu apa curgându-i pe 
față, cu labele însângerate, și Dominika alungă imaginea aceea, 
simțindu-se brusc îngheţată în ciuda apei fierbinţi, apoi închise 
ochii. 

Ințelese cu amărăciune că vila aceasta modernă, care se 
avânta deasupra mării, era /ipovii, literal o floare de tei, dar la 
figurat însemna ceva fals, o contrafacere, o plăsmuire 
neadevărată. Bunica ei din St. Petersburg obișnuia să-i spună 
povestiri din Biblie despre ispită. Dacea asta nu era altceva 
decât tava din argint a diavolului care-l ispitise pe Sf. Anton în 
deșert. Vladimir Putin avea să-i ofere casa în schimbul loialității 
ei, postul de director al SVR-ului în schimbul conștiinței și 
înrolarea ei ca s;/ovik în schimbul sufletului său. Femeia rămase 
sub duș, cu apa scurgându-se de pe ea, și se cutremură. Vila i 
se păru acum cenușie și hâdă, razele soarelui dure și 
revelatoare, cicadele, un bâzâit dureros în urechi. Venise aici, în 
weekendul acesta, din curiozitate, să vadă casa e; de vacanţă, 
să anunţe astfel acceptarea cadoului lui Putin, să scape de 
zidurile crenelate ale Kremlinului. Acum știa că nu va exista 
odihnă în seiful acesta din beton. Avea să îndure o noapte fadă 
și să revină la Moscova mâine, cu zborul navetiștilor. 

Imbrăcată într-o rochie de jerseu deschisă la culoare și 
purtând pantofi fără toc, Dominika ieși în amurg și porni pe 
poteca pietruită spre clădirea principală, masivă; printre copaci, 
vedea că la toate etajele ardeau lumini - personalul se pregătea 
pentru apropiata gală prilejuită de Ziua Unităţii. Mergând în 
lumina slabă, zări strălucirea portocalie a unei ţigări în pădure, 
apoi alta, de cealaltă parte. Domeniul roia de agenţi de pază. 
Unul dintre ei stătea într-un cart, la intersecția a doua cărări. O 
privi trecând pe lângă el, fără să o salute din cap ori să-i 
recunoască în orice alt fel prezența. 

Bodyguarzii personali ai lui Putin făceau parte din SBP, Slujba 
bezopasnosti prezidenta, Serviciul de Securitate Prezidenţială, 
care era un element autonom din FSO, Ffedera/naia slujba 
ohrani, Serviciul Federal de Protecţie, o agenţie reorganizată, 
care-i era loială doar lui Vladimir Putin și era însărcinată exclusiv 
cu protecția Federaţiei Ruse, ceea ce însemna orice ar fi vrut 
siloviki să însemne. Dominika auzise zvonuri despre teama 
secretă a președintelui de a nu fi asasinat, pe care nu și-o trăda 
deloc la exterior, despre containerele din plastic cu mâncăruri 
preparate, care erau sigilate și contrasemnate de degustători, 
ca și despre oamenii cei mai de încredere din garda lui 
personală, noi milionari neciopliţi care căpătaseră acțiuni în 
conglomeratele de petrol, producție și căi ferate conduse de 
stat, ca răsplată pentru loialitatea lor. Femeia se întrebă dacă 
Vladimir Putin era conștient de ironia că el, conducătorul unei 
naţiuni moderne, care deţinea arme nucleare și un program 
spaţial, se temea de asasinatul politic tot așa cum țarii dinaintea 
lui se temuseră de șnurul din mătase al strangulatorului. Până și 
losif Stalin simţise această teamă. Printre altele, a rămas faimos 
pentru cuvintele: „Îl mai ţineţi minte pe ţar? Ei bine, eu sunt ca 
un ţar”. _ 

Curtea interioară a palatului, meticulos îngrijită, era uriașă. În 
centru clipocea o fântână arteziană din marmură albă, iar fire de 
lumini albe atârnau de pe stâlpi și împodobeau ferestrele de la 
etajul întâi. Dominika a fost îndrumată spre un salon de mese 
mic și privat, unde a fost servită în tăcere de o chelneriță cu 
ochii mereu plecaţi. Meniul avea o mulțime de pagini, cu 
ingrediente care nu existau în Rusia nici chiar în restaurantele 
cu cinci stele din Moscova sau St. Petersburg. Alese un 
carpaccio de ton cu grep și fenicul, așa cum mâncase în Roma, 
doar pentru a vedea cum erau în stare să-l gătească aici. Tonul, 
tăiat în felii subţiri ca hârtia, sosi pe o farfurie întinsă și frapată, 
presărat cu frunzulițe de fenicul și stropit cu ulei de măsline și 
oțet balsamic. Era delicios. 

Dominika se simţi ușor ridicol stând singură în micul salon, 
dar clădirea și tot complexul - incluzând amfiteatrul în aer liber, 
clubul spa, sala de vizionare, piscinele indoor și outdoor, 
biblioteca și platforma masivă pentru barbecue - erau pustii, 
acalmia dinaintea sosirii președintelui și a zecilor de invitaţi în 
noiembrie. Se gândi să revină la dacea ei, prin beznă, urmărită 

de ochii din pădure, și să se bage în pat. Avea să se gândească 
la Nate, așa cum făcea întotdeauna la culcare, și să-și dorească 
să fi fost aici, alături de ea, întinși pe șezlongurile de pe balcon, 
încercând să se bronzeze sub razele lunii. Se ridică de la masă și 
merse pe coridor spre ieșire, când auzi în spatele ei un glas 
care-i vorbi într-o rusă cu accent. 

— Scuzaţi-mă, domnişoară, dar aveţi timpul? 

În pragul unei uși deschise stătea un tânăr de vreo douăzeci și 
ceva de ani, cu păr negru și ochi albaștri. Purta o cămașă de 
lucru și blugi, era musculos, dar zvelt, cu antebrațe puternice, 
care se sprijineau de canaturile ușii. Avea o față roșcovană și 
nerasă, iar gura lui semăna mai degrabă cu cea a unei femei, cu 
buze pline. 

— Ai la mâna stângă un ceas, zise Dominika răspunzând 
intuitiv în engleză. Ceasul este un instrument utilizat în mod 
frecvent pentru aflarea timpului. 

Replica ei declanșă un zâmbet de o mie de waţi din partea 
tânărului care, trebui să admită Dominika, avea un farmec 
personal. 

— Vorbiti engleza - excelent, fiindcă rusa mea e jalnică, 
răspunse el tot zâmbind. Întrebam dacă aveţi timp să beţi cu noi 
un păhărel. Alt zâmbet incandescent, neastâmpărat, heruvimic. 
Nu-i nimeni pe-aici, iar noi am venit de două săptămâni. 

Intrigată, Dominika se întoarse și privi prin ușă. Era o sală de 
mese pentru personal. Înăuntru se aflau alţi doi bărbaţi tineri și 
două femei, care stăteau la o masă ticsită de farfurii și pahare. 
Patru sticle de vin goale fuseseră grupate laolaltă. Toţi fumau și 
în mijlocul mesei se găsea o scrumieră plină cu vârf. Cei din 
jurul mesei zâmbiră - erau din Polonia - iar tânărul îi trase un 
scaun și-i umplu un pahar cu vin. Dominika se prezentă ca fiind 
o organizatoare de evenimente aflată în vizită, ceva foarte vag. 

Tânărul șarmant se numea Andreas și era șeful echipei din 
Departamentul de Conservare și Restaurare a Lucrărilor de Artă 
din cadrul Academiei de Arte Frumoase din Varșovia. și 
prezentă colegii, toţi erau experţi în restaurarea lucrărilor de 
artă, atrăgători și atenţi. Toţi vorbeau în același timp, toţi erau 
inteligenţi, polonezi din noua generaţie care cunoșteau bine 
engleza (după retragerea sovieticilor, elevii din Europa de Est nu 
mai doriseră să studieze rusa). Academia din Varșovia fusese 
angajată de  Rosimușcestvo, Agenția Federală pentru 

Administrarea  Proprietăţilor Statului, să efectueze lucrări 
urgente de restaurare la multe fresce de pe plafoane și pereți. 
Conducte din ziduri curseseră sau se spărseseră chiar în timpul 
terminării palatului, astfel că era necesară restaurarea unei 
clădiri noi, ceea ce, se gândi Dominika, era o metaforă perfectă 
pentru Federaţia Rusă - stricată înainte de a fi terminată. 

Polonezii lucraseră într-un palat gol, supravegheați de gorile 
de securitate încruntate și de un șef de echipă cicălitor, și 
deveniseră nervoși după ce petrecuseră atâta timp închiși. Nu 
păreau deloc intimidaţi să vorbească liber despre orice subiect. 

— Frescele sunt jalnice, chicoti blonda Anka. 

— Le-a pictat un artist din Sardinia în timp ce se construia 
palatul, explică Stefan cu o mină serioasă. Rușii sunt singurii 
care cred că sunt elegante. 

Anka îl pocni peste braţ, ca să tacă din gură, și Dominika 
zâmbi pentru a arăta că nu se simţea ofensată. 

— S-a dovedit că instalatorii ruși îmbină conductele la fel de 
bine pe cât pictează sarzii, continuă Andreas. Ţevile de apă s-au 
spart peste tot, multe panouri au fost stricate și noi suntem aici 
ca să reparăm tencuiala și să restaurăm picturile. 

Dominika sorbi din vin, interesată. 

Stând la masă cu polonezii aceștia cu chipuri tinere, a căror 
țară fusese cândva un stat-satelit al URSS-ului, dar acum aborda 
cu energie provocările unui viitor în care existau atât de multe 
posibilităţi, Dominika se gândi la mama ei din micul apartament 
moscovit primit de la stat, cu tapet afumat și curbat de căldură 
deasupra caloriferelor care erau întotdeauna călâi, niciodată 
fierbinţi, la fotografia din universitate a răposatului ei tată, pe 
poliţă, alături de fotografia mamei în Sala Mare a 
Conservatorului din Moscova, primind senină aplauze, cu vioara 
sub braţ, la cutia din lemn de pe pervazul exterior al ferestrei, 
care să ţină mâncarea la temperaturi mai mici decât cele din 
frigider, și la măsuţa cu o conservă deschisă de sardinka, 
sardine în ulei, și un codru de pâine neagră veche de o zi, unsă 
cu untură albă în loc de unt. Asta oferise generozitatea lui 
Vladimir Putin pentru poporul Rusiei, în timp ce apa se revărsa 
în cascade peste frescele palatului său de la Marea Neagră. 

— Cât mai rămâneți aici? îi întrebă ea. Se pregătesc pentru un 
eveniment important în noiembrie. 

Polonezii dădură ochii peste cap. 

— Știm! Nespălatul ăla de șef de echipă ne zorește întruna, 
răspunse Stefan. Sunt însă prea multe suprafețe deteriorate. 
Probabil că va fi nevoie să vină mai mulţi colegi de la Varșovia. 
Rușilor nu le pasă și plătesc cât le cerem. Am auzit că asta-i 
reședința președintelui. 

— Mai bine să nu speculăm, spuse Dominika și făcu cu ochiul. 

Toţi polonezii izbucniră în râs. Era o petrecere veselă. După 
un alt pahar de vin, Andreas o întrebă pe Dominika dacă voia să 
vadă unele dintre frescele la care lucrau. Urcară o magnifică 
scară dublă în spirală și pătrunseră pe coridoare lungi, cu 
plafoane boltite și pictate. Toate luminile erau aprinse, deși locul 
era pustiu. Unde era securitatea? Pe un perete pătat de apă se 
ridicau schele din aluminiu. Peste tot fuseseră prinse laolaltă cu 
benzi adezive folii de plastic. Andreas se apropie de un panou, 
degetele lui lungi urmăriră o linie, iar chipul îi deveni serios. 

— Asta-i doar o restaurare mecanică, o problemă de reînnoire 
a pigmentului nou care a fost afectat. Nu seamănă cu 
restaurarea unei catapetesme pictate de Giotto în 1305. Nici pe 
departe! 

Dominika îi zări focul din ochi. Tânărul se întoarse, o surprinse 
privindu-l și se îmbujoră ușor. 

— Ar trebui să vezi cât de extraordinar este totul. Să urmezi 
trăsăturile de pensulă ale maestrului, să cureţi murdăria și 
patina secolelor, să vezi cum iese la lumină vopseaua albastră 
pe care el a amestecat-o cu propriile mâini... Este ca o magie! 

Stingherit, evită să se mai uite către ea. 

Trecură dintr-un salon în următorul, cu foițe de aur sclipind în 
lumina strălucitoare, cu candelabrele atârnând masive, unul 
după altul, de-a lungul încăperilor interminabil de lungi. Vase 
minunate din ceramică umpleau vitrine cu geamuri din cristal, 
iar draperiile din mătase erau strânse cu șnururi groase din 
satin. Ceva mai departe pe coridor, Andreas o atinse ușor pe 
Dominika pe un umăr, arătă din cap și deschise o ușă dublă 
masivă. Intrară într-un dormitor enorm, cu tavan aurit, parchet 
cu modele complexe, pat mare cu baldachin și perdele din 
brocart. Camera avea mobilier de epocă, la fel ca budoarul 
Regelui Soare. 

— A trebuit să reparăm medalioanele de pe tavan, îi explică 
el. Asta-i dormitorul președintelui; ce părere ai? 

— Este măreț, nu? spuse Dominika echivoc. 

Exista posibilitatea ca încăperile acestea să fie cumva 
monitorizate. Andreas se aplecă spre ea și-i șopti la ureche: 

— Cred că-i obscen. Nimeni n-ar trebui să locuiască așa, în 
niciun caz când atâţia oameni din ţara voastră se chinuie de azi 
pe mâine. 

După aceea se îndreptă, o privi și-i zâmbi. 

— Dar eu nu sunt decât un restaurator de artă - ce știu eu? 

O oră mai târziu, corpul zvelt al lui Andreas strălucea sub 
razele lunii ce pătrundeau pieziș printre ușile glisante ale casei 
ei de vacanţă. Dominika era deasupra lui, cu spinarea scăldată 
în transpiraţie, cu degetele de la picioare încordate și părul 
răsfirat în toate direcţiile. 

— Pentru un restaurator de artă, știi destule, zise ea. 

Totul fusese ca un torent, mai presus de controlul ei, ba nu, 
ea nu dorise să aibă control. Andreas o condusese înapoi la 
dacea și acceptase un pahar de șampanie. Dominika era 
tulburată; opulenţa Palatului lui Putin o îngreţoșase și foițele de 
aur parcă îi stăteau în gât. Viaţa ei era un haos. Era înconjurată 
de farmecul otrăvitor al lui Gorelikov, de lăcomia lui Putin, de 
presiunea neîncetată de a fi o spioană, de mizantropia lui 
Benford, de rana din inimă cauzată de bratoKk, de dorul dureros 
și capricios după Nate și, ciort, la naiba, de faptul că era singură, 
mereu singură, asediată de cerințe și misiuni, fiecare mai 
importantă, sau mai urgentă, sau mai periculoasă decât cea 
dinainte. Kremlinul continua să fie o cocină de uzurpatori 
jefuitori care, cu fiecare an, cu fiecare rublă furată, osândeau 
Rusia ei la viitoare privaţiuni la fel de mari ca tundra siberiană. 
Porcii ăștia și acest Palat al Porcilor! Locul lor era într-un 
skotoboinea, un abator. 

Se simțea amețită când se apropie de Andreas, îl cuprinse cu 
mâna după ceafă și-i strivi gura cu buzele ei - nu se gândise 
deloc că era o Vrabie și nu se gândise deloc la iubirea ei 
autentică pentru Nate. Nu-i păsa de ceea ce credea Andreas și 
ignoră orice convenţii, nu dorea decât pasiune, și fese care să 
vibreze, și mirosul și gustul lui, și-și încrucișă călcâiele în spatele 
lui și-l sărută până când ţevile se sparseră și topiră frescele și 
picioarele ei începură să tremure. Mai târziu speră să nu-l fi 
mușcat prea rău de buza inferioară. 

Andreas nu știa cine era ea, sau ce se întâmpla de fapt, dar 
instinctul de supravieţuire în junglă din creierul său îi spuse că 

n-ar trebui probabil să-și petreacă noaptea acolo. Dominikăi nu-i 
păsă când el părăsi dacea în vârful picioarelor. Avusese nevoie 
de ceea ce bratok Gable numise odată „să orizontalizeze”. 
Gândul la Gable îi reaminti cât de mult îi lipsea. 

Apoi gândul la bratok o făcu să-și amintească de cârtiţa 
necunoscută din Washington, care, dacă Benford n-avea s-o 
prindă, urma în scurt timp să-i citească numele pe lista de 
agenți secreţi ruși ai CIA, iar echipe FSB în dubele lor Skoda 
negre aveau să cutreiere Moscova, bărbaţi cu fete câinești 
aveau să sune la uși și să-i târască pe suspecți pe scări și în 
dube, apoi către Lefortovo, unde vinovăția avea să le fie 
stabilită în scurt timp. Dominika se întrebă dacă n-ar fi trebuit să 
înceapă să doarmă îmbrăcată, ca să nu o găsească în cămașă 
de noapte când o scoteau în stradă. 


CARPACCIO DE TON 


Răciţi bine o farfurie mare. Feliați foarte subțire ton 
Bluefin crud, apoi acoperiți-l cu folie alimentară și 
bateți-l cu ciocănelul până ajunge subțire ca hârtia, 
după care acoperiți farfuria frapată cu feliile de ton. 
Dati la rece. Tăiaţi în felii foarte subțiri bulbi de fenicul 
și amestecati-i cu felii de grepfrut, tăiate rondele, și 
sare. Radeți fin ghimbir. Presărați ghimbir pe feliile de 
ton, apoi faceți o grămăjoară de fenicul și grepfrut în 
centrul farfuriei și presărați deasupra ceapă verde 
tocată și frunze de fenicul tocate. Stropiți cu ulei de 
măsline și oțet balsamic, apoi presărați sare de mare. 
Serviti imediat. 

24. 


„Tin la tine” 


Zborul lui Nate spre Hong Kong necesita o escală de o noapte 
în Los Angeles. După apariţia curselor comerciale, toţi angajaţii 
guvernului american care lucrau peste hotare aveau obligaţia, 
potrivit reglementărilor, să folosească numai cursele americane, 
ca să susţină companiile aeriene interne, din păcate pe spezele 
contribuabilului american. Asta ducea, invariabil, nu numai la 
bilete mai scumpe, ci și la orare, rute și legături inconvenabile. 
Dar regula era bătută în cuie. Cursa de dimineaţă a lui Nate de 
la Washington, D.C., avea să ajungă în Los Angeles înainte de 
amiază, iar el trebuia să-și piardă restul zilei hoinărind prin oraș. 
Apoi se gândi la Agnes Krawcyk și la șuviţa albă din părul ei. 

După misiunea din Sevastopol, cei doi păstraseră legătura 
prin e-mail și două-trei convorbiri telefonice stângace. Agnes 
dorise să-l viziteze pe Nate în Washington, dar se preconizau 
întâlniri operative cu Dominika, așa că bărbatul o descurajase. 
Recent vorbiseră mai frecvent și făcuseră planuri vagi de a se 
revedea. lar apoi apăruse povestea din Hong Kong. 

Agnes se stabilise în așezarea de coastă Palos Verdes, la sud 
de Los Angeles, o suburbie semirurală cu dealuri unduitoare și 
faleze stâncoase, acoperite de eucalipţi și arbori de scorțișoară 
și piper, și populată de artiști, hippy din anii 1960, care se 
apropiau acum de bătrâneţe, și o mie de păuni sălbatici India 
Blue. Femeia locuia într-o casă confortabilă în stil Craftsman, cu 
trei camere, coloane din piatră naturală ce susțineau veranda 
din față și ghivece cu flori la ferestre. Graţie experienţei în 
restaurarea lucrărilor de artă pe care o căpătase în Polonia 
natală, Agnes fusese angajată de Getty Museum din Brentwood, 
în calitate de conservatoare - specialitatea ei erau altarele 
italiene din secolul al XVI-lea. 

Când Nate o sună să-i spună că va fi în Los Angeles toată ziua 
și s-o invite la prânz, Agnes îi zise să termine cu prostiile. Avea 
să-l ia cu mașina de la aeroport, să ia masa la ea acasă, unde 
putea să rămână peste noapte, și să-l aducă la aeroport a doua 

zi dimineaţă la timp pentru cursa următoare. Acesta era planul, 
nu exista nimic de argumentat. Mereu profesionistă, femeia nu 
întrebă unde se ducea ori de ce. 

Nate se luptă cu sentimente contradictorii. Știa că graţierea în 
carieră pe care i-o acordase Benford depindea de păstrarea unei 
conduite profesioniste din partea sa, ca și de racolarea cu 
succes în Macao a generalului cartofor Tan Furen. Nu i se părea 
că escala în Los Angeles și întâlnirea cu Agnes ar fi un 
comportament inacceptabil, dar nu era sigur că Benford nu le-ar 
fi considerat o recidivă. Și vizavi de Dominika avea probleme: cu 
Benford care sufla foc pe nări și cu refuzul DIVEI de a se gândi la 
retragere înainte de a fi prinsă, ceea ce ar fi fost o tragedie, 
oare relaţia dintre ei luase sfârșit? Aveau oare să se mai revadă 
vreodată, cu atât mai puţin să fie împreună? Nate știa că o 
iubea, asta nu se schimbase, totuși examina și posibilitatea ca 
ea să fi ieșit realmente din viața lui, definitiv, la fel de definitiv 
ca în cazul în care ar fi fost prinsă în timp ce lăsa un raport într-o 
cutie poștală oarbă din Moscova, ar fi fost judecată și executată 
în beciul închisorii Butîrka. Chinul și frământările interioare pe 
care i le provocau recentele lui gafe profesionale se 
metamorfozaseră în solitudine și dorinţa de a fi în stare să 
discute cu un prieten. Gable nu mai exista, Benford era 
inabordabil, iar Forsyth avea propriile lui probleme ca șef de 
divizie. 

Poate că întâlnirea cu Agnes avea să fie un balsam pentru 
sentimentele lui date peste cap. Era inteligentă, curajoasă, cu 
picioarele pe pământ și, chiar dacă se apropia de 50 de ani, 
incredibil de sexy. Îşi cunoștea meseria, cunoștea viaţa, 
înțelegea. Și, judecând după răspunsul la telefonul lui, continua 
să-l placă. Abia aștepta să fie cu ea, ca un prieten. 

e 

Agnes se legăna în hamacul țesut în stil Mazatlán Mayan viu 
colorat, care atârna de streșinile mult coborâte ale căsuței ei în 
curticica din spate, scăldată de razele lunii. Torţe tiki din 
bambus, pe cale să se stingă și duhnind a kerosen, proiectau 
umbre mișcătoare pe patioul pavat cu lespezi, ca și pe ferigile, 
cactușii și tufișurile înflorite ce umpleau grădina. Scena ar fi fost 
mai bucolică dacă Agnes n-ar fi fost complet goală în hamac, cu 
degetele de la picioare fixate în frânghiile de susţinere, cu 
picioarele deschise în V, legănându-se, astfel încât fiecare 

pendulare ascendentă îi aducea muntele lui Venus în contact cu 
Nate, la fel de gol, care se afla la vreo 30 de centimetri mai 
departe pe lespezi și se încorda pentru fiecare coliziune, în timp 
ce calcula cu disperare traiectoria și forța următoarei andocări 
cinetice. Capul femeii atârna de cealaltă parte a hamacului, iar 
Agnes gemea mocniej, cuvânt despre care Nate află abia 
ulterior că însemna „mai tare” în poloneză, ceea ce era în 
folosul lui, fiindcă orice șoc mai energic l-ar fi proiectat în iazul 
ornamental cu peștișori. 

Mai târziu, într-un chimono scurt cu cingătoare, Agnes îi arătă 
un panou din lemn care făcea parte dintr-un altar din 1534, 
provenit de la o capelă din Florenţa, care ar fi fost, se pare, 
pictat de un elev al lui Michelangelo. Femeia primise aprobarea 
să-l aducă acasă pentru a lucra. 

— Te ţin din muncă, zise Nate. 

Agnes surâse, își scutură părul și-și puse mâinile pe umerii lui. 

— Pe Michelangelo îl pot vedea în fiecare zi. Ești acum aici, cu 
mine, în căsuţa mea și asta-i tot ce-mi trebuie. Mai ţii minte ce 
ţi-am spus în Varna? Czuje miete dla ciebie, ţin la tine. 

Işi îndepărtă o șuviță de păr de pe frunte și se aplecă să-l 
sărute, lent la început, apoi tot mai pătimaș. Se opri brusc și-l 
privi în ochi. 

— Femeia cealaltă mai e-n viaţa ta? întrebă ea. Simt c-o porți 
cu tine pe dinăuntru. 

Nate uitase ce capacitate de percepţie avea Agnes. Nu 
degeaba îi atârna pe frunte o șuviţă albă de vrăjitoare. 

— Este încă foarte dificil, răspunde el. Implică misiuni și n-a 
mers bine. E posibil s-o fi pus în pericol, iar așa ceva este de 
neiertat. 

— Sper să nu păţească nimic, rosti Agnes încet. Îmi lipsesc 
misiunile, surescitarea, îmi lipsesc vechii colegi și-mi lipsește 
Polonia. Tăcu o clipă, apoi urmă: N-o să te mai întreb nimic 
despre ea. Mă bucur c-ai venit. Ți-e foame? Haide înăuntru și 
stai cu mine până pregătesc ceva. 

Au mers în bucătărie, unde femeia a preparat rapid somon 
copt în folie și o salată poloneză de castraveți numită mizeria, 
deoarece era o mâncare specifică ţăranilor. După aceea au stat 
afară, în noapte, și au mâncat la lumina torţelor, iar Agnes a 
privit atentă chipul bărbatului. Dincolo de gardul grădinii, un 
păun își striga chemarea stranie de împerechere, care suna ca 

un tril de soprană, „ajutor, ajutor”. 

— Ultima dată când am auzit un păun ţipând așa, zise Nate, 
eram în pădurile din nordul Greciei, când mă întâlneam cu 
cineva special. La momentul ăla, m-a speriat de moarte. 

Femeia se aplecă înainte, cu bărbia în palme, și-i zâmbi. 

— Nu cred că te sperii tu chiar așa ușor. 

— Nu știu ce să zic... am senzaţia că acum mă sperii mai mult 
ca-n tinerețe, zise Nate. Cred că asta-i din cauza experienţei. 

— Eu te sperii? întrebă Agnes. 

— Nu, cred că tu ești minunată. 

Ochii ei străluceau de emoție și Nate se simţi cuprins de un 
val de tandrete. 

— Când te-ntorci, ar fi grozav dacă m-ai vizita ceva mai mult, 
dacă am pleca într-o vacanţă, oftă ea. Te-aș putea strecura în 
atelierul muzeului ca să-ţi arăt panourile Medici - sunt cu 
adevărat speciale. 

Îi cercetă ochii în căutarea unei reacţii. 

— Mi-ar plăcea, spuse bărbatul. Dar am terminat cu hamacul 
ăla. Cred că am suferit o contuzie a crestei iliace. 

— Ce este creasta iliacă? 

Nate se ridică și puse palma ei pe osul lui de la șold. 

— Vezi? Te rog să nu mai folosim hamace. 

— Eu ţi-am făcut asta? Jeny kochane, vai, scumpule, ce pot 
face ca să nu te mai doară? zise ea, prefăcându-se îngrijorată. 

Nate o sărută și Agnes se lipi de el, mozolindu-i gâtul și 
mușcându-l ușor de buza de jos. El o luă de mână și o conduse 
spre dormitor, unde femeia se lăsă să cadă pe spate în pat. Nate 
se opri deasupra ei și-și desfăcu fără grabă catarama curelei. De 
afară, păunul ţipă „ajutor, ajutor”. 

— Știu ce simte pasărea aia, spuse Agnes și-și deznodă 
cingătoarea chimonoului. 

e 

Nate luă Airport Express de la aeroportul Chek Lap Kok și se 
uită pe geam în timp ce trenul gonea pe lângă lagune de un 
albastru-smarald și pe lângă piscurile verde-închis ale insulelor 
împrăștiate prin Marea Chinei de Sud. Terminalul feroviar 
strălucitor din Central Hong Kong era un furnicar de activitate 
ordonată. Șirul de taxiuri roșii-vișinii așteptau pasageri, iar 
portierele lor din spate se deschideau automat la apăsarea unui 
buton, ceea ce i se păru lui Nate ceva profund chinezesc, ca și 

primirea străinilor cu o plecăciune la sosirea în Orient. Taxiul 
goni prin districtul comercial din centru, extrem de animat, cu 
trotuarele ticsite de pietoni și curieri împingând cărucioare pline 
cu cutii stivuite grijuliu. Taxiul continuă ca o rachetă pe Garden 
Road, abrupt și în curbă, și se opri cu scrâșnet de frâne în fața 
consulatului SUA, un bloc de beton cu patru niveluri și ferestre- 
oglinzi pătrate; steagul american atârna fără vlagă în aerul 
încărcat de umiditate. 

Nate își împinse pașaportul pe sub geamul recepţionerei - 
femeia era angajata consulatului, dar era nativă din Hong Kong 
- care îl trimise la Postul 1 al Gărzii Pușcașilor Marini, unde un 
pușcaș tânăr și dur ca oţelul, în uniformă de paradă, pantaloni 
bleumarin, cămașă kaki scrobită, cu cravată, și toc de pistol pe 
șold, îi examină din nou pașaportul. O tânără sosi la recepţie ca 
să-l preia și-l conduse prin ușa cu detector, apoi cu liftul până la 
ultimul etaj. Îl evaluă pe vizitator cu coada ochiului, apoi se 
prezentă ca fiind secretara șefului; apăsă un buton roșu care 
deschise o ușă groasă de seif ce basculă spre exterior cu un 
zumzet electric. Intrară apoi într-un uriaș container mobilat, cu 
mochetă gri-albastru, atât pe podea, cât și pereţi, o incintă 
protejată acustic, imposibil de străpuns de orice mijloace 
electronice exterioare de ascultare sau interceptare. lnăuntru 
era răcoare și uscat; oamenii așezați la vreo duzină de birouri 
purtau hanorace subțiri. 

Șeful Staţiei din Hong Kong, Barnabas Burns, stătea în cel mai 
mare separeu cu uși glisante, așezat într-un șir de separeuri de 
mărimea unei cabine de vapor, care nu semăna deloc cu 
birourile măreţe ale șefilor de Staţii din mari ambasade 
europene, o necesitate incomodă într-o Staţie CIA care opera în 
teritoriu controlat de chinezi. Burns avea 50 de ani, păr 
grizonant și fălci pătrate, și era dur ca o lamă de joagăr, cu 
braţe musculoase care ieșeau din mânecile suflecate ale 
cămășii. Își ocoli biroul pentru a-l saluta pe Nate cu o strângere 
de mână ca a unui cleşte, după care arătă din cap spre o 
canapea micuță, lipită de un perete al separeului. Nate se 
așeză, Burns îi aruncă o sticlă de plastic cu apă dintr-un frigider 
din colț, după care luă loc lângă el și-și întinse picioarele. 
„Jumătate Marlboro Man, jumătate James Bond”, își spuse Nate 
și sorbi din apă. 

— Ar fi trebuit să fi fost o bere, zise Burns, dar încă nu-i ora 

cinci. Zborul a fost OK? Nu te-a terminat? 

Nate clătină din cap. 

— Ti-am repartizat temporar un apartament drăguţ, ceva mai 
sus pe Old Peak Road, de cealaltă parte a grădinii botanice. Este 
o plimbare scurtă la vale dimineaţa, prin grădina zoologică - au 
până și un leopard - dar o să transpiri leoarcă seara când o să 
urci strada. O să te obișnuiești cu asta în Hong Kong - cu 
transpiratul, vreau să spun. 

— E prima dată când sunt aici, zise Nate, și din puţinul pe 
care l-am văzut, va fi greu să detectez filajul pe stradă. 

Burns izbucni în râs. 

— Așa-i! Elwood Holder din Operațiunile China mi-a spus că ți- 
ai câștigat galoanele în Moscova, dar locul ăsta-i unic, un mediu 
urban absolut ticsit cu oameni peste tot și camere de 
supraveghere la fiecare colț de stradă. Fă o plimbare ca să te 
obișnuiești cu atmosfera generală. 

— Da, o s-o fac. Care-i programul pentru general? Cât timp 
am la dispoziție până-i punem năvodul în cap? 

— Poate să fie și mâine, poate să fie și peste o lună, răspunse 
Burns. Furen vine destul de frecvent în Macao să joace; e înrăit, 
nu alta, și când apare o să ne-ncercăm șansa. Australienii au 
informatori peste tot, așa c-o să știm când s-a-ntors la masa de 
joc. Mâine o să te duc să-l cunoști pe șeful ASIS și pe ofițerul de 
caz cu care vei lucra. Australienii ăștia sunt serioşi și talentați, 
te poţi bizui pe ei. Nu-s ca britanicii, la care trebuie să numeri 
argintăria după o cină cu oamenii lor de legătură. 

Nate râse. 

— Șef Burns, rosti el după aceea, tot o să fiu pe-aici așteptând 
racheta de semnalizare, așa că zi-mi cu ce altceva vă pot ajuta. 
Nu vreau să-i încurc pe cei din Staţie, dar sunt gata să dau o 
mână de ajutor în orice fel. Să recunosc situri de întâlniri, să 
rulez RDF-uri, să discut cu ofiţerii juniori. 

— Îţi apreciez oferta, aprobă Burns. Aș saluta experienţa pe 
care ai câștigat-o în Moscova, mai ales evaluarea ta despre felul 
cum ne-ar putea acoperi MSS în oraș. Noi am lucrat mult pe 
stradă, totuși perspectiva ta despre KGB poate fi utilă. Hong 
Kong este în districtul biroului MSS Guangzhou și ăștia-s o gașcă 
de cowboy. Ignoră directivele sediului central, ajungând chiar să 
ruleze operaţiuni în Statele Unite, dacă pot, fără știința 
ministerului din Beijing. Din cauza asta sunt niște gălbejiți 


VP - 311 


complet imprevizibili. 

— Holder spunea că sunt puși și pe prăduit, că iau mite și 
cotă-parte de la cazinourile din Macao. 

— Asta se numește zheng xiân k&ng hòu, strădania de a o lua 
înainte - în economia lor supra-încălzită, toți se tem să nu 
rămână în urmă. Ceva de neconceput acum zece ani, dar 
generalul nostru cartofor este un exemplu extrem. 

— Șef Burns, spuse Nate, o să vreau să citesc dosarul 
generalului înainte de a încerca abordarea cu steaguri false. El a 
trăit în Moscova și-i știe pe ruși. Trebuie să am o abordare 
perfectă. 

— Ofițerul australian de caz - se numește George Boothby, 
dar toți îi zic „Bunty” - îl coordonează pe agentul de acces din 
Macao care este apropiat de generalul Tan. 

— Bunty Boothby? 

— Este un tip capabil. În serviciul lui este un star, un tip 
destoinic, care are deja un mănunchi de scalpuri la brâu. Sunteţi 
cam de aceeași vârstă. Bunty l-a descusut pe agentul de acces 
încă de când generalul le-a intrat în vizor. El o să-ţi facă o 
prezentare completă. 

— Crezi că-i ranchiunos pe CIA că îi racolează ţinta? întrebă 
Nate. Eu unul știu că aș fi cam ofticat și nu vreau să simtă că i- 
am furat omul. 

— Nu cred că ei își fac probleme din cauza asta, pentru că de 
altfel au venit la noi pentru finanţare, zise Burns. Dacă punem 
mâna pe general, meritul va fi oficial al lui Bunty. Racolarea unui 
general APE este pentru ASIS un succes la fel de mare cum ar fi 
și pentru noi și vom împărţi atât coordonarea lui, cât și 
informaţiile. 

— Când reușim să-l prindem singur pe general, va exista un 
contrafilaj? Știu că ni-l va aduce agentul de acces, dar nu 
trebuie să ne facem griji în privinţa MSS-ului din Macao? 

Burns strânse din umeri. 

— Depinde. Apariţia prea multor occidentali s-ar putea să-l 
sperie pe general. Poţi să discuţi tactica respectivă cu Bunty. Un 
lucru e cert: generalul e mort dacă răsuflă ceva. O să-l pună să 
îngenuncheze pe o plantație de fasole, o să-l împuște în ceafă și 
o să trimită familiei o factură cu costul glonţului. 


Când Nate părăsi consulatul cu ofițerul administrativ al 

Stației, recepţionera chineză observă perechea - se știa că tipul 
din administraţie „lucra sus”, ceea ce însemna că vizitatorul 
tânăr și chipeș era tot din CIA - și memoră numele lui Nate 
pentru lista săptămânală a vizitatorilor consulatului SUA, pe care 
o transmitea în fiecare vineri biroului MSS din Hong Kong, aflat 
în Blocul Ametist din Cazarma Centrală a Armatei Populare de 
Eliberare; până în 1997, complexul acela fusese baza militară 
din Hong Kong a Marinei Regale Britanice. 

Cei doi ofiţeri merseră cu mașina la apartamentul de oaspeţi 
PDT, aflat la mijlocul arterei Old Peak Road. Apartamentul aflat 
la nivelul opt avea trei camere, mobilier elementar, parchet din 
lemn și un televizor extraplat mic, încastrat în etajera pentru 
cărţi. Balconul acoperit, pe care se găsea un şezlong, oferea o 
panoramă magnifică. În dreapta, jungla tropicală verde-blând se 
ridica perfect vertical spre piscul învăluit în ceţuri. În stânga se 
zăreau incredibilele, înghesuitele, ţepoasele blocuri-turn din 
centru, cu apartamente de lux, bănci și hoteluri. Prin desișul de 
zgârie-nori, Nate putea să întrezărească feriboturile Star verzi, 
cu două punți și ieșiri prin ambele capete, care traversau, 
mergând în ambele direcţii, un port animat de jonci chinezești 
cu pânze roșu-ruginii, feriboturi kai-to, ce deserveau insulele din 
larg, și cargoboturi afundate mult în apă, trase de remorchere 
harnice. De partea dinspre Kowloon a portului, o întindere 
urbană mai modestă era dominată de impresionantul turn ICC, 
International Commerce Centre, gri-albastru, cu 118 etaje, care 
părea să ajungă până la cer. 

Nate îi mulțumi ofițerului administrativ, își despachetă repede 
bagajul și cobori de pe colină în Central. Traversă Statue 
Square, trecu de Cenotaf și de clădirea scundă cu colonadă a 
Consiliului Legislativ, ambele vestigii ale conducerii coloniale 
britanice, în prezent demodate printre turnurile din sticlă și oțel 
ale mandarinilor. În timp ce se plimba, Nate își trecu 
comutatorul intern pe modul stradal și începu să fie atent în jur. 
Ca nou-sosit la consulatul SUA, oare ar fi fost urmărit? Merse 
fără grabă pe trotuare ticsite de localnici cu chipuri inexpresive, 
numărând feţe, trecu pe lângă magazine scumpe, în vitrinele 
cărora tronau nume ca Gucci, Rolex și Bally. Consultând o hartă 
împăturită din buzunar, coti spre vest pe Lockhart Road și intră 
în districtul Wan-Chai, mai zgomotos, care aducea mai degrabă 
cu Canton decât cu Manhattan, mergând pe lângă nenumărate 

restaurante identice, toate  revărsând izul dulceag al 
amestecului de cinci miresme, cu zeci de rațe prăjite de 
culoarea caramelului atârnate în vitrine. Între expoziţiile de rațe 
se aflau saloane de masaj cu intrările placate în alb; bătrâne în 
sandale îi făcură semn să intre. Simţurile lui Nate erau supra- 
încărcate și încercă să găsească zone mai rarefiate. Merse pe 
străzi mai tăcute, prin alei cu miros acru și pe pasarele 
supraterane peste asurzitorul Connaught Road, arhiplin cu 
taxiuri și camioane ce se legănau și scuipau fum albăstrui prin 
tevile de eșapament. Se concentră asupra hainelor și pantofilor, 
verifică gesturi care trădau filajul și semne de urmărire în 
salturi, dar nu sesiză nimic. „Dacă ar trebui să mă întâlnesc cu 
un agent peste două ore”, se gândi el, „mi-ar fi imposibil să 
garantez că sunt curat”. 

Se opri pentru un castronaș cu tăiței și carne de porc picantă, 
apoi intră brusc în Delaney's, un pub englezesc, cu podea din 
gresie în tablă de șah, pe colțul dintre Jaffe și Luard, și stătu în 
colț în fața unei beri, uitându-se pe fereastră. Deasupra 
capetelor, cinci televizoare transmiteau un meci de rugby la o 
intensitate sonoră asurzitoare și doi turiști britanici flecăreau cu 
o pereche de chinezoaice tinere, în minișorturi, care chicoteau 
de zor. Nu intră nimeni care să urmărească unde se afla sau 
dacă se întâlnea cu cineva. Nicio mișcare, nicio presiune 
perceptibilă de urmărire, nicio furnicătură. „Cum o s-ajung la 
Macao fără să târăsc după mine jumătate din Guangzhou? Ar fi 
trebuit să folosească un agent clandestin vorbitor de rusă”, se 
gândi bărbatul. „Sper că Bunty Boothby, destoinicul operativ, își 
cunoaște meseria”. 

Nate opri un taxi și merse spre vest, traversând orașul în 
Sheung Wan, după care se întoarse pe jos spre Mid-Levels pe 
Queen's Road, Elgin Street și Upper Albert Road - străzi mai 
tăcute, care aminteau de decanii din trecutul Coloniei Coroanei - 
care se curbau și șerpuiau și se întorceau ca niște serpentine de 
munte, pe lângă vechiul Foreign Correspondents Club, o clădire 
veche și turtită, cu faţada în dungi alternative albe și roșii. Sări 
pe scara rulantă în aer liber de la Mid-Levels, care urca 800 de 
metri până la Robinson Road. Nu detectă niciun filaj paralel pe 
flancurile scării. Așteptă în firida unei uși, atent la orice zgomot 
de pași care alergau, nu auzi nimic și reveni spre grădina 
botanică şi zoo. Pierduse numărătoarea camerelor de 

supraveghere cu circuit închis de pe drum. Nu identificase nimic 
care să sugereze măcar pe departe o supraveghere activă, 
totuși nu avea încredere în statutul său. Cămașa îi era lipită de 
spate și-l dureau picioarele de la suitul colinelor. 

lisuse, nu mai avusese parte de asemenea experienţă 
vreodată! Orașul acesta era o scenă de basm în delta pâcloasă a 
râului Pearl, o așezare în straturi, fantome coloniale pioase 
amestecate cu secole de prezervare a dialectului cantonez, 
ambele aruncate acum în umbra lungă a Biroului Politic din 
Beijing, acea colecţie de bărbaţi cu chipuri împietrite, în 
costume largi identice, care revendicau orașul ca fiind 
proprietatea lor, dar care de fapt nu-l deţineau. 


LOSOS PIECZONY 
SOMON COPT ÎN FOLIE - AL LUI AGNES 


Lăsați somonul să se scurgă de apă și ștergeți-l cu 
prosoape de bucătărie. Asezonaţi cu sare și piper. 
Puneti fileul, cu pielea în jos, pe folie de aluminiu. 
Separat, amestecați unt, mărar, usturoi, zeamă de 
lămâie și vin alb. Întindeţi compoziția pe fileu si 
adunati folia laolaltă fără s-o strângeți foarte ferm. 
Dati la cuptor la foc mediu, până când fileul este bine 
pătruns. Serviti cu salată mizeria de castraveți rasi, 
amestecați cu smântână, zahăr, oțet alb și mărar 
proaspăt, tocat. 

25. 


În cinstea generalului 


Nate și Bunty Boothby conveniseră să se întâlnească în seara 
aceea la The Bar din hotelul Peninsula, în Tsim Sha Tsui, pentru 
o primă luare de contact, după care prietena lui Bunty, Marigold 
Dougherty, avea să li se alăture la cină în Felix, restaurantul 
ultramodern de la nivelul 28 al hotelului. Marigold era ofiţer de 
rapoarte în Staţia ASIS, locuia în Hong Kong de cinci ani și-l 
cunoștea extrem de bine. Nate trebuia neapărat să învețe bine 
zona și spera că cei doi australieni îl vor ajuta să se familiarizeze 
rapid cu orașul. 

Nate se apropiase imediat de Boothby în cursul primei lor 
întâlniri care avusese loc în consulatul australian. Bunty era 
scund și solid, cu chip lătăreţ și ochi cenușii. Avea umeri laţi de 
înotător și părul blond, decolorat de soare și permanent 
neastâmpărat, al surferului inveterat. Fusese înregimentat în 
ASIS imediat după ce absolvise Universitatea Melbourne și, 
graţie pasiunii lui de a călări valuri uriașe, operase în primii trei 
ani sub acoperirea destul de remarcabilă a „surferului”, un 
iubitor al plajelor ce cutreiera tot globul în căutarea valului 
perfect. Era unul dintre primii străinii care făcuseră surf pe 
faimosul Silver Dragon, valul mareic bubuitor, înalt de opt metri 
și declanșat de luna plină, de pe râul Qiantang, lângă Shanghai, 
pentru un timp record de 52 de minute, brăzdând talazul 
maroniu-ciocolatiu pe placa sa scurtă model Twin Fin pe 
distanţa de 17 kilometri. În ziua următoare, modestul surfer de 
23 de ani în șort și șlapi restabilise contactul cu o sursă 
clandestină de raportare din ASIS - un colonel din 61398 buau;, 
obscura unitate APE de război cibernetic din Shanghai - cu care 
se pierduse legătura, o acţiune operativă extraordinar de 
riscantă ţinând seama de faptul că tânărul cu păr lung nu se 
bucura de imunitate diplomatică în China. 

Bunty era laconic, ireverenţios și ingenuu, un australian tipic 
neprotocolar, lung și  deșirat, un observator ironic al 
„lăudăroșilor, fanfaronilor și scârboșilor” ce populau Pământul și, 

ocazional, îi mânjeau Serviciul iubit. Dar Nate înțelese rapid că 
rolul de provincial arțăgos pe care-l juca Bunty era doar 
camuflajul unui ofițer operativ cu ochi vicleni și instinct letal 
pentru racolarea surselor de informaţii umane. Veteran de-acum 
de zece ani, Bunty renunţțase la salba din cochilii puka și purta 
cravată și costum la două rânduri, deși continua să fie un 
larrikin, un copil al naturii. 

Barul din hotelul Peninsula era numai lambriuri din lemn 
închis la culoare, aramă lustruită și sticlărie strălucitoare. Se 
așezară în două fotolii Chesterfield adânci din piele în colțul 
barului și, la recomandarea lui Bunty, comandară două cocteiluri 
Rolls-Royce, specialitatea barmanului. Nate se lăsă pe spate în 
fotoliu. 

— Acum două zile, am mers timp de șase ore, zise el. La 
sfârșitul zilei, nu-mi puteam da seama dacă eram sau nu filat. 

Bunty sorbi din cocteil și-l privi peste marginea paharului. 

— Bun venit în Hong Kong! rosti el cu glas încet. În orașul 
ăsta, regulile tale din Moscova sunt la fel de utile ca o scrumieră 
pe o motocicletă. Prea mulţi localnici și prea multă mișcare. Noi 
nu credem că MSS ne urmărește cu regularitate. Ei au camere 
de supraveghere peste tot și observatori staţionari și informatori 
cooptați, dar sunt niște nemernici răbdători, care sunt dispuși să 
aștepte. Dacă ei cred că se-ntâmplă ceva serios, pot să 
desfășoare o echipă mare care să tamponeze o ţintă. 

Nate ridică o mână. 

— Ce vrei să zici prin „să tamponeze o ţintă”? întrebă el. 

Bunty sorbi iarăși din sondă. 

— Scuze, rosti el. Argou australian; e o pacoste - îl folosesc 
fără să-mi dau seama, așa că oprește-mă când spun ceva de 
neînțeles. 

— Așadar, ce-nseamnă să tamponezi pe cineva? 

— Să-i controlezi mișcările, să-l împiedici fizic. 

— Mersi. Și atunci cum vom ajunge la Macao fără ca MSS să 
ne blocheze? 

Bunty rânji. 

— O să fim cu ochii-n patru, bineînțeles, dar hidroglisoarele și 
ambele terminale maritime sunt acoperite, așa că vom începe 
să ne descotorosim de filaj când punem piciorul în Macao. 

— Și după aceea? 

— Omul nostru îl va aduce pe general pe plaja Hac Sa, în 

capătul sudic al insulei, explică Bunty. Acolo există un 
restaurant portughez mic și izolat, chiar pe apă, Fernando's, 
unde puteţi avea o întâlnire discretă de afaceri în timpul cinei - 
că veni vorba, încearcă puiul cu sos roșu de miere. Eu voi sta la 
altă masă, de cealaltă parte a sălii, pentru orice eventualitate. 
Vom fi numai noi doi și vom fi pe cont propriu. 

— Cum crezi că va reacţiona generalul? 

— O să fie-n regulă. Vreau să zic că totul va merge bine. 
Canarul meu a vorbit de câteva luni cu el și l-a frăgezit. E speriat 
și disperat și a implorat ajutor pentru a acoperi fondurile oficiale 
pe care le-a pierdut la cărţi. Omul meu i-a spus că știe un oficial 
rus care l-ar putea scoate din rahatul ăsta și generalul crede că 
rușii vor păstra tăcerea. Generalul nostru e un drongo - asta- 
nseamnă „idiot” în australiană; el se așteaptă la o ofertă. Dacă-l 
poţi convinge că ești rus... 

Bunty se opri brusc și se ridică din fotoliu. 

O femeie intră în bar și făcu un semn din cap spre barman, 
care luă poziţie de drepţi. Se opri pentru scurt timp la o masă, 
ca să salute un cuplu de occidentali, în mod evident turiști. Veni 
apoi spre masa lor și-i strânse mâna lui Bunty, zâmbind scurt. 
Se întoarse către Nate și-l salută din cap, în timp ce Buntyo 
prezentă: Grace Gao, asistenta directorului general al hotelului 
Peninsula. Cu o indiferenţă studiată, ea îl clasifică pe american 
în maniera tuturor hotelierilor, evaluându-i în trei secunde 
statutul financiar, social și profesional. Nu clipi din ochi. 

instinctele de ofițer de caz ale lui Nate vibrară ca un păianjen 
pe o piatră încinsă. Grace Gao era una dintre cele mai frumoase 
femei pe care le văzuse vreodată. Avea o frunte înaltă și 
sprâncene drepte deasupra ochilor căprui, migdalaţi. Părul 
negru îi era împletit în coc la ceafă, cu șuvițe de o parte și de 
cealaltă a feţei. Pomeţii înalţi îi încadrau chipul oval și o bărbie 
dăltuită masculin. Un nas roman neașteptat, cu o ușoară 
proeminentă, îi accentua trăsătura facială cea mai remarcabilă: 
gura cu dinţi de porțelan și buze trandafirii. Era chinezoaică, 
desigur, dar prin venele ei curgea sângele unui strămoș 
îndepărtat care fusese corăbier portughez sau comerciant 
olandez, astfel că avea aroma eurasiatică de nucșoară și 
cuișoare. 

În spatele frumuseţii, dar nu din cauza ei, faţa îi radia 
încăpățânare, lipsă de răbdare, dispreț. Vorbi degajată cu Bunty, 

ignorându-l pe Nate. Era scundă și subţire, cu fustă neagră și 
jachetă tot neagră, moale, cu revere late, peste o cămașă 
neagră mulată, care sugera un bust generos, întâlnit mai 
degrabă în Manhattan sau Malibu. Purta pantofi scumpi, negri, 
cu vârfuri ascuţite. Nate observă că venele albastre, 
proeminente, erau perfect vizibile prin pielea de pe dosul 
palmelor și de pe labele picioarelor, ceea ce sugera o activitate 
fizică frecventă și sănătate robustă. Femeia strânse mâna lui 
Bunty, îl ignoră din nou pe Nate, se întoarse și ieși din bar, 
etalându-și gambele ca mingile de tenis, ce pulsau în timp ce 
umbla. „Și altă femeie are asemenea picioare, gambe de 
balerină”, se gândi Nate și simţi o înțepătură de dor vinovat. 
Bunty se așeză, își termină băutura, dând capul pe spate, și-l 
privi pe american. 

— Bun venit în club, colega, spuse el. 

— Ce club? întrebă Nate. 

— Fan clubul Grace Gao. Jumătate dintre expatriaţii din Hong 
Kong ar vrea să facă scufundări în lacul Gao, iar câţiva miliardari 
din Singapore și Shanghai i-au oferit luna de pe cer. Din câte 
știu, nimeni n-a intrat măcar în grădină, cu atât mai puţin la ușa 
din faţă. Tipa lucrează câte 16 ore pe zi la hotel, apoi se duce 
acasă într-un mic apartament din Grenville House pe Magazine 
Gap Road - întâmplător, nu departe de locul unde te-au cazat pe 
tine. 

— De unde știi unde locuiește? 

Chipul lui Bunty era perfect impasibil. 

— Din curiozitate, am verificat-o. 

— „Curiozitate”? 

— Unicul ei hobby este yoga - ai văzut ce condiţie fizică are. 
Studiază cu un maestru hodorog în Kowloon și din când în când 
dă lecţii private oaspeților din hotel. Se pare că-i destul de bună: 
e yoghin de nivelul trei, orice o fi însemnând asta. 

— Și nu există chiar niciun bărbat în viaţa ei? întrebă Nate. 

— Colega, toți bărbaţii dintr-o cameră înalţă zmeul când intră 
ea pe ușă, dar e inabordabilă. 

— Dacă aș ghici că înalță zmeul înseamnă că au o erecţie m- 
aș înșela cu mult? 

Bunty își consultă ceasul. 

— Pentru un yankeu, te prinzi repede. Atâta doar să nu-i spui 
lui Marigold. 

Trecură prin galeria comercială din Peninsula, pe lângă vitrine 
umplute cu cașmir, piele și aur, până la ascensorul privat spre 
Felix Restaurant. Pereții interiori ai cabinei liftului erau acoperiţi 
cu panouri din lemn întunecat, sculptate în modele fantastice, 
unduitoare. Pe măsură ce urcau la nivelul 28, luminile normale 
își reduceau intensitatea și se aprindeau lent spoturi albastre, 
purpurii și roșii, ca și cum ar fi urcat într-o mezosferă din 
cerneală. Ușile se deschiseră pe un coridor îngust, de asemenea 
iluminat discret cu spoturi colorate, prin care intrară în 
restaurant, o sală foarte înaltă, cu coloane masive de antracit, 
trepte luminoase din plexiglas către nivelurile de la etaj ale 
barului, și ferestre integrale din podea până în plafon, cu o 
panoramă  magnifică spre portul Victoria, ziguratele și 
obeliscurile insulei Hong Kong care străluceau ca incendiate și 
reflexiile unui milion de luminiţe ce tremurau pe apa neagră a 
portului. 

Marigold Dougherty stătea la o masă de lângă fereastră și 
flutură din braţ ca să le atragă atenţia. Avea în jur de 30 de ani, 
era scundă și slăbuță, cu o coamă de păr blond inelat ce-i 
ajungea până la umeri, sprâncene blonde stufoase și ochelari de 
hipster, cu rame pătrate. Și ea fusese surfer, era ireverenţioasă 
și impertinentă, cu un râs molipsitor ce-i dezvelea dinţii albi, 
drepți. Strânse ferm mâna lui Nate și arătă scaunele de la masa 
lor. 

— Pe faţa cui vrei să te sprijini? îl întrebă. 

Scaunele erau din ţevi de oțel și țesătură albă, iar pe spătarul 
fiecăruia se afla chipul serigrafiat al unui angajat din Peninsula, 
inclusiv cea a faimosului bucătar-șef al lui Felix. 

Nate izbucni în râs. 

— E vreun scaun cu fața lui Grace Gao? zise Bunty. Cred că 
Nate îl vrea pe ăla. 

Marigold se întoarse către el. 

— Oh, nu, Nate, spuse ea. Nu-mi spune că și tu... 

Nate strânse din umeri. 

— Tocmai am întâlnit-o în bar, zise el, însă Bunty confundă 
pasiunea carnală cu interesul operativ. Asistenta directorului 
general dintr-un asemenea hotel poate fi o agentă utilă. N-a 
încercat nimeni s-o racoleze? 

Australienii schimbară priviri între ei în timp ce se așezau. Un 

chelner destupă o sticlă de vin. 

— Acum trei-patru ani, un englez din Stația MI6 a făcut o 
încercare, spuse Bunty. Cum îl chema? 

— Nigel, răspunse Marigold. Nigel și nu mai știu cum. 

— Dar nu s-a înregistrat niciun progres, continuă Bunty. Se 
știe că fata noastră Grace a fost la universitate în Țara 
Prosoapelor Uscate. Urăște Anglia. 

Nate o privi pe Marigold, așteptând o explicaţie. 

— Prosop uscat fiindcă englezii fac baie doar o dată pe 
săptămână, râse ea. 

— In tot cazul, înseamnă că părinţii ei au bani dacă au trimis-o 
să facă școala în Anglia, observă Nate. 

— Nimeni nu știe nimic. Britanicii au puricat-o binișor, ca și 
noi de altfel, dar n-am găsit mare lucru, zise Marigold, analista. 
S-ar putea să fie originară din Foshan, aproape de Macao, ceea 
ce explică și trăsăturile eurasiatice. 

— Ceea ce poate explica, mai departe, de ce-i așa rece și 
rezervată, adăugă Bunty, ofițerul de caz. Chinezii nu le privesc 
cu ochi buni pe femeile metise - le numesc ham shui mui, „fete 
de apă sărată”, pentru că se spune că au fost concepute pe 
vapoare în port. 

— Și care-i numele ei chinezesc? întrebă Nate. 

Chinezii care interacţionau cu occidentali obișnuiau să-și 
aleagă nume vestice mai ușor de pronunţat. Marigold clătină din 
cap. 

— Ceva ciudat... dar nu-mi pot aminti acum, zise ea. Pot să-l 
caut mâine. 

— Ajunge cu delta râului Pearl, spuse Bunty. Ţi-ai irosi timpul 
cu ea. Trebuie să-ţi dăm niște informaţii despre ciocârlia din 
Macao. Totul e neoficial, colega - te rog, da? 

Nate aprobă din cap. 

— Suntem parteneri în operaţiunea asta, încuviință el. Dă-i 
drumul. 

— Capul Obtuz tocmai a avut Pânza de larnă, zise Bunty. lar 
lacomul nostru general din APE a depășit planul. 

— „Pânza” este bugetul trimestrial și ședința de planificare 
din sediul ASIS, explică Marigold, anticipând întrebarea 
americanului. Ştii, ca în „ce pânză încurcată tesem când 
învăţăm prima dată să-nșelăm..."!!. Și ne place să numim 

„Capul Obtuz” sediul nostru din Canberra. 

— Noi am poreclit Langley „Palatul Puzzle-urilor”, zise Nate. 
Îmi place mai mult Capul Obtuz. 

— Bugetele anuale pentru Serviciu cresc și se micșorează în 
funcţie de succesele operaţionale, rosti Bunty. 

— Ca să nu mai amintim de carierele „macilor înalţi” care-și 
asumă meritul pentru ce se-ntâmplă pe teren, adăugă Marigold. 
De-a lungul anilor am avut o mulţime de jucători care dădeau cu 
banul: Cumquat, Spud Ben Gurion, Captain Dirty. 

— Da, încuviinţă Nate, și noi avem specia asta în Cartierul 
General. 

— Ca să știi, spuse Bunty, există presiuni considerabile pentru 
ca acţiunea noastră din Macao să fie încununată de succes. 
Șeful secțiunii care gestionează Hong Kong și Macao - noi îi 
spunem SMIMO - speră ca într-o bună zi să ajungă director 
general. Pe chestia asta e ca pe jar, trimite câte zece telegrame 
pe zi, ne anticipează planurile și, de când ai venit, îţi pune sub 
semnul întrebării experiența, cunoștințele și competența. 

— Plus descendența, zise Marigold și bătu repede din pleoape 
spre Nate, cu bărbia în palmă. Dar i-am spus că încă nu-l 
cunoaștem suficient pe ticălos. 

— Pare începutul unei frumoase prietenii, rânji Nate. Serviciul 
vostru mă va transporta cu avionul la Canberra pentru 
ceremonia decernării medaliei după ce punem mâna pe 
general? 

— Nu te baza pe mine, colega, spuse Bunty. SMIMO va bloca 
ușa și va revendica meritele. 

— Abia aștept să-l întâlnesc, zise Nate. Ce-nseamnă SMIMO? 

— Vine de la „Sunt marfă, întrebaţi-mă orice”, răspunse 
Marigold. 

— Sunteţi absolut siguri că nu-i din Cartierul General CIA? 
întrebă Nate. 

— Am vrut doar să știi cât de importantă este pentru noi 
operaţiunea asta, îi explică Bunty. 

— Apreciez, încuviință Nate. Putem face un singur lucru: s- 
aducem acasă capul generalului într-un coș de nuiele. 

Marigold clătină din cap. 

— Abia te pot înţelege cu tot argoul ăsta american, spuse ea. 

„Amuzanţi, intuitivi și talentaţi”, se gândi Nate. Era bucuros 
că-i avea pe cei doi de partea lui și știa că putea avea încredere 

că SSt Burns îl va susţine la Langley, indiferent cum s-ar fi 
desfășurat operaţiunea. Nu știa totuși la ce să se aștepte din 
partea generalului APE panicat, sau dacă propria lui limbă rusă 
va fi suficientă, sau dacă putea convinge cu abordarea sa cu 
steaguri false, sau cum să rezolve problema nodului gordian a 
supravegherii din partea MSS. Prin comparaţie, rigorile fostelor 
lui operațiuni pe străzile Moscovei păreau de-a dreptul banale. 

Tocmai atunci Grace Gao traversă salonul, salutând mesenii 
din cap, stând de vorbă cu șeful de sală, inspectând 
aranjamentele deja imaculate de pe mese. Nu dădu niciun semn 
că i-ar fi observat pe australieni și pe Nate. Din cealaltă parte a 
încăperii, Nate îi urmări mișcările - line și armonioase - ca și 
felul cum ţinea diverse obiecte în mâini, un meniu, un pahar 
pentru vin, un şervet de olandă. Când femeia se întoarse în 
profil, îi observă curbura lină a abdomenului și feselor, linia fină 
a bărbiei și maxilarului, nasul drept, ca și ridicarea și coborârea 
cămășii, întinsă la fel de perfect ca membrana unei tobe. Ea nu 
știa că era urmărită și probabil că nu i-ar fi păsat. Marigold se 
aplecă peste masă și-i întinse lui Nate un meniu. 

— Zău că nu este, îi vorbi ea încet. Nu poate fi racolată. E 
complet zăvorâtă pe dinăuntru. 

— Poate că ai dreptate, zise Nate și-și ridică paharul de vin. În 
cinstea generalului! 


COCTEILUL ROLLS-ROYCE DIN PENINSULĂ 


Umpleţi cu gheață un shaker. Turnați o linguriţă de bar 
de benedictină, 15 ml de vermut Mancino Secco, 15 ml 
de vermut Mancino Rosso și 60 ml de gin Tanqueray 
No. Ten. Amestecaţi totul zece secunde. Luati din 
frigider un pahar frapat și strecurați amestecul în el. 
Serviti cu o felie de portocală. 

26. 


O femeie periculoasă 


Semnalul de la agentul lui Boothby sosi după două zile, mai 
devreme decât se așteptase cineva. Zhong Jian Fang, generalul- 
locotenent Tan Furen din FRAPE, aterizase după miezul nopţii pe 
aeroportul internaţional Macao la bordul unui turbopropulsor 
pentru distanţe scurte model Xian MAG60, aparținând Forțelor 
Aeriene APE, și se cazase la hotelul lui obișnuit, Conrad Macao 
de pe Cotai Strip, unul dintre cele trei hoteluri-cazinou de lux 
care stăteau unul lângă altul, aidoma unor suporturi pentru cărți 
din neon pâlpâitor, pe Estrada do Istmo, sufocată de trafic. 

Generalul Tan a fost condus într-un apartament VIP - statutul 
de general APE era subordonat etichetei de jucător pe sume 
mari - și, după ce a petrecut o oră în cameră cu o escortă 
favorită din Africa de Sud, cunoscută ca „Air Jaws”, a coborât la 
etajul cu sălile de joc, unde, în orele mici ale dimineţii, a pierdut 
alţi 50 000 de dolari la blackjack și fântân, o variantă chineză 
obscură a ruletei. Ca de obicei, obișnuita lui ardoare pentru 
jocuri a fost brusc eclipsată de imaginea zidului de execuţie, așa 
că la ora 5:00 l-a sunat pe agentul lui Boothby ca să-l implore să 
aranjeze urgent o întâlnire cu „prietenul” lui rus, care, spera 
generalul, va fi de acord să devină binefăcătorul său. Trebuia 
neapărat să se grăbească, se bâlbâi generalul, fiindcă în 
noaptea aceea oficialii din cazinou nu-și manifestaseră dispoziţia 
de a-i onora creditul pentru joc, semnalul alarmant al unui 
apropiat scandal. 

Agentul lui Boothby - numele lui de cod era CAESAR - trimise 
imediat un SMS cu textul yu yuán giân li lái xiâng hui către 
telefonul mobil operativ al lui Bunty, care nu putea fi atribuit 
nimănui; textul acela era un bine cunoscut proverb chinezesc 
care însemna „Destinul îi aduce pe oameni laolaltă, indiferent 
cât de departe sunt”. Era semnalul că întâlnirea cu generalul în 
Fernando's Restaurant de pe plaja Hac Sa urma să aibă loc 
diseară la ora 19:00. O furtună de telegrame operative pornite 
de la ora locală 6:00 spre Canberra (unde era ora 8:00) și 

Langley (ora 18:00, dar cu o zi în urmă) menţinură încinse toată 
dimineața canalele codificate. SMIMO, șeful ASIS pentru China 
de Sud, dictă o serie de telegrame neplăcute și inutile, în care 
avertiza despre „ambuscade și provocări”, în timp ce Elwood 
Holder, șeful Operaţiunilor China, trimise un mesaj de numai trei 
cuvinte: „Baftă, vânătoare bună”. Pentru a nu se lăsa întrecut, 
Simon Benford, șeful contrainformaţiilor din CIA, expedie o 
telegramă cu doar două cuvinte: „Speriaţi-mă”. Jocul putea 
începe. 

Bunty și Nate s-au întâlnit la terminalul feriboturilor pentru 
Macao, în Kowloon, la ora 10:00, și s-au îmbarcat pe aeroglisorul 
butucănos de culoare vișinie, pentru drumul rapid de o oră pe 
lângă insulele ca niște căpăţâni de zahăr ale Mării Chinei de 
Sud, ale căror piscuri erau învăluite în pâclă umedă. Cei doi 
ofițeri s-au urcat în mijlocul unei mulţimi de turiști chinezi, care 
pălăvrăgeau întruna, și au stat separați pe fotolii ca de avioane, 
cu tetiere îmbrăcate în țesătură, ascultând cum manșoanele 
parâmelor din panourile de deasupra lor zumzăiau de vibrații, în 
timp ce hidroglisorul aluneca pe marea complet netedă, ridicând 
în urmă o jerbă de stropi albi. Nate purta un costum alb de vară 
și cămașă cu guler cu colțuri lungi și ascuţite; în buzunar avea o 
cravată ţipătoare cu un imprimeu ameţitor, preferat de oficialii 
ruși din toată lumea, care erau puși în dificultate de modă. Işi 
unsese părul negru cu o pomadă parfumată primită de la 
Marigold și purta ochelari cu rame de sârmă și lentile ușor 
fumurii. Deghizarea aceea sumară avea să-i modifice profilul 
știut. 

Cei doi au avut grijă să iasă din terminalul Macao în mijlocul 
aceleiași gloate zgomotoase de turiști și au mers pe jos câteva 
intersecţii înainte de a opri un taxi de pe stradă. Deoarece Bunty 
vorbea o chineză acceptabilă, au angajat șoferul pentru o zi și 
au început să parcurgă un traseu turistic sinusoidal, traversând 
în toate direcţiile insula Taipa de 30 de kilometri pătraţi, 
căutând indicii de filare. S-au oprit la Macao Giant Panda 
Pavilion, au urmat un drum de munte în serpentină prin pădurea 
tropicală spre A-Ma Cultural Village, apoi au cotit spre sud-vest, 
către satul colonial portughez Coloane, și au mers pe jos printre 
vile pastelate și prăvălii, ajungând în bizara piaţă Marques, cu 
pietre de pavaj albe și negre, vălurite, un vestigiu al trecutului 
maritim al coloniei. Au intrat în ungherele răcoroase ale capelei 

galben-canar a Sfântului Francisco de Xavier, cu absida de un 
albastru regal pictată cu nori și pescăruși. Nate s-a uitat pe 
fereastră și a pocnit încet din degete pentru a atrage atenţia lui 
Bunty. 

Un chinez scund, cu pantaloni negri și cămașă albă, lenevea 
aparent sub o arcadă a colonadei ce flanca piaţa, primul 
„posibil” filaj pe care-l văzuseră toată ziua. Deocamdată era 
neconcludent, dar nu strica să-i forțeze un pic mâna pentru a 
vedea ce va face. Hoinăriră prin străzile înguste ale satului, 
efectuară două întoarceri perfect naturale și intrară în trei 
prăvălii separate, dar bărbatul nu reapăru. Să fi fost doar un 
observator staționar? Exista o echipă mai mare, care-i fila din 
flancuri? Oare erau deja „încadraţi” și n-o știau? Cum putea fi 
supravegherea atât de bună? Acesta era iadul familiar al 
detectării filajului: să nu vezi nimic, să nu știi. Să continui. 

După ce reveniră la taxi, ocoliră capătul sudic al insulei, pe 
lângă plajele vulcanice ale golfurilor întinse în formă de 
potcoavă, apoi ieșiră de pe drumul principal, din nou pe un 
drumeag cotit, până la Capela Our Lady of Pain, în forma literei 
A. 

— Al dracului de potrivit, mormăi Bunty, cu cămașa lipită de 
spinare. 

Spre deosebire de Panda Pavilion, poieniţa aceasta din vârful 
muntelui era pustie. Niciun vehicul nu apăru, niciun trecător nu 
se ivi dintre copaci. Lăsându-l pe taximetrist în parcare, Bunty și 
Nate urmară o potecă de ciment șerpuită și năpădită de buruieni 
prin jungla plină de miasme și în trei minute ajunseră la un 
luminiș și un pâlc de cinci căsuțe în stil colonial portughez, acum 
abandonate, cu coloane și porticuri, și o panoramă magnifică a 
mării de dedesubt. Trepte de piatră măcinate suiau până la 
verande șubrezite și buiandrugi prăbușiţi. Rame rupte de 
ferestre erau sufocate de vegetația junglei. Interioarele ruinate 
erau verzi de mușchi și miroseau a acru și a mucegai. Casa din 
mijlocul semicercului de cinci avea balustrada ruptă în lungul 
verandei cândva elegante, cu fierul ruginit ieșind din ciment 
măcinat. O urnă ornamentală mare din piatră stătea de o parte 
a ușii frontale sparte; perechea ei căzuse și se spărsese de mult. 
Bunty și Nate se uitară cu grijă în urna adâncă, apoi schimbară 
priviri. 

— Cutie poștală oarbă, șopti Nate și Bunty încuviinţă din cap. 


VP - 326 


Măcar acum aveau în Macao un sit unde puteau face schimb 
de materiale cu generalul. 

După ce reveniră în taxi, Bunty se interesă despre cele cinci 
case abandonate din junglă. Intrebarea declanșă o explicaţie 
lungă într-o chineză agitată din partea șoferului, care se 
întoarse de câteva ori pentru a-și privi pasagerii, de obicei când 
intra într-un viraj în ac de păr, și însoţită de frecarea violentă a 
palmelor și de o pantomimă remarcabil de sonoră de strănuturi 
violente. Bunty se lăsă pe spate pe banchetă și râse. 

— Ce-i așa amuzant? întrebă Nate. Ce a spus? 

— lisuse Hristoase, locul ăla a fost o colonie de leproși în anii 
1920, zise australianul. Șoferul ne-a sugerat să ne spălăm bine 
pe mâini înainte de a mânca. 

e 

— Dobrii vecer, bună seara, rosti Nate din spatele lentilelor 
fumurii. Numele meu este Dolgorukov. 

Se simţea ca Peter Lorre într-un film noir, ţinând o ţigară între 
degetul mare și arătător. 

Generalul Tan stătea într-o sală aproape goală din Fernando's 
Restaurant. Cele 12 mese din încăpere erau acoperite cu feţe de 
masă roșii și aveau pe ele farfurii din lut ars și carafe mari cu 
mâner, pentru apă. Scaunele cu spătar înalt erau din ratan 
împletit și scârțâiau pe podeaua de gresie roșie. Bunty stătea la 
o masă în capătul opus al încăperii, în spatele generalului și în 
raza vizuală a lui Nate. Stabiliseră amândoi două semnale 
simple: dacă Bunty își ciocănea cu degetul cadranul ceasului, 
însemna că Nate trebuia să pună capăt cinei și discuţiilor în 
următoarele 15-20 de minute; dacă, pe de altă parte, el simula 
ruperea în mâini a unui beţișor pentru mâncat, asta însemna un 
soi de urgenţă, iar Nate trebuia să pună capăt imediat 
contactului și să-l scoată pe general prin ușile-ferestre, peste 
patioul cu dale și acoperit de o pergolă, apoi pe plaja Hac Sa, de 
unde spera că agentul lui Bunty, CAESAR, avea să-l suie în 
mașina lui și să părăsească locul. 

După o zi interminabilă de umblat în condiţii de temperatură 
de 30 de grade cu umiditate 90%, ofiţerii erau obosiţi și 
transpiraţi din cap până în picioare, dar mulţumiţi pentru 
moment că erau „curaţi”. Îl plătiseră pe taximetrist și se 
așezaseră într-un loc ferit, pe o bancă lângă plajă, așteptând ora 
cinei. Trecuseră în revistă cele discutate în amănunt cu câteva 

zile în urmă în consulatul Australiei. În rolul său de ofiţer SVR 
exploatator, Nate trebuia să atingă un echilibru delicat - trebuia 
să fie înțelegător și conștient de importanţa de a-i îngădui 
generalului să salveze aparențele, dar în același timp să-l 
informeze cu brutalitate pur rusească asupra faptului că 
salvarea financiară va fi însoţită de un cost. „Superiorii” lui Nate 
aveau să dea banii numai după primirea de informaţii strict 
secrete despre Forța de Rachete Strategice ale APE și numai 
după ce informaţiile respective aveau să fie validate de experții 
din Moscova. 

Agentul lui Bunty, CAESAR, fusese instruit să sugereze 
generalului că o ofertă preliminară de secrete ale FRAPE va 
demonstra nu numai bună credință și va netezi drumul spre o 
înţelegere reciprocă, dar va elimina în același timp întârzieri 
periculoase. „Qiân li song é măo”, îi spusese CAESAR 
generalului, „adu o pană de lebădă de la o mie de mile 
depărtare”, un cadou mărunt, însă care să declare sinceritatea 
celui care-l dăruia. Având o gaură de aproape 1,1 milioane de 
dolari în gestiune, generalul pricepu mesajul. 

Nate memorase de asemenea o listă scurtă de cerințe 
prioritare, întocmită de analiștii Departamentului Apărării despre 
Forța de Rachete a APE, o listă de acronime și abrevieri ce 
defineau armele chinezești care îngrijorau cel mai mult 
Pentagonul: racheta de croazieră CJ-10 cu rază lungă de acţiune, 
cu aripioare aidoma celor de rechini; vehiculul glisor hipersonic 
WU-14 aflat în fază de proiectare; racheta balistică butucănoasă 
JL-2, lansată de pe submarine; ca și racheta balistică 
intercontinentală DF-41, lungă de 20 de metri, mare cât un coș 
de fabrică atunci când stătea vertical pe lansatorul ei mobil. 

Între conducerile CIA și ASIS avuseseră loc dezbateri încinse 
privind modul cel mai bun de a „pregăti cârligul” pentru a se 
asigura că generalul va deveni o sursă de raportare regulată. 
SMIMO insista ca, iniţial, să i se dea generalului doar 500 000 de 
dolari, pentru a menţine un control pozitiv. Holder, șeful 
Operaţiunilor China, susținea că era vital ca delapidarea 
generalului să fie acoperită cât mai repede. 

— Dacă se va descoperi că a delapidat din fonduri oficiale, 
spusese Holder, cariera lui de sursă care raportează se va 
încheia brusc și sângeros. Cât despre controlul pozitiv - el a 
delapidat bani APE, a avut contacte nedeclarate cu ceea ce a 

crezut că sunt ofițeri de informaţii ruși, ne-a acceptat banii și în 
schimbul lor a oferit informaţii secrete. Cârligul este bine 
pregătit. Tipul nu se găsește în poziţia de a revoca acordul. lar 
Nash îi va reaminti asta, în termeni deloc blânzi. li putem da 
toată suma. 

Întrucât ceasul ticăia, SMIMO acceptase în final, cu reticentă, 
dar nu înainte de a anunţa că nu va fi vina lui dacă va urma un 
eșec. 

Generalul Tan Furen era scund și îndesat, cu tenul roșcovan al 
sudicilor din Guangzhou. Chipul îi era plat și aspru, cu nas 
borcănat și gură cu buze subţiri. Părul negru ca tăciunele era 
foarte scurt pe părți și bogat în creștetul capului, unde era tuns 
drept, astfel că-i accentua țeasta deja pătrăţoasă. Purta un 
costum cumpărat de gata, care nu-i venea bine, cămașă albă, 
scrobită, și cravată simplă, roșie. Se ţinea cu ambele mâini de 
marginea mesei și-l fixa cu privirea pe Nate, luptându-se, 
evident, cu o situaţie în care era subordonat unui bărbat mult 
mai tânăr. 

— Prietenul nostru comun, începu Nate într-o rusă înflorită și 
vorbind încet pentru ca generalul să fie silit să-l asculte cu 
atenţie, mi-a spus că ai un necaz care nu ţi se datorează în 
exclusivitate. Este regretabil că un conducător cu rangul și 
prestigiul dumitale a fost pus în poziţia aceasta de niște 
cămătari lipsiţi de scrupule. Am fost de acord să mă întâlnesc cu 
dumneata pentru a-ţi oferi orice fel de ajutor și pentru a-mi 
afirma admirația nețarmurită pentru ţara dumitale. 

Generalul Tan încuviinţă din cap o singură dată, cercetând cu 
privirea chipul lui Nate. „Salvarea onoarei. Nu-i vina ta, bătrâne 
cărăbuș”. 

— Eşti în stare să mă ajuţi? întrebă generalul. 

Nate îi umplu un pahar cu apă din carafă, un semn de 
respect. 

— Superiorii mei din Moscova m-au însărcinat cu găsirea unei 
soluţii pentru necazurile dumitale, spuse el. 

— Cunoști suma? 

Nate încuviinţă și-și supse dinţii, ca și cum ar fi fost plictisit. 

— Ce valută preferi? întrebă el. Renminbi, euro, dolari? 

Generalul Tan clipi repede. Era prea simplu. El se așteptase 
ca rusul să încerce /i yong ruo dian, să-i exploateze 
vulnerabilităţile. 

— În dolari este bine, zise el încet. 

Rata de schimb cu yuani chinezești i-ar fi asigurat un mic 
surplus pentru buzunarul personal. 

— Voi transmite Centrului solicitarea dumitale, încuviinţă Nate 
cu un aer grandios. Ne putem reîntâlni peste... să zicem 30 de 
zile. 

Generalul tresări. „Acum începe afacerea propriu-zisă, acum 
vine punerea zăbalei”. 

— Treizeci de zile! repetă Tan. Nu, este inacceptabil. Vreau să 
spun că este problematic. În situaţia aceasta, timpul joacă un rol 
vital. 

Un chelner aduse două farfurii umplute vârf cu ayam masak 
madu, pui gătit în stil indonezian, cu sos roșu de miere, 
condimentat cu curry, ghimbir și scorţişoară, și două sticle de 
bere Zhujiang, rece ca gheaţa. lIgnorându-l pe general, 
Nate/Dolgorukov începu să mănânce, întinzând colţul de pâine 
de ţară prin sosul picant. Fără să-și atingă farfuria, generalul 
Tan se uită la el și pe buza superioară îi apăru o linie de 
transpiraţie. Chelnerul se învârti prin preajmă și întrebă dacă 
era ceva în neregulă cu mâncarea generalului. Tan se răsti în 
chineză, spunându-i să dispară imediat. După aceea trase aer 
adânc în piept și se luptă cu impulsul de a răcni la Nate. 

— Înțelegi, tovarășe, mă îngrijorează posibilitatea ca, odată 
cu trecerea timpului, să fie descoperite anumite nereguli. Mi s-a 
dat de înţeles că este posibilă o rezolvare rapidă a situaţiei. 

Generalul își șterse sudoarea de pe buză. Nate lăsă jos 
furculița. 

— O rezolvare rapidă? 

— Da. Poziţia mea este cumva precară. 

— Înţeleg, zise Nate. Și am credinţa că este posibilă o acţiune 
rapidă, dacă pot asigura Centrul că putem conveni asupra unui 
protocol reciproc benefic. 

Vorbea în rusă cât mai lent posibil. Rusa lui Tan era 
elementară, în cazul cel mai fericit. 

— Putem, putem, spuse generalul. 

„Momentul adevărului”. 

— În prezent faci parte din Forţa de Rachete Strategice a 
Armatei Populare de Eliberare? 

— Da, încuviinţă încet generalul. 

Știa ce se apropia. 

— În Moscova există un interes major faţă de FRAPE, continuă 
Nate.  Dispunerea activelor... cercetarea și dezvoltarea... 
doctrina strategică... Aș putea continua, dar sper că poţi să oferi 
în mod discret informații oficiale, informaţii valide, despre 
subiecte de interes pentru Moscova. 

— Asta-i ușor de făcut, spuse generalul care se simţea în mod 
clar inconfortabil. Deoarece am anticipat o asemenea solicitare, 
mi-am îngăduit să aduc o mostră. 

Scoase din buzunarul hainei un cartuș din plastic și-l împinse 
spre Nate peste faţa de masă. 

— Aceasta este o bandă magnetică pentru stocare din arhive, 
o trecere generală în revistă a operaţiunilor unităţii, a 
conducătorilor ei și a programelor de dezvoltare a armelor. 

Nate mai văzuse astfel de cartușe pentru stocare de date; pe 
eticheta de pe cotorul său scria IBM 3590. 

— Este o ofertă bine-venită și clarvăzătoare, rosti el punând 
cartușul în buzunar. Trebuie să ţi-l restitui? 

Generalul clătină din cap. 

— Desigur, experţii noștri din Moscova vor dori să evalueze 
informaţiile. 

„Asta în cazul în care vrei să ne bagi pe gât firimituri, rinocer 
bătrân!” 

— Cred că oamenii dumitale din Moscova vor fi mulțumiți de 
conţinut, spuse generalul. Sunt date despre depozitarea și 
managementul armamentului în Baza 22 din lanţul muntos 
Qinling din provincia Qinghai, lângă orașul Xian. 

„lisuse Hristoase”, își zise Nate. „Depozite cu bombe nucleare 
chinezești”. 

— Scuză-mă totuși dacă repet, dar timpul joacă un rol vital. 

Ca și cum l-ar fi auzit, Bunty bătu cu degetul în cadranul 
ceasului său din celălalt capăt al încăperii. Stăteau în restaurant 
de 90 de minute și era momentul să se separe. 

— Specialiștii de la Moscova vor examina imediat conţinutul 
benzii, spuse Nate terminându-și berea. Dacă e satisfăcător, îl 
voi anunţa pe prietenul nostru comun și te voi aștepta mâine 
seară în pavilionul din capătul nordic al acestei plaje, cu un 
troler care, după cum vei vedea, va fi destul de greu. Tot atunci 
vom discuta cum vom continua să ne întâlnim, informaţiile 
perisabile - nu de arhivă - de care am nevoie și salariul 
substanţial pe care-l voi propune Centrului, pe lângă acest 

„bonus de cunoaștere”, pentru continuarea prieteniei dumitale. 
Este satisfăcător? 

Generalul încuviinţă din cap, pe de o parte ușurat că acum 
avea să evite probabile acuzaţii de corupţie și delapidare, dar pe 
de altă parte conștientizând, cu amărăciune, că în decursul unei 
cine cu pui picant devenise un trădător al statului. 

In felul acesta, generalul-locotenent Tan Furen din FRAPE 
- care a primit numele de cod SONGBIRD din partea managerilor 
exaltaţi din Cartierele Generale Canberra și Langley - a devenit 
cea mai prolifică sursa de informaţii militare chineze din istoria 
Operaţiunilor China. SMIMO a fost trecut pe lista scurtă de 
selecţii ca director general adjunct al ASIS, ofițerul ASIS de caz 
George „Bunty” Boothby a fost promovat două trepte și s-a 
logodit cu Marigold Dougherty, Staţia CIA Hong Kong a primit 
medalie de merit, iar Nathaniel Nash a fost condamnat la 
moarte de Biroul Politic al Partidului Comunist Chinez. 

Problema era că Nash nu știa asta deocamdată. 

— Este un diamant veritabil? întrebă Nate, apropiind mâna lui 
Marigold de ochii săi și admirându-i inelul. De ce e decolorată 
piatra? L-ai dus la un evaluator? 

Marigold râse și Bunty îi arătă degetul mijlociu. Trecuseră 
zece zile de la Macao. Se aflau în barul de pe terasa 
restaurantului Felix, un local circular, ușor ridicat, cu banchete 
bej capitonate și ferestre curbate ce dădeau spre portul Hong 
Kong, pentru a sărbători predarea reușită a lui SONGBIRD către 
o echipă comună ASIS/CIA, care amplasase cu succes noul 
sistem de comunicaţii prin satelit BRAINBAG. Acesta îi permitea 
lui SONGBIRD să transmită gigabytes de informaţii din confortul 
biroului său din Beijing, în Zhânghuă R&nmin Gonghegu6 
Gudfăngbu, Ministerul Apărării Naţionale al Republicii Populare 
Chineze, unde fusese recent numit inspector-general, un post 
care-i oferea acces nelimitat la toate faţetele armatei chineze. 

Desigur, asta nu mai conta, însă generalul Tan continua să 
creadă că el raporta aliaţilor comuniști fraţi de la Moscova; până 
și transmiţătorul în rafale BRAINBAG avea comutatoarele și 
butoanele etichetate în chirilică. 

Introducerea la timp a unui sistem de comunicaţii prin satelit 
îl scăpase, din fericire, pe Nate de responsabilităţile de a se 
întâlni personal cu SONGBIRD în Macao. Nate intenţiona să 


VP - 332 


termine întocmirea documentelor aferente și să-și încheie 
misiunea PDT în Hong Kong după cel mult o săptămână. Viitorul 
era neclar: se putea întoarce la Londra ca să-și termine 
detașarea, să aștepte o misiune separată sau să rămână 
înțepenit în Palatul Puzzle-urilor. Decizia avea să-i aparțină lui 
Simon Benford. Prin racolarea lui SONGBIRD, se presupunea că 
relaţia lui cu Nate avea să se îmbunătățească. Oare asta avea 
să însemne că va fi repartizat din nou cazului DIVA? Oare 
Benford avea să-i îngăduie s-o vadă pe Dominika? Sau carantina 
va continua și el va fi trimis undeva departe de operațiunile 
rusești, pentru a preîntâmpina până și posibilitatea îndepărtată 
a unei reîntâlniri cu ea? Se gândi într-o doară să solicite să fie 
trimis la o Staţie internă - fulgerări de imagini ale lui Agnes într- 
un hamac în Palos Verdes - sau poate să se piardă în Divizia 
America de Sud. 

O zări pe Marigold schimbându-se la față și, întorcându-se, o 
văzu pe Grace Gao, asistenta directorului general, stând lângă 
masa lor. Purta o rochie reiată de lână neagră, mulată pe corp, 
cu guler înalt și mâneci lungi, care dezvăluia doar ceva mai 
puţin din curbele ei arcuite decât dacă s-ar fi afundat complet 
goală în ciocolată topită. Părul îi era strâns în creștetul capului, 
punându-i în valoare cerceii mari și rotunzi din argint, și avea pe 
încheietura mâinii stângi o brățară chinezească vintage masivă 
din argint, presărată cu pietre de coral roz-somon. Buzele date 
cu gloss aveau culoarea grepfrutului trandafiriu. 

— Mi se pare mie sau am văzut un inel? întrebă Grace. Se 
sărbătorește ceva? Îngăduiţi-mi să vă ofer o sticlă de șampanie. 
Făcu un semn din cap spre barmanul din spatele tejghelei 
circulare, apoi îl privi pe Nate. Mă bucur să vă revăd în 
Peninsula. Vă rog să mă anunţaţi dacă aveţi nevoie de ceva, 
domnule... 

Nate zâmbi. 

— Mă numesc Nash, zise el, dar te rog să-mi spui Nate. 
Hotelul este magnific. Te descurci excelent cu administrarea lui. 

Grace surâse. 

— Suntem foarte mândri de „Pen”, spuse ea. Îi cunoști istoria? 
Poate că într-o zi îţi pot oferi un tur. 

— Mi-ar plăcea, încuviință Nate. 

— Sun-o pe asistenta mea, oricând. 

Grace zâmbi din nou spre toţi ocupanţii mesei, se întoarse și 

ieși din bar. Tăcere absolută. Marigold și Bunty îl priveau fix pe 
Nate, încercând să nu râdă. 

— Ce s-a întâmplat? întrebă el. 

— O schimbare radicală de comportament, rosti Marigold. 
Dintr-odată, te place. 

Americanul desfăcu larg braţele. 

— Nu mi se pare deloc greu de crezut. Și-a venit în sfârșit în 
fire, asta-i tot. 

— Asta ar fi o insolență, colega, spuse Bunty. 

— Adică? 

— Să faci sex când de fapt este o idee proastă, explică 
Marigold. 

— Mă gândesc s-o racolez, nu s-o seduc, se apără Nate cu ton 
superior și moralist. 

— Eu crezusem că-i același lucru, comentă Marigold. 

— Nate, zise Bunty, nu-mi dau seama care-i motivul, dar mi se 
pare ceva suspect la tânăra Grace; ar putea fi o femeie 
obsedată și periculoasă ca-n filmul ăla cu prietena nebună, cum 
se numea? Atracţie... și nu mai știu cum! De ce să riști? În 
curând vei pleca din Hong Kong - dă-mi voie să ţi-o prezint pe 
Rhonda de la noi din birou, la arhivă. Roșcată, foarte amuzantă 
și-i place călăria-n draci. 

Marigold suspină, clătină din cap și ridică mâna, agitându-și 
inelarul. 

— Bărbaţii sunt niște porci. la-ţi inelul înapoi. 

Bunty o ignoră și continuă spre Nate: 

— Doar să ai grijă, spuse el. Asta-i tot ce zic. 

— Nu mă gândesc decât la muncă, replică Nate. 

— lar argoul ăla american de neînțeles, chicoti Marigold. 


AYAM MASAK MADU 
PUI CONDIMENTAT CU SOS ROŞU DE MIERE 


Presărati curcumă, sare și piper pe copane de pui, 
după aceea puneti-le pe hârtie de copt și dati-le la 
cuptor. Cât timp se rumenesc, cãăliti într-o tigaie wok la 
foc iute pastă de chili, pastă de tomate, usturoi tocat, 
ghimbir tocat, praf de curry, anason, scorțișoară, 
cuișoare, miere, sare și apă până când se degajă 
aromele. Adăugați ceapă feliată inele și amestecati 

întruna, ca să se îmbibe de sos. Adăugați după aceea 
puiul și fierbeți înăbușit la foc mic, până se îngroșă 
sosul și se înmoaie ceapa. Serviti cu orez. 

27. 


Opţiunea „apocalipsa” 


Racolarea sursei SONGBIRD din FRAPE și fluxul rezultat de 
informaţii secrete despre capacităţile de luptă ale chinezilor au 
declanșat obișnuita frenezie prin care carieriștii din Washington 
și grangurii din Canberra căutau să extragă maximum de 
avantaj politic de pe urma racolării neașteptate. Au făcut-o în 
primul rând prin discutarea cazului - despre care nu știau nimic 
- peste tot, ca și cum ei personal ar fi conceput, plănuit și dat 
undă verde operaţiunii și ar fi înotat personal pe plaja Hac Sa la 
miezul nopţii, ţinând între dinţi cuțite de comandouri. 

Divizia Operaţiuni China din CIA a căutat să protejeze 
identitatea lui SONGBIRD prin întocmirea unei liste BIGOT care-i 
enumera pe puţinii ofițeri, analiști și manageri care cunoșteau 
numele adevărat din dosarul operativ. A fost stabilit un 
compartiment de raportare separat, cu numele de cod 
HYACINTH, ce conţinea informaţii generale despre militarii 
chinezi culese dintr-o varietate de surse, conceput pentru a 
ascunde poziția specifică și accesul lui SONGBIRD. 

În Canberra, un subsecretar australian de la Securitatea 
Internă auzise vag despre „recente informaţii excepţionale” care 
implicau submarine chineze și repetase comentariul la o 
recepţie de la ambasada Indoneziei, cu ocazia zilei naţionale, 
exact în apropierea corespondentului agenţiei de știri New 
China, care încerca să treacă printre diplomaţii ce se înghesuiau 
în jurul bufetului. A doua zi, corespondentul respectiv raportase 
cele auzite atașatului militar din ambasada Chinei. 

În Washington, un adjunct oacheș și îngâmfat al consilierului 
naţional pentru securitate de la Casa Albă, cunoscut pentru 
aspectul nebărbierit și încrederea în sine arogantă, i-a spus 
amantei sale taiwaneze - care făcea lobby la Capitoliu pentru 
Hyundai Motor Group - că disfuncţia lui erectilă din seara aceea 
era aproape cert cauzată de grijile legate de concentrările de 
trupe militare chineze din Marea Chinei de Sud. 

— Astea-s știri vechi, a zis ea, luându-l pe dl Moale în gură, 

fără alt efect decât un comentariu iritat: 

— Ba nu, nu-i așa, ci este o informaţie nou-nouţă și ai fi fost și 
tu tulburată dacă ai fi citit ce am citit eu. 

In dimineața următoare, amanta lui a raportat comentariul 
adevăratului ei șef, Zhânghuă Mingud Guójiā Ānquánjú, Agenţia 
Naţională de Securitate a Republicii China (Taiwan), un serviciu 
de informaţii atât de penetrat de MSS, încât știrea a ajuns a 
doua zi dimineaţă în Beijing. 

Cam în același timp, poliția a arestat în Macao o grupare 
locală de tineri bărbaţi, care fuseseră prinși aducând prin 
contrabandă MDMA - Ecstasy - din Guangzhou, pentru a-l vinde 
clienţilor din cazinouri ce mergeau la party-uri. Disperat să 
câștige favoarea anchetatorilor, unul dintre ei - chelner la 
Fernando's Restaurant de pe plaja Hac Sa - a spus că el 
suspecta că bande rusești de crimă organizată operau deja în 
Macao și a descris o întâlnire la cină pe care o observase între 
un chinez cu tunsoare militară și un tânăr rus. Din cauza 
conexiunii rusești, poliția a înaintat transcrierea interogatoriului 
către biroul MSS Guangzhou, de unde a ajuns până la urmă la 
Sediul Central. 

În Beijing, Bao mi dan Wei, Biroul de Securitate și Protecţie al 
MSS, a pus cap la cap toate aceste fragmente și a concluzionat 
că în Armata Populară de Eliberare exista o cârtiță, posibil abia 
racolată, și posibil de către americani sau australieni. Singura 
semnalare a unui rus a trezit semne de întrebare și ofițerii mai 
cinici din unitate au emis ipoteza că SVR-ul colabora acum cu 
CIA împotriva Chinei. Teoria a fost în general ignorată, totuși 
șeful MSS Moscova, generalul Sun Jianguo, a fost instruit să-și 
abordeze omul de legătură din SVR și să stabilească direct dacă 
ruşii aveau vreo implicare. 

In timp ce se examina puţinele piste, Biroul de Securitate a 
verificat toate deplasările recente în străinătate ale generalilor 
din APE. Deși teoretic Macao era teritoriu chinez suveran, un 
anchetator din biroul MSS Guangzhou a primit misiunea de a 
determina câţi generali și amirali călătoriseră în Macao în 
ultimele șase luni. Lista cu nume ameţitor de importante era 
atât de lungă, încât biroul din Guangzhou a decis să nu 
raporteze nimic. De aceea, numele lui SONGBIRD n-a apărut 
niciodată. 

Dominika stătea în salonul de întâlniri, mobilat cu gust, din 
centrul de recepție pentru legături externe din Sediul Central din 
lasenevo, reamintindu-și să nu-și legene piciorul în fața 
generalului Sun. Pe masa dintre fotolii se afla o tavă cu salaka, 
pește afumat pe tartine unse cu unt, acoperit cu brânză topită, 
alături de o carafă aburită de compot, băutura rece de fructe 
tipică acestui salon de întâlniri, votca fiind rezervată pentru 
ocaziile mai ceremonioase. 

In urma ordinului președintelui ca doamna colonel Egorova să 
stabilească o relaţie cu MSS, ea se întâlnise de trei ori cu 
generalul onctuos, inclusiv o dată la prânz, dar conversaţia nu 
trecuse niciodată de amabilităţi și subiecte lipsite de 
importanță. Trebuia să-l angajeze mai strâns pe bunicuţul 
acesta chinez, dar nu înregistrase niciun progres. Dominika îl 
evaluase de fiecare dată pe general pentru a-i identifica 
motivațiile, a-i descoperi vulnerabilităţile și a-i adulmeca 
slăbiciunile - femei, whisky, bani -, dar nu găsise nimic. Nu 
reușise să afle nici cine erau contactele lui din Moscova și dacă 
era angajat în operaţiuni clasice de racolare. Aura galbenă a 
bărbatului nu se schimba apreciabil în funcție de dispoziţia lui. 

— Bună dimineaţa, doamnă colonel, o salută Sun. Vă 
mulțumesc că aţi acceptat să vă întâlniți atât de prompt cu mine 
şi-mi cer scuze pentru urgenţa solicitării mele. 

Purta uniforma verde-pădure, cu un mănunchi modest de 
panglici pe piept și trei stele galben-strălucitor pe epoleţi, de 
aceeași nuanţă cu haloul constant și imperturbabil din spatele 
capului său. Ca de obicei, privirea lui nu zăbovi pe bustul ori pe 
picioarele femeii - nu existase vreodată nici cea mai măruntă 
urmă de interes libidinos - și Dominika amână pe moment ideea 
de a regiza o întâlnire „întâmplătoare” între general și o Vrabie. 

— Este întotdeauna o plăcere să vă întâlnesc, domnule 
general, răspunse Dominika. Cu ce vă pot ajuta? 

— Chestiunea este delicată și stânjenitoare, rosti Sun. 
Unităţile noastre de contrainformaţii au descoperit indicaţii 
neconfirmate că este posibil ca un ofițer de rang înalt din APE să 
fi fost vizat pentru racolare de un serviciu necunoscut. 

— Acesta este întotdeauna un aspect îngrijorător, comentă 
Dominika. 

Generalul își încleșta și descleșta mâinile. Dominika se sili să 
nu bâţâie din picior. 

— Este dureros până și s-o rostesc, zise Sun, dar există 
rapoarte neconfirmate despre o posibilă întâlnire în Macao între 
un oficial chinez și un tânăr rus. Repet, nimic nu este confirmat 
- nu avem decât o unică raportare. 

— Și care este întrebarea dumneavoastră, domnule general? 
spuse sec Dominika. 

— lertaţi-mă, dar trebuie să vă întreb în mod oficial dacă, în 
calitatea de şefă a contrainformațţiilor, știți că în China s-ar 
desfășura vreo operaţiune de racolare a SVR-ului. 

Dominika rămase perfect inexpresivă, deși senzaţia din 
stomac și fiorul de pe șira spinării o străfulgerară brusc. „Este 
Nate”, își zise ea. „Sunt sigură de asta, o pot simţi, este o 
racolare cu steag fals, în spate e Benford, au recurs la vechile 
lor trucuri și racolează un ofițer chinez dându-se drept ruși. 
Mulţumesc foarte mult, băieţi, m-aţi fi putut avertiza, dar n-aţi 
face asta nici într-un milion de ani”. 

— Domnule general, zise ea, pot răspunde cu toată 
sinceritatea că nu există operaţiuni cu agenţi umani SVR nici în 
China și nici împotriva intereselor chineze din alte părți. 

Teoretic, spunea adevărul: nu existau operaţiuni de racolare a 
unor ţinte umane, dar asta nu includea masive programe rusești 
de colectare SIGINT și ELINT, care se desfășurau de-a lungul 
graniței de nord a Chinei și al coastei pacifice din Orientul 
Indepărtat. Generalul Sun zâmbi. El știa prea bine deosebirea 
respectivă și recunoscu eschivarea. 

— Așa crezusem și eu, încuviinţă el din cap, dar trebuia să 
întreb. Vă rog să-mi iertaţi bănuiala. 

Haloul galben îi era constant. 

— Rămâne totuşi valabilă problema voastră de 
contrainformaţii, zise Dominika. Care vor fi pașii următori? 

— Având acum informaţia  bine-venită a  neimplicării 
serviciului dumneavoastră, spuse generalul, putem începe 
investigarea altor posibilităţi. 

— Aveţi și alte piste? 

Sun se aplecă puţin înainte în fotoliu. 

— Da, există o posibilitate specifică, la care cred că ne-aţi 
putea ajuta. Acum câteva săptămâni, agenţi din Hong Kong au 
raportat sosirea unui ofițer CIA detașat temporar - ceva mai 
puţin obișnuit - care a coincis cu perioada aproximativă de timp 
în care s-a produs contactul dubios dintre un oficial chinez 

necunoscut și un rus neidentificat. 

„Boje moi, Dumnezeule, l-au luat deja în vizor pe Nate”, se 
gândi Dominika. „Contrainformaţiile chineze sunt insidioase. 
Continuă să afli cât poţi mai mult”. 

— Nu avem informaţii despre ofițerul respectiv, adăugă Sun. 
Se pare că el n-a operat niciodată împotriva Republicii Populare, 
dar rog SVR-ul să aibă amabilitatea să ne împărtășească 
informaţii în cazul în care aveți un dosar despre el. Beijingul ar 
vrea să-i vadă biografia, istoricul operativ și, cel mai important, 
ar vrea să știe dacă vorbește rusa. 

„Delo formular, dosarul operaţional, al lui Nate are cinci 
volume. MSS-ul va fi în al nouălea cer. Răspunde-i acum”, se 
gândi ea, „n-ai ce face, niciun alt răspuns nu este posibil”. 

— Bineînţeles, domnule general, spuse ea. Vă rog să-mi 
trimiteţi numele americanului și voi culege personal datele 
despre el. 

— Vă mulţumesc, doamnă colonel. 

— Și care va fi apoi cursul de acţiune? 

— Desigur, prioritatea noastră este identificarea trădătorului. 
Dacă ofițerul american din CIA a racolat într-adevăr un agent, 
atunci îi cunoaște numele. Beijingul a instruit un agent să 
dezvolte o relaţie cu americanul pentru a încerca să obţină de la 
el numele informatorului. 

— Nu va fi ușor, rosti Dominika. Din propria mea experienţă, 
americanii sunt disciplinaţi și precauți. 

„Ironia finală”, își zise ea. „Acum o sută de ani am fost trimisă 
să aflu numele lui Korcinoi de la Nate. Uite ce s-a-ntâmplat între 
timp!” 

— Operativii noștri sunt foarte eficienţi, o asigură generalul. 
Am auzit despre serviciul dumneavoastră și metodele sale, așa 
că știu că veți înțelege. Nu sunteţi singurii care folosiți ceea ce 
mi se pare că se numesc Vrăbii. 

— Vrăbii, repetă Dominika și i se puse un nod în gât. Da, au 
fost eficiente la vremea lor. Atracția sexuală poate fi un 
instrument puternic, dar vremurile s-au schimbat și metodele au 
evoluat de-a lungul anilor. 

— Interesant, spuse Sun, într-adevăr, totuși Vrăbiile noastre - 
noi le numim Zhenniăo - sunt solicitate uneori pentru acţiuni ce 
sunt mai presus de simpla seducţie și constrângere. 

Dominika simţi cum piciorul începe să i se legene. 

— Zhenniăo, continuă generalul, se traduce prin „pasăre cu 
penele otrăvite”. Face parte dintr-o mitologie străveche. 

— Ce vreţi să spuneţi? 

— Indiferent dacă agenta noastră are sau nu succes și va 
obține numele cârtiței de la ofițerul CIA, complicitatea lui este 
clară. Ea va primi ordin să-l asasineze pe american. Este extrem 
de bine antrenată în abilităţile necesare. 

„Grozav! O asasină chinezoaică pusă pe treabă, o blestemată 
de pasăre cu penele otrăvite, indiferent ce naiba o însemna 
asta”. 

— Dumneavoastră vă cunoașteţi cel mai bine procedurile, 
domnule general, rosti Dominika nepăsător, simţindu-și bătăile 
inimii îndărătul globilor oculari; se străduia cu blândeţe să 
dezamorseze problema, dar fără efect. Aș putea menţiona că 
noi am respectat de mult regula nescrisă de a nu utiliza violența 
împotriva ofițerilor inamici. Considerăm că acţiunile acestea 
sunt contraproductive și costisitoare. 

— Înţeleg. Din păcate, după câte știm noi, rezultatul acestei 
politici n-a oprit disoluția Uniunii Sovietice, o lecţie istorică 
sumbră, observată de propriul nostru Birou Politic, vorbi Sun 
etalând o francheţe deloc caracteristică. Noi apreciem că uneori 
este salutar să expediem inamicului un mesaj ferm, pentru a 
dejuca viitoare acțiuni ofensive, mai ales în interiorul Chinei. 

— Nu sunt convinsă că este un curs înțelept de acțiune. 

Generalul strânse din umeri. 

— Beijingul insistă, pufni el, dar eu aș dori să propun ceva mai 
puţin banal. 

— Vă ascult cu toată atenţia, spuse Dominika. 

— Aţi fi de acord să veniţi în China, în Hong Kong, pentru a ne 
consilia în etapa de contrainformaţii - prinderea în cursă - a 
operațiunii împotriva americanului? Serviciul dumneavoastră are 
mulți ani de experienţă operativă împotriva Americii și a 
americanilor, mai ales CIA. V-am aștepta cu nerăbdare 
îndrumările și, desigur, am face schimb de metode și tehnici. Aţi 
fi invitatul de onoare al ministerului. 

Ce era asta? O complicată capcană de contrainformaţii? O 
cale de a o lega pe ea de Nate, o triplă mutare a lui Gorelikov 
pentru a o incrimina? „Nu fi paranoică, securitatea îţi este 
intactă”. Chinezii erau complecși și întortocheați, dar nu și 
proști. Invitaţia rară de a vizita China pentru a asista la o 

operațiune MSS ar fi însemnat un triumf. Putin s-ar fi minunat de 
abilităţile ei; până atunci, niciun ofiţer SVR senior nu fusese 
invitat să monitorizeze o acţiune compartimentată aflată în curs 
de desfășurare. 

— Este într-adevăr o solicitare cu totul extraordinară, 
raspunse ea. Ar fi fascinant să facem schimb de observaţii și 
tehnici, cu condiţia ca eu să nu particip la nicio operaţiune 
letală. 

— Vă putem respecta dorinţa cu mare plăcere, aprobă 
generalul, strălucind în haloul galben. 

Era neclar dacă asta însemna că MSS va amâna planurile de 
a-l asasina pe Nate sau dacă ea va fi scoasă din cameră înainte 
ca domnișoara Păsărică Otrăvitoare să fie slobozită din lesă. 
Oare i-ar fi putut convinge să renunțe la asasinat? 

— Vă mulțumesc pentru invitaţia amabila, spuse Dominika. 
Este o idee excelentă, domnule general. Cred că voi putea 
obține de la directorul meu [„de fapt, de la Putin”] autorizaţia 
pentru această călătorie. 

Sun plecă scurt capul. 

— Sunt încântat că vom avea oportunitatea de a vă găzdui, 
rosti el. Este totuși necesară o oarecare grabă: agenta noastră l- 
a contactat deja pe american. Ar fi oare posibil să veniţi chiar 
mâine în Beijing? Zborul durează opt ore, iar de acolo la Hong 
Kong mai sunt alte trei ore. 

„N-ai CARS și ai suspendat orice întâlniri directe. Chiar dacă ai 
avea timp să lași un bilet - dar n-ai timpul respectiv - ar trece 
câteva zile înainte ca un ofițer din Moscova să poată fi «curat» și 
să recupereze mesajul că Nate este vizat ca ţintă și că trebuie 
scos imediat din Hong Kong. După cum îl știu, Nate încearcă 
probabil s-o racoleze pe această Zhenniăo. Idiotka, tot ce poţi să 
faci este să te duci la Hong Kong și să încerci cumva să-l 
avertizezi pe Nate, ori să le strici tentativa, fără să te arzi tu 
însăţi”. Nu putea accepta gândul ca atât Gable, cât și Nate să-i 
fie luați. 

— Voi fi gata mâine, îl anunţă ea cu glas tare. 

e 

Dominika telefonă la Kremlin. Gorelikov se arătă încântat de 
călătoria ei la Hong Kong și spuse că-l va informa pe președinte, 
care avea să fie de asemenea satisfăcut de acest succes 
remarcabil. Era fără precedent ca un ofițer senior din SVR să fie 

invitat în China, ba chiar să consilieze o operaţiune de atragere 
în cursă. 

— Specialitatea ta, croncăni Gorelikov. 

In gând, Dominika îi spuse să se ducă naibii și se gândi cu 
tristeţe la loana și la toate surorile ei Vrăbii. 

— Chiar ieri președintele a întrebat dacă ţi-a plăcut dacea de 
la Capul Idokopas, continuă Gorelikov pe ton de conversaţie. 
Abia așteaptă să te plimbe prin reședință, să-ţi explice lucrările 
de restaurare și să-ţi arate faimoasele antichităţi ale ţarului 
Alexandru. 

Dominika percepu mesajul: se știa (evident) că-și petrecuse 
weekendul în gacea, dar fusese observată și plimbarea ei cu 
tânărul polonez Andreas prin Palatul lui Putin (videocamere, 
microfoane sau securitate?), inclusiv intrarea în dormitorul 
prezidențial. Ea își aminti acum că Andreas îi spusese că patul 
cu baldachin aparținuse ţarului Alexandru. Probabil că sfârșitul 
serii cu Andreas în dacea ei era de asemenea cunoscut, însă 
Dominikăi nu-i păsa. Gable o învățase de mult să plece 
întotdeauna de la prezumția că încăperile necontrolate aveau 
microfoane și că modul cel mai bun de a-i linişti pe 
supraveghetori era să  simulezi ignoranţa despre filaj, 
demonstrând o inocenţă nepătată. 

— Lasă-i să te vadă singură-n pat, zisese Gable, cu mâinile 
sub pătură, gemând, ejaculând în palme. Dă-le un spectacol. 

Dominika se prefăcuse șocată și-i spusese că fetele rusoaice 
nu făceau așa ceva. 

— Probabil că de-aia majoritatea au mustață, zisese el, iar 
Dominika îl apostrofase că era neku/turnii și răsese. 

Cât de mult îi lipsea... 

invitația președintelui mai avea și altă conotație: cu acuitatea 
unei Vrăbii, ea știa că Putin n-ar fi ezitat s-o ducă în dormitorul 
lui uriaș, să-i trimită la plimbare pe bodyguarzi și să afle dacă 
noul lui director al SVR-ului i-ar fi urmat toate instrucțiunile. Ce 
avea să facă ea atunci? 

Probabil că Benford ar fi învăţat-o că nu existau limite, că 
accesul era țelul suprem. Gable i-ar fi spus să ia cu ea o 
forfecuță și să-l mai scurteze cu câţiva centimetri pe 
președintele deja scund. Nate s-ar fi înroșit la față, prins între 
datorie și gelozie. Înțeleptul și experimentatul Forsyth ar fi luat- 
o deoparte, și-ar fi pus mâinile pe umerii ei și ar fi sfătuit-o să-i 

spună lui Vladimir că, dacă dorea o Vrabie, ea îi putea face rost 
de una, dar dacă dorea un șef al serviciului străin de informații, 
nu putea fi vorba de nimic în plus; va ucide pentru președinte, 
dar nu va împărţi patul cu el. Dumnezeu știa care ar fi fost 
reacția lui Putin. 

Tot nu rezolva problema avertizării CIA că Nate devenise o 
țintă. Cândva, Gable îi povestise Dominikăi despre o așa-zisă 
„opţiune apocalipsa”, o situaţie ipotetică în care Dominika afla, 
să zicem, despre un iminent atac nuclear rus asupra Statelor 
Unite, începutul celui de-al Treilea Război Mondial, dar nu avea 
cum să transmită informaţia aceea. In cazul respectiv, ea 
trebuia să-și arate legitimaţia de colonel SVR, să treacă prin 
gărzile de milițieni FSB de la poarta ambasadei americane și să-l 
anunţe pe șeful Staţiei. În felul acela, își ardea toate punţile de 
întoarcere, ar fi însemnat sfârșitul spionajului, și probabil și al 
vieţii ei, totuși o asemenea criză ar fi fost pragul. Acum însă nu 
mai era vreme nici măcar pentru așa ceva; pur și simplu nu mai 
rămăsese timp. Se gândise toată seara la asta, iar acum era 
epuizată în timp ce-și strângea lucrurile într-un troler mic, 
acasă. 

Da, știa prea bine că, în marele tablou de ansamblu, viața 
unui ofițer singuratic, inclusiv propria ei viaţă, era de sacrificiu. 
Știa că CIA nu va echivala posibila asasinare a lui Nate cu 
declanșarea celui de-al Treilea Război Mondial. Benford ar fi 
spus că viaţa DIVEI era mult mai prețioasă și că valorile celor 
două nu erau nici măcar apropiate. El ar fi spus că Nash trebuia 
să-și asume riscurile, iar Dominika trebuia să rămână în 
securitate. Femeia simțea că-i tremurau picioarele. Se găsea în 
drum spre China, pentru a-i consilia pe fanaticii din MSS cum să- 
| înhațe pe Nate și nu avea absolut niciun mod prin care să-l 
salveze pe bărbatul pe care-l iubea. Nu putea să vadă cum va fi 
ucis, nu putea să-i vadă sângele lăţindu-se într-o băltoacă sub 
cap. Prinderea ei în Hong Kong în timp ce-l avertiza pe Nate ar fi 
fost ca și cum ar fi dezvăluit totul MSS-ului, iar de acolo s-ar fi 
aflat aproape imediat la Moscova. Ar fi fost așteptată pe 
Șeremetievo la întoarcere, dar n-ar mai fi fost fata cea mai 
populară, ci o preaate!/, o ludă trădătoare. Panica era ca o 
tumoare sufocantă sub limbă și-și simţea pieptul strâns în 
clește. 

În dimineaţa următoare, limuzina neagră suspină ușor lângă 

bordură în fața apartamentului Dominikăi din Moscova, portiera 
se deschise și generalul Sun cobori, superb în uniforma sa de 
paradă. Pentru prima dată, aura galbenă îi pulsa, poate în 
anticiparea întoarcerii în Regatul de Mijloc, ţinutul lui natal. 
Şoferul se grăbi să pună trolerul Dominikăi în portbagaj. 

— Ei bine, doamnă colonel, rosti Sun, sunteți pregătită pentru 
minunata noastră aventură? 

Îi tinu portiera deschisă, ca să suie în mașină. 

— Nu vă pot spune cât de incitată sunt, replică Dominika. 


COMPOT - BĂUTURĂ RUSEASCĂ CU FRUCTE 


Fierbeți apă într-o oală mare. Curătati de sâmburi 
caise, vișine şi coacăze și apoi tăiați fructele felii. 
Puneţi-le în apă și fierbeți la foc tare, fără capac, până 
când fructele se sfărâmă. Luaţi de pe foc, adăugați 
Zahăr după gust și lăsați să se răcească. Filtrati sucul 
și tineti-l la frigider. Serviti frapat. 

28. 


Gongul tibetan 


— Nu-i rău, zise SSt Burns și-și ridică picioarele pe birou. 
Crezi că ai avea timp suficient ca să faci treaba cum se cuvine? 

— Nu știu, răspunse Nate. Brusc, Grace Gao a devenit 
prietenoasă și m-a invitat să mă conducă într-un tur al hotelului. 
Poate că-i singură, poate că-i nimfomană, deși nu pare, și poate 
fi ceva mai greu de definit: oboseala vieţii, s-a săturat de mâna 
grea a Beijingului și de răsuflările unsuroase ale tuturor 
milionarilor asiatici care-și caută o concubină micuță și drăguță. 
Poate că vrea să joace în echipa americană, să-și aranjeze o 
asigurare pe viaţă. 

— Trebuie să fii discret, îl avertiză Burns. Aici suntem pe 
terenul lor și există mulţi ochi care ne privesc. Sigur că da, tu 
hotărăști ce e mai bine, dar ţi-aș recomanda să ieși cu ea din 
hotel imediat ce pare a fi o acţiune firească - mergeţi la 
restaurante, mergeţi la picnic, luaţi feribotul spre insula Lantau 
și urcați pe deal să-l sărutaţi pe marele Buddha. Poate că va- 
ncepe să vorbească despre credinţa ei. 

— Bunty Boothby zice că este yoghin de nivelul trei. Că în 
afară de hotel, ăsta-i singurul lucru din viaţa ei. 

Burns se scărpină în cap. 

— Ce naiba-i un yoghin de nivelul trei? 

— Cred că-i un fel de centură neagră în yoga. Se pare că este 
foarte bună, că studiază de mulţi ani yoga și are un corp care o 
dovedește din plin. Dacă yoga este importantă pentru ea, o pot 
convinge s-o împartă cu mine; va fi un instrument de evaluare 
puternic. 

Burns îl privi pieziș. 

— Mda, însă ai grijă cu instrumentul ăla al tău de evaluare. 
Noi căutăm o racolare solidă, ceva care să dureze. Nu vreau să 
ne predai o agentă îndrăgostită lulea, care va tânji după 
căpitanul Picard când o să pleci din Hong Kong. 

Nate clipi de două ori. 

— Cine-i căpitanul Picard? întrebă el. 

— Tipul chel din Star Trek, ăla cu capul ca o sulă. 

— Te uiţi la Star Trek? 

Burns clătină din cap. 

— Copiii mei se uită. Douăzeci de ore pe zi. Pe mine mă 
scoate din minţi, dar pe cuvântul meu dacă Picard n-are un cap 
leit ca vârful unei... 

— Bunty îi zice „măciucă”. 

— Exact, aprobă Burns. A 

— Bine, șefule. O s-o iau încet și cu atenţie. In plus, 
australienii cred că Grace poate fi cam ciudată, emoţional 
vorbind. Voi juca strict ca un frate mai mare, încercând să 
identific ce vrea de la viaţă. 

— În regulă, numai să joci inteligent. Fii atent la orice 
schimbări bruște și păzește-ţi spatele. Dacă iese ceva, ar putea 
fi utilă. Primul meu șef spunea că toate Stațiile au nevoie de trei 
tipuri de agenţi de susținere: cineva care să lucreze în cel mai 
bun hotel din oraș și care poate să-ţi strecoare în buzunar cheile 
de la o cameră pentru întâlniri cu agenții și să te anunţe când 
sunt barosani în oraș; pe cineva care să lucreze la compania de 
telefoane și care se poate urca oricând pe un stâlp ca să fixeze 
o interceptare pe o linie telefonică; și pe un taximetrist de 
nădejde, care poate să te ducă de colo-colo, poate să fileze și 
poate să livreze un pachet. 

— Dar mai există telefoniști care se urcă pe stâlpi? întrebă 
Nate cu o figură complet inexpresivă. Am auzit că-n ziua de azi 
totul este digital. 

ÎI zări pe Burns ascunzându-și un zâmbet. 

— Am parte de suficientă comedie în discuţiile cu Cartierul 
General, replică el. Haide, adu-mi șperaclul universal de la 
hotelul Peninsula. 

e 

Nate era mulțumit să mai rămână o vreme în Hong Kong și să 
lucreze la racolarea lui Grace Gao, mai ales dacă asta însemna 
să evite nisipurile mișcătoare de la Langley. Se întreba adesea 
cum se descurca Benford cu vânătoarea cârtiței din Washington, 
mai ales pentru că de asta depindea și viaţa DIVEI, iar o parte 
din el dorea să se întoarcă la Langley ca să dea o mână de 
ajutor. Avea să vadă destul de repede dacă Grace putea fi 
racolată; avea să vadă semnele acelei armonii metafizice dintre 
două persoane care gândesc la fel, care au aceleași nevoi și 

încredere una în cealaltă. În tipul clasic de racolare, ofiţerul de 
caz știe dinainte că răspunsul agentului va fi „De ce ţi-a trebuit 
așa mult timp?” atunci când ofiţerul aruncă nada. Acesta caută 
punctul optim în care două persoane sunt sincronizate, când 
pentru a comunica o mulţime de informaţii este suficientă o 
privire schimbată între ele. 

Grace era o femeie superbă, însă Nate știa că trebuia să se 
axeze pe mintea și nevoile ei, că trebuia să-i devină prieten și 
confident și să-i exploreze eventuala ei disponibilitate de a vorbi 
într-o relaţie clandestină cu serviciile de informaţii americane 
despre hotelul ei și despre oaspeţii VIP. Intr-o racolare 
accelerată, trebuia să insiste fără să fie insistent - după cum îi 
explicase Gable cândva, „ia-o-ncet, în mare grabă”. Benford 
fusese de acord cu prelungirea misiunii PDT, totuși nu avea să 
dureze veșnic, iar ordinul de rechemare urma să sosească 
imediat ce progresul tărăgăna. 

Grace îl aștepta la ușa din faţă a hotelului, sub copertina din 
oțel, pe care strălucea cu litere aurii THE PENINSULA. Un grup 
nervos format din stewarzi în sacouri albe și portari în livrele 
verzi stătea la distanță respectuoasă, întrebându-se ce naiba 
făcea șefa lângă unul dintre cei doi lei imperiali din piatră ce 
flancau, cu boturile căscate, ușile. Alăturarea dintre domnișoara 
Gao și statuile mitice era îngrijorătoare pentru personal. Taxiul 
lui Nate intră pe aleea semicirculară de acces, pe care se 
înșiruiau șase-șapte limuzine Rolls-Royce Phantom verde- 
pădure, care făceau parte din flota de automobile de lux a 
hotelului. Grace înaintă ca să dea mâna cu Nate și bărbatul 
aproape că se împiedică de bordură privind acea apariţie 
desprinsă parcă din Shanghaiul anilor 1920. Era îmbrăcată într-o 
gipăo neagră, mulată pe corp, lungă până deasupra 
genunchiului, cu guler mandarin, mâneci scurte și decoltate, 
încheiată cu nasturi chinezeşti, croșetaţi. Lipsea doar 
tradiționalul șliț lateral. Nate își imagină că rochia îi fusese 
vopsită dimineață pe corp, întrucât era imposibil să se fi 
strecurat fizic în ea. Purta pantofi negri cu toc-cui și ciorapi 
simpli, din nailon negru. 

— Bine te-ai întors la Peninsula, Nathaniel, îl întâmpină Grace. 

„Nathaniel?” Îl fulgeră gândul că femeia îi căutase cumva 
numele. El îi spusese că se numea Nate. Asistenta directorului 
general al unui hotel de cinci stele trebuia să fie o persoană cu 

multe resurse. Femeia îi urmări privirea când se uită la șirul de 
Rolls-uri strălucitoare. 

— Suntem foarte mândri de ele, îi spuse. Avem 14. Vino puţin 
- vreau să-ţi arăt ceva. 

Se apropie de prima limuzină din șir și nu mai puţin de trei 
portari se năpustiră să-i deschidă portiera din spate a mașinii. 
Grace se aplecă, apăsă un buton ascuns din capătul portierei, 
deasupra mecanismului de blocare, și apăru ca prin farmec 
mânerul unei umbrele din mătase. O scoase complet și i-o arătă. 

— Aș deschide-o să-ţi arăt emblema Peninsula, dar așa ceva 
aduce ghinion. 

Puse umbrela înapoi în portieră. 

— Să nu-mi zici că ești superstițioasă, comentă Nate. 

Grace se mulțumi să zâmbească, se întoarse și intră în holul 
recepţiei, bătând ușor cu palma, în trecere, pe capul unui leu- 
paznic de la ușă și privindu-l pe Nate peste umăr. „Poate că-i 
superstițioasă, dar în tot cazul e jucăușă”. Bărbatul o urmă în 
recepție. 

In ora următoare, Grace îl conduse pe Nate într-un tur 
fascinant prin venerabilul hotel, de la bucătăriile din oţel 
inoxidabil strălucitor și heliportul de pe terasă, până la piscina 
infinită de la nivelul opt. În salonul VIP silențios, cu lambriuri de 
lemn, de la ultimul etaj, Grace deschise un album fotografic care 
documenta istoria Peninsulei. Stătură umăr la umăr în timp ce 
femeia răsfoia paginile și atrăgea atenţia asupra unor date 
interesante. Nate trăgea rapid cu ochiul spre ea, privindu-i ochii 
care alergau peste fotografii, cu genele fluturând și buzele 
tuguiate în concentrare. Purta un parfum discret, ceva între liliac 
și lavandă, și îi putea simţi căldura brațului prin mâneca 
sacoului său. Avea părul strâns în coc, în care erau înfipte două 
ace de păr din lemn lăcuit negru. Grace se opri și-l surprinse 
privindu-i părul. Nate îi zâmbi. 

— Părul tău este foarte frumos prins în felul ăsta, îi spuse. 
Puţine americance îl poartă așa. 

„Un compliment. Menţionează Statele Unite. lată un bărbat 
care este un bun observator”. Grace își atinse ușor acele de păr. 
— Nu știu de ce-l port așa, zise ea, fiindcă acele cad întruna. 

Niciunul dintre ei nu spuse nimic și Nate rămase tăcut. „Să te 
văd cum abordezi tăcerea, ce spui?” 

— Ai vrea să vezi complexul de fitness și spa? continuă Grace. 

Este la nivelul șapte. 

„Revenire lină. Nu se fâstâcește ușor, se controlează”. 

Sala de fitness avea obișnuitele echipamente scumpe, 
dispuse în lungul ferestrelor înalte din podea până în plafon, prin 
care se vedea panorama superbă a portului. Complexul spa, 
sauna și camerele pentru masaj erau dotate impecabil. In timp 
ce mergeau, Nate se plânse că avea impresia că nu-i mai 
ajungea deloc timpul pentru sport. „Momentul să amintesc de 
yoga”. 

— Tu cum faci să-ţi păstrezi forma asta? o întrebă. 

— Practic yoga. 

— De mult timp? 

„O întrebare nevinovată, deliberată - vorbește-mi”. 

— De când eram mică, răspunse Grace vag. 

„Reţinere? Nu-i convinsă că mă interesează, așa că trebuie să 
plusez”. 

Cu o seară înainte, Nate citise despre stilurile yoga. 

— Am avut o prietenă care făcea un stil de yoga care mi se 
pare că se numea Ashtanga - am pronunţat corect? Și cum se 
numește yoga aia fierbinte? Cea în care se încălzește camera? 

Grace îl privi pe sub gene, evaluându-i sinceritatea. „Solicit 
informaţii, educă-mă”. 

— Da, Ashtanga, Vinyasa, Bikram sunt stiluri moderne și 
foarte populare, îi explică ea. 

— Tu pe care dintre ele îl practici? 

— Eu practic un stil mai vechi, bazat pe o carte antică, 
răspunse Grace uitându-se la podea. 

„Un punct delicat. la-o-ncet”. 

— Cum se numește? întrebă Nate. 

Ochii lui Grace îl cercetară și faţa ei de păpușă chinezească 
păru șovăitoare o clipă, după care se limpezi când se decise să-i 
povestească. 

— Este o carte de imnuri hinduse, numită Rig Veda, care a 
fost scrisă în jurul anului 1500 î.Hr. Yoga pe care o practic eu se 
bazează pe cartea aceea. Se numește yoga Kundalini. In prezent 
a devenit populară. 

— N-am auzit niciodată de ea, comentă bărbatul. Și cum 
arată... ce faci, stai în cap? 

„Haide, haide, lămurește-mă”. 

— Este un stil foarte intens, zise Grace și zâmbi ușor. Nu 

vreau să te plictisesc. 

El clătină din cap. 

— Nu, nu, nu mă plictisești, povestește-mi. 

— Constă în utilizarea poziţiilor, incantaţiilor și respirației 
speciale - toate trei sunt folosite pentru a elibera energia din 
corpurile noastre, explică femeia. Când energia ne este blocată, 
nu putem evolua. Când o eliberăm prin yoga, obţinem sănătate, 
stabilitate și pace. Știu că toate astea sună foarte mistic și 
prostesc, dar pe mine m-au ajutat. 

Nate indică din bărbie spre o zonă de exerciţii cu parchet, 
înconjurată de oglinzi pe toată înălţimea pereţilor. 

— Arată-mi ceva ce aș putea să practic fără să-mi disloc 
vreun umăr, îi propuse el. 

Grace îl privi sceptic. Nate își scoase pantofii și întinse brațele 
înainte, străinul deschis care dorea să înveţe despre lumea ei. 

— Bine. O să-ți arăt Adhu Mukha Svanasana, care e relativ 
simplă, iar după aceea poţi să încerci. 

Femeia își scoase pantofii, păși pe parchet, depărtă tălpile, 
apoi se aplecă înainte și puse palmele pe podea, deplasându-le 
în faţă până formă un triunghi, cu șoldurile în aer și capul 
coborât între umeri. Nate îi văzu tricepsul flexându-se, 
abdomenul contractat într-o talie de viespe și mușchii coapselor 
unduindu-se. Un ușor șuierat îi ieși dintre buze când expiră 
aproape zece secunde. Rochia mulată i se ridică puţin pe 
coapse, dezvăluind partea superioară din dantelă a ciorapilor, și, 
în oglinda din spatele ei, triunghiul de mătase neagră al 
chiloțeilor. „Uau! Interesant. Nu-și dă seama sau flirtează? În 
niciun caz nu-i promiscuă”. 

Grace se îndreptă și-i făcu semn să încerce. Nate puse 
palmele pe podea și imită poziţia pe care o văzuse. Ea comentă 
satisfăcută că avea o formă fizică excelentă și că era puternic. 
Era încântată că o executase corect. 

Primul contact mersese bine. Chinezoaica era prietenoasă și 
modestă și răspunsese la provocările lui Nate care jucase rolul 
americanului neprotocolar și prietenos. Nu era chiar atât de 
pudică încât să nu facă o demonstraţie de yoga într-o fustă 
scurtă. „Acum, a doua întâlnire”, se gândi Nate, un contact 
esenţial în orice racolare, când ţinta decide dacă relaţia va 
continua. Lăsând deoparte dantela brodată a ciorapilor și buzele 
roz-grepfrut, speranţa lui era că așa va fi. 


VP - 351 


După trei zile, Nate o invită pe Grace la cină. Ea cunoștea 
Hong Kong-ul și propuse să meargă în China Club, un restaurant 
șic în stil Shanghai colonial, cu pereţi roșii și paravane 
chinezești, scară ornată, cu covor, care suia în salonul de mese 
și dagherotipuri înrămate cu Marx, Lenin, Stalin și Mao pe pereţi, 
un panteon retro ironic al celor care aruncaseră lumea în flăcări. 
Clubul ocupa ultimele trei etaje ale vechii Bank of China Building 
- primul zgârie-nori postbelic din Hong Kong, pe atunci britanic, 
cu holul recepţiei vintage din anii 1950, cu coloane din marmură 
lustruită și pardoseală terrazzo - de pe Des Voeux Road în 
Central. Femeia îi sugeră lui Nate să încerce vinetele Ma Po în 
sos de usturoi, o specialitate locală. Plăcut mirositoare, 
condimentată, sclipitoare; Nate îi spuse că era delicioasă. 

La cină, Grace bău două pahare de vin și-i mărturisi cu sfială 
că numele ei chinezesc era Zhen, care însemna preţios și rar. 
Purta o rochie neagră, simplă, șirag dublu de perle și cercei 
micuţi, tot din perle. Parfumul era exotic, cu o aromă de fum; 
bărbatul nu mai mirosise niciodată ceva similar și-i dăinuia în 
nări și în gură. Ea chicoti când Nate îi „aruncă un os”, glumind 
că el crescuse într-o familie de avocaţi sudiști rapaci, invitând-o 
astfel să înceapă să vorbească despre ea însăși. O făcu până la 
urmă, cu opriri dese. Era orfană și părinţii ei cu orientări liberale 
- profesor, respectiv artistă - fuseseră închiși în timpul 
Campaniei împotriva poluării spirituale din 1983, anul când se 
născuse Grace. Statul o încredințase pentru creștere unei familii 
care n-o iubea, dar care primise o alocaţie pentru asta. Ea nu-și 
mai revăzuse niciodată părinţii reali. Avusese o adolescență 
nefericită, petrecuse patru ani de solitudine într-o universitate 
britanică și revenise în China cinică și sufocată de smog a noilor 
milionari și a internetului cenzurat - o supraputere emergentă, 
prinsă în mod paradoxal în propriul ei trecut imperial. Cu un 
viitor nesigur, Grace urmase școala hotelieră, după care se 
mutase în Hong Kong și prosperase, ajungând până la urmă 
asistenta directorului general din Peninsula. 

— Dar cum de ai ajuns să faci universitatea tocmai în Marea 
Britanie? întrebă Nate. 

Ea plecă ochii și sorbi din vin. 

— Am primit o bursă, răspunse oarecum vag. 

„Poftim? Nu-i ceva obișnuit”, se gândi bărbatul, „decât dacă ai 

un finanţator. Sau dacă bursa ţi-a fost plătită de stat. Ceva sună 
fals aici. Abandonează subiectul pentru moment, dar revino mai 
târziu”. 

— Și yoga? întrebă el. 

Grace se aplecă înainte, abandonând poziția defensivă. 

Căutând confort și companie într-o copilărie dezrădăcinată, 
micuța Zhen în vârstă de 12 ani petrecuse multe ore în odăița 
din spate a prăvăliei Zhongy; din cartier, care vindea 
medicamente chinezești tradiționale. Bătrâna cafenie precum 
cojile de nuci care mătura podeaua era o indiană bengaleză, 
rămasă, cu totul neverosimil, în China după naufragiul 
ambarcațiunii în care se afla. Femeia vorbea în șoaptă cu fetiţa, 
îi devenise /iăomu, nașă, și-i cânta vechea mantra sanscrită 
vedică Gayrati. Bătrâna era yoghin, guru al practicii străvechi, și 
începuse s-o înveţe pe Grace diferite poziţii pe rogojinile aspre 
din fibre de nuci de cocos, în odăița aceea plină de arome 
intense, cu borcane de culoarea chihlimbarului în care erau 
conservati șerpi încolăciţi, flacoane galbene cu fiere de urs și 
ciuperci /ingzhi uscate, cenușii, stivuite pe rafturi ca niște lemne 
de foc. Cu timpul, Grace descoperise dincolo de beneficiile fizice 
ale yoga și spiritualitatea ei permanentă. Îi adusese seninătate 
și îi făcuse suportabilă adolescența melancolică. Nu se oprise 
din studiul yoga nici după ce se mutase la Hong Kong. 

— Așa că, iată-mă, zise femeia. 

_ Dădu pe gât paharul de vin și-l acceptă și pe al treilea. 
Indepărtă o șuviţă de păr de pe obraz, își mușcă ușor buza 
inferioară și clipi spre Nate. 

— Fără familie, zile de lucru de câte 14 ore, fără nimic decât 
yoga care să mă ţină întreagă. Sorbi iarăși din vin. Nu știu ce-mi 
rezervă viitorul. 

„Prostii”, se gândi Nate, „o ditamai avalanșă psihologică”. Îi 
analiză povestea pe sectoare: resentimente faţă de sistem; 
absenţa ideologiei comuniste; etică a muncii puternică și atenţie 
meticuloasă acordată detaliilor, sentimente de izolare și privare, 
plus contemplarea unui viitor nesigur, dedicare și dependență 
de aspectele spirituale ale yoga. Descoperea o colecţie cu 
adevărat uluitoare de motivații exploatabile, desprinsă direct din 
manual - „aproape prea frumos ca să fie adevărat”. Alte câteva 
întâlniri, o ureche înţelegătoare și un surâs prietenos și ar fi 
putut influenţa în mod subtil acceptul lui Grace de a-l ajuta, 

nevoia ei de a aparţine unei cauze, dorința ei de a conferi 
înțeles vieții sale, de a acţiona pentru o Chină mai liberală. 
Ofiţerul de caz din el observă că femeia nu-l întrebă despre 
viaţa lui, ceea ce era un pic ciudat. 

După cină, merseră prin Central, pe trotuare pustii, pe lângă 
clădiri prea înalte ca să le vadă vârfurile învăluite în ceață. 
Grace îl luă de braț pe Nate - parfumul acela misterios se 
revărsă peste el - și bărbatul o susținu ușor. Opriră un taxi, care 
merse pe Garden Road, apoi pe Magazine Gap Road, până la 
ușa din față a complexului Grenville House, 15 etaje cu 
apartamente de lux cocoțate pe coasta colinei acoperite de 
junglă, cu panoramă peste vârfurile blocurilor-turn aflate la 
nivelul imediat inferior, cu fâșii de port vizibile prin pădurea de 
zgârie-nori. Grace recunoscu că Peninsula Hotel îi plătea chiria 
astronomică de aici; altfel, ar fi locuit într-un apartament 
igrasios din Kowloon. Vrând să dea dovadă de bună-cuviință, 
Nate o sărută cast pe obraz, îi spuse noapte bună și se pregăti 
de plecare, însă femeia își scăpă poșeta pe podeaua holului de 
la intrare, scotocind după chei, după care chicoti că n-ar fi 
trebuit să bea al treilea pahar. Cavaler, Nate o însoți în lift și 
băgă cheia în broasca de la ușa apartamentului. Grace lăsă ușor 
capul într-o parte și îl invită să intre ca să vadă cum locuia, 
pentru că, la urma urmelor, părea interesat de ea. 

— Esti interesat de mine, nu-i așa, Nathaniel? rosti ea ușor 
împleticit. 

„În regulă”, își zise Nate, „ia-o-ncetișor”. 

Grace își azvârli pantofii din picioare și-l conduse într-un living 
mare cu ferestre uriașe, pe toată înălțimea pereţilor, și parchet 
în spic, fără nici măcar o mobilă sau vreun obiect decorativ pe 
pereţii albi - Nate glumi că-i plăcea ce făcuse ea cu încăperea. 
In aer se simţea același parfum intens. Lângă perete se aflau 
trei coșuri mari din nuiele. În capătul livingului, un gong imens 
(din Tibet, anunţă Grace solemn) atârna de un cadru lăcuit; o 
pernă mare, albă, se găsea pe podea, în faţa discului din bronz 
cu diametrul de doi metri, presărat de scobituri mici. De ambele 
părţi ale discului existau măsuțe lăcuite în negru, cu sfeșnice 
chinezești cloisonne, asortate, câte un vas adânc din aramă și o 
statuetă îndesată din granit negru, pe care femeia i-o prezentă 
ca shivalinga, un idol al zeului hindus Shiva, care era protectorul 
yoga. „Un altar într-o biserică yoga”, se gândi Nate. 

Luă ciocănelul pentru gong, dar Grace îl opri: 

— Stai, nu se face așa! Să-ţi arăt. 

Trecu ușor capul învelit în pâslă al ciocănelului în jurul 
periferiei discului, care scoase un geamăt grav când începură 
vibraţiile palpabile, acoperite după aceea de un scâncet mai 
ascuţit când armonicele se amestecară. Femeia dădu drumul 
ciocănelului din mână și se scutură, iar Nate se gândi că vinul i 
se suise la cap, dar ea se îndreptă și se apropie de el. Se 
pregătise fie pentru o sărutare, fie pentru un jet de vomă, dar 
Grace îl întrebă încet dacă dorea să vadă energia Kundalini, 
stilul ei de yoga, șarpele încolăcit de la baza șirei spinării. Era 
nitel cam straniu și bărbatul își aminti că Bunty se întrebase 
dacă nu era o femeie obsedată și periculoasă, însă era 
cherchelită și se oferea să-i arate izvorul sufletului ei după 
numai două întâlniri, așa că încuviinţă; șarpele de la baza șirei 
spinării, cum să nu! După care lucrurile deveniră cu adevărat 
stranii. 

Grace se trase doi pași înapoi, își desfăcu fermoarul rochiei și 
o lăsă să-i cadă pe jos; baretele sutienului ba/conette din 
dantelă neagră, întins la maximum peste pieptul ei, îi atârnau 
neglijent pe umeri, iar chiloţii boxeri ca ai băieţilor pe care-i 
purta îi erau mulaţi pe picioare. Se așeză pe perna din fața 
gongului, își adună picioarele în clasica poziţie yoga lotus 
Padmasana şi puse mâinile pe genunchi. 

— Mai întâi este Kapal Bbati, șopti ea, respiraţia frunţii 
luminoase. 

începu să răsufle lent, controlat, cu inspirări profunde și 
expirări explozive. După o duzină de respiraţii, îi făcu semn din 
cap lui Nate să sune din gong așa cum îi arătase, iar uruitul 
tibetan surd începu și Nate îl simţi în propria-i șiră a spinării, dar 
trebuia să se concentreze asupra deplasării circulare lente și 
egale a ciocănelului când începu a doua notă armonică, mai 
înaltă, și o privi pe Grace care-și rotea trunchiul tot circular, cu 
bărbia ridicată și ochii închiși, mărindu-și treptat viteza, după 
care ea începu o incantaţie indescifrabilă pe tonalitatea 
muzicală a gongului. Patru minute, cinci, șase, umerii descriau 
un cerc în față și după aceea în spate, cu braţele încordate și 
ochii închiși, iar transpiraţia începu să-i curgă pe faţă, în 
pârâiașe printre sânii strălucitori și în jos pe abdomen, îmbibând 
banda taliei boxerilor. Braţul lui Nate obosea, dar bărbatul se 

temu că, dacă ar fi încetat să mai sune gongul, ea l-ar fi 
împroșcat cu foc și ar fi levitat de pe balcon, ridicându-se spre 
cerul nopţii. După zece minute de rotire violentă și constantă a 
trunchiului, Grace se lăsă pe spate, își arcui spinarea, 
desprinzând-o de parchet, cu ceafa lipită de podea. Sutienul ei, 
devenit transparent de transpiraţie, se întinse gata să se rupă, 
iar ea își încleștă mâinile în Ksepana Muara deasupra inimii. Se 
arcui și mai mult, cutia toracică se extinse ca niște foale, cu 
mâinile adunate în rugă apăsate între sâni, apoi începu să 
tremure, spasme ca niște tsunami îi unduiră abdomenul, cu 
mușchii lungi ai picioarelor pulsând, labele picioarelor zvâcnind 
și bărbia tremurândă îndreptându-se către tavan. Brusc se 
încordă din tot corpul, își dădu ochii peste cap și deschise gura, 
expirând puternic, după care rămase nemișcată, cu mâinile 
inerte pe piept. 

Nate se gândi că telefonul cu care ar fi trebuit să cheme 
ambulanta se afla probabil în bucătărie, dar mai întâi se aplecă 
peste Grace, care zăcea pe podea, cu ochii închiși și picioarele 
întinse și ușor depărtate. Cușca ei toracică se mișca în 
continuare în ritmul respirației. 

— Te simţi bine? o întrebă el, punându-i mâna pe umăr. 

Ochii lui Grace se deschiseră încet și-l priviră. Ea zâmbi, își 
duse o mână după gâtul lui și-i trase gura în jos peste a ei, 
pentru o șoaptă de sărut, o singură atingere a buzelor. Parfumul 
ei dulce îl învălui și Nate simţi că-l ia amețeala. 

— Ce parfum e ăsta? întrebă el. 

Grace îi trase din nou gura peste buzele ei. 

— Ylang-ylang, îi şopti la ureche, este foarte vechi. 

— Eşti bine? zise Nate. Ce ţi s-a întâmplat? 

Femeia se sculă, își desfăcu fără grabă sutienul, fără să se 
acopere, și se duse la unul dintre coșurile de răchită, de unde 
scoase un chimono de in pe care-l îmbrăcă. 

— Ce-a fost asta? spuse Nate. 

Grace își trecu degetele prin păr, după care înnodă cordonul 
chimonoului, privindu-l în ochi fără să clipească, deloc 
stânjenită. 

— Trezirea lui Kundalini, zise ea. Atunci mă pierd cu totul. 

— Trezirea cui? 

— N-ai auzit niciodată de cele șapte chakre din corp? De 
centrele energiei vieţii? Nu? O să-ţi explic altă dată. In seara 

asta s-a făcut prea târziu. 

Alt murmur de sărut la ușă și Nate porni pe jos spre casă pe 
Bowen Road, întocmind în minte telegrama de a doua zi pentru 
SSt Burns, despre ceea ce părea să fi fost un început remarcabil 
în racolarea lui Grace Gao, pe numele ei adevărat Zhen Gao. 
Antenele de ofițer de caz ale lui Nate vibrau ușor, evaluând 
factorii: situaţia se derulase mai rapid decât normal - era poate 
ceva artificial? Povestea cu energia Kundalini fusese 
neașteptată; putea fi oare exploatată? Grace se trezise destul 
de repede din ameţeală. Femeia era o enigmă, și totuși 
irezistibilă: erotică fără să fie lascivă; ademenitoare, fără să fie 
desfrânată; simultan sofisticată și naivă. Simţea că, dacă ar fi 
putut-o racola, avea să fie o agentă excepţională. Bursa de 
studiu din Marea Britanie continua să fie o anomalie 
neexplicată, ca și aparentul ei dezinteres faţă de povestea vieţii 
lui Nate. Astea erau notele false, dar avea să le rezolve. 

e 

Echipa de contrainformaţii a MSS din apartamentul alăturat 
ascultă banda audio a cinei din China Club, trecu în revistă 
înregistrarea video a lui Zhenniăo, spectacolul dat de pasărea 
cu penele otrăvite în apartamentul „capcană cu miere”, de 
cealaltă parte a peretelui gol - cu coregrafia gongului și 
Matsyasana, poziţia provocatoare a peștelui, și sărutul cast - și 
se declară mulțumită de evoluţia serii și a posibilităţii de a-l 
prinde în cursă pe ofițerul CIA american și de a obţine numele 
agentului său. Asasinarea lui era o concluzie inevitabilă. Șeful 
echipei îl felicită politicos pe stimatul musafir de la Moscova, 
frumoasa ofițer rus din SVR cu ochi albaștri, care stătea așezată 
în fotoliu în faţa monitoarelor, legănând din picior. Indrumările ei 
despre modul cel mai bun de concepere a trecutului personal 
fictiv al lui Grace Gao pentru a-l ademeni pe american fuseseră 
incredibile - aproape ca și cum ar fi știut ce era în mintea 
bărbatului. 


VINETE MA PO ÎN SOS DE USTUROI 


Amestecați carne de porc tocată, oțet de orez, sos 
chili, amidon de porumb și sos de soia. Daţi la frigider. 
Tăiați vinete asiatice în jumătate pe lungime, ungeți cu 
ulei de arahide, asezonați cu sare și frigeți pe hârtie de 

copt, cu fața tăiată în jos, până se rumenesc și devin 
fragede. Amestecați supă concentrată de pui cu sake, 
Zahăr, ulei de susan, pastă de fasole și sos de soia. 
Amestecând permanent, prăjiți la foc iute ceapă verde, 
usturoi și ghimbir până când se degajă aromele, 
adăugați carnea de porc și rumeniţi-o, apoi adăugați 
amestecul cu supă de pui și aduceti la fierbere. Gătiţi 
înăbușit la foc mic, până se îngroașă sosul. Puneti 
jumătățile de vinete cu partea tăiată în sus pe o 
farfurie întinsă și acoperiţi cu carne. Garnisiţi cu ceapă 
verde feliată. Serviti cu orez fierbinte. 

29. 


Dezvăluirea chakrelor 


Dominika sosise în Hong Kong de câteva zile, după o primă zi 
de vizite oficiale la Sediul Central MSS, din Ministerul Securităţii 
Statului. Generalul Sun rămăsese în Beijing pentru consultări și 
Dominika fusese dată în grija unui căpitan vorbitor de engleză 
din biroul MSS Guangzhou, pe nume Yuân Chonghuan. El își 
alesese inexplicabilul nume occidentalizat „Rainy”?, yu tien în 
mandarină, care se apropia fonetic de Yuân și era liric, sau cel 
puţin așa credea el. Rainy Chonghuan era foarte scund și slăbuţ 
și manifesta toate răutăţile înnăscute ale piperniciţilor. Avea 
temperamentul toxic al unui ofiţer inferior care era încântat să- 
și bruftuluiască subordonații, pentru ca în clipa următoare să-i 
lingușească fără rușine pe superiori. Avea dinţii de culoarea 
caramelului și degete butucănoase, cu unghiile roase până în 
carne. Haloul din jurul capului și umerilor să-i avea aceeași 
culoare a caramelului, obţinută prin amestecarea galbenului, 
care anunța predispoziția spre trădare, și a  cafeniului, 
caracteristic lenei și invidiei. Dominika știu că trebuia să fie 
precaută în preajma lui. 

Pentru Rainy, colonelul Dominika Egorova din SVR era o fiinţă 
complet străină; femeia slavă cu picioare lungi, bust proeminent 
și pomeţi înalţi putea foarte bine să fie de pe altă planetă. 
Engleza bărbatului, pe care o învățase în școala de ofițeri MSS, 
era suficient de fluentă pentru a discuta cu ea strategia din 
operațiunea de prindere în mreje a americanului. Rainy 
Chonghuan înțelesese însă imediat că rusoaica aceasta era 
foarte stimată de generalul Sun și conducerea MSS, ceea ce 
însemna că el trebuia s-o perie întruna. De asemenea, observă 
că Dominika avea multă experienţă în ce privește ţintele 
americane. Amendamentele pe care le sugerase planului fazei 
de atragere, printre care modificările aduse istoriei personale a 
lui Zhenniăo pentru a captiva instinctele operative ale 
yankeului, fuseseră impresionante. Orice i-ar fi putut aduce 

succes, reputație și promovare era bine-venit. Rainy îi făcu rost 
colonelului Egorova de un exemplar tradus al manualului de 
serviciu pentru Zhenniăo şi sugeră ca ele două să se întâlnească 
pentru a discuta nuanţe ale momelii cu nectar. Spre 
surprinderea lui, rusoaica refuză, explicând că Vrăbiile din 
Serviciul rusesc operau mai eficient dacă atenţia nu le era 
distrasă prea mult. Rainy se grăbi să încuviinţeze, felicitând-o pe 
doamna colonel pentru înțelepciunea și precauţia ei. 

Dosarul personal al lui Zhen Gao o fascină pe Dominika. 
Autobiografia pe care chinezoaica i-o recitase lui Nate era în 
mare parte fictivă, cu o fărâmă, două de adevăr. Ea nu-și 
pierduse părinţii, nu fusese încredinţată spre adopţie și nu 
urmase niciodată școala hotelieră. Nu învățase niciodată yoga 
de la o bătrână yoghină pe când avea 12 ani, ci mult mai târziu, 
ca modalitate de a-și menţine forma fizică și de a o ajuta să-și 
seducă ţintele. 

Zhen Gao era fiica unui învăţător neînsemnat din Anxin, 
provincia Hebei, de pe malurile năpădite de stufăriș ale lacului 
Baiyangdian. O frumuseţe remarcabilă încă de la 16 ani, Zhen 
atrăsese atenţia unui administrator provincial care apreciase 
corpul femeii de sub uniforma de elevă. Bărbatul își folosise 
influența pentru a o instala pe fată ca menajeră într-o vilă 
controlată de stat, îi răpise virginitatea și o împărțise ocazional 
cu alţi oficiali municipali, pentru a câștiga favoruri. Când Zhen 
avea 18 ani, administratorul fusese prins luând mită și fusese 
judecat, condamnat și executat pentru corupţie. Lipsită de 
protector și având o reputaţie nemeritată de „fată a plăcerilor”, 
fusese trimisă la Tianjin, un oraș animat, cu 15 milioane de 
locuitori, pe coasta nord-estică, aflat la două ore distanţă de 
sudul Beijingului, și fusese înrolată în Școala de Stat 2112, o 
academie condusă de MSS, care, după cum explica indirect 
dosarul, instruia tinere în „tehnici de culegere a informaţiilor”, 
ce includeau seducerea, extragerea de informaţii, racolarea și 
șantajul. Absolventele erau cunoscute ca Yeying, Privighetori. 

In funcţie de rezultatele din școală, de abilităţi, ca și de 
evaluarea ideologică, unele Privighetori erau selectate pentru 
continuarea studiilor în Institutul 48 din Beijing, o unitate strict 
secretă din districtul nord-estic Shangjialou, unde studentele 
erau instruite în utilizarea armelor de foc, a armelor exotice și 
otrăvurilor. La vârsta de 20 de ani, Zhen fusese finanțată de o 

societate-paravan de prietenie sino-engleză, controlată de MSS, 
pentru a studia în Marea Britanie, atât pentru deprinderea limbii 
engleze, cât și pentru cunoașterea vieţii occidentale. După patru 
ani, absolvise ca  asasină-seducătoare în slujba statului, 
cunoscută ca o Zhenniăo, pasărea cu penele otrăvite. Graţie 
englezei excelente și manierelor britanice, Zhen fusese plasată 
discret într-un post de acoperire ca asistentă a directorului 
general al hotelului Peninsula din Hong Kong, disponibilă pentru 
misiuni în funcţie de cerințe. 

„Boje”, se gândi Dominika văzând dosarul, „o fetiţă spurcată 
de un porc, trecută de la unul la altul în cocină, apoi forțată în 
versiunea chineză a Școlii de Vrăbii”. Pulsul i se înteţi când citi 
povestea vieții lui Zhen Gao - semăna cu a ei. „Totuși Vrăbiile 
rusești nu ucid oameni”, își zise ea, „deși tu ai făcut-o, nu?” 

In al doilea volum al dosarului, Zhen era numită acum doar 
Zhenniăo. Dominika îl întrebă pe Rainy ce era o pasăre cu 
penele otrăvite, iar căpitanul îi descrise cu șovăieli pasărea 
mitologică, neagră ca tăciunele, care se hrănea exclusiv cu șerpi 
și ale cărei pene erau de aceea foarte otrăvitoare. Mai spuse că 
era suficient să amesteci vinul dintr-un pahar cu o asemenea 
pană pentru a-l face letal de toxic. „Doar în China”, se gândi 
Dominika. 

Dosarul documenta 14 asasinate cu care era creditată 
Zhenniăo, cel mai recent fiind al unui șef al poliţiei birmaneze 
care făcea trafic cu droguri și care fusese otrăvit cu un distilat 
din floare de omag albastru. Nu existaseră martori și absolut 
nicio legătură cu  Beijingul. Dominika deschise anexa 
farmacologică a dosarului care descria omagul albastru ca fiind 
o plantă otrăvitoare ce produce aconitina, un alcaloid letal care 
se absoarbe cu ușurință prin piele. Până și contactul superficial 
cu floarea delicată și purpurie în formă de clopoțel va induce, 
după două până la opt ore, aritmie cardiacă, tahicardie 
ventriculară,  fibrilaţie ventriculară, care duc la paralizie 
respiratorie sau stop cardiac. Zhenniăo aplicase otrava pe pielea 
șefului de poliție, amestecată cu ylang-ylang, un ulei esenţial 
foarte parfumat, utilizat în aromaterapie. 

e 

Privind demonstrația de Kundalini a lui Zhen pe monitorul de 
supraveghere - întregul apartament era ticsit cu videocamere și 
microfoane instalate în lambriuri și plafoane -, inima Dominikăi 

se opri când o auzi pe Zhen spunându-i lui Nate că parfumul ei 
se numea ylang-ylang. Așa aveau să-l omoare. Zhen avea să-l 
atingă cu ulei aromat care conţinea toxină din omag albastru în 
cursul unei întâlniri pentru yoga, iar până a doua zi dimineaţa 
avea să fie mort. 

Oare Nate avea să perceapă pericolul? De ce l-ar fi perceput? 
El era un ofițer operativ pornit la vânătoare, interesat să 
racoleze o chinezoaică frumoasă. Benford și CIA habar nu aveau 
de primejdie și nu-l puteau avertiza. Dominika însăși se găsea 
într-o poziţie incredibil de periculoasă. Nu putea să telefoneze la 
CIA, deoarece se afla în China. Nu putea să arunce un pacheţel 
peste gardul consulatului american, care era înconjurat de 
observatori din MSS. Era în permanenţă însoţită de escorte din 
MSS, iar micuțul Rainy Chonghuan stătea mereu lângă ea. 

Fusese cazată într-un apartament luxos pentru oaspeţi, cu un 
etaj mai sus, exact deasupra acestuia; Dominika nu avea nicio 
îndoială că apartamentul ei era la fel de înțesat de microfoane 
digitale și videocamere, astfel încât era foarte riscant să încerce 
să iasă din clădire și să iniţieze, cumva, un contact trecător pe 
stradă cu Nate, care oricum era filat de MSS. 

Dacă acţiona pentru a-l salva pe Nate și comitea o eroare, 
chinezii aveau să raporteze Kremlinului, iar ea era pierdută. 
Dominika încercase să-i trimită lui Nate avertizări subtile. 
Sfătuise MSS-ul că Zhen nu trebuia să pară excesiv de curioasă 
și să nu pună întrebări personale, care ar fi trădat un ofiţer de 
informaţii. Recomandase de asemenea ca Zhen să nu insiste 
asupra anilor universitari petrecuţi în Marea Britanie, spunând 
simplu că fuseseră plătiţi de o „bursă”. Dominika le spuse 
gazdelor ei că „era mai prudent să fie vagă”, dar în realitate 
toate acestea constituiau elemente discordante care, spera ea, 
vor trage un semnal de alarmă în mintea lui Nate și-l vor 
determina să adulmece capcana. În același timp, recomandă 
insistent ca Zhen să menţioneze Fernando's Restaurant din 
Macao pentru a-l împinge pe american să scape o informaţie pe 
baza căreia să se poată acţiona, deși știa că în realitate ar fi fost 
o notă prematură și agresivă, ce trebuia să-l alarmeze pe Nate. 
Se temea că vor fi totuși avertismente prea subtile, prea vagi. 
Oare Nate avea să le perceapă? Ea nu putea să încerce metode 
de sabotare mai ingenioase, deoarece chinezii erau prea 
inteligenţi. Dominika nu știa cum altfel să procedeze pentru a 

dejuca planurile MSS-ului de a-l asasina pe Nate. 
[] 

Grace îl invitase pe Nate să revină în apartamentul ei pentru o 
cină gătită acasă, ca răsplată pentru cina din China Club. 
Femeia deschise ușa, surâse și, prinzându-l de mână, îl trase în 
apartament. Purta o rochie bej tip cămașă, care-i ajungea până 
la jumătatea coapselor, cu mâneci largi, pe care le suflecase 
mai sus de coate. Se lipi scurt de el - bărbatul îi simţi sânii moi 
sub cămașă - și-l sărută ușor. Merse desculţă prin living - în aer 
se simţea intens mirosul de ylang-ylang - dădu un colţ și intră în 
bucătăria mică, dar modernă, în care predominau faianţa albă și 
oţelul inoxidabil. Pe masă erau mai multe ingrediente și un satâr 
chinezesc mic, cu mâner negru. 

— Fac o salată birmaneză de roșii, zise ea. Cuvântul birmanez 
pentru „salată” este /ethoke, care înseamnă amestecat cu 
mâinile. 

— Ai fost în Birmania? întrebă Nate. Cum se numește țara 
acum? 

— Myanmar. Am fost doar ca turistă, dar o birmaneză de 
acolo m-a învăţat să fac salata. Se numea Kyi Saw. 

Grace tocă ingredientele cu iscusință, adăugă oțet de 
lemongrass, ulei de canola și sos de pește, apoi prăji cepe și 
usturoi feliat într-o cratiţă mică cu ulei. Nate o privi deplasându- 
se fără efort prin bucătărie, cu mâini iuți și pricepute. Asamblă 
salata într-un vas mare din lemn, o amestecă ușor cu degetele 
până încorporă totul și-i întinse lui Nate o furculiță. Bărbatul luă 
o felie subţire de roșie. Gustul era sărat, dulce și iute, cu un iz 
ușor de arahide tocate. 

— E-ntr-adevăr delicios, zise el. Până acum n-am mai mâncat 
așa ceva. 

Grace se rezemă de masă și-l privi pieziș. 

— O versiune a salatei ăsteia mi se pare că se servește și la 
un restaurant din Macao, rosti ea. Un restaurant mic de pe plajă, 
Fernando's. Ar trebui să mergem acolo cândva și-o să-ţi arăt. 

Nate își păstră chipul inexpresiv. „Nu mi-a plăcut deloc cum a 
sunat asta”, gândi el. „Să fi fost o coincidenţă? Poate că da, 
poate că nu”. 

— Pare interesant, zise el cu glas tare. 

Își luaseră farfuriile cu salată pe balcon și mâncară în timp ce 
priveau portul și norii ce alergau pe cerul nopţii, vopsiți în 

trandafiriu de luminile orașului. 

— Mi se pare incredibil, spuse Nate, că orașul ăsta plin de 
viață a fost restituit Chinei și acum se află sub stăpânirea 
Beijingului. Crezi că spiritul Hong Kong-ului poate supravieţui? 

— Oamenii de aici încearcă, rezistă și-și cer drepturile, 
răspunse Grace, însă nu știu dacă vor izbuti. 

— Știu că restul lumii speră că ei vor reuși. 

— Și eu sper la fel. 

— Ar fi un efort cu adevărat lăudabil să ajuţi Hong Kong-ul să 
rămână liber, spuse Nate. Să faci ceva care să conteze. 

Se opri și nu mai insistă, ca să nu exagereze cu tema 
respectivă. Puteau să revină la ea; la momentul potrivit, Nate îi 
va explica în detaliu cum ar fi putut ea ajuta. Lucrând pentru 
CIA. 

— Probabil, zise femeia, dar în prezent mă dedic exclusiv 
hotelului. lar yoga este unica mea evadare. 

— Să-ţi spun sincer, rosti Nate, când mi-ai arătat Trezirea lui 
Kundalini, am fost ușor surprins, ba chiar speriat. N-am știut ce 
ţi s-a-ntâmplat. 

Grace râse. 

— Vrei să înveţi mai multe? Îți pot povesti despre chakre, 
centrii energetici din corpul tău. Ele sunt foarte importante, 
practic controlează totul. 

„Perfect, armăsarule, ţine situaţia sub control”. 

Până atunci, americanul păstrase relaţia la nivelul platonic, în 
ciuda sutienului negru, a spinării arcuite și a sărutărilor fugare. 
Își putea imagina reacţia lui Benford dacă se afla că o racolase 
pe Grace Gao fiindcă se culcase cu ea; ar fi fost o confirmare a 
permanentei sale bănuieli că Nate n-ar mai fi trebuit să lucreze 
în CIA. Nu se mai gândise la asta de ceva vreme, dar acum 
contemplă coșmarul care l-ar fi așteptat dacă ar fi fost concediat 
din Agenţie și s-ar fi întors acasă în Richmond, Virginia, unde 
familia lui ţipase de la bun început că Nate nu va avea succes ca 
spion, chiar dacă prăbușirea lui durase zece ani, nu doi, așa cum 
preziseseră ei. „Și atunci cum procedezi cu chinezoaica asta 
frumoasă care vrea să-ţi arate chakrele ei?” 

Se așezară pe podea, față în față, cu picioarele încrucișate și 
genunchii aproape atingându-se. Grace luă vasul larg de aramă 
de pe o măsuţă-altar, îl puse pe podea lângă ei și-i atinse ușor 
marginea cu un ciocănel din lemn. Vasul emise o notă curată și 

perfect definită, ca pendula bunicului. 

— Vasul cântător, zise ea, care-ţi limpezește mintea. 

Trecu ciocănelul în jurul buzei vasului, care începu un zumzet 
pulsatoriu, care crescu în tonalitate, devenind mai gros, 
suprapus primului. Grace se opri și tonurile se stinseră lent. Ea 
se mișcă puţin în faţă, astfel că genunchii li se atinseră. 

— In corpul tău, spuse chinezoaica, există șapte chakre care 
reprezintă emoții diferite. 

Scoase din buzunarul rochiei o sticluță, îi deșurubă capacul și 
o aplecă pentru a-și umezi vârful degetului. Parfumul ameţitor 
de ylang-ylang îi învălui și Grace atinse cu vârful degetului 
părţile laterale ale gâtului lui Nate, interiorul încheieturilor 
mâinilor sale și gleznele. 

— Uleiul te va ajuta să te relaxezi, îi zise. 

După aceea îl atinse pe creștetul capului. 

— Asta este chakra a șaptea, chakra violetă, Coroana, care 
aduce extaz. 

Se aplecă înainte și-l sărută pe frunte. 

— Asta este chakra a șasea, chakra indigo, Al Treilea Ochi, 
care controlează intuiţia. 

Îi sărută pleoapele. 

— A cincea, albastră, Gâtul, pentru vindecare. 

Cobori și-i morfoli gâtul cu buzele. „lisuse, coboară hotărât. 
Există oare și o chakră a căpitanului Picard?” 

— A patra, verde, Inima, pentru iubire. 

Grace îi descheie cămașa și-l sărută pe piept. 

— A treia, galbenă, Plexul Solar, pentru ţel. 

Buzele ei îi atinseră abdomenul. 

— A doua, portocalie, Sacrală, pentru dorință. 

Işi trecu degetele în jurul ombilicului său. 

Grace își mișcă după aceea mâna între picioarele lui Nate și 
sub corpul său, apăsând în sus, prin pantalonii lui kaki, pe 
partea cărnoasă a mușchiului perineal. 

— Prima, chakra Rădăcină, roșie, care controlează pasiunea, 
rosti ea. 

Își menţinu degetele acolo și-l privi în ochi. 

In clipa aceea, cu degetele infuzate de ylang-ylang ale lui 
Grace detectându-i prima chakră, Nate, în mod neașteptat și 
psihopatic, își aminti de Kramer, colegul lui ofițer de caz din 
Viena, care-i spusese cândva că perineul era numit „nui”, fiindcă 

„Nu-i nici testicule, nu-i nici anus”. Se întrebă ce făcea acum 
tipul acela amuzant. Işi alungă gândurile când Grace își retrase 
mâna. 

— Și când trezești Kundalini, rosti el străduindu-se să nu se 
foiască, ce fac chakrele astea de fapt? 

— Energia se ridică din chakra Rădăcină, ca un șarpe 
descolăcit, și urcă spre cap prin șira spinării, precum curentul 
electric. Ea aduce o conștientizare profundă. 

— O pot simţi pe a mea chiar în timp ce vorbim, rosti Nate. 

Grace lunecă înainte, se așeză pe picioarele lui îndoite și-și 
încrucișă propriile picioare în spatele său. Îl cuprinse apoi cu 
mâinile pe după gât și-l privi în ochi. Numai câţiva centimetri le 
despărțeau nasurile și bazinele, iar Nate îi putea simţi căldura 
trupului, de parcă s-ar fi aflat prea aproape de o sobă cu lemne. 

— Poziţia aceasta, zise ea, se numește Yab Yum, adică unirea 
dintre înţelepciune și înţelegere. Îi luă palma, o apăsă pe inima 
ei și o ţinu acolo. Poţi să-mi simţi inima? Dă-mi voie s-o simt și 
eu pe ata. 

Rămaseră nemișcaţi, cu ochii închiși, ţinându-și palmele unul 
pe inima celuilalt, cu frunţile atingându-se foarte ușor. 

— Acum nu ne putem mișca o mie de ani, până atingem 
Samadhi, continuă femeia. 

— Samadhi - indiferent ce-nseamnă asta - se va-ntâmpla 
mult mai devreme, zise Nate. Să nu zici că nu te-am avertizat. 

— Nu mai vorbi, spuse Grace. Samadhi este o stare a minții, 
concentrează-te. 

Bărbatul simţi cum răsuflarea ei devine mai profundă și cum 
bătăile inimii i se încetinesc; le putea auzi în mintea sa și în 
același timp propria lui inimă avea exact același ritm. Picioarele 
ei erau încrucișate strâns în jurul lui, cu călcâiele apăsându-l 
ușor în șale. Pe neașteptate, Nate avu o senzaţie de 
imponderabilitate în pelvis, în picioare, șira spinării și braţe. Un 
soi de vuiet puternic îi umplu mintea ca și cum s-ar fi găsit într-o 
grotă subterană deasupra unei cascade asurzitoare. Simţi apoi 
aceeași imponderabilitate în cap, în spatele ochilor și sub limbă. 

— Simţi? murmură Grace, și el încuviință din cap. Samadhi 
este minunată. Te poate purta dincolo de munţi și dincolo de 
oceane. Ce există dincolo de ocean pentru tine, Nate? Ce există 
în inima ta? 

— O femeie se află foarte departe, zise americanul cu ochii tot 

închiși, minunându-se de senzaţia din creier și de răspunsul lui, 
care-i ieșise printre buze înainte să fi putut gândi. 

Grace se apropie și mai mult de el, cu brațele în jurul gâtului 
său. 

— Respiră odată cu mine, spuse ea, și inspiră adânc. 

Işi puse gura pe a lui și începu să inspire și să expire, 
învăluindu-l într-o catifea fierbinte și electricitate. Respirația ei o 
controla pe a bărbatului. Ea se legănă ușor și se aplecă înainte, 
astfel că abdomenele lor se atinseră. Grace îi șopti între buze: 

— Cine mai este în inima ta? 

Nate se gândi la Agnes din Palos Verdes și la Hannah care 
fusese ucisă și la generalul Korcinoi cu păr alb care fusese 
omorât, și la Gable care nu mai era, și la Benford, Forsyth și 
Burns, care erau colegii lui și familia lui, și la idiotul de general 
Tan din APE, gândacul ăla risipitor pe care Nate tocmai îl 
racolase, și aproape că-i rosti numele cu voce tare. „La naiba, 
ce-i asta?” 

Luptându-se din răsputeri, Nate clipi de trei ori, foarte rapid, și 
femeia știu că-l pierduse, cel puţin deocamdată. Se retrase lent, 
lunecând de pe el. 

(J 

Dominika stătea în fotoliu, cu picioarele încrucişate, 
strângându-și puternic coapsele laolaltă, transpirând. Se forțase 
să rămână nemișcată în timp ce privea monitorul și-și imagina 
senzația corpului lui Nate lipit de Grace în Yab Yum, iar buzele o 
furnicau închipuindu-și acele sărutări. Slavă Domnului că nu 
trebuia să-și ascundă un orgasm, stând la un metru de oribilul 
Rainy Chonghuan care privea ecranul cu gura deschisă. Femeia 
intrase în panică atunci când Grace îl unsese pe Nate cu ulei 
parfumat, dar apoi înțelesese că nu aceasta era seara 
asasinatului. 

Acel ultim sărut... Fusese uluită de abilitatea cu care Grace îl 
purtase pe Nate într-o stare de meditaţie, ceva ce ea n-ar fi 
putut reuși niciodată. In mod ciudat, nu era furioasă pe bărbat - 
a-l vedea după atâtea luni pe un ecran de înaltă rezoluţie fusese 
ca un șoc și Dominika se simţise la un milion de kilometri 
depărtare. Ştia că nu acesta era planul lui, că încerca s-o 
racoleze pe chinezoaică și că ea iniţiase contactul. Sigur că da, 
Dominika avea să-i spargă o vază de flori în cap când (dacă) 
avea să-l mai întâlnească, dar își dădu seama că îl iubea în 

continuare; Nate spusese că iubea „o femeie care se afla foarte 
departe” și știa că se referise la ea. Dominika fusese prima 
persoană la care se gândise Nate din subconștientul lui răscolit 
de Yab Yum. Oh, vieţile lor se vor lovi mereu de această lume a 
spionajului! 

Dar în clipa aceasta, gelozia, resentimentele și dorul erau de 
prisos. Dominika nu știa dacă Nate putea rezista ameţitoarelor 
dezmierdări ale acestei chinezoaice superbe, însă știa că, 
indiferent dacă MSS-ul îi va smulge sau nu lui Nate numele 
agentului său, avea în curând să ajungă în punctul în care să-i 
ordone lui Zhen să-l elimine. Bărbatul era un gândac într-o cutie 
de chibrituri și aveau să calce peste el. 

Rainy Chonghuan privea ecranul când Grace îi spuse noapte 
bună lui Nate în ușa apartamentului. Îi ordonă tehnicianului să 
închidă monitoarele și microfoanele de supraveghere și se 
întoarse spre colonelul Egorova. 

— Puteţi vedea, rosti el, că Zhenniăo este perfect antrenată și 
meticulos pregătită. Ea utilizează aspectele mistice ale acestei 
yoga pentru a-și manipula ţintele, pentru a folosi tao qu de zuo 
fa, metode de obţinere a informaţiilor. Data viitoare ar trebui să 
reușească. Dacă la sfârșitul următoarei întâlniri americanul nu 
va dezvălui numele cârtiței, vom ordona eliminarea lui. 

— Voi vă știți cel mai bine procedurile operaţionale, încuviință 
Dominika nepăsător, întrebându-se dacă avea o pată umedă pe 
partea din spate a fustei. Deocamdată însă eliminarea 
americanului mi se pare prematură. Fata voastră înregistrează 
progrese reale. Există potenţialul de a afla de la acest ofiţer 
secrete suplimentare despre operaţiuni ale CIA în China. 

Rainy strânse din umeri. 

— Beijingul insistă, zise el. Peste două zile, ea îl va invita la 
altă cină și vom vedea ce se întâmplă. Începând din seara 
aceasta, Zhenniăo va rămâne în acest apartament, în 
eventualitatea în care americanul se simte singur și excitat și 
decide să vină neanunţat. 

— Și cum veţi elimina ţinta? întrebă Dominika. 

Zâmbetul lui Rainy Chonghuan părea imaginea unui mal 
nămolos de râu. 

— Zhenniăo este specialistă în arme de foc, arme albe, 
ștreang și o sumedenie de arme clasice. De asemenea, 
excelează în lupta corp la corp. Este și o adevărată enciclopedie 

a otrăvurilor și toxinelor. În multe cazuri similare cu acesta, 
cerința este de a ascunde mâna Serviciului. Ea va alege metoda 
cea mai potrivită. 

— Nu pare că va avea necazuri, comentă Dominika, simţindu- 
se brusc copleșită. 

Pe neașteptate, își reaminti teroarea permanentă care o 
aștepta în Moscova dacă ar fi demascat-o cârtița din 
Washington. Atât ea, cât și Nate se clătinau pe marginea 
prăpastiei. 


SALATA DE ROȘII BIRMANEZĂ A LUI KYI SAW 


Feliați roșii mijlocii în formă de semilună, tăiați roșii 
cherry în jumătate, apoi feliați ceapă dulce în formă de 
semilună; puneţi-le pe toate într-un castron. Adăugați 
semințe de susan, alune zdrobite, pulbere uscată de 
creveti, ardei iuti tocați și coriandru tocat. La foc iute, 
prăjiți usturoi și ceapă, până devin crocante, și 
adăugati-le în castron. Amestecaţi laolaltă oțet de 
lemongrass (sau oțet din vin de orez), ulei de canola, 
sos de pește, zeamă de lămâie și zahăr de palmier, 
apoi turnati peste salată. Amestecați ușor folosind 
mâinile și garnisiți cu ceapă și usturoi prăjite și cu 
coriandru tocat fin. Poate fi o foarte bună garnitură la 
friptura în sânge. 

30. 


Pustietate 


Lui Zhen nu îi plăcea să locuiască în apartamentul destinat 
„capcanelor cu miere”. Apartamentul ei personal se afla într-o 
clădire mai mică din Mid-Levels, unde era înconjurată de cărțile 
ei, de materiale pentru yoga și mobile confortabile. Zilele 
petrecute în apartamentul acesta aproape gol reprezentau un 
inconvenient. In plus, însemna că se apropia etapa de asasinare 
și, cu toate că nu avea scrupule faţă de eliminarea unei ţinte, 
era întotdeauna deprimată când termina o operaţiune. Îi plăcea 
vânătoarea: punerea la cale a primului contact, dezvoltarea 
iscusită a relaţiei, fiorul ameţitor al seducerii și anticiparea 
îmbătătoare a actului final, până la momentul în care înfigea un 
ac de oţel între vertebrele cervicale, sau trecea un șnur de 
mătase în jurul unui gâtlej, sau privea ochii victimei dilatându-se 
alarmaţi când simţea prima dată efectele constrictive ale otrăvii 
asupra pieptului. După aceea însă simțea întotdeauna 
pustietate, deprimare, melancolie. O pustietate de care se 
descărca prin intermediul exerciţiilor de yoga. 

Zhen își spusese mereu că lucra ca pasăre cu penele otrăvite 
pentru a-și hrăni trupul, dar practica yoga pentru a-și hrăni 
sufletul. Meditaţia și exerciţiile îi furnizau energie, perspectivă și 
tăria necesară pentru a accepta ceea ce nu putea să schimbe. 
Pe de altă parte, existau unele lucruri pe care le putea schimba. 
Copilăria nefericită și exploatarea la care fusese supusă ca 
adolescentă concubină, ca și anii mizerabili de umilinţă din 
Școala de Privighetori și Institutul din Beijing, când învățase să 
ucidă, îi întăriseră hotărârea de a nu mai lăsa pe nimeni s-o 
trateze vreodată cu cruzime. Prima dată se întâmplase în 
Londra, la universitate, când fusese etichetată ca o fată exotică 
și sfioasă de către un grup de studenți macho, în majoritate 
niște huligani și bătăuși, dar unul dintre ei dorise mai mult. Zhen 
nu-și adusese cu ea în Marea Britanie nicio armă de la Institut, ci 
doar două gongfu shâny evantaie de luptă kung-fu, unul negru 
și unul roșu, delicate, care se deschideau larg, cu aripi de metal 

tăios fixate pe pliuri. Erau arme marţiale medievale și Zhen le 
putea face să fluture ca aripile unor păsări, deschizându-le și 
închizându-le cu pocnete asemenea împușcăturilor. 

Utilizarea evantaielor implica un complicat protocol social, iar 
convențiile chinezești străvechi erau practic necunoscute de 
majoritatea britanicilor, totuși Zhen le studiase pentru că aveau 
să fie foarte relevante când se întorcea în Orient ca 
seducătoare. Atingerea obrazului cu evantaiul închis însemna 
„te doresc”. Atingerea ușoară cu degetele a marginii evantaiului 
deschis însemna „vreau să vorbesc cu tine”. Lovirea scurtă cu 
evantaiul închis peste buze însemna „sărută-mă”. Niciuna dintre 
aceste subtilităţi nu se aplică însă zveltului Romeo britanic 
Rowdy White, care intră neinvitat în camera lui Zhen într-o 
seară și rămase locului amuzat, privind-o cum ţinea două 
amărâte de evantaie închise în faţa ei, pregătită să se apere. 
Experienţa cumulată a lui Rowdy cu evantaiele se limita la 
variantele din pene mari de struţ, utilizate de dansatoarele din 
cluburile de striptease de lângă High Street. Când Rowdy se 
întinse s-o prindă pe Zhen de braţ, evantaiul negru se deschise 
cu un pocnet, deviindu-i mâna. Chicotind în barbă, Rowdy se 
întinse din nou după fată, iar evantaiul roșu se deschise brusc, 
blocându-i celălalt braţ, apoi se plie fulgerător și-l pocni peste 
încheietură. Lovitura fusese chiar dureroasă. Tânărul mârâi, făcu 
un pas înainte și deschise brațele, iar ambele evantaie se 
desfăcură, ca fâlfâitul unui stol de porumbei care se ridică în 
văzduh într-un parc, și muchia din față a unuia îi atinse faţa la 
doi centimetri deasupra sprâncenelor, crestându-i fruntea și 
orbindu-l cu sângele care-i curse în ochi și îi șiroia pe obraji. Era 
primul sânge vărsat de Zhenniăo și fata rămase ușor surprinsă 
să vadă cât de simplu fusese. 

e 

Nu-i era foame, totuși își găti într-un vas mic puțină supă 
sh&ngcâi, o supă simplă de lăptuci, pe care o lăsă tot pe plită să 
se răcească. Deschise ușa balconului ca să simtă briza nopții și 
se așeză complet goală pe perna mare din livingul pustiu și 
întunecat, inspirând profund, dilatându-și întâi abdomenul, apoi 
diafragma, apoi plămânii și expirând în ordine inversă, 
retrăgându-și ombilicul spre interior și în sus, și blocându-și 
chakra Rădăcină. Repetă încet mantra Adi: ong namo guru dev 
namo, plecându-se spre învățătorul dinăuntru, și continuă 

respiraţia. Se sculă în picioare și se aplecă înainte într-o fandare 
prelungă, cu corpul strălucind, sânii  încordaţi, braţele 
musculoase ridicate deasupra capului, după care execută fluid o 
serie de poziţii, răsuflând egal și expirând cu un șuierat. Totuși 
ceva nu era în regulă. În seara asta concentrarea ei nu era 
perfectă. 

Lui Zhen îi plăcea tânărul american și trebuia să recunoască 
în sinea ei că era decent și fermecător. Comentariile lui despre 
libertate și Hong Kong fuseseră în mod evident intenţionate ca 
puncte de discuţie în vederea începerii racolării, dar ea îi dăduse 
prompt dreptate. Se întrebă cum era tipul în pat - după Școala 
de Privighetori, nu se mai culcase cu bărbaţi - totuși nu-i păsa 
prea mult dacă avea să trăiască ori să moară. Zhen era singură 
pe lume; nu era de partea nimănui, nici a Beijingului, nici a MSS- 
ului, nici a hotelului căruia își dedica toate energiile. Știa că Nate 
era din CIA și că voia s-o racoleze. Iși utilizase stratagemele 
profesionale pentru a-l încuraja, flirtase cu el și-l sărutase, totul 
pentru a-l aduce în zona finală, de lichidare. Racolarea ei era o 
imposibilitate, desigur - femeia n-avea să se alieze niciodată cu 
americanii - și, în plus, MSS-ul supraveghea totul. Lui Zhen i se 
spusese că trebuia să afle de la Nate numele unei cârtițe 
utilizând întrebări, vicleșuguri sau sex, dar dacă după două seri 
nu înregistra succes, trebuia să-l asasineze. Asta avea să se 
întâmple mâine seară. 

Urma să ia o sticluță de distilat din floare de omag albastru 
amestecat cu ulei ylang-ylang puternic aromat și, cu foarte 
multă grijă - o simplă picătură căzută pe pielea ei putea fi fatală 
- avea să aplice otrava pe pielea lui Nate (în ultimele două seri 
stabilise deja practica ungerii lui cu ulei), dar acum avea să 
folosească un beţișor din bambus. Aconitina avea să-i intre lent 
în sânge și să-l ucidă în câteva ore, la mult timp după ce se 
întorcea acasă. Zhen se îndreptă, apoi se aplecă, așeză palmele 
pe parchet și expiră. Reveni la poziţia verticală și se duse spre 
dormitor, ca să facă duș înainte de culcare, stingând lămpile pe 
măsură ce trecea prin apartament. Aprinse o lumânare cu 
aromă de santal și făcu duș la lumina ei. 

Parfumul cu iz de lemn al santalului era o schimbare salutară 
de la aroma uleiului y/ang-y/ang, care atârna greu peste tot fără 
să se disipeze, aidoma duhorii ca de cupru a sângelui închegat 
într-un abator. 

Se apropia miezul nopţii. Era mai bine că Benford și Nate n- 
aveau să știe ce plănuise Dominika. Nu existau alte opţiuni. 
MSS-ul avea să-l ucidă pe Nate mâine seară și ea n-avea la 
dispoziție prea mult timp de gândire. Urma s-o omoare pe 
Zhenniăo, pasărea cu penele otrăvite, sau, oricum, să încerce s- 
o omoare. Dominika stătea în  livingul întunecat al 
apartamentului pentru oaspeţi care-i fusese pus la dispoziţie de 
MSS și se întreba dacă va supraviețui în următoarea jumătate de 
oră. Purta pantaloni negri și tricou negru peste un sutien pentru 
sportive care-i turtea pieptul și-i strângea coastele. Nu dorea ca 
sânii să-i pună probleme dacă va fi nevoită să se lupte cu Zhen 
corp la corp. Se întrebă dacă tehnica de luptă rusească Sistema, 
concepută de Speţnaz și pe care o învățase de-a lungul anilor, 
se va apropia măcar pe departe de ceea ce-și imagina despre 
abilităţile unei asasine chinezoaice experte în arte marţiale. 
Trebuia totuși să încerce. Altfel, Nate era mort. 

Dominika nu avea absolut nicio intenţie să se înfrunte 
îndeaproape cu Zhen, care dispunea probabil de arme ascunse 
prin tot apartamentul, ca să nu mai amintească de gloanţele, 
săgețile și pumnalele tratate cu diverse substanţe letale. 
Intrucât îi văzuse mișcările pe monitoarele de supraveghere, 
Dominika știa că Zhen era puternică, mlădioasă și flexibilă și, 
fără îndoială, capabilă să încaseze multe lovituri într-o 
confruntare fizică directă. De aceea, trebuia s-o ia prin 
surprindere și s-o scoată imediat din luptă. Ar fi fost singurul 
mod prin care putea s-o învingă. 

Și totul ar fi trebuit să aibă loc într-o clădire controlată de 
MSS, plină de camere de supraveghere și zeci de agenți de pază 
și securitate, care aveau să răspundă instantaneu la zgomotele 
produse de o luptă corp la corp. Dacă Dominika n-o putea 
răpune rapid și silențios pe chinezoaică, agenţii aceia de pază 
puteau reactiva echipamentele de supraveghere din 
apartament, înregistrând pentru Gorelikov și Putin eforturile de 
salvare a lui Nate. Ambii aveau să tragă instantaneu aceeași 
concluzie: Dominika lucra pentru americani. Ea avea să fie 
arestată în Hong Kong, trimisă la Beijing pentru interogatorii, 
suită în avion și expediată la Moscova, iar o dubă închisă avea s- 
o preia direct de pe pista aeroportului ca s-o ducă la poarta 
închisorii Butîrka, unde o aștepta nu doar un simplu 

interogatoriu. Asta, bineînţeles, dacă Zhenniăo n-o omora 
înainte. 

Dominika știa că nu putea să iasă pur și simplu pe ușa 
apartamentului - în mod cert, era conectată la o alarmă -, să 
coboare un etaj, să ciocănească vesel la ușa lui Zhen - care ar fi 
fost avertizată între timp - și să se autoinvite la un păhărel 
înainte de culcare. Își examinase propriul balcon, ca și pe cel al 
apartamentului lui Zhen, aflat imediat sub al ei, și se gândea că 
ar putea să treacă peste balustrada balconului ei, să se lase în 
jos cât de mult putea, ţinându-se în mâini, după care să 
penduleze ca să aterizeze pe balconul lui Zhen. Dacă rata 
balconul sau dacă îi alunecau mâinile, n-ar mai fi contat nimic. 
Se afla la etajul nouă. Dominika scotocise prin apartament după 
posibile arme. Bucătăria nu era dotată; nu existau cuțite de 
masterchef. |n debara, găsise o cutie cu scule, din care luă un 
cutter cu lamă retractabilă și un ciocan cu vârful despicat, de 
greutate medie. Ambele arme potenţiale puteau fi însă utilizate 
doar din imediata apropiere și nu erau grozav de eficiente, dar 
nu dispunea de altceva. Retrase lama cutterului și-l strecură în 
sutien, iar mânerul ciocanului îl băgă la brâu. Era timpul să 
plece la vânătoarea păsării cu penele otrăvite. Işi aminti să lase 
deblocată încuietoarea automată a ușii apartamentului, ca să se 
poată întoarce după ce termina cu Zhen. 

Clădirea Grenville House era complet scufundată în întuneric. 
Dominika răsuflă ușurată să descopere că, ţinându-se atârnată 
în brațe, putea chiar să atingă balustrada balconului de 
dedesubt cu vârfurile picioarelor, așa că ateriză silențios pe 
balconul întunecat al apartamentului lui Zhen. Ușa balconului 
era deschisă, așa că Dominika intră tiptil, pătrunzând direct într- 
un nor de parfum ylang-ylang. Dinspre dormitor se auzea apa de 
la duș și Dominika duse mâna spre ciocan când înaintă în beznă. 
Ciocanul nu mai era. Nu-l auzise când îi lunecase din pantaloni 
sau când căzuse pe pavajul aflat cu nouă etaje mai jos. 

Privi cu grijă în baie. Lumina pâlpâitoare de lumânare abia 
dacă era suficientă pentru a vedea prin peretele din sticlă, 
aburită acum, care separa dușul mare de restul camerei de 
baie. Zhen era cu spatele la Dominika, sub dușul dreptunghiular, 
desfătându-se în cascada lină, cu braţele deasupra capului, 
mușchii feselor încordându-se la fiecare mișcare, cu părul ud și 
lipit în șuvițe. Dominika încercă să-și reamintească poziţiile 

venelor și arterelor importante ale corpului uman, știind că lama 
cutterului era lungă de cel mult doi centimetri și jumătate. „Dă-i 
drumul”, își spuse, „înainte să-ncepi să gemi ca o vacă”. 

Un val de furie îi clocoti în măruntaie faţă de ceea ce urma să 
facă, faţă de ceea ce Ei o forțau să facă. Măsură distanța prin 
deschiderea din sticlă și duse mâna la cutter, spunându-și: 
„Spintecă, nu împunge, spintecă spre gât, spre ochi”. Cu o clipă 
înainte de a păși înainte, zări cu coada ochiului un chimonou 
atârnat pe un cuier din perete și lăsă cutterul, întinse mâna și 
trase cordonul din mătase, apoi răsuci iute două bucle într-un laţ 
cu nod alunecător, păși în duș, trecu lațul peste capul lui Zhen și 
strânse nodul. Mișcându-se mai rapid decât ar fi fost omenește 
posibil, chinezoaica se roti cu fața spre ea și încercă să aplece 
capul pentru a ieși din laţ, însă Dominika ieși dincolo de peretele 
din sticlă, trecu cordonul peste marginea lui superioară și trase 
apoi în jos cu toată puterea, adăugându-și greutatea propriului 
corp, izbind obrazul lui Zhen de interiorul sticlei, pentru ca apoi, 
cu altă smucitură, s-o ridice de la podea. Sticla o oprea pe 
chinezoaică să ajungă cu mâinile sau cu picioarele la Dominika. 

Degetele picioarelor lui Zhen se zbăteau pe peretele din 
sticlă; sânii ei, sfârcurile maronii și pubisul i se turtiră de geamul 
ud, degetele trăgeau de materialul din jurul beregatei, însă 
mătasea umezită se strânsese într-un nod imposibil, lațul o 
trăgea de cap, în sus, spre urechi, iar ea se zvârcoli ca un pește, 
dintr-o parte în alta, și încercă să împingă cu tălpile în sticlă, 
încordându-și cu disperare picioarele. 

Icnete răgușite îi ieșeau din gura deschisă, dar zgomotul 
dușului acoperea sunetele. După trei minute de zvâcniri 
violente, pe măsură ce oxigenul din creier i se consuma, 
mișcările îi încetiniră, braţele îi căzură de la gât, iar corpul îi mai 
tremură alte trei minute, cu capul înclinat într-o parte și saliva 
scurgându-se prin colțul gurii. Pârâiașe de apă se prelinseră pe 
sticlă și Zhen privea din spatele ei cu ochi morţi și gura deschisă 
spre asasina ei, care se așezase cu un bufnet pe podeaua băii, 
cu picioarele încordate, ţinând cordonul, simțind că braţele îi 
urlă de durere, privind la rândul ei cadavrul ud. 

După cinci minute, sau zece, sau după o oră - Dominika nu-și 
putea da seama - își descleștă mâinile cuprinse de crampe și 
Zhen alunecă pe dalele băii, cu sânii turtiţi scârțâind pe sticla 
udă, în mod normal un sunet indecent și erotic în timpul unui act 

sexual sub duș, dar acum un sunet hâd și final. Zhen se răsturnă 
pe spate, cu bărbia în sus, cu picioarele crăcănate, cu apa 
dușului umplându-i gura și scurgându-se apoi pe obraji. 
Dominika închise apa. Sunetul sifonului de evacuare de sub corp 
a fost singurul recviem al chinezoaicei. 

După ce se șterse agitată pe picioare, Dominika traversă în 
grabă livingul - gata cu chakrele care palpită odată cu vibraţiile 
gongurilor - deschise ușa, ignorând posibilitatea declanșării unei 
alarme silenţioase, și o lăsă întredeschisă, ieși pe casa scării și 
trase mânerul casetei de alarmă pentru incendiu pe care o 
reținuse în ziua precedentă. Acum dorea gălăgie și confuzie. 
Alarma pentru incendii din Hong Kong făcea un zgomot uuup- 
uuup specific, care-i scoase pe locatari pe coridor, în timp ce 
Dominika sui în goană un palier până la ușa apartamentului ei, o 
deschise, se îmbrăcă rapid cu un halat și ieși iarăși în hol, 
părând nesigură și speriată. Rainy Chonghuan apăru în fugă pe 
coridor, în boxeri și un maiou fără mâneci pătat cu sos, după 
care o conduse iute și protector, coborând nouă etaje pe scara 
ticsită de oameni care zbierau, copii care plângeau și un cacadu 
care cârâia într-o colivie de bambus. 

În noaptea aceea Dominika a fost cazată într-un apartament 
de lux dintr-un hotel din Kowloon, iar hainele, articolele de 
toaletă și celelalte obiecte personale i-au fost aduse în 
dimineaţa următoare. Zguduit și stânjenit, Rainy îi spuse că 
pompierii care răspunseseră la alarma pentru incendiu o 
găsiseră pe Zhen Gao moartă în apartamentul operativ, 
strangulată în duș. MSS-ul era convins că fusese ucisă de o 
echipă CIA - probabil că membrii acesteia coborâseră în rapel 
de pe acoperiș - și că la acţiune asistase probabil americanul 
Nash. Existau și alte ipoteze, deoarece MSS-ul căuta cu 
disperare explicaţii. 

— Este imposibil ca o singură persoană s-o fi putut surprinde 
pe Zhenniăo şi s-o înfrângă în luptă, conchise Rainy. Nu există 
altă explicaţie. 

— Nu este posibil să fi fost o crimă pur întâmplătoare? întrebă 
Dominika. În scopul violului sau jafului, de pildă? 

Rainy clătină din cap. 

— Imposibil. Femeia asta ar fi putut arunca un hoţ obișnuit 
peste balcon cu o singură mână. 

— Un sfârșit nefericit și frustrant al acestei operaţiuni, 

concluzionă Dominika. Ce veți face în continuare? 

Rainy dorea să recâștige măcar o parte din respect după 
dezastru. 

— Gweilo, diavolul străin Nash, se află temporar în Hong 
Kong, fără imunitate diplomatică. Beijingul m-a instruit să 
direcţionez poliția din Hong Kong ca să-l aresteze sub 
suspiciunea de crimă. Până la proces va fi închis în penitenciarul 
Stanley, după care va fi condamnat și trimis într-un Laogai, un 
lagăr de muncă, din vestul Chinei, unde va învăţa să extragă 
cărbuni din mină. Asta dacă nu cumva i se întâmplă ceva și mai 
rău cât timp este în arest. 

Asta însemna un nou pericol. Dacă Nate era arestat și închis, 
MSS-ul nu mai trebuia să-l asasineze. Avea să regizeze o 
înscenare de proces spectaculoasă și cu acoperire 
internaţională, iar el avea să moară într-un lagăr de muncă pe 
stepele biciuite de vânt din vestul Chinei. Nate trebuia să plece 
imediat din Hong Kong. Dar oare Staţia avea să afle la timp 
despre moartea lui Grace și mandatul de arestare? Sau Nate 
avea să apară zâmbitor la ușa apartamentului ei în seara asta, 
cu un buchet de trandafiri? Boje, Dumnezeule, putea să le cadă 
drept în braţe! 

Dominika se luptă cu panica. Oare va fi nevoită să dea buzna 
în consulatul SUA pentru a transmite un avertisment? Visa la 
asta cu ochii deschiși. Sfârșitul carierei ei de spioană și începutul 
unei vieţi alături de Nate. Era un vis duios. El avea să fie uluit s- 
o vadă în Hong Kong, de cealaltă parte a globului pământesc. Își 
imagină primul lor sărut în recepţia consulatului, fără să le mai 
pese dacă erau văzuţi de cineva. „Oprește-te!” 

Insă MSS-ul hotărâse în numele ei. O escortă feminină a 
rămas cu ea în cameră în noaptea aceea, iar a doua zi 
dimineaţă Dominika a fost dusă la aeroport de Rainy 
Chonghuan, care părea dispeptic, și îmbarcată într-o cursă Air 
China directă până la Moscova, fără să i se propună sau să i se 
ofere altă vizită de curtoazie la Beijing. Nu era tocmai o dojană: 
chinezii erau agitați și stupefiaţi. Mai mult, MSS, generalul Sun și 
Ministerul Securității Statului erau jenaţi de eșecul lor 
operaţional la care fusese martor, direct și din imediata 
apropiere, un ofiţer rus de informaţii. Rușinea era prea mare 
pentru ca Dominika să mai fie primită ca oaspete la minister. 
„Oare ce ar gândi dacă ar ști că tocmai înaltul lor musafir dintr- 

un serviciu frate le-a strangulat călăul superinstruit?” 

Acum era o cursă contratimp. Aveau americanii să afle de 
mandatul de arestare înainte ca Nate să fie ridicat de poliția din 
Hong Kong? Dominika n-avea s-o știe decât mâine. Zborul ei 
dura zece ore. Abia dimineață avea să citească rapoartele SVR 
Asia. Nate rămăsese pe cont propriu. 

e 

După cum s-a dovedit până la urmă, Dominika n-ar fi trebuit 
să-și facă griji. Un tânăr și cooperant locotenent din poliţia Hong 
Kong, care primea lunar un plic pentru „discuţii confidenţiale” cu 
Bunty Boothby, a transmis vestea despre crimă și mandatul de 
arestare. Ofiţerul ASIS a solicitat o întâlnire urgentă cu Nate și 
SSt Burns. Toţi au fost serios zguduiţi să afle că superba Grace 
Gao era un câine de vânătoare al MSS-ului. Nate a fost de-a 
dreptul șocat când agentul lui Bunty a adăugat că Grace făcuse 
parte dintr-o operaţiune MSS de a-l atrage pe Nate în capcană și 
de a-i smulge numele noului lor agent racolat din APE. Scăpase 
ca prin urechile acului. Dar cine a omorât-o pe Grace? SSt Burns 
se plimba agitat înainte și înapoi prin cei nici doi metri ai 
separeului său. 

— În clipa de faţă, zise el, nu contează cine-a omorât-o. O 
vom afla, mai devreme sau mai târziu. Se opri și-l arătă cu 
degetul pe Nate. Tu ai scăpat ca prin miracol. 

Nate își cobori capul în palme. 


— Universitatea și restaurantul..., zise el mai mult pentru 
sine. Ar fi trebuit să-mi fi dat seama, dar eram prea concentrat 
pe racolarea ei. 

— N-ai greșit absolut cu nimic, îl liniști Burns. Ai lucrat după 
manual. Ti-am citit și transmis mai departe toate telegramele și 
rapoartele de contact. 

— Chestiile astea se-ntâmplă, colega, spuse Bunty îndatoritor, 
cu un picior trecut peste brațul canapelei din biroul lui Burns. la 
zi - măcar ţi-a dat și ţie o bucăţică? 

Nate nu putea să plece pe calea aerului din Hong Kong sau 
Macao, întrucât ambele aeroporturi erau strict supravegheate. 
În port nu existau ambarcaţiuni de croazieră. Bunty sugeră că ar 
fi fost posibil ca Nate să plece cu un tren din gara Hung Horn din 
Hong Kong, până în Gara de Est din Guangzhou, de unde să ia 

avionul până la Seul sau Tokio. El era de părere că MSS-ul nu s- 
ar fi așteptat la o manevră atât de îndrăzneață. Această opţiune 
l-ar fi obligat însă pe Nate să aștepte un timp nedefinit, până 
primea un pașaport fals de la Langley, ceea ce constituia o 
problemă, fiindcă nu se putea ascunde la nesfârșit în consulat, 
unde existau prea mulţi localnici. 

În cele din urmă, riscul ca Nate să intre în China, pentru ca să 
iasă din China, îl convinse pe SSt Burns că opţiunea nu era 
viabilă. Între timp, Cartierul General CIA asedia Staţia Hong 
Kong cu telegrame despre racolarea lui Grace, uciderea ei, 
securitatea noului agent SONGBIRD și propuneri pentru 
scoaterea lui Nate din Hong Kong. Benford personal vorbi cu 
Nate pe telefonul securizat și păru calm și înțelegător. 

— Rezultatele tale cu SONGBIRD și cu femeia aceea au fost 
exemplare, îl lăudă el. Ţine-mă la curent cu planurile tale de 
exfiltrare și întoarce-te aici cât mai repede posibil. 

Închise înainte ca Nate să fi avut timp să răspundă, dar, sosite 
din partea lui Benford, cuvintele acelea echivalau cu o scrisoare 
de dragoste. Măcar asta însemna ceva... 

După încă o zi, SSt veni cu un plan. Împrumutară o uniformă 
de la curiosul, dar cooperantul adjunct al atașatului militar, care 
era comandor în marina americană. Tehnicianul din Staţie îi fixă 
lui Nate o mustață rară de aceeași culoare cu a părului, îi lungi 
puţin perciunii și completă deghizarea cu ochelari cu ramă de 
baga, care să-i rotunjească faţa. In seara următoare, umedă și 
înnorată, comandorul Nash se îmbarcă într-un autobuz al 
consulatului, alături de alți 20 de angajaţi care lucrau, în marea 
lor majoritate, în Staţie. Autobuzul merse pe Connaught Road, 
prin tunelul de sub port, și opri la debarcaderul municipal de pe 
Canton Road din Kowloon pentru o vizită publică pe USS Blue 
Ridge, o navă de comandă, amfibie, lungă de 180 de metri, care 
era nava-amiral a Flotei 7 a Marinei SUA sosită în vizita ei 
bianuală de prietenie. 

Când au ajuns, Bunty Boothby și Marigold Dougherty i-au 
asediat pe polițiștii din Hong Kong care erau de gardă la baza 
pasarelei pentru a fi lăsaţi la bord fără invitaţie. Marigold purta 
rochie lungă și pantofi cu toc-cui și zbiera la Bunty fiindcă uitase 
invitaţiile acasă, numindu-l „cretinoid” și izbucnind în lacrimi. 
Când a sosit autobuzul cu angajaţi ai consulatului, polițiștii, 
copleșiți, i-au numărat în grabă și i-au lăsat pe toţi la bord. In 

nebunia de acolo, nici măcar nu au aruncat vreo privire spre 
Nate. Bunty a toastat pentru Nate în careul ofiţerilor, i-a 
mulțumit fiindcă se comportase ca un adevărat coleg și a 
adăugat că Beijingul „își va ieși din minţi ca un șarpe tăiat” când 
avea să realizeze că Nathaniel Nash părăsise China. La sfârșitul 
serii, un tânăr maistru militar i-a luat locul lui Nate și a coborât 
din navă, iar el a rămas la bord, fără să iasă din cabină. 

A doua zi dimineaţă, B/ue Ridge plecă din Hong Kong și reveni 
la sediul flotei din Yokosuka, Japonia, la 1 500 de mile nautice 
depărtare, pe care le străbătu în trei zile, timp în care Nate stătu 
în cabină, mâncă la popota ofiţerilor și vizionă șase-șapte filme. 
Se gândi la Grace, se gândi la Dominika și la vânătoarea cârtiţei, 
la informarea pentru candidaţii la postul de DCIA și la poziţia lui 
în raport cu Benford și Forsyth și așteptă, destul de neliniștit, să 
vadă ce-i pregăteau în continuare. O detașare în străinătate? Un 
transfer în FBI? Un separeu minuscul în demisolul Cartierului 
General? 

Nu știa de ce, dar avea sentimentul - pur și simplu, o știa - că 
o va revedea pe Dominika foarte curând. 


SUPA DE LĂPTUCI - SHENGCAĂI - A LUI ZHENNIAO 


Într-o oală pentru supă, căliți în unt ceapă albă tăiată 
cubulete și usturoi mărunțit, amestecând mereu până 
se înmoaie. Adăugați coriandru tocat, sare și piper. 
Adăugați cartofi curățati de coajă, tăiați cuburi, frunze 
întregi de lăptuci (nu tăiați nervurile) și acoperiţi totul 
cu apă. Daţi în clocot, apoi acoperiți și fierbeți înăbușit, 
până se înmoaie cartofii. Băgati totul în blender până 
obtineti o textură catifelată, adăugați unt și asezonați 
după gust. Serviti fierbinte sau la temperatura 
camerei. 

31. 


Liga Naţiunilor 


— Ești la fel de rău ca Angleton, îi zise directorul interimar 
Farrell lui Benford, care stătea în faţa biroului imaculat din 
cabinetul DCIA de la nivelul șapte al Cartierului General. 

Nepângărit de telegrame, note informative sau planuri 
operative, spaţiul de lucru al directorului contrasta enorm cu cel 
al lui Benford, aflat cu trei etaje mai jos, în DCI, care aducea mai 
degrabă cu centrul din Tokio după trecerea Goadzillei. 

— Fanaticii tăi din contrainformaţii irosesc timpul, urmărind 
umbre care nu există. 

Angleton fusese zelosul și mesianicul director CI în anii 1970, 
care vedea dezinformări și provocări sovietice sub fiecare piatră. 
Benford se foi imperceptibil de pe un picior pe altul. 

Farrell era un economist cu păr unsuros din Directoratul 
Informaţii care, în ochii geloși ai celor de la Langley, era o 
alegere complet neverosimilă pentru conducerea Agenţiei, fie și 
temporar. Avea ochi apoși, ten gălbejit, glas piţigăiat ca 
personajele din desenele animate și un interes permanent și 
singular faţă de propria sa avansare. Farrell fusese remarcat 
prima dată de președinte pentru viziunea sa internaţionalistă și 
antipatia sănătoasă faţă de cowboy-i din CIA. Devenise și mai 
îndrăgit la Casa Albă de când declarase public că el va credita 
evaluările analiștilor din Cartierul General privind situația 
politică din orice țară de pe glob în loc să se bazeze pe 
estimările șefilor Staţiilor locale, o apostazie tot mai la modă 
după decesul lui Alex Larson. Pe măsură ce comentariul lui 
Farrell a devenit cunoscut pe scară largă, ofițerii de operaţiuni 
de peste hotare și-au continuat activităţile, toastând în sinea lor 
pentru directorul interimar la cine de recrutări din toată lumea. 

— Cârtiţa asta nu-i nici pe departe o umbră, zise Benford, 
stăpânindu-și impulsul de a-i spune birocratului aceluia stângaci 
că era un papagal care se umfla în pene. Existenţa ei a fost 
coroborată de o sursă secretă din Moscova. 

Farrell pufni. 

— Întotdeauna aud aceleași explicaţii, replică el. O sursă 
secretă spune ceva și noi pornim să urmărim cai verzi pe pereți. 
Este absurd. Ce sursă a raportat asta? 

Directorul avea dreptul să pună întrebări despre orice sursă și 
să-i cunoască, de asemenea, numele adevărat, dar Benford își 
proteja cu gelozie cazurile cu acces restricționat, referindu-se la 
ele numai sub numele de cod. 

— DIVA, principala noastră sursă din Rusia, cu informații 
absolut impecabile, care a furat secrete chiar de la Kremlin. 

Farrell se strâmbă. 

— Prefer să evit clișeul „a fura secrete”. Furatul implică 
metode extrajudiciare și condamnabile moral. 

— Este definiţia spionajului încă de când luda l-a sărutat pe 
lisus, zise Benford. Tu cum îi spui? 

Farrell ridică ochii, zgândărit de tonul celuilalt. Cei doi bărbaţi 
se fulgerară din priviri. 

— Noi nu furăm secrete, rosti el. 

Benford nu-și modifică expresia feței. 

— Am mai auzit predica asta, undeva, cândva. Este la fel de 
imbecilă acum pe cât a fost atunci. 

Farrell se roti în scaun, întorcându-i spatele. 

— Nu te-am chemat aici ca să-ți ascult jargonul de modă 
veche și retrograd. Te-am chemat pentru că am înțeles că nu-i 
informezi complet pe cei trei candidaţi la postul de director. O 
să-i informezi pe toţi, fără rezerve, fără eschivări, inclusiv 
rapoartele primite de la sursa asta vedetă a ta. Ai înţeles? 
Informări complete! 

— Sursa se află într-o poziţie precară. Informaţiile vor fi 
urmărite direct până la ea, spuse Benford, știind deja ce 
intenţiona să facă. 

— Termină cu pedanteria asta! se răsti Farrell. Toţi candidaţii 
au autorizaţiile de securitate necesare. Informează-i. Complet. 
Am fost clar? 

e 

— O să fii destituit, Simon, îl avertiză Forsyth. 

Stăteau în biroul lui Benford. Lucius Westfall era înghesuit pe 
canapea, străduindu-se să împiedice un teanc instabil de dosare 
să cadă pe el și pe podea. 

— Noi suspectăm că unul dintre candidaţii pentru postul de 
director al Agenţiei Centrale de Informaţii este o cârtiță condusă 

de Centrul Moscova. Candidatul Kremlinului. Dacă MAGNIT va fi 
aleasă ca DCIA, Agenţia va înceta să mai existe și Statele Unite 
vor fi oarbe la amenințările de peste hotare. Va fi mai rău decât 
Philby:5, mai rău decât Ames!“ sau Hanssen”. 

— Va trebui să exfiltram și sa strămutăm sute de agenţi, 
spuse Forsyth. Nu numai ruși, ci și surse din China, Coreea de 
Nord și Cuba. 

— Raionul de cereale din supermarketul din Alexandria va 
începe să arate ca Liga Naţiunilor, cu toţi foștii agenți făcându-și 
cumpărăturile acolo, glumi Westfall, care fusese cândva baby- 
sitter pentru un dezertor chinez și știa cât de imposibili puteau fi 
aceștia în general. 

— Aceia vor fi cei pe care vom fi de acord să-i strămutăm, 
spuse Forsyth. O mulțime de surse de nivel inferior vor fi 
abandonate pur și simplu și vor fi aruncate în închisoare sau vor 
fi retrase din circulație. 

— Amândoi îi uitaţi pe cei care nu vor pleca și vor încerca să 
îndure cu perseverenţă, le aminti Benford. Cei care vor fi 
aruncaţi în groapa cu lei. 

Toţi se gândeau la Dominika. 

— Așadar, ești dispus să-ți riști cariera ca să-l sfidezi pe 
director? 

— La schimb cu DIVA? Tu ce-ai face? 

Toţi știau răspunsul la întrebarea asta, inclusiv novicele de pe 
canapea, care se simţea deja extrem de protector faţă de 
rusoaica aceea cu ochi albaștri. 

— E timpul pentru o clismă cu bariu, zise Benford. Lucius, voi 
avea nevoie de ajutorul tău. 

Ochii lui Westfall se lărgiră. Se întrebă cu disperare dacă 
putea fi vorba despre un rit medieval secret de iniţiere în 
Directoratul Operaţiuni sau de - la fel de plauzibil - o neplăcută 


15 Kim Philby, pe numele adevărat Harold Adrian Russell (1912-1988), a fost un 
faimos agent dublu britanic, aflat în slujba Serviciului Secret de Informații (MI6), dar 
care a spionat pentru NKVD ȘI KGB. (n. red.). 

14 Aldrich Ames, fost ofițer de contrainformaţii al CIA, recrutat de KGB. În 1994 a fost 
condamnat pentru spionaj în favoarea Uniunii Sovietice și a Rusiei. În prezent, își 
ispășește sentința într-o închisoare din Indiana. Ames a reușit să compromită un 
număr record în istoria Agenţiei de agenţi secreţi CIA. (n. red.). 

15 Robert Hanssen, considerat cel mai longeviv spion, a fost agent al FBI care a 
spionat pentru serviciile secrete ruse împotriva SUA între 1979-2001. Activitatea sa 
de agent dublu a produs, conform Departamentului de Justiție american, „cel mai 
mare dezastru în domeniul serviciilor secrete din istoria SUA”. (n. red.). 

practică personală a lui Benford, în care se aștepta din partea 
lui, ca factotum, să dea cumva o mână de ajutor. Era perfect 
sigur că nu figura pe fișa postului său. 

Westfall a fost enorm de ușurat, deși alarmat de sfera de 
acţiune a sedițiunii, când Forsyth și Benford i-au explicat ce 
însemna „clisma cu bariu” - un test de contrainformaţii - și ce 
voiau ei. Tocmai atunci a intrat secretara lui Benford cu prânzul: 
o cutie din carton cu boluri din polistiren cu supă chinezească cu 
ouă de la cantină, care devenise populară după racolarea lui 
SONGBIRD. Femeia a împărţit bolurile și în cameră nu s-a mai 
auzit niciun sunet, cu excepţia sorbiturilor lui Benford. 

e 

Au avut noroc, deoarece pentru următoarea rundă de 
informări cei trei candidaţi aveau agende ce nu coincideau, așa 
că au fost programate sesiuni individuale, la ore diferite. 
Benford i-a informat, smerit, pe senatoarea Feigenbaum și pe 
disprețuitorul ei asistent Farbissen despre o operaţiune delicată 
de racolare a unui cifrator rus din Buenos Aires, care nu se baza 
pe nicio vulnerabilitate demonstrată sau pe vreo încălcare a 
regulamentelor, ci pur și simplu pe observaţia că tânărul 
celibatar era solitar. Farbissen pufni batjocoritor, iar senatoarea 
murmură „expediţie de pescuit”, dar niciunul dintre ei nu 
înțelese valoarea imensă a racolării unui cifrator din ambasadă. 

În realitate, Benford născocise întreaga operaţiune. Dacă 
Feigenbaum/Farbissen erau cârtiţele, Centrul avea să-l recheme 
rapid la Moscova pe cifratorul nevinovat - ceva ce cooperantul 
serviciu secret din Argentina va sesiza prompt - pentru a-l 
scoate din vizorul perfidei CIA. Benford irosi o oră jucând teatru, 
încercând să convingă cele două bivalve congresionale că 
operațiunea avea merite reale. Până termină de prezentat 
operațiunea, timpul alocat informării se încheiase și el evitase 
să-și prezinte cazurile cele mai delicate - pentru azi. Era un 
tertip care avea să funcţioneze doar o singură dată. 

În ziua următoare, Forsyth o informă pe viceamiralul Rowland. 
Benford sugerase ca Forsyth să-și folosească șarmul grizonant 
pentru a vedea dacă femeia dură cu trei trese pe mânecă avea 
să reacționeze la așa ceva. Ulterior, Forsyth relată morocănos că 
tentativa lui discretă de a flirta cu viceamiralul avusese același 
efect ca încercarea de a arunca ghemotoace de vată într-o placă 
din otel. 

— Hristoase, zise el, am purtat costumul meu negru cu batistă 
în buzunarul de la piept, i-am aruncat surâsul de ofițer de caz și 
am complimentat-o pentru managementul inspirat al LCN. Am 
lăsat-o să mă surprindă trăgând cu privirea la picioarele ei și i- 
am povestit despre logodnica mea, pe care am pierdut-o pe 
ocean în timpul unui taifun. Nimic. Nicio reacție. La unele 
recepții diplomatice am văzut nord-coreence care au reacţionat 
mai vizibil decât ea. În seara aia m-am întors acasă și am plâns 
în pernă. 

— Vârsta este marele nivelator, intonă Benford compătimitor. 
Ea ne afectează pe toți în cele din urmă. Deși este posibil să fi 
fost batista aia din buzunarul de la piept. 

Forsyth o informase pe viceamiral despre un caz îngrijorător 
din Panama City, care implica un senator racolat, dar 
nedisciplinat, din Parlamentul panamez, care se împrietenise cu 
un diplomat rus neidentificat (și imaginar) care făcea 
„comentarii nelalocul lor”. Senatorul refuzase să-l identifice pe 
rus până când Staţia nu-i creștea salariul. Benford știa că până 
și posibilitatea unui diplomat rus necunoscut care să devină 
intim cu un agent de acces CIA ar fi reclamat abordarea rapidă 
de către ruși a coruptului senator în tentativa de a-l identifica pe 
diplomatul nesăbuit. (În realitate, senatorul era un agent vechi 
și loial, care ar fi raportat orice tentativă de contactare sau de 
supraveghere a sa.) 

— Doamna amiral a ascultat politicos, dar în mod clar n-a fost 
interesată, concluzionă Forsyth. 

— Probabil că se gândea la impedanţe magnetice și jouli, 
comentă ironic Benford. În opinia mea, ridică cele mai puţine 
suspiciuni dintre toți trei. Se răsuci spre Westfall: Mâine, tu îl vei 
informa pe ambasadorul Vano. El pare mai puţin preocupat de 
rang și are o natură echilibrată, așa că probabil nu va obiecta la 
un briefing primit din partea unui ofițer inferior. Fii plin de 
entuziasm tineresc și dă impresia că ţi-ai depășit cadrul 
informării. Fii atent la reacţiile lui. Este un businessman de 
succes, care are acces în multe locuri, dar este îngâmfat și lipsit 
de experienţă în problemele de informaţii. Acţionează în direcția 
asta. 

Pentru un analist junior sosit recent în Directoratul Operaţiuni, 
Lucius își jucă cu iscusinţă rolul de analist extrem de serios, care 
deborda cu date și cifre, și căruia îi plăcea să se audă vorbind. El 

îi povesti ambasadorului despre un căpitan (fictiv) din Flota 
Nordică rusă, staționată în Murmansk, care intenționa să 
dezerteze împreună cu familia sa în Finlanda, ascunzându-se 
într-unul dintre sutele de trailere ce treceau prin Vaa/imaan 
Rajanylityspaikka, cel mai sudic punct de frontieră finlandez, pe 
E18. Westfall se lăudă că respectivul căpitan comanda un 
submarin balistic și că avea să aducă practic kilograme de 
documente navale secrete, iar tentativa de trecere a graniţei 
urma să aibă loc peste două luni. Așa ceva ar fi fost o momeală 
irezistibilă pentru ruși, care aveau să cotrobăiască absolut toate 
camioanele ce ieșeau din Federaţia Rusă, provocând la frontieră 
un haos lesne de remarcat. Benford era acum entuziasmat că-și 
presărase firimiturile de pâine la picioarele fiecărui candidat. 

— Anticipez că FSB și SVR vor colabora și că DIVA va fi 
implicată în investigaţii, spuse Benford. În felul acesta noi vom 
avea informaţii pozitive despre varianta care a fost raportată 
Moscovei. 

— Asta dacă reușim să-i furnizăm DIVEI echipament de 
comunicare fiabil, mormăi Forsyth. Nu putem s-o obligăm 
întruna la întâlniri pe stradă. 

— Hearsey mi-a spus că testează un echipament nou de 
comunicaţii care în scurt timp va fi gata de expediere. De fapt, 
va sosi chiar după-amiază să ne facă o demonstraţie. Ar trebui 
să fiţi toţi prezenţi, ca să evaluăm cât de potrivit este pentru 
DIVA - mai ales Nash, când se întoarce din Orient. 

e 

Întors acasă, Nash a fost felicitat sarcastic de Benford pentru 
că rezistase să-și folosească falusul în operaţiunile din Hong 
Kong și a fost informat despre vânătoarea cârtiței. Hearsey intră 
în biroul lui Benford și îi salută din cap pe ofițerii dinăuntru. „În 
mod clar îl clonează pe Gary Cooper”, se gândi Nate observând 
obiceiul bărbatului înalt de a se gârbovi puţin, instinctiv, când 
intra pe o ușă. Hearsey purta un sacou sport deschis la culoare, 
peste cămașa în dunguliţe, și pantaloni kaki, și avea cu el o 
servietă diplomat argintie ZERO Halliburton. In spatele lui, 
trăgând un troler Pelican mare, din plastic negru, era alt 
tehnician, prezentat ca Frank Mendelsohn, scund, slăbuț, 
brunet, timid și cu ticuri, pe care Benford îl descrise ca tipul „pe 
care nu ţi l-ai vrea să construiască bombe artizanale în subsol”. 

Hearsey îl salută din cap pe Nate. Ofițerii operativi mai 

lucraseră anterior cu Hearsey; împreună cu Gable, el pătrunsese 
într-o fabrică germană pentru a sabota componente de 
centrifuge destinate Iranului și o instruise pe prietena lui Nate, 
Hannah Archer, înainte ca ea să fi fost detașată la Moscova. 
Hearsey era ceea ce ei numeau „tehnician operativ”, de 
formaţie inginer, care știa că nu poţi strecura un dispozitiv de 
ascultare într-un birou dacă era compus din 12 piese și cântărea 
300 de kilograme. El înţelegea operațiunile, iar soluţiile lui 
tehnice reflectau acest lucru, ceea ce era o raritate. 

Ca de obicei, Benford îl șuntase pe pomposul director al BST 
și-i ceruse confidențial lui Hearsey să se gândească la soluţii 
pentru problema de comunicare a DIVEI, acum când ea urma să 
fie numită directorul SVR. Îi ceruse tehnicianului deșirat să fie 
inovator și să vină cu un răspuns. Pentru Hearsey era ușor 
riscant să accepte și să lucreze la un proiect clandestin pentru 
Benford fără a-și informa șeful, însă nu-l putea suporta pe 
acesta, un outsider atehnic, căruia îi spunea „managerul- 
pescăruș”. 

— Apare în picaj, începe să ţipe, se răhăţește în capul tuturor 
și-apoi pleacă, îi explicase el lui Benford. 

Hearsey se așeză pe canapea și genunchii îi ajunseră în 
dreptul stomacului. 

— Presupun că pot da detalii faţă de toți cei prezenţi, rosti el 
și Benford aprobă din cap. Am avut un început de idee, așa că 
am apelat la ANIG, asta-i Agenţia Naţională de Informaţii 
Geospaţiale - cei care conduc sateliții - să-mi facă rost de 
imagini ale sediului SVR din lasenevo. Au făcut un instantaneu 
ELINT, citirea emisiilor electronice, iar la următoarea trecere au 
făcut un instantaneu MASINT, care măsoară energia. Eu căutam 
două chestii: clădirile principale să radieze energie electrică 
spre exterior și să existe doar un singur transformator principal 
- transformatoarele descrescătoare blochează energia - într-o 
centrală electrică separată. 

— Și ce-ai găsit? întrebă Forsyth. 

— Două din două, răspunse Hearsey. Clădirile radiază, ceea 
ce înseamnă că în pereţii lor se află kilometri de cabluri, iar 
transformatoarele se află într-o centrală electrică adiacentă, în 
cealaltă parte a complexului. 

— Imi crește pulsul când aud toate astea, spuse Benford, dar 
ce vrei să ne spui, de fapt? 

Hearsey surâse. 

— Simon, o să-ţi placă chestia asta. Rușii și-au consolidat 
Sediul Central pe dinăuntru, împotriva oricăror ascultări din 
exterior, dar nu s-au gândit și la energia care se scurge prin fire 
în exterior, spre pădurea de pini din jur. Ideea finală este că cele 
două clădiri principale din Sediul Central SVR din Moscova 
formează practic o antenă mare și puternică. Chiar și formele 
celor două - un turn cu 15 niveluri conectat la o aripă cu cinci 
niveluri, în forma literei Y - acţionează ca o antenă direcțională 
Yagi. 

— N-o să-ntreb ce este o antenă Yagi, spuse Benford, ci doar 
în ce fel ne ajută asta pe noi? 

— Asta este Yagi și este exact ceea ce trebuia. 

Hearsey se întoarse către Mendelsohn, care deschise trolerul 
și scoase o veioză elegantă de birou, compusă dintr-o bază 
mare de ebonită, un braţ în formă de L din oţel inoxidabil și un 
abajur negru, mare. Hearsey zâmbi și așeză veioza pe braţul 
canapelei. 

— Instalaţi veioza asta pe biroul agentei voastre și băgaţi-o în 
priză. Asta-i tot! Ea poate să dicteze, să înregistreze sau să 
tasteze mesaje pentru Simon prin intermediul veiozei, utilizând 
ca purtător cablurile electrice ale clădirii, chiar dacă în biroul ei 
sunt prezente alte persoane. Altă caracteristică: dacă aliniezi 
documente lângă baza veiozei, sub abajur, le poţi fotografia 
chiar în timp ce le semnezi, chiar sub ochii unei secretare care 
se uită peste umărul tău. lar veioza o va anunţa când o așteaptă 
un mesaj sosit de la Simon. 

— Asta cum o mai face? întrebă Nate. 

— Un vortex toroidal aerian, răspunse Hearsey. 

— Ce-nseamnă asta? zise Forsyth. 

— O să-i sufle în ureche, spuse tehnicianul. 

— Nu poate fi o chestie rea, rosti Westfall. 

e 

Hearsey plecă peste două ore, după ce demonstrase funcțiile 
veiozei, care urma să fie echipamentul pentru comunicații sub 
acoperire al DIVEI. Tehnicianul le spusese că sistemul avea 
numele de cod BOLERO, pe care Simon îl considerase pueril. Cu 
toate acestea, era încântat. Hearsey se autodepășise, susținut 
de geniul ingineresc al lui Frank Mendelsohn, a cărui poreclă în 
birou era, în mod inexplicabil, Pornache. Transmițătorul/receptor 

BOLERO era interactiv, multifuncțional și protejat prin scanare 
retiniană împotriva manipulărilor frauduloase. Mesajele sau 
imaginile încărcate de Dominika în dispozitiv aveau să fie 
stocate până detecta codul de autentificare de la satelitul de 
telemetrie BATTLEFAT aflat pe orbită geosincronă deasupra 
Cercului Arctic. În 3,5 secunde, mesajele stocate de Dominika 
aveau să se scurgă prin reţeaua electrică a clădirii spre satelit 
și, simultan, mesajele sosite aveau să fie citite de veioza 
BOLERO băgată în priză în biroul DIVEI. 

— Transmisiunile astea nu vor fi detectabile în interiorul 
clădirii? întrebase Nate. Sunt sigure? 

— Experții SVR în securitatea comunicaţiilor au rezolvat 
problema în locul nostru, îi explicase Hearsey. Ei au ecranat 
clădirea împotriva oricăror interceptări din exterior și de aceea 
comunicațiile noastre nu emană la interior. Avem baftă. 

— Am o întrebare, spusese Westfall, mereu analist. Înţeleg că 
transmisiunile spre sateliți sunt vulnerabile la interceptări radio 
sau găsirea direcţiei din care s-a emis. 

— Te referi la „triangulare”, aprobă Hearsey din cap. Nu și în 
cazul acestui sistem. Energia este mică, la fel ca echipamentul 
CARS, dar ce este mai important, transmisiunile sunt difuzate. 
Este deosebirea dintre a o lua pe urma unei raze de lumină pe 
cerul nopţii pentru a găsi proiectorul-sursă și a îndesa ceaţă într- 
un sac de pânză. 

Benford aprobase mormăind metafora aceea pe care o putea 
înțelege. 

După aceea Frank Mendelsohn explicase principiile 
comunicării haptice (tactile), ale interfeţei organice cu 
utilizatorul şi display-ului flexibil cu interacționare prin 
deformare, până când Benford începuse să se înroșească la faţă. 
Problema deloc neglijabilă a introducerii veiozei în Sediul Central 
SVR fără a naşte suspiciuni părea dificilă, dar Nate sugeră ca 
Dominika s-o aducă ea însăși când se muta în cabinetul 
directorial și alegea noul mobilier. Stația Moscova avea să-i lase 
veioza într-o ascunzătoare. Riscant, dar realizabil. lar după ce 
veioza Îi era instalată pe birou, nu mai trebuia să iasă pe stradă 
pentru a se întâlni cu un ofițer de caz; întâlnirile personale 
aveau să fie rezervate pentru călătoriile DIVEI în afara Rusiei. 
Benford insistă ca BOLERO să fie amplasat cât mai curând 
posibil. 

DIVA avea să reînceapă transmisiile și Benford putea să 
citească din nou corespondența altor gentlemani, cu excepţia 
mesajelor spre și de la MAGNIT. lar asta era problema. 


SUPA CHINEZEASCĂ CU OUĂ DE LA CIA 


Încălziți supă concentrată de pui. Turnati o parte din 
ea peste amidon de porumb și amestecați până 
obtineti o pastă. În restul de supă adăugați ghimbir, 
sos de soia, ceapă verde tăiată cubuleţe, ciuperci 
feliate subțire, piper alb și dați în clocot. Adăugați apoi 
pasta, amestecați bine și gătiți la foc mic, înăbușit, 
într-un vas separat, bateti energic ouă și turnați-le 
apoi lent în supă, amestecând întruna, astfel ca ouăle 
să se gătească și să se desfacă în „zdrențe”. Un 
ingredient optional sunt boabele de porumb dulce 
(întregi sau făcute piure). Garnisiţi cu ceapă verde 
tocată și serviti imediat. 

32. 


Incisivul proeminent 


Întoarcerea Dominikăi din China - zvonurile despre misiunea 
ei secretă la Beijing îi umpluseră de invidie și agitație pe siloviki 
(cu excepția lui Gorelikov și a lui Bortnikov, șeful FSB-ului) - 
coincise cu anunțarea promovării ei la rangul de general cu o 
stea și în funcția de director al SVR-ului. Chipuri dolofane și cu 
guși se strânseră în jurul ei după ședința Consiliului de 
Securitate ca s-o felicite, învăluind-o într-o miasmă imposibil de 
dezgustătoare de ape de colonie diferite, combinate cu 
sudoarea de frică a oficialilor care aveau milioane pitite în 
conturi peste hotare. De aceea era important pentru ei să 
stabilească relaţii bune cu această ș/iuha, această fostă femeie 
de moravuri ușoare, care dispunea acum de mijloacele 
organizatorice și de autoritatea necesară pentru a investiga 
conturi din bănci străine oricând ar fi ordonat-o Vladimir 
Vladimirovici. Mâini masive cu unghiile făcute de manichiuriste 
și inele purtate pe degetul mic îi strânseră mâna și halouri 
galbene tremurară deasupra surâsurilor lor galbene, presărate 
de rarele coroane albastre ale celor câţiva gânditori pragmatici 
din Consiliu, gazelele ocazionale rătăcite printre bivolii cu 
coastele murdare de nămol. Gânditorii aveau o rată mică de 
supraviețuire în junglele din Kremlin. 

Ceremonia oficială a promovării avu loc săptămâna 
următoare în poleita Sală Andreevski din Marele Palat al 
Kremlinului, în faţa ușilor înalte de 12 metri, curbate și cu 
filigrane aurite, deasupra cărora străjuia vulturul bicefal negru al 
Federaţiei Ruse, cu aripile întinse și ţinând în gheare globul 
cruciat și sceptrul. Simbolurile reprezentau stăpânirea lui 
Dumnezeu asupra Pământului și conducerea binevoitoare și 
dreaptă a monarhului asupra poporului său. Dominika se gândi 
la ironia copleșitoare a bunăvoinţei și justiţiei în Rusia modernă, 
în timp ce președintele se apropie de ea pentru a-i prinde 
Ordinul de Merit pentru Patrie, gradul I, pe reverul vestonului ei 
verde-pădure, uniforma militară pe care șefii serviciilor o purtau 

la evenimente ceremoniale pentru a le reflecta rangul. Dominika 
detesta tăietura largă a jachetei la două rânduri, epoleţii rigizi și 
fusta verde, cu linii drepte, potrivită mai degrabă unei 
bibliotecare sau unei funcţionare de la oficiul pentru căsătorii. 
Nici măcar nu se putea uita la pantofii negri și butucănoși ce 
făceau parte din uniformă. 

— Pozdravleaiu, generale, rosti Puțin, privind-o în ochi. 

„Felicitări”. Degetele lui zăboviră în timp ce-i prinse medalia, 
netezind grijuliu panglica roșie ca sângele, atingând cu degete 
cunoscătoare începutul curbei sânului stâng al femeii. Dominika 
se întrebă într-o doară dacă exista și o cataramă ornată pentru 
centura de general care să fie acordată în continuare și care i-ar 
fi oferit președintelui oportunitatea suplimentară de a-i netezi 
pliurile fustei de uniformă. 

— Vă mulţumesc, domnule președinte. Voi continua să slujesc 
Rodina cu toate puterile mele, declară Dominika, stând într-o 
poziţie care, spera ea, aducea cât mai mult cu poziţia de drepți 
a militarilor. 

Haloul azuriu al lui Putin pulsă o dată și el îi acordă un surâs 
verde-măslină care transmitea fără urmă de ambiguitate, nu, 
slujește-mă pe mine cu toate puterile tale, dă-o naibii pe Rodina, 
când îi strânse mâna și trecu mai departe, la cealaltă medaliată, 
o campioană de gimnastică ritmică în vârstă de 27 de ani, care 
se retrăgea din viața sportivă și fusese numită organizator 
districtual pentru Edinaia Rossia, Rusia Unită, partidul de 
guvernământ care controla 75% din locurile din Parlament. 
Dominika se întrebă cum se calificase gimnasta pentru poziţia 
aceea. Președintele reveni la Dominika după ce prinsese cu 
multă grijă o medalie sportivă pe pieptul gimnastei îmbujorate. 

— Aştept să te primesc la recepţia de la Capul Idokopas, 
peste câteva zile, rosti el zâmbind lasciv. 

Dominika se întrebă dacă dacea ei înregistra audio și video 
tot ce se întâmpla înăuntru și dacă Putin avea cheia de la 
intrare. „Întrebări prostești”. 

— Voi fi acolo, domnule președinte. Vă mulţumesc pentru 
invitaţie. Și trebuie să vă mulțumesc, din nou, pentru 
posibilitatea de a folosi dacea. Este superbă. 

Președintele încuviinţă din cap. 

— Panorama mării din dacea aceea nu este întrecută decât de 
panorama din apartamentul principal din clădirea centrală, zise 

el ca și cum ar fi vândut acţiuni la o schemă piramidală. 

Dominika zâmbi. 

— Nu am nicio îndoială, aprobă ea pe un ton neutru. 

Nu intenţiona să-și bombeze pieptul, să-și umezească buzele 
și să-i spună că abia aștepta să compare cele două priveliști. 
Cum avea oare să evite mâinile unui despot suspicios, lacom și 
excitat timp de două sau trei zile, fără să abată asupra ei furia 
lui sau, mai rău, fără să-l facă de râs în privinţa performanţelor 
sexuale? Pe străzile Moscovei umbla zvonul deșucheat că Dimitri 
Medvedev, micuțul prim-ministru al lui Putin, un protejat care 
făcuse schimb de poziţii la conducerea ţării cu Putin pentru a 
respecta legea ce limita mandatele prezidenţiale, era mai bine 
dotat și, ei bine, mai să/batic decât șeful său, presupus 
superviril. Porecla lui Medvedev din anii aceia era 
„nanopreședinte”, dar nu te puteai gândi nici pe departe că 
Putin n-ar fi fost lupul alfa agresiv din haită. 

— Pe curând, atunci, spuse președintele înainte de a se 
îndepărta. 

Femeia simţi pași apropiindu-se din spatele ei. 

— Felicitări, doamnă director, rosti  Gorelikov zâmbitor, 
jubilând și schițând un gest de reverență din braţ. Ai câștigat 
această onoare și împreună vom reuși lucruri măreţe în lunile 
următoare. 

„Lucruri măreţe, cum să nu”, se gândi Dominika. „Subminarea 
democraţiilor, coruperea inocenților, autorizarea unor surogate 
diabolice, poate chiar declanșarea următorului război mondial”. 
Însă Anton se desfăta în posibilităţile existente acum, când 
ingenua lui, creaţia lui, obținuse postul cel important. 

— Odată cu anunţarea noii tale poziţii, continuă el, mi-am luat 
libertatea de a-ţi transfera obiectele în noul tău apartament de 
pe Kutuzovski Prospekt. Îl vei găsi elegant și destul de 
confortabil. 

„Ce amabil și grijuliu!” Favorul acela curtenitor însemnase 
pentru Gorelikov o oportunitate de a-i scotoci prin lucruri. „Boje, 
slavă Domnului, că am îngropat echipamentul CARS stricat 
înainte de a pleca!” 

— Apartamentul i-a aparținut lui Andropov înainte de a deveni 
prim-secretar, radie Anton. 

„Fermecător! Sper că între timp au scos de acolo patul de 
spital și buteliile cu oxigen”. 

— Desigur, agenda ta zilnică va fi ocupată într-o măsură mai 
mare cu sarcini de reprezentare, începând chiar de mâine seară 
cu o recepţie diplomatică oficială în Sala Gheorghievski de aici, 
din Marele Palat al Kremlinului. Pe lângă ambasadori, vor fi 
prezenţi diverși delegați. 

Primul gând, irațional, al Dominikăi a fost acela că nu avea o 
rochie pentru o recepţie protocolară, însă Gorelikov era un 
adevărat vrăjitor, care-i citea gândurile. 

— Mi-am luat de asemenea libertatea destul de scandaloasă 
de a-ți pune în dressing o serie de rochii de seară, rosti Anton 
aidoma unui valet, dar trebuie să-mi cer scuze anticipat pentru 
lipsa mea aproape completă de stil. Sper că măcar una dintre 
ele se va potrivi. 

Elegantul Gorelikov, îmbrăcat azi în costum scump din flanel 
gri, cu tăietură engleză, cămașă albă descheiată la gât și 
cravată neagră, croșetată, ar fi ales, Dominika nu avea nici cea 
mai mică îndoială, rochii elegante și scumpe, exact pe măsura 
ei. „Bun sosit în club”, își zise ea. „Acum o să te-mbrace ca peo 
păpușă”. 

— Sunt convinsă că vor fi superbe, mulțumesc, spuse femeia, 
dar gândurile îi zburară în altă parte. 

Știa că, în mai puţin de o zi, Benford avea să audă despre 
promovarea ei mult anticipată; TASS și Pravda aveau să publice 
anunțul, subliniind, desigur, că generalul Dominika Egorova era 
una dintre femeile cu rangul cel mai înalt din guvern. „Rusia 
modernă face pași uriași”, se gândi ea, „în ciuda faptului 
inevitabil că întreaga ţară nu era decât o uriașă benzinărie cu 
arme nucleare și mormane de disidenţi uciși”. 

Mulțimea nu dădea semn că ar dori să se disperseze - nimeni 
nu sosea la o ceremonie de stat după președinte și nici nu pleca 
înaintea lui - așa că Dominika stătu în continuare de vorbă cu 
Gorelikov și în scurtă vreme li se alătură laudativul Alexander 
Bortnikov, directorul FSB-ului, în uniformă albastră superbă, cu 
fireturi aurii la revere și manșete. La urma urmelor, Bortnikov 
era general-locotenent cu trei stele. Bortnikov dădu mâna cu 
Dominika și o felicită; strânsoarea politicoasă îi era fermă și 
caldă, iar haloul albastru constant - similar cu aura la fel de 
egală de deasupra capului și umerilor lui Gorelikov - sugera 
rezervă și bun-simţ. Poate că, până la urmă, putea să se bazeze 
pe acești doi bărbaţi ca fiindu-i aliați adevăraţi în labirintul din 

Kremlin. 

Apoi își aminti că bunicuţul cel binevoitor și rezonabil plănuise 
și autorizase asasinarea lui Litvinenko în Londra. Nimeni, dar 
nimeni, nu era un aliat. 

Privirile piezișe aruncate de s;/oviki erau prost camuflate; nări 
nervoase adulmecaseră deja aerul și identificaseră un triumvirat 
nou-format: Gorelikov și directorii SVR-ului și FSB-ului, o cabală 
puternică, privită cu ochi buni de însuși președintele. În același 
timp însă Dominika își reamintea avertismentul lui Benford când 
fusese menţionată pentru prima dată posibilitatea de a ajunge 
directorul SVR-ului: 

— Vei fi foarte aproape de vârf, dar chiar când vei deveni 
indispensabilă lui Vladimir, vei fi considerată o ameninţare 
pentru suzeranitatea lui. 

Nate fusese nevoit să traducă acel cuvânt, dar ea știa că 
avusese dreptate. De acum înainte, viața ei oficială avea să fie 
marcată de teste ascunse, capcane viclene și evaluări constante 
ale loialității. Își spuse încruntată că demolarea Kremlinului 
pentru Benford, Nate și Forsyth avea să fie de trei ori mai 
satisfăcătoare, atâta timp cât supraviețuia. 

O cuprinse același dor familiar. Unde era Nate acum? Oare 
aveau să le permită să se mai vadă? Dominika va trebui să 
aleagă o călătorie plauzibilă peste hotare, prima ei asemenea 
călătorie ca director al SVR-ului, pentru a se putea întâlni cu 
prietenii din CIA, iar de acum înainte trebuia să se mulțumească 
cu aghiotanţi omniprezenţi și nelipsitul personal de securitate. 

Avea să fie ocupată în săptămânile următoare și trebuia să-și 
modifice modul de operare. Trebuia să născocească un motiv 
pentru a ieși singură, fără escortă, ca să lase un semnal pentru 
o întâlnire personală cu Ricky Walters, și să facă aranjamente 
pentru o călătorie în străinătate în viitorul apropiat. Așa ceva ar 
fi durat câteva săptămâni. Avea multe de transmis celor din CIA 
și-i trebuia urgent un mijloc de comunicare fiabil și securizat. 
Incă nu decisese dacă să le spună lui Benford și Nate că-i 
salvase viaţa lui Nate în Hong Kong. Pe moment, trebuia să se 
pregătească pentru un party. 

e 

Sala Gheorghievski din Marele Palat al Kremlinului era o 
succesiune interminabilă de plafoane casetate și bogat 
împodobite, susținute de coloane canelate din marmură la 

fiecare picior de arcadă, cu capiteluri și plinte ornate, o sală de 
fildeș și aur de o opulenţă orbitoare, iluminată de candelabre 
colosale ce atârnau în linie din fiecare dom, trei, patru, cinci, 
șase, cu galaxii de lumini ce se reflectau din podeaua de 
parchet lustruit și încrustat cu bucăţi colorate de lemn preţios, 
formând modele la fel de complicate precum cele ale covoarelor 
persane Tabriz. Sala era ticsită cu zgomotosul corp diplomatic 
din Moscova, ai cărui membri se înghionteau și purtau cupe cu 
șampanie deasupra capetelor în timp ce se împingeau prin 
mulțime. Oligarhii se adunaseră discret într-un colț, întrebându- 
se dacă, sub ce pretext și când aveau să le fie confiscate averile 
pre-Putin. Si/ovikii erau dispuși în mod aproximativ în jurul 
președintelui, care străbătea fără entuziasm gloata, etalând din 
când în când un rânjet crispat sau, foarte rar, un surâs strâmb, 
pe care îl afișa în mod clar cu costuri importante. 

Ofiţeri militari de rang înalt din forțele terestre, navale și 
aeriene rusești stăteau separat în turmele lor, verzi, bleumarin 
sau bleu-deschis, aidoma unor turme de antilope africane ce 
pășteau - deoparte antilopele kudu, deoparte antilopele-samur, 
de cealaltă parte antilopele impala. Dominika știuse că 
Gorelikov îi va umple dulapul cu rochii fabuloase. Două de la 
Paris (Vuitton și Dior) și una de la Milano (Rinaldi), totuși ea 
preferase modelul Dior, mai modest, o rochie din mătase roz- 
șampanie cu imprimeuri florale, în formă de clepsidră, cu talie 
cambrată și decolteu adânc. Gorelikov o însoți prin mulţime și 
făcu prezentările. li cunoștea deja pe bivolii din Consiliul de 
Securitate și pe secretarul acestuia, durul Nikolai Patrușev, care 
rămase cu ea câteva minute, flecărind și examinându-i atent 
decolteul. Nikolai se îndepărtă după apariţia lui Bortnikov, care o 
amuză vreo 15 minute, șoptindu-i la ureche și indicându-i ofițerii 
de informaţii cunoscuți și suspectaţi ca atare din diverse 
ambasade. 

— Ala este cel din BND-ul german? întrebă Dominika. Pare un 
godovalii biciok, un vier. Nu poate fi activ pe stradă. 

Bortnikov îi arătă un bărbat subţire, cu părul alb, care stătea 
de vorbă cu un grup de diplomați. 

— Reynolds, șeful Staţiei americane, capabil, șiret și viclean. 
Ofițerii lui sunt activi pe stradă, dar noi nu le-am detectat 
activităţile... încă. 

„Ţineţi-o tot așa”, îi telegrafie mental Dominika americanului. 

Gorelikov își ceru scuze și porni prin mulţime, strecurându-se 
printre grupuri până la jumătatea sălii de o sută de metri. 
Uniforme navale rusești se adunaseră la o ușă pentru a 
întâmpina alt grup ce abia sosise, format din o duzină de ofiţeri 
de marină străini; Bortnikov șopti că erau americani, o delegaţie 
din Marina SUA, pe piepturile cărora atârnau la fel de multe 
fireturi aurii și medalii ca și pe cele ale rușilor. 

— Ce caută aici? întrebă Dominika. 

Bortnikov ridică din umeri. 

— Nişte convorbiri idioate de propunere a unei cooperări 
navale împotriva piraților somalezi și malaezi, zise el. Patrușev a 
decis că noi nu avem nici timpul, nici resursele pentru 
asemenea aventuri, dar i-am invitat oricum, pentru aparenţe și 
pentru colectarea de date de evaluare despre amiralii ăștia. 
Este posibil ca într-o bună zi să ne confruntăm cu ei în bătălie, 
chicoti el. 

Dominika se uită cum Gorelikov, Patrușev și amiralii ruși 
salutară cu rigiditate contingentul american, care era 
acompaniat de ambasadorul SUA și de o mulţime de aghiotanţi, 
printre care, spre alarma femeii, tânărul Ricky Walters, ofițerul 
ei de caz din Moscova pentru întâlniri personale. „Bogu moi, 
Dumnezeule, dacă mă va vedea, va fi atât de inteligent încât să 
nu se trădeze?” Se hotărî să nu se apropie toată seara de 
americani, un comportament ușor straniu pentru noul director al 
SVR-ului, care, așa cum era de așteptat, ar fi trebuit să iasă 
direct în calea vizitatorilor din Marina SUA. Această decizie îi 
zgândări o amintire pe care pe moment n-o putea dezgropa. 

Dominika a continuat să umble prin sală, înaintând încet, din 
mijloc spre margine, așa cum o învăţțaseră la Academie, parcă 
acum o sută de ani, descriind un cerc opus celui parcurs de 
americani, pentru a sta departe de ei, fără a-i scăpa totuși din 
vedere. Oare să îndrăznească să mâzgălească un bilețel și să 
încerce să-l strecoare în buzunarul lui Walters? Și ce ar fi scris în 
el? Și dacă o vedea Gorelikov? „Nu. De o mie de ori, nu!” 

În tot cazul, Gorelikov petrecea mult timp fără motiv cu 
contingentul din Marina SUA, împărțind cupe de șampanie și 
ridicându-și paharul pentru a toasta în cinstea ofițerului cel mai 
important din grup, șeful Operaţiunilor Navale, dar apoi se 
întoarse și toastă spre alt amiral care, remarcă Dominika, era o 
femeie cu aspect bărbătesc. Înaintă prin mulţime ca s-o vadă 

mai bine și în adâncul minţii îi străfulgeră un gând - femeia 
amiral îi era cumva cunoscută. Zâmbise la o replică spirituală a 
lui Gorelikov și își dezvelise dinţii neregulaţi. Ce era oare? 
Gorelikov recomanda sandviciuri de pe tava unui chelner, 
printre care figurau mai multe salaka, chifle prăjite cu heringi și 
brânză topită. Un incisiv proeminent... Cu doisprezece ani în 
urmă... Hotelul Metropol... „Capcana cu miere” GRU... Studenta 
slăbănoagă de la marină... Mușcătura cu incisivul... Umărul ei... 
Dominika nu se interesase niciodată - și de altfel nici nu-i 
păsase - de rezultatul acelei capcane sexuale. Era posibil, 
probabil, ca șantajul să nu fi avut succes, deoarece procentul 
reușitelor istorice ale „capcanelor cu miere” era de numai 25 la 
sută. Dar dacă avusese succes, atunci Kremlinul coordonase un 
amiral american de mai bine de un deceniu. 

Apoi Dominika se opri, încremenită ca un manechin debil în 
mijlocul sălii, îmbrâncită de participanţii la petrecere sub 
candelabrele orbitoare, și simţi cum îi îngheaţă șira spinării. 
Selecția pentru postul de DCIA - Benford îi trimisese numele 
candidaţilor. Cea de aici, din seara asta, trebuia să fie amiralul 
de marină, Rowland. Vizita ei la Moscova, ca membră a acestei 
delegații, putea să nu însemne absolut nimic, dar în același timp 
putea să însemne foarte mult. Piesele i se rostogoliră prin minte 
ca mozaicul unui tavan năruit. Șlikov... Tunul electromagnetic 
naval... Știa cine era Rowland și știa de ce Gorelikov se dădea 
bine pe lângă ea. Acum Dominika nu trebuia decât să-l anunţe 
pe Benford, să-l întrebe dacă lui MAGNIT îi plăceau heringii pe 
pâine prăjită. Dar fără comunicaţii, ea era mută, iar Benford era 
orb. 

e 

Gorelikov stătea pe o canapea de catifea roșie în capătul sălii 
pustii, cu picioarele ridicate pe un scaun tapiţat în brocart, cu 
nodul cravatei slăbit și o cupă de șampanie răsuflată pe podea. 
Dominika stătea în capătul opus al canapelei. Câţiva chelneri 
alergau de colo-colo, strângând ultimele farfurii de pe cele 12 
mese, care fuseseră distribuite egal pe lungimea sălii și 
gemuseră de abundența preparatelor de pe ele. Urma apoi o 
armată de femei de serviciu, care să lustruiască parchetul 
magnific și să șteargă de praf candelabrele. 

— Ofițerii navali americani sunt experți în situaţii sociale 
nefamiliare, cum a fost recepţia din seara asta, rosti Gorelikov 

frecându-și ochii. Sunt instruiți în comportament și conversații 
diplomatice și sunt foarte siguri pe sine. Prin comparaţie, ofiţerii 
noștri superiori sunt krestiane, ţărani și plugari, care ezită să 
spună orice de teamă să nu dezvăluie culoarea carenelor 
vapoarelor noastre. Modul lor de a se purta nu poate fi numit 
decât „sovietic”. 

Dominika ar fi vrut să-l tragă niţel de limbă. _ 

— Pe atunci, zise ea, toți erau îngroziţi de Stalin. In anii 
treizeci a epurat tot corpul ofițeresc. 

— Bun, de acord, dar acum? Președintele susţine forțele 
armate. 

— Obiceiurile vechi dispar greu, zise Dominika pe un ton 
nepăsător. Dar cine era femeia amiral cu care ai stat de vorbă? 
Era singura femeie din grup. 

Haloul lui Gorelikov tremură și Dominika se pregăti să asculte 
minciuna. 

— Nu-mi amintesc cum se numea, răspunse el indiferent. Un 
geniu științific american, se pare. Se retrage în curând și fără 
îndoială i se vor oferi posturi de consultant în consiliile de 
administraţie ale unor contractori ai armatei. După retragerea în 
rezervă, pe amiralii ăştia nu-i așteaptă mare lucru. 

„Interesant. Nu știi cum o cheamă sau unde lucrează, dar n-ai 
uitat că va trece în curând în rezervă”. Dominika se sili să caște, 
în timp ce mintea îi lucra de zor. 

DACA amiralul acela era fata pe care o sedusese cu 12 ani în 
urmă în Metropol, și DACA Gorelikov o racolase ca MAGNIT, și 
DACĂ agenta ilegală SUSAN din New York se întâlnea acum cu 
ea fără să fie detectate, și DACA ea fusese selectată și avea să 
fie confirmată ca director CIA, primul lucru pe care Gorelikov și 
Bortnikov i l-ar fi cerut ar fi fost lista cu surse active racolate de 
CIA din Rusia. DIVA/Egorova avea să figureze în vârful listei. 
Desigur, o mulțime de „dacă”, însă Dominika știa că exista un 
pericol uriaș. 

Oare de ce Gorelikov nu-i spunea că amiralul era MAGNIT? Din 
invidie profesională? Primise ordin de la președinte? Oare ea 
însăși era suspectată? Nu! O aleseseră în mod special pe 
Dominika pentru a se întâlni cu SUSAN pe Staten Island. 
Așteptau promovarea ei și o demonstraţie suplimentară de 
loialitate? Poate că asta era explicaţia. 

Dominika se ţinea în continuare departe de delegaţia 

americană. Dumnezeu știe ce necazuri se puteau ivi dacă 
amiralul o recunoștea. După o zi de întâlniri și convorbiri cu 
necooperantul Comandament Naval rus, americanii aveau să se 
oprească în Londra pentru două zile, după care amiralul urma să 
se întoarcă la Washington pentru alte informări preliminare și 
pentru a aștepta alegerea candidatului final. Urmau apoi 
audierile în Congres. În maximum zece zile, Gorelikov avea să 
știe cine va conduce CIA. Dominika începu să calculeze cu 
disperare dacă va avea timp suficient pentru a cere o întâlnire 
de urgenţă absolută cu ofițerul de caz Walters, pentru a 
transmite un avertisment către Nate și Benford. Gorelikov, 
vrăjitorul clarvăzător, păru să-i ghicească din nou intenţiile. 

— Mâine vii cu mine la recepţia de la Capul Idokopas? Am 
rezervat Falcon 7 înainte să poată fi revendicat de Bortnikov sau 
Patrușev. Potrivit regulamentului, toți ar trebui să mergem în 
avioane separate. 

„Asta-i un test simplu”, își spuse femeia. „Merg cu el sau 
dovedesc puţină independenţă și vin după câteva zile, pentru a 
încerca o întâlnire cu Staţia? Nu. Nu vei scăpa niciodată de noii 
tăi bodyguarzi și nu vei lua niciodată legătura cu Staţia. 
Comportă-te firesc. Deocamdată ţine-te aproape de Anton”. 

— Aș fi fost dezamăgită dacă nu m-ai fi invitat, zise ea. Câţi 
oaspeti vor fi? 

— În cele patru zile nu vor fi mai mult de 200, răspunse 
Gorelikov, însă tu ai dacea și intimitatea ta. Noi ceilalți rămânem 
în clădirea principală, în aripa prezidenţială, care este, desigur, 
elegantă, dar nu aduce nici pe departe cu panorama mării de 
care te bucuri tu. N-o să-ţi fie urât de una singură? 

Dominika știa că Anton nu flirta. 

— Nu, zise ea, n-o să-mi fie. 

Gorelikov zâmbi. 

— Sunt sigur că n-o să-ţi fie, spuse el. 

„Te referi la apariţia lascivului Vlad”, se gândi ea. 

(J 

Când șeful Operaţiunilor Navale o invitase să însoțească 
delegația la Moscova, amiralul Rowland aproape că intrase în 
panică și refuzase. Pentru cârtita MAGNIT, ar fi fost curată 
nebunie să viziteze capitala Rusiei și să-și frece coatele de 
ofițerii de informaţii care o conduceau. După ce se mai gândi 
însă, Audrey era convinsă că acea călătorie i-ar putea 

îmbunătăţi dosarul pentru selecție ca DCIA și că iscusitul Anton 
Gorelikov ar fi avut grijă să nu încerce niciun contact 
compromiţător. Ar fi fost suficient ca rușii s-o vadă în sala de bal 
și să se minuneze de sângele ei rece și de îndrăzneala ei. 
Acceptă invitaţia de a pleca în Rusia, îi trimise lui SUSAN un 
mesaj scurt ca să informeze Centrul că va sosi și-și împachetă 
uniformele cele mai bune. 

După ce ajunse în Moscova, Audrey rămase mereu în preajma 
colegilor, deoarece continua să fie agitată în privinţa propriei ei 
securităţi. După schimbul de amabilităţi diplomatice cu 
Gorelikov și alți oficiali la recepţia de la Kremlin, Audrey bănui 
că acela avea să fie singurul contact cu ofițerul ei de caz și că 
pericolul trecuse. Putea să-și încheie vizita în Rusia, să plece la 
Londra, iar de acolo la Washington pentru a afla dacă 
președintele o alesese ca DCIA. Ar fi fost penetrarea cea mai 
îndrăzneață a unui serviciu de informaţii din istoria spionajului. 

Ar fi trebuit să fie mai prudentă. Rușii n-au putut rezista ispitei 
de a-i intra în apartamentul de hotel din Moscova prin ușa unei 
camere adiacente în ultima noapte a șederii ei în capitală. 
Încăperea era întunecată și Audrey se ridică în capul oaselor în 
pat, moment în care văzu silueta lui Anton lunecând prin odaie, 
profilându-se pe fundalul luminilor orașului ce se întrevedeau pe 
fereastră. Fără un cuvânt, își trase un scaun și se așeză lângă 
patul ei, se aplecă și o bătu ușor pe mână. 

— Suntem foarte bucuroși să te vedem, rosti Anton. A trecut 
prea mult timp. Tu ești bine? Contactul cu femeia din New York 
este satisfăcător? 

Audrey era uluită că Anton își asumase riscul de a veni în 
camera ei. 

— Da, da. Totul e satisfăcător, zise ea. Dar este o nebunie să 
vii aici, în felul ăsta. 

Bărbatul o bătu din nou pe mână. 

— Nu se putea să nu petrec măcar câteva secunde cu 
prietena noastră cea mai productivă. Suntem foarte incitaţi și ne 
așteptăm la știrile cele mai bune privind procesul de alegere. De 
altfel, chiar acum lucrăm la un plan îmbunătăţit de comunicații 
pentru tine dacă vei fi numită director. 

— Îmbunătăţirea comunicaţiilor ar fi într-adevăr utilă, șopti 
Audrey. Nu trebuie să vă zgârciţi. Voi staţi aici în Moscova și 
citiți informaţiile pe care vi le trimit, în timp ce eu îmi asum 

toate riscurile. Și nu mai vreau întâlniri în Washington cu idioții 
din GRU - de acum înainte, vreau să mă-ntâlnesc doar cu 
SUSAN. 

„Prea multe riscuri”, își spuse ea. „Ce s-ar întâmpla dacă 
cineva din delegația mea ar bate acum la ușă?” 

Gorelikov surâse. 

— Îți acordăm putere operaţională completă să accepţi sau să 
respingi orice plan sau echipament. Dacă vei deveni director, 
până și întâlnirile cu SUSAN vor fi problematice. De aceea 
concepem un sistem de mesaje bazat online care să utilizeze o 
rețea vastă de servere internaţionale, pe care cred că o cunoști 
sub numele c/oud. Este imposibil de detectat și de piratat de 
hackeri. Sunt sigur că vei fi de acord cu mine. 

Tăcu câteva clipe, după care urmă: 

— Ne întrebam și despre un alt aspect dacă vei fi numită în 
poziția respectivă. Nu vreau să fiu indiscret, dar ţinând seama 
că vei fi însoţită non-stop de bodyguarzi, trebuie să ne gândim 
cum să gestionăm activităţile tale sociale într-un mod care să nu 
bată la ochi. 

Anton știa că sosise ziua socotelilor și era îngrijorat de 
ramificaţiile legate de securitate ale înclinațiilor sexuale aparte 
ale lui MAGNIT. 

Chipul lui Audrey se înăspri. Netezi cearșaful care-i acoperea 
picioarele și privi fix silueta lui Gorelikov din camera întunecată. 

— Bănuiesc că te referi la viaţa mea amoroasă. Vrei să-mi 
spui că vor lua sfârșit zilele vacanțelor noastre secrete în 
străinătate? 

— Da, spuse bărbatul. Asta vreau să spun. Nu-mi pot imagina 
cum am putea continua în felul ăsta. 

— Așa ceva ar fi - într-un singur cuvânt - inacceptabil, șuieră 
Audrey în beznă. Mă aștept din partea ta să aranjezi o 
alternativă convenabilă. 

„Amiralul cu trei stele dă ordine”, se gândi Gorelikov. „A 
parcurs un drum lung de la fiziciana supusă, cu un complex de 
inferioritate asociat tatălui”. 

Se aplecă spre ea, preocupat. 

— Audrey, măsurile de securitate cerute din partea noastră 
dacă tu vei deveni director se vor înzeci, iar odată cu ele se vor 
impune și sacrificii personale importante. Când mandatul tău la 
Langley se va sfârși, va începe vacanța ta personală și 

permanentă. Vei dispune de banii necesari ca să faci orice ai 
dori. 

— Superb. Și până atunci? Veţi dori să stau în funcţia aceea 
cât mai mult posibil, nu? Unii DCIA au rămas cinci ani. Ce propui 
să fac în tot timpul ăla? 

— Te-ai putea ocupa de colecţia ta de păpuși, spuse Anton 
folosindu-și vocea de tip secera-și-ciocanul. Feţișoarele acelea 
încântătoare de porțelan. Te vor privi de pe rafturile din livingul 
tău și-ţi vor aproba profesionalismul și disciplina. 

Audrey ridică brusc capul. 

— Ai intrat în casa mea? Vrei să zici că aţi montat microfoane 
în propria mea casă? 

Prozrenie. Revelaţie. Acest moment apărea în cariera tuturor 
agenților, înţelegerea exactă a ceea ce însemna relaţia lor - cine 
era stăpânul și cine era vasalul. În seara asta sosise rândul lui 
Audrey, într-o cameră de hotel întunecoasă ca un beci. 

— Este lipsit de relevanţă dacă apartamentul tău are sau nu 
microfoane, replică Gorelikov fără urmă de emoție. Tu ești una 
dintre cele mai prolifice surse clandestine de informaţii aflate în 
serviciul Federaţiei Ruse. Te găsești pe punctul de a deveni cel 
mai bun spion american al Rusiei din toate timpurile. Este lipsit 
de relevanţă ce dorești și ce nu dorești tu. Eu îti cer să te dedici 
fără rezerve și să nu uiţi care-i misiunea ta. Dacă asta înseamnă 
că va trebui să trăieşti trei ani fără să-ţi bagi degetele într-o 
prostituată din Buenos Aires, atunci asta vei face. 

— Nu poţi să vorbești așa cu mine, se revoltă Audrey, dar 
glasul îi tremura. 

— Bineînţeles că pot, draga mea, spuse Gorelikov și-și 
împinse silențios scaunul în spate. Tu îmi aparţii. 

leşi prin ușa de legătură, cu pașii înăbușiţi de mocheta uzată. 

(J 

Noul apartament al Dominikăi din Moscova se găsea în 
clădirea masivă și lungă cât un cvartal de pe Kutuzovski 
Prospekt, cu două turnuri neoclasice bizare. La adresa aceea - 
numărul 26 - fusese reședința lui Brejnev și Andropov, ca și a 
ideologului-șef al Partidului Comunist, Suslov. Securitatea 
clădirii era de top, cu videocamere, ascensoare supravegheate, 
puncte de control al identităţii și room-service non-stop. 
Mercedesul ei negru o aștepta permanent pregătit în garajul 
subteran. „l-aș putea oare spune șoferului să execute o rută de 

detectare a filajului?” Apartamentul fusese redecorat minunat în 
tonuri bej și maro și avea băi luxoase și o bucătărie 
strălucitoare, în care lui Nate i-ar fi plăcut să gătească. 
Dominika privi linia telefonică privată cu exteriorul de pe o 
servantă. Un apel sinucigaș peste hotare, la numărul SENTINEL 
al CIA, pentru a-și raporta revelaţia despre MAGNIT ar fi fost 
înregistrat (de ambele părţi), iar ea ar fi fost terminată, dar cel 
puţin Benford ar fi aflat adevărul. In același timp, dacă ar fi 
pătruns în forță în ambasada SUA pentru a-i povesti totul lui SSt 
Reynolds, și-ar fi ars pentru totdeauna orice punți de retragere. 
Ar fi devenit o exilată permanentă în ambasadă, locuind în unul 
dintre apartamentele temporare, o ciudățenie istorică precum 
cardinalul ungur Mindszenty, care a rămas în azil în ambasada 
SUA din Budapesta comunistă timp de 15 ani. Dominika avea să 
îmbătrânească, femeia cândva frumoasă avea să dea lecţii de 
limba rusă tinerelor soții americane, în timp ce ea n-ar fi putut 
să iasă nici măcar pentru a se plimba în curtea complexului de 
frica lunetiștilor. Un sfârșit superb. Nu, n-avea să facă așa ceva. 
Deoarece nu avea timp pentru o întâlnire personală și pentru că 
nu mai avea CARS, nu dispunea de nicio modalitate prin care să 
comunice informaţia care i-ar fi salvat viaţa. 

În timp ce își strângea bagajele pentru recepţia de la Capul 
Idokopas, își atinse gânditoare ceasul sport primit de la Nate, 
legătura cu satelitul care ar fi transmis un semnal de urgență 
prin care cerea exfiltrarea. În minte i se înfiripă începutul unui 
plan. „Nate a încercat mereu să mă convingă să dezertez. În 
regulă, iubitule, vino să mă salvezi”. 


SALAKA DE LA KREMLIN 


Prăjiți triunghiuri de pâine și ungeți-le cu un strat gros 
de unt. Asezati deasupra un fileu de hering dezosat și 
acoperiți-l cu o brânză moale de oaie, care să se 
topească. Puneti puțin la cuptor, până se topește 
brânza. Serviti cu ogruțki, murături cu mărar. 

33. 


Exfiltrare 


Când semnalul de exfiltrare al DIVEI a fost expediat de 
receptoarele de salvare marină SARSAT către biroul lui Simon 
Benford din Langley, bărbatul răcni spre Dotty prin ușă să-i 
convoace imediat pe Forsyth, Nash, Westfall și Gable. Dotty 
înțelese că acesta îl inclusese pe Gable din reflex și nu o lăsase 
inima să-l corecteze; văzuse cât de mult îl afectase moartea 
acestuia în Khartoum. Benford răcni de asemenea că-l dorea pe 
Phineas „Finn” Nikula, extravagantul și lăudărosul șef al ramurii 
maritime - o secțiune din mai vastul Personal Paramilitar (PPM) 
care controla toate activele maritime ale CIA. Pe lângă alte 
nave, Finn Nikula comanda flota experimentală de ambarcațiuni 
de suprafaţă fără echipaj a Agenţiei, iar Benford știa că va avea 
nevoie de cooperarea lui ca să obţină una dintre preţioasele 
ASFE pentru a o trimite în Marea Neagră și a o programa în 
vederea recuperării DIVEI la Capul ldokopas, deși Benford nu 
credea nici măcar o clipă că DIVA dorea exfiltrarea. 
Transmisiunea ei avusese menirea de a semnala altceva, era 
sigur de asta. Atâta doar că nu știa despre ce putea fi vorba. 

Westfall sosi primul, după aceea Forsyth, apoi Nash intră pe 
ușă gâfâind, știind instinctiv că această „ieșire rapidă la 
suprafață” nu putea să însemne decât că Dominika era în 
pericol. Nikula apăru după alte 15 minute, întrucât venise din 
cealaltă parte a clădirii Cartierului General, unde se afla biroul 
PPM, cât mai departe posibil de directorul dispeptic și de 
analiștii ușor de scandalizat, care erau realmente alergici la 
însăși noţiunea de operaţiuni paramilitare. Nikula era lat în 
umeri și musculos, iar sacoul său sport din tweed i se întindea în 
jurul bicepșilor și pe spinare. Era renumit pentru ședințele în 
care îi confrunta pe cei prezenţi nechezând ca un măgar, dorind 
astfel să sugereze că cei cărora li se adresase erau niște 
dobitoace. Avea o faţă pătrată și aspră, ochi albaștri ca gheaţa, 
era complet ras în cap și nu avea sprâncene, ceea ce, după cum 
spunea Benford, l-ar fi făcut pe un frenolog să părăsească grăbit 

și alarmat încăperea. Cândva, Gable îi spusese lui Finn în față că 
era sărit de pe fix, după care au devenit prieteni. Finn se oferise 
voluntar să aducă sicriul lui Gable din Khartoum, însă Benford 
preferase să-l trimită pe Nash, convins că Finn l-ar fi lovit pe 
Gondorf cu un cartuș de toner al unei imprimante din birou și 
apoi l-ar fi aruncat în Nil. Benford dorea ca Gondorf să se 
întoarcă viu în SUA, ca să-l poată destitui. 

— Transmisiunea a fost recepţionată la ora 11:00 GMT, ceea 
ce înseamnă ora 14:00 pe coasta Mării Negre, rosti el acum. 

— DIVA se află în complexul lui Putin pentru recepţia de patru 
zile, preciză Nate. Avem hărți și imagistică ale porțiunii aceleia 
de coastă. Vă pot arăta unde este dacea ei, ca și plaja de sub 
casă. 

— Are o dacea? întrebă Finn și se scărpină în cap. Al cui 
porumb mexican l-a lins? 

Nate se coloră la față. 

— Scutește-ne de glumele astea antropoide, mârâi el. Sunt 
niște mizerii. 

— Așa crezi? întrebă Finn. 

— Propun să terminăm mai întâi discuţiile operaţionale, zise 
Benford, după care voi doi puteţi să vă duceţi în spate și să vă 
luaţi la bătaie. 

— Pe care o voi câștiga, rânji Finn. 

— Gura, amândoi, interveni Forsyth. Ce credem noi? Că DIVA 
vrea să iasă? După ce a refuzat în mod repetat să dezerteze? 

— A decis să plece, spuse Nate. S-a răzgândit. 

— Nu pare consecvent cu comportamentul ei anterior, 
observă Forsyth. 

— Sunt de acord, zise Benford. Transmisiunea este un semnal 
pentru altceva. 

— Să trimitem măcar una dintre ASFE-urile lui Finn pe plajă? 
întrebă Forsyth. 

Nate se foi în scaun. 

— Trebuie s-o facem, concluzionă el. DIVA a expediat 
semnalul de exfiltrare. Peste trei zile va fi pe plaja aia. 

— Ar fi bine să vă hotărâți, rosti Finn. Nu vreau să trimit o 
ambarcaţiune de patru milioane de dolari în apele teritoriale 
rusești dacă pe plajă nu va fi nimeni. 

Nate se răsuci spre el. 

— Ea va fi acolo, îi zise. 

Westfall își drese glasul în stilul lui caracteristic. 

— Aș putea face o observaţie? întrebă el. 

— Asta de unde-a venit? murmură Finn spre Nate, uitându-se 
la ochelarii aburiţi ai lui Westfall. 

Lucius îl ignoră. 

— Știm că DIVA a fost recent înaintată în grad, iar 
președintele Putin a numit-o director al SVR-ului, continuă el. Ea 
știe de interesul nostru intens față de identitatea cârtiței pe care 
rușii o numesc MAGNIT. Noi știm doar că MAGNIT este o înaltă 
oficialitate, care a promovat poate ierarhic într-un post 
important. Printr-un proces de eliminare, Simon a redus numărul 
suspectților la cei trei candidați care au fost nominalizați pentru 
DCIA, bazându-se pe legăturile lor cu proiectul tunului 
electromagnetic al marinei și pe accesul lor auxiliar la informaţii 
de interes pentru Centrul Moscova. 

— „Auxiliar”? Simon, crezusem că numai tu vorbești în felul 
ăsta, pufni Finn. Ce ai făcut? Ai urmărit candidații? Le-ai citit e- 
mailurile? 

— Ne-am documentat despre trecutul lor, adică tot ce putem 
face, fără să alertăm potenţial cârtița. Continuă, spuse Benford 
întorcându-se către Westfall. 

— Este logic să presupunem că accesul DIVEI s-a îmbunătăţit 
spectaculos peste noapte, incluzând aflarea unor intenţii și 
planuri nescrise ale președintelui Putin. În mod cert, ea a 
participat la discuţii neoficiale în timpul ședințelor Consiliului de 
Securitate și a împărtășit opinii confidenţiale cu protectorul ei, 
Gorelikov. 

— Continuăm să așteptăm concluzia, comentă Benford, dar 
Westfall nu se grăbi. 

— De trei luni, zise el, DIVA este lipsită de CARS. Noi n-am 
mai văzut-o de la Viena. Se află acum în complexul lui Putin de 
la Capul Idokopas, unde nu se poate întâlni cu un ofițer de caz 
moscovit. Ca atare, cred că este logic să presupunem că a 
descoperit identitatea lui MAGNIT și că a activat semnalul de 
exfiltrare - o acţiune lipsită de rost, ţinând seama de refuzul ei 
constant de a dezerta - pentru a ne atrage atenţia. Era singura 
opţiune care-i mai rămăsese. 

In birou se lăsă tăcerea. 

— Și atunci cum procedăm în privinţa asta? întrebă Forsyth. 

— Tu crezi că ea dorește o ASFE ca pe o cutie poștală oarbă 

plutitoare, ca să ne trimită un mesaj? Adică să pună un mesaj în 
cabină și s-o trimită înapoi goală? zise Finn. 

El construia ASFE-uri mai mici, cât o torpilă de doi metri, 
exact în acest scop. 

— Nu putem totuși ignora posibilitatea ca, alături de ceilalţi 
factori enumerați de Lucius, DIVA să fie în pericol și să vrea să 
fugă, interveni Nate. Asta-i planul de exfiltrare pentru care am 
informat-o. Trebuie să respectăm scenariul. 

Forsyth clătină din cap. 

— Toate astea sunt speculaţii, zise el. Gala de la Capul 
Idokopas durează patru zile. Când DIVA va reveni la Moscova, îl 
putem pregăti pe ofițerul de caz s-o întâlnească în prima seară 
după întoarcere. 

— Până atunci poate fi prea târziu, se împotrivi Nate. 

Westfall își drese iarăși glasul. Finn Nikula îi trezea 
nervozitatea, așa cum o făcuse Gable cândva. 

— Bazându-mă pe cercetările mele, DIVA are acum, în calitate 
de director, doi sau patru bodyguarzi, un șofer și minimum două 
persoane pentru întreţinere. Cum va putea să iasă singură 
seara? Trebuie să-i trimitem cât mai repede cu putinţă veioza lui 
Hearsey. 

— Ce-ar fi s-o instruim să-nceapă o relaţie cu un rusnac, 
vedetă de film, sugeră Finn. Bodyguarzii ei o să stea-n recepţie, 
în timp ce fata voastră se dă-n bărci, iar ea își lasă rapoartele 
ascunse în apartamentul lui, de unde le recuperăm când 
individul nu-i acasă. Simplu! 

Forsyth se aștepta ca Nate să explodeze. 

— Periclitarea sursei prin implicarea ei cu un străin care nu 
știe despre ce este vorba, urmând ca ea să lase informaţii 
incriminatoare într-un apartament moscovit? zise Nate. Este 
imbecil. 

Finn strânse din umeri. 

— Oricum e o idee mai bună decât ce aveţi acum, zise el 
întorcându-se către Benford. Nu sunt foarte sigur că pot trimite 
o ASFE, dacă voi, fetiţelor, nu sunteţi convinse că pe plajă va fi 
cineva. 

Nate se aplecă înainte. 

— Și dacă eu îţi pot garanta că va fi cineva pentru îmbarcare? 

— Nash, rosti Benford, vreau să-mi spui la ce te gândești, ca 
să putem informa medicii asupra tulburărilor tale mintale când îi 

vom chema să te escorteze la infirmerie. 

— Ascultă-mă, Simon, Lucius are dreptate. Domi știe cine este 
MAGNIT. Nu știu dacă vrea sau nu să dezerteze, dar trebuie să 
luăm legătura cu ea. Eu mă pot strecura în complexul ăla, s-o 
prind singură și să aflu despre ce-i vorba. 

— Și cum propui să te infiltrezi în rezervaţia privată a 
președintelui Federației Ruse în cursul unui eveniment 
exclusivist? 

— Domi mi-a spus că acolo lucrează un grup de tineri 
restauratori de artă polonezi, care vin și pleacă întruna. Putem 
plastografia documente care să mă acrediteze ca student 
polonez la Arte Plastice. Știu rusa suficient de bine ca să mă 
strecor. Pot să intru și să ies după două zile. 

Benford clătină din cap. 

— Neplauzibil, nesăbuit, neconvingător - nici nu poate fi 
vorba. Te vor reține direct de la poartă. 

— N-o vor face dacă voi sosi alături de alţi specialiști artistici 
veritabili și polonezi nativi. 

— Zi mai departe, încuviință Benford din cap. 

Nate se întoarse către Forsyth. 

— Tom, Agnes Krawcyk locuiește în Los Angeles. Unul dintre 
vechii tăi JDERI. Este restauratoare de obiecte de artă, e 
poloneză autentică și se plictisește de moarte. Noi doi vom arăta 
foarte plauzibil. Ea continuă să aibă statutul de rezervistă și știe 
să se descurce pe cont propriu. Ne ducem acolo ca experți în 
arte plastice, poate într-un grup mai mare de studenţi din 
Varșovia, ne întâlnim cu Domi, stăm de vorbă zece minute și 
apoi ne ascundem pe plajă până ne ia barca ta. 

Nate îl privi pe Finn. 

— În ASFE pot încăpea doi oameni? 

Șeful PPM aprobă din cap. 

— Și dacă vrea să plece și DIVA? întrebă Forsyth. 

Toţi se uitară la Finn. 

— Trei persoane o vor încetini, zise el, și locul va fi destul de 
înghesuit. Doi vor trebui să stea practic unul peste altul într-o 
hulă moderată timp de 45 de minute. Asta va-nsemna ceva 
frecuș între voi. 

Benford își înăbuși un surâs slab. 

— Nu cred va fi o problemă pentru Casanova de aici, comentă 
el. 

— Atunci haideţi să-ncercăm, Simon, ce naiba, spuse Nate. 
Uite care-i treaba, dacă în mai puţin de o săptămână este 
nominalizat și confirmat candidatul care nu trebuie - adică 
MAGNIT - Dominika Egorova va fi primul nume trimis la 
Moscova. Putin și compania vor fi atât de scandalizaţi și de 
umiliti, încât ea va dispărea pur și simplu, nu va exista nicio 
înscenare de proces și niciun schimb de spioni. Va intra cu capu- 
n jos într-o groapă fără niciun semn distinctiv. Eu voi aduce 
numele lui MAGNIT și o vom ţine pe ea în viaţă. 

Benford îl privi pe Forsyth, care încuviinţă imperceptibil. 
Benford se întoarse către Finn. 

— Poţi aduce una dintre mașinăriile tale infernale pe plaja de 
sub Capul Idokopas în trei zile? 

Finn aprobă tăcut. 

— Atunci, Nash, îţi sugerez să te pregătești să strici 
petrecerea președintelui Putin. 

Benford părea amuzat de pericolul care îi aștepta. 


PORUMB MEXICAN 


Într-un vas mare, amestecati bine maioneză, 
smântână, brânză cotija, praf de chili usturoi și 
coriandru, până se omogenizează. Frigeti știuleţi de 
porumb, până se pătrund bine și se rumenesc pe toate 
părțile. Presăraţi amestecul de brânză peste porumb. 
Pe deasupra mai presărați brânză și praf de chili. 
Serviti fierbinte cu feliute de lămâie. 


VP - 410 


34. 


Castelul din cărti de joc 


În timp ce Nash făcea pregătiri de urgență pentru misiunea de 
infiltrare în complexul lui Putin de la Capul Idokopas, Benford 
discută între patru ochi cu Forsyth. Simon era într-o dispoziție 
proastă, introspectiv, neliniștit și cu inima grea. 

Pierderile lui Gable și Alex Larson îl afectaseră mai mult decât 
și-ar fi putut închipui, iar perspectiva trimiterii lui Nash în Rusia 
sub o acoperire atât de superficială îl tulbura. Cu DIVA în faţa 
unui pericol iminent, viitorul părea și mai sumbru. Îi mărturisi lui 
Forsyth că, în opinia lui, Nash nici măcar nu se va putea apropia 
de DIVA; ea avea să fie în compania unor miniștri, șefi de 
servicii, oaspeţi VIP și președintele însuși, plus forțe ample de 
securitate. Cum ar fi putut Nash sau poloneza să se apropie? 

— Poate că Agnes ar putea intra după ea în toaleta femeilor, 
zise Forsyth pe jumătate în glumă. 

— Poate, dar eu anticipez un dezastru operativ, la care se va 
adăuga posibila pierdere a unei agente de vârf și a doi ofiţeri, 
spuse Benford. 

— Nash este unul dintre cei mai buni, îl încurajă Forsyth. O să 
treacă cu bine prin asta. Afurisitul are un atu: o iubește. 

Benford pufni. 

— Bănuiesc că nu ţi-a scăpat faptul că a păstrat, se pare, 
legătura cu fosta ta JDER... cum o cheamă? Agnes, da - ei bine, 
bănuiesc că nu există niciun motiv pentru care acest caz 
infernal să nu poată continua ca un ménage à trois. 

Starea de spirit a lui Benford s-a agravat și mai mult când a 
fost anunţat că în după-amiaza aceea trebuia să ţină un ultim 
briefing pentru cei trei candidaţi înainte ca unul dintre ei să fie 
selectat ca nominalizat oficial de către președinte și să apară în 
faţa Congresului pentru confirmare. Procesul avea să fie mai 
rapid ca de obicei, deoarece președintele dorea să-și instaleze 
alesul personal la Langley pentru a începe să anuleze ceea ce el 
considera tendinţa exagerată a CIA de a se axa pe operațiuni 
sub conducerea răposatului Alexander Larson. Directorul 

interimar Farrell avea dreptate: CIA trebuia să fie o organizaţie 
care să se ocupe cu strângerea de informaţii, evitând trucurile 
murdare, asasinatele și orice alte activităţi necinstite și fără 
scrupule. De fapt, lui Farrell chiar îi fusese promis postul de 
director adjunct - toţi din Washington știau că era o canalie 
slugarnică, dar avea să fie un ideolog eficient, care să susţină 
ceea ce el însuși descria ca fiind faţa mai umană a spionajului. 

— Ca Mihail Suslov în pantaloni scurţi, l-a descris Forsyth, 
referindu-se la inflexibilul șef al Biroului Politic al lui Brejnev în 
anii 1970. 

Ca de obicei, dificultăţile de sincronizare a programelor au 
necesitat trei briefinguri separate, adică un inconvenient 
infernal. Forsyth și Westfall aveau să asiste la ședințe pentru a 
asigura susținere morală.  Briefingul pentru  senatoarea 
Feigenbaum și majordomul ei, larva Farbissen, însemna scrâșnit 
din dinţi și efortul de a suporta disprețul senatoarei și acuzaţiile 
asistentului ei păstos că erau mințiți. Briefingul pentru amiralul 
Rowland însemna confruntarea cu o indiferenţă impenetrabilă, 
deși politicoasă, faţă de chestiunile legate de culegerea 
informaţiilor, femeia nu manifesta nici cel mai mic interes faţă 
de ceva care nu avea tangenţă cu știința navală. Ambasadorul 
Vano părea să fi apreciat briefingurile anterioare, deși era clar 
că nu înțelesese nici jumătate din tot ce i se spusese. 

Benford își petrecu dimineaţa închis în biroul său. Nici chiar 
Forsyth nu primi aprobarea să-l vadă. La prima dintre 
informările după-amiezii, Forsyth privi alarmat când Benford 
intră în sală. Era alb la față ca varul și mergea ușor îndoit de 
spate, ca și cum ar fi suferit dureri fizice. Oare suferise un 
infarct? Forsyth dădu să se ridice, însă Benford îi făcu semn să 
rămână la locul său. Își răsfoi încet hârtiile din dosar. Înainte de 
a începe informarea senatorului, se întoarse către Forsyth și 
Westfall, se aplecă spre ei și le vorbi în șoaptă. Buzele îi 
tremurau. 

— Vă cer amândurora să nu faceţi comentarii și nici să nu 
trădați nici cel mai mic semn de surprindere sau aprobare când 
îi voi informa pe candidaţi. Niciunul, repet. Sunteţi capabili de 
așa ceva? 

— Ce vrei să faci? șuieră Forsyth. Ce-i cu tine? 

— Intenţionez să-mi vând sufletul. 

— Ce înseamnă asta? întrebă Westfall. Nu-i poţi minţi pe 

candidați. 

— Nu la asta se referă, murmură Forsyth întrezărind 

fulgerător adevărul. O va salva pe Dominika. 
e 

— Doamnă senator, am o noutate absolută despre care 
trebuie să vă informez, rosti Benford. Una pe care sunt sigur că 
dumneavoastră și domnul Farbissen o veţi găsi fascinantă. 

Amândoi îl priviră plictisiţi. 

— Un alt eșec de spionaj? întrebă Farbissen. Cam care-i rata 
medie - un fiasco major pe an? 

— O dată pe an ar fi un an bun, spuse senatoarea 
Feigenbaum. 

Benford zâmbi. 

— Nu, nimic de genul ăsta. Este ceea ce noi numim „ieșire 
rapidă la suprafaţă”. Ceva extrem de urgent. 

— Da, cum să nu, zise Farbissen, tot ce faceți voi este extrem 
de urgent. 

— Sunt sigur vă veţi fi interesaţi să știți că un agent important 
din Moscova a descoperit identitatea unei cârtițe de rang înalt 
din aparatul de stat american, dar din cauza unor dificultăți 
tehnice, nu-i poate transmite numele. Am trimis un ofițer de caz 
în Rusia ca să exfiltreze agentul - care are numele de cod 
BAROS - pentru a ne divulga numele, astfel încât să-l putem 
aresta pe trădător. 

Benford auzi scârțâind scaunul lui Forsyth, dar nu cuteză să 
privească spre el. 

— Și cum intenţionaţi să vă duceți omul în Rusia pentru a se 
întâlni cu acest BAROS? întrebă senatoarea calmă, fără urmă de 
alarmă pe chip. Și cum propuneţi să-l scoateţi din ţară? 

Deceniile pe care le petrecuse în diversele comisii ale 
Congresului pentru informaţii o familiarizaseră cu Jocul, deși 
disprețuia și privea cu superioritate Agenţia. 

— BAROS se va număra printre oaspeţii la o recepţie 
importantă ce va avea loc pe domeniul președintelui Putin de la 
Marea Neagră, răspunse Benford. Accesul în sine va fi relativ 
ușor pentru ofițerul nostru de caz, în tot cazul mai ușor decât i- 
ar fi s-o facă în Moscova. Exfiltrarea va fi efectuată cu un planor 
motorizat stealth tip JAVELIN. Numeroasele văi și câmpii din 
zonă sunt perfect adecvate pentru genul acesta de avioane cu 
aterizare și decolare scurtă. 

Evident, povestea cu planorul motorizat era pură născocire, 
totuși suna binișor. 

— Și unde-i această cârtiță rusă? se interesă Farbissen, 
cumva agitat; nu era clar dacă de frică sau de neîncredere 
congenitală. 

— Nu știm, raspunse Benford. Știm doar că este activă de 
ceva vreme. 

— Am crezut că dumneata ești un vânător de cârtițe 
legendar, zise senatoarea. 

— Poate că și-a pierdut abilitatea, comentă Farbissen 
privindu-l pe Benford. Poate că-i timpul să-ţi predai ecusonul. 

Din spate, Forsyth văzu că mâinile lui Benford tremurau. 
Dumnezeule, ce cacealma încerca să tragă! Ce alegere făcuse! 
In mod deliberat, îl expunea pe Nate ca momeală supremă. Nici 
chiar rușii experți în conspirații nu s-ar fi gândit la o acţiune atât 
de extremă ca o capcană de contrainformaţii. Sacrificarea unui 
ofițer de caz - de exemplu, prin abandonarea lui în spatele 
Cortinei de Fier - pentru salvarea unui agent deconspirat se mai 
petrecuse în timpul Războiului Rece, dar un ofițer nu fusese 
niciodată sacrificat în mod deliberat pentru protejarea unei 
surse. Amândoi înțeleseră; chipul lui Benford arăta că-și vindea 
sufletul trădându-l pe Nate. Forsyth știa că era o decizie fatală 
pentru Simon, pe care o luase fără posibilitatea răscumpărării 
sau dezvinovăţirii. Nimeni nu-i de neînlocuit, îi spusese cândva 
Benford lui Nash. Astăzi, asta includea datoria și conștiința lui 
Benford. 

Aceeași informare a fost susținută de încă două ori cu ceilalţi 
candidaţi, în fiecare caz utilizându-se alt nume de cod, potrivit 
clasicei capcane de tip clismă cu bariu. Viceamiralului Rowland i 
se spuse că agentul CIA pe care Nate avea să-l contacteze și să-l 
salveze avea numele de cod POTIR. Femeia se arătă calmă și 
primi ştirea cu obișnuitul ei aer de plictiseală. Ambasadorului 
Vano i se spuse că agentul purta numele de cod TUBEROZA, dar 
privirea lui inexpresivă trezi mila lui Benford care adaugă că 
agentul mai era cunoscut și ca FLOARE. „Dacă el este cârtița”, 
se gândi Benford privind profilul acela chipeș care ascundea un 
IQ egal cu temperatura camerei, „înseamnă că rușii trebuie să 
fie mai buni decât am crezut”. 

Pentru cei trei ofițeri CIA, după-amiaza a fost un coșmar 
interminabil, o împleticire orbească printr-o mlaștină ceţoasă, 

fiecare dintre minciunile fabricate de Benford fiind cu atât mai 
amară cu cât însemna trădarea lui Nate. Amiralul Rowland 
tresări o singură dată la menţionarea planorului motorizat 
stealth JAVELIN și puse întrebări tehnice despre structura 
mecanică, la care Benford făgădui că va oferi în curând 
răspunsuri. În gând se întrebă dacă Westfall putea să facă o 
cercetare în aeronautică și să inventeze o variantă de avion pe 
care o puteau numi JAVELIN. Spera totuși că până atunci nu va 
mai conta. 

În timp ce Benford ţinea briefingul într-un capăt al încăperii, în 
celălalt capăt Westfall se aplecă spre Forsyth, pământiu la faţă 
și cu ochii holbațţi. 

— De ce nu-i spunem lui Nash din timp? întrebă el. Să fie 
măcar avertizat. 

Forsyth clătină din cap. El știa cum gândea Benford. 

— Surprinderea trebuie să fie autentică, îi răspunse. Rușii vor 
fi atenţi la orice note false. În plus, Simon știe că Nash ar fi 
intrat oricum în Rusia, conștient sau nu de primejdie. El va 
înţelege în primele zece secunde și va întreține minciuna. 

— Și ce se va întâmpla cu el? șopti Westfall. 

Detesta rahaturile astea de sacrificii de tip macho ale 
demenţilor din operaţiuni. Lucius nu reușea pur și simplu să 
înţeleagă cum îi puteau face așa ceva lui Nate în mod deliberat. 

— ÎI vor aresta, îl vor interoga și-l vor arunca la închisoare. Îl 
vor bruftului niţel, nimic rău. Știu că Simon va convinge 
Departamentul de Justiţie să-i ofere pe MAGNIT și pe SUSAN în 
schimbul său. Rușilor le place să-și recapete oamenii. Salvează 
aparențele. Nash va fi acasă de Crăciun. 

— N-ar trebui să recurgem la misiuni kamikaze, spuse 
Westfall cu ochii în podea. 

Forsyth îl prinse de braţ. 

— Indiferent care dintre acești stimabili candidaţi este 
MAGNIT - eu aș paria pe jegul de Farbissen - un lucru este 
absolut sigur: el va raporta imediat operaţiunea aceasta la 
lasenevo, ca să-și salveze propria piele. 

— Și ce se va întâmpla cu poloneza aceea, Agnes? întrebă 
Westfall. Rușii o vor abuza în mod clar. 

Forsyth clătină din cap. 

— Ai observat că Benford n-a menţionat-o în cursul informării? 
Rușii nu se vor aștepta la alt impostor. Nash și Agnes vor sosi cu 

o gașcă de studenţi la Arte din Varșovia, ca parte din echipa de 
restaurare care se schimbă prin rotaţie. Rușii îi vor examina, 
bineînţeles, pe studenţi și pe Agnes, dar cu Nate în mâinile lor, 
vor avea o singură grijă: cine dintre cei 200 de oaspeți este 
cârtița condusă de americani? Numele de cod pe care-l vor 
folosi anchetatorii ne va spune cine este MAGNIT - BAROS, 
POTIR sau FLOARE. 

— Și cum vom afla noi asta? întrebă Westfall. Cum vom ști că 
vă funcţiona? Momelile lansate de Benford înainte nu i-au 
păcălit niciodată pe ruși. 

Forsyth ridică din umeri. 

— Nu toate capcanele prind urși, zise el. Poate cârtița nu 
raportează, poate nimeni din Moscova n-o crede, poate că ei 
decid să aștepte înainte de a acționa. Poate fi orice. 

— Și cum va ajunge numele de cod înapoi la noi? 

— DIVA o să pună un bilet în ASFE, răspunse Forsyth. 

„Un castel de cărți de joc de tot rahatul”, se gândi Westfall. 
„Să-l vindem pe Nate pentru un nume”. 

— Crezi că Nate se va-ntoarce până la Crăciun? întrebă el pe 
un ton de nesiguranţă. 

— Intreg și sănătos. lar DIVA va-ncepe să raporteze noutăţile 
despre SVR și Kremlin direct de pe biroul ei directorial. 

— Până când va sări o roată de la căruţă, zise Westfall. 

Forsyth observă că tânărul analist vorbea tot mai mult în 
jargon operaţional. Și că o făcea de asemenea în mod corect: 
până când va sări o roată de la căruță. 

e 

În Moscova, Gorelikov era ocupat până peste cap încercând să 
îmbunătăţească șansele lui MAGNIT. El pusese în mișcare două 
aktivnie meropriatia, măsuri active, foarte subtile, utilizând doi 
agenţi dintre cei nenumărați folosiți de Kremlin pentru 
campaniile de influențare politică ale lui Putin la nivel extern. 
Erau tactici care fuseseră folosite în timpul Războiului Rece 
pentru răspândirea comunismului, iar acum erau concepute 
pentru a semăna discordie printre cei care căutau să slăbească 
cleptocraţia lui Putin. Măsurile active își dovedeau cel mai mult 
eficiența atunci când dezinformarea era ţesută într-un 
macrameu de adevăr, care camufla efectiv minciuna. Trusa de 
instrumente era diversă: influențarea alegerilor, discreditarea 
liderilor opoziției, subminarea  loialităţilor defavorabile, 

susținerea  despoţilor aliaţi, răspândirea de  dezinformări, 
scurgerea de falsuri și, în cazuri extreme, folosirea unora ca 
losip Blohin pentru eliminarea celor mai înverșunaţi inamici ai 
statului. Un exemplu extrem de măsură activă a fost tentativa 
de asasinare a unui papă de origine poloneză în 1981, deoarece 
încuraja mișcarea Solidaritatea din șantierele navale Gdansk. 

Gunter Kallenberger, un jurnalist domesticit de la revista 
germană de investigaţii Der Spiegel - aflat de decenii pe statul 
de plată al lui Gorelikov - solicită un interviu cu Rob Farbissen, 
șeful de cabinet al senatoarei Feigenbaum. Știind evaluarea pe 
care Kremlinul o făcuse infatuatului Farbissen, Kallenberger îl 
întrebă pe acesta dacă, în eventualitatea în care senatoarea ar 
fi fost numită DCIA, el însuși n-ar fi devenit director executiv sau 
poate director adjunct. lar dacă așa ar fi stat lucrurile, la ce 
schimbări sau reforme în cadrul CIA s-ar fi putut aștepta 
agenţiile de informaţii aliate în anii următori? Era o clasică 
întrebare deschisă a jurnaliștilor, numită /ovușka în Rusia, 
respectiv cursă, concepută pentru a-i lăsa lui Farbissen destulă 
funie ca să se spânzure singur (și pe șefa lui). Volubilul 
Farbissen nu-și dezamăgi interlocutorul. | se plânse lui 
Kallenberger că CIA evoluase de la o adunătură postbelică de 
foști vânători de naziști la o agenţie anacronică, inutilă și 
indisciplinată, predispusă la eșecuri și incapabilă să rezolve 
găurile relevante din colectarea informaţiilor. În schimb, CIA își 
irosea timpul și resursele încercând să racoleze cifratori ruși din 
America de Sud în „capcane sexuale”, cum le numi el. Furtuna 
care a izbucnit în Congres și în Europa, ca și în editoriale 
indignate din agenţiile de știri RIA Novosti și TASS, a durat o 
săptămână, la sfârșitul căreia senatoarea Feigenbaum s-a retras 
din cursa pentru postul de DCIA. Farbissen a părăsit personalul 
ei și a deveni lobbyist la Capitoliu pentru ACA, Asociaţia 
Cărbunelui American. 

În același timp cu interviul scandalos al lui Farbissen, un 
articol apărut în ziarul financiar Business Standard din New Delhi 
anunța un nou acord privind furnizarea de minerale, semnat 
între Alexander Lukașenko, președintele Republicii Belarus, și 
compania IPL, Indian Potash Limited. Articolul descria practicile 
haotice ale consorțiului de îngrășăminte de stat Belaruskali, 
care, în 2013, provocase prăbușirea preţurilor pe plan mondial, 
la fel ca în 2008 și 2009. Un articol explicativ adiacent - 

conceput de Gorelikov și publicat prompt de un redactor al 
ziarului Business Standard plătit de Kremlin - menţiona că 
onorabilul Thomas Vano, om de afaceri american și fost 
ambasador SUA în Spania, fusese membru al unui consorțiu 
internaţional de materii prime care beneficiase de ponturi 
exclusiviste din partea statului belarus pentru a investi în 
contracte futures pentru minerale, pe care le vânduse când 
preţurile se  prăbușiseră. Articolul explicativ încheia prin 
estimarea că afacerea încheiată pe baza informaţiilor primite 
din interior îi adusese grupului ambasadorului Vano 1,5 miliarde 
de dolari doar în 2013, profituri realizate pe când el era angajat 
al statului american, adică o violare serioasă a eticii. Datele erau 
manipulate: nu existaseră ponturi exclusiviste din interior (cine 
din Minsk avea să confirme așa ceva?), iar cifra de 1,5 miliarde 
de dolari era o invenţie, dar care nu putea fi verificată, ceea ce 
oferea impresia suplimentară de evaziune fiscală și nedeclarare 
de valută forte. Deși Vano a rămas indiferent și nu s-a retras de 
pe lista candidaţilor pentru postul de DCIA, nominalizarea sa a 
fost rapid caracterizată ca „neplauzibilă” de Wall Street Journal 
și vozmutitelnii, scandaloasă, de Pervii Kanal („Canal 1”) din 
Moscova. 

Prin două mișcări iscusite, Gorelikov îi eliminase pe ceilalţi 
candidați. El știa că teoretic îi ajuta astfel pe vânătorii de cârtițe 
din CIA - care acum se puteau concentra doar asupra verificării 
amiralului Rowland - dar nu era îngrijorat. Acoperirea amiralului 
nu avea hibe detectabile și decizia finală privind confirmarea era 
iminentă. Din câte știa CIA, cârtița putea fi unul dintre candidaţii 
ieșiți din cursă; Kremlinul avea să-și înghită dezamăgirea și să-și 
dirijeze agentul spre o poziţie la fel de importantă, altundeva în 
Washington. 

În Cartierul General, Benford sesizase și el că evidentele 
„execuţii” ale lui Feigenbaum și Vano îndreptau lumina 
reflectoarelor asupra amiralului Rowland, dar exact aceasta era 
problema. În lumea contrainformaţiilor, mai ales în cazul rușilor, 
nimic nu era așa cum părea. Aparentele descalificări ale lui 
Feigenbaum și Vano puteau fi de fapt o pistă falsă insidioasă 
pentru a distrage atenţia - așa cum falsul dezertor lurcenko 
fusese trimis pentru a-l proteja pe Ames. Obiectivul ar fi fost ca, 
în timp ce Benford irosea timpul scotocind sub patul lui 
Rowland, adevărata cârtiţă să fie liberă să se îngroape 

altundeva: în NSC, în Pentagon, în Aripa de Vest a Casei Albe. 
Mai rămânea o speranţă. Centrul nu știa de capcana finală a lui 
Benford. 

e 

Amiralul Rowland nu avea programată o vacanță aventuroasă 
pentru cel puțin șase luni. În primăvara următoare avea să 
meargă în Argentina: planificase drumeții în Patagonia, 
deoarece efectuase discret o serie de căutări de pe un computer 
public din biblioteca Departamentului pentru Securitate Internă 
- care era deja ticsit cu pornografie descărcată - și citise despre 
Crocodilo Club din Barrio Norte din Buenos Aires, care se adresa 
fetelor. Nu era sigură ce însemna asta, dar suna interesant. 
Avea să se întâlnească în Buenos Aires cu Anton și să se 
distreze. 

Apoi citi despre vinurile argentiniene. Și despre mâncăruri. În 
centrul Washingtonului exista o rulotă care servea mâncăruri 
specific argentiniene: choripane delicioase, mini-sandviciuri la 
grill cu chorizo, ceapă și sos chimichurri. Dacă fetiţele din 
Buenos Aires erau la fel de gustoase ca street-food, atunci avea 
să se simtă minunat. Însă peste anticiparea ameţitoare a 
întâlnirii unei amante latino-americane exotice căzu șocul 
informării CIA din după-amiaza aceea. 

Problema era foarte gravă și ea trebuia să stea de vorbă cu 
Unchiul Anton. Nu cu Centrul. Nu cu Kremlinul. Nu cu Moscova. 
Avea nevoie de Anton. Dacă trolul ăla șleampăt de Benford 
spunea adevărul, peste două zile un ofițer de caz CIA avea să 
stea de vorbă cu cineva numit POTIRUL care știa cumva că 
Audrey Rowland, viceamiral al Marinei SUA, spiona pentru ruși și 
spionase de mai bine de un deceniu. Trebuia să-l anunţe pe 
Anton, ceea ce însemna că trebuia s-o sune pe SUSAN pentru a-i 
transmite mesajul. În seara aceea, Audrey își scoase telefonul 
greoi și codificat al Direcţiei T din compartimentul secret montat 
în braţul fotoliului din dormitor - o piesă mizerabilă de mobilier 
livrată de GRU cu ani în urmă. Mare cât o cărămidă, era un 
telefon securizat FIPS140-2, nedetectabil, al cărui software îi 
camufla poziţia prin interzicerea conectării la releul cel mai 
apropiat și permiterea preluării apelului doar de relee 
îndepărtate. Ca atare, un apel făcut de Audrey din Washington 
către SUSAN din New York ar fi trecut mai întâi prin Las Vegas, 
după care ar fi sărit în Traverse City din statul Michigan, până să 

ajungă la telefonul lui SUSAN, care ar fi utilizat o direcţionare la 
fel de întortocheată prin Cheyenne, statul Wyoming, spre 
Tarpon Springs, statul Florida, înainte de a ajunge la Audrey. 

SUSAN nu a răspuns la trei apeluri separate - nu exista nicio 
posibilitate de a lăsa mesaje, întrucât riscul era prea mare - așa 
că Audrey s-a frământat toată noaptea înainte de a se conecta a 
doua zi dimineaţă cu SUSAN, care era clar irascibilă. Ce naiba 
făcea? Era o urgenţă! Folosindu-și glasul de amiral, Audrey îi 
ordonă să trimită un mesaj fulger lui Anton despre iminenta 
infiltrare a unui ofițer CIA la recepţia lui Putin în vederea 
contactării unui spion care purta numele de cod POTIRUL, ai 
reținut? POTIRUL, după care avea să extragă cârtița cu un 
planor motorizat stealth, nu, n-a zis de unde, dar ticălosul ăsta 
POTIRUL îmi cunoaște numele și, după ce Langley îl va afla, voi 
fi terminată. Înţelegi? Și vreau să mă-ntâlnesc urgent cu tine în 
Washington: am informaţii noi despre testele de propulsie prin 
cavitatie, nu contează ce-i asta, și alte chestii despre care m-a 
informat CIA, despre racolări de ruși, exact, racolări, și încă 
ceva, vreau să fiu pregătită s-o șterg dacă tipul din CIA îl scoate 
pe acest POTIRUL din Rusia, da, îmi bag picioarele în ea de 
autorizare, pentru că, dacă o să m-aresteze, o să le spun despre 
redactorul unei reviste din New York care lucrează pentru 
Vladimir Vladimirovici și-atunci o să-noţi tu însăţi prin Rio 
Grande ca s-ajungi în Mexic! Ai reținut totul? Fă-o imediat. Nu-mi 
pasă cât e ora acolo, poate că tipul din CIA înfulecă deja hors 
d'oeuvres la bufetul suedez împreună cu POTIRUL. Și sună-mă 
înapoi despre întâlnirea noastră de aici. La revedere! 

Mintea ordonată a lui Audrey Rowland nu era panicată, nu 
încă, dar ca orice savant inteligent, urmărea cu atenţie reperele 
pentru a determina gradul de pericol și pentru a identifica 
momentul optim în care s-o șteargă dacă era necesar. În cei 12 
ani pe care-i petrecuse ca spioană, nu se confrunta cu prima 
alertă de securitate. Purtase discuţii prelungite cu Anton despre 
particularităţile meseriei și despre disciplina mentală pe care 
trebuia s-o aibă o cârtiță care culegea, stoca și transmitea 
secrete delicate din cadrul unei organizaţii mai mari. Disciplina 
aceasta complexă și-a găsit un aliat în creierul ei înclinat spre 
precizie analitică. Marina SUA avea multe niveluri de securitate 
concepute pentru a proteja secrete, totuși niciun sistem de 
contrainformaţii naval nu putea ţine seama și lua măsuri 

preventive împotriva unui amiral cu trei stele și director al LCN 
care opera ca sursă clandestină pentru Kremlin. NCIS, Serviciul 
Naval de Investigaţii Criminale, nu era echipat corespunzător 
pentru a detecta nuanțele spionajului unei cârtițe conduse de 
ruși. Adevăratul pericol îl reprezentau însă omuleţii cenușii și 
mototoliţi ca enervantul acela de Simon Benford din CIA. Audrey 
își spuse că era o ironie a sorții ca tocmai faimosul vânător de 
cârtiţe să fi transmis avertismentul care avea s-o ferească de 
necazuri. Dacă ea urma să fie aleasă ca DCIA, ironia avea să 
continue. 

Își reaminti de racolarea ei din hotelul moscovit Metropol și se 
întrebă ce se alesese de rusoaica superbă care-și udase bărbia 
între coapsele ei cu atâta vreme în urmă. Cu certitudine, nu era 
acum un amiral cu trei stele. In seara aceea sexy începuse totul: 
Audrey începuse să spioneze ca modalitate de a promova în 
carieră, mai precis pentru a-i arăta nemernicului căruia îi spunea 
„tată” că îi putea egala, ba chiar depăși, cariera în marină. Pe 
măsură ce tresele de pe mânecă i se înmulţiseră, Audrey își 
întări convingerea că luase decizia corectă în privinţa rușilor, în 
ciuda circumstanțelor iniţiale. Acum se afla în pericol. Mintea 
ordonată a femeii contemplă probabilitățile și nu simţi nicio 
temere; era încrezătoare în propriul ei intelect și în abilităţile lui 
Anton. 

Audrey era pregătită să părăsească marina, iar dacă avea să 
devină DCIA, ar fi însemnat alţi doi, trei sau patru ani de letargie 
birocratică, beneficii spectaculoase pentru Moscova, 
dezintegrarea CIA și continuarea plăţilor de la Kremlin, după 
care Audrey Rowland avea să dispară și să se retragă pe o plajă 
undeva, cu chocito fierbinţi și reci, în saronguri și cu părul 
împletit în codițe. După aceea nu mai trebuia să fie niciodată 
singură. 

Dar mai întâi trebuia să supravieţuiască acestei ameninţări 
iminente la adresa libertăţii ei și să aibă încredere că SUSAN 
vorbea chiar acum cu Anton, care, la rândul lui, alerta 
securitatea din complexul lui Putin, și că atât ofițerul CIA, cât și 
blestemata lui de cârtiță vor fi arestaţi și eliminaţi, astfel încât 
secretul ei să rămână pentru totdeauna în siguranţă. 


CHORIPANE ARGENTINIENE 

Tăiați în jumătate chifle mici și prăjiți-le în prăjitor sau 
pe tablă, până se rumenesc. Tăiați salam chorizo în 
jumătate, apoi din nou în jumătate pe lungime și 
prăjiți-i până se rumenesc bine pe ambele părți. Căliți 
ceapă albă feliată până se caramelizează și adăugați 
un strop de otet balsamic. Puneti chorizo și ceapa pe 
chiflele prăjite și întindeți deasupra sos chimichurri. 
(Amestecati morcovi rași, pătrunjel, otet, praf de ardei 
iute uscat, usturoi, ulei de măsline, sare și piper. 
Puneti în blender până obtineti un sos gros.) 

35. 


Impertinenţă, nu tupeu 


Transmisia întârziată de către SUSAN a avertismentului 
urgent al lui MAGNIT despre ofițerul CIA care avea să încerce să 
se infiltreze la recepţia de lux a președintelui pentru a contacta 
cârtița cunoscută ca POTIRUL a fost primită la Centru, dar a 
întârziat și mai mult din cauza manipulării speciale și laborioase 
de care aveau parte toate mesajele sosite de la agenţii ilegali. In 
cele din urmă a fost transmis de la lasenevo spre unitatea de 
comunicații de la Capul Idokopas, unde a fost citit de Gorelikov 
cu o combinaţie de îngrijorare și triumf. A consultat rapid biroul 
de securitate: mai aveau încă timp - noua tură de restauratori 
de obiecte de artă din Polonia sosea în dimineaţa următoare. A 
convocat imediat o ședință executivă de urgenţă în incinta 
securizată a sediului de comunicaţii cu generalul Egorova de la 
SVR, Bortnikov de la FSB și Patrușev din Consiliul de Securitate. 

— Câtă szloba, impertinenţă, au americanii ăștia să încerce 
așa ceva în complexul prezidenţial, comentă Bortnikov din 
spatele haloului său albastru. Aș putea să-nţeleg asta în 
Moscova, sunt operaţiuni uzuale, dar asta chiar că întrece orice 
măsură. 

Patrușev nu avea timp de jocuri. Propriul lui halo galben de 
minciună și cruzime pâlpâia în odăița cenușie. El indică spre 
Gorelikov cu nasul lui de cazac. 

— Impertinență, nu tupeu! Totuși, de ce-i atât de complicat? 
întrebă el. Când americanul va sosi cu contingentul polonez, va 
fi foarte simplu să-l arestăm imediat. Colegii noștri - arătă spre 
Dominika și Bortnikov - vor aranja un interogatoriu în forță, vor 
afla identitatea POTIRULUI și vom încheia afacerea. Americanul 
și cârtiţa lui pot după aceea să împartă aceeași celulă în Delfinul 
Negru din Orenburg. 

Gorelikov afișă o expresie politicoasă, ca să nu ofenseze. 

— Sunt întru totul de acord cu dumneata, totuși îngăduie-mi o 
clipă. Își întinse cu un aer absent braţele, dezvăluind manșetele 
cămășii franţuzești și butonii superbi din argint mătuit și coral 

roșu. Propun să ne gândim și la posibilitatea unei alternative 
discrete la această arestare și interogatoriu imediat, chiar dacă 
pare un curs de acţiune logic și potrivit. Eu sugerez că, dacă îl 
vom lăsa pe american să umble liber în cele trei zile ale 
recepţiei prezidenţiale, sub supraveghere constantă și strictă, el 
va încerca probabil să stabilească acel contact și, fără s-o știe, 
ne va conduce direct la individul pe care-l căutăm: cârtița 
POTIRUL. 

Lui Bortnikov, ale cărui echipe FSB de filaj erau legendare, îi 
plăcu ideea. Meritul lui și al agenţiei sale ar fi fost mai mare 
dacă împușca doi iepuri dintr-odată: și ofițerul de caz, și cârtița. 
Dominika rămase impasibilă, deși știa că tactica aceasta 
diabolică de ambuscadă o putea demasca în 48 de ore. In plus, 
mai știa ceva. Ofiţerul de caz de la Washington avea să fie Nate 
Nash; îl cunoștea bine și era perfect sigură că așa va fi. Oricât 
de bun ar fi fost pe stradă, Nate putea fi ţinut sub control strict 
de filajul static, care i-ar fi urmărit orice mișcare prin complexul 
prezidenţial, utilizând transfocatoare imposibil de detectat. Dacă 
se îndrepta glonț spre ea, convins că era „curat”, jocul s-ar fi 
terminat. 

Ceva era lipsit de logică. Cum aflase MAGNIT de misiunea lui 
Nate? Și de unde apăruse numele de cod POTIRUL? Dominika 
bănuia răspunsul, însă nu-i venea să-l creadă. Lucra de prea 
mult timp în domeniu și-l cunoștea pe Benford destul de bine ca 
să ajungă la concluzia incredibilă că era vorba despre ceea ce 
americanii numeau „clismă cu bariu”, testul conceput pentru a-l 
identifica pe MAGNIT prin folosirea lui Nate ca primanka, o 
momeală dispensabilă, pe care s-o fluture ademenitor. Un 
gambit disperat - sacrificarea unuia de-al lor. 

Ce mai ironie a sorții ar fi fost dacă, fără să-și dea seama, 
Nate ar fi fost motorul compromiterii ei! O ironie similară cu 
ceea ce Dominika știa că va trebui să facă acum. „Ușurel”, își 
zise ea, „rămâi obiectivă și respinge ideea fără să-l ofensezi pe 
Gorelikov ori să-i alertezi pe ceilalţi doi lupi cu boturi umede de 
la masă”. 

Işi îndreptă spatele, își încrucișă mâinile elegante pe masă și-i 
privi pe bărbaţi în ochi. 

— Mi se pare un plan inspirat, încuviință ea. Dar în același 
timp, așa cum știți prea bine, complicațiile inutile reprezintă 
inamicul meseriei noastre. Dacă ceva poate să meargă prost pe 

stradă, atunci invariabil va merge prost. O știți și voi. Nu vreau 
să las impresia de negativism, totuși lista riscurilor potențiale 
este importantă. 

Dominika inspiră profund și continuă: 

— Ofițerii de caz CIA antrenați pentru operaţiuni în zone 
interzise sunt plini de resurse. Bărbatul acesta care vine mâine 
ne-ar putea eluda filajul și dejuca planurile. Ar putea utiliza 
deghizări. Ne-ar putea distrage unităţile de supraveghere în 
timp ce un al doilea complice necunoscut nouă îndeplinește 
misiunea reală. Ar putea avea asupra lui cine știe ce dispozitiv 
tehnic infernal - știm cu toţi că americanii se bazează pe 
cutiuțele lor negre - care i-ar putea permite să contacteze 
POTIRUL sub nasul nostru, fără ca măcar să se apropie de 
cârtiţă. Și, cel mai rău dintre toate, ar putea să detecteze filajul, 
să-și abandoneze misiunea și să scape cu planorul motorizat 
stealth despre care MAGNIT a raportat că face parte din plan, 
lăsându-ne să arătăm ca niște proști, ba chiar într-o situaţie mai 
rea decât înainte. Sigur că da, toate acestea sunt posibilităţi 
îndepărtate, dar perfect reale. Ne putem permite riscul să 
rămânem cu mâinile goale, deși am fost preveniți din timp? 

„De aceea încerc să vă conving pe voi, tarakani, gândacilor, 
să-l arestaţi pe bărbatul pe care-l iubesc din toată inima, să-mi 
îngăduiţi să fiu prezentă când o să-l bateţi și să văd cum îl 
aruncaţi la închisoare, ca să putrezească până moare sau este 
sfărâmat și distrus, pentru că nu pot să fac nimic altceva”. 

Spre iritarea lui Gorelikov și Bortnikov, Patrușev încuviinţă din 
cap. 

— Sunt de acord cu Egorova, zise el. Arestare imediată și 
interogatoriu. Acesta este unicul mod prin care să diminuăm 
riscul. Suntem toţi de acord? Sau ar trebui să-l consultăm pe 
președinte? 

Nimeni nu dorea asta - nu în actuala stare de spirit a lui Putin 
- așa că stabiliră: ofiţerul CIA avea să fie arestat imediat. 
Dominika răsuflă ușurată, iar inima îi îngheţă și muri. 

e 

Nate și Agnes zburară cu compania aeriană poloneză LOT de 
la Varșovia la București și apoi la Odessa. La bordul aceluiași 
avion se aflau trei studenţi mahmuri de la Facultatea de 
Restaurare a Lucrărilor de Artă din Varșovia. Funcţionari plictisiți 
de la birourile Vamă și Imigrare ștampilară pașaportul polonez 

fals al lui Nate fără măcar să-l privească. Încă o oră de zbor cu 
un Embraer 170 al companiei Ukraine International îi aduse pe 
aeroportul Ghelendjik, unde așteptară microbuzul care ducea 
personalul la Capul Idokopas. Briza subtropicală ușoară înfoia 
fusta lui Agnes și amândoi simțeau izul sărat al mării. Nate purta 
ochelari cu rame din sârmă, blugi și un tricou pe pieptul căruia 
scria „Warszawa”, și amândoi aveau genţi mici de voiaj. Un 
șofer rus posac apăru într-un microbuz UAZ care huruia și-i 
îmbarcă pe toţi, după care porni pe M4 spre Svetlii, unde ieșiră 
de pe autostradă și trecură pe o șosea șerpuită cu două benzi, 
care cobora prin văi împădurite cu pini, presărate de stânci de 
calcar, tot mai jos către apă, pe lângă sătucuri amărâte situate 
la intersecţii de drumuri pustii - Divnomorskoie, Janhot, 
Praskoveeka - și intrară până la urmă prin poarta complexului, 
cu o mașină de miliţie parcată pe marginea șoselei, și, cu viteză 
mai mică acum, pe lângă corpuri de gardă și jeepuri militare 
ascunse în spatele copacilor, oprind în faţa treptelor de la 
intrarea unei clădiri mari, de tipul blocurilor cu garsoniere, 
ascunsă printre pini. În depărtare, acoperișul masivului palat 
principal se înălța deasupra vârfurilor copacilor. Agnes era 
calmă și relaxată; Nate se minună, deoarece femeia avea mai 
mult sânge rece ca el. 

Se înșiruiră în fața unei mese ca să se înregistreze, să-și 
predea pașapoartele și să primească ecusoane de securitate cu 
șnururi, care le ofereau acces în complex și la locurile de muncă 
din palat. Un miliţian îi ceru unui student polonez să-și stingă 
ţigara, dar tânărul se prefăcu că nu înţelege și suflă fumul în 
direcţia lui. Miliţianul făcu un pas spre student pentru a-i zbura 
ţigara și câţiva dinţi din gură, dar sublocotenentul lătră la el în 
rusă să se retragă și „sa menţină poziţia”. Nate simţi furnicături 
în ceafă când văzu alţi milițieni dispuși în jur, destul de aproape, 
care păreau că-l privesc pe el. Se gândi fulgerător să doboare pe 
unul dintre ei și să se repeadă spre o fereastră sau o ușă. Dar 
unde s-ar fi dus? Pe domeniul de 74 de hectare existau sute de 
milițieni și de trupe din Forţele Speciale, plus 200 de agenţi din 
SBP (Serviciul de Securitate Prezidenţială). Și doar Dumnezeu 
știa unde se afla Dominika! Nu putea alerga spre dacea ei și să 
se ascundă sub pat. 

Eficienţa rușilor îi dădea fiori. Cum îl descoperiseră atât de 
rapid? Oare asta însemna că la Langley exista o altă cârtiță care 

știa despre misiunea lui? Ea nu putea fi decât Forsyth, Westfall 
sau nebunul acela cu ţeasta ca o bilă de biliard din ramura 
maritimă. Imposibil! Rușii n-ar fi putut deduce nimic din 
documentele lui false, nimic despre acoperirea lui ca student în 
Academia de Arte Frumoase poloneză. Era posibil oare să fi fost 
recunoscut din prima lui detașare la Moscova? Să fi făcut vreun 
pas greșit la vama din Odessa? Nu, nici chiar FSB-ul nu era atât 
de bun. Indiferent care ar fi fost motivul, el înțelese ce urma să 
se întâmple. 

Se aplecă puţin spre Agnes și șopti: 

— Ceva nu-i în regulă. Cred că m-au descoperit. Stai departe 
de mine și amestecă-te printre studenți. 

Agnes nu se clinti și nu clipi; era o profesionistă până în vârful 
unghiilor. 

— O să scap de-aici și-o să te scot dacă vom avea probleme, îi 
zise. 

Îl privi cu ochi strălucitori. Înainte de a se îndepărta de ea, 
Nate mârâi în colţul gurii: 

— Nici vorbă! Am repetat asta. Capul la cutie, lucrezi două 
săptămâni cu echipa, apoi pleci acasă. Stai departe de DIVA, de 
dacea ei și de plajă. Ea știe destule ca să trimită numele lui 
MAGNIT cu barca. Înţeles? 

Agnes încuviinţă imperceptibil. 

— O să-ţi urmez ordinele, dar mai e ceva, zise ea. Te iubesc. 

Nate o privi fix preţ de o bătaie de inimă, încercând să spună 
totul prin ochi. Șuviţa aceea albă, lisuse! li întoarse spatele. 

Sublocotenentul se ridică - semnalul. Sosise clipa. Sub 
privirile surprinse ale studenţilor posomorâţi, doi milițieni veniră 
în spatele lui Nate și-l prinseră strâns deasupra coatelor, îl 
întoarseră și-l conduseră printr-o ușă din capătul clădirii. El nu 
se împotrivi, cruțându-și puterile. Agnes nu-l privi și, când era 
împins prin ușă, bărbatul văzu că nimeni nu se apropiase de ea. 
„Slavă Domnului!” Nate a fost dus pe o alee cu pietriș, perfect 
întreținută, printr-un pâlc des de pini, a căror aromă proaspătă 
se întrecea cu izul sărat al mării. | se păru că poate distinge 
sclipiri ale apei printre trunchiuri, însă milițienii îl smuceau cu 
brutalitate ori de câte ori încerca să se uite în jur. La capătul 
potecii, izolată în adâncul pădurii, se găsea o cabană din bârne 
în stil rusesc, împodobită, cu luminiţe decorative ce urmăreau 
frontonul ascuţit, două ferestre batante cu traverse diagonale 

rustice și ușă din lemn lustruit, cu balamale masive din fier 
forjat și vizetă zăbrelită. „Hansel și Gretel, să fiu al naibii!” 
Miliţienii deschiseră ușa și-l împinseră într-un fotoliu adânc, 
tapiţat în stofa verde-închis. Nate privi în jurul livingului spartan, 
care avea doar o sofa și două măsuţe în capete. Pe peretele din 
fața lui atârna un tablou înrămat al lui Lenin, portretul încruntat 
din exil, când avea în jur de 50 de ani, cu privire sfredelitoare, 
barbișon și linia dreaptă a gurii lipsită de orice veselie sau milă. 

Bârnele simple ale pereţilor și ale plafonului în pantă erau 
deschise la culoare și lăcuite, iar strălucirea lor înviora 
încăperea în lumina după-amiezii. Aceasta era o casă de oaspeţi 
izolată sau poate locuinţa vreunui îngrijitor al domeniului. Cei 
doi milițieni rămaseră de o parte și de cealaltă a fotoliului și-l 
împinseră înapoi când încercă să se ridice spunând în același 
timp pe un ton de scuză toileta. Dorea să se uite prin cabană în 
căutarea unor puncte de evadare și să testeze gradul de 
libertate care-i era acordat, însă deocamdată nu avea succes. 
Nate știa că ceea ce urma avea să fie dureros sau ușor - ori un 
interogatoriu sofisticat, ori unul elementar, la nivel de poliţie. El 
se aștepta la cel din urmă... pentru început. Foarte multe urmau 
să depindă de atitudinea lui, de dispoziţia și de abilitatea 
anchetatorilor, de ceea ce doreau ei să afle cu exactitate și de 
urgenţa din spatele întrebărilor. Plănui să-i enerveze, să-i scoată 
din sărite și să reziste cât mai mult posibil. 

La începutul instruirii sale, Nate participase la cursuri despre 
interogatorii: cum să reziste la ele, nu cum să le conducă. 
Instructorul, un operator argentinian - care avea o pleoapă cei 
se zbătea întruna, purta numele ciudat de Ramón Lustbader 
(botezat de mama sa după starul filmului mut Ramón Novarro) 
și se comporta mai dur ca Gable - le spusese elevilor săi că, în 
esenţă, toţi vor ceda până la urmă; era doar o chestiune de 
rezistență la dureri sau droguri. In mod obișnuit, țelul era să 
reziști 48 de ore, o perioadă aparent suficientă pentru ca un 
agent demascat sau o reţea compromisă de agenţi să exfiltreze, 
dar așa ceva era, în mare măsură, material învechit de filme 
noir, recuzită de Războiul Rece. 

În realitate, spusese Ramón, prizonierii cedau în faţa durerii 
torturilor fizice și a metodelor auxiliare de privare de somn, 
înfometare și alternarea între extreme de cald și frig. 
Misterioasele și temutele droguri psihotrope, ca etanol, tiopental 

de sodiu, amobarbital și scopolamină, despre care se spunea că- 
i puteau determina pe prizonieri să vorbească și care puteau, 
după o utilizare îndelungată, să distrugă creierul uman la nivelul 
cognitiv al unei primate inferioare, nu-i sileau de fapt pe subiecţi 
să înceapă să divulge adevărul. In realitate, drogurile acelea 
deblocau memoria, reduceau inhibiţiile și amplificau răspunsuri 
sugestive care puteau, în mâinile unui anchetator iscusit, să 
ducă la scăparea informaţiilor dorite. Banalul oxid de azot, 
utilizat cândva ca anestezic în cabinetele stomatologice, avea 
același efect. 

Pleoapa lui Lustbader pulsase când își dăscălise cursanţii: 

— Dacă vă concentrați asupra unui gând, asupra unei 
persoane sau asupra unui obiect extern, și mă refer la o 
concentrare obsesivă, mintea poate să contracareze eficient 
efectele drogurilor de interogare a căror eficacitate crește rapid, 
după care se disipează spectaculos. Revenirea din această stare 
seamănă cu ieșirea la suprafață după o scufundare în adânc. 
Euforia din etapa aceea, revenirea la lumină, este perioada 
periculoasă în care subiectul exuberant este cel mai sensibil în 
fața tehnicilor de interogare. 

Își privise pe rând elevii, care visau la glorii viitoare pe teren 
sau care se gândeau la prânz: 

— Cu excepţia cazului în care ei vor să vă transforme într-o 
maimuţă - deși suspectez că unii dintre cei prezenţi nu mai au 
mult până la această fază - nu vă pot îndopa cu alte droguri în 
următoarele 12 ore fără riscul de a vă afecta major. 

Niciunul dintre elevi nu visase vreodată că în decursul carierei 
va trebui să-și aducă aminte de cuvintele lui Ramón. 

e 

Când SUSAN a expediat mesajul codificat ce detalia raportul 
verbal al lui MAGNIT despre un ofițer de caz CIA care se infiltra 
în complex pentru a contacta o cârtită condusă de americani și 
care purta numele de cod POTIR - o cârtiță care, cumva, 
cunoştea identitatea ascunsă cu grijă a amiralului Audrey 
Rowland - Gorelikov a fost uimit. Tenacitatea americanilor de a 
racola surse infiltrate adânc în interiorul coridoarelor Federației 
nu părea să se tocească niciodată. Demascarea acestui POTIR n- 
avea să fie ușoară. Deși Gorelikov o condusese meticulos pe 
MAGNIT, care era acum agenta lui, cazul ei prezenta o infinitate 
de potențiale scurgeri și puncte de acces la dosarul ei: o duzină 

de șefi GRU din primii ani, de două ori mai mulţi supervizori, 
funcţionari, membrii Consiliului de Securitate și experții tehnici 
care evaluau rapoartele masive ale lui MAGNIT. Totuși niciuna 
dintre aceste persoane nu se regăsea pe lista oaspeților VIP 
pentru gala de weekend de la Capul Idokopas. Cei 200 de 
invitaţi erau șefi de servicii, miniștri și siloviki băloși din jurul 
președintelui. Dar cine știa de MAGNIT? Bortnikov de la FSB, 
idiotul acela din GRU, președintele... Nu așa răsuflau însă 
secretele: amantele aud lucruri, oamenii se îmbată și se laudă la 
party-uri, poate chiar președintele însuși amintește de MAGNIT 
unui vechi prieten din anii petrecuţi la St. Petersburg... și 
pasărea zboară din colivie, imposibil de urmărit înapoi la sursă. 
Un lucru era sigur măcar: Egorova nu cunoștea numele lui 
MAGNIT, ceea ce o exonera temporar și însemna că Gorelikov 
putea să depindă de ea pentru a-l ajuta în investigația de 
contrainformaţii, dar n-avea timp de pierdut cu suspecți și 
interogatorii.  POTIRUL trebuia identificat și arestat în 
următoarele cinci zile. Rezidentura din Washington anunţase că 
dezvăluirile defavorabile fuseseră trâmbiţate de un corp de 
presă american fascinat de dezastrele politice: senatoarea 
Feigenbaum și ambasadorul Vano ieșiseră din cursa pentru 
funcţia de DCIA, iar viceamiralul Rowland avea să înceapă 
imediat audierile congresionale în vederea confirmării în post. 
Gorelikov se gândi la îndrăzneala americanilor de a trimite un 
ofițer operaţional în Rusia, în complexul prezidențial, ca să se 
întâlnească plin de cutezanţă cu un agent pentru a afla numele 
adevărat al lui MAGNIT. Ticălosul ăla de ofițer de caz ţinut în 
cabana Gorki din pădure era cheia; trebuia să i se smulgă cu 
forța identitatea POTIRULUI. Gorelikov convocase rapid trei 
experţi în metode de interogare: un medic de la Universitatea 
de Stat din Moscova care se specializase în droguri psihotrope, 
un psiholog de la Centrul Științific de Stat Serbski pentru 
Psihiatrie Socială și Criminalistică și un specialist în științe 
comportamentale din Secţiunea 12 a Direcţiei S din SVR, 
directoratul pentru agenţi ilegali. Între timp, invitaţii la recepţie 
soseau cu limuzine, microbuze de navetă sau elicoptere 
personale, în funcţie de poziţia fiecăruia în ierarhia socială. lar 
unul dintre ei era POTIRUL. Gorelikov o convocă de urgenţă pe 
Egorova și o informă asupra situației, apoi, laolaltă, porniră în 
grabă spre cabană. Egorova era inteligentă și capabilă. 

Gorelikov văzu cum se albi la faţă când își dădu seama 
instantaneu de pericolul iminent pentru MAGNIT. 
e 

Dominika îşi simți inima cât un purice când merse cu 
Gorelikov pe poteca spre cabană. Ştia că americanul care fusese 
capturat era Nate. „Ai trimis semnalul de exfiltrare ca să obţii o 
reacţie... și ai obținut-o”, își spuse ea. Totuși, să încerce să intre 
în complex? Știa că Nate era îndrăzneț, dar ce avusese în gând 
Benford? Acum trebuia să supravegheze interogatoriile și 
propria ei demascare și distrugere se găseau la doar un cuvânt 
distanţă. Anton era disperat s-o protejeze pe MAGNIT, pe care 
Dominika o identificase, convinsă sută la sută, în persoana 
amiralului Rowland. Nu mai era vorba de bănuieli, citise 
sintezele zilnice care soseau de la Departamentul pentru 
America: Rowland urma să fie confirmată săptămâna asta ca 
viitorul director al CIA și avea cu certitudine să citească numele 
Dominikăi ca agent CIA după încă o săptămână. Deoarece Nate 
fusese arestat, Dominika mai avea o singură opţiune: să-i 
expedieze lui Benford numele lui Rowland în drona aceea 
nebună - dacă ei aveau s-o trimită - care urma să ajungă mâine 
seară pe plajă. Habar n-avea dacă informaţia va ajunge la timp 
în Langley. 

Inima i se strânse când îl văzu pe Nate, dar dacă el o 
observase în cabana acum aglomerată și supra-încălzită, nu se 
trădă în niciun fel. Trei experți, cinci gărzi (trei milițieni și doi din 
SBP), Dominika, Gorelikov și o stenografă se înghesuiau 
înăuntru. Bortnikov era așteptat dintr-o clipă în alta; teoretic 
vorbind, aceasta era o chestiune de securitate internă de care 
răspundea FSB-ul. 

Nate stătea într-un fotoliu, purtând ochelari cu rame din 
sârmă și un tricou ridicol, iar unul dintre specialiștii moscoviți îi 
vorbea. Medicul din Institutul Serbski - haloul lui galben sugera 
duplicitate - se aplecase mult spre Nate, ţinea o palmă patern 
pe genunchiul lui și-i vorbea în engleză cu glas blând, pe care 
Dominika abia îl putea auzi. Desluși cuvinte disparate: „efort 
inutil”, „eliberat mai devreme” și „întorci acasă”. Se așeză pe un 
scaun cu spătar drept, puţin în spatele fotoliului, ca să nu fie în 
raza vizuală a lui Nate. Anton se plimba înainte și înapoi prin 
încăperea mică, aruncând priviri impacientate spre american și 
medic, până când Dominika îl prinse ușor de braţ și-i făcu semn 

să se așeze. Elegantul și flegmaticul Gorelikov era cu nervii la 
pământ. Auzul vocii lui Nate a fost ca un cuţit în inima 
Dominikăi. 

— Doctore, fie îmi oferi un final fericit, fie îţi iei mâna de pe 
genunchiul meu. 

Medicul se lăsă pe spate și zâmbi. Era psihologul-șef al 
Institutului Serbski, clinica în care disidenţii sunt evaluaţi și 
internaţi în saloane psihiatrice în loc de gulagurile siberiene. 

— Îți apreciez simţul umorului, zise el; avea păr alb ca zăpada 
și un ochi mai sus decât celălalt, ceea ce-l făcea să semene cu 
un calcan de Dover. Să știi însă că ai intrat în mare bucluc, 
domnule... scuză-mă, nu-ţi cunosc numele. 

Nate surâse. 

— Nici nu ţi l-am spus. Mă numesc Nathan. Nathan Hale. 

Stenografa scria de zor, dar niciunul dintre ruși nu știa cine 
fusese Nathan Hale. După ce urmau să investigheze, aveau să 
se aleagă cu o lecţie de istorie a Revoluţiei Americane. 
Gorelikov se ridică și-și semnală nerăbdarea. Medicul cu ochi de 
pește se aplecă din nou spre Nate. 

— Mă bucur să te cunosc, domnule Hale, dar acum va trebui 
să-ți cer să răspunzi la întrebările mele. Planul ţi-a fost dejucat. 
De pe urma lui nu mai poţi câștiga absolut nimic. Cooperarea 
dumitale va fi privită favorabil de autorităţile relevante, inclusiv 
la nivelurile cele mai înalte. Putem să evităm orice neplăceri și 
vei fi trimis acasă fără întârziere. 

— Care sunt nivelurile cele mai înalte? întrebă Nate. Și despre 
ce fel de neplăceri ar fi vorba? Asta doar ca să pot informa 
propriile mele autorităţi, la nivelurile cele mai înalte, bineînţeles. 
Dominika închise ochii. Insolența lui Nate avea să însemne 
pierzania lui... șia ei. 

— Cu cine trebuia să te întâlnești aici? întrebă brusc doctorul. 
Noi știm multe. În câteva ore îți vom cunoaște numele adevărat 
și un rezumat al carierei. Sper din toată inima că a fost mai 
strălucită decât acest dezastru. 

Dominika știa metoda: zăpăcește subiectul, impresionează-l 
cu omniscienţa rusească, spulberă-i speranţele, apoi cedează un 
pic. Dur-moale, trage-mpinge. 

— Dacă știți atât de multe, spuse Nate, atunci ați aflat că mă 
aflu aici ca să lucrez la proiectul de restaurare a lucrărilor de 
artă și să arunc o privire prin complex. 

— Ce intenţionai să faci în complex? întrebă medicul. 

Nate strânse din umeri. 

— Chestiile obișnuite. Să iau latitudinea, longitudinea și 
coordonatele GPS, ca să-l putem bombarda ulterior. 

Medicul îl pălmui, pierzându-și detașarea. 

— Cine-i POTIRUL? răcni el. Știm totul despre planul care-a 
eșuat. 

— N-am auzit în viaţa mea numele de cod POTIRUL, replică 
Nate cu obrazul roșu de la palma încasată. 

Ințelese imediat că se găsea la capătul unei „clisme cu bariu” 
concepute de Benford și că răspunsul era deja prezent: 
POTIRUL. Acum însă răspunsul acesta trebuia să ajungă înapoi la 
Langley. Poate că izbutea să evadeze din camera asta la noapte 
și să ajungă pe plajă. Medicul făcu semn spre un soldat care-l 
pălmui pe Nate cu dosul palmei. Dominika era pe punctul să se 
scoale din scaun, când interveni doctorul de la Universitatea de 
Stat. Haloul lui era albastru. Periculos. 

— Lovirea subiectului ar fi contraproductivă, dacă urmează să 
folosesc anumite substanțe. Așa cum sunt convins că știe 
stimatul meu coleg, loviturile și pălmuirile îi vor crește nivelurile 
de adrenalină și endorfine, explică el cu blândeţe, ca și cum și- 
ar fi mustrat omologul de la azilul de nebuni care se pricepea 
doar la cămăși de forţă și terapie prin șoc. 

— Pierdem timpul, spuse Anton. Care sunt substanţele tale? 
Au succes? 

— Păi să vedem, nu? se adresă doctorul lui Nate. 

Dominika își ținu răsuflarea. 

Doctorul luă trei seringi separate și le puse pe măsuta 
alăturată. Probabil că fiecare dintre ele conţinea alt tip de 
cocteil chimic. 

— Atâta doar să n-ai poloniu-210 în gentuţa ta neagră, glumi 
Nate. 

Un soldat îl prinse cu mâinile de braţul său drept, dar Nate îl 
scutură, îl înhăță de revere, le răsuci și-l îmbrânci în faţă, 
trimițându-l pe podea cu un zăngănit. Alţi doi soldaţi îl 
imobilizară. Doctorul îi înfipse acul uneia dintre seringi în vena 
brațului, apoi se retrase un pas și-l privi. li ridică o pleoapă și-i 
examină pupila. 

— Acum vreau să te relaxezi, rosti el. Vei încerca o senzaţie 
foarte plăcută. 

Nate simţi un val de căldură ce-i sui prin braţ, după aceea prin 
obraji și până la ceafă. Avu apoi impresia unei amețeli intense. 
Pereţii cabanei se roteau în faţa ochilor săi și i se părea că se 
prăbușește din înaltul cerului. Se ținu de braţele fotoliului și 
rezistă, iar în același timp respiră profund ca să-și oxigeneze 
plămânii. Glasul doctorului se auzea de la mare distanţă, ca și 
cum ar fi vorbit printr-o portavoce. 

— Drogurile psihotrope sunt substanţe chimice care modifică 
funcţiile creierului și duc la alterarea percepţiei, stării de spirit 
sau conștiinței, spunea el. Există un spectru mare de asemenea 
substanțe, a căror eficacitate depinde de personalitatea 
subiectului. Pentru a determina ce drog specific va fi cel mai 
eficient pentru un subiect individual, este necesară o perioadă 
de testare. Eu am ales un drog care este de obicei destul de 
eficient. 

Anton părea gata să împlânte acul în gâtul doctorului. 

— Poate n-ai înțeles, zise Gorelikov, că acest interogatoriu 
trebuie desfășurat foarte urgent. Nu avem timp pentru 
blestematele tale de analize chimice și nici pentru tentativele 
imbecile ale celuilalt idiot de a câștiga încrederea subiectului, 
tot așa cum nu avem timp pentru luxul căutărilor pe îndelete 
prin arhivele Direcţiei S. Am nevoie de un nume, de un nume 
dintre cei două sute de oaspeţi care sosesc acum pentru 
recepţia președintelui. De un nume! Am nevoie de el înainte de 
apusul soarelui. Poate vreunul dintre voi, duraki, capete seci, să 
facă asta? 

Medicul care-l injectase pe Nate se încordă din tot corpul de 
indignare. 

— Poţi să fii sigur, tovarășe, că înţeleg urgenţa situaţiei. De 
aceea, am selectat un compus puternic de benzilat de 3- 
chinuclidinil și amobarbital, combinat cu un derivat stabilizator 
de Valium. Vei observa efectele în curând. 

Își trase un scaun și se apropie de Nate, al cărui cap începuse 
deja să se legene, coborând bărbia în piept. Aruncă apoi o 
privire nervoasă către Gorelikov care fumega, se aplecă spre 
american și vorbi încet: 

— Acum, domnule Hale, dumneata și cu mine vom porni într-o 
călătorie plăcută. Va fi într-adevăr agreabilă. Ești gata? Apropo, 
cine este POTIRUL? 

Respiraţiile adânci, pe furiș, ale lui Nate abia opreau efectele 
drogului, să nu-i întunece complet mintea, CINE ESTE POTIRUL? 
și camera continua să se rotească, dar strânsoarea degetelor 
sale pe braţele fotoliului și înfigerea unghiilor în palmă îl ajutau 
să se concentreze asupra durerii, iar durerea îl ajuta să se 
menţină firav de buza stâncii, de lumea reală, „continuă să 
respiri”, se afla pe marginea abisului, CARE ESTE NUMELE 
POTIRULUI? între conștiință și starea aceea ca de vis în care 
putea începe să vorbească rapid, „continuă să respiri, la naiba”, 
se gândi la Benford, fii cu capul pe umeri, Nash, şi se gândi la 
Forsyth, tu ești mai puternic decât ei, şi se gândi la Gable, 
bobocule, nu le spune nimic nemernicilor ăstora, sunt mândru 
de tine, și se gândi la ei toţi, Korcinoi și Hannah, și Udranka, și 
loana, toţi, mai puţin Dominika, ea nu există, CINE ESTE 
POTIRUL? și se gândi la Agnes, acum două zile în camera de 
hotel din Varșovia, „continuă să respiri”, cum se simțeau 
palmele ei pe obrajii lui, să simtă senzaţia, să-și amintească 
senzaţia, să nu-i dea drumul, și camera se rotea, și vocea 
doctorului intervenea peste gândurile lui, prietenoasă, 
liniștitoare, insistentă, CINE ESTE POTIRUL? „nu-i da drumul, 
rămâi în camera asta”, fața îi ardea și simțea transpirația 
șiroindu-i pe obraji. Ridică fruntea, senzația de rotire se 
înrăutățea dacă ținea ochii deschişi, dar vedea fotografia lui 
Lenin, care-l privea de sus cu ochii negri ca de păpușă și 
barbișonul tăiat neregulat, și gura cu buzele strâns lipite, 
așteptându-l pe Nate să înceapă să vorbească, dar n-o să 
vorbesc până n-o s-o faci tu, tu, ticălosule, și Nate se concentră 
asupra acelor ochi, nimic altceva, nimic altceva, și-i așteptă să 
clipească, ori să se miște, și cu cât fixa mai mult chipul lui Lenin, 
cu atât el însuși devenea mai puternic și continuă să-și 
ațintească privirea asupra șeii nasului lui Lenin, așa încât să 
vadă periferic toată fotografia, coboară de pe peretele ăla, 
nemernicule, coboară și preia interogatoriul, fiindcă drogurile n- 
aveau să funcţioneze, Nate o știa acum, când mintea îi era mai 
limpede, și continuă să respire, și încăperea se rotea mai încet, 
iar el se uită la fotografie și ochii lui Lenin fulgerau de ură, și 
glasul lui Gable îi spunea lui Lenin poti să-i dai drumul și să 
clipești tu primul, mișel cu țăcălie, fiindcă n-o să v-alegeți cu 
nimic de la noi şi-ţi poti băga-n fund revoluția proletară, și Nate 
continuă să privească faţa lui Lenin, așteptându-se ca fotografia 

să izbucnească în flăcările Hadesului și să audă mugetul de furie 
când voinţa îi era negată și, brusc, Nate trecu prin tunel și 
mintea i se limpezi ca spălată de un potop enorm, vederea îi era 
limpede precum cristalul, distingând fibrele din bârnele 
pereţilor, o muscă pe geamul unei ferestre, gulerul scămoșat al 
doctorului, totul zumzăia, apoi cuvintele lui Gable ajunseră la el. 
„Ascultă aici, bobocule, tocmai atunci când situaţia pare c-a 
devenit disperată... se-nrăutățește și mai mult.” Nate trase aer 
adânc în piept și-l privi pe doctor. Trecuseră 20 de minute, sau 
trei ore, nu avea absolut niciun indiciu. 

Doctorul se uită la Nate și își dădu seama că-l pierduse, 
drogurile i se disipau deja în metabolism - de obicei, efectul 
maxim se atingea în prima jumătate de oră, apoi se estompa 
rapid. Urmări privirea americanului, văzu tabloul lui Lenin și 
înţelese fulgerător că Nate utilizase fotografia pentru a-și 
focaliza atenţia și a rezista la efectele soporifice ale drogurilor. 
Un tânăr inteligent, care fusese în mod evident antrenat pentru 
asemenea situații. Acum ar fi trebuit să aștepte minimum 12 ore 
înainte ca o altă injecție să poată fi eficace, altfel, supradoza l-ar 
fi putut ameti pe subiect atât de mult, încât n-ar mai fi putut 
răspunde deloc din starea aceea de semiconștienţă în care 
plutea. Americanul ăsta părea mai puţin susceptibil; poate că 
motivul era aparenta lui lipsă de teamă. Doctorul se uită la 
Gorelikov și clătină din cap, apoi începu să-și strângă, cu gesturi 
nervoase, gentuța neagră. Anton îi întoarse spatele dezgustat, 
iar Dominika răsuflă adânc, în tăcere. 

Alexander Bortnikov de la FSB intră pe ușa cabanei și privi în 
jur. Gorelikov ridică din umeri, vădind o furie neputincioasă. 
Bortnikov veni drept în fața fotoliului lui Nate și-l privi câteva 
clipe în tăcere. 

— Așadar, nimic nu pare să-l fi impresionat pe tânărul nostru 
prieten american, da? Puteţi pleca, se adresă el medicilor. 
Înăuntru rămâne un singur soldat. Dacă americanul face vreo 
mișcare, aplică-i o corecție zdravănă, ai înţeles? O arătă după 
aceea pe stenografă: Tu - afară! 

Se duse la o măsuţă și ridică receptorul telefonului gri. 

Candidatul KREMLINULUI 487 

— Sergentul  Riazanov la cabana Gorki, imediat, rosti 
Bortnikov, apoi închise. Să vedem dacă te putem determina să 
ne acorzi ceva mai multă atenţie, îi zise el lui Nate. 

Haloul albastru îi pulsa ritmic. 
e 

Așteptară 30 de minute. Dominika stătea tot în spatele lui 
Nate, astfel încât ochii lor să nu se poată întâlni. Când intră pe 
ușă, sergentul Riazanov a fost nevoit să-și plece capul. Avea 
probabil peste doi metri înălțime, era un gigant. Dominikăi îi 
săriră în ochi mâinile lui, care erau uriașe, cu articulaţii 
noduroase și degete lungi și groase. Avea chip de căpcăun - 
acromegalie era termenul medical pentru afecțiunea cunoscută 
popular ca „gigantism” - cu frunte proeminentă, maxilar inferior 
ieșit în afară, pomeţi pronunţaţi, dinţi rari ca de cămilă și un nas 
mare și butucănos. Dominika nu avea nicio îndoială că în grotele 
pleistocene din Spania și Franţa fuseseră găsite cranii ale 
strămoșilor sergentului Riazanov. Nu purta uniformă de armată, 
ci salopetă de mecanic, cu fermoar în față, cu mânecile și cracii 
pantalonilor prea scurte și bocanci militari enormi. Nu purta nici 
petliţe, nici însemne de armă, nici grade. Faptul că fusese 
chemat de Bortnikov îi dădu de înțeles Dominikăi că Riazanov 
era membru al unei unităţi FSB ţinute în rezervă pentru misiuni 
extraordinare, așa cum avea să fie cea de acum, în căbănuta 
aceasta de modă veche. 

Generalul Bortnikov arătă din bărbie spre Nate și căpcăunul 
se apropie de fotoliu, îl ridică pe american de subsuori, îl scutură 
ca pe o păpușă din cârpe și-l trânti înapoi în fotoliu. Nate îl privi 
uluit. 

— Cred c-ai fost băiatul cel mai înalt din clasa ta, rosti el după 
aceea. Ti-ai făcut vreodată un control să vezi dacă n-ai vreo 
tumoare la glanda pituitară? 

Neimpresionat, Bortnikov  încuviință iarăși din cap spre 
sergentul Riazanov. Acesta luă mâna stângă a lui Nate în una 
dintre labele lui de urs grizzly și începu să-i îndoaie degetul mic 
înapoi, spre încheietură. Nate se zbătu sălbatic, dar nu putea 
scăpa din strânsoarea de menghină pe măsură ce degetul mic 
se îndoia tot mai mult, după care se auzi un trosnet sec și Nate 
icni și căzu în fotoliu, ţinându-se de degetul rupt. Sergentul 
rămase ca un uriaș lângă corpul lui Nate îndoit din mijloc, iar 
generalul Bortnikov se apropie cu un pas. Dominika se simţi 
cuprinsă de amețeală. „Mâinile lui blânde”, își spuse ea. 

— Acum îţi amintești numele POTIRULUI? întrebă directorul 
FSB-ului. Am dori să-i știm identitatea, și cât mai iute. 

Nate se ţinea de mâna rănită; degetul mic era vânăt. Din 
spatele lui, Dominika îi văzu haloul roșu-stacojiu constant și 
luminos, alimentat de curaj și, o știa, dragostea bărbatului 
pentru ea. Dar cât ar fi putut rezista? 

— Vă repet, dobitocilor, zise Nate, nu știu pe nimeni cu 
numele de cod POTIRUL. 

Bortnikov se înroși la față de mânie. 

— Rupe-i braţul stâng, i se adresă lui Riazanov. 

Gigantul prinse braţul stâng al lui Nate, îi răsuci încheietura, 
tinu braţul depărtat de corpul bărbatului și-l izbi cu pumnul lui 
masiv în antebraţ, cu mai multă forţă decât o ţeavă din fier. 
Pocnetul cubitusului o făcu pe Dominika să tresară. Nate urlă și- 
și prinse brațul rupt cu cealaltă mână, îndoindu-se în fotoliu. 

— Vreau numele POTIRULUI, spuse Bortnikov. Haide să fim 
rezonabili. Noi nu vrem altceva decât un nume. Uneori este mai 
ușor să-l scrii decât să-l rostești cu glas tare. Luă un pix și un 
blocnotes și le așeză pe braţul fotoliului lui Nate cu un zâmbet 
încurajator. Vezi, ţi-am lăsat deocamdată întregi brațul și mâna 
dreaptă, ca să poţi scrie numele. 

— Ospitalitatea și onoarea pentru care Rusia este recunoscută 
pe plan mondial, replică Nate gâfâind greoi și continuând să 
stea frânt din mijloc. 

Nu schiţă niciun gest spre pix. 

— Să te ajute sergentul, zise Bortnikov. 

Gigantul luă pixul și-l puse între degetele arătător și mijlociu 
ale lui Nate, apoi strânse brutal, afectând nervul ulnar al mâinii, 
când pixul se frecă de oase. Nate dădu capul pe spate în agonie. 

— POTIRUL? întrebă Bortnikov. 

Brusc, Dominika realiză că trebuia să facă ceva, orice. Ea era 
directorul SVR-ului. Se ridică de pe scaun, puse o mână 
liniștitoare pe umărul lui Gorelikov și înaintă. 

— Haideţi să punem pauză acestui spectacol, zise ea apăsat. 
Mă-ntreb dacă noi trei am putea discuta afară, arătând din cap 
spre Bortnikov și Gorelikov. 

Cei doi ofiţeri au fost surprinși, mai ales de tonul femeii, și au 
ieșit pe micuța verandă decorativă a cabanei, lăsându-l pe Nate 
cu sergentul Neanderthal. Dominika își urmă colegii afară, trânti 
ușa în urma ei și-i fulgeră din priviri pe cei doi. 

— Ce naiba faceți? șuieră ea, arătându-se tot mai indignată. 
Nu mai suntem în 1937, cu Stalin apucat de streche! 


VP - 438 


Începu să se plimbe înainte și înapoi pe verandă, urmărită din 
ochi de Gorelikov și Bortnikov. Dominika știa perfect că oricare 
dintre ei o putea reduce la tăcere graţie rangului superior, și 
probabil aveau s-o și facă, dar trebuia să-i oprească să-i mai 
rupă oasele lui Nate. 

— Nu dispunem de luxul timpului, rosti Gorelikov. Dacă acest 
POTIR raportează numele lui MAGNIT, vom pierde cel mai bun 
agent din istoria spionajului rus. 

„Și probabil și capetele”, adăugă femeia în gând. 

— Știu asta, Anton, zise ea cu glas tare. Dar ce intenţionaţi să 
faceţi cu americanul ăsta? Să-i rupeţi toate oasele? După așa 
ceva, niciun ofițer din SVR n-ar mai fi în siguranţă în Statele 
Unite sau oriunde în străinătate. Și care dintre voi o să-i explice 
președintelui că un ofițer american de informaţii a fost omorât în 
mod deliberat în timpul interogatoriului? 

— Și ce propui tu să facem pentru a afla identitatea 
POTIRULUI? întrebă Bortnikov. 

— Gândi-vă puţin, domnilor, râse Dominika și continuă pe un 
ton care simula sinceritatea și încrederea în sine: Noi am mai 
descoperit cârtițe până acum. Lista invitaţilor este gestionabilă. 
Două sute de suspecți nu înseamnă mai nimic. Vom putea tăia 
imediat 150 de nume, o știți și voi la fel de bine ca mine. Idioții 
care conduc societăţile pe acţiuni, Căile Ferate Ruse sau 
compania de stat RUSAL pentru exploatarea aluminiului n-ar 
putea ști niciodată asemenea secrete. Restul de 50 pot fi 
anchetați sau filaţi sau monitorizaţi electronic. FSB-ul poate face 
asta cu mare ușurință. Mai mult, putem dispune ca toţi suspecți 
principali să participe la o conferinţă cu circuit închis cu durata 
de o săptămână - ceva politic de genul „Guvernarea în 
Novorossia - în Nijni Novgorod, pentru a nu exista nicio 
posibilitate ca POTIRUL să comunice cu altcineva. Până atunci 
va fi prea târziu și poate că MAGNIT însuși va fi în stare să ne 
comunice identitatea POTIRULUI. Cârtița este înlăturată, MAGNIT 
este instalat și inițiem destabilizarea sistematică a CIA și a 
guvernului american. 

Dominika făcu un efort deliberat să utilizeze pronumele 
masculin când se referea la MAGNIT. 

— Și americanul? întrebă Gorelikov. 

Ea strânse din umeri. 

— Oricum este o piesă de șah scoasă de pe tablă. 

Deocamdată aș zice să-l trimitem la Moscova și să-l ţinem 
ascuns. Nu în închisoare, dar într-un district îndepărtat, sau 
chiar într-o capitală temporară, sub supraveghere, în arest la 
domiciliu. Să-l păstrăm pentru a-l utiliza în viitor: un proces 
regizat, dacă va fi nevoie, o concesie diplomatică, un schimb de 
spioni... El nu are cum să se mai apropie de POTIR și problema 
va fi rezolvată într-o săptămână. 

Bortnikov o privi pe sub sprâncenele lui stufoase. 

— Doamnă general, tot ceea ce ai spus este perfect logic și 
este clar că ai experiența operaţiunilor de teren. Există totuși 
riscul ca noi să nu găsim cârtița la timp. Eşti dispusă să-ţi asumi 
responsabilitatea în cazul în care îl vom pierde pe MAGNIT? 

— Eu nici măcar nu cunosc numele adevărat al lui MAGNIT, 
răspunse Dominika. Acţiunea asta va funcţiona și vom avea 
succes fără să acoperim cu sânge pereţii ăștia. În seara asta, 
sergentul Riazanov va trebui să se mulţumească doar cu 
răpunerea și înfulecarea unui urs. 

Gorelikov era impresionat de protejata sa. Tot ceea ce 
spusese era inteligent; soluţia era excelentă, mai ales fiindcă el 
însuși nu aprobase aspectele fizice ale interogatoriului, pe care 
le considera barbare. Se uită la femeie. 

— Eşti sigură că nu te atrage americanul ăsta arătos? zise el. 

„Glumă, sau aluzie?” Anton dăduse mereu târcoale loialității 
Dominikăi, testând și probând. Era ameninţător și trezea mereu 
fiori - mentorul care-și punea permanent la încercare protejata. 

— Aici ai dreptate, Anton, replică ea prompt. Cu excepţia 
sergentului Riazanov, el este bărbatul cel mai chipeș dinăuntru. 

Ceilalţi doi râseră și halourile lor albastre străluciră pozitiv. 


CALCAN DE DOVER 


Într-o farfurie întinsă puneti făină presărată cu sare, 
piper și mărar. Uscaţi, prin tamponare, fileuri dezosate 
de calcan, asezonaţți-le pe ambele părți cu sare și 
piper, apoi tăvăliți peştele prin făină. Încingetți ulei într- 
o tigaie mare, adăugați unt și rotiți încet pentru a se 
distribui uniform. După ce se încinge, puneti înăuntru 
fileurile și prăjiți-le până se rumenesc pe ambele părți. 
Pentru sos: încălziți grăsimea din tigaie, adăugați unt 
și încingeți până se rumenește ușor, apoi stingeți focul 

și adăugați vin alb sec, pătrunjel tocat, zeamă de 
lămâie și capere. Turnaţi sosul peste fileuri și serviţi 
imediat. 

36. 


Prezervativele Hussar 


Era ora 22:30 și Dominika aprinse luminile în toată dacea ei. 
Își scosese rochia de petrecere și purta o cămașă de noapte din 
satin cu șireturi în față. Ușile de la balconul dormitorului de la 
etaj erau deschise și perdelele vaporoase fluturau în bătaia 
brizei. Dominika știa că nu va fi în stare să doarmă, în niciun caz 
cu imaginea lui Nate legat cu cătușe de fotoliul unui avion care 
se întorcea la Moscova, cu brațul și degetul rupt prinse 
rudimentar în atele și ghips. Cel puţin pusese capăt 
interogatoriilor - pentru moment. Fusese o ușurare că atât 
Gorelikov, cât și Bortnikov îi aprobaseră până la urmă planul de 
a-l ţine pe Nate în Moscova ca ostatic. După ce comunicațiile cu 
Benford aveau să fie restabilite, va informa Langley despre 
situaţia lui Nate și puteau începe negocieri diplomatice pentru a- 
| recupera și a-l readuce acasă. 

Potrivit planului de exfiltrare, ambarcaţiunea fără pilot urma 
să ajungă pe plaja de sub dacea ei la miezul acestei nopți. 
Dominika avea să deschidă trapa vehiculului silențios și să pună 
înăuntru un stick de memorie cu raportul detaliat al 
evenimentelor din ultimele trei săptămâni, dar în primul rând cu 
presupusa identitate a lui MAGNIT. Cârtiţa era amiralul Rowland 
din Marina SUA; Dominika mai dispunea de aproximativ cinci zile 
înainte ca doamna amiral să fie confirmată ca director al CIA. 
Oare informaţia trimisă avea să ajungă de la fregata Flotei 6 
aflată în patrulare pe Marea Neagră, prin US NAVEUR în Napoli, 
prin labirintul Pentagonului, până pe biroul lui Benford în 
perioada aceea scurtă de timp? Bineînţeles, ea avea să 
menţioneze că stickul trebuia să ajungă imediat la Simon 
Benford din CIA, dar birocraţia greoaie din marina americană 
rămânea o necunoscută. Oare avea să reacționeze 
corespunzător? 

Mintea îi clocotea, încercând să calculeze toate dificultăţile 
situaţiei, îngrijorarea ei pentru Nate, lipsa de mijloace de 
comunicaţii. Prima zi a recepţiei lui Putin fusese opulentă și 

aveau să urmeze alte două zile, cu suficientă mâncare și 
băutură pentru a hrăni jumătate de Moscova timp de un an. 
Nevestele bovine ale silovikilor, îmbrăcate în rochii scandaloase 
din satin și catifea, colorate în turcoaz, piersică sau tangerine, 
apogeul haute couture sovietice, concurau zadarnic cu 
nevestele-trofee mlădioase ale oligarhilor în minirochii mulate 
pe corp, ce etalau decolteuri adânci și bronzate. Cele de 
categoria grea nu se puteau compara la categoria sex-appeal, 
dar făceau față cu brio la mesele-bufet. Gorelikov, Bortnikov și 
Dominika îi priviseră din plan secund pe oaspeţii exuberanți, 
care se  înghesuiau, și șușotiseră între ei, estimând 
probabilitățile ca unul sau altul să fie cârtița. Un punct însemna 
„improbabil”, două puncte însemna „posibil”, iar trei puncte 
însemna trecerea pe lista scurtă finală. Dominika simulă 
entuziasm şi îndârjire în acest joc de-a judecătorul. În 
săptămâna de după întoarcerea la Moscova, viețile unora dintre 
cei care primiseră trei puncte aveau să fie brutal perturbate. 

Coborând în bucătăria din oţel inoxidabil a casei de vacanţă, 
Dominika luă o sticlă de șampanie din frigider și începu să-i 
desfacă staniolul și sârma, pentru a-i scoate dopul. O rază 
argintie de lună era unica sursă de lumină din încăpere și brăzda 
în diagonală tăblia din marmură a mesei. Briza mării se întetți 
puțin și ceva se mișcă în casă. 

— Ai nevoie de ajutor la dopul ăla? rosti un glas de femeie. 

Dominika tresări violent. Din umbrele încăperii apăru o femeie 
robustă, care înaintă spre insula de bucătărie. Purta un tricou 
alb și colanţi negri, care nu făceau nimic pentru a-i ascunde 
bustul prodigios și picioarele atletice. Era slavă și atrăgătoare în 
stil clasic; Dominika aprecie că avea în jur de 50 de ani, cuo 
șuviță albă spectaculoasă, care începea de la frunte și era 
pieptănată peste cap, spre spate, ca tot restul coamei de păr 
des de leoaică. Avea un halo stacojiu de pasiune - ca al lui Nate 
-, strălucitor și puternic. 

— Cine ești? întrebă Dominika. Cum ai intrat aici? 

Femeia surâse și se mai apropie puţin, dar nu ameninţător. 

— Oricât de elegantă ar fi vila asta, zise ea, încuietorile sunt 
de calitate inferioară, mai ales cele de la ușile glisante. Cred 
însă că în complexul ăsta nu trebuie să-ţi faci griji în privinţa 
securităţii. 

— Aici ai dreptate, spuse Dominika. De fapt, pot chema o 

patrulă de securitate care să ajungă aici în mai puţin de 90 de 
secunde. 

— N-am nicio îndoială, încuviință necunoscuta. Scuză-mi lipsa 
de politețe, dar tu ești generalul Egorova? 

— Mi-a făcut plăcere vizita ta neanunţțată, replică Dominika, 
totuși cred că a sosit momentul să chem securitatea. Cine ești? 

Femeia nu părea intimidată de ameninţare. Se apropie și mai 
mult și începu să vorbească în șoaptă. In mod clar, știa despre 
limitările microfoanelor instalate în încăperi mari, cu tavane 
înalte și pereţi cu placaje ceramice. Totuși conversaţia aceasta 
era prea periculoasă într-un spaţiu pe care Dominika îl bănuia 
ticsit de echipamente de înregistrare. 

— Știu că ești Egorova și ești exact așa cum te-a descris 
Nathaniel. 

Situaţia era prea bizară, nebunească, neveridică. Era oare o 
capcană sau un șiretlic născocit de Bortnikov? Oare directorul 
FSB-ului credea că ea însăși trebuia să figureze pe lista scurtă a 
suspecţilor? 

— Mă tem că nu cunosc niciun Nathaniel, zise Dominika, și 
cred că te-am întrebat pentru ultima dată care-ţi este numele. 

Deschise sertarul unui dulăpior și scoase un pistolet PSM, 
preferat de ofiţerii superiori ai serviciului de securitate și de 
membrii Biroului Politic. Trase piedica. 

— Ai toate motivele să fii precaută, dar înainte de a mă 
împușca aș aprecia un pahar de șampanie, rosti femeia. 

Intuitiv, Dominika înțelese despre ce era vorba: frumuseţea 
aceasta poloneză venea de la Langley. Îi umplu un pahar cu 
șampanie, fără să dea drumul pistoletului. Mișcă apoi ţeava 
armei, făcându-i semn să urce la etaj. După ce intrară în 
dormitorul discret luminat, Dominika o conduse pe femeie pe 
balcon. Tinu PSM-ul pe lângă corp și sorbi din pahar. Briza mării 
murmura printre pini și luna atârna deasupra orizontului Mării 
Negre. 

— Cine ești? o întrebă. 

— Am sosit cu Nathaniel, dându-mă drept supervizor al 
restaurărilor de artă, șopti Agnes. Mă numesc Agnes Krawcyk. 
Nathaniel a fost arestat la cinci minute după sosirea noastră. Pot 
spune că a fost surprins. Probabil că l-a turnat cineva. 

Dominika sorbi iarăși din șampanie. 

— De cât timp îl cunoști pe acest Nathaniel? întrebă ea 

prudentă. 

— Numai de câţiva ani, zise Agnes, dar în timpul Războiulu 
Rece am lucrat în Polonia pentru Tom Forsyth. 

— Descrie-l pe acest Forsyth. 

— Păr grizonant, înalt de peste un metru și optzeci, zvelt; 
obișnuiește să-și ridice ochelarii de citit în creștetul capului. Cu 
foarte multă experienţă, o minte operativă uimitoare. El l-a adus 
pe Nathaniel din Moscova la Helsinki și i-a salvat cariera. Ești 
mulțumită? 

Haloul îi era constant, sigur pe sine. Dominika lăsă pistolul pe 
parapetul balconului. Asta era camarada de acţiune a lui Nate și 
planul iscusit al lui Benford: îl sacrifica pe Nate, golea câmpul și 
spera să aibă succes. O nebunie, dar funcţionase; femeia asta 
era aici, nu? 

— Sunt sigură că n-ai fost instruită să vii la dacea asta, spuse 
ea. 

— Nu-mi mai pasă de reguli, zise Agnes. Vreau să-l salvez pe 
Nathaniel. Unde este? Știi? Este bine? 

„Aici nu-i doar îndatorire profesională”, se gândi Dominika, „ci 
și o dimensiune personală”. 

— Au fost cât pe-aci să-l omoare în după-amiaza asta. l-au 
rupt un deget și braţul stâng. A rezistat la o doză preliminară de 
droguri psihotrope. Ca director al SVR, am propus să fie ţinut 
incognito la Moscova, în stare bună, ca să-l folosim ca viitoare 
monedă de schimb, după cum va fi necesar. Este deja la bordul 
unui avion spre capitală. 

Agnes își puse paharul jos. 

— L-ai trimis chiar tu la Moscova? Acolo nu mai pot ajunge la 
el. Nu mai poate să evadeze. 

— l-am salvat viața trimițându-l la Moscova. Ce voiai să faci, 
să intri cu o armă în postul de gardă, să-l scoţi de acolo și să 
fugiţi spre plajă? În pădurile astea sunt 500 de soldaţi și agenţi 
de pază. 

— Poate să zacă și cinci ani în închisorile voastre, murmură 
Agnes. 7 

— O să-mi fac griji pentru Nate mai târziu, spuse Dominika. In 
clipa de față noi două trebuie să reuşim o acțiune. Cred că 
superiorii lui Nate din Langley au aranjat răspândirea unei 
povești în mai multe variante, ca să afle identitatea unei cârtițe 
pe nume MAGNIT, aflată într-o poziţie importantă în SUA. Nate 

ţi-a spus ceva despre toate astea? Nu, probabil că n-o știa nic 
el. În timpul interogatoriului pe care i l-au luat, l-au întrebat în 
mod repetat despre un informator pe nume POTIRUL. Cred că 
asta face parte dintr-un test cu vopsea albastră, o variantă care- 
| incriminează pe vinovat, pentru că eu n-am mai auzit-o 
niciodată până acum. Înţelegi despre ce-i vorba? Ştii cuvântul 
POTIR? Forsyth și Benford trebuie să afle imediat varianta asta. 
Cuvântul POTIR va indica identitatea lui MAGNIT. Înţelegi? 

Agnes aprobă din cap. 

— În seara asta o să te urci în ambarcaţiunea aceea dronă - 
nu știu cum îi spun ei - și-o să le duci numele ăsta de cod, plus 
un stick de memorie cu detalii. Imediat cum ajungi la bordul 
navei care te va recupera, cere să vorbești personal cu Simon 
Benford. Direct cu Simon Benford, la CIA. Cu nimeni altcineva. 
Înţelegi? 

Agnes încuviință iarăși. 

— Cum o să-l poţi tu proteja pe Nate într-o închisoare din 
Moscova? întrebă poloneza. 

— Un singur lucru este important acum, zise Dominika, 
ignorându-i încăpăţânarea. POTIRUL! Du-i numele ăsta lui 
Benford. Eu voi avea grijă de Nate la Moscova. 

e 

Soneria de la uşa casei de vacanță semăna cu o cacofonie 
stranie de clopote tubulare, care aducea mai degrabă cu nişte 
zurgălăi de vânt. Dominika duse un deget la buze și-i făcu semn 
lui Agnes să se ascundă în dressingul spaţios de lângă patul din 
dormitor. Poloneza intră acolo și închise fără zgomot ușile 
glisante pe dinăuntru. Dominika cobori în fugă scara, puse 
paharul lui Agnes în masca de chiuvetă și-l lăsă pe al ei pe 
masă, alături de o jumătate de sticlă de șampanie. Trase în jos 
tivul cămășii de noapte, își tapă ușor părul și traversă livingul 
spre ușa din sticlă de la intrare. 

Președintele Putin stătea sub felinarul de deasupra ușii; razele 
acestuia îi proiectau umbre sub ochi, nas și bărbie, 
transformându-l într-un gargui cu halo albastru, o creatură de pe 
alt tărâm, sosită pe neașteptate în toiul nopţii în vizită la noua 
sa directoare a Serviciului de Informaţii Externe, care era 
desculță și purta o cămașă de noapte din satin, ce abia îi 
acoperea sexul, și al cărei păr sălbatic îi era legat cu o panglică 
albastră. Cămașa de noapte nu-i ascundea bustul generos, 

sfârcurile reliefate sau bătăile agitate ale inimii. Alaiul de 
bodyguarzi al președintelui era adunat pe poteca pavată din 
spate, în trei-patru mașinuţe electrice pentru golf, și privea. Într- 
o străfulgerare tăioasă, Dominika știu că președintele Federaţiei 
Ruse va fi în zece minute între picioarele ei, că acesta era 
momentul inevitabil - gata cu ușoarele și sinistrele atingeri 
erotice în cursul unor vizite furișate în toiul nopţii - momentul în 
care DIVEI, agenta CIA, avea să i se ceară să se sacrifice pe 
altarul misiunii pe care și-o alesese ea însăși, de spioană, 
seducătoare și dușman de moarte al monstrului de la Kremlin. 
Se gândi la Gable și simţi cum se zăvora pe dinăuntru, 
închizându-și ușile interioare ale sentimentelor, adunându-și 
toate forțele pentru a-și depăși repulsia. Intră complet în rolul de 
Vrabie. Se întrebă dacă Gable privea cumva în jos din salonul de 
cocteiluri al Raiului. 

— Dobrii vecer, domnule președinte, bună seara, rosti 
Dominika. Ce surpriză plăcută! Aveţi vreme pentru un pahar de 
șampanie? Eu tocmai beam unul. 

Putin le făcu semn oamenilor săi să dispară în întuneric, după 
ce unul dintre ei întrebă dacă nu trebuia să verifice mai întâi 
dacea. In timp ce umplea o cupă cu șampanie, femeia observă 
cel de-al doilea cerculeț de umezeală de pe masă, lăsat de 
paharul lui Agnes, dar îl șterse cu palma, apoi ciocniră și sorbiră 
din șampanie. 

— Pentru descoperirea rapidă a trădătorului din mijlocul 
nostru, toastă Putin. 

Dominika degustă șampania, savurând secretul. 

— Americanul ştie cine este, adaugă președintele. Îi vom 
smulge numele, pisându-l ca pe o boabă de piper. Bortnikov și 
Gorelikov m-au informat în după-amiaza asta despre ofițerul 
CIA. Mi-au descris interogatoriul preliminar incompetent de azi 
dimineaţă, motivele sosirii lui aici și ceea ce știe. Mi-au spus de 
asemenea despre soluţia pe care ai propus-o și care mi se pare 
inteligentă și oportună. Ti-a plăcut recepţia? 

O schimbare bruscă a subiectului conversaţiei, tipică pentru 
Putin, care, Dominika era sigură în privinţa asta, avea scopul de 
a demonstra rapiditatea minţii președintelui. 

— Le-am spus amândurora, continuă el, că nu ne putem 
elimina oponenții ca și cum am fi barbari. 

„Króme șutok? Glumești?” se minună Dominika. Se gândi în 

tăcere la cei peste 200 de jurnaliști, disidenţi și activiști politici 
care fuseseră eliminaţi începând cu anul 2000 sub această 
domnie binevoitoare a președintelui, ca să nu mai amintească 
de jumătate din populaţia civilă din Groznii, în Cecenia. 

— Vă mulţumesc pentru încrederea pe care mi-o acordati, 
domnule președinte, zise ea. Sunt convinsă că putem descoperi 
cârtița americană dintr-o listă redusă la 50 de nume. De fapt, 
chiar doream să vă sugerez să examinați lista finală - părerile 
dumneavoastră despre indivizi vor fi de nepreţuit. 

Putin zâmbi și încuviinţă din cap; cu ocazia respectivă putea 
să epureze și alţi inamici. 

— În cinci zile vom ști numele acela și pe toate celelalte, îl 
asigură Dominika pe un ton mătăsos. 

Președintele îi aprobase planul de a nu-i face rău lui Nate și 
de a-l păstra în rezervă, ca atu pentru negocieri. Acum vorbea 
despre pisarea boabelor de piper. De la etaj se auzi un sunet 
slab și Dominika se gândi îngrozită că Agnes, crezând că 
pericolul trecuse, cobora acum la parter. Vladimir auzise și el și 
se uita spre trepte. „Oare ţarului i-ar plăcea o partidă în trei?” 

— Briza de pe balcon flutură draperiile din dormitor. Veniţi să 
vă arăt. 

Dominika își lăsă paharul pe masă, apucă mâna președintelui 
- era plină de bătături, deoarece practica artele marţiale - și-l 
conduse pe scară, făcând cât mai mult zgomot posibil. 

— Panorama de pe balcon este excepţională, zise ea. Trebuie 
să vă mulțumesc din nou pentru dacea. 

Bărbatul scoase capul pe ușile glisante, privi marea și razele 
lunii ce străluceau pe suprafața vălurită de briza dinspre uscat, 
care pornea după apusul soarelui. Reveni după aceea în 
dormitor. Nu-i păsa de lumina lunii. Haloul albastru îi pulsa în 
ritmul bătăilor inimii. 

— O panoramă frumoasă, dar nici pe departe la fel de 
frumoasă ca tine. 

Dominika și-o imagină pe Agnes căzând afară din dressing, cu 
palmele la gură. „Taci, sestra, surioară, ţarul nostru este un poet 
al iubirii, nu distruge clipa!” 

— Întotdeauna sunteţi așa de poetic, domnule președinte? 

Dominika se apropie de bărbat, își puse mâinile pe umerii lui 
și se lipi de el, strivindu-și sânii de pieptul său. Gurile lor se aflau 
la numai câţiva centimetri depărtare. „Unghia degetului mare în 

ochiul tău. O priză pe încheietură, o răsucire cu care te forțez să 
ieși pe balcon, un efort ca să te arunc peste balustradă și Rusia 
va scăpa de tine”. Își înăbuși gândul, își atinse buzele de ale lui 
și-i trase tricoul peste cap. O asaltă mirosul de mosc - pe deo 
parte colonie cu parfum greţos de chimion și scorţișoară, pe de 
altă parte subsuori și vintre nespălate de o zi. Dacă în faţa ei ar 
fi fost Nate, Dominika și-ar fi trecut bărbia și buzele peste 
fiecare centimetru pătrat al său, pentru a-i inhala dulceaţa, dar 
nu și acum. Femeia se retrase un pas și-și desfăcu cele trei 
șireturi de sus ale cămăşii, care rămase deschisă, dezvăluind o 
urmă de decolteu. (Wumăru/ 95, „Tineti ușa de la baia ușor 
deschisă, ca să creați mai mult abur”.) 

Putin își strecură mâna sub cămașa ei de noapte și-și trecu 
degetele în jurul sfârcurilor. 

— Cred că în aceste circumstanțe, putem renunţa la 
„domnule președinte”, spuse el. 

Poate pentru a-și ilustra spusele, cobori lent vârfurile 
degetelor peste abdomenul plat al Dominikăi, tot mai jos, le 
trecu de pubis, după care împinse în sus și înăuntru. Vrabia 
antrenată își stăpâni tresărirea - bărbaţii își vârau mereu 
degetele peste tot prematur, ca și cum ar fi fost în căutarea unui 
comutator pentru lumină - închise ochii și șopti: 

— Ah, Volodea - diminutivul afectiv al lui Vladimir. Nu știu 
cum să-ţi spun, murmură ea, ca să nu ne audă cineva 
intimitatea. 

„Altfel zis, svinia, ai pus microfoane în dacea târfei ăsteia?” 

Putin chicoti încet. 

— Nu în seara asta. Nu-ţi face griji, nu ascultă nimeni. 

„Nu în seara asta, ce fermecător! In seara asta microfoanele 
rămân închise”. 

De fiecare dată când se apropia de Dominika, bărbatul era 
uluit de frumusețea ei. Ochii albaștri îi erau hipnotizanţi și parcă 
femeia îi putea citi gândurile, o abilitate psihică pe care Putin 
credea că o deţinea și el. Corpul ei voluptuos îi declanșa pofte 
organice și dorea s-o posede, s-o domine, să-și vâre degetele în 
părul ei castaniu și s-o târască de-a latul dormitorului, pur și 
simplu pentru a-și valida puterea pe care o avea asupra femeii. 
Știa foarte bine că ea era independentă și inteligentă și că 
realizările ei operaţionale depășeau cu mult propria lui carieră 
insipidă de ofițer de contrainformaţii al KGB-ului repartizat în 


VP - 449 


anii 1980 în Republica Democrată Germană comunistă. Dar 
toate astea nu contau. Controlul lui asupra celorlalţi - inclusiv 
asupra prietenilor de încredere din rândul siloviki-lor - se baza 
pe teamă, bani, familie sau, mai simplu, pe acordarea accesului. 
Cu Egorova însă avea să fie diferit. In seara aceasta, Putin 
intenţiona s-o domine prin carnalitate. Ca fostă Vrabie, ea avea 
să înţeleagă mesajul. 

Putin își trase pantalonii de trening, în timp ce Dominika își 
scoase cămașa din mătase și stinse candelabrul din plafon, 
lăsând doar strălucirea slabă a unei veioze micuţe de pe 
noptieră să-i scalde curbele moi în lumina trandafirie. Dacă 
președintele îi zări cicatricele argintii de pe cutia toracică, el nu 
le menţionă; la urma urmelor, ele reprezentau sacrificiile pe 
care vasalii lui le făcuseră în mod necesar pentru a apăra 
Rodina, sau, mai exact, Rodina lui. Putin smulse cuvertura de pe 
pat și o azvârli pe jos, aidoma unui matador care execută 
extravaganta rebo/era rotită a capei. 

După aceea bărbatul așeză fără un cuvânt pe noptieră un 
pachet de staniol roșu cu prezervative Hussar, din motive nu 
tocmai clare, deoarece nu schiță vreun gest să-și pună unul. 
Prezervativele acestea erau produse exclusiv în Rusia, după ce 
un decret guvernamental le interzisese pe cele americane 
Durex, afirmând că duceau la răspândirea HIV, o dezinformația 
destul de transparentă ca represalii pentru sancţiunile SUA. Din 
cauza lipsei lor de fiabilitate, prezervativele Hussar erau 
cunoscute la Moscova ca echivalentul ruletei rusești, pe lângă 
izul lor pătrunzător de petrol. Penuria de mijloace profilactice 
fiabile dusese la apariţia pe piaţa neagră a numeroase produse, 
printre care și infamele pachete argintii de prezervative pe care 
se afla o caricatură a președintelui deasupra textului englezesc: 
„I've Got Something to Putin You”. „Samizdatul, materialele 
protestatare s-au schimbat mult de pe vremea lui Soljeniţin și 
Saharov”, se gândi Dominika. „Oare ce se așteaptă să fac cu 
ele?” Puse prezervativele președintelui în sertarul noptierei. 

El o împinse cu blândețe pe spate în pat și, mergând în patru 
labe pe saltea, se apropie de ea. O apucă de glezne și-i depărtă 
picioarele, așa cum ar fi făcut cu copanele unei gâște la rotisor. 
Văzu că faţa femeii era învăpăiată de dorinţă, sânii îi erau grei, 
cu sfârcurile excitate. Nimeni nu putea simula reacţiile acelea, 
nici chiar o Vrabie. Îi frământă sânii, apoi coborî mâinile de o 

parte și de cealaltă a capului ei și rămase așa, deasupra, 
privind-o. După divorțul lui de Ludmila Putina, la capătul a 30 de 
ani de căsnicie, Putin se culcase cu destule femei: gimnasta 
Kabaeva, patinatoarea Butîrskaia, pugilista Ragosina. Toate 
fuseseră blonde, toate supercampioane sportive, însă Egorova 
era altceva, era mai continentală, mai puţin o iapă slavă de 
procreare. De asemenea, era noul lui director al SVR-ului, o 
femeie cu mult sânge rece, care începuse ca Vrabie, îl 
demascase pe trădătorul Korcinoi și ucisese oponenți pe teren. 
Ea oferea sfaturi, se pricepea la operaţiuni, părea discretă și 
loială, iar Gorelikov o accepta. Alţi amanți ar fi apreciat ochii 
albaștri, zâmbetul, spiritul caritabil sau chiar  lascivitatea 
exuberantă, însă Vladimir preţuia alte atribute. Își împinse 
genunchiul între picioarele ei. 

Lui Putin îi plăcea să se înfigă direct, imediat, să simtă 
fricțiunea zonelor uscate, să vadă respiraţia accelerată, grimasa 
înaintea penetrării iniţiale. Îi plăcea când femeia gâfâia așa. 
Apoi, când se umezea deschizându-se ca o floare, prefera un 
ritm măsurat de metronom - nu era adeptul sprinturilor 
iepurești, cu atât mai mult cu cât avea vertebrele afectate de 
judo - izbindu-și osul pubian cu putere de sexul feminin, pentru 
a obţine icnete gâfâite de plăcere la fiecare penetrare. Îi plăcea 
și asta - pufăielile lor animalice de desfătare. El era cel care 
deţinea controlul. Sânii Egorovei se legănau la fiecare șoc, 
femeia avea capul dat pe spate, cu gura ușor întredeschisă, 
respirând pe nas. Vladimir simțea că o lucra cu adevărat 
complet - ochii ei erau închiși ermetic. 

„Tine ochii închiși ca să nu fii nevoită să-i vezi faţa rotundă ca 
o lună plină bălaie sau pieptul puhav de eunuc”, se gândi 
Dominika. „În familia lui trebuie să fi existat măcar un albinos - 
un văr sau nepot - fiindcă genele există acolo”. Cel puţin nu 
saliva, la propriu. În pat cu Nate, gemând unul în gura celuilalt 
în timp ce avea orgasm, trăia adevăratul extaz, dar slavă cerului 
că nu trebuia să „Sugi limba lui Putin”, care ar fi fost un titlu 
potrivit pentru unul dintre cântecele formaţiei ruse disidente de 
fete Pussy Riot. lar ea știa că bărbaţii ruși din generaţia lui nu 
făceau și treaba cealaltă, nu-și coborau gurile acolo jos, iar el 
fusese prea nerăbdător ca să-i ceară Dominikăi să i-o ia în gură. 
Slavă Domnului pentru așa-zisa pudoare rusă! 

Cu gura întredeschisă, Putin își pusese picioarele peste 


VP - 451 


coapsele ei desfăcute, ţintuind-o ca un animal în stepă. „lar 
Nate este într-un avion spre Moscova, îmbarcat chiar de mine, și 
Agnes se ascunde în dressing și mă privește prin fantele de 
aerisire cum mă regulez cu bărbatul ăsta, cum huia lui mă 
despică, iar eu știu că și ea îl iubește pe Nate. Oare va înțelege 
Agnes ce se-ntâmplă aici?” 

Loviturile de berbec ale ţarului tuturor rușilor nu-și modificau 
cadenţa, era pur și simplu un ritm constant, lipsit de orice 
variaţie ameţitoare de poziţii sau de conversații intime, fără 
extazele provocate de controlul orgasmului sau de mărgele, sau 
de ceea ce văzuse ea în Hong Kong cu chakrele acelea nebune. 
Ochii albaștri ai președintelui nu-i părăseau nicio clipă faţa, 
căutând cel mai mic semn de reacţie simulată care, femeia era 
perfect sigură, aveau să însemne în mintea lui minciună și 
echivalentul lipsei de loialitate. „Simulează un orgasm cu Vlad, 
fetițo, și ai zburat de pe lista favoriţilor lui!” Nici chiar Benford n- 
ar fi luat în calcul acest aspect al meseriei. 

În Școala de Vrăbii se studia intens orgasmul sexual (și erau 
filmate sute de femei ce aveau orgasm), incluzând contracţiile 
fizice ritmice, euforia psihosomatică și eliberarea chimică de 
endorfine în perioada postcoitală. De aceea Vrăbiile erau 
învăţate și antrenate să evite reacţiile novicelor de ţipete 
histrionice, smuciri agitate din cap, fluturarea pletelor și 
zgârierea spinării partenerului. Dimpotrivă, o Vrabie 
profesionistă cunoștea subtilităţile orgasmice ale unei modificări 
a respirației, încordarea membrelor, tremurăturile scurte, dar 
totale, ale corpului, urmate de levitaţia frenetică de pe pat, dacă 
bărbatul atingea puncte extrem de sensibile mai devreme de 
cinci minute după aceea. Dominika își puse masca de Vrabie de 
plăcere-durere, ca și cum ar fi așteptat mântuirea, extazul, din 
partea ţarului ei cu ochi albaștri. lar apoi se petrecu imposibilul. 

Începu ca o furnicătură în abdomenul ei - indiciile șoptite ale 
unui orgasm real, nu simulat - care îi radie spre vintre, apoi 
spori și se legănă ca un vas antic pe marginea unei polite de 
șemineu după un cutremur, așteptând următoarea vibraţie care 
să-l trimită, clătinându-se, peste muchie, spre podea. „Așa ceva 
nu se poate”, își zise Dominika. Nu cu reptila asta, care se 
dădea în bărci cu ea. Senzaţia creștea; orgasmul era inevitabil, 
dacă nu-l împiedica, și avea să fie unul de proporţii, trecuse 
prea mult timp fără Nate, o perioadă de stres prelungit, iar ea 

acumulase o mulţime de ei bine, kilowaţi, care acum erau gata 
să declanșeze un arc electric și să ardă sprâncenele cuiva. 
Dominika nu mai folosea de mult peria de păr cu mâner lunga 
bunicii, deoarece presupunea că reședințele ei oficiale - aici și în 
Moscova - erau ticsite cu echipamente audio și video. Bogu moi, 
Dumnezeule, vasul de pe poliţă începuse să vibreze și se 
apropia tot mai mult de margine. 

„Așa ceva nu se poate întâmpla. Așa ceva nu se va întâmpla”, 
se gândi ea. Încă de când începuse rutina Școlii de Vrăbii în 
beneficiul lui Putin (Numărul 44, „Un singur fulg de zăpadă va 
stârni avalansa”), Dominika pusese frână climaxului adevărat, îl 
alungase gândindu-se la bratok, îl izgonise în splină, sau în ficat, 
sau oricare ar fi fost locul unde sălășluia el. Era destul de ușor s- 
o facă, ţinând seama de dibbuk, căpcăunul, care era gârbovit 
deasupra ei, șuierând pe nas, în timp ce muncea ca la plug, 
băgând și scoțând. 

Putin însuși se zbătea pe culmile extazului erotic: imaginea 
acestei Venus inaccesibile, cu capul dat pe spate, oferindu-i lui 
gâtul, cu ochii din care mai zărea doar albul, avea efect, ca să 
nu mai amintească de senzaţia cu adevărat remarcabilă a 
mușchiului ei pubococcigeu, care-i mul/gea realmente organul, 
astfel că bărbatul simţea semnele ce i se acumulau în vintre, 
dilatarea insidioasă a membrului său și, în cele din urmă, 
paralizia de plumb ce cuprinde braţele și picioarele la spuskat, 
ejaculare. Bărbatul nu spuse nimic, clipi o dată - expresia 
chipului nu i se schimbă - și se retrase după ce termină, își 
șterse fața, cobori din pat și-și luă pantalonii de trening de pe 
podea. Țarul nu era amator de sărutări sau mângâieri pe păr 
sau îmbrăţișări tandre în dulcele amurg postsex. Era îndeajuns 
că și-o trecuse prin pat pe directoarea Serviciului de Informaţii 
Externe, doamna general SVR, că o împroșcase cu sămânța 
imperială ce marca una dintre granitele teritoriului său de 
prădător. 

La exterior, femeia era apatică, dar răsufla întretăiat și era 
asudată între sâni. Gândurile Dominikăi goneau nebunește în 
refugiul postcoital care era creierul ei. Trebuia să scape cât mai 
repede de președinte. Probabil că Agnes, închisă în dressing, 
avea nevoie să urineze. Oare intensificarea brizei putea 
împiedica ASFE-ul lui Benford - care urma să apară peste 50 de 
minute - să debarce pe plaja de dedesubt? La naiba, coapsele îi 

erau lipicioase. Ca Vrabie bine instruită, Dominika știa că un 
bărbat sănătos ejaculează aproximativ 5 mililitri (o linguriţă) de 
spermă, care conţin aproximativ o sută de milioane de 
spermatozoizi. Asta însemna că o sută de milioane de 
spermatozoizi cu cap de pepene Putin și codițe șfichiuitoare 
goneau acum prin ea, concentrați să-i anexeze cervixul tot așa 
cum a fost anexată și peninsula Crimeea. (Slavă Domnului 
pentru dispozitivul intrauterin primit de la Agenţie, un sterilet 
din cupru PARAGARD realizat de Lockheed [pur și simplu printr-o 
coincidență] în 1962 în timpul fazei de proiectare a avionului 
supersonic de spionaj SR-71 Blackbird!) Președintele spunea 
ceva și Dominika își domoli cascada de gânduri incoerente. 

— AȘ dori să primești asta, zise el și puse pe marginea mesei 
o casetă lunguiaţă, învelită în catifea. Să-l porți mâine la 
concert. 

Spectacolul de a doua zi urma să fie un concert susţinut de un 
celebru cântăreț american, cunoscut de asemenea ca activist 
progresist foarte virulent și dedicat, care, în ciuda absenței 
drepturilor omului în Rusia, descoperise că putea să accepte 5 
milioane de dolari de la Ministerul Culturii Federaţiei Ruse ca să 
cânte la Capul Idokopas pentru a-i întreţine pe si/oviki. Dominika 
deschise caseta. lnăuntru se afla un șirag neprețuit de perle 
multicolore din Marea Sudului și Tahiti, fiecare de 114 milimetri, 
mari ca niște bile de marmură, verde-marin, auriu, ivoriu și 
cafea cu lapte, un colier sublim. 

— Domnule președinte, sunt niște perle magnifice. Nu aș 
putea... 

Putin ridică mâna, făcându-i semn să tacă, luă colierul din 
casetă și i-l prinse în jurul gâtului, astfel ca o perlă separată să 
se cuibărească, grea, în scobitura gâtului femeii. Cadourile 
personale schimbate între colegi de guvernare - sexul Dominikăi 
în schimbul perlelor - nu reprezentau nici cel mai mic conflict de 
interese în Rusia acestui ţar. 

— Mi-ar face plăcere să le accepţi, spuse el. 

Dominika mângâie perlele. 

— Vă mulțumesc, domnule președinte, rosti ea. Și vă 
mulțumesc pentru o seară minunată. 

Haloul lui albastru strălucea. 

DIVA, agenta vedetă a CIA, îl conduse pe Vladimir 
Vladimirovici la ușă. Nu-l sărută de noapte bună, deoarece toţi 


VP - 454 


ochii sclipitori de ratoni ai agenţilor de securitate erau fixaţi din 

beznă asupra ei și a chimonoului ei de mătase. De aceea dădură 

doar mâna și ea simţi bătăturile președintelui zgăriindu-i palma. 
e 

Zumzetul electric al maşinuțelor de golf care goneau în sus pe 
pantă pieri. Înăuntru era liniște perfectă, doar pinii de afară 
foșneau zgomotos în bătaia brizei. Niciun microfon nu funcţiona 
în seara asta în dacea, da? Dominika o eliberă pe Agnes din 
dressing și coborâră împreună scara, în tăcere. Dominika 
deschise o altă sticlă de șampanie și umplu două pahare, 
rezemându-se cu coatele de insula din marmură, lăsându-și 
capul în mâini, epuizată. Până la sosirea ASFE-ului mai erau 40 
de minute. 

Agnes își trecu degetele prin șuviţa albă. 

— O jumătate de ceșcuţă de oțet alb cu o linguriţă de praf de 
copt, rosti ea, sprijinindu-se de asemenea de tăblia din 
marmură. 

Erau ca doi cowboy într-un bar. 

— Poftim? zise Dominika și-și privi paharul. 

Agnes clătină din cap. 

— Nu mă refer la băutură, ci este o soluţie artizanală pentru 
spălături vaginale. Presupun că ai prefera să nu-l porţi pe 
președinte cu tine toată noaptea. 

Dominika izbucni în râs. Îi plăcea luptătoarea asta poloneză 
din Războiul Rece. Slavă Domnului că ea putea duce personal 
mesajul Dominikăi la Benford! Și slavă Domnului că Dominika 
avea s-o poată scoate întreagă din Rusia! Dar nu avea nici oţet 
și nici timp la dispoziţie. 

— Cât de frecvent se-ntâmplă asta? întrebă Agnes. 

— Asta-i prima dată, răspunse Dominika, străduindu-se să nu 
pară că bate în retragere. Văzu totuși că Agnes nu părea s-o 
judece și continuă: Mă aștept însă ca atenţia lui să devină mai 
acută acum, când fac parte din cercul lui intim. 

— Este important să nu te învinovăţești. Să nu existe 
autoincriminări, niciodată. 

— Nu obișnuiesc să mă gândesc la lucruri negative, zise 
Dominika, ci doar să fac ceea ce trebuie să fac. 

Agnes aprobă din cap. 

— Și pentru mine a fost la fel în Polonia. M-am culcat cu 
jumătate din Biroul Politic, ca să le aflu secretele, și cu trei 

colonei sovietici din rândul consilierilor militari din Varșovia. 

— Deci dormi bine nopţile? N-ai coșmaruri? întrebă Dominika 
impresionată. 

Agnes își feri ochii. 

— Și ce părere are Nathaniel despre asta? 

Dominika se încordă. Asta era! 

— Ceea ce Nate și cu mine avem împreună este separat de 
toate astea. Ceea ce avem noi împreună este în pofida tuturor, 
preciză ea tăios. 

Agnes își plecă privirea în podea. 

— Spune-mi ceva, zise Dominika îndreptându-se și uitându-se 
direct la poloneză. Ce anume aveţi tu și Nate împreună, dacă 
pot întreba? 

— Stai liniștită, doamnă general Egorova, rosti Agnes încet. 
Noi doi am lucrat împreună, iar eu îl iubesc pe băiat, dar inima 
lui îţi aparține. N-ai motive să te temi de mine. 

Cele două femei știau ceea ce nu se spunea în cuvinte, ceea 
ce nu mai trebuia discutat. 

Agnes își privi ceasul. 

— Când sosește blestemata aia de barcă? 

— Exact la miezul nopţii, răspunse Dominika, adică peste 30 
de minute. Trebuie să iei cu tine stickul de memorie care explică 
totul: identitatea lui MAGNIT și statutul lui Nate. Este absolut 
esenţial să vorbești cu Benford sau cu Forsyth. Chiar dacă va 
trebui să le telefonezi de la o cabină publică din Varna, trebuie 
să le spui numele POTIRUL. 

— Ai ceva impermeabil, ca să bag stickul în el? Nu vreau să 
risc să se ude. 

Dominika alergă la etaj, luă stickul și-l îndesă în prezervativul 
Hussar din sertarul noptierei, pe care îl înnodă după aceea 
strâns. Cobori în bucătărie și-l aruncă lui Agnes. 

— Vorbești serios? zise poloneza, ţinând prezervativul între 
degetul mare și arătător. 

— Nu-ţi face griji! Un singur proprietar, nefolosit vreodată, 
kilometraj mic. 

— Bun, măcar acum e impermeabil. Dar dacă eu nu ajung la 
timp cu mesajul la Benford, tu vei fi în mare pericol, nu-i așa? 
întrebă Agnes. 

Dominika încuviință din cap. 

— Dacă te gândești la închisoarea Butirka și la camera de 

execuții ca fiind un mare pericol, atunci ai dreptate. 

— Așadar, dacă ţi se întâmplă ceva, ceva catastrofal, iar Nate 
este eliberat până la urmă... asta lasă câmpul deschis pentru 
mine, de-acord? 

— Absolut, zise Dominika privind-o fix. Va fi doar al tău. 

Erau ca două pisici care șuierau una la cealaltă, stabilind 
relația dintre ele. Haloul stacojiu al lui Agnes era constant și 
luminos. Poloneza n-avea să trădeze cauza, tot așa cum nici 
Dominika n-avea s-o trădeze, și ambele o știau. Agnes își privi 
iarăși ceasul. 

— Bine, spuse ea. Haide să coborâm pe plajă. 

e 

Dominika o lăsă pe Agnes la parter, în timp ce se îmbrăcă în 
colanţi, top negru mulat pe corp și pantofi cu talpă de cauciuc, 
ca să meargă pe pietrele de pe plajă. Încremeni brusc când auzi 
glasuri jos. Vocea bărbatului îi aparţinea în mod clar lui 
Gorelikov. Cuvintele nu puteau fi înțelese, însă tonul era 
negreșit al lui Anton: amabil, politicos și modulat. Și glasul 
polonezei era calm, dar Dominika nu-i putea desluși cuvintele. 
Bogu moi, Dumnezeule, oare ce poveste de acoperire ar putea 
explica prezenţa lui Agnes în dacea personală a directoarei SVR- 
ului? Că erau vechi colege de școală? Că aveau un interes 
comun faţă de artele decorative? Că economiseau apa făcând 
duș împreună? Dominika își încleștă maxilarele și cobori scara, 
ca să înfrunte dezastrul. 

— Anton, rosti ea, ce cauţi aici la ora asta? Tocmai a fost 
președintele aici. A plecat acum câteva minute, după o cupă de 
șampanie. 

Făcu un semn din cap spre Agnes, ca și cum ar fi spus că 
prezenţa ei acolo era absolut firească. Gorelikov se uită de la ea 
la Agnes, apoi înapoi la Dominika. „Haide, presupune că suntem 
pizdolizi, amante”. 

— Tocmai am avut plăcerea s-o cunosc pe această tânără 
doamnă, zise Gorelikov. Mi-a spus că este una dintre experții în 
restaurările de artă care au sosit de la Varșovia. In același grup 
cu americanul. 

Asta era pericol, pericol clar, indiscutabil. Dominika simţi cum 
tăciunii mâniei i se reaprind în măruntaie. 

— Mai ţii minte propunerea mea de a-l lăsa pe american să 
hoinărească liber prin complex, ca să ne poată conduce la 

cârtiță? întrebă Anton. Ideea respectivă a fost respinsă, mai ales 
în urma recomandărilor tale insistente, din motive foarte logice, 
perfect valide. Gorelikov se apropie de insula din mijlocul 
bucătăriei și-și turnă un pahar cu șampanie. Am decis să-mi 
desfășor propriul experiment, modest, și s-o urmăresc pe 
această tânără, care părea să-l cunoască pe american. Să fie 
oare o coincidență? Ceilalţi polonezi au rămas în camere, bând 
votca oferită gratuit. Mai puţin domnișoara Krawcyk, care s-a 
plimbat o vreme prin complex, pe un traseu foarte întortocheat. 
Apoi a poposit aici, la miezul nopţii, după vizita președintelui, iar 
acum bem toţi șampanie dintr-un potir de cristal. 

Cuvântul acela. Rămaseră tăcuţi, privindu-se în ochi. Pistolul 
se afla în sertarul din bucătărie, la un pas depărtare. Puțin 
probabil ca Anton să fie înarmat. Nu era stilul lui. Dominika știu 
că acela era sfârșitul, doar dacă nu era pregătită să reacționeze 
violent pentru a elimina ameninţarea. Indiferent ce lighioană cu 
solzi ar fi sălășluit în interiorul ei, acum era ghemuită la intrarea 
peșterii, cu ghearele înfipte în ţărână, gata să se repeadă. 

Gorelikov a fost cel care a rupt tăcerea, uitându-se la 
Dominika. Vocea îi era calmă, chipul senin. 

— Bănuiesc că face parte din natura spionajului, rosti el, ca 
operaţiunea să fie cu atât mai eficace, cu cât trădarea este mai 
monstruoasă. Te-ai bucurat de încrederea egalilor tăi, a 
Kremlinului și a președintelui. Mai mult, eu am avut încredere în 
tine. Ce ironie a sorții! Eşti directoarea SVR-ului și le raportezi 
americanilor, exact în timp ce noi influențăm evenimente pentru 
a o duce pe MAGNIT în funcţia de DCIA. Își puse paharul pe 
masă și-și netezi părul. Și ce se va întâmpla acum? Ce ar trebui 
să facem pentru a rezolva... 

Ambele femei se mișcară simultan, instinctiv. Agnes fandă 
înainte și-l lovi pe Gorelikov extrem de brutal, cu un pumn ca un 
ciocan în partea laterală a gâtului, sub ureche, supra-încărcând 
nervul vag, perturbând semnalele ritmului cardiac și presiunii 
sangvine care mergeau la creier, astfel încât bărbatul se clătină 
și se lăsă într-un genunchi. În mod reflex, Dominika trecu în 
spatele lui și, neavând nimic altceva la îndemână, își desfăcu 
perlele din Marea Sudului primite de la președinte și trecu 
șiragul în jurul gâtului lui Anton în laţul strangulatorilor sicilieni, 
în sens invers acelor de ceasornic, astfel încât mâinile îi 
acționau încrucișate în spatele țintei - exercitând o strânsoare 

mai puternică decât dacă ar fi tras cu ele în lateral - o tehnică 
învățată la antrenamentele de Sistema ale Speţnaz. Gorelikov 
începu să se zbată, căzu pe podea și duse mâinile în spate, 
străduindu-se să ajungă la ochii Dominikăi, până ce Agnes sări, 
îi prinse încheieturile și apoi se așeză peste picioarele lui, ca să 
nu poată lovi cu ele. Gorelikov era slab și ușor și Agnes Îl 
controlă cu ușurință. Prin gâtlejul ce-i era strâns tot mai tare, el 
șuieră întruna, răgușit: 

— Nu! 

Dominika se așteptase ca șiragul să se rupă, risipind perlele 
neprețuite peste marmura terrazzo, dar firul lor era extrem de 
rezistent, probabil sârmă sau monofilament, nu tradiționalul 
șnur de mătase, iar vederea ei se îngustă, devenind de tunel, 
când își ieși din minţi, se lăsă mult pe spate, își propti 
genunchiul în spinarea lui Anton și continuă să răsucească firul. 
Cel puțin perlele mari erau ușor de apucat și fragilul Gorelikov 
nu era excepţional de puternic. In timp ce-l sugruma, se auzi 
șoptindu-i că Rusia nu era rezervaţia privată a Kremlinului, că 
Rodina aparținea rușilor, nu șacalilor care se hrăneau din stârv, 
ceea ce i se păru că suna ca un manifest timpuriu al lui Lenin, 
dar de acum era înnebunită de panică și de setea de sânge. Nu 
știa dacă el o auzea peste horcăiturile lui secătuite de aer. 
Agnes privea cu gura căscată cum îi șoptea bărbatului. 

Poloneza îl ţinu de mâini pe Anton și încercă să stăpânească 
ultimele spasme ale picioarelor care se convulsionau, apoi 
bărbatul rămase nemișcat. Încordate, femeile nu se clintiră 
pentru următoarele cinci minute. Au știut că murise când pe 
pantaloni i-a apărut o pată întunecată și o băltoacă de urină s-a 
lăţit sub el. Și Agnes se udase, dar nu rosti niciun cuvânt când 
se ridică în picioare, cu părul vâlvoi. Amândouă îl priviră pe 
Gorelikov, gâfâind ca niște regine antice ucigașe, Clitemnestra 
și Electra contemplând apa înroșită din baie. Dominika văzu că 
haloul lui Agnes era decolorat și se destrăma. Cadavrul lui Anton 
era ud de la mijloc până la genunchi, ochii holbaţi, gâtul învineţit 
și haloul îi dispăruse. Interesant... Dominika se întrebă dacă va 
simţi până la urmă remușcări - la urma urmelor, Gorelikov se 
purtase ca un prieten cu ea și o susținuse în Kremlin -, pentru că 
acum nu simţea absolut nimic. Bulevardierul cel elegant ar fi 
trimis-o fără ezitare la eșafod. 

Își prinse din nou la gât perlele calde încă; erau grele și 

umede. N-avea să le simtă niciodată la fel și de fiecare dată 
când urma să le poarte avea să aibă de-a face cu fantoma lui 
Anton. 

— Ești pregătită pentru o croazieră cu monsieur POTIRUL? o 

întrebă pe Agnes. Pentru că a decis să dezerteze. 
e 

— Ai de gând să mă pui în canoea aia cu consilierul cel mai 
apropiat al lui Putin și-o să mă legi de el, ca să ne frecăm 
laolaltă 30 de minute? o întrebă Agnes. 

— Cu cel mai apropiat consilier mort al președintelui, preciză 
Dominika. Dispariţia lui va dovedi că el a fost cârtița, un scandal 
devastator pentru Kremlin și pentru președinte personal. 

— Gorelikov devine POTIRUL. Omul cel mai de încredere din 
Rusia lui Putin se dovedește a fi cârtița dezertoare? Nimeni nu 
va crede asta vreodată. 

— Posle dojdika v cetverg, vom vedea după potopul de joi; 
habar n-avem ce se va-ntâmpla, zise Dominika. Este singura 
dovadă pe care o au ei, iar tu vei dispărea de asemenea, al 
doilea agent CIA pe care toţi l-am scăpat din vedere, fiind 
obsedaţi de Nate. Confirmarea finală a faptului că Gorelikov a 
fost cârtița va fi arestarea lui MAGNIT de către Benford. 

Alergă la etaj și luă cearșaful mototolit de pe pat, apoi se 
întoarse și-l înfășură pe Gorelikov în el, un linţoliu de 
înmormântare ce purta izul coloniei lui Putin. 

— Și cum o să-l coborâm pe panta aia abruptă până la plajă? 
întrebă poloneza. 

— Apucăm fiecare de un capăt și-l târâm, răspunse Dominika, 
apoi luă un capăt al cearșafului și-l ridică. 

— E o nebunie. 

— Nebunie? Acum este momentul pentru vera, pentru 
credinţă și hotărâre de neclintit, ceea ce bănuiesc că tu știi 
foarte bine. 

Agnes aprobă din cap. 

— Wiernosc, în poloneză. 

Dominika încuviinţă la rândul ei. 

— Scoate-i ceasul de la mână. E unul dintre modelele alea 
elveţiene șmechere, care costă mii de euro. Păstrează-l, e al tău 
- cadou din partea Kremlinului. Consideră-l un onorariu pentru 
misiunea asta nebună. CIA-ul n-ar fi trebuit să te trimită. A fost 
un risc nesăbuit. 

— Nate a venit ca să te salveze și eu am venit să-l ajut pe 
Nate, spuse Agnes. De aceea bănuiesc că am pierdut toți. 

— Nu, zise Dominika, n-am pierdut, dar acum este momentul 
să-i punem capăt. Asta înseamnă o înfrângere pentru Ei. Ei dorm 
în paturile lor, sus pe deal, în clădirea principală, în timp ce noi o 
să-nghițim apă sărată pentru Gable, pentru un general cu părul 
alb și pentru două Vrăbii tinere care și-au dat vieţile. Işi consultă 
ceasul. Mai avem 20 de minute până să apară ambarcaţiunea și 
Anton va face ultima lui croazieră de plăcere pe Marea Neagră. 
Apucă de cearșaf și ajută-mă să-l ridic. 


SOS MOUSSELINE 


Preparati un zabaglione, amestecând cu grijă apă rece 
în gălbenușuri, până își triplează volumul. Bateti 
Zzabaglione cu telul, adăugând încet unt clarificat cald, 
până când sosul devine mătăsos și strălucitor. 
Încorporați zeamă de lămâie, sare și piper Cayenne și 
continuaţi să amestecați. Ridicati cu grijă crema 
bătută, astfel încât să formeze grămăjoare ferme. 
Serviti imediat. 

37. 


Croazieră pe Marea Neagră 


Scăpară de două ori corpul lui Gorelikov învelit în lințoliu 
împleticindu-se pe poteca pietroasă și îngustă spre plajă, iar o 
dată îl prinseră în ultima clipă înainte de a se rostogoli de pe 
cărare pe stâncile aflate cu 30 de metri mai jos. Briza nopţii, 
care sufla dinspre uscat, trecea peste faleză și agita ușor apa, 
ale cărei valuri se spărgeau printre numeroasele pietroaie ce se 
ridicau de pe fundul nisipos. Oare o ambarcaţiune fără echipaj 
putea să fie preprogramată pentru a se strecura printre 
aflorimentele acestea, să iasă lin pe peticul mic de nisip umed și 
pătătorit și apoi să-și croiască drum înapoi spre ieșire? Dominika 
și Agnes purtară cu rândul ochelarii cu infraroșu care aveau să 
detecteze raza invizibilă a stroboscopului de la prova ASFE-ului, 
iar Dominika purta ceasul-baliză. Li se păru că auzeau zgomote 
de la petrecerea ce se prelungea mult în noapte deasupra lor, 
dincolo de stânca falezei. In timp ce așteptau în tăcere, ciulind 
urechile după bocancii santinelelor, briza spori în intensitate și 
vălurelele se schimbară în talazuri gălăgioase, înalte de un 
metru, care izbeau unii dintre bolovanii înalţi și bolboroseau 
peste ei, ridicând din când în când jerbe mici de spumă. Marea 
era agitată, dar nu imposibilă. Dominika privea periodic în spate, 
la forma învelită a lui Gorelikov care zăcea pe nisip dincolo de 
raza valurilor - era convinsă că, dintr-o clipă în alta, bărbatul se 
va ridica în capul oaselor și va începe să vorbească - și se 
întrebă mai întâi cum se putea apropia ambarcaţiunea suficient 
prin talazuri, iar apoi cum vor putea ele încărca trupul inert în 
ASFE-ul care avea un bord liber semnificativ. 

Exact la miezul nopţii, potrivit ceasului ei, Dominika zări o 
lumină albastră ce clipea intermitent la orizont. Odată cu 
trecerea minutelor, lumina deveni mai puternică, apoi se putea 
zări forma neclară a unei ambarcaţiuni joase, cu flancurile 
acoperite de dungi ca ale unei zebre, și valul mic și alb pe care-l 
despica în faţă. Forma ambarcaţiunii se materializa, dispărea și 
reapărea pe măsură ce se apropia, coborând în scobitura dintre 

două valuri, și apoi înălțându-se. Când pătrunse în zona 
stâncilor, încetini și, ca și cum ar fi fost condusă de un pilot, 
ocoli sau se strecură printre bolovani, până ce prova rotunjită se 
opri, lunecând, pe nisip, exact la picioarele lor. Treptele pentru 
îmbarcare se aflau la pupa ASFE-ului, dar acolo loveau întruna 
valurile. Dominika auzea perfect jeturile de propulsie care se 
străduiau să ţină coca dreaptă, contracarând efectele surfului. 
Când merse la pupă, pentru a se urca, Agnes se trezi udată 
până la gât de un val, pentru ca un altul s-o zboare practic de pe 
a doua treaptă, udând-o complet, nu pentru prima oară în 
noaptea aceea. Reuși totuși să se urce și să-și păstreze 
echilibrul pe puntea ASFE-ului. Dominika întinse braţul și-i 
înmână punga ce conţinea stickul învelit în prezervativ, ochelarii 
cu infraroșu, ceasul-baliză și ceasul elveţian scump al lui 
Gorelikov. 

Trapa dublă ca un capac de sicriu se deschise automat și 
Agnes privi înăuntru, apoi la Dominika, acoperită de apă până la 
jumătatea coapselor, și ridică degetul mare în semn de 
aprobare. Dominika se ţinea departe de pupa care era izbită cu 
regularitate de surf și scotea bubuituri sonore care, mai 
devreme sau mai târziu, aveau să atragă santinelele. Acum 
urma partea cea mai grea. Dominika se întoarse la corpul lui 
Gorelikov, îl sculă în șezut, își strecură umărul sub abdomenul 
lui și, cu un icnet, îl ridică aidoma unui sac cu faină. Reveni în 
apă și încercă să-l împingă suficient de sus pentru ca Agnes să 
se poată apleca, să prindă un colț al cearșafului și să-l suie la 
bord. Părea o muncă titanică, din cauza valurilor ce loveau 
întruna și a carenei ce se legăna, totuși Dominika îl împinse pe 
bărbat de picioare și, în mod miraculos, poloneza izbuti să apuce 
partea de sus a cearșafului și trase cu toată puterea. Cadavrul 
lunecă peste marginea bordului, pe puntea ambarcaţiunii. 
Dominika se întoarse pe plajă și așteptă, uitându-se cum Agnes 
împinse, rostogoli și în cele din urmă băgă trupul lui Gorelikov 
prin trapă. Odată ajunsă înăuntru, ea trebuia să-l ridice și să-l 
așeze pe unul dintre scaunele lăsate pe spate, să-i prindă 
centurile de siguranţă, să-și prindă ei înseși centurile, să 
acţioneze comutatoarele ce aveau să închidă trapa și să iniţieze 
cursul programat înapoi, la fregata din Marina SUA, care aștepta 
la 20 de mile marine în larg. Inainte să dispară sub trapă, 
poloneza se uită spre Dominika sub lumina lunii și flutură din 

braţ. Dominika se gândi o clipă că Nathaniel Nash era foarte 
norocos că o asemenea femeie îl iubea, că ele amândouă îl 
iubeau. 

Zumzetul duzelor jeturilor crescu în intensitate când ASFE-ul 
se retrase cu spatele de pe plajă, sub loviturile permanente ale 
talazurilor. Se auzi apoi un bubuit scrâșnit, iar pupa se izbi de un 
pietroi neted abia întrezărit deasupra apei și ambarcaţiunea 
rămase pe loc. După spuma pe care o vedea în jurul pupei, 
Dominika înţelese că ASFE-ul încerca să se miște înainte și 
înapoi, pentru a scăpa de obstacolul invizibil, dar nu izbutea. 
Blestemând, intră în apă până la piept, înghițită de un talaz, dar 
apoi reuși să înoate până la coca înțepenită și împinse cu toată 
puterea pupa care vibra. În cele din urmă, ajutată de un val care 
o ridică, auzi metalul hârșâind pe piatră, după care 
ambarcaţiunea se eliberă. Un val o băgă la fund, însă jetul pulsă 
în marșarier și ASFE-ul dungat ca o zebră ieși silențios din zona 
stâncilor în marea deschisă. Dominika, izbită de un alt talaz, 
înghiţi apă sărată și vomită, dar își reveni îndeajuns ca să vadă 
ambarcaţiunea rotindu-se, reorientându-se cu prova înainte și 
mărind viteza spre orizont. Dominika mai rămase câteva clipe 
ca să stea pe vine în valuri. Apa sărată urma să aibă același 
efect ca oţetul și praful de copt. Incerca o oarecare satisfacţie că 
azvârlea ADN-ul președintelui în Marea Neagră. leși apoi cu greu 
pe mal, cu hainele șiroind de apă (ar fi câștigat concursul de 
tricouri ude de la party-ul din noaptea asta), și privi în urmă. 
Ambarcaţiunea stealth dispăruse deja din raza vizuală. „Multă 
baftă, Agnes Krawcyk. Să nu mă dezamăgești”. 

Tremurând violent, Dominika urcă poticnit pe potecă spre 
dacea, își azvârli hainele, strânse paharele de șampanie și 
șterse urina lui Gorelikov de pe podea. După aceea intră sub 
dușul fierbinte și rămase acolo 20 de minute, prea obosită ca să 
mai fie deranjată de inevitabila imagine de coșmar a lui Grace 
Gao atârnată de gât peste ușa din sticlă a cabinei de duș. 

e 

Absența lui Gorelikov a fost remarcată abia la amiază. 
Bortnikov a ordonat o căutare amănunţită prin complex și a 
trimis de asemenea avioane și șalupe de patrulare din 
Sevastopol ca să cerceteze coasta în cazul în care Gorelikov ar fi 
căzut cumva de pe faleză în mare. După un apel nominal oficial, 
a fost descoperită și absenţa lui Agnes Krawcyk, una dintre 

restauratoarele de artă. Bortnikov și Dominika s-au întâlnit în 
sala de ședințe securizată a clădirii principale a complexului, ca 
să discute cum să-l informeze pe președinte despre aceste 
evenimente îngrijorătoare. Niciunul dintre cei doi nu se 
îmbarcase în vreun avion de pe aeroportul Ghelendjik și nu 
lipsea niciun vehicul din complex - dispăruseră pur și simplu ca 
prin farmec. Bortnikov își aminti că MAGNIT raportase o parte 
dintr-un plan de exfiltrare ce implica un planor motorizat stealth 
care putea ateriza nedetectat în valea Balaklava, totuși era 
imposibil ca Gorelikov sau femeia să fi putut părăsi neobservaţi 
complexul și să fi mers noaptea pe jos cale de zece kilometri, pe 
drumuri de ţară, ca să ajungă la un punct de rendez-vous pentru 
exfiltrare. Frustrat și furios, Bortnikov a ordonat a doua căutare 
amănunţită în toate clădirile și structurile din complex, inclusiv 
în aripa prezidenţială și în apartamentele private ale 
președintelui. Nikolai Patrușev a catadicsit să participe la ultima 
ședință cu Bortnikov și Dominika de la sfârșitul zilei. În ciuda 
ipotezelor catastrofale, haloul galben conspirativ al lui Patrușev 
era constant și neperturbat. „A ales deja un țap ispăşitor”, se 
gândi Dominika. „El nu-și va asuma nicio vinovăţie”. 

— Poloneza nu-i importantă, comentă Patrușev. Poate c-a fost 
dusă în pădure de un soldat, care a violat-o și-a ucis-o, apoi a 
aruncat-o într-o râpă. Găsirea trupului ei ar putea dura câteva 
luni. 

Bortnikov se holbă la el. 

— Ai înnebunit? De ce presupui așa ceva? 

Patrușev îl ignoră și continuă: 

— Situaţia este cu totul alta în cazul lui Anton Gorelikov. Dacă 
el a dezertat, atunci este un potenţial dezastru. Serviciile 
voastre ar fi trebuit să fi fost mai vigilente. 

Bortnikov îl ţintui cu privirea din cealaltă parte a mesei. 

— Adică arunci vina pe mine și pe Egorova? Vorbești serios? 
Tu ești președintele Consiliului de Securitate și răspunzi de tot 
ceea ce ţine de securitatea statului.  Ilmpartășești 
responsabilitatea. 

Bortnikov aproape că răcnea, dar Patrușev rămase 
imperturbabil. 

— FSB-ul există ca să prindă spionii în Rodina, zise el după 
aceea. SVR-ul se ocupă de agenţii străini care ne pot avertiza 
din timp de astfel de breșe. Din câte observ, amândoi aţi dat 

greș în această privință și, drept urmare, n-aţi reușit să-l apăraţi 
pe președinte. 

Asta era, a arunca vina asupra altora, tipic pentru silovikii de 
la Kremlin - nimeni nu-și asuma responsabilitatea și toți erau 
nemulțumiți sau înfierau în bloc dacă președintele nu era slujit 
corespunzător de alţii. Dominika se gândi că poate criticile 
acestea aveau să-i apropie pe ea și pe Bortnikov - cel puţin 
până la următoarea criză de palat. Directorul FSB-ului continua 
să se holbeze la Patrușev, iar haloul lui albastru pâlpâia de 
agitaţie. 

Dominika înţelegea ce făcea Nikolai - se distanţa de orice 
responsabilitate. Ea însă era acum directorul SVR-ului. Sosise 
momentul să se impună, să-și facă recunoscută vocea printre 
acești bărbaţi, care, alături de președinte, aveau să fie 
competitorii, aliaţii și rivalii ei în anii următori. 

— Cu tot respectul, rosti apăsat, cred că nimeni nu merită să 
fie învinovățit și este neplăcut că Nikolai pretinde altceva. Un 
lucru este sigur. Foarte curând vom ști clar dacă Anton 
Gorelikov este o cârtiță implantată de CIA și vom afla adevărul. 

Patrușev și Bortnikov o priviră în tăcere. 

— În patru-cinci zile, continuă ea, adevărul va ieși la lumină. 
Dacă în următoarea săptămână vor fi demascați agenţi SVR 
importanţi din Statele Unite, atunci concluzia inevitabilă va fi că 
Gorelikov este POTIRUL. Aceasta este, desigur, o ipoteză, dar 
dacă se va confirma, constituie o dovadă incontestabilă. 

„Asta ar trebui să le strecoare în minte ideea vinovâăţiei lui 
Anton”. 

— Și cum o să-l informăm pe președinte despre asta? întrebă 
Bortnikov. 

Patrușev rămase tăcut. 

Dominika se aplecă peste masă. 

— Ținând seama de faptul că Anton a fost unul dintre 
consilierii cei mai apropiaţi ai președintelui, cred că trebuie să 
ne purtăm cu grijă, cu foarte multă grijă, ca nu cumva să 
sugerăm că președintele însuși a fost imprudent, credul sau orb 
în faţa indiciilor evidente, dacă acestea au existat, că Anton 
pornise pe drumul greșit. 

Cele două coţofene așezate în faţa ei la masă aprobară din 
priviri. 

— Dacă sunteţi de acord, domnilor, continuă Dominika 

jucându-se cu șiragul de perle de la gât, îl pot eu informa pe 
președinte despre această situaţie dificilă. Avem norocul că în 
Moscova există ofițerul de caz american pe care-l putem utiliza 
ca monedă de schimb. El poate fi folosit pentru a ne recupera 
agenţii din SUA și pentru a cere extrădarea lui Gorelikov în 
Rusia. 

— Deoarece a fost ideea dumitale, vorbi Patrușev ușurat, ar fi 
într-adevăr indicat să-l informezi pe președinte. De acord? se 
întoarse el spre Bortnikov. 

— Absolut, încuviinţă celălalt. Președintele te place și are 
încredere în dumneata. 

Dominika aprobă ușor. ` 

— Perfect atunci, conchise ea. In cazul acesta, nu ne mai 
rămâne decât să așteptăm. Intenționez să mă întorc diseară la 
Moscova, ca să monitorizez situația din lasenevo. 

„Și vreau să-l văd pe Nate”. 

e 

Audrey Rowland mergea în lumina amurgului pe podețul de 
peste smârcurile din extremitatea nordică a insulei Theodore 
Roosevelt de pe râul Potomac, aflată între Rosslyn și John F. 
Kennedy Center, în centrul Washingtonului. Insula făcea parte 
din Sistemul Naţional al Parcurilor și avea să se închidă peste 90 
de minute. Traficul pietonal era ca și inexistent. Un bătrân 
pescuise lângă podul care lega insula de parcarea de pe George 
Washington Memorial Parkway și două femei în vârstă cu părul 
vopsit în albastru, cu aparate de fotografiat, trecuseră pe lângă 
Audrey cu 15 minute în urmă, flecărind întruna și căutând 
prostește păsări pe care să le tragă în poză. După aceea, a 
rămas singură. Pe când pășea fără zgomot pe scândurile 
podetțului în lumina tot mai slabă, creaturi turtite - broaște 
obișnuite și broaște țestoase - plescăiau din când în când în apa 
sălcie și plină de păpuriș, dar altfel o liniște supranaturală 
domnea în insula împădurită. 

Podețul se curba spre est și luminile din Georgetown și din 
centrul Washingtonului începuseră să se aprindă, vizibile prin 
frunzișul des. Audrey se opri și se așeză pe banca izolată care 
fusese desemnată ca sit pentru întâlnire, își privi ceasul, apoi se 
rezemă de spătar și ascultă. Trosnetele și foșnetele pădurii de 
foioase erau acoperite de zumzetul traficului de seară de pe 
apropiatele poduri Key și Roosevelt. In rest, nimic. Audrey 


VP - 467 


participa de mult timp la întâlniri clandestine și era obișnuită cu 
freamătul din măruntaie și cu asudarea palmelor înaintea 
contactului cu ofițerul ei de caz din GRU sau, mai recent, cu 
SUSAN, ofițerul pentru agenţi ilegali din New York. Întâlnirea cu 
afurisita aia care-i dădea fiori era mult mai lipsită de pericole 
decât întâlnirea cu cineva din ambasada rusă, totuși Audrey n-o 
plăcea. Atitudinea femeii era cumva superioară, nu recunoștea 
rangul sau importanţa lui MAGNIT. Audrey decisese deja să-i 
spună unchiului Anton că dorea un alt sistem de comunicare și 
era convinsă că rușii se vor conforma, mai ales pentru că mai 
erau doar două zile până când Senatul avea s-o confirme ca 
noul director al CIA. 

Audierile pentru confirmare de la Capitoliu fuseseră o glumă; 
legislatorii citeau declaraţii dezlânate pregătite din timp și 
puneau întrebări irelevante de pe liste ce le erau înmânate de 
asistenţi cu acnee, abia ieșiţi de pe băncile colegiului. Audrey 
jucă rolul viceamiralului profesionist din marină, care era și un 
strălucit savant în domeniul tehnologiei, armamentului și 
comunicaţiilor, ceea ce ar fi însemnat mai puţine cheltuieli în 
aceste direcţii și bugete considerabile pentru marină, simultan 
cu continuarea asigurării securităţii naţionale. Senatorilor 
confuzi, democrați și republicani deopotrivă, li se părea de bun 
augur că amiralul Rowland era un outsider, o femeie asexuată și 
evident fără înclinații politice, care avea să cârmească CIA în 
direcția cea bună, îndepărtând-o de la cheltuieli necugetate, ca 
și de la acţiuni sub acoperire nefaste și comportamente 
extralegale similare. 

Scalpul o furnică pe Audrey când auzi un pocnet sec și repetat 
care venea spre ea din umbrele ce înconjurau acum podeţul. În 
lumina tot mai slabă, se contură treptat forma vagă a unei 
siluete gârbovite și Audrey se gândi ce ironie a sorții ar fi fost să 
fie acostată de o creatură a smârcurilor din estuar în timp ce se 
întâlnea cu conducătoarea ei rusă în centrul Washingtonului. Mai 
probabil însă era vreun PFA burtos, ieșit în amurg să agațe o 
tinerică. Se relaxă când văzu apropiindu-se un tip amărât în 
cămașă de flanel și pălărioară de pescar. Bătrânul avea un 
baston cu trei picioare și bufnetul acestora reverbera surd din 
scânduri. Audrey îl salută amabil din cap când trecu pe lângă ea, 
dar nu primi ca răspuns decât o dregere dogită de glas din 
partea amărâtului care se grăbea în mod vizibil să părăsească 

insula înainte de închidere. Dispăru după colţ și în jur nu mai era 
nimeni, nu se mai auzea niciun sunet. Tot ce trebuia să facă 
acum era s-o aștepte pe SUSAN să se materializeze din 
crepuscul. Audrey își pipăi buzunarul jachetei, ca să se asigure 
de existenţa stickului de memorie și a celor două discuri cu cele 
mai recente secrete ale Laboratorului de Cercetări Navale. Avea 
să i le predea, s-o informeze verbal pe SUSAN despre 
confirmarea ei și să asculte ideile Centrului despre opţiunile de 
comunicare după ce avea să devină DCLA și avea să fie însoțită 
permanent de agenți de pază. 

Audrey Rowland nu știa însă că atât pescarul de lângă pod, 
cât și femeile ce voiau să fotografieze păsări și bătrânul irascibil 
care șchiopăta îndărătul bastonului cu trei picioare făceau parte 
din echipa ORION de filaj a lui Simon Benford, ofiţeri CIA ieșiţi la 
pensie, care erau atât de abili, răbdători și eficienţi, încât 
depășeau echipa de elită a FBl-ului, cunoscută sub porecla „G- 
ii”, cea care fila ofițerii străini de informaţii, instruiți și capabili. 
Talentul ORIONILOR era să anticipeze unde va merge ţinta, să 
ajungă acolo înaintea iepurașului și să asiste nedetectați la un 
act clandestin, fără ca ofițerul de informaţii (și agentul lui 
american) să aibă măcar habar de supraveghere. Odată, 
Benford declarase în mod faimos că deosebirea între filajul 
ORIONILOR și cel al FEBEILOR era ca deosebirea dintre o pisică 
ce privește o pasăre și un câine ce aleargă după un automobil. 
Toată ziua, ORIONII o luaseră înaintea amiralului Rowland, 
complet nevăzuţi, anticipându-i ruta - vectorul de ansamblu al 
hălăduirilor ei - și însemnându-i direcția generală, pentru ca, 
spre sfârșitul zilei, când insula Theodore Roosevelt devenise o 
posibilitate, patru dintre cei doisprezece ORIONI ce o filau pe 
Audrey să se ducă acolo, astfel încât să fie pe poziţii chiar 
înainte ca ea să fi oprit în parcare. Echipa geriatrică - cele două 
pasionate de păsări erau bunici - raportă că ţinta avea un 
comportament ce indica o întâlnire iminentă. A fost suficient 
pentru Simon. Benford alertase echipa de arestări a FBl-ului să 
se desfășoare în mod corespunzător, deoarece ORIONII nu 
aveau autoritatea de a face arestări și nu puteau reține un 
suspect arătându-și talonul de pensie. 

e 

Cu câteva zile în urmă, rendez-vous-ul avusese loc la 21 de 

mile nautice de coasta Rusiei, în largul Mării Negre. ASFE-ul se 

comportase impecabil, făcând joncţiunea cu DDG-78, USS 
Porter, un distrugător din clasa Ar/eigh Burke din Flota 6, puţin 
după ora unu noaptea, pe o mare liniștită. ASFE-ul fusese ridicat 
pe puntea pentru elicoptere de un palanc special de la pupa și 
fixat pe un cărucior rulant, care dispăruse după aceea în 
hangarul pupa pentru elicoptere. Marinarii care deschiseseră 
trapa ambarcaţiunii fuseseră surprinși să vadă ieșind o femeie 
pieptoasă de vârstă mijlocie, în tricou ud, care ţinea o pungă 
impermeabilă. Fuseseră și mai surprinși să vadă silueta învelită 
în cearșaf a unui gentleman în costum elegant, care dormea în 
al doilea scaun lăsat pe spate și care, la o examinare mai 
atentă, se dovedise a fi mort. Ofiţerul executiv de pe Porter îi 
evacuase pe membrii echipajului din hangar la solicitarea unui 
bărbat scund și cu aspect dezordonat, îmbrăcat în palton de 
marinar, care era însoţit de un civil mai înalt cu păr grizonant și 
de un tânăr cu aspect neliniștit, ai cărui ochelari aveau lentilele 
aburite. 

Agnes dăduse mâna cu Benford și cu Westfall, îl îmbrăţișase 
pe Forsyth, repetase „potirul, potirul, potirul”, până când ei îi 
spuseseră să se oprească, fiindcă înţeleseseră, și le dăduse 
pungulița cu stickul de memorie. După aceea stătuseră în 
popota goală, băuseră cafea și citiseră raportul de pe stick, care 
fusese conectat la un laptop. Un steward cu zâmbetul până la 
urechi pusese în faţa polonezei o farfurie cu tartine prăjite unse 
cu sos alb peste care se aflau feliute de păstramă de vită, 
gustarea tradiţională a marinei, cunoscută ca „S.0.S.”. Agnes o 
mirosise precaută, luase puţin în vârful furculiţei, apoi golise 
farfuria. Nu mâncase nimic de 12 ore. În timp ce înfuleca, le 
povestise despre Dominika și Gorelikov. Forsyth se întinsese și o 
strânsese de mână. Westfall ieșise grăbit pentru a expedia 
telegrame urgente la Langley. 

— Intr-o mică măsură Alex Larson este răzbunat, rostise 
Benford încruntat. MAGNIT va fi arestată și Gorelikov devine 
POTIRUL. Direcţia KR din SVR, kontrrazvedka, contrainformaţii, 
va face inventarul pagubelor ani de zile de acum înainte. O 
bătuse ușor pe mână pe Agnes și o felicitase. DIVA o să poată 
bloca serviciile de informaţii rusești - interne și externe - timp 
de un deceniu de acum încolo, mai ales fiindcă și-a consumat 
relaţia cu Putin și nu mai există alt competitor pentru 
confidenţele președintelui. Păcat că Alex n-a apucat să vadă 

toate astea. 

Agnes își dăduse peste cap șuvița albă și-i aruncă acea privire 
ucigașă pe care Forsyth și-o reamintea din zilele de demult. 

— Ce grozav pentru DIVA! scuipase ea. Ești încântat că 
agenta ta o să stea cu picioarele în sus ori de câte ori vrea 
porcul? Și ce se-ntâmplă cu ofițerul tău care zace într-o 
închisoare rusească? Ce poate zice el despre norocul ăsta? 
Capcana ta sclipitoare a funcţionat, dar ce vei face ca să-l 
recompensezi pe Nash pentru trădarea ta? 

Benford se înroșise la faţă și se încruntase la ea. 

Forsyth o scosese din popotă și apoi afară, pe puntea pupa, 
unde se rezemaseră de parapet și priviseră în revărsatul zorilor 
siajul înspumat al navei, perfect drept, ca tras cu linia. Amândoi 
purtau paltoane marinărești cu câteva măsuri mai mari, ca să-i 
apere de frigul dimineţii. 

— Să știi că te-nșeli crezând că lui nu-i este al naibii de greu 
din cauza asta, îi mărturisise Forsyth. Dar prinderea cârtiței este 
principala prioritate a lui Simon, mai exact unica lui prioritate. S- 
ar fi putut folosi de oricare dintre noi pentru a o identifica pe 
MAGNIT, inclusiv de el însuși. 

Își trecuse un braţ pe după umărul ei. El bănuise triunghiul 
amoros încă de la Sevastopol. 

— Simon speră că Dominika îl va ţine în viață pe Nate și-l va 
scoate până la urmă din Rusia, poate aranjând un schimb. Va 
dura ceva timp, pentru că marina și tribunalele nu vor lăsa o 
trădătoare de magnitudinea lui Rowland să scape de închisoare. 

Incă furioasă pe pragmatismul lipsit de suflet al CIA, Agnes îi 
scuturase brațul de pe umăr. 

— Deci Nathaniel putrezește în Rusia? 

Nu-i păsa dacă își trăda afecțiunea față de Nate. Forsyth 
ridicase din umeri. 

— Dacă FEBEII o pot identifica și pe conducătoarea lui MAGNIT 
- o rusoaică adevărată, ilegală - atunci un schimb de spioni va 
putea fi aranjat rapid. 

Forsyth știa că era o mișcare cu bătaie lungă. Benford îl 
muștruluise pe Hearsey că nu se alesese nimic din planul de 
impregnare a telefonului operativ al DIVEI cu metka, praful 
spionilor, ca mod de a o depista pe SUSAN. Mai multe drumuri 
făcute în New York cu tehnicieni de la FBI care utilizaseră lămpi 
fluorescente în redacţiile unor reviste literare mici, progresiste și 

cu orientări de stânga - New Politics, American Prospect, Salon, 
New School Quarterly și Harper's - nu duseseră la niciun 
rezultat: nu se găsise nici măcar un grăunte de praf. Existase un 
moment de agitaţie când biroul unui editor strălucise slab sub 
lumina neagră, iar un agent special FBI recunoscuse că știa că 
locul era plin de simpatizanți comuniști, dar nicăieri în toată 
redacția nu se mai găsise altă urmă de metka. Ulterior, Hearsey 
stabilise că răspunsul fals pozitiv fusese cauzat de urme infime 
de droguri recreaţionale, printre care cocaină, metamfetamină 
și psilocibină din ciuperci. De aceea Benford concluzionase că 
SUSAN fie folosise un intermediar pentru a recupera telefonul 
din cimitirul din Village, fie nu-l atinsese fizic înainte să-l arunce 
în East River. Isteaţă tipa asta, SUSANI! 
e 

Audrey mai degrabă o simți decât o văzu pe SUSAN 
așezându-se lângă ea, pe bancă, în amurg. Cum se mai furișau 
blestemaţii ăștia de agenți ilegali! 

— Ai avut probleme să ajungi? o întrebă, ca de fiecare dată. 

Audrey clătină din cap și-i întinse o punguţă cu fermoar 
Ziplock în care se aflau stickul de memorie și cele două discuri. 

— Conţinutul este autoexplicativ, rosti ea. Mă aștept să fiu 
confirmată ca DCIA în maximum două zile. Va trebui să 
discutăm în mod prioritar chestiunea comunicării. 

— Centrul îţi știe solicitarea, răspunse SUSAN tăios. 

— Ei bine, atunci ar fi cazul să acţioneze. In mai puţin de o 
săptămână voi fi însoţită non-stop de agenţi de securitate și... 

Pădurile întunecoase din ambele părţi ale podeţului erupseră, 
transformându-se într-un zid de lumină orbitoare. O voce bubui 
prin megafon, ordonându-le femeilor să nu se miște, era FBl-ul. 
Orbită de lumini, Audrey o auzi pe SUSAN lansându-se de pe 
bancă și sărind de pe podeţ în smârcul puturos, împroșcând 
disperată în stânga și-n dreapta. Glasuri răcneau, se auziră și 
mai multe plescăituri, ba chiar destul de multe, iar Audrey, care 
nu reacţionase deloc din cauza luminii orbitoare (și a 
incapacității înnăscute a unui tocilar de a recurge la mișcări 
fizice rapide), simţi mâini ce o prinseră de brațe și auzi țăcănitul 
cătușelor pe încheieturi. Văzu că SUSAN lăsase stickul și 
discurile pe bancă, iar agenţii FBI le strângeau acum și le 
puneau într-o pungă de plastic pentru probe. Avea impresia că 
în jur se strânseseră sute de oameni în jachete albastre pe 

spatele cărora scria „FBI”. Nu exista nici măcar o singură clipă în 
care o mână să n-o strângă de braţ. 

Ar fi fost imposibil de descris șocul paralizant pe care-l simţi 
Audrey în timp ce era escortată înapoi peste podeţ, spre 
parcarea ce semăna deja cu un iarmaroc, cu lumini roșii și 
albastre care pâlpâiau. Desigur, o parte din șoc o constituia 
surpriza ambuscadei în sine și gândul terifiant că aproximativ 50 
de agenţi speciali FBI stătuseră ascunși, cu apa până la 
genunchi, în smârcuri, timp de ore bune înainte de întâlnire. De 
unde știuseră? Mintea precisă și analitică a femeii era de 
asemenea zguduită de realitatea că cei 12 ani ai ei de spionaj 
inteligent și calculat fuseseră detectaţi și o irita profund faptul 
că nu știa cum se procedase. Omuleţii aceia îndesaţi care vânau 
cârtițe erau mai periculoși decât păruseră. Valul final de 
disperare înveninată o izbi când se așeză pe bancheta din spate 
a unui sedan FBI care duhnea a Aqua Velva, cu mâinile tot 
încătușate la spate, iar portiera mașinii se trânti, închizându-se. 
Știa că acesta era începutul unei perioade interminabile de 
interogatorii, procese și publicitate, care avea să se termine în 
închisoare, plus sfârșitul catastrofal al vieţii ei de privilegii și al 
statutului ei în marină. Nu simţea absolut nicio remușcare, 
dincolo de faptul că avea să fie adusă în faţa Curţii Marţiale și 
degradată. Lângă ea stătea o femeie agent special și Audrey 
aruncă o privire apreciativă către profilul tineresc și picioarele 
cu ciorapi de nailon. Agenta o zări și o fulgeră din ochi. Acesta 
avea să fie de asemenea și sfârșitul acelei părţi a vieţii ei, 
înţelese Audrey cu tristeţe, întrucât nu văzuse niciodată filme 
despre viaţa deţinutelor precum Caged Heat și Kittens Behind 
Bars. 

Viaţa ei se terminase, lumea ei era răsturnată cu fundul în sus 
și avea cu siguranţă să îmbătrânească și să moară în închisoare, 
dar când automobilul ieși din parcare, Audrey se gândi în mod 
straniu la ce ar fi zis detestatul ei tată în acest moment. „Mai 
dă-l naibii!” Ea era amiral cu trei stele, iar el nu avusese 
niciodată un asemenea statut. 


PĂSTRAMĂ CU SOS US NAVY 


Topiți unt într-o tigaie, adăugați făină, sare și piper. 
Adăugați după aceea lapte și gătiți la foc mediu până 

când fierbe și sosul se îngroașă. Rupeti în bucăți 
fâșiuțe din felii subțiri de păstramă de vită și adăugați- 
le în sos. Serviti pe pâine prăjită. 

38. 


Fierăstrăul prezidential 


— Adică îmi spui că n-a existat nicio eventualitate 
imaginabilă care să sugereze poziționarea unei ambarcațiuni de 
patrulare sau a unei bărci pneumatice pe râu, ținând seama de 
faptul că ambuscada avea loc pe o insulă-n mama mă-sii? urlă 
Benford spre Charles Montgomery, șeful contrainformațiilor FBI. 

Benford tocmai fusese anunţat că femeia cu care se întâlnise 
amiralul Rowland sărise în smârc, depășise prin apa adâncă 
până la coapse o duzină de agenţi speciali care încă nu 
împliniseră 30 de ani, ajunsese la mal și scăpase peste 
Potomacul negru, în ceea ce agenţii speciali gâfâind credeau că 
fusese un caiac. Informaţia respectivă fusese confirmată când 
un caiac închiriat fusese găsit a doua zi dimineață, după reflux, 
abandonat pe un mal noroios, în apropiere de complexul de 
clădiri Washington Harbour în Georgetown. SUSAN dispăruse și 
probabil că se întorsese deja în New York, unde edita articole 
preţioase și pline de sine într-o revistă literară și era posibil să 
fie în continuare activă operaţional pentru Direcţia S din SVR, 
sprijinind alte surse, examinând potenţiali agenţi în vederea 
racolării și operând cutii poștale oarbe și ascunzători de la 
Seattle și până la Key West. Benford slobozi o înjurătură teribilă, 
gândindu-se cât de multe alte MAGNIT puteau opera cu 
impunitate pe teritoriul Statelor Unite. 

Benford îi spusese lui Forsyth că aveau să aștepte șase luni, 
pentru a vedea dacă DIVA putea obţine dosarul lui SUSAN 
(numele reale ale agenților ilegalilor erau strict 
compartimentate în Direcţia S - nici chiar directorul SVR-ului nu 
avea acces imediat la liste - și se consemna cu strictețe numele 
ofițerilor superiori care le solicitau identitatea). Acum, când 
Dominika era directorul SVR-ului, măsurile pentru protecţia ei 
trebuiau dublate și triplate. Între timp, cei doi bărbaţi din CIA 
începură să se gândească la folosirea unui agent dublu ca 
momeală care să-i ofere DIVEI motive de a-i atribui lui SUSAN un 
caz nou. Întinderea unei curse pentru arestarea unui agent rus - 

a oricărui agent - figura în minţile tuturor, pentru ca Agenţia să 
poată aranja schimbul și să-l elibereze cât mai rapid pe Nate. 
Gradul de urgenţă era real; de obicei, prizonierii nu prosperau în 
închisorile rusești. 

Arestarea lui Audrey Rowland reprezenta, bineînţeles, un 
triumf al operaţiunilor de contrainformaţii pentru Benford, dar 
nu fusese trâmbiţată în presă pentru a nu periclita situaţia lui 
Nash, așa că se anunţă doar că se renunţase la amiral, făcându- 
se menţionarea vagă a unui abuz în serviciu. Nu numai că 
fusese eliminată o cârtiţă rusă activă din interiorul marinei 
americane, dar DIVA și lista celorlalți agenţi ruși ai CIA se 
găseau iarăși în siguranţă. Cu toate acestea, Agenţia rămânea în 
continuare fără director: nu existau candidaţi care să-l 
înlocuiască pe răposatul Alex Larson ca DCIA. Până la 
identificarea noilor candidaţi, fusese numit un director interimar. 
lar acesta se întâmplă să fie împăunatul Frederick Farrell. 

e 

Două vești bune îi întâmpinară în dimineața următoare: un 
ofițer de caz din Stația Moscova livrase fără probleme veioza 
pentru comunicaţii a DIVEI (un agent de susținere rus îi 
transmisese pachetul DIVEI când aceasta își luase haina de la 
garderoba unui restaurant de lux, dându-l practic unuia dintre 
bodyguarzii ei să-l ducă în birou), iar Divizia de Contrainformaţii 
primise de la DIVA un prim mesaj test, ceea ce indica instalarea 
și funcţionarea perfectă a echipamentului. Un al doilea mesaj 
(sosit de la Pentagon) informa că trupul unui cetățean rus 
neidentificat fusese înmormântat în mare; sacul din prelată cu 
lest în care se afla corpul fusese aruncat în Marea Neagră sub 
drapelul SUA și fusese salutat de o gardă de onoare formată din 
marinari americani. Benford transmise informaţia DIVEI, la 
Moscova, cu o sumbră satisfacţie. 

Tranșa iniţială de rapoarte de la veioza de comunicaţii secrete 
a DIVEI a fost uluitoare prin perspectiva unică și caracterul strict 
confidenţial. Procese-verbale ale Consiliului de Securitate, 
ședințe săptămânale cu Bortnikov de la FSB despre misiuni de 
contrainformaţii împotriva unor ambasade străine, ședințe ale 
comitetului executiv al președintelui, ale căror agende indicau 
că Putin era deja îngrijorat de o clasă muncitoare tot mai 
nemulțumită și de apropiatele alegeri din Rusia, procese-verbale 
ale Consiliului de Apărare despre tehnologia rachetelor cu 

combustibil solid împărtășită Iranului și Coreei de Nord; cele mai 
recente statistici ale Băncii Centrale a Federaţiei Ruse, care 
notau disfuncţia economică endemică și avertizau asupra 
stagnării financiare iminente; și reacţia Kremlinului față de 
creșterea cooperării aliaţilor nord-asiatici cu Washingtonul 
împotriva expansionismului chinez în Pacific și împotriva 
abaterilor cronice de la normele internaţionale ale nord- 
coreenilor. Plus, desigur, activităţile uzuale ale DIVEI - o sinteză 
executivă săptămânală a activităţii operaţionale a SVR-ului în 
toată lumea. 

— O sută de ofițeri de caz care ar lucra timp de zece ani n-ar 
putea culege genul ăsta de informaţii, se lăudă Benford. 

El ordonă înfiinţarea a patru compartimente separate pentru 
rapoarte, astfel ca majoritatea informaţiilor DIVEI să pară că ar fi 
provenit din mai multe surse. 

e 

În Moscova, situaţia era mai puţin veselă. Putin convocă o 
ședință restrânsă. În sala lui privată de ședințe, cu Bortnikov, 
Patrușev și Dominika, după ce în presa americană începură să 
apară articole care devoalau arestarea pentru spionaj a unui 
amiral din Marina USA. Dominika se aștepta ca ea să fie ţinta 
principală a mâniei președintelui, întrucât sugerase o reţea de 
contrainformaţii mai destinsă pentru a identifica POTIRUL, care 
avusese ca rezultat, unul nefericit, fuga și dezertarea presupusei 
adevărate cârtițe (Gorelikov). Acum, după arestarea lui MAGNIT, 
oportunitatea distrugerii Agenţiei Centrale de informaţii fusese 
ratată, însă Putin îi muștrului pe toți trei în mod egal, iar haloul 
lui albastru era luminos de emoție. În cadrul celor mai multe 
ședințe, liderul rus ridica rareori glasul când îi admonesta pe 
incompetenții care conduceau industriile de stat, care gestionau 
prost sectoare din economie sau care sifonau miliarde din 
companii cu prețul eficienţei și productivităţii, dar în seara asta 
președintele răcnea de-a dreptul. 

In seara asta, Putin zbierase la Patrușev: „Negó kak ot kozlă 
molokă”, că era la fel de util ca ugerul pentru un taur. Îi spuse 
scandalizatului Bortnikov: „Mne nasrăt, cito tî dumaeș”, că nu 
dădea doi bani pe ideile lui, și, întorcându-se către Dominika, o 
apostrofă că munca ei era „port cius”, literalmente rahat de 
câine. Îi fulgeră din priviri pe cei trei, care stăteau tăcuţi în jurul 
mesei din mahon încrustată cu steaua sovietică, și le spuse că 

toate injuriile acelea nu se puteau compara nici pe departe cu 
acţiunile disciplinare ce ar fi fost aplicate în anii 1930 de Vojd 
cel negru, de Conducător, losif Vissarionovici Djugașvili, 
tovarășul Stalin. 

Stând la masă cu mâinile încrucișate în față, Dominika aprecie 
ca pe o notă pozitivă faptul că primea remarcile disprețuitoare 
ale președintelui în egală măsură cu ceilalţi doi. Asta sugera că 
Putin o considera un membru plin și egal al celor Trei Mari din 
Consiliu, un indicator important pe care să-l transmită lui 
Benford cu privire la statutul ei superior. Poate că Putin 
calculase că, întrucât Gorelikov dezertase în Occident și probabil 
consilia CIA în toate privințele, el avea nevoie de perspectiva 
cosmopolită a Egorovei pentru a contracara permanentele 
atacuri ale americanilor. Nimeni din partea aceasta sau cealaltă 
a vechii Cortine de Fier nu uita vreodată că agentul dublu 
britanic Kim Philby, pe lângă epopeica sa trădare a serviciului 
secret MI6, consiliase frecvent membrii KGB-ului în cei 25 de ani 
ce urmaseră dezertării lui la Moscova în 1963, încercând să 
explice idiosincraziile naţionale și vulnerabilitățile culturale ale 
britanicilor și ale serviciului lor de spionaj extern. Dezertorii cu 
adevărat buni continuă să vorbească multe decenii și toți 
presupuneau că Gorelikov va proceda la fel. 

Putin observă că Dominika purta colierul de perle pe care i-l 
dăruise - femeia se întreba dacă ADN-ul lui Gorelikov continua 
să mai dăinuie între perle - și expresia lui anterior 
amenințătoare se destinse puţin, aruncându-i un surâs abia 
schiţat, care nu le scăpă lui Bortnikov și Patrușev. Nu era deloc 
bine, mai ales dacă se răspândea zvonul că directoarea SVR-ului 
purta chemise cagoule pentru președinte. In Școala de Vrăbii, 
asta însemna că erau intimi, cu trimitere la cămașa de noapte 
lungă a femeilor din Evul Mediu, care avea o singură gaură 
modestă, cu broderie, pentru copulaţție, precursoarea medievală 
a lenjeriei decupate inghinal. Așa ceva nu trebuia să se 
întâmple. 

e 

Cu o seară înainte, după întoarcerea lor de la Capul Idokopas, 
președintele o vizitase pe Dominika în noul ei apartament de pe 
Kutuzovski Prospekt, urcând cu ascensorul din garajul subteran. 
În aparență sosise pentru a discuta despre activitatea de 
contrainformaţii, dar în mod evident președintele dorea o nouă 

partidă cu ea. Putin clocotea în seara aceea - era ziua arestării 
lui MAGNIT și trecuseră patru zile de la dispariţia lui Gorelikov -, 
cu toate acestea, grijile nu-i afectară deloc performanţa de 
dulgher între cearșafuri: fierăstrăul prezidenţial a fost mânuit 
din nou cu fermitate, însă fără inspiraţie, lăsând-o pe Dominika 
să viseze cu ochii deschişi la Nate și să se întrebe dacă ar fi 
putut risca să-l viziteze în închisoare. Nate se afla în Butîrka, dar 
în aripa pentru deținuți politici, care erau trataţi ceva mai blând. 
Asta nu însemna câtuși de puţin că ar fi fost în afara oricărui 
pericol; avocatul disident Serghei Magnițki murise în același bloc 
de celule din Butîrka după ce fusese bătut, iar apoi i se refuzase 
tratamentul medical. Dominika își stăpâni impulsul de a ridica 
subiectul unui schimb de spioni care să-l implice pe Nash cât 
timp era în pat cu Putin, în primul rând fiindcă președintele nu 
era sensibil la euforii postcoitale. 

După partida de sex, seara nu luă sfârșit, deoarece, în mod 
neobișnuit, președintele zăbovi ca să flecărească, așa că 
Dominika intră în noua ei bucătărie spațioasă purtând un furou 
negru din bumbac cu decolteu în V, lung până la genunchi, cu o 
bretea subţire atârnându-i neglijent pe un umăr și cu părul legat 
cu panglică. Nu purta pe dedesubt tanga neagră din mătase, 
pentru eventualitatea în care lui Volodea i-ar fi plăcut o partidă 
pe masa din bucătărie (Numărul 81, „Sosul Bechamel se 
îngroașă doar prin amestecare") înainte de plecare. 

Așezat pe un scaun modern de bar în bucătăria de lux din 
piatră și lemn, Vladimir Putin era mulţumit. Titlurile din mass- 
media despre arestarea lui Audrey Rowland nu-l preocupau în 
mod deosebit, oricât de grea ar fi fost această pierdere. 
Asemenea știri senzaţionale erau bune pentru imaginea Rusiei, 
erau bune pentru imaginea /ui de mujestvennii, liderul viril care 
conducea spioni în toată lumea. Întreg mapamondul avea să știe 
că serviciile secrete ale Rusiei erau prădători omnisciențţi la vârf, 
ce se puteau infiltra în guvernele inamicilor săi și le puteau 
descoperi secretele, pentru ca el să-și poată exercita voinţa 
asupra lor. Desigur, soarta spionilor se putea răsturna, dar lui 
Putin îi făcea plăcere să vadă cum străinii - guverne, sau 
companii, sau indivizi - își moderau comportamentul de teama 
mâniei sale. Măsurile lui active creau discordii de durată în 
Occident, cu cost minim, iar dacă el ar fi dorit să detroneze un 
politician american, ar fi fost suficient să lanseze un e-mail 

necodificat stânjenitor prin WikiLeaks, condusă de naivul acela 
apatic care se ascundea în mărunta ambasadă din Londra a unei 
țări latino-americane. lIsteria politică partizană care pusese 
stăpânire pe societatea americană avea să facă restul. 

lar el își urma purtarea agresivă cu Egorova, care era un 
bonus delicios. Privi picioarele Dominikăi când ea se ridică 
pentru a ajunge la un dulăpior suspendat și văzu cum se flexară 
mușchii gambelor de balerină când stătea în vârful degetelor. 
Președintele nu lua în seamă bârfele șoptite pe coridoarele 
Kremlinului potrivit cărora cei doi împărțeau același pat. Nimeni 
n-ar fi cutezat să rostească cu glas tare astfel de bârfe care 
validau pur și simplu că SVR-ul era al lui, tot așa cum FSB-ul era 
al lui, tot așa cum si/oviki erau ai lui. 

Lângă șampania georgiană pe care o deschisese, Dominika 
încropi rapid câteva apetitive mediteraneene, cu ingrediente 
disponibile doar în magazinul special pentru guvern de la 
parterul clădirii ei: inimi de anghinare marinate cu capere și 
măsline pe bruschetta făcute la cuptor, un contorno pe care ea 
îl gustase prima dată în Roma când se întâlnea cu Nate. Pe 
atunci erau proaspăt îndrăgostiţi unul de celălalt și se hrăneau 
reciproc cu degetele, chicotind și bând vin Asti. Își dădu seama 
că gândurile îi reveneau întruna la Weit al ei. „Ai grijă ca ţarul să 
nu ţi-o citească pe chip”. 

Se aplecă să scoată tava din cuptor și simţi ochii bărbatului 
pe pulpele ei. Era timpul să-și susțină partitura. Era mai bună 
decât el în privinţa asta, totuși trebuia să fie precaută. Adoptă 
adresarea mai oficială: 

— Domnule președinte, ţinând seama de evenimentele 
petrecute în ultimele patru zile, am o sugestie pe care aș dori s- 
o examinati. 

Puțin sorbi din paharul de șampanie pe care i-l umpluse. 

— Recomand ca americanul să fie mutat din Butîrka într-o 
casă conspirativă, unde să poată fi ținut sub supraveghere 
strictă și unde să poată continua fără întreruperi interogatoriile 
de nivel redus al unei echipe speciale. 

Președintele o privi pieziș. 

— De ce l-am lipsi pe american de disconfortul închisorii? 
întrebă el. 

— CIA nu s-a dat în lături să plănuiască o operaţiune de 
salvare din complexul de la Marea Neagră. Nu mi-ar plăcea să 


VP - 480 


încerce același lucru în Moscova. Nu ar fi imposibil. Gardienii din 
penitenciare sunt prost plătiţi și mulţi sunt corupți. 

Putin se uită la silueta ei care se întrevedea sub furoul negru, 
la vinișoarele albăstrui fine ce-i traversau decolteul. Delicioasele 
inimi de anghinare ce sfârâiau în cuptor miroseau apetisant. 

— Putem discuta subiectul la ședința de mâine dimineaţă. 
Vreau să stau de vorbă cu voi trei. La ora opt. Să discutăm toate 
soluțiile variabile de securitate. 

Exista un motiv pentru care Putin zăbovise în apartamentul 
femeii, sorbind șampanie și urmărindu-i curbele feselor când 
Dominika se mișca prin bucătărie. Putin știa detalii pe care 
ceilalți nu le cunoșteau și intenţiona să facă ședința de a doua zi 
cât mai neplăcută, deoarece lucrurile trebuiau zgâlţâite serios, 
poate chiar să recurgă la epurări și destituiri. Mai făcuse asta cu 
Consiliul său și venise timpul s-o facă din nou. Zgâlţăirea - cel 
puţin în cazul doamnei general Egorova - putea să-nceapă în 
seara asta. Se întinse și o înșfacă de păr, o trase mai aproape de 
el și o privi în ochi. Dominika îi susținu uitătura fără să clipească 
și-l lăsă să-și împletească degetele în părul ei, dar în același 
timp se închipui aplicându-i o singură lovitură brutală - un 
procedeu din Sistema - în falcă. Oare avea să-i împingă capul în 
poala lui? Bărbatul îi ţinu încheieturile la spate cu o mână și o 
trase mai aproape, astfel că buzele li se atinseră. El își strecură 
un apetitiv în gură și zâmbi. 

Dominika simţi cum furia îi clocotește în corp, pornind din 
măruntaie, totuși rezistă impulsului elementar de a se desprinde 
de acest neznatnii, acest om de rând insolent, cu aere imperiale. 
Dacă el voia ca Dominika să-și coboare gura în poala lui, avea 
să-și folosească dinţii și să-i scuipe-n faţă propria lui bărbăţie 
retezată în timp ce mesteca hors d'oeuvres. „Așteaptă! Asta- 
nseamnă doar cinci minute de umilire. În cele din urmă, tu-l vei 
dobort”. 

e 

Dar în dimineața următoare, văzându-l pe Putin furios în sala 
de ședințe, situația se schimbă. Cuvintele drăgăstoase ale 
Dominikăi - femeia îi gângurise kroska, dragule, dulceaţă, 
scumpule, în noaptea trecută - erau o amintire îndepărtată, iar 
ea uitase de acum de durerile inghinale. Volodea redevenise 
califul cu ochi albaștri, dur și serios. 

— MAGNIT a fost demascată, a fost compromisă o agentă 

valoroasă care a fost pregătită timp de 12 ani! strigă Putin. ȘI 
niciunul dintre voi n-a avut inteligenţa de a gestiona cazul astfel 
încât să împiedicaţi arestarea ei! 

Pocni violent și teatral cu palma în tăblia mesei. 

Cu haloul său galben uleios, Patrușev se lăsase pe spate în 
scaun. Dominika așteptă inevitabila minciună. Nikolai se uita 
când la președinte, când la colegii săi. 

— Domnule președinte, rosti el, trădarea și dezertarea lui 
Anton Gorelikov nu puteau fi prevăzute. MAGNIT era cazul lui și 
el nu împărtășea cu noi detalii operative. Nici măcar n-o 
informase pe Egorova despre agentă. După ce Anton a dezvăluit 
totul șefilor lui din CIA, niciuna dintre operaţiile noastre nu mai 
poate fi sigură. Trebuie să întocmim o evaluare completă a 
daunelor pornind de la cantitatea de informaţii pe care le 
deţinea. Cert este că avea numeroase informaţii. 

Dominika simţi că o furnică scalpul; indirect, Patrușev îl critica 
pe Putin însuși pentru că avusese atât de multă încredere în 
Gorelikov. 

Putin îi cercetă pe rând cu privirea. 

— Strălucitorii mei taredvortí, curtenii mei loiali, rosti el cu 
ironie evidentă. Gorelikov n-a dezertat, ci a fost răpit. 

Sala de ședințe se cufundă în tăcere; cei trei rămaseră 
nemișcaţi, întrebându-se dacă pasiunea președintelui de a citi 
gândurile și a prezice viitorul se manifesta acum de-a dreptul 
psihopatic. Dominika își ținu răsuflarea și se întrebă de unde știa 
Putin acest lucru. Însemna oare că o suspecta și pe ea? În cele 
din urmă, Bortnikov întrebă: 

— Răpit... de către cine? Cu tot respectul, domnule 
președinte, este o ipoteză insolită. 

— Răpit, luat ostatic, asasinat - nu contează, replică Putin 
furios. Noi am fost ţinta unei operațiuni CIA extrem de diabolice, 
o înșelătorie fără paralel după apogeul Războiului Rece. 

Țarul își educa profesioniștii. 

FSB-ul lui Bortnikov era responsabil pentru securitatea 
internă. De unde avea președintele informația asta? Acesta era 
terenul de joc al FSB-ului, teritoriul său. Haloul lui Bortnikov 
pulsa agitat. 

— Ce înșelătorie? întrebă el. 

Puțin pufni disprețuitor. 

— CIA l-a înlăturat pe Gorelikov - l-a împușcat, l-a otrăvit, l-a 

aruncat la rechini, nu contează cum s-a procedat - pentru ca noi 
să conchidem inevitabilul. 

— Imposibil, rosti Bortnikov. Știţi cum sunt plănuite și 
implementate asemenea operațiuni. Il cunoașteţi pe Principalul 
Inamic. Cum aţi putea crede... 

Putin ridică o mână. 

— CIA l-a înlăturat pe Gorelikov pentru a ne face să credem că 
el este POTIRUL și că a dezertat. Arestarea lui MAGNIT a sosit 
imediat după aceea - o coincidenţă bine sincronizată, nu? Eu v-o 
spun însă categoric: Gorelikov nu poate fi cârtița. POTIRUL 
continuă să fie printre noi. 

Fără să știe de ce, Patrușev încuviință aprobator ca una dintre 
păsările de jucărie cu capul din pâslă ce se vindeau în 
chioșcurile din parcul Gorki. 

— Pe ce vă bazaţi această teorie? întrebă Bortnikov, 
străduindu-se să păstreze un minimum de respect. 

Dominika vedea că era furios pe Patrușev, un adevărat 
podhalim, un lingău ordinar. 

— Pe un singur lucru, zise Putin. Gorelikov a conceput, a 
plănuit și a gestionat operaţiunea Katak/izm de eliminare a lui 
Alex Larson. 

Tăcere. Toţi îl priviră șocați pe președinte. Ei știau tot ce se 
întâmpla în Federaţia Rusă, dar niciunul nu mai auzise asta până 
acum. „L-a eliminat pe Larson? Dumnezeule!” Dominika știa că 
tocmai auzise cel mai exploziv secret al serviciilor de informaţii 
din deceniul acela: complicitatea Kremlinului în presupusa 
moarte accidentală a DCIA american. 

— Gorelikov a plănuit moartea lui Larson? șopti ea. Americanii 
o știu? Va fi bedstvie, calamitate, când se va afla. 

„Când le voi spune eu”. 

Lui Putin nu-i păsa; surâdea încântat văzându-le neliniștea pe 
chip și haloul îi strălucea. Nu era el ţarul? Nu conducea el 
Novorossia? 

— Niciun agent aflat sub controlul CIA nu va plănui și nu va 
participa la asasinarea propriului său director fără să avertizeze 
Langley și să dejoace complotul, rosti el. Poate că alte servicii 
sunt dispuse să-și martirizeze oamenii, dar americanii n-o fac 
niciodată. Chinezii poate, nord-coreenii cu certitudine, iar Stalin 
fără să clipească. Nu însă și yankeii. 

— Prin urmare, adevăratul POTIR continuă să fie activ? întrebă 

Patrușev. 

Nu părea deloc interesat de enormitatea operațiunii 
Kataklizm, a unei crime la nivelul conducerii statului. Dorea 
numai să-i facă plăcere președintelui, dorea să fie de acord. 
Putin încuviinţă încet din cap. 

— A fost o mișcare inteligentă. Noi toți am presupus că 
Gorelikov este POTIRUL și de aceea adevăratul POTIR se află în 
siguranţă.  Cunoașteţi toţi Jocul. Noi înșine am întreprins 
asemenea înșelătorii. Moartea lui Alex Larson dovedește că 
Gorelikov nu putea fi agent american. Succesul lui în 
operaţiunea Katak/izm îl exonerează. 

— Și POTIRUL? murmură Patrușev. 

Chipul lui Putin se schimbă din povestitor surâzător în 
acuzator flegmatic. 

— Voi trei, rosti el privindu-i, trebuie să vă punetți între voi 
această întrebare. 

— Ce vreţi să spuneţi, domnule președinte? se încruntă 
Bortnikov, rămas ca înlemnit. 

„Că-l suspectează pe unul dintre noi”, se gândi Dominika. „E 
de mirare că n-a împărţit pistoale încărcate cu gloanţe oarbe ca 
să vadă cine pe cine ar împușca. Bun, ce ar face bratok? Ce ti-ar 
spune el? Dacă nu-ţi păstrezi calmul, dacă nu le împărtășești 
scandalizarea, te vor suspecta”. Aidoma unui somnambul care 
se îndreaptă spre marginea unei stânci, Dominika se auzi 
rostind: 

— Ofițerul american, Nash, el este cheia. El știe cu siguranţă 
detalii importante, fără îndoială, chiar și adevărata identitate a 
POTIRULUI. Este timpul să înceapă interogatoriul în forță. 

„Idiotka, roagă-te să nu-i fi semnat sentința la moarte”. 

Putin aprobă mulţumit. 

— Așa să fie și să nu mai aud nimic despre case conspirative 
confortabile sau schimburi între spioni, zise el, aţintindu-și 
degetul spre Dominika. Dumneata vei conduce, dar vreau să fiți 
toţi trei acolo. In cameră cu el. Vreau numele pe care 
americanul îl ascunde în spatele dinţilor. Nu-mi pasă cum îl 
obţineţi, dar să-l obţineţi. Echipa medicală este deja la Butîrka și 
așteaptă. Acum plecaţi. 

Toţi știau că trebuiau să-l depășească în nemernicie pe 
nemernic pentru a-și dovedi nevinovăția. În cazul lui Putin, 
nevinovăția demonstrabilă nu conta; el dorea pur și simplu să 

învinuiască pe cineva. 
[] 

În luna aceea, Lucius Westfall se alătură oficial Directoratului 
Operaţiuni și în curând avea să înceapă instruirea și 
antrenamentele operaţionale la Fermă, așa cum Nate, Gable, 
Forsyth și toţi făcuseră înaintea sa. După Fermă, Westfall urma 
să înceapă cursuri de limba rusă, ca pregătire pentru prima lui 
detaşare la Moscova. Ironia respectivă nu-i scăpă lui Benford, și 
nici lui Forsyth, care-l urmăreau cu simpatie. 

In timp ce o nouă și destul de disperată căutare de candidaţi 
pentru funcţia de director CIA agita apele politice din 
Washington, directorul interimar îl chemă pe Benford în biroul 
său. 

— Rob Farbissen, fostul șef de cabinet al senatoarei 
Feigenbaum, mi-a spus că, în cursul briefingurilor pregătitoare 
ale candidaţilor DCIA, i-ai indus în eroare și le-ai ascuns în mod 
evident și deliberat informaţii legate de agenţi. Duchin, de la 
Biroul de legătură cu Congresul, coroborează aceste acuzaţii. Ti 
s-a ordonat în mod expres să-i informezi complet pe candidaţi, 
fără niciun fel de rezerve. 

Farrell aranjă mapa de pe biroul lui altfel imaculat. 

— Noi conduceam o investigaţie de contrainformaţii, răspunse 
Benford cu o oboseală infinită. După investigaţii exhaustive, am 
fost convins că unul dintre cei trei candidaţi spiona pentru 
Moscova. S-a dovedit că am avut dreptate. În nici 48 de ore era 
să avem o cârtiță rusă ca director al Agenţiei. Ea a fost motivul 
asasinării lui Alex Larson. 

Farrell se strâmbă. 

— Chiar nu poţi renunţa la obsesia asta cu Larson! Ești de-a 
dreptul ridicol. Toate astea sunt speculaţii și ele nu te scuză 
absolut deloc pentru neglijenţă. Sau pentru nesubordonare. Ai 
fost toată cariera un excentric irascibil și necontrolat. De ce 
crezi oare? 

Benford strânse din umeri. 

— Nu știu, zise el. Bănuiesc că, spre deosebire de tine, nu m- 
am obișnuit niciodată să trag limbi. 

Farrell se ridică brusc, roșu la faţă, și izbi cu pumnul în birou. 

— Asta a fost! răcni el. Eşti concediat, începând chiar din clipa 
asta, dat afară din Serviciu! Du-te-n vizuina aia de șobolan 
căreia-i spui „birou” și strânge-ţi obiectele personale, iar doi 

ofiţeri de la Securitate te vor escorta afară din clădire. Poţi să le 
predai lor ecusonul - și adio! 

Benford părăsi cabinetul directorului fără niciun cuvânt, dar 
până când cele două blazere albastre îl escortară prin 
turnichetul de la intrarea nordică, 200 de angajaţi erau înșiruiţi 
pe toată lungimea atriului și-l aplaudau. Benford se strâmbă 
spre mulţime și flutură o dată din braţ, apoi se întoarse, își 
desfăcu ecusonul de pe buzunarul rupt al hainei, îl întinse unui 
bărbat din Securitate și ieși pe ușile automate ce șuierară, 
închizându-se după el. Din clipa aceea, lui Simon Benford nu i-ar 
fi fost mai ușor să intre în Cartierul General CIA decât i-ar fi fost 
lui Vladimir Putin. 


APETITIVUL DIN ANGHINARE AL DOMINIKĂI 


Într-un vas mare, amestecați inimi de anghinare 
marinate, măsline Kalamata fără sâmburi, capere, roșii 
tăiate în sferturi și usturoi zdrobit, vin alb, ulei de 
măsline, sare și piper. Întindeţi amestecul pe o foaie 
de copt și dați-l la cuptor până când roșiile se înmoaie. 
Stropiti cu ulei de măsline, săraţi și puneţi deasupra 
frunze de busuioc rupte. Serviti pe bruschetta. 

39. 


Camera de interogatorii nr. 3 


Închisoarea Butîrka. Nate a fost escortat în jos pe scări din 
celula sa de doi gardieni, care aveau grijă să nu-l tragă de brațul 
stâng, aflat într-un bandaj ghipsat scurt, și nici de degetul mic 
pansat și cu atelă, ceea ce era bine, deoarece îl durea toată 
partea stângă a corpului. L-a surprins faptul că nu au intrat într- 
o cameră standard de interogatorii de la parter, cu obișnuita 
masă, scaune din otel, portretele lui Marx și Lenin și 
omniprezenta vază cu trandafiri, care ascundea, bineînţeles, un 
microfon. De data asta au coborât în subsolul umed și rece de la 
nivelul trei subteran, cu pereţi verde-pal ce se cojeau și uși din 
oțel ciobit, care nu ofereau niciun indiciu despre ce sau cine 
zăcea în spatele lor. Nate se gândi că era probabil primul ofițer 
CIA care ajunsese pe coridorul acesta fără ferestre. Domnea o 
tăcere absolută când gardienii s-au oprit în faţa unei uși pe care 
scria OPROS 3, „camera de interogatorii nr. 3”. 

Și ce mai cameră de interogatorii! Incăperea era mare și 
semăna cu o sală de operaţii chirurgicale, cu gresie albă pe jos 
și faianţă de aceeași culoare pe pereţi, până mai sus de 
înălţimea pieptului. Mirosea a dezinfectant și lumina era orbitor 
de albă. Câteva măsute cu rotile erau înșiruite lângă peretele 
îndepărtat, iar într-un colț stăteau grupate suporturi pentru 
iluminat, circulare și masive, din oţel inoxidabil, tot pe rotile. 
Lângă peretele opus se găsea un scaun straniu de solitar, ce 
părea făcut din aluminiu vopsit, cu spătar înalt și tetieră, braţe 
netede, lungi, și rotile. Vopseaua albă a scaunului era cojită pe 
alocuri și decolorată, mai ales pe picioarele din faţă, braţe și 
spătar. Aflat singur în colțul său, părea un scăunel înalt pentru 
copilași din secolul al XVIII-lea, care fusese abandonat. După ce 
intră, Nate zări în spatele lui o galerie improvizată din cinci 
scaune de lemn. In mod uzual, interogatoriile nu aveau 
spectatori, dar poate că acestea se aflau aici pentru cei care se 
instruiau ca anchetatori, pentru a învăța subtilitățile meseriei 
lor. Plasarea observatorilor chiar în încăpere, ca să audă, să 

vadă și să miroasă în direct procedurile, în loc să se ascundă în 
spatele unor oglinzi unidirecţionale, era o bestialitate tipic 
rusească. 

Gardienii îl împinseră pe Nate într-un scaun din lemn cu 
spătar drept și rămaseră în spatele lui, ţinându-și mâinile pe 
umerii săi. Nash văzu că în tocurile de la centură purtau pistoale 
automate OTs-27 Berdiș, de calibrul 9 mm. Se aplecă puţin în 
față, ca să se uite pe lângă ei, spre restul sălii, dar îl traseră 
imediat înapoi, lipindu-i spinarea de spătar. Văzu dulapuri cu uși 
din sticlă, pline cu eprubete și instrumente chirurgicale așezate 
ordonat pe țesături sterile. In centrul încăperii era o masă de 
oțel inoxidabil, cu ţevi pentru drenaj în colţuri, care duceau la 
rigole din podea, în mod clar pentru legiști, care să efectueze 
autopsii. Lui Nate nu-i plăcu pardoseala din gresie cu striaţii, 
care era ușor denivelată, astfel încât cobora spre o jumătate de 
duzină de scurgeri aflate pe perimetrul sălii. Nu-i plăcu nici 
bateria auto de camion de pe un șasiu rulant, cu un vălmășag 
de cabluri înconjurate în jurul mânerelor, abia vizibile, rezemată 
de un dulăpior. Locul echipamentului aceluia ar fi fost într-un 
atelier auto murdar, menit pentru pornirea forţată a unor 
camioane, nu într-o sală de operații imaculată. Inima lui Nate 
începu să bată mai repede când își imagină scopul bateriei. „Mai 
bine ignoră blestemăţia!” 

În ciuda braţului și a degetului, se găsea într-o formă relativ 
bună. Ajunsese la concluzia că Benford lansase o poveste 
capcană în mai multe variante, pe care le-o spusese candidaţilor 
la funcţia DCIA. Cu puţin noroc, Dominika anunţase Langley, iar 
el spera că o făcuse la timp pentru a preveni o catastrofă. Nate 
accepta că aceasta era tactica radicală a lui Benford, de folosire 
a tuturor resurselor în vederea găsirii cârtiţei, și înțelegea că el 
fusese utilizat ca o „coadă de șopârlă”, adică un agent 
dispensabil, sacrificat pentru protejarea unor active mai 
importante. După  interogatoriul din căbănuţa aflată în 
complexul lui Putin, n-o mai văzuse pe Dominika și era îngrijorat 
ca nu cumva să fi fost compromisă de cârtiţă. Îl îngrijora de 
asemenea situaţia lui Agnes și spera că poloneza ieșise în 
siguranţă din Rusia. Nu! Dacă totul fusese demascat, era puţin 
probabil să-l mai supună torturii. Așadar, mai avea încă agenţi 
de protejat. Dacă asculta cu multă atenţie, se aștepta să poată 
întrezări pasiv din întrebările anchetatorilor stadiul vânătorii 

cârtiţei și situația securității Dominikăi. 

Evitând să se uite spre bateria auto, Nate se strădui să se 
pregătească mintal și fizic pentru apropiatul ciclu de 
interogatorii. Probabil că aveau să încerce din nou să utilizeze 
droguri, dar se gândea că va putea rezista, cu puţin noroc și 
disciplină. El știa că, dacă Dominika va avea vreo influență în 
gestionarea interogatoriului, va reuși să menţină la minimum 
suferinţele fizice și să limiteze numărul şedinţelor de 
interogatoriu cât mai mult, până ce Langley aranja un schimb de 
spioni. Nu trebuia totuși să-i ţină prea mult partea, pentru a nu 
trezi suspiciuni. Asta era esenţial. 

Nate era convins că va supraviețui, indiferent ce ar fi avut 
rușii în minte. Era prizonier în Moscova lui Putin, dar trăiau într-o 
epocă modernă și, potrivit unui protocol strict, ofiţerii de 
informaţii din serviciile oponente nu erau lichidaţi. Era adevărat 
că Putin eliminase sute de disidenți ruși, dar niciun ofițer 
operativ din servicii rivale. 

Nate mai știa că urma să treacă destul timp până când 
Departamentul de Stat avea să-și mute fundurile îmbrăcate în 
pantaloni eleganţi pentru a începe discuţii despre eliberarea lui. 
Putea să rămână închis un an, cinci ani, zece ani, dar CIA n-avea 
să renunţe niciodată să încerce să-l readucă acasă. Când se va 
întoarce la Langley, îl vor aștepta medalii, o promovare, 
posibilitatea de a opta între misiuni, dar cariera lui luase sfârșit. 
Acoperirea îi fusese distrusă și avea să fie considerat prea 
afectat psihologic. Până atunci, visă el cu ochii deschiși, era 
posibil ca Dominika să fi terminat cu SVR-ul și să fie gata să se 
retragă și să dispară împreună într-o locaţie idilică. Ar fi fost un 
drum al naibii de lung pentru a începe o viaţă nouă împreună, 
însă așteptarea ar fi meritat. Deocamdată, Nate intenţiona să le 
ofere anchetatorilor săi cât mai multe aiureli. Știa că de acum 
rușii îl identificaseră probabil ca fiind Nathaniel Nash, ultimul 
ofițer de caz al generalului Korcinoi, unul dintre cei mai buni 
agenţi ai CIA-ului în Moscova timp de 14 ani. Și știau probabil că 
Nash vorbea fluent rusa, ceea ce îi irita și mai mult. 

Toate speranțele într-un final civilizat în beciul închisorii 
Butîrka se evaporară când în camera de interogatorii nr. 3 intră 
sergentul losip Blohin. Purta o uniformă de camuflaj și bocanci 
de luptă lustruiţi. O centură din plasă de nailon verde îi încingea 
mijlocul, strânsă cu o cataramă metalică pe care se vedea 

emblema Speţnaz cu parașuta și pumnalul. Uniforma era 
scrobită și călcată, dar nu purta însemne de armă sau rang. 
Părul rar îi era pieptănat spre spate peste capul ca un glonţ, 
fruntea cu cicatrici strălucea mat în luminile puternice din sală și 
braţele groase ca picioarele de porc îi atârnau pe lângă corp. 

Se apropie de scaunul lui Nate și se aplecă mult spre el, astfel 
că fețele lor erau despărțite de numai câţiva centimetri. În mod 
inexplicabil, Blohin mirosea a kerosen - clar și pătrunzător, dar 
nu complet neplăcut. 

— Sudba face să ne reîntâlnim, americanule. Cum spui asta în 
engleză? rosti Blohin cu croncănitul lui grav. 

— Soarta, răspunse Nash în engleză. Te-ai mai întors în Turcia 
de când am vorbit ultima dată? 

— Nu-i doar soarta, yankeule, zise Blohin. Sudba mai 
înseamnă și „pieire”. 

Nate îl privi în ochi. 

— A ta sau a mea? Sau a maiorului Șlikov? 

Blohin le făcu semn gardienilor care stăteau în spatele lui 
Nate să-l mute în scaunul înalt, vechi și ciobit, și să-l aducă în 
centrul sălii, sub o lumină mare de bloc operator. Gardienii 
legară încheieturile lui Nate de braţele netede ale scaunului și 
gleznele de picioarele din faţă ale scaunului cu coliere din 
plastic transparent, pe care Blohin le strânse la maximum. 
Papucii din pâslă îi fură smulși din picioare. În jurul pieptului i se 
trecu o curea de piele pătată de sudoare, strânsă la spate cu o 
cataramă. Nu se putea clinti, dar putea să respire fără greutate. 
Înţelese că s-ar putea să urmeze ceva mai rău decât anticipase: 
legăturile acelea sugerau că vor încerca tehnici extreme, care l- 
ar fi putut face să cadă din scaun dacă n-ar fi fost legat. Poate 
că avea să fie primul ofițer CIA din istoria Războiului Rece 
torturat cu adevărat în beciul din Butirka. Poate că la 
întoarcerea acasă va primi un Premiu Trailblazer. 

Testă legăturile și se legănă în scaun, astfel că-l făcu să 
înainteze ușor pe rotile peste podeaua neregulată, tocmai când 
ușa se deschise și intrară trei bărbaţi și o femeie, toți persoane 
importante judecând după poziţia de drepţi luată de gardieni. 
Nate răsuci capul ca să vadă. Femeia era Dominika, îmbrăcată 
într-un taior negru și ciorapi negri; în jurul gâtului purta un 
ecuson de vizitator în închisoare, care se legăna în timp ce 
înaintă, cu tocurile ţăcănind aritmic pe gresii din cauza 

șchiopătatului ușor. Era ca un vis, s-o vadă acum, aici, în felul 
ăsta. Părul îi era strâns în coc, ca întotdeauna, și ochii li se 
întâlniră pentru o clipă. Ar fi fost absolut natural pentru ea să 
vină la scaunul lui Nate, să-l sărute pe buze, să ordone să-i fie 
tăiate legăturile și să-l scoată din beci, pe poarta din faţă, în 
timp ce-l ţinea de mână. l-ar fi aruncat o hren, o mustrare de 
genul: „Duska, dar nici măcar asta nu poţi să faci fără ajutorul 
meu?” Bărbatul simţi urma vagă a parfumului ei Caleche, peste 
izul de dezinfectant carbolic. Auzi hârșâit de picioare de scaune 
în spatele lor, după care Blohin îi trase scaunul înapoi în mijlocul 
sălii, astfel ca să nu-i poată vedea pe vizitatori; Nate îi 
recunoscuse imediat pe Bortnikov și Patrușev, fostul și actualul 
director al FSB. Troica era completată de Dominika, în calitate 
de director al SVR. Oficialii aceștia veniseră pentru a asista la 
interogatoriul său? Nu mai auzise de așa ceva. Pesemne 
Kremlinul intrase în panică sau poate că Benford o prinsese pe 
MAGNIT, iar ei nu știau cum procedase și erau disperaţi să 
identifice cârtița americanilor. Nate își spuse că trebuia să fie 
extrem de atent, deoarece cârtița se afla chiar în încăperea 
asta, era cea cu picioare frumoase. Trebuia s-o protejeze cu 
orice preț. 

Nu avea de unde să știe că situaţia era mult mai gravă. După 
ce fuseseră admonestaţi de Putin și informați că nu Gorelikov 
fusese cârtiţa, cei trei șefi ai Serviciilor fuseseră escortaţi la 
limuzinele lor oficiale și duși separat la Butîrka pentru a asista la 
interogarea ofițerului american din CIA. In mod instinctiv, se 
feriseră unul de celălalt pentru a nu se contamina și nici nu 
vorbiseră între ei. Mintea Dominikăi era ca în ceaţă; nu mai 
ținea minte drumul până la Butiîrka pe străzile Moscovei, nu-și 
mai amintea ceaiul servit în sala de protocol de către directorul 
penitenciarului, nu-și amintea pașii ce ţăcăniseră răsunător pe 
coridoare interminabile și scări pline de gunoaie. Creierul i se 
limpezise când intrase în încăperea albă și-l văzuse pe Nate în 
scaun, cu haloul purpuriu strălucind puternic. Stomacul îi 
tresărise după aceea când dădu ochii cu Blohin și aripile lui 
negre, așteptând să înceapă. Folosirea lui Blohin era o altă 
amprentă a lui Putin: sergentul îl ura pe Nate pentru ceea ce i se 
întâmplase lui Șlikov și, mai mult ca orice, pentru insulta uriașă 
de a fi încercat să-l racoleze în închisoarea turcească. Avea să-l 
interogheze pe Nate cu și mai multă forță și energie. Halourile 

colegilor ei erau decolorate de frică. Acţiunea aceasta aducea 
cumva cu o întoarcere la Marile Epurări din anii 1930: toţi erau 
suspectați și acuzaţi; un consilier de încredere urma să fie 
distrus și ceilalţi să fie exoneraţi. 

Blohin își puse un şor din piele dintre cele utilizate în 
abatoare, lung până la pământ, și-l legă strâns în jurul 
mijlocului. Își trase apoi pe mâini mănuși din cauciuc, negre și 
grele, aduse căruciorul rulant cu bateria din colţul sălii și 
descolăci cablurile. Pe o latură a bateriei era ștanţată o stea 
roșie. Capetele cablurilor erau fixate la bornele bateriei. 
Capetele opuse se terminau prin clești-crocodil din cupru mat, 
învelite în pâslă roșie, pe care Blohin le afundă într-o găleată cu 
apă, îmbibând cu atenţie pâsla. Atinse cleștii între ei, dar nu 
apăru niciun arc de scântei spectaculoase ca la Hollywood, care 
să trosnească. Doar pâsla începu să fumege din cauza căldurii 
disipate de curentul electric și Blohin băgă din nou cleștii în 
găleată, ca să o stingă. In încăpere se răspândi un iz acru, 
metalic, de pâine prăjită arsă prea mult. Nate auzi un hârșâit de 
scaun în spatele lui și se rugă ca Dominika să rămână 
nemișcată. Cât ar fi putut el rezista? Cât ar fi putut sta Dominika 
la locul ei? „Haide, fetiţo, ţin-te tare”. 

Cu un aer nepăsător, Blohin se rezemă de braţul scaunului 
său. 

— Amerikanski, rosti el cu glas încet, am nevoie de un singur 
lucru de la tine. Numele agentului tău din Moscova. 

Nate îi zâmbi. 

— Numele este secret, malis, puţoiule; de aceea noi folosim 
cuvântul „agent”. 

Ochii lui Blohin se îngustară și obrajii i se înroșiră. Puse 
electrozii înveliţi cu pâslă de o parte și de cealaltă a gleznei 
stângi a lui Nate și se uită cum spinarea bărbatului se arcui, iar 
piciorul lui stâng se încordă involuntar, vrând să se întindă. 
Șocul electric a fost o adevărată tortură, pe jumătate lovituri de 
baros și pe jumătate spasme musculare pulsatorii ce-i 
cuprindeau tot piciorul. „La naiba, chestia asta poate continua 
zile întregi”. Blohin îndepărtă electrozii și dispariţia bruscă a 
durerii și a spasmelor a fost o ușurare cerească. Însă anticiparea 
următorului șoc era suficientă ca să te scoată din minţi și tocmai 
acesta era și scopul utilizării electrozilor - prizonierul era 
terorizat de următorul șoc electric. 

Blohin afundă din nou în apă electrozii căptușiţi cu pâslă. 

— Numele cârtiţei? Avem la dispoziţie toată ziua și toată 
noaptea - până se descarcă bateria sau până înnebunești tu, 
indiferent ce se va întâmpla mai întâi. 

Nate își aminti cât de bine vorbea Blohin engleza și scutură 
din cap ca să-l limpezească. 

— Eşti o gorilă care se scobește-n fund, mandjuk, idiotule. 

Cu un mâărâit, Blohin apăsă electrozii pe interiorul coapselor 
lui Nate, la doi centimetri de scrot. Trunchiul americanului se 
curbă în faţă într-un arc rigid, reţinut de cureaua ce-i traversa 
pieptul, iar partea inferioară a trunchiului începu să-i tremure 
spasmodic; curentul care-i traversa fibrele mușchilor scheletici 
declanșa  contracţii sincrone. Durerea dintre picioare era 
atotpătrunzătoare, radiindu-i prin penis, care deveni imediat 
erect, după care urmă pierderea controlului vezicii urinare. 
Blohin îndepărtă electrozii și se retrase, evitând șiroiul de urină 
de sub scaunul lui Nate. Acesta ridică fruntea, se îndreptă și-l 
privi pe sergent prin șuvițele de păr umed ce-i căzuseră pe 
frunte. 

— Vreau numele, yankeule, zise Blohin. 

Nate scutură din cap. Nu mai putea rezista mult electrozilor. 
Și era îngrozit la gândul că Dominika va reacţiona în curând 
pentru a-l salva. Avea o singură speranţă: să-l irite atât de mult 
pe Blohin, încât sergentul Speţțnaz fie să-l omoare, fie să-l 
rănească atât de grav, încât interogatoriul să înceteze, cel puţin 
temporar, îndepărtând-o astfel pe Dominika de o reacție 
catastrofală. Butonul pe care trebuia să apese era onoarea lui 
Blohin. „incearcă, repede. Salveaz-o”. Inghinalii îl ardeau și 
coapsele îi zvâcneau necontrolabil. În timpul ultimului spasm, 
avusese impresia că i se rupsese un mușchi din spinare. 

— De-aia am vrut să te racolăm în Istanbul, vorbi el răgușit în 
rusă, pentru ca insulta să fie cât mai tăioasă. Tu nu ești un om 
de onoare, în niciun caz unul care să merite să aparțină frăţiei 
Spetnaz. Ti jenșcina, ești o muiere. 

Dacă avea să scape vreodată viu de aici, în mod sigur 
Dominika avea să-i frece ridichea pentru chestia asta. 

Ochii lui Blohin se holbară la auzul insultei și azvârli cât colo 
cablurile bateriei, sări peste căruciorul ei, vărsând găleata cu 
apă, se duse la un dulap și scoase de acolo o rangă lungă de un 
metru. Ochii nu-i clipeau deloc, la fel cu cei ai unei reptile, iar 

fruntea acoperită de cicatrici devenise de un purpuriu livid. 

„Și-acum pregătește-te să-ncasezi răsplata”, se gândi Nate 
privindu-i chipul. 

Blohin îl lovi cu ranga peste fluierul piciorului stâng, 
zdrobindu-i tibia în mai multe fragmente osoase și rupând 
membrana interosoasă ce stabilizează tibia și fibula. Piciorul 
stâng al lui Nate mai jos de genunchi avea acum consistenţa 
pastelor fierte a/ dente. Americanul urlă de durere, însă era un 
urlet gutural de sfidare, nu vaierul ascuţit al unui prizonier 
îngrozit. Îl privi pe Blohin în timp ce urlă, ca și cum ar fi vrut să-i 
sfâșie beregata cu dinţii, dar sergentul masiv rămase 
imperturbabil; ţinea cu afecțiune ranga cu striaţii în ambele 
mâini, așa cum Benny Goodman își ţinea clarinetul. 

Blohin îi evaluă piciorul stâng, care era deja umflat, purpuriu 
și îndoit nefiresc într-o parte. Nate simți adânciturile din braţele 
scaunului când își vâri unghiile în aluminiul moale; și alți bărbaţi 
și femei zgâriaseră aici de durere, așa cum făcea el acum. 
Pentru că, în ciuda numeroaselor abilităţi ale lui Blohin pentru 
mutilări, interogatoriile sofisticate nu erau specialitatea sa. 

— Îţi cer numele trădătorului rus care lucrează pentru 
americani, rosti el. 

Nate înălţă capul care-i căzuse în piept și un strop de sudoare 
îi picură de pe nas. Durerea îi radia în sus prin picior până în 
măruntaie. 

— Ar trebui să-ntrebi mai întâi și apoi să lovești prizonierul, 
jopa, dobitocule, șopti el. 

Mai rapid decât s-ar fi putut încorda Nate, sergentul lovi de 
sus cu ranga peste mâna lui stângă, rupându-i din nou degetul 
mic,  sfărâmând trei dintre cele cinci articulații 
metacarpofalangiene, acolo unde degetele întâlnesc palma, și 
pulverizând oasele mici ale articulației intercarpiene a 
încheieturii. Mâna distrusă se umflă imediat și articulațiile 
apărură acum ca niște gropițe. Durerea a fost copleșitoare, 
ascuţită, electrică, radiindu-i în sus prin braţ până la subsuoară 
și de-a curmezișul pieptului, nervii asociaţi reacționând la 
loviturile distrugătoare ale barei de oțel. Urlând ca un animal, 
Nate se hiperventila, ceea ce ajuta la diminuarea durerii. 
Colierele din plastic de la încheietura stângă îl tăiau acum în 
carne și mâna îi devenise purpurie. 

Nate mârâi când Blohin se aplecă spre el, atingându-l ușor cu 

vârful răngii pe antebraţul drept nevătămat, ca o aluzie la ce va 
urma. 

— Numele agentului tău din Moscova? întrebă Blohin. 

— E cineva de la vârf, se bâlbâi Nate, da' nu-mi pot aminti 
numele, așa că du-te-n mă-ta! 

Prin toată durerea, Nate îi auzi pe cei trei oficiali din spatele 
lui foindu-se în scaune. Asta era; Puțin îi suspecta pe toţi, până 
și pe consilierii lui cei mai apropiaţi, și-i trata la fel cum Stalin 
obișnuise în mod curent să-și denigreze propriii locotenenţi. De 
aceea erau ei prezenţi: să observe și să transpire niţel, pentru 
amuzamentul președintelui. Dar unde era augustul Gorelikov? 
Oare el era mai presus de bănuieli? 

— Stai, rosti Nate cu glas împleticit când Blohin încleștă mâna 
pe rangă. Cunosc un nume. Complotiștii se întâlnesc la casa 
Blohinei, la casa mă-ctii, după ce pleacă clienţii marinari. 

Alte foieli în spatele lui. Americanul avea să plătească pentru 
insolenţele sale. 

Blohin trecu în spatele scaunului lui Nate și se uită la cei trei 
superiori cu un rictus pe chip. Bortnikov se foia, deși nu era clar 
dacă din cauza spectacolului supliciului sau de neliniște. 
Patrușev era pământiu la față; fostul inginer și diplomat nu 
înghițea așa ceva. Faţa frumoasă a Egorovei era o mască 
dezinteresată; picioarele ei încrucișate nu se clinteau. Părea 
plictisită. Din toată sala, ea era singura despre care se știa că 
ucisese și, după călătoria pe care o făcuseră împreună la New 
York, Blohin dorise s-o supună, apoi s-o lege fedeleș și să-i rupă 
toate oasele. Avea să vadă dacă o putea face să vomite văzând 
bătaia aplicată lui Nash. 

Acum nu mai era recomandabil să se opună deschis femeii, 
mai ales dacă zvonurile despre relația ei cu președintele erau 
adevărate. Oh, da, Blohin primise multe informaţii. Pe lângă cei 
doi gardieni, lângă perete stătea un tânăr aghiotant din Kremlin 
cu ochi de pisică, care-i observa cu mare atenţie pe membrii 
Consiliului de Securitate. Fără doar și poate, avea să raporteze 
totul președintelui. Apoi mai erau cele trei globuri de sticlă 
fumurie din plafon, care ascundeau videocamere. Blohin cercetă 
din nou chipurile celor trei șefi de Servicii, se întoarse și, fără cel 
mai mic elan, îl lovi pe Nate din spate în articulaţia cotului drept, 
rupând colierul ce-i fixa braţul, sfărâmând olecranul, vârful 
cotului, ca pe o castană coaptă ce plesnise și dislocând după 

aceea articulaţia sinovială dintre capul radiusului și incizura 
radială a ulnei. Braţul lui Nate atârnă inert pe lângă cel al 
scaunului, cu articulaţia cotului ruptă în bucăţi și grav dislocată. 
Ar fi fost incapabil să ridice mâna, chiar dacă i-ar fi fost arsă cu 
flacăra. Bărbatul urlă de durere, dar se opri, tremurând din tot 
corpul, și izbuti să râdă croncănit, ceea ce-l înfurie pe Blohin, 
care roti ranga într-un arc de cerc pe orizontală spre umărul 
stâng al americanului, neacoperit de spătarul scaunului, 
fracturând acromionul și sfărâmând procesul coracoid al 
claviculei. Șocul îl făcu pe Nate să leșine cu un geamăt spectral, 
iar capul și pieptul îi căzură în faţă, atât cât le permitea cureaua 
de piele din jurul pieptului. 

Dominika și Patrușev se ridicară din scaune în același timp, 
dar Patrușev se îndreptă spre ușă, pe care o trânti în urma lui 
când ieși. Slab de înger? Sau panica vinovăţiei? Dominika însă 
merse spre Nate, îl ocoli ca să ajungă în faţa lui și-i ridică, cu 
vârful unui deget, capul care se bălăngănea în piept. Își păstră 
fața inexpresivă - Blohin o urmărea ca un buldog - dar inima îi 
bătea sălbatic când simţi pielea transpirată a lui Nate și-i văzu 
sprâncenele, buzele crăpate și pleoapele închise, pleoapele pe 
care obișnuia să le sărute ca să-l trezească. Nicio emoție, să nu 
trădeze nimic, Dumnezeule, nu reușise să stea nemișcată și să 
se uite cum era transformat într-o pastă de dementul ăsta din 
Spetnaz, nu putea, avea să mărturisească pentru a-l salva, el 
avea să fie trimis înapoi și Forsyth îl putea bandaja, nu conta ce 
avea să se întâmple cu ea, dar nu! asta era de fapt, o capcană, 
așa i-ar fi spus Nate, Benford i-ar fi spus la fel, Gable ar fi urlat la 
ea din Walhalla, păstrează-ți cumpătul, noi suntem toți spioni, 
iscoade, copoi, supraviețuirea merită orice pret, înfrângerea 
monstruosului cuib de năpârci al lui Putin merită orice, chiar 
dacă tu va trebui să vezi cum Nash moare sub ochii tăi, iartă- 
mă, dușka, ia liubliu tebia vsem serdțem, te iubesc cu toată 
inima mea. 

Lăsă capul lui Nate să cadă ca un pepene refuzat în piaţă și se 
răsuci spre tânărul lingău din Kremlin. 

— Te duci imediat la Kremlin și-i spui președintelui că 
interogatoriul ăsta este o monstruozitate și că rahatul ăsta 
subuman de Speţnaz îl va omori pe ofițerul american înainte de 
a putea spune ceva. Bătu cu piciorul în pardoseală. Pleacă! 
Pleacă imediat! Arătă spre un gardian. Tu - mergi cu el ca să 

poată ieși fără probleme din închisoare. N-ai auzit? 

Gardianul și lingăul din Kremlin tresăriră ca opăriţi cu apă 
fierbinte și ieșiră în fugă pe ușă. 

Dominika se întoarse spre Blohin. 

— Animalule! Americanul acesta cunoaşte informații 
importante, identitatea unei cârtițe care operează din interiorul 
guvernului nostru, care transmite secretele noastre cele mai 
ascunse, și tu-i rupi mâinile și picioarele cu ranga. Ești un 
imbecil! 

Nate dădu să miște capul, gemând, și Dominika se duse la o 
chiuvetă aflată în capătul opus al sălii, ca să ude o cârpă și să-i 
șteargă fața, iar când se întoarse îl văzu pe Blohin stând arogant 
în faţa lui Nate, iar Nate bolborosi ceva printre buzele crăpate și 
limba umflată, și Blohin se încordă, apoi se îndreptă și ridică 
ranga deasupra capului, iar Dominika îl văzu pe Bortnikov sărind 
din scaunul lui și strigând „Nu”, dar Blohin cobori ranga, lovind 
în dreapta gâtului lui Nate cu un gest de tăietor de lemne, 
rupându-i clavicula dreaptă într-o fractură compusă - vârful 
vizibil al osului rupt străpunse pielea - distrugând nervul vag în 
plexul brahial și provocându-i o ischemie cerebrală globală, o 
întrerupere catastrofală a sângelui spre creier, care l-a făcut pe 
Nate să-și piardă din nou cunoștința, prăbușindu-se în scaun. 
Bortnikov și gardianul îl prinseră pe Blohin de braţe când acesta 
ridică ranga pentru a-l lovi din nou pe american, iar Dominika 
păși în spatele gardianului, îi scoase din toc pistolul automat 
Berdiș, trase piedica și-l îndreptă către Blohin, care căscă larg 
ochii. Reflexele lui excepţionale îi răsuciră capul, aproape 
scoțându-l din traiectoria glonţului, dar Dominika era prea 
aproape și-l împușcă de două ori în fruntea strălucitoare de 
cicatrici, împroșcându-i cu materie cerebrală cenușie atât pe 
gardian, cât și pe directorul îngrozit al FSB-ului. Blohin se 
prăbuși cu fața înainte pe podea. Capul i se izbi cu putere de 
gresie, sângele curse în două direcţii diferite în rigolele mai 
apropiate, iar picioarele îi zvâcniră involuntar, întrucât creierul 
broscoiului murise, dar picioarele lui nu știau asta, și Dominika 
privi cum Bortnikov și gardianul ieșiră pe ușă, clătinându-se 
nesiguri și îndepărtându-și fragmentele de materie organică de 
pe fețe, iar ea șterse faţa însângerată a lui Nate și, atentă 
mereu la videocamerele din plafon, se mulţumi cu acest singur 
gest. Țesătura udă și rece îl trezi pe prizonier, care deschise un 

ochi, apoi pe celălalt, însă pupilele aveau mărimi diferite și un 
firicel de sânge i se scurgea din nara dreaptă, iar Dominika nu 
putea să facă nimic altceva decât să-i șteargă faţa și să-i spună 
„Eşti bine, americanule?”, iar irisurile lui se mișcau în mici 
cercuri. „Ești în siguranţă acum”, șopti el. Ea îi auzi tonul din 
glas și zbieră „Medic!” pe coridor, repetându-și întruna să-și 
controleze panica, iar sângele continua să curgă prin nară, deși 
ea îl ștergea neîncetat, și răsuflarea lui era chinuită, și Dominika 
îi slăbi cureaua prinsă pe piept ca să poată respira, dar după 
sunetele pe care le auzea, bănui că el aspira sânge și tot ce 
putea face era să-i șteargă obrazul și să rostească „Va sosi un 
medic”, dar știind cumva că era inutil și ochii inegali ai lui Nate 
o fixau cu privirea, iar pe buzele lui flutură un surâs ușor și 
haloul lui deveni strălucitor și radie, iar ea simţi mângâierea 
aproape imperceptibilă a unui deget distrus care-i atinse mâna, 
o atingere ușoară, mângâind-o pentru o fracțiune de secundă, 
nevăzută de videocamere, mai intim decât o sărutare, și el mai 
inspiră de două ori adânc, apoi rămase nemișcat, iar haloul 
purpuriu i se dizolvă și Dominika se luptă să-și stăpânească 
lacrimile, după care auzi pași alergând pe coridor, în timp ce 
picioarele lui Blohin de pe gresiile înroșite nu se mai opreau din 
tremurat. 
e 

Dominika simți jetul de aer aproape insesizabil din duza 
vortexului veiozei care stătea pe colțul biroului în cabinetul 
directorului din Sediul Central SVR, în pădurea de pini din 
lasenevo. O anunța că tocmai sosise un mesaj de la Benford. Ea 
poziționă display-ul flexibil, iniţializă sistemul fixându-și ochii în 
linie cu cititorul retinian integrat, care-i autentifică biometric 
tiparul irisului, și începu să proiecteze mesajul scurt pe baza 
plată a veiozei într-o hologramă direcţională. Literele erau 
invizibile oricui n-ar fi fost poziționat exact în linie cu veioza și 
sistemul putea fi închis printr-o simplă mişcare, aparent 
nepăsătoare, a palmei femeii. Deşi înainte fusese sceptică în 
privinţa dispozitivului de comunicații secrete, Dominika se 
minuna acum de eficiența lui. Chiar în dimineața aceasta 
utilizase, în mod nedetectabil, lentila digitală din veioză ca să 
fotografieze și să trimită la Washington un buletin strict secret 
din categoria „a se înapoia după citire” de la Consiliul de 
Securitate, în timp ce curierul Kremlinului aştepta respectuos la 

un metru de biroul ei, ca să-i fie restituit. Exista până și o 
caracteristică de autodistrugere, care topea toate componentele 
în cazul unei urgențe. Așa cum prezisese Hearsey, clădirea 
sediului central al SVR se dovedea o antenă eficientă și masivă. 

Mesajul cu multe paragrafe nu provenea de la Benford, ci de 
la Forsyth. Ciudat... 


1. MAGNIT condamnată la închisoare pe viaţă în 
închisoarea de maximă siguranţă din Colorado, 
Nevada. 

2. Rog informaţii statut actual Nash. Când pot începe 
iniţiative diplomatice de readucere acasă? Rog 
militează pentru schimb spioni. 

3. Șef Contrainformaţii Simon Benford s-a retras din 
activitate. Îţi transmite mulţumiri profunde și aprecieri. 


Nate și Gable nu mai erau, Benford se retrăsese. Ea nu 
cunoscuse niciun alt ofițer CIA după ce fusese racolată în 
Helsinki, aceștia erau familia ei și prezenţa lor liniștitoare îi 
alinase solitudinea absolută a vieţii de spioană. Acum se simţea 
singură, deși ajunsese la apogeu. Începu să scrie un răspuns, 
cât mai concis, în timp ce tasta pe display-ul flexibil, iar gâtul i 
se sugruma de disperare. 


1. Contact cu președinte două seri pe săptămână. El 
împărtășește opinii si/oviki. Patrușev în dizgrație acum. 
Discută alianţe clandestine ale Rusiei cu lran, Coreea 
de Nord. Voi comunica. 

2. Informez deces regretabil ofițer Nash după răni 
suferite în timpul interogatoriului neautorizat. 

DIVA. 

SFÂRȘIT + SFÂRȘIT + SFÂRȘIT 


Cu ochi ce o ardeau și buze tremurânde, Dominika apăsă 
„trimitere” și mesajul a fost expediat. Işi aminti ce spusese 
Agnes: „Nate a venit ca să te salveze și eu am venit să-l ajut pe 
Nate. Presupun că toţi am pierdut”. Într-adevăr, toţi pierduseră, 
însă Dominika acum conducea SVR-ul și se mutase la Kremlin și 
avea intrare liberă în apartamentul prezidenţial al lui Putin, 
întorcându-se, ca o ironie a sorții, la detestatele rădăcini de 


VP - 499 


Vrabie într-o lume disperat de febrilă fără Neit al ei. Oftă și se 
cutremură din tot corpul. 


Apoi DIVA reveni la muncă în cabinetul ei spaţios, cu vederea 
panoramică a pădurii de pini și orizontul nesfârșit al iubitei ei 
Rodina. 

